BT  620  . P72  1919 
Prado,  Norbert  dei,  1852- 
1918. 

Divus  Thomas  et  bulla 
dorfmatira  11  Tnpf f ahi  1  i  s 


Digitized  by  the  Internet  Archive  ' 
in  2019  with  funding  from 
Princeton  Theological  Seminary  Library 


https://archive.org/details/divusthomasetbulOOprad 


•  '  •• 


DIVUS  THOMAS 


ET 


BULLA  DOGMATICA  «  INEFFABILIS  DEUS 


■< 


-■  c,,  .  ,1  ,T 


Fr.  NORBERTUS  DEL  PRADO,  0.  P. 

IN  UNIVERSITATE  FRIBURGENSI  APUD  HELVETIOS  PROFESSOR 


DIVUS  THOMAS 


ET 


Bulla  Dogmatica  «  Ineffabilis  Deus  » 


«  In  Christo  et  in  Virgine  Maria  nulla  omnino 
macula  fuit.  »  (D.  Thomas,  Exposit.  in  Ps.  14.) 

«  Magis  standum  est  auctoritati  Ecclesiae,  quam 
auctoritati  vel  Augustini,  vel  Hieronymi,  vel  cuius¬ 
cumque  Doctoris.  » 

(D.  Thomas,  Summ.  Theol.,  II-II,  q.  10,  a.  12.) 

«  Neque  enim  defensio  D.  Thomae,  et  vindi¬ 
catio  eius  ab  erroribus,  et  ab  improbabilitate  sen¬ 
tiendi,  est  solius  privatae  personae  vindicatio,  sed 
totius  Ecclesiae  iudicii  et  Apostolicae  approbationis 
assertio.  Quare  maius  aliquid  in  Sancto  Thoma, 
quam  Sanctus  Thomas  suscipitur  et  defenditur.  » 

(Ioannes  a  Sancto  Thoma,  Cursus  Theol., 
tom.  I,  tract.  De  approb.  et  auctorit.  doctrinae 
D.  Thomae,  introduct.) 


Friburgi  Helvetiorum 


EX  TYPIS  CONSOCIATIONIS  SANCTI  PAULI 


LICENTIA  ORDINIS 


De  mandato  Reverendissimi  Patris  L.  Theissling,  Magistri  Generalis 
Ordinis  Praed.  attente  perlegimus  opus  cui  titulus  :  Divus  Thornas  et 
Bulla  «  Ineffabilis  Deus  »  ab  Adm.  R.  P.  Mag.  Norberto  del  Prado 
conscriptum,  illudque  plane  dignum  iudicamus  ut  typis  mandetur. 

Friburgi  Helvetiorum,  die  na  Junii  1918. 

Fr.  J.  de  LANGEN-WENDELS,  O.  P„ 
Sacr.  Theol.  Mag. 

Fr  Marcus  M.  SALES,  O.  P., 

Sacr.  Theol.  Mag. 


Loco  f  Sigilli. 


Imprimatur  : 


Fr.  Leonardus  LEHU, 
Vic.  Magistri  Generalis  O.  P. 


LICENTIA  ORDINARII 


Imprimatur  : 

Friburgi  Helv.,  25  Octob.  1918. 


L.  f  S. 


L.  EMS, 

Vic.  Gen. 


t 


En,  optime  Lector,  ultimum  opus  quod  R.  P.  Nor- 
bertus  dei  Prado,  dum  adhuc  viveret,  in  lucem  edendum 
curavit.  Hoc  egregium  volumen,  quod  prae  oculis  habes, 
non  solummodo  scriptum  atque  correctum,  sed  etiam 
fere  totum  impressum  iam  extabat,  cum  cl.  Auctor,  Deo 
volente,  die  i3  Julii  praesentis  anni  1918,  parum  ante 
mediam  noctem,  ad  mercedem  laborum  suorum,  repente 
vocatus  est.  Heu  !  dolet  scientia  theologica,  dolet  et  Ordo 
Praedicatorum  necnon  Alma  Mater  Universitas  Fribur- 
gensis  quae  tanti  viri  excelsam  doctrinam  sanctaeque  vitae 
exempla  tam  diu  lucrata  sunt. 

Equidem  nobis  propositum  non  est  praeclari  magistri 
vitam  hic  enarare,  iliumque  promeritis  cumulare  lau¬ 
dibus.  Decet  tamen  ne  ultimus  eius  foetus  e  prelo  exeat 
omnino  omissis  tum  vitae,  tum  operum  auctoris  aliquibus 
documentis,  cum  ipse  de  se  suisque  actis  altum,  etiam 
apud  fratres  suos,  semper  tenuerit  silentium. 

P.  Norbertus  dei  Prado  natus  est  in  partibus  Hispaniae, 
in  loco  Lorio  ad  pagum  Concejo  de  Laviana  Provinciae 
Asturiarum,  die  4  Junii,  anno  salutis  i852.  Adhuc  juven¬ 
culus,  anno  videlicet  1868,  vestem  Ordinis  Praedicatorum 
assumpsit  in  Collegio  S.  Dominici  Ocanensi,  quod  est 
Seminarium  Provinciae  SS.  Rosarii,  Missionum  scilicet 

Philippinarum,  ibique  prima  vota  religionis,  post  annum 
elapsum,  in  festo  Immaculatae  Conceptionis  B.  M.  V., 
emisit.  Sub  illustri  Patre  Zephirino  Gonzalez,  postea  Archi- 
episcopo  Toletano  atque  Hispalensi,  necnon  S.  R.  E.  Car¬ 
dinali,  Frater  Norbertus  Ocaniae  philosophiae  cursum 
absolvit,  ac  dum  studio  Theologiae  intenderet,  anno  1873, 
superiorum  jussu,  Insulas  Philippinas  petivit. 

In  Civitate  Manila,  studia  theologica  in  Universitate 
S.  Thomae,  quam  Ordo  Praedicatorum  saeculo  XVII  insti¬ 
tuerat  et  adhuc  regit,  feliciter  perfecit.  Anno  1875,  digni¬ 
tate  sacerdotali  mense  Junii  iam  auctus,  officium  professoris 
in  Collegio  S.  Johannis  Lateranensis  assumpsit,  eoque 
munere  per  aliquos  annos  functus  est  usquedum  nempe 
ad  cathedram  Universitatis,  anno  1878,  vocatus  fuit. 
Eodem  anno,  lauream  doctoralem  philosophiae  adeptus 
praelectiones  philosophiae  atque,  ut  aiunt,  locorum  theolo¬ 
gicorum  tradere  coepit,  ac  tandem,  anno  1887,  dignitatem 
magistri  in  theologia  consecutus,  cathedram  theologiae 
moralis  ascendit. 

Cum  iam  per  septemdecim  annos  P.  Norbertus  in 
insula  permansisset,  illius  valetudo,  tum  regionis  intem¬ 
perie,  tum  indefessi  laboris  pondere,  graviter  pessumdari 
coepit;  unde  anno  1890  ad  occidentales  partes  remeare 
debuit.  In  patria  redux  et  viribus  fere  restitutis,  anno 
sequenti,  missus  est  Friburgum  in  Helvetia,  ut  munus 
professoris  in  Universitate  iterum  assumeret.  Quomodo 
illud  officium  per  viginti  septem  annos  feliciter  adimple¬ 
verit,  sciunt  omnes  qui,  vel  ut  confratres,  vel  ut  discipuli, 
illum  quotidie  viderunt  atque  audierunt  usquedum  a 
Domino,  fidelis  servus  et  prudens,  ad  aeternam  mercedem 
vocatus  est. 

Pater  Norbertus  fuit  vir  a  rebus  externis  fere  alienus, 

totusque  studio,  lectionibus  et  orationi  intentus  atque 
deditus,  unde  vix  quidquam  de  rumoribus  humanis 
noscere  curabat.  Rexit  Facultatem  theologiae  ut  Decanus, 
anno  scolastico  1894-95,  fuitque  Definitor  Provinciae  Philip- 
pinarum  in  Capitulo  generali  ordinis  Viterbii,  anno  1907, 
celebrato.  Quolibet  anno,  tempore  vacationum  aestivarum, 
libenter  solum  natale  repetebat,  quippe  quod  erga  patriam 
amorem  fervidum  nunquam  desinit  nutrire,  vixque  in 
itinere,  data  oportunitate,  omittebat  peregrinationem  ad 
Dominam  nostram  de  Lourdes ,  vulgo  dictam. 

Qualis  fuerit  facie  optimus  Pater,  ecce  nunc  habes 
photographica  arte  delineatum,  quae  quidem  delineatio 
sane  nobis  defuisset,  nisi  tempore  praesentis  et  immanis 
belli,  sibi  de  ea  providere  debuisset  ad  muniendas  itineris 
litteras  commendatorias,  quando  ultima  vice  in  Hispa¬ 
niam  profectus  est. 

Erat  P.  Norbertus  incessu  gravis  cum  aliqua  maiestate, 
vestitu  nitidus  atque  compositus  ;  animo  ingennus  et 
candidus;  parcus  verborum,  discretus  in  loquendo,  pru¬ 
dens  in  agendo  et  consulendo;  mansuetus  erga  omnes, 
misericors  in  peccatores;  sibi  pauper,  ceteris  magnificus; 
totus  supernaturalis  et  semper  humanus;  saepe  taciturnus, 
sed  haud  raro  facetus  atque  hilaris ;  vitae  regulari  addic¬ 
tissimus,  suorumque  officiorum  observator  diligentissimus ; 
pietate  profunda,  sincera  atque  sana  dotatus;  B.  V.  Mariae 
devotissimus  ;  omnia  sub  specie  aeternitatis  perspiciens 
atque  diiudicans. 

Vir  erat  acri  ingenii,  animi  alti  et  conscientiae  illibatae ; 
veritatis  amator  strennus,  studii  cultor  indefessus,  pro¬ 
fessor  assiduus  atque  eximius,  suorum  discipulorum  quasi 
deliciae  atque  amor;  grata  facundia  donatus,  alta  semper 
petens;  intricatas  quaestiones  acie  sui  ingenii  facile  dissol- 

vens,  et  ad  suprema  Metaphysicae  principia  frequenter 
ascendens,  indeque  omnia  illustrans  atque  illuminans. 

Quantus  fuerit  in  doctrina  philosophica  atque  theolo¬ 
gica,  maxime  vero  in  rebus  thomisticis,  sat  declarant 
illius  scripta,  e  quibus  sufficit  hic  recolere  grandia  volu¬ 
mina  «  De  Gratia  et  libero  Arbitrio  »,  «  De  Veritate  funda¬ 
mentali  Philosophiae  Christianae  »,  necnon  et  illud  quod 
prae  manibus  habes  «  Divus  Thomas  et  Bulla  Inefabilis 
Deus  ».  Multa  alia  exaravit,  maxime  in  lingua  hispanica 
quam  enixe  callebat  eleganterque  scribebat,  sicut  et  apud 
suos  praeclaram  oratoris  atque  concionatoris  famam  sibi 
acquisiverat. 

Faxit  Deus  ut  ille  Pater  sanctus  suis  scriptis  Ecclesiam 
catholicam,  quam  super  omnia  in  terra  diligebat,  illumi¬ 
nare  non  desinat  et,  licet  defunctus,  adhuc  inter  nos  diu 
loquatur. 

Friburgi  Helvetiorum,  die  2a  Novembris  1918. 

Fr.  P.  MANDONNET,  O.  P. 

Sacr.  Theol.  Mag. 

«  Sub  Christo,  qui  salvari  non  indiguit, 
tamquam  universalis  Salvator,  maxima 
fuit  Beatae  Virginis  puritas.  »  (III.  q.  27. 
a.  2.  ad  2.) 

«  Credendum  est  ei  collatum  esse  quid¬ 
quid  conferri  potuit.  »  (III.  Sent.  dist.  3. 
q.  1.  a.  1.) 

«  In  Christo  et  in  Virgine  Maria  nulla 
omnino  macula  fuit.  »  ( Exp .  in  Ps.  14.) 

Opus  enim  aggredimur,  quod  iam  theologi  non  pauci,  et 
quidem  doctrina  ingenioque  praestantes,  ante  et  post  dogma¬ 
ticam  Immaculatae  Beatae  Virginis  Conceptionis  definitio¬ 
nem,  conati  sunt  absolvere  atque  in  perspicuo  ponere  ;  illud, 
nimirum,  quod  in  ipso  huiusce  Libri  titulo  indicare  inten¬ 
dimus,  dum  simul  mentis  considerationi  offeruntur  D.  Tho- 
mas  et  Bulla  dogmatica  «  Ineffabilis  Deus  ».  Scimus 
equidem,  docente  nos  ipsomet  D.  Thoma,  quod  «  maximam 
habet  auctoritatem  Ecclesiae  consuetudo,  quae  semper  est 
in  omnibus  aemulanda  ;  quia  et  ipsa  doctrina  catholicorum 
Doctorum  ab  Ecclesia  auctoritatem  habet.  Unde  magis 
standum  est  auctoritati  Ecclesiae,  quam  auctoritati  vel 
Augustini,  vel  Hieronymi,  vel  cuiuscumque  Doctoris  » h 
Doctrina  autem  Angelici  Doctoris  talem  ac  tantam  ab 
Ecclesia  habet  auctoritatem,  ut  Ioannes  a  sancto  Thoma 
scribere  non  dubitaverit  :  «  Neque  enim  defensio  D.  Thomae, 
et  vindicatio  eius  ab  erroribus,  et  ab  improbabilitate  sentiendi, 
est  solius  privatae  personae  vindicatio,  sed  totius  Ecclesiae 
indicii  et  Apostolicae  approbationis  assertio.  Quare  maius 

1  Sum.  Theol.  II. -II.  q.  10.  a.  12.  —  Et  Quodl.  2.  a.  7. 

aliquid  in  Sancto  Thoma,  quam  Sanctus  Thomas  suscipitur 
et  defenditur  » 1 ;  dum,  videlicet,  D.  Thomae  doctrina  ab 
Ecclesia  tot  laudibus  et  approbationibus  commendatur. 
Commendatur  profecto  veritas  in  Doctoris  Angelici  scriptis, 
et  veritas  mira  perspicuitate  tradita  sine  ullo  prorsus  errore. 
Unde  Innocentius  VI.  :  «  Huius  Doctoris,  inquit,  doctrina 
prae  coeteris,  excepta  Canonica,  habet  proprietatem  verbo¬ 
rum,  modum  dicendorum,  veritatem  sententiarum  ;  ita  ut 
qui  eam  tenuerit,  nunquam  inveniatur  a  veritatis  tramite 
deviasse,  et  qui  eam  impugnaverit,  semper  fuerit  de  veritate 
suspectus.  »  Et  Clemens  VIII.  ad  Neapolitanos  :  «  Pie,  ait, 
prudenter  que  cogitatis  de  novo  Civitati  Patrono  adscribendo, 
cive  vestro,  divinae  voluntatis  Angelico  interprete,  vitae 
sanctitate  et  miraculis  claro,  Thoma  Aquinate.  Hic  siquidem 
honor  eius  virtutibus,  cum  admirabili  doctrina  coniunctis, 
iure  optimo  debetur.  Ac  doctrinae  quidem  testis  est  ingens 
librorum  numerus,  quos  ille  brevissimo  tempore,  in  omni 
fere  disciplinarum  genere,  singulari  ordine  ac  mira  perspi¬ 
cuitate  sine  ullo  prorsus  errore  conscripsit.  »  Quas  sane  laudes, 
aliasque  plurimas  Romanorum  Pontificum  approbationes 
una  complectitur  simul  ac  longe  praetergreditur  Leo  XIII. 
in  Encyclicis  praesertim  Litteris  Aeterni  Patris,  in  quibus  de 
Philosophia  Christiana  peragitur  ad  mentem  Sancti  Thomae 
Aquinatis  Doctoris  Angelici  in  Scholis  Catholicis  instau¬ 
randa.  —  Verumtamen,  testimonium  veritati  perhibente  Ange¬ 
lico  ipso  Doctore,  «  magis  standum  est  auctoritati  Ecclesiae, 
quam  auctoritati  vel  Augustini  vel  Hieronymi  vel  cuiuscumque 
Doctoris  »,  etiam  Doctoris  Angelici  S.  Thomae  Aquinatis  ;  si 
fortasse  inveniretur  quod  tantus  Doctor  a  veritatis  tramite 
deviaverit,  et  a  veritate  inprimis,  quam  Ecclesiae  Caput 
loquens  ex  cathedra  iam  tamquam  fidei  dogma  definiverit 
et  utpote  veritatem  a  Deo  revelatam  proclamaverit.  Quae 
cum  ita  sint,  diligenter  est  inquirendum  et  attente  determi¬ 
nandum,  utrum  doctrina  D.  Thomae  circa  primam  Beatissi¬ 
mae  Virginis  sanctificationem  sit  contraria  doctrinae  ab 
Ecclesia  traditae  ac  definitae  ;  vel,  e  contra,  planam  potius 
aperiat  viam  ad  veritatem  ipsam  revelatam  et  definitam 
recte  intelligendam,  ac  luminosum  insuper  doctrinale  consti- 

1  Cursus  Theol.  tom.  I,  tract.  De  approbat,  et  auctorit.  doctrinae 
D.  Thomae,  introduct. 

tuat  praeambulum  ad  Bullam  Dogmaticam  Ineffabilis  Deus 
theologice  exponendam.  Hanc  quippe  materiam  de  prima 
Beatissimae  Virginis  sanctificatione  semel  atque  iterum  ex 
professo  Angelicus  Doctor  tractavit  diversis  in  locis  suorum 
operum  ;  quorum  testimonia  ad  litteram  in  decursu  huius 
Libri  fideliter  transcripta  ac  per  ordinem  declarata  suis 
propriis  videbit  oculis  studiosus  ac  prudens  lector.  Hic 
tamen  anteponere  oportet,  quasi  lapides  angulares  totius 
controversiae,  duos  articulos  quorum  alter  ex  III.  Senten¬ 
tiarum,  alter  vero  ex  III.  Parte  Summae  Theologicae  desu¬ 
mitur,  et  uterque  eodem  prorsus  titulo  insignitus,  videlicet  : 
Utrum  ante  animationem  Beata  Virgo  sancti  ficata  fuerit. 


I 

Doctrina  D.  Thomae  circa 
primam  Beatissimae  Virginis  sanctificationem. 

i  i 

Utrum  Beata  Virgo  ante  animationem  sanctificata  fuerit. 

(III.  Sent.,  dist.  3.  q.  i.  a.  i.  q.  2.) 

1.  Videtur,  quod  ante  animationem  sanctificata  fuerit. 
Ambrosius  enim  dicit,  Lucae,  1,  15.  de  Ioanne  Baptista  : 
«  Nondum  illi  erat  spiritus  vitae,  et  iam  inerat  spiritus  gratiae.  » 
Sed  spiritus  anima  est.  Ergo  in  Ioanne  Baptista  gratia 
animam  praevenit.  Sed  quod  Ioanni  Baptistae  concessum 
est,  dubitari  non  debet  Beatae  Virgini  concessum  esse.  Ergo 
et  ipsa  ante  animationem  sanctificata  fuit. 

2.  Praeterea  :  Hierem.  1,  5.  dicitur  :  Priusquam  te  forma¬ 
rem  in  utero,  novi  te;  nec  loquitur  ibi  de  notitia  qua  bonos 
et  malos  cognoscit  ;  quia  per  hoc  nulla  praerogativa  osten¬ 
deretur  ipsius  Hieremiae,  ad  quem  dicta  verba  proferuntur. 
Ergo  oportet  intelligi  de  notitia  approbationis.  Sed  haec 
notitia  est  solum  bonorum  et  habentium  gratiam.  Ergo 
Hieremias  antequam  formaretur,  gratiam  habuit  ;  ergo  et 
antequam  animaretur ;  quia  anima  non  infunditur  nisi 

formato  puerperio.  Ergo  multo  amplius  ante  animationem 
Beata  Virgo  sanctificata  fuit. 

3.  Praeterea  :  Anselmus,  libro  De  Conceptu  Virginis, 
cap.  18.  dicit  :  «  Decebat  ut  illius  hominis  Conceptio  de  Matre 
purissima  fieret,  quae  ea  puritate  niteret,  qua  maior  sub  Deo 
nequit  intelligi.  Sed  maior  puritas  fuisset,  si  anima  eius 
nunquam  infectionem  peccati  originalis  habuisset,  quam  si 
ad  aliquod  tempus  habuerit  et  postmodum  mundata  fuerit. 
Ergo  anima  illa  nunquam  originali  peccato  infecta  fuit. 
Aut  igitur  caro  sanctificata  fuit  ante  animationem  ;  vel 
saltem  in  ipso  instanti  infusionis  anima  gratiam  suscepit, 
per  quam  immunis  a  peccato  originalis  esset. 

Sed  contra  :  in  partibus  hominis  est  talis  ordo,  quod 
anima  est  Deo  propinquior  quam  corpus.  Sed  virtus  alicuius 
agentis  prius  pervenit  ad  ea  quae  sunt  sibi  propinquiora,  et 
per  ea  ad  magis  distantia.  Ergo  gratia  sanctificationis  a  Deo 
venit  ad  corpus  per  animam.  Ergo  antequam  animaretur, 
sanctificari  non  potuit. 

Praeterea  :  Contraria  nata  sunt  fieri  circa  idem.  Sed 
gratia  sanctificationis  originali  peccato  opponitur.  Cum 
ergo  ante  animationem  in  prole  peccatum  originale  esse  non 
possit ;  quia  proprium  subiectum  culpae  est  anima  rationalis ; 
videtur  quod  ante  animationem  Beata  Virgo  sanctificata 
non  fuerit. 

Solutio  II.  Ad  secundam  quaestionem  dicendum,  quod 
sanctificatio  Beatae  Virginis  non  potuit  esse  decenter  ante 
infusionem  animae,  quia  gratiae  capax  nondum  erat ;  sed 
nec  etiam  in  ipso  instanti  infusionis,  ut  sc.  per  gratiam 
tunc  sibi  infusam  conservaretur  ne  culpam  originalem 
'incurreret.  Christus  enim  hoc  singulariter  in  humano  genere 
habet  ut  redemptione  non  egeat,  quia  caput  nostrum  est ; 
sed  omnibus  convenit  redimi  per  ipsum.  Hoc  autem  esse 
non  posset,  si  alia  anima  inveniretur  quae  nunquam  originali 
macula  fuisset  infecta.  Et  ideo  nec  Beatae  Virgini,  nec  alicui, 
praeter  Christum,  hoc  concessum  est. 

Ad  primum  ergo  dicendum,  quod  haec  verba  de  Ioanne 
Baptista  dicuntur  pro  tempore  illo  quando  ad  ingressum 
Matris  Dei  exultavit  in  utero  :  quod  fuit  in  sexto  mense  a 
conceptione  eius,  ut  verba  Angeli  ostendunt  Lucae  1.  Unde 

constat  quod  tunc  animam  rationalem  habebat ;  et  ideo  vel 
per  spiritum  vitae  non  intelligitur  anima  rationalis,  sed 
respiratio  exterioris  aeris  ;  vel  dicitur  spiritus  vitae,  si  de 
anima  intelligitur,  nondum  inesse,  quia  nondum  manifesta¬ 
batur,  per  modum  quo  dicuntur  res  fieri  quando  innotescunt. 

Ad  secundum  dicendum,  quod  loquitur  de  notitia  appro¬ 
bationis,  quae  quamvis  sit  tantum  habentium  gratiam,  non 
tamen  est  eorum  solum  quando  gratiam  habent,  sed  ab 
aeterno.  Unde  talis  notitia  potuit  esse  Hieremiae  ante  eius 
formationem ;  non  tamen  sanctificatio  ;  quae  tamen  esse 
potuit  ante  egressionem  ex  utero.  Et  ideo  tempus  notitiae 
et  sanctificationis  distinguit  Dominus  dicens  :  Priusquam 
te  formarem  in  utero,  novi  te  ;  et  antequam  exires  de  ventre, 
sanctificavi  te. 

Ad  tertium  dicendum,  quod  haec  puritas  soli  homini  Deo 
debebatur,  ut  ipse  quasi  unicus  Redemptor  humani  generis 
nulla  peccati  servitute  teneretur,  cui  competebat  omnes  a 
peccato  redimere.  Unde  non  hanc  puritatem,  sed  sub  hac 
maximam  Virgo  Mater  eius  habere  debuit. 


I  2 


Utrum  Beatissima  Virgo  Mater  Dei  fuerit  sanctificata 

ante  animationem. 

(Sum.  Theol. ,  III.  q.  27.  a.  2.) 

Ad  secundum  sic  proceditur. 

1.  Videtur,  quod  B.  Virgo  sanctificata  fuerit  ante  animationem, 
quia,  ut  dictum  est  (art.  praec.),  plus  gratiae  est  collatum  Virgini 
matri  Dei  quam  alicui  sanctorum.  Sed  quibusdam  videtur  esse  con¬ 
cessum  quod  sanctificarentur  ante  animationem  :  quia,  ut  dicitur 
Ierem.  I,  5,  «  Priusquam  te  formarem  in  utero,  novi  te  »;  non  autem 
infunditur  anima  ante  corporis  formationem ;  similiter  etiam  de 
Ioanne  Baptista  dicit  Ambrosius,  quod  «  nondum  inerat  ei  spiritus 
vitae,  et  iam  inerat  ei  spiritus  gratiae  ».  Ergo  multo  magis  B.  Virgo 
ante  animationem  sanctificari  potuit. 

2.  Praeterea,  conveniens  fuit,  sicut  Anselmus  dicit,  «  ut  illa 
Virgo  ea  puritate  niteret,  qua  maior  sub  Deo  nequit  intelligi  »  ; 
unde  et  Cant.  IV.  7  dicitur  :  «  Tota  pulchra  es,  amica  mea,  et  macula 

non  est  in  te  ».  Sed  maior  puritas  fuisset  B.  Virginis,  si  nunquam 
anima  eius  fuisset  inquinata  contagio  originalis  peccati.  Ergo  hoc 
ei  praestitum  fuit  ut  antequam  animaretur  caro  eius  sanctificaretur. 

3.  Praeterea,  sicut  dictum  est  (art.  praec.  arg.  Sed  contra),  non 
celebratur  festum  nisi  de  aliquo  sancto.  Sed  quidam  celebrant  festum 
Conceptionis  beatae  Virginis.  Ergo  videtur  quod  in  ipsa  sua  Concep¬ 
tione  fuerit  sancta  ;  et  ita  quod  ante  animationem  fuerit  sanctificata. 

4.  Praeterea,  Apostolus  dicit  :  «  Si  radix  sancta,  et  rami  ».  Radix 
autem  filiorum  sunt  parentes  eorum.  Potuit  ergo  B.  Virgo  sancti¬ 
ficari  etiam  in  suis  parentibus  ante  animationem. 

Sed  contra  est,  quod  ea  quae  fuerunt  in  veteri  Testamento,  sunt 
figura  novi,  secundum  illud  I.  Cor.  x.  12  :  «  Omnia  in  figura  contin¬ 
gebant  illis  ».  Sed  per  sanctificationem  tabernaculi,  de  qua  dicitur 
Psal.  Psal.  XLV,  5  :  «  Sanctificavit  tabernaculum  suum  Altissimus  », 
videtur  significari  sanctificatio  matris  Dei,  quae  tabernaculum  Dei 
dicitur,  secundum  illud  Ps.  XVIII,  6  :  «  In  sole  posuit  tabernaculum 
suum  »;  de  tabernaculo  autem  dicitur  Exod.  ult.,  31  :  «  Postquam 
cuncta  perfecta  sunt,  operuit  nubes  tabernaculum  testimonii,  et 
gloria  Domini  implevit  illud  ».  Ergo  etiam  beata  Virgo  non  fuit 
sanctificata,  nisi  postquam  cuncta  ejus  perfecta  sunt,  scilicet  et 
corpus  et  anima. 

Respondeo  :  dicendum,  quod  sanctificatio  beatae  Virginis  non 
potest  intelligi  ante  eius  animationem  duplici  ratione  :  primo  quidem, 
quia  sanctificatio  de  qua  loquimur  non  est  nisi  emundatio  a  peccato 
originali ;  sanctitas  enim  est  perfecta  munditia,  ut  dicit  Dionysius. 
Culpa  autem  non  potest  emundari  nisi  per  gratiam,  cuius  subiectum 
est  sola  creatura  rationalis.  Et  ideo  ante  infusionem  animae  ratio¬ 
nalis  beata  Virgo  sanctificata  non  fuit.  — Secundo,  quia  cum  sola  crea¬ 
tura  rationalis  sit  susceptiva  culpae,  ante  infusionem  animae  ratio¬ 
nalis  proles  concepta  non  est  culpae  obnoxia.  Et  si  quocumque  modo 
ante  animationem  beata  Virgo  sanctificata  fuisset,  nunquam  incur¬ 
risset  maculam  originalis  culpam,  et  ita  non  indiguisset  redemptione 
et  salute,  quae  est  per  Christum,  de  quo  dicitur  Matth.  I,  21  :  «  Ipse 
salvum  faciet  populum  suum  a  peccatis  eorum  ».  Hoc  autem  incon¬ 
veniens  est  quod  Christus  non  sit  Salvator  omnium  hominum,  ut 
dicitur  I.  Tim.  iv. 

Unde  relinquitur  quod  sanctificatio  beatae  Virginis  fuerit  post 
eius  animationem. 

Ad  primum  ergo  dicendum,  quod  Dominus  dicit,  ante  forma¬ 
tionem  in  utero  se  Ieremiam  novisse,  notitia  scilicet  praedestina¬ 
tionis  ;  sed  sanctificasse  dicit  eum  non  ante  formationem,  sed  ante¬ 
quam  exiret  de  ventre.  Quod  autem  Ambrosius  dicit,  quod  Ioanni 

Baptistae  nondum  inerat  spiritus  vitae,  cum  iam  haberet  spiritum 
gratiae,  non  est  intelligendum  secundum  quod  spiritus  vitae  dicitur 
anima  vivificans,  sed  secundum  quod  spiritus  vitae  dicitur  aer  exterius 
respiratus.  Vel  potest  dici  quod  nondum  inerat  ei  spiritus  vitae, 
id  est,  anima,  quantum  ad  manifestas  et  completas  operationes  ipsius. 

Ad  secundum  dicendum,  quod  si  nunquam  anima  B.  Virginis 
fuisset  contagio  originalis  peccati  inquinata,  hoc  derogaret  dignitati 
Christi,  secundum  quam  est  universalis  omnium  Salvator.  Et  ideo 
sub  Christo,  qui  salvari  non  indiguit,  tanquam  universalis  Salvator, 
maxima  fuit  B.  Virginis  puritas.  Nam  Christus  nullo  modo  contraxit 
originale  peccatum,  sed  in  ipsa  sui  conceptione  fuit  sanctus,  secundum 
illud  Luc.  I,  35  :  «  Quod  ex  te  nascetur  sanctum,  vocabitur  filius  Dei  ». 
Sed  B.  Virgo  contraxit  quidem  originale  peccatum,  sed  ab  eo  fuit 
mundata,  antequam  ex  utero  nasceretur.  Et  hoc  signatur  Job,  III,  9, 
ubi  de  nocte  originalis  peccati  dicitur  :  «  Expectet  lucem  (id  est  Chris¬ 
tum),  et  non  videat  »  ;  quia  «  nihil  inquinatum  incurrit  in  Adam  », 
ut  dicitur  Sap.  VII,  25  ;  «  nec  ortum  sur gentis  aurorae  »,  id  est, 
B.  Virginis,  quae  in  suo  ortu  a  peccato  originali  fuit  immunis. 

Ad  tertium  dicendum,  quod  licet  Romana  Ecclesia  conceptionem 
B.  Virginis  non  celebret,  tolerat  tamen  consuetudinem  aliquarum 
Ecclesiarum  illud  festum  celebrantium.  Unde  talis  celebritas  non  est 
totaliter  reprobanda.  Nec  tamen  per  hoc  quod  festum  Conceptionis 
celebratur,  datur  intelligi  quod  in  sua  conceptione  fuerit  sancta  ; 
sed  quia  quo  tempore  sanctificata  fuerit  ignoratur,  celebratur  festum 
sanctificationis  eius  potius  quam  conceptionis  in  die  Conceptionis 
ipsius. 

Ad  quartum  dicendum,  quod  duplex  est  sanctificatio  :  una  quidem 
totius  naturae,  inquantum  scilicet  tota  natura  humana  ab  omni 
corruptione  culpae  et  poenae  liberatur  ;  et  haec  erit  in  resurrectione. 
Alia  vero  est  sanctificatio  personalis,  quae  non  transit  in  prolem 
camaliter  genitam,  quia  talis  sanctificatio  non  respicit  carnem,  sed 
mentem.  Et  ideo  etsi  parentes  beatae  Virginis  fuerint  mundati  a 
peccato  originali,  nihilominus  beata  Virgo  peccatum  originale  con¬ 
traxit,  cum  fuerit  concepta  secundum  carnis  concupiscentiam  ex 
commixtione  maris  et  feminae.  Dicit  enim  Augustinus  :  «  Omnem, 
quae  de  concubitu  nascitur,  carnem  esse  peccati  ». 

i  3 

Observationes 

circa  hos  duos  articulos  ad  invicem  comparatos. 

Prima.  —  Si  ad  invicem  conferatur  doctrina  theologica 
in  his  duobus  articulis  tradita,  quoad  substantiam  una 
eademque  est  :  idem  enim  utriusque  articuli  titulus  ;  idem 
etiam  modus  procedendi ;  eadem  pariter  argumenta  contra 
conclusionem  stabiliendam,  nisi  quod  in  Summa  Theologica 
adhuc  augetur  argumentorum  numerus  in  contra  ;  eadem 
porro  conclusio  doctrinalis  tenenda  atque  in  corpore  utriusque 
articuli  finaliter  stabilita,  iisdemque  argumentis  comprobata. 
«  Sanctificatio  ergo  Beatissimae  Virginis  non  potuit  esse  decenter 
ante  infusionem  animae.  »  «  Sanctificatio  B.  Virginis  non 
potest  intelligi  ante  eius  animationem.  »  Quare  ?  «  Duplici 
ratione  »  :  respondet  D.  Thomas.  Videlicet  :  i.  «  Quia  gratiae 
capax  nondum  erat  ».  2.  «  Quia  non  indiguisset  redemptione  et 
salute  quae  est  per  Christum.  »  Atque  in  Summa  Theologica 
Angelicus  Doctor  intulit  celebre  illud  corollarium  :  «  Unde 
relinquitur  quod  sanctificatio  B.  Virginis  fuerit  post  eius  ani¬ 
mationem.  »  —  At  quoniam  Angelicus  Magister  reliquit  etiam 
particulam  post,  absque  determinatione  huiusmodi  posterio- 
ritatis  ;  inde  theologi,  dum  de  mente  Sancti  Thomae  in  hac 
famosa  controversia  quaerunt  ac  disputant,  in  suis  sententiis 
ab  invicem  dividuntur ;  et  tam  ex  D.  Thomae  discipulis 
quam  ex  adversariis,  altero  contra  alterum  dimicante,  ita 
opposita  loquuntur,  et  unusquisque  tali  persuassione  quod 
ipse,  et  non  alter,  quod  verum  est,  propugnat,  ut  non  audiat 
unusquisque  vocem  proximi  sui  h  Exspectatur  adhuc  qui, 
litem  dirimendo,  lucem  abundantius  affundens,  opus  con¬ 
cordiae  perficiat  atque  sua  doctrina  ad  optatum  exitum 
perducat.  Interim  hac  de  re,  faciendi  plures  libros  nullus  est 


1  Genes,  n,  8. 

finis  1 ;  ut  ipsemet,  quem  nunc  scribimus,  liber  manifeste 
testatur. 

Secunda.  Haud  parva  tamen  interest  inter  textum  ex 
III.  Sententiarum  et  textum  Summae  Theologicae  differentia, 
dum  in  Summa  nulla  prorsus  fit  expressa  mentio  de  ipso 
instanti  infusionis  atque  in  Sententiis  legitur  in  terminis 
expressum  quod  «  sanctificatio  Beatae  Virginis  non  potuit 
esse  decenter  ante  infusionem  animae,  nec  etiam  in  ipso 
instanti  infusionis.  »  Hinc  quidam,  praesertim  moderni, 
exaltant  vocem  suam  quasi  palam  triumphantes  et  dicentes 
quod  velle  D.  Thomam  in  hac  quaestione  ab  errore  excusare 
vel  ad  partes  veritatis  iam  definitae  trahere,  est  certe  res 
desperata!  Alii  vero  D.  Thomam  iustificare  desiderantes, 
asserere  tamquam  credibile  non  dubitant,  textum  Senten¬ 
tiarum  aliqualiter  esse  interpolatum.  Aiunt  enim  :  «  Verum 
ecce  in  III.  Sent.  dist.  3.  q.  1.  a.  1.  respondet  S.  Doctor  : 
Quod  sanctificatio  B.  Virginis  non  potuit  esse  decenter  ante 
infusionem  animae,  quia  gratiae  capax  nondum  erat;  sed  nec 
etiam  in  ipso  instanti  infusionis,  ut  sc.  per  gratiam  tunc  sibi 
infusam  conservaretur ,  ne  culpam  originalem  incurreret. 
Christus  enim  hoc  singulariter  in  humano  genere  habet,  ut 
redemptione  non  egeat;  quia  caput  nostrum  est;  sed  omnibus 
convenit  redimi  per  ipsum.  Hoc  autem  esse  non  potest,  si  alia 
anima  inveniretur ,  quae  nunquam  originali  macula  fuisset 
infecta.  Quid  ergo  ?  Respondemus,  probabile  vehementer 
esse,  quod  locus  iste  fuerit  interpolatus.  Etenim  :  i°  Quorsum 
illud  decenter  in  prima  parte  responsionis,  cum  de  re  impossi¬ 
bili  agatur  ?  20  An  S.  Thomas  usus  est  ea  formula  :  Conservari 
per  gratiam  in  ipso  instanti  infusionis,  ne  culpa  contrahatur  ? 
Quod  enim  conservatur ,  iam  esse  cepit;  hic  enim  porro  de 
initio  existentiae  animae  eiusque  sanctificationis  ageretur. 
30  Quaestio  quam  hic  resolvit,  haec  est  :  An  B.  Virgo  ante 
animationem  sanctificata  fuerit  ?  Huic  vero  quaestioni  facit 
satis  prima  pars  responsionis  ;  alia  vero,  quae  de  ipso  instanti 
loquitur,  non  est  ad  rem.  40  Caietanus,  Sancti  Thomae 
operum  et  doctrinae  callentissimus,  non  legit  ea  verba  in 
hoc  loco  nec  alibi.  Etenim  in  III.  Parte  Summae  q.  27.  a.  2. 
advertit,  quod  =  absolute  loquendo  =  etc.  Qui  concipi  potest, 

1  Eccles.  12,  13. 

ob  eam  rationem  allatam  a  Caietano,  non  meminisse  eius 
opinionis  in  Summa,  cum  eiusdem  meminerit  (si  locus  est 
genuinus)  iam  in  Sententiis  ?  Credibile  est  ergo  quam  maxime, 
verba  illa  alterius  manu  inserta  esse  ;  ideoque  et  ea,  quae 
in  Arg.  3.  eiusdem  quaestiunculae  exstant  in  fine.  »  Hactenus 
Palmieri 1. 

Tertia.  Textus  vero  D.  Thomae  in  Sententiis,  etiamsi 
interpolatus  non  fuerit,  neque  aliqua,  alterius  manu  inserta, 
contineat  verba,  apparet  valde  incompletus  ac  deficiens  : 
i°  Quia  D.  Thomas  III.  Sent.  dist.  3.  q.  1.  a.  1.  ponit  sic 
quaestionem  :  Utrum  Beata  Virgo  fuerit  ante  sancti ficata , 
quam  Conceptio  eius  finiretur  ?  Deinde  sic  procedit  decla¬ 
rando  sensum  quaestionis  :  a)  sanctificata  antequam  conceptio 
carnis  eius  finiretur ;  b )  sanctificata  ante  animationem;  c )  sancti¬ 
ficata  ante  nativitatem  ex  utero.  Et  postea  Angelicus  Doctor 
sub  isto  triplici  aspectu  affert  secundum  consuetudinem 
argumenta  in  contra,  et  deinde  respondet  quod  est  dicendum 

ad  questionem,  ac  denique  solvit  argumenta  in  contra  iam 
antea  allata.  Et  clausula  illa  :  «  Sed  nec  etiam  in  ipso  instanti 
infusionis  »,  est  revera  novus  quaestionis  aspectus,  sub  quo 
nihil  dixerat  in  capite  quaestionis  neque  in  speciali  titulo 
uniuscuiusque  articuli,  nec  ulla  aut  in  pro  aut  in  contra  sub  isto 
speciali  quaestionis  aspectu  .adduxit  argumenta.  —  2°  Quia 
non  solummodo  est  aspectus  quaestionis  novus,  verum 
etiam  est  novus  aspectus  maximi  et  capitalis  momenti ;  unde 
valde  alienum  esse  videtur  a  sapientia  Angelici  Doctoris, 
tam  gravem  adeo  quaestionem  in  qua  iam  de  propinquo 
tangitur  praecise  factum  privilegii,  sic  per  trasennam  ac  per 
modum  parenthesis  resolvere.  —  30  Quia  ipsemet  Angelicus 
Doctor  ibidem  fatetur  ignorare  momentum  seu  instans,  quo 
Beata  Virgo  fuerit  sanctificata.  «  Quae  (sanctificatio)  quando 
determinate  fuerit,  incertum  est.  »  Si  ergo  incertum,  quare 
negare,  quod  in  primo  instanti?  —  40  Quia  D.  Thomas  non 
negat,  Deum  potuisse,  si  voluisset,  sanctificare  Beatam 
Virginem  :  a)  in  suis  parentibus  ;  b)  ante  infusionem  animae  ; 
sed  ait  quod  «  non  decuit »  ;  atque  huiusmodi  ratio  non  procedit 

1  Palmieri,  S.  J.  —  Tractat,  de  Deo  creante  et  elevante,  part.  II. 
cap.  4  de  Immaculata  Conceptione  S.  Deiparae,  Thes.  86. 

nec  legitime  concludit,  loquendo  de  «  ipsomet  instanti  infu¬ 
sionis  »;  nisi  aliquid  plus  addatur  aut  melius  declaretur.  — 
5°  Quia  D.  Thomas  in  Summa  Theologica  tractat  ex  professo 
de  eadem  quaestione  et  sub  triplici  aspectu,  sub  quo  in 
III.  Lib.  Sententiarum  tractaverat ;  et  nihil  prorsus  indicat 
de  «  ipso  instanti  infusionis  ».  Unde  verba  illa  de  quibus 
agitur,  d)  vel  dicenda  esse  interpolata  ;  b )  vel  intelligenda, 
sicut  declarantur  a  Porrecta  et  a  Ioanne  a  S.  Thoma  ;  c)  vel 
quod  in  Summa  ipsemet  S.  Thomas  ex  proposito  voluit 
supprimere  seu  omittere. 

Quarta.  Verumtamen  textus  D.  Thomae  in  Sententiis, 
etiam  prout  iacet  ad  litteram,  tametsi  incompletus  ac  defi¬ 
ciens,  recte  declaratur  ex  ipso  contextu  articuli  in  Sententiis 
atque  ex  contextu  articuli  in  Summa  Theologica,  et  sufficienter 
completur  ac  perfecte  clarus  redditur  ex  Sancti  Bonaven- 
turae  doctrina  in  eodem  loco  et  circa  eamdem  quaestionem 
in  III.  Sententiarum  ab  utroque  Doctore  similiter  pertracta¬ 
tam  et  simili  explicatione  definitam  :  ut  amplius  infra  patebit. 
Non  ait  enim  D.  Thomas,  quod  Beatissima  Virgo  non  possit 
in  ipso  instanti  infusionis  animae  per  gratiam  sanctificari ; 
sed  asserit  quod  si  sanctificatio  esset  in  ipso  instanti  infu¬ 
sionis,  «  ut  sc.  per  gratiam  tunc  sibi  infusam  conservaretur 
ne  culpam  originalem  incurreret  »,  tunc  Beatissima  Virgo 
redemptione  non  egeret  ;  quia  anima  Beatae  Virginis,  in 
ipso  instanti  infusionis,  per  gratiam  tunc  sibi  infusam, 
conservaretur  ne  culpam  incurreret,  antequam  animaretur 
caro  eius ;  ac  perinde  ante  animationem  corporis  ;  ideo  ante 
constitutionem  personae ;  unde  Beatissima  Virgo  redemptione 
non  egeret  personaliter ,  ratione  suae  propriae  personae.  Etenim 
in  hac  hypothesi  sanctificatio  animae  praecessiset  natura  et 
ordine  infusionem  ipsius  animae  in  corpus  ;  quia  supponitur 
quod,  in  ipsomet  infusionis  instanti,  anima  rationalis  per 
gratiam  tunc  sibi  infusam  conservaretur  ne  incurreret  neque 
incurrere  deberet  originalem  culpam  tunc  incurrendam  ex 
unione  substantiali  ad  carnem  infectam  cum  qua  fit  una 
natura  et  ex  qua  simul  cum  anima  efficitur  ac  componitur 
Persona  una;  ideoque  persona  Beatissimae  Virginis,  in 
ipsomet  instanti  temporis  quo  ex  anima  et  corpore  consti¬ 
tuitur,  iam  non  indigeret  per  Christum  redimi.  Est  siquidem 
eadem  prorsus  doctrina,  quae  traditur  in  Summa  Theologica 

III.  q.  27.  a.  2.  ad  2.,  dum  D.  Thomas  dicit  :  «  Quod  si  nun¬ 
quam  anima  Beatae  Virginis  fuisset  contagio  originalis 
peccati  inquinata,  hoc  derogaret  dignitati  Christi,  secundum 
quam  est  universalis  omnium  Salvator.  Et  ideo  sub  Christo, 
qui  salvari  non  indiguit  tamquam  universalis  Salvator, 
maxima  fuit  Beatae  Virginis  puritas.  Nam  Christus  nullo 
modo  contraxit  originale  peccatum...  »  Est,  inquam,  eadem 
doctrina,  et  doctrina  sana,  quam  etiam  hic  in  III.  Sent. 
dist.  3.  q.  1.  a.  1.  solut.  2.  tradit  Angelicus  Doctor  ad  3. 
dicens  :  «  Haec  puritas  soli  Homini  Deo  debebatur,  ut  ipse 
quasi  unicus  Redemptor  humani  generis,  nulla  peccati  servi¬ 
tute  teneretur,  cui  competebat  omnes  a  peccato  redimere  ; 
unde  non  hanc  puritatem,  sed  sub  hac  maximam  Virgo 
Mater  eius  habere  debuit.  »  Non  ergo  reiicit  D.  Thomas,  sicut 
neque  S.  Bonaventura  reiicit,  quod  sanctificatio  animae 
Beatae  Virginis  fuerit  facta  in  ipsomet  instanti  infusionis; 
sed  quod  facta  fuerit  in  ipsomet  infusionis  instanti,  ita 
quod,  prius  prioritate  naturae  intelligatur  animam  per  gratiam 
sanctificari,  quam  corpori  sive  carni  uniri.  Quae  quidem 
omnia  venient  amplius  declaranda,  ac  semel  atque  iterum 
amplificanda  per  integrum  huius,  quem  scribimus,  Libri 
decursum  et  processum. 


II 

Doctrina  D.  Thomae  circa  primam 
Beatissimae  Virginis 

sanctificationem,  poteritne  cum  Bulla  Dogmatica 
«  Ineffabilis  Deus  »  concorditer  componi  ? 


Dum  de  hac  quaestione  agitur,  simile  quid  contingit 
perinde  ac  cum  sanctus  Paulus  sermonem  faciebat  in  medio 
Areopagi,  ubi  ex  audientibus  Apostoli  verba,  quidam  quidem 
irridebant;  quidam  vero  dixerunt  :  audiemus  te  de  hoc  iterum; 

quidam  tamen  adhaeserunt  firmum  praebentes  assensum  x. 
Ita  pariter,  cum  de  concordia  tractatur  inter  D.  Thomae 
doctrinam  et  dogmaticam  Immaculatae  Conceptionis  defini¬ 
tionem,  plures  theologi  velut  irridentes  admirantur  ;  plures 
etiam  haerent  quasi  dubitantes  ;  alii  vero  non  pauci  utramque 
doctrinam,  et  a  D.  Thoma  traditam  et  ab  Ecclesia  definitam, 
concordare  ad  invicem  optime  posse,  palam  fatentur.  En  per 
modum  exempli  quaedam  certe  illustria  testimonia. 


1  1 

Ex  parte  concordantiam  negantium. 

a)  Suarez  :  «  Titulus  huius  articuli  notandus  est.  Quaerit 
enim  D.  Thomas  de  tempore  ante  animationem,  et  in  respon¬ 
sione  transilit  ad  tempus  post  animationem  posterius ,  omittens 
momentum  ipsum  in  quo  animatio  perficitur  :  in  quo  diffi¬ 
cultas  sita  est...  Et  siquidem  illa  particula  «  post  »  solum 
naturae  ordinem  significaret,  nulla  esset  controversia.  Et 
revera  argumentum  symbolicum  quo  D.  Thomas  utitur  in 
argumento  sed  contra,  nihil  aliud  requirebat  ;  ita  enim  con¬ 
cludit  :  Virginem  non  esse  sancti ficatam,  donec  eius  corpus 
et  anima  perfecta  sunt  et  unita.  At  vero  in  corpore  articuli 
manifeste  intendit  loqui  de  ordine  temporis.  Nam  pro  incon¬ 
venienti  infert,  quod  alias  B.  Virgo  nunquam  incurrisset 
maculam  originalis  culpae 1  2  ». 

Postea  ita  prosequitur  :  «  An  B.  Virgo  fuerit  ab  originali 
peccato  praeservata  et  in  primo  suae  Conceptionis  instanti 
sanctificata  »  respondet  :  «  Prima  sententia  affirmat  fuisse 
conceptam  in  originali,  et  nihilominus  in  primo  instanti 
suae  Conceptionis,  fuisse  sanctificatam.  Ita  sentit  ex  parte 
Henricus  Gandavensis  Quodl.  13.  Sed  improbabilis  sententia... 
Est  ergo  secunda  sententia,  quae  ait  Virginem  fuisse  conce¬ 
ptam  in  originali,  et  paulo  post  fuisse  sanctificatam.  Hanc 
tenuerunt  ferme  antiqui  Scholastici  ante  Scotum,  D.  Thomas 


1  Act.  Apost.  cap.  17,  vv.  32  et  34. 

2  Suarez,  Comment.  in  III.  Partem  Summae,  q.  27.  a.  2. 

hic  III.  q.  27.  a.  2.  eX  III ■  Sent.  dist.  3.,  ubi  Bonaventura, 
Albertus  Magnus,  etc.  Albertus  Magnus  videtur  erroris 
damnare  contrariam  sententiam...  Dicendum  nihilominus  est  : 
Beatam  Virginem  in  ipso  primo  instanti  Conceptionis  suae 
fuisse  sanctificatam  et  ab  originali  peccato  praeservatam.  Hanc 
sententiam  docuerunt  graves  theologi  in  III.  Sent.,  dist.  3.  : 
Scotus,  Aureolus,  Galatinus,  Nicolaus  Cusa,  Catharinus,  etc.  » 
Hactenus  Suarez  1. 

b)  Christianus  Pesch  :  «  In  Schola  Dominicanorum 
B.  Albertus  Magnus  docebat  de  fide  esse  B.  Virginem,  post 
contractionem  originalis  peccati,  ante  nativitatem  ex  utero 
esse  sanctificatam  (III.  Sent.  dist.  3.  a.  4.) ;  sed  quo  die  vel 
hora  nescire  quemquam  hominum,  nisi  per  revelationem  ; 
nisi  quod  probabilius  est,  quod  cito  post  animationem  gratia 
conferatur  quam  longe  expectetur.  Utrum  autem  hac  in  re 
S.  Thomas  magistrum  suum  secutus  sit,  adhuc  est  quaestio 
disputata.  ...Ut  tamen  dicam,  quod  sentio,  mihi  certum  esse 
videtur  S.  Thomam  negasse  Immaculatam  Conceptionem  eo 
sensu,  quo  postea  ab  Ecclesia  definita  est...  Negari  nequit 
secundum  sententiam,  quam  S.  Thomas  saepe  ubi  de  hac  re 
consilio  tractat,  dissertis  verbis  proponit  Beatam  Virginem 
in  primo  instanti  infusionis  animae,  actu  contraxisse  pecca¬ 
tum  originale  ;  sed  brevi  post,  gratia  sanctificatam  esse.  » 
«  Textus  est  per  se  tam  clarus,  ut  conatus  ex  hoc  textu 
exegetice  removendi  agnitionem  originalis  peccati  in  B.  Vir¬ 
gine  sit  res  desperata  !  2  » 

c)  Billot  :  «  Hunc  porro  eximium  singularemque  Vir¬ 
ginis  triumphum,  eiusque  ab  omni  peccati  labe  integritatem, 
viderunt  etiam  Patres;  tum  in  arca  illa  Noe,  quae  divinitus 
constituta  a  communi  totius  mundi  naufragio  plane  salva  et 
incolumis  evasit;  tum  in  scala  illa,  quam  de  terra  ad  coelum 
usque  pertingere,  vidit  Iacob...  Cum  autem  S.  Thomas  in 
praesenti  quaest.  27.  a.  2.  ad  2.  dicit  quod  «  si  nunquam 
anima  Virginis  fuisset  contagio  originalis  peccati  inquinata, 
hoc  derogaret  dignitati  Christi,  secundum  quam  est  universalis 
omnium  Salvator  »  reipsa  affert  rationem  quae  probat  Virgi- 


1  Ibidem,  disp.  3,  sect.  5a. 

2  P.  Pesch,  S.  J.,  De  Deo  creante  (ed.  3.,  1908),  tract.  1.  sect.  4, 
a.  4,  prop.  33,  Nos  327  et  339  et  186. 

nem  non  fuisse  in  sua  origine  immunem  ab  originali  vi  con¬ 
ceptionis.  At  vero,  praeter  immunitatem  ab  originali  vi 
conceptionis,  est  et  exemptio  ab  eodem  vi  privilegii  ex  meritis 
Christi  Salvatoris  concessi,  quam  nec  S.  Thomas,  nec  alii 
coevi  Scholastici,  Deo  ita  permittente,  satis  consideraverunt. 
Et  hanc  exemptionem,  quae  utique  supponit  debitum  con¬ 
trahendi  peccatum,  non  derogaret  quomodolibet  redemptioni 
Christi.  »  Et  infra  adnotat  :  «  Signa  temporum  unusquisque 
intelligat,  nec  calumnietur  antiquos  Doctores  Scholasticos 
qui  circa  Virginis  Conceptionem  pro  humana  fragilitate 
erraverunt 1  ». 

d)  Lepicier  :  «  S.  Doctor  expressis  verbis  profitetur 
Beatam  Virginem  in  peccato  originali  fuisse  conceptam.  Sic, 
verbi  gratia,  III.  Sent.  dist.  3.  q.  1.  sol.  1.  ait  :  Beata  Virgo 
in  peccato  originali  fuit  concepta.  Et  in  Sum.  Theol.  III.  q.  14. 
a.  3.  ad  1.  :  Caro  Virginis  concepta  fuit  in  originali  peccato. 
Expressius  adhuc  q.  27.  a.  2.  :  Relinquitur  quod  sanctificatio 
Beatae  Virginis  fuerit  post  eius  animationem...  Pariter,  in 
eadem  Sum.  Theol.  ibidem,  ad  3,  festum  quod  Ecclesia 
Romana  suo  iam  tempore  celebrabat,  ita  explicat,  non  quasi 
per  huiusmodi  festum  detur  intelligi  quod  B.  Virgo  in  sua 
Conceptione  fuerit  sancta;  sed  quia,  quo  tempore  sanctificata 
fuerit,  ignoratur,  celebratur  festum  sanctificationis  eius  potius 

quam  Conceptionis  in  die  Conceptionis  ipsius .  Revera  in 

citata  quaestione  27.  tertiae  Partis,  a.  2.,  Angelicus  Doctor 
non  agnoscit  sanctificationem  B.  Virginis,  nisi  post  eius 
animationem,  dum  profecto  catholicum  dogma  profert  illam 
in  ipsamet  animae  creatione  et  in  corpus  infusione  ab  omni 
labe  immunem  praeservatam  fuisse,  vel  si  magis  arrideat 
vocabulum,  sanctificatam.  Et  quod  verba  illa,  post  eius 
animationem,  non  debeant  sumi  in  mente  S.  Doctoris  ad 
significandam  posterioritatem  naturae,  quo  in  casu  cum 
dogmate  catholico  concordarent,  nam  prius  est  natura 
conceptus  quam  sit  conceptus  sanctificatio,  sed  quod  debeant 
sumi  ad  significandam  posterioritatem  temporis,  evidenter 
demonstratur  ex  verbis  quae  in  praefatis  responsionibus 
habentur.  Dicitur  enim  et  quod  B.  Virgo  ab  originali  peccato 


1  Card.  Billot,  S.  J.,  De  Verbo  Incarnato,  Comment.  in  III. 
Part.  Sum.  q.  27.  thes.  39. 

ante  nativitatem  fuit  mundata,  et  quod  ignoratur  quo  tempore 
B.  Virgo  fuerit  sanctificata  L  » 

1  Tract.  De  Beatiss.  V.  Maria,  Matre  Dei,  auctore  Alexio 
M.  Lepicier,  ed.  3.  part.  2.  cap.  1.  a.  1.  —  Tamen  P.  Lepicier,  ait  : 

«  De  S.  Dominico  constans  est  traditio  eum,  cum  olim  Tolossae 
contra  Albigenses  disputans,  hanc  sententiam  defendisset,  miraculo 
comprobasse  Christum  Dominum  de  Virgine  Immaculata  natum 
fuisse,  non  secus  ac  prior  Adam  de  terra  virgine  formatus  fuerat ; 
et  cum  liber  in  quo  sententia  ista  continebatur,  in  ignem  proiectus 
fuisset,  incombustus  repertus  est.  —  Nec  ab  hac  sententia  formaliter 
discessisse  dicenda  est  S.  Dominici  Religiosa  Familia  :  licet  enim 
aliquibus  inter  eius  alumnos  visum  fuerit  contrariam  sententiam 
tueri,  tamen  illustriores  et  scientia  et  pietate  huius  Ordinis  viri,  cordi 
habuerunt  sententiam  de  Immaculata  Virginis  Conceptu  verbo  scrip¬ 
toque  tueri.  Quos  inter  satis  erit  recensuisse  B.  Albertum  Magnum, 
Angelici  Doctoris  praeeceptorem,  qui  in  libro  de  laudibus  Virg.  super 
Missus  de  Deipara  ait  :  Haec  Virgo  sola  a  communi  illa  regula  exci¬ 
pitur  :  Omnes  in  Adam  peccaverunt ;  et  iterum  :  Angelo  nuntianti 
vestis  alba  et  clara  congruit ;  quia  illa  quae  concepit,  sine  peccato  fuit. 
—  Pariter  S.  Vicentius  Ferrerius  praedicavit,  scripsitque  in 
favorem  Immaculatae  Conceptionis,  ut  videre  est  in  pluribus  eius 
operibus,  v.  g.  serm.  II,  de  Nativ.,  in  serm.  de  B.  V.  Conceptione. 
Nec  dissimiliter  sensit  S.  Ludovicus  Bertrandus,  dum  ostendit 
in  Serm.  De  qua  natus  est  Iesus  animam  Virginis,  cum  in  corpus 
ingressa  est,  nullatenus  commaculatam  fuisse.  —  Praeclari  quoque 
*  huius  Ordinis  Theologi,  uti  Ambrosius  Catarinus,  Natalis  ab 
Alexandro,  Joannes  a  Sto.  Thoma,  venerabilis  Ludovicus  Grana- 
tensis,  aliique  bene  multi,  hanc  sententiam  solidis  rationibus  fulcire 
conati  sunt ;  ex  quo  patet  illos  a  vero  abesse  qui  inclytum  hunc 
Ordinem  ab  hoc  dogmate  olim  alienatum  fuisse  repraesentant.  »  — 
Haec  Reverendissimus  P.  Alex.  Ma  Lepicier. 

Hinc  etiam  assumebant  unum  ex  argumentis  Episcopi  Siciliae 
utriusque,  dum  respondentes  ad  Encyclicam  Pii  IX  anno  1849,  de 
Immaculata  V.  M.  Conceptione,  sic  loquebantur  :  «  Certe  nuspiam 
Ordo  S.  Dominici  contra  protestatus  invenitur  ;  immo,  nimio  prose- 
quutus  est  favore  ;  idque  praecipue,  vel  in  Provinciali  Coetu  Baetico, 
Vicario  Generali  F.  Alberto  las  Casas  praeside  an.  1524  ;  vel  in  altero, 
cui  Magister  Generalis  Xaviere,  postea  S.  R.  E.  Cardinalis,  praefuit, 
an.  1602  ;  vel  tandem,  in  Beneventano,  an.  1653  ;  quibus  virtute 
Sanctae  Obedientiae  statutisque  poenis  cautum  fuit,  ne  quis  Fra¬ 
trum  contradiceret,  sed  potius  ut  fidelium  pietatem  sincere  prose¬ 
quatur  ;  imo,  preces,  quas  una  cum  Generali  eorum  Magistro  iam 
pridem  Sedi  Apostolicae  ut  defineret  submiserant,  reiterandas  statu- 

e)  Janssens  :  «  Ultima  ergo  spes,  si  tamen  spes,  residet 
in  distinctione  inter  prioritatem  naturae  et  prioritatem  ratio- 


tum  est  nomine  Beneventanae  Provinciae  non  solum,  sed  et  Hispa¬ 
nicae,  quae  totius  Ordinis  potior  praecellit.  Sed  et  Conceptionis 
festum  in  Ordinis  Martyrologio  an.  1524  inscriptum,  et  officium  in 
eorum  Breviario  Parisiis  excuso  1529  insertum  ;  et  in  fronte  Templi 
Matritensis  eiusdem  Ordinis  inscriptio  :  Deiparae  sine  labe  conceptae; 
et  in  Andulucia,  Coenobium  Praedicatorum  Conceptionis  Titulo;  et 
Panormi  tandem,  ut  reliqua  omittam,  prae  foribus  Ordinis  Ecclesiae 
columna  Immaculatae  Conceptionis  ab  ipsis  misso  etiam  fratre  veniam 
a  Carolo  V  impetraturo  creata  :  haec  omnia  praeclara  sunt  monu¬ 
menta  Ordinis  erga  Immaculatae  Virginis  pietatem.  Quoad  Alum¬ 
nos  :  iam  sanctitate,  dignitate,  doctrinaque  praecellentem  numerum 
invenio  pro  immunitate  parthenia.  Hanc  enim  venerati  fassique  sunt 
venerabiles  Ludovicus  Granata,  Hieronymus  Lanuza,  Eppus.  Bar- 
bastri,  et  Joannes  Taulerus ;  beati  Albertus  Magnus  Eppus.  Ratisbo- 
nensis  praeceptor  D.  Thomae,  Iacobus  a  Voragine  Eppus.  Iannuensis, 
Petrus  Ieremias,  et  Iordanus,  qui  secundus  Ordinis  Magister  Gene¬ 
ralis  fuit ;  sancti  Dominicus,  Fundator  qui  Immaculatum  Conceptum 
Virginis  contra  Albigenses  propugnavit  ;  Vicentius  Ferrerius,  Ray- 
mundus  de  Pennafort,  Hyacinthus  Polonus,  Petrus  Martyr  et 
Pontifex  Summus  Pius  V.  Hanc  amplexati  corde  et  voce  sunt  : 
Eppus.  Civitatis-Plebis,  Reginaldus  Lucarini ;  Episcopi,  doctissimus 
Catharinus,  Compsanus,  et  Dominicus  de  Marinis,  Avenionensis, 
Petrus  Paludanus,  Patriarcha  Cpolitanus,  Hugo  de  Sto.  Caro  Cardi¬ 
nalis,  et  Benedictus  XIII  Pastor  oecumenicus.  Hanc  (sententiam 
piam)  demum  incredibilis  prorsus  Scriptorum  e  Praedicatorum 
coetu  copia,  celebravit,  quos  inter  Academici  Sorboni,  Paludanus, 
Dore,  Natalis  Alexander,  Joannes  de  Penna  ;  Complutenses,  Almo- 
nacid,  Ioannes  a  Sto.  Thoma,  Philippi  IV.  Confesarius;  Perez,  Regis 
Hispaniae  Praedicator  ;  Salmanticenses,  Mancius,  Dominicus  Soto, 
Orator  Caroli  V.  apud  Tridentinos  ;  Cantabrigensis  in  Anglia, 
Robertus  Kolkot,  etc.  De  ceteris  innumeris  quorsum  longus  ero  ? 
Consule  Nieremberg,  Sfondrati,  Giacobboni,  de  Alva,  Alliaga,  et 
nuperrime  Spada,  Dominicanum.  Certe  Aegidius  a  Praesentatione, 
Augustinianus,  eos  exquirens,  si  92  contra,  137  pro  pia  invenit 
scripsisse  sententia  ;  et  cum  haec  Aegidius  notaret  a.  230  circiter 
annis,  permagna  adhuc  erit  eorum  scriptorum  copia  adiungenda, 
post  Gregorii  XV.,  Pauli  V.,  et  praesertim  Alexandri  VII.  decretum 
1661,  quando  et  Dominicani  cum  reliquis  Ecclesiis  Conceptionis 
eelebrarunt  solcmnitates,  et  nemini  amplius  licuit  contra  privatim 
publiceque  tractare.  Unum  subiungam  :  quod  dum  bene  prae  ceteris 
Dominicanis  de  pia  nostra  merebantur  sententia  PP.  Spada  et 

nis  1.  Sc.  si  praesto  sit  aliquis  locus,  in  quo  S.  Thomas  ipse 
nobis  dicat,  de  prioritate  naturae  duntaxat  sive  logica, 
intelligenda  esse  quae  de  contractione  originalis  labis  in 
B.  Virgine  ponit  ;  omnes  sententiae,  licet  interdum  non  sine 
violentia,  erunt  ad  hunc  sensum  trahendae.  At,  nedum 
huiusmodi  locus  occurrat,  habentur  in  S.  Thoma  :  i°  textus 
in  quibus  haec  positio  omnino  excludi  videtur.  Ita  in  Sed 
contra  est  a.  2.  quaest.  praesentis,  allato  exemplo  sanctifica¬ 
tionis  templi,  concludit  :  «  Ergo  B.  Virgo  non  fuit  sancti  ficata, 
nisi  postquam  cuncta  eius  perfecta  sunt  sc.  et  corpus  et  anima.  » 
2°  Et  corpus  (articuli)  ibidem  claudit  verbis  :  «  Unde  relin¬ 
quitur,  quod  sanctificatio  B.  Virginis  fuerit  post  eius  anima¬ 
tionem.  »  Cur  ergo  si  S.  Doctor  tenuit  B.  Virginem  sanctifi- 


Salzano  scriptis  aureis,  quibus  D.  Thomam  nobis  semper  adrisisse 
probant,  iam  nostris,  hisce  temporibus  S.  Dominici  Universus  Ordo 
nobiscum  iunctis  dextris  vocibusque  festive  in  Praefatione  et  Litaniis 
Virginem  Deiparam  Immaculatam  in  Conceptione  salutant  :  quod 
P.  Angelo  Ancarani,  Magistro  Generali  exposcenti  Gregorius  XVI 
concessit  an.  1843,  et  an.  1847  firmavit  Sanctitas  Tua  (Pius.  IX.).  » 
«  Teate,  die  5  Maii  1849,  losue  Maria,  Episcopus  Teatinus  ex  Ord. 
SS.  Redemptoris.  »  Vide  Roskovany  «  B.  V.  Maria  in  suo  Conceptu 
Immaculata,  ex  monumentis  omnium  saeculorum  demonstrata.  Accedit 
amplissima  litteratura.  Auctore  Augustino  de  Roskovany,  Episcopo 
Nitriensi.  Tom.  IV.  —  P.  Spada  in  suo  «  Exame  Critico  sulla  dottrina 
de  11’  Angelico  Dottore  S.  Tommaso  di  Aquino  circa  il  peccato  origi¬ 
nale  relativamente  alia  Beatissima  Vergine  Maria  »  (§.  IV.)  incepit 
texere  catalogum  aliquorum  Dominicanorum  qui  in  favorem  Imma¬ 
culatae  Conceptionis  scripserunt,  incipiendo  a  saeculo  13  ;  cui  siqui¬ 
dem  catalogo  adiiciantur  ea  omnia  quae  sub  rubrica  «  Litteratura 
Dominicana  »  afferuntur  a  Roskovany  in  diversis  suae  Collectionis 
voluminibus  in  quibus  et  nomina  scriptorum  et  operum  tituli  recen¬ 
sentur,  poterat  certe  optimus  componi  liber  in  quo  ostenderetur 
quam  iure  merito  ipsemet  Roskovany  tom.  III.  pag.  349  scripserit  : 
«  Inventi  sunt  tamen  complures  e  Familia  Sacra  Praedicatorum, 
qui  piae  adhaerebant  opinioni  :  quod  ipsum  suis  locis  occurate 
adnotabimus.  »  At  de  hoc  alibi  et  ab  aliis  ;  nos  autem  non  nisi  de 
Angelico  Magistro  sermonem  faciendum  instituimus.  Confer  etiam 
inter  alia  plura  opus  P.  Ioannis  Mir.  S.  J.  La  Immaculada  Concepcion., 
Cap.  13.  La  Orden  de  Santo  Domingo  por  la  Immaculada  Concepcion. 
Cap.  14.  Oradores  Dominicanos. 

1  Ita  ad  litteram  P.  Ianssens  ;  fortasse  voluit  dicere  prioritatem 
naturae  et  prioritatem  temporis  ;  nam  sic  dicere  ac  distinguere  debebat. 

catam  iri  animatione,  id  ipsum  ope  distinctionis  praemissae 
non  dixit  ?  30  Imo  hoc  post  ipse  S.  Thomas  ( Quodl .  6.  a.  7.) 
explicat  cito  post  :  «  Creditur  quod  cito  post  conceptionem  et 
animae  infusionem  fuerit  sanctificata.  »  Quid  apertius  ?... 
Equidem  ad  hanc  discussionem  accessi  cum  vehementi 
desiderio,  ut  inter  doctrinam  Aquinatis  et  definitionem 
Pii  IX  concordia  mihi  elucesceret.  Fateor  exitum  non  respon¬ 
disse  votis.  Peritiori  utinam  id  efficacius  praestare  contingat  ! 
Interim  «  amicus  Angelicus,  magis  amica  ventas  ».  «  Doctrina 
S.  Thomae  adversatur  dogmati  Immaculatae  Conceptionis  h  » 


I  2 


Ex  parte  opposita  concordantiam  affirmantium. 

a)  Plazza  :  «  Nihil  frequentius  auditur,  et  nihil  facilius 
creditur ;  quia  et  nihil  clarius,  supper  ficie  tenus,  apparet, 
quam  Angelicum  Doctorem,  pluribus  in  locis,  contractum  a 
Beata  Virgine  originale  peccatum,  tam  generatim  quam 
singulatim  tradidisse.  Et  ego  quidem  ab  hac  communi 
opinione  non  recederem,  nisi  geminis  praeeuntibus  fidissimis 
D.  Thomae  interpretibus  Seraphino  Capponi  a  Porrecta  et 
Ioanne  a  sancto  Thoma  ordinis  Praedicatorum  Magistris,  a 
Jacobo  Echard  plurimum  commendatis,  in  ipsa  D.  Thomae 
doctrina  veluti  clavim  invenissem,  ad  apertum  Sancti  Doc- 
toris  sensum  recludendum  piae  et  ecclesiasticae  sententiae 
minime  contrarium 1  2.  » 

b )  Perrone  :  «  ...Alii  denique  adnisi  sunt  ostendere,  ex 
principiis  Sancti  Thomae  aliorumque  illius  aetatis  scholasti¬ 
corum  circa  generationis  rationem,  ac  circa  modum  transfu¬ 
sionis  peccati  originalis  huiusque  naturam,  eum  (S.  Thomam) 
nulla  ratione  in  locis,  quae  ex  ipso  aliisque  scholasticis  addu¬ 
cuntur,  piae  adversari  sententiae;  quos  inter  eminet  doctus 
P.  Nicolaus  Cichovius  in  citato  opusculo  Angelici  Doctoris 


1  P.  Janssens,  O.  S.  B.  De  Verbo  Incarnato.  Quaest.  27.  De 
Mariae  sanctificatione.  Dissert.  de  Imm.  Concept.  App.  de  mente 
Sti.  Thomae. 

2  P.  Plazza,  S.  J.,  Controversia  de  Immaculata  Conceptione, 
Act.  VII.  a.  1.  text.  3.  n.  54. 

S.  T hornae  Aquinatis  de  Beatissimae  Virginis  Deiparae 
Immaculata  Conceptione ;  et  Ioannes  a  Sancto  Thoma  in  suo 
Cursu  Theologico  pariter  citato  :  quibus  ego  libenter  assentior. 
Adi  quae  scripsimus  part.  i.  cap.  3  1.  » 

c)  Porrecta  :  «  Ut  ergo  recte  intelligatur  doctrina  tanta, 
examinetur  pro  illo  dicto,  in  quod  coetera  resolvuntur  : 
Erroneum  est  dicere  quod  aliquis  sine  peccato  originali  conci¬ 
piatur  praeter  Christum  solum.  Sc.  quantum  est  ex  vi  con¬ 
ceptionis.  Altus  vero  sensus  tanti  Doctoris  huiusmodi  fuit. 
Si  Beata  Virgo  nunquam  incurrisset  maculam  originalis 
culpae  nec  fuisset  in  periculo  incurrendi  illam,  non  indiguisset 
et  salute  quae  est  per  Christum  a  peccato  illo  2.  » 

d)  Ioannes  a  Sancto  Thoma  :  «  Quoties  D.  Thomas 
infert,  quod  non  indigeret  redemptione,  ly  non  indigeret  est 
quia  includitur  etiam  debitum;  hoc  enim  si  datur,  sufficit 
ad  indigentiam  liberationis  :  ut  ex  isto  loco  {IV .  Sent.  dist.  42. 
q.  1.  a.  4.  ad  3.  et  habetur  ad  additionem  III.  Part.  q.  78. 
a.  1.  ad  3.)  colligitur.  Et  ita  locus  hic  maxime  praelucet 
menti  D.  Thomae  introspiciendae  in  aliis  locis  3.  » 

e)  Franciscus  Henno  :  «  Unde  quando  I-II.  q.  81.  a.  3. 
asserit  (D.  Thomas)  :  Secundum  fidem  catholicam  firmiter  est 
tenendum  quod  omnes  homines,  praeter  solum  Christum,  ex 
Adamo  derivati,  peccatum  originale  contrahunt ;  intelligendum 
est  sicut  lib.  IV.  Sent.  dist.  43.  q.  1.  a.  4.  ad  3.  quod  omnes 
habeant  debitum  contrahendi  originale  ;  non  autem  quod 
omnes  actu  contrahant,  ne  uno  excepto  4.  » 


1  Ioan.  Perrone,  S.  J.,  De  Immaculato  B.  V.  Mariae  Conceptu 
disquisitio  theologica,  part  2.  cap.  5.  de  Scholasticorum  placitis. 

2  Ioan.  Porrecta,  O.  P.  In  III.  Part.  Sum.  Theol.  q.  27.  a.  2. 

3  Ioan.  a  s.  Thoma,  O.  P.,  Curs.  theol.,  tom.  I.  Approb.  doctrinae 
D.  Thomae,  disp.  2.  a.  2. 

4  R.  P.  Fr.  Franciscus  Henno,  Ord.  Minorum,  Theol.  dogm. 
Tom.  II.  De  praecipuis  vitae  Christi  mysteriis,  art.  1.  —  Ibidem, 
sect.  2.  a.  1.  petes  4.  adiungit,  quasi  Thomistas  reprehendens,  haec 
quae  sequuntur  :  «  Mirum  est  sane  ipsius  (D  Thomae)  discipulos 
parum  studere,  in  hac  materia,  Praeceptoris  sui  honori;  ut  ipsum 
sententiae  oppositae  patronum  absolute  declarent,  cum  facile  possit 
explicari.  »  Verum  non  omnes  tamen  ita  se  gerebant.  Nunquam  enim 
defuere  ex  D.  Thomae  discipulis,  qui  Angelicum  Doctorem  in  hac 
quaestione  recte  ac  convenienter  explicarent.  Saeculo  17  in  Hispania 

/)  Palmieri  :  «  Quod  affirmat  S.  Thcmas  III.  q.  27.  a.  2., 
est  labes  originalis  carnis  Virginis  ;  quae  caro  ex  se  peccatum 
traduceret,  cui  nempe  anima  coniuncta  deberet  habere 

v.  g.  contra  quosdam  negantes,  maior  pars  asserebat  nullum  esse 
locum  seu  textum  in  operibus  D.  Thomae,  qui  non  possit  in  bono 
sensu  facile  explicari.  Aiebant  enim  :  «  Los  Religiosos  de  Aragon 
y  de  Andalucfa,  siguiendo  a  muchos  hombres  doctisimos,  explicamos 
a  Santo  Tornas,  donde  parece  que  llevo  la  opinion  contraria  a  la 
preservacion  de  la  Virgen,  diciendo  que  hablo  dei  debito  6  der  echo, 
y  no  dei  hecho  6  antes  de  la  animacion ,  6  en  otra  forma  de  cuya  inte- 
ligencia  es  capaz  su  texto...  Porque,  por  mucho  que  se  ponderen 
las  autoridades  dei  Doctor  Angelico  (in  contra),  siempre  admiten 
la  inteligencia  de  que  hablo  en  cuanto  al  debito  6  derecho,  y  no  de 
hecho,  como  dei  inconveniente  que  saca,  se  deduce  ;  y  asf  lo  han 
sentido,  y  sienten  hoy  muchos  y  muy  graves  Maestros  dei  Orden 
de  Predicadores,  sin  que  por  esto  les  hayan  privado  de  grados  ni 
castigado  con  otras  penas.  Lo  cual  se  hubiera  ejecutado  a  ser  evidente 
que  Santo  Tornas  llevo  la  opinion  afirmativa  ;  y  seria  cosa  dura 
el  decir  que  evidentemente  se  han  enganado  cuantos  han  sido  de 
este  parecer  referido.  »  —  «  Defensa  de  la  doctrina  del  Angelico 
Doctor.  Escribiola  el  M.  R.  P.  Presentado  Fray  Juan  de  Ribas,  del 
Orden  de  Predicadores,  de  la  Provincia  de  Andalucia,  en  el  Real  Con¬ 
vento  de  S.  Pablo  de  Cordoba.  Con  licenda.  En  Madrid,  por  Pablo 
del  Val.  Ano  de  1663.  »  —  Ad  hoc  etiam  propositum  scribebat  P.  Vicen- 
tius  Salzano,  O.  P.  :  «  Quamvis  in  Ordine  nunquam  fuerit  praeceptum 
hanc  sententiam  pro  Immaculato  Virginis  Conceptu  impugnare,  imo 
semper  in  ea  permulti  fuerunt  primi  subselli  Theologi,  qui  pro  pia 
sententia  acriter  decertarunt  ut  Caietanus,  Catharinus,  aliique,  et 
vigintiquinque  ex  eadem  familia  in  Tridentina  Sjmodo  fuerint  Episcopi 
qui  hanc  opinionem  veluti  fidei  dogma  definiri  voluissent ;  tamen  ut 
verum  fatear,  non  pauci  fuerunt  etiam  in  eadem  Schola,  qui  litterae 
D.  Thomae  pressius  insistere  volentes,  nec  multum  criticae  regulis 
attendentes,  hanc  sententiam  viribus  omnibus  impugnarunt.  Nunc 
vero  temporis  qui  hanc  spartam  exornarunt,  D.  Thomam  cum  pia 
sententia  commode  coniunxerunt,  ut  ipseme  Ordo  per  Revmum. 
Generalem  positive  hoc  mysterium  fassus  est  petendo  concessiones 
et  Indulta  pro  pia  et  universali  sententia.  Imo  etiam,  ut  verum 
dicam,  quamdiu  et  in  Longobardiae  Provincia,  et  per  plures  annos 
in  Romana  versatus  sum,  semper  in  Ordine  meo  vidi  perfectos  abso¬ 
lutos  que  theologos  pro  pia  sententia  stetisse,  contra  vero  sentire  qui 
D.  Thomam  atque  solidam  theologiam  a  limine  tantum  et  leviter  salu¬ 
tarunt.  »  —  «  Lettera  del  P.  M.  Salzano,  O.  P.,  e  voto  del  medesimo 
sui  quesito  :  Nunc  constet  ex  facto,  Ecclesiam  nunc  temporis  praevenisse 

peccatum ;  est  debitum  contrahendi  peccati  et  necessitas 
gratiae  Redemptoris,  ut  ab  eo  immunis  existat  Maria.  Cum 
ergo  penes  antiquos  conceptio  (proprie  dicta,  quae  est  semi- 

ac  postulare  dogmaticam  de  Immaculato  V.  Conceptu  definitionem.  » 
(La  solenne  definizione  dei  dogma  dell’  Immaculato  Concepimiento 
di  Maria  Santissima.  Atti  et  Documenti  publicati  nel  cinquantesimo 
anniversario  della  stessa  definizione  da  Mons.  Vincenzo  Sardi, 
vol.  I,  pag.  578.) 

Adhuc  ipsimet  thomistae,  qui  tamquam  adversarii,  in  hac  de 
Immaculata  Conceptione  controversia,  communiter  ab  omnibus 
reputantur,  non  tamen  videntur,  in  eo  ipso  quo  definitum  est  sensu, 
aperte  contradicere  dogmati  postea  ab  Ecclesia  definito.  Huius 
quidem  rei  illustre  habetur  exemplum  in  Tractatu  de  singulari  puritate 
ac  praerogativa  Conceptionis  Salvatoris  nostri  Iesu  Christi,  edito  per 
Fr.  Vincentium  de  Bandelis  de  Castro  Novo  (anno  Domini  1481, 
Bononiae,  et  Mediolani  1512).  Utique  ;  in  cap.  1.  huius  operis  in  quo 
ponitur  auctoris  intentio  et  totius  operis  divisio,  stabilitur  sic  prima 
conclusio  :  «  Beata  Virgo  Maria  fuit,  sicut  coeteri  homines,  in  originali 
peccato  concepta.  »  Sed  postea  addit  :  «  Quam  conclusionem  sic  intelligo  : 
Beata  Virgo  Maria  in  primo  instanti,  quo  anima  sibi  fuit  infusa, 
caruit  iustitia  originali,  quae  sibi  debebatur,  et  quam  utique  habuisset, 
si  Adam  non  peccasset.  »  —  Deinde  in  cap.  6.  sensus  conclusionis 
magis  declaratur  his  verbis  :  «  Et  quia  B.  Virgo  Maria,  et  omnes  alii 
homines,  excepto  Christo,  fuerunt  in  Ada,  ut  ab  ipso  naturaliter  et 
seminaliter  propagandi ;  ideo,  sicut  potuit  Beatae  Virgini  et  omnibus 
aliis,  excepto  Christo,  praedictum  originalis  iustitiae  donum  servare, 
ita  sponte  delinquendo  illis  iustitiam  originalem  perdidit.  Et  ob  hoc, 
cum  privatione  originalis  iustitiae  concipiuntur ,  et  debito  Adae  adstricti 
in  utero  matris  nasci  dicuntur.  Ex  quibus  omnibus  clare  patet,  quid 
importet  hoc  quod  dicimus  Beatam  Virginem  fuisse  conceptam  in 
peccato  originali  ;  per  quod  nihil  aliud  intelligimus  nisi  quod,  quando 
anima  rationalis  ei  infusa  fuit,  caruit  iustitia  originali,  quae  sibi 
debebatur,  si  Adam  non  peccasset ;  sed  quia  sponte  ipse  deliquit,  eam 
sibi,  et  Beatae  Virgini,  et  omnibus  aliis  ab  ipso  seminaliter  propa¬ 
gandis,  abstulit,  sicut  sancti  asseruerunt  Doctores.  »  —  Et  iterum 
in  cap.  7.  :  «  ...Quando  dicimus  Beatam  Virginem  fuisse  in  originali 
peccato  conceptam,  nihil  aliud  intelligimus  nisi  quod  in  instanti 
animationis  suae  caruit  originali  iustitia  debita  ;  quam  Adam,  pec¬ 
cando,  sibi,  et  omnibus  posteris  suis  ab  eo  naturaliter  propagandis, 
perdidit;  quam  certe,  si  non  peccasset,  in  ipsa  infusione  animae 
rationalis  utique  habuisset.  » 

Hoc,  proprie  loquendo,  non  est  impugnare  Immaculatam  Con¬ 
ceptionem  quae  fuit  definita,  sed  Immaculatam  Conceptionem  quae 

nalis)  distingueretur  ab  animatione,  conceptio  in  originali 
sive  in  peccato  originali  non  erat  conceptio  cum  formali 
peccato,  sed  conceptio  carnis  immundae,  qua  peccatum 

non  indiget  redemptione.  Non  enim  Beatissima  Virgo  est  Immaculata 
ex  eo  quod  Adam  non  perdidit  etiam  B.  Virgini  iustitiam  originalem, 
sed  ex  eo  quod  habuit  gratiam  sanctificantem  in  primo  instanti 
animationis  ex  meritis  Christi  Redemptoris,  ex  morte  Filii  Dei  prae¬ 
visa.  Et  ipse  Bandelius  scribit,  loquendo  de  praedicatione  adversa¬ 
riorum  quos  impugnat,  haec  quae  sequuntur  :  «  Usque  adeo  eorum 
opera  perniciosus  error  ille  increverat,  ut  popularium  multi  venenatis 
illorum  illecti  fabulis  Virginem  sacram  assererent  de  Spiritu  Sancto 
fuisse  conceptam,  »minimeque  pretioso  Christi  sanguine  redemptam 
inverecunda  fronte  late  praedicarent...  »  —  Quoad  hoc  ergo  Bandelius 
minime  impugnavit  dogma  definitum  ab  Ecclesia,  sed  potius  propu¬ 
gnabat  ;  et  nihil  aliud  docebat  nisi  quod  postea  definivit  Cone.  Triden- 
tinum  sess.  2.  can.  2.  :  «  Si  quis  Adae  praevaricationem  sibi,  et  non 
eius  propagini,  asserit  nocuisse  ;  et  acceptam  a  Deo  sanctitatem  et  iusti¬ 
tiam,  quam  perdidit,  sibi  soli,  et  non  nobis  etiam  eum  perdidisse  : 
anathemasit.  » 

Sed  quo  instanti,  aut  quonam  temporis  momento,  sanctificata 
fuit  B.  Virgo  ex  meritis  Christi  Redemptoris  ?  Ad  hoc  Bandelius 
respondet  :  «  Nullatenus  in  fetu  ante  infusionem  animae  rationalis  ; 
sed  citissime  et  perquam  rapidissime  divina  virtute  fuisse  mundatam...» 
Et  adiungit :  « Inter  Conceptionem  Virginis  qua  fuit  animata  et  sancti¬ 
ficationem  qua  fuit  sibi  gratia  infusa,  modica  et  quasi  imperceptibilis 
morula  fuit...  solum  per  tempus  quasi  momentaneum  sub  originali 
peccato  fuerit.  »  —  Hic  deficit  Bandelius  ;  et  deficit  a  doctrina  D.  Tho- 
mae.  D.  Thomas  nunquam  dixit  quod  inter  animationem  et  sanctifi¬ 
cationem  B.  Virginis  interfuisset  quasi  momentaneum  tempus  vel 
quasi  imperceptibilis  morula  ;  atque  in  hoc  videntur  similiter  defe¬ 
cisse  plures  Thomistae  a  via  D.  Thomae.  Quos  inter  reperiuntur 
Salmanticenses  dum  tom.  VIII,  pag.  185,  disput.  15,  dub.  5,  n°  204 
ita  scribunt  :  «  Veniamus  ad  ea  loca  (D.  Thomae)  quae  nihil  continent 
censurae,  sed  simpliciter  tradunt  Virginem  fuisse  in  originali  con¬ 
ceptam,  aut  non  nisi  post  instans  animationis  fuisse  sanctificatam. 
Haec  autem  sincere  considerantibus,  sive  quae  iuvenis  super  Senten¬ 
tias,  sive  quae  senior  in  Summa  Theologiae,  aut  alii  locis  scripsit,  ita 
pro  peccati  contractione  sunt  perspicua  et  sibi  ipsis  cohaerentia,  ut 
coram  propria  conscientia  non  audeamus  illa  de  solo  debito  intelligere.  » 
—  Hic  attribuitur  D.  Thomae,  quod  D.  Thomas  non  dixit.  D.  Thomas 
enim  nunquam  dixit  Beatam  Virginem  sanctificatam  fuisse  post 
instans  animationis,  sed  post  animationem.  Unde  Angelicus  Doctor 
minime  excludit  ipsummet  temporis  instans  animationis,  cum  agitur 


XXXII 


INTRODUCTIO 


traduceretur,  cui  anima  coniuncta  obnoxia  esset  debito 
habendi  peccatum.  Directe  et  immediate  docet  S.  Thomas 
tunc  habuisse  locum  sanctificationem,  cum  anima  extitit. 
An  vero  statim  sanctificata  fuerit,  id  quidem  diserte  non 
dicit,  verum  neque  negat;  imo,  si  sententiae  ab  eo  alibi 
expressae  ratio  habeatur,  censeri  potest  id  voluisse  affirmare  h  » 
g)  Hurter  :  «  Quare,  ut  omnia  paucis  complectamur, 

de  prima  Beatissimae  Virginis  sanctificatione.  —  Sunt  praeterea  alii 
Thomistae,  qui  videntur  laborare  contra  ipsum  D.  Thomam  dum 
interpretari  conantur  clara  D.  Thomae  verba  in  favorem  praeserva  - 
tionis  B.  Virginis  a  macula,  ad  probandum  quod  D.  Thomas  adversa¬ 
tur  Immaculatae  Conceptioni.  D.  Thomas  enim  I.  Sent.  dist.  44, 
q.  1.  a.  3.  ad  3.  ait  :  «Dicendum  quod  puritas  intenditur  per  recessum 
a  contrario  ;  et  ideo  potest  aliquid  creatum  inveniri,  quo  nihil  purius 
esse  potest  in  rebus  creatis,  si  nulla  contagione  peccati  inquinatum 
sit ;  et  talis  fuit  puritas  Beatae  Virginis,  quae  a  peccato  originali  et 
actuali  immunis  fuit ;  tamen  sub  Deo,  in  quantum  erat  in  ea  potentia 
ad  peccandum.  »  —  Ad  quod  Herrera,  Tract.  de  Immac.  Concept. 
lib.  V,  cap.  7,  respondet  :  «  Ad  testimonium  D.  Thomae  respondetur 
quod  esse  immunem  a  peccato  originali  non  est  illud  non  habuisse,  sed 
non  habere,  licet  habuerit  illud  :  patet  hoc  ex  eodem  D.  Thoma  in 
lib.  II.  Sent.  dist.  31.  q.  1.  a.  2.  ad  1.  »  Et  cap.  9.  addit  :  «  Purior  est 
Magdalena  aliquibus  angelis,  et  tamen  illa  fuit  aliquando  maculata 
peccatis,  non  isti.  Ad  maiorem  ergo  puritatem  Virginis  satis  est 
quod,  quando  quis  habet  illam,  habeat  maiorem  gratiam.,  per  quam 
magis  tunc  elongetur  a  peccato  ;  non  requiritur  quod  tempore  praece¬ 
denti  puritatem  minus  habuerit  de  peccato.  »  —  Egregia  profecto 
verborum  D.  Thomae  interpretatio  !  Quid  ergo  tunc  significat  Imma¬ 
culata  Conceptio  ?  Quidnam  ergo  importat  praeservatio  a  macula 
originalis  peccati  ?  Si  enim  ita  est  quod  Herrera  tradit,  omnes  sine 
exceptione  pronuntiandi  erunt  a  peccato  originali  immunes!  Ad  rem 
Ambrosius  Catharinus  disp.  pro  Immac.  Concept.  lib.  II  :  «  Beatus 
Thomas  simpliciter  et  absolute  praedicavit  Virginem  immunem  ab 
originali,  sine  ulla  temporis  distinctione.  —  Praeterea  :  vox  illa 
immunis  perpetuam  significat  absolutionem  ab  ea  re,  a  qua  dicitur 
quis  immunis...  ■ —  Add?  quod  validius  est,  quod  S.  Doctor  copulat 
duo  haec  :  originale  et  actuale  peccatum,  a  quibus  illam  immunem 
dicit ;  sed  de  actuali  haud  dubium  quin  perpetuam  immunitatem 
dixerit  B.  Thomas  :  cur  ergo  non  pariter  et  de  originali,  cum  haec 
ambo  quoad  immunitatem  ita  iunguntur,  ut  aequari  videantur  ?  » 
Vide  infra,  cap.  17,  pag.  341. 

1  Dominicus  Palmieri,  S.  J.,  Tract.  De  Deo  creante  et  elevante, 
pag.  666-754.  Romae,  1878. 

docet  quidem  D.  Thomas  Beatam  Virginem  conceptam 
fuisse  cum  debito  contrahendi  peccatum  originis  ;  demonstrari 
vero  nequit,  eum  affirmasse,  eius  animam  actu  contraxisse 
peccatum  originale  proprie  dictum,  cum  corpori  coniunge- 
retur  b  » 

h)  Cornoldi  diligenter  atque  accurate  laborat  demon¬ 
strare  et  revera  videtur  demonstrative  ostendisse  tria  haec 
quae  sequuntur  suprema  controversiae  capita,  videlicet  ad 
litteram  :  i.  «  Sanctus  Thomas  Virginem  Dei  Matrem  origi¬ 
nalis  peccati  expertem  fuisse,  clare  profitetur.  »  2.  «  Quamquam 
sit  aperta  verborum  oppositio,  tamen  verum  sententiarum  dis¬ 
sidium  nullum  reapse  est  inter  doctrinam  nostris  temporibus 
Catholico  orbi  credendam  propositam,  et  Aquinatem  affirman¬ 
tem  Virginis  Conceptionem  sanctam  nequaquam  extitisse,  sed 
peccato  obnoxiam.  »3.  «  Nulla  realis  Aquinatem  inter  et  Catho¬ 
licam  doctrinam  oppositio  existit,  quod  attinet  ad  primam 
Deiparae  sanctificationem  2.  » 


1  P.  Hurter,  S.  J.  Theol.  dogm.,  tom.  II.  Mariologia,  Thes.  157, 
n.  470.  Edic.  1878. 

2  P.  Cornoldi,  S.  J.  Sententia  S.  Thomae  Aquinatis  de  immunitate 
B.  Virginis  Dei  Parentis  a  peccati  originalis  labe.  Pag.  1-80.  Romae, 
1889.  —  Inter  eos  qui  nullam  realem  inter  D.  Thomae  doctrinam  et 
dogma  definitum  arbitrantur  existere  oppositionem,  annumerandus 
etiam  venit  Dr.  Morgott  qui  in  suo  opere  «  Marialogie  de  saint 
Thomas  d’Aquin  publiee  en  franq:ais  avec  autorisation  de  1’auteur, 
par  Mgr  Laurent-Casimir  Bourquard  (Paris,  1881),  ita  eloquitur  : 
«  Nous  allons  donc  exposer  la  doctrine  de  l’Ange  de  l’Ecole  et  mon- 
trer  comment  elle  s’accorde  avec  la  substance  du  dogme  de  1’Eglise... 
Nous  soutenons  la  these  suivante  :  La  doctrine  de  saint  Thomas  d' A  quin 
sur  la  Conception  de  la  irds  sainte  Vierge  n’est  nullement  en  desaccord 
dans  sa  substance  avec  le  dogme  defini  par  VEglise  sur  V Immaculee 

Conception .  Nous  allons  donc  demontrer  avec  evidence  que  l’ensei- 

gnement  du  Docteur  Angelique,  pris  dans  son  ensemble,  donne  aux 
differents  termes  dont  il  s’agit  un  sens  different  de  celui  qui  leur  a 
ete  attribue,  pendant  la  duree  de  la  controverse  sur  lTmmaculee 
Conception,  et  que  les  decisions  de  Tautorite  doctrinale  de  1’Eglise 
ont  definitivement  fixe...  C’est  ce  que  demontre  le  P.  Cornoldi  de 
la  maniere  la  plus  decisive  dans  1’ouvrage  que  nous  avons  deja  sou- 
vent  cite,  intitule  :  Sententia  Sancti  Thomae  Aquinatis...  Le  resultat 
de  notre  analyse  est  donc  celui-ci  :  dans  les  passages  que  nous  avons 
cites  et  ou  saint  Thomas  semble  nier  lTmmaculee  Conception  de  la 


in 

I  3 

Qui  dicunt  doctrinam  S.  Thomae  adversari  dogmati 
Immaculatae  Conceptioni,  videntur  rem  de  qua  agitur 
non  satis  considerasse  nec  mentem  S.  Thomae  pene¬ 
trasse. 

Quoad  Suarez.  —  i°  D.  Thomas,  III.  q.  27.  a.  2.  quaerit 
de  ante  et  post  animationem  ;  sed  nullam  expresse  facit  men¬ 
tionem  de  tempore  per  totum  hunc  secundum  articulum. 
Momentum  proinde  ipsum,  in  quo  animatio  perficitur  et  in 
quo  sita  est  difficultas  quaestionis,  proprie  loquendo,  non 
omittitur,  quamvis  determinate  non  signetur  ;  ideoque  dici 
non  potest  quod  in  responsione  transilit  D.  Thomas  de  tem¬ 
pore  ante  ad  tempus  post  animationem  posterius.  —  2°  Planum 
est  quod  si  illa  particula  post  significaret  solummodo  naturae 
ordinem,  nulla  esset  controversia  ;  sed  ex  hoc  quod  etiam 
significare  possit  ordinem  temporis,  non  sequitur  quod  neces¬ 
sario  significet  in  praesenti  quaestione  solummodo  temporis 
ordinem ;  eo  vel  maxime,  cum  argumentum  a  D.  Thoma  adhi¬ 
bitum  in  Sed  contra,  fatente  ipsomet  Suarezio,  revera  nihil 
requirat  aliud  quam  solum  ordinem  naturae.  —  30  Utique  : 


Mere  de  Dieu,  la  terminologie  de  la  doctrine  relative  a  ce  mystere 
presente  un  sens  compl&tement  different  de  celui  que  1’Eglise  a  adopte 
plus  tard.  Par  consequent,  la  divergence  est  tout  entiere  dans  les 
mots  et  non  dans  les  choses.  L’Eglise  declare  que  la  conception  de  la 
Vierge  Marie  a  et  e  immaculee ;  saint  Thomas  dit  que  la  Vierge  a  ete 
congue  dans  le  peche  originel.  Mais  ces  deux  propositions  ne  se  contre- 
disent  nullement.  La  premiere  affirme  que  la  tres  sainte  Vierge  a  ete 
exempte  du  peche  originel  considere  formellement  et  en  tant  qu’il 
est  une  souillure  de  l’ame  ;  elle  le  place  dans  la  personne  comme  dans 
son  sujet  propre.  La  proposition  de  Saint  Thomas  considere  le  peche 
originel  comme  subsistant  dans  sa  cause  instrumentale,  avec  la 
virtualite  seule  de  communiquer  une  souillure  a  hame.  Saint  Thomas 
ne  nie  donc  pas  ce  que  1’Eglise  affirme,  a  savoir  1’exemption  de  tout 
peche,  meme  originel,  des  le  premier  instant  de  la  Conception  de 
Marie.  La  contradiction  n’est  donc  qu’apparente  et  non  point  reelle.  » 
(Cap.  4,  art.  2,  §  34  et  35,  ete.) 

dabatur  tunc  temporis  theologorum  sententia  quae  asserebat 
Virginem  fuisse  conceptam  in  originali,  et  paulo  post  ipsam 
fuisse  sanctificatam.  Utrum  autem  D.  Thomas  hanc  senten¬ 
tiam  tenuerit  hic  III.  q.  27.  a.  2.  et  III.  Sent.  dist.  3.,  hoc 
est  praecise  de  quo  nunc  agitur,  et  quod  oportet  demonstrare 
antequam  ita  sententialiter  affirmetur.  Etenim  Angelicus 
Doctor  concludit  quidem  finaliter  quod  «  sanctificatio  Beatae 
Virginis  fuerit  post  eius  animationem  » ;  non  tamen  dicit 
paulo  post  eius  animationem.  Post  et  paulo  post  non  signi¬ 
ficant  idem  totaliter  ;  omne  namque  quod  est  paulo  post, 
est  -  certe  post ;  verum  non  omne  quod  est  post,  necessario 
est  paulo  post.  Nam  paulo  post  contrahit  post  ad  posteriori- 
tatem  temporis  significandam  ;  dum  post,  simpliciter  dictum, 
valet  quoque  exprimere  posterioritatem  tantum  naturae  et 
ordinis.  —  40  Neque  rationabiliter  dici  potest,  nisi  antea  vere 
demonstretur,  quod  D.  Thomas  in  corpore  articuli  «  manifeste 
intendat  loqui  de  ordine  temporis  »  ;  quantumvis  pro  incon¬ 
venienti  inferat  quod  alias  B.  Virgo  nunquam  incurrisset 
maculam  originalis  culpae  ;  quoniam  huiusmodi  inconveniens, 
videlicet  nunquam  incurrere  maculam  originalis  culpae,  idem 
significat  ac  esse  sanctificatum  ante  animationem,  ut  in  ter¬ 
minis  asserit  D.  Thomas  in  ipso  corpore  articuli  dicens  :  «  Et 
si  quocumque  ante  animationem  Beata  Virgo  sanctificata 
fuisset,  numquam  incurrisset  maculam  originalis  culpae,  et 
ita  non  indiguisset  redemptione  et  salute  quae  est  per  Chri¬ 
stum  ».  Ecce  inconveniens  quod  D.  Thomas  logice  infert  in 
Corpore  articuli,  ex  quo  minime  sequitur  quod  Angelicus  Doc¬ 
tor  manifeste  intendat  de  ordine  temporis  loqui.  —  50  Quod 
autem  D.  Thomas  manifeste  intendit,  est  quidem  demon¬ 
strare  duplici  ratione,  quod  sanctificatio  B.  Virginis  non 
potest  intelligi  ante  eius  animationem,  et  ideo  ante  eiusdem 
Virginis  personae  constitutionem ;  at  nihil  tamen  obstat 
quominus  in  ipso  temporis  momento,  quo  persona  Virginis 
constituitur,  per  gratiam  simul  tempore  sanctificetur ;  ac 
perinde  a  macula  actualiter  incurrenda  praeservetur  immunis. 
—  6°  Praeterea  :  Ubinam  B.  Albertus  Magnus,  aut  in  quonam 
loco  suorum  operum,  damnavit,  veluti  erroneam,  sententiam 
dicentium  B.  Virginem  sanctificatam  fuisse  in  ipsomet  primo 
instanti  animationis  ?  Quod  autem  Albertus  Magnus  reprobat 
ac  damnat,  est  dicere  B.  Virginem  fuisse  sanctificatam  ante 
animationem.  Ita  ad  litteram  III.  Sent.  dist.  3.  a.  4.  :  «  Di- 

cimus  quod  B.  Virgo  non  fuit  sanctificata  ante  animationem ; 
et  qui  dicunt  oppositum,  est  haeresis  condemnata  a  B.  B  er  nardo 
in  Epistola  ad  Lugdunenses,  et  a  Magistris  omnibus  parien- 
sibus.  »  Haec  porro  indiscrete  repetita  et  veluti  calumniosa 
cantilena  Suarezii  (forsitam  ab  alio  accepta  et  ab  alio  antea 
cantata)  iam  per  tria  saecula  et  amplius  repetitur  ac 
decantatur  sine  fine  usque  in  hodiernum  diem  h 

b)  Quoad  P.  Pesch.  —  i°  Cantilenam  Suarezii  videtur 
etiam  cantare  P.  Pesch,  dum  ait :  «  In  schola  Dominicanorum 
B.  Albertus  Magnus  docebat  de  fide  esse  (in  III.  Sent.  dist.  3. 
a.  4.)  B.  Virginem  post  contractionem  originalis  peccati  ante 
nativitatem  ex  utero  esse  sanctificatam.  »  Non  ita,  sed 
sicut  est  ad  litteram  supra  transcriptum,  nempe  dicere 
B.  Virginem  esse  sanctificatam  ante  animationem  :  hoc  est 
quod  ex  ore  S.  Bernardi  et  omnium  Magistrorum  Parisien- 

1  a)  Suarez,  In  III .  Part.  D.  Thomae,  q.  27.  a.  2.  disp.  3.  sect.  5.  : 
«  Est  ergo  secunda  sententia,  quae  ait  Virginem  fuisse  conceptam 
in  originali,  et  paulo  post  fuisse  sanctificatam.  Hanc  tenuerunt  fere 
antiqui  scholastici  ante  Scotum,  D.  Thomas  hic,  et  in  III.  Sent. 
dist.  3.  Bonaventura,  Albertus  Magnus...  Albertus  Magnus  videtur 
erroris  damnare  contrariam  sententiam...  » 

b)  Pesch,  De  Deo  creante,  tract.  1.  sect.  4,  a.  4.  :  «  Albertus 
Magnus  docebat  de  fide  esse  B.  Virginem  post  contractionem  originalis 
peccati...  esse  sanctificatam...  » 

c)  Editores  Operum  S.  Bonaventurae  (Quarachi,  1887)  Scholion 
in  III.  Sent.  dist.  3.  part.  1.  a.  1.  :  «  Nec  defuerunt  qui  cum  B.  Alberto 
Magno  (hic,  a.  4.)  assererent,  eamdem  esse  tenendam  tamquam  de 
fide  certam...  » 

d)  C.  van  Crombrugghe,  Tract.  de  B.  V.  Maria,  pag.  134  (Gande, 
1913)  :  «  Alexander  Ales  et  Albertus  Magnus  (in  Sent.  III.  dist.  3. 
a.  3.  et  4.)  supponunt  aut  affirmant  B.  Mariam  non  potuisse  actu  non 
contrahere  peccatum  originale,  eo  quod  seminali  ratione  est  concepta.  » 

e)  P.  Eduardo  Caparroso,  O.  M.  C.,  Velada  cienti fco-literaria... 
18  de  Sept.  1904.  Escoto  en  Paris,  pag.  55  et  seq.  :  «  EI  Doctor  Sutil 
se  contenta  siempre  con  probar  en  dicha  obra  (Repportata  Parisiensia) , 
la  posibilidad  de  la  Concepcidn  Immaculada  de  Maria,  y  expone 
su  opinidn  en  terminos  menos  explfcitos  y  claros  que  en  la  dist.  18, 
dei  lib.  III.  de  su  Opus  Oxoniense...  Quiza  se  le  ocurra  a  alguno 
preguntar  :  Y  por  que  esa  timidez  de  Escoto,  en  no  atreverse  4  mani- 
festar  claramente  su  pensamiento  ?...  Ah  !  Seriores ;  la  situacion 
dei  joven  profesor  era  muy  angustiosa  !  Cincuenta  anos  antes,  expli- 

sium  condemnat  Albertus  Magnus  tamquam  haeresim .  — 
2°  Albertus  Magnus  dixit,  et  omnes  similiter  dixerunt,  et  in 
hoc  verum  dicebant,  quod  non  nisi  per  revelationem  poterat 
esse  notum  momentum  primae  sanctificationis  B.  Virginis  ; 
sed  ubinam  asseruit  Albertus  Magnus  esse  de  fide  B.  Virginem 
sanctificatam  fuisse,  post  contractionem  peccati  originalis, 
Post,  posterio-ritate  temporis  ?  —  30  Similiter,  quonam  loco  affir¬ 
mavit  D.  Thomas  «  dissertis  verbis  »  B.  Virginem  in  primo 
instanti  infusionis  animae  «  actu  contraxisse  »  originale  pec¬ 
catum  ?  Si  ita,  dissertis  verbis,  dixisset ;  si  D.  Thomas,  ex 
proprio  suo  ore  interpretatus  esset  particulam  post  in  sensu 
posterioritatis  temporis  ;  revera  esset  res  desperata,  doctrinam 
D.  Thomae  cum  dogmate  Immaculatae  Conceptionis  velle 
concordare.  Sed  interim  non  demonstrative  ostendatur 


cando  lo  que  el  explicaba,  habfa  declarado  Alberto  el  Grande,  que  la 
opinion  piadosa  era  «  condemnata  a  B.  Bernardo  et  a  Magistris  omnibus 
Parisiis.  » 

/)  Turmel,  Histoire  de  la  Theologie  positive,  part.  2,  chap.  3  : 
«  Albert  le  Grand  fit  appel,  lui  aussi,  a  1’auteur  de  la  Lettre  aux  cha- 
noines  de  Lyon,  et  il  declara  que  V  Immaculee  Conception  etait  une 
heresie  condamnee  par  le  bienheureux  Bernard,  ainsi  que  par  tous 
les  docteurs  de  Paris  ».  Et  postea,  in  nota  indicatur  textur  B.  Alberti 
Magni,  sic  truncatus  :  «  Seni.  3.  a.  4.  :  Qui  dicunt  oppositum,  est  haeresis 
condemnata  a  B.  Bernardo  in  epistola  ad  Lugdunenses  et  a  Magistris 
omnibus.  »  Omissis  his  praecisse  verbis  quae  immediate  praecedunt, 
videlicet  :  «  Dicimus,  quod  Beata  Virgo  non  fuit  sanctificata  ante 
animationem;  qui  dicunt  oppositum,  etc.  » 

Cogita  nunc,  prudens  lector,  utrum  pia  sententia  quam  simul 
cum  S.  Bernardo  damnaverunt  omnes  Magistri  Parisienses,  et  quam 
post  illos  damnavit  Albertus,  et  Bonaventura,  ac  reiecit  D.  Thomas 
III.  q.  27.  a.  2.  dicens  :  «  Et  si  quocumque  modo  ante  animationem 
Beata  Virgo  sanctificata  fuisset...,  non  indiguisset  redemptione  et  salute 
quae  est  per  Christum  »  ;  cogita,  inquam,  et  attenta  mente  recogita, 
utrum  talis  pia  sententia  sit  definita  veluti  dogma  fidei  in  Bulla 
Ineffabilis  Deus  ?  Estne  idem  B.  Virginem  fuisse  sanctificatam  ante 
animationem  et  fuisse  sanctificatam  in  primo  instanti  temporis 
animationis  ?  Utroque  quidem  modo  habebitur  Immaculata  Con¬ 
ceptio  B.  Virginis,  et  praeservatio  eiusdem  a  macula  peccati  originalis  ; 
at  cum  hac  tamen  differentia,  quod  si  ante  animationem  B.  Virgo 
fuisset  sanctificata,  non  indigeret  redimi  ratione  suae  propriae  per¬ 
sonae.  Vide  infra  cap.  6°  et  y°. 

D.  Thomam  docuisse  B.  Virginem  fuisse  sanctificatam  brevi 
post  animationem,  id  est,  post  animationem  posterioritate 
temporis,  sine  causa  P.  Pesch  asserere  audet  theologos  «  qui 
contrarium  tenent,  ad  subtilissima  artificia  recurrant  necesse  est, 
ut  aperta  dicta  in  alium  sensum  inflectant.  »  —  40  Sine  causa 
etiam  ac  nimia  facilitate  P.  Pesch  videtur  cadere  in  despera¬ 
tionem,  dum  agitur  de  textu  D.  Thomae  in  Sententiis  exegetice 
interpretando  :  a)  quia  secundum  regulas  vere  exegeticas,  si 
quae  obscura  apud  aliquem  auctorem  reperiantur,  per  ea 
quae  sunt  posteriora  et  clariora  apud  eumdem  veniunt 
interpretanda  vel  corrigenda  ;  et  in  Summa  idem  ad  litteram 
ponitur  argumentum,  sed  meliori  ac  clariori  forma,  in  qua 
nulla  prorsus  mentio  fit  de  tempore  ;  b)  quia  etiam  in  Sen¬ 
tentiis,  dum  respondet  D.  Thomas  ad  argumentum  solvendum, 
neque  de  tempore  ullam  facit  mentionem ;  sed  tantum 
distinguit  inter  puritatem  quae  soli  Homini  Deo  debebatur, 
et  puritatem  quam,  sub  puritate  Homini  Deo  debita,  Virgo 
Mater  eius  habere  debuit.  Quaenam  autem  puritas  debebatur 
Homini  Deo,  qui  solus  redemptione  non  indigebat  et  qui 
solus  est  omnium  aliorum  Redemptor  ?  Haec  nimirum, 
quod  sit  sanctus  vi  suae  conceptionis,  quod  peccatum  origi¬ 
nale  neque  actualiter  contrahat  neque  contrahere  deberet. 
Quaenam  vero  puritas  debebatur  Virgini  Matri  Dei  ?  Illa 
videlicet  puritas  quae  sit  maxima  sub  puritate  Hominis  Dei. 
«  Non  hanc  puritatem  (Christi),  sed  sub  hac  maximam  Virgo 
Mater  eius  habere  debuit.  »  Ergo  si  Christus  peccatum  originale 
neque  contraxit  neque  debuit  contrahere,  Virgo  Mater  Christi 
originale  peccatum  actualiter  minime  contraxit  ;  at  con¬ 
trahere  tamen  debuit;  alioquin  neque  maximam  haberet 
puritatem  sub  Christo,  nec  Christi  indigeret  redemptione. 
En  artificia  interpretationis  quae  P.  Pesch  appellat  subti¬ 
lissima!  En  exegetica  textus  interpretatio,  quae  a  P.  Pesch 
existimatur  veluti  res  desperata! 

c)  Quoad  P.  Billot.  — 1°.  Ratio,  quam  D.  Thomas  affert 
III.  q.  27.  a.  2.  ad  2.,  non  videtur  esse  ratio,  allata  ad  pro¬ 
bandum  Virginem  non  fuisse  in  sua  origine  immunem  a 
peccato  vi  conceptionis ;  quia  de  hoc  non  agitur  in  praedicto 
articulo  2.,  neque  hoc  indiget  probatione  ;  sed  est  eadem 
ratio  qua  Angelicus  Doctor  concludit  in  fine  articuli  sancti¬ 
ficationem  B.  Virginis  fuisse  post  animationem ;  id  est. 

post  constitutionem  personae  ;  nam  aliter  B.  Virgo  iam  non 
indigeret  'personaliter  redemptione  et  salute  quae  est  per 
crucem  Christi ;  et  hoc  revera  derogaret  Christi  dignitati, 
secundum  quam  est  universalis  omnium  Salvator  ac  Re¬ 
demptor,  etiam  suae  propriae  Matris.  Unde  Beatissima 
Virgo,  vi  conceptionis,  non  tantummodo  non  fuit  in  sua 
origine  immunis  a  peccato,  sed  debebat  actu  incurrere  in 
originale  peccatum,  utpote  dependens  a  primis  parentibus 
in  ordine  iustitiae  originalis  transmittendae  et  amittendae  ; 
perinde,  vi  conceptionis  suae,  dependebat  ab  Adamo  et  Eva 
«  quasi  spiritualiter  Evae  filia  existens  et  de  numero  eorum  quos 
mala  suggestione  sua  prima  mulier  in  Adam  corrupit  »;  iccirco, 
vi  conceptionis  suae,  «  fuisset  et  ipsa  aliquando,  una  e  flebilibus 
filiabus  Evae  »;  et  ideo,  vi  conceptionis  suae,  non  tantum¬ 
modo  caro  seu  corpus,  verum  etiam  anima  Beatissimae 
Virginis,  ac  perinde  persona  quae  ex  unione  substantiali 
corporis  et  animae  constituitur,  fuisset  et  debebat  esse 
contagio  originalis  peccati  inquinata.  Haec  est  enim  ratio 
quam  reipsa  affert  D.  Thomas  in  praesenti  quest.  27.  a.  2. 
cum  ad  2.  respondet  dicendum  :  «  Si  nunquam  anima  Vir¬ 
ginis  fuisset  contagio  originalis  peccati  inquinata,  hoc  derogaret 
dignitati  Christi,  secundum  quam  est  universalis  omnium  Sal¬ 
vator.  »  —  20  In  hac  quidem  responsione  ad  2.  (q.  27.  a.  2.) 
volvitur  cardo  totius  controversiae  de  exemptione  B.  Virginis 
a  peccato  originali  simul  atque  de  modo  huiusmodi  exemptio¬ 
nis  ac  praeservationis  ;  de  quibus  fusius  et  ex  professo  in 
decursu  huius  Libri.  Ad  praesens  sufficiat,  instar  praenota- 
minis,  indicare  quod  D.  Thomas  solvit  breviter  et  compen¬ 
diose,  profunde  tamen  et  celsa,  firmaque  sententia  argumen¬ 
tum  2.  in  contra  in  quo  ex  ipsamet  Beatissimae  Virginis  puri¬ 
tate  «  qua  maior  sub  Deo  nequit  intelligi  » infert  :  «  Ergo  hoc  ei 
(B.  Virgini)  praestitum  fuit,  ut  antequam  animaretur  caro  eius, 
sanctificaretur.  »  Etenim  ex  unione  animae  ad  carnem  in 
qua,  sicut  in  sua  causa  instrumentali,  peccatum  originale 
sicut  effectus  continetur,  oritur  contagium  originalis  peccati, 
quo  anima  a  Deo  ex  nihilo  creata,  dum  in  corpus  infunditur, 
inquinatur  vel  inquinari  debet.  Iam  vero  :  si  anima  B.  Virginis 
ex  unione  ad  corpus  nihil  habuit  vel  nihil  acquisivit,  ex  quo 
redemptione,  quae  est  per  Christum,  indiguisset ;  hoc  dero¬ 
garet  dignitati  Christi,  secundum  quod  est  omnium  Redem¬ 
ptor.  Quia  in  tali  hypothesi  nullus  daretur  terminus  a  quo 

redemptionis  :  quod  est  vel  peccatum  originale  actu  con¬ 
traxisse,  vel  saltem  'personale  debitum  illud  habendi.  En 
ratio  quam  reipsa  affert  D.  Thomas,  III.  q.  27.  a.  2.  ad  2. 
et  ex  qua  habetur  solutio  ad  argumentum,  nempe  :  Christus 
nullo  modo  contraxit  originale  peccatum,  Virgo  Mater  Christi 
contraxit  aliquo  modo.  Christus  est  omnium  Redemptor ; 
Virgo  Mater  Christi  indiget  per  Christum  redimi.  Christus  est 
sanctus  vi  suae  conceptionis  ;  Virgo  Mater  Christi  non  nisi 
ex  meritis  Christi  sanctificata  est.  Sub  Christo,  qui  redimi 
non  indiguit,  maxima  est  Virginis  Matris  puritas.  Ergo 
Beatissima  Virgo  non  fuit  sanctificata  antequam  animaretur 
caro  eius  ;  sed  post  animationem  posterioritate  vel  temporis 
vel  tantum  naturae  et  ordinis.  Imo  :  sanctificari  debuit  post 
animationem  posterioritate  solummodo  naturae  ;  ideoque  in 
primo  suae  animationis  instanti.  Alias  puritas  eius  non  esset 
maxima  sub  Christo.  —  30  Ex  responsione  itaque  D.  Tho- 
mae,  III.  q.  27.  a.  2.  ad  2.  atque  ex  toto  articuli  contextu 
patet  quod  S.  Thomas  et  etiam  S.  Bonaventura,  ut  infra 
videbitur,  satis,  pro  temporis  conditione,  consideraverunt 
eximium  singularemque  Virginis  triumphum,  eiusque  ab 
omni  peccato  integritatem  ;  ita  ut  viam  rectam  reliquerint 
paratam  atque  apertam,  ad  Immaculatam  usque  Virginis 
Conceptionem  postea  definitam,  logico  processu  perveniendi ; 
imo,  sub  distinctione  prioritatis  et  posterioritatis,  vel  tempore 
vel  natura,  expressis  terminis  a  S.  Bonaventura  indicata, 
videntur  reipsa  pervenisse.  Mirum  quippe  foret  quod  veteres 
Patres  hanc  eximiam  B.  Virginis  praerogativam  in  arca  Noe 
et  in  rubo  Moysis  et  in  scala  Iacob  iam  suis  propriis  oculis 
viderint;  et  tamen  antiqui  Doctores  scholastici,  ut  SS.  Ansel- 
mus  et  Bernardus  et  Albertus  et  Bonaventura  et  Thomas 
de  Aquino  qui  habebant  oculos  valde  eruditos,  nihil  prorsus 
viderint  nec  satis  consideraverint  ;  imo,  pro  humana  fragi¬ 
litate,  erraverint  ibi  ubi  Patres,  qui  illos  praecesserunt,  iam 
clare  viderant  !  Pace  omnium  et  reverentia  sit  dictum ; 
etenim  et  reverentia  sanctissimis  ac  sapientissimis  Doctoribus 
praedictis  debetur  maxima  ;  at,  ni  multum  fallimur,  non 
fuere  quidem  S.  Bonaventura  et  S.  Thomas  qui  satis  non 
consideraverunt  atque  introspexerunt  primam  Virginis  sancti¬ 
ficationem  ;  sed  potius  est  dicendum  quod  sunt  profecto 
posteriores  theologi,  etiam  ex  D.  Thomae  discipulis,  saltem 
plures  ex  illis,  qui  non  consideraverunt  nec  adhuc  considerare 


COMPOSITIO  DOCTRINAE  D.  TH.  ET  DEFINITAE  XLI 

satis  student  doctrinam  ab  ipsis  Doctoribus  in  praesenti 
perardua  quaestione  consulto  traditam,  et  sic  adeo  prudenter 
propositam,  sapienterque  explicatam. 

d)  Quoad  Lepicier.  —  i°  Ex  eo  quod  D.  Thomas  asserat 
B.  Virginem  fuisse  in  peccato  originali  conceptam ,  nihil  exinde 
sequitur  logica  deductione  contra  dogma  catholicum  ab 
Ecclesia  definitum  ;  nam  Ecclesia  loquitur  de  Conceptione 
Virginis  in  primo  instanti  temporis  suae  animationis,  dum 
e  contra  D.  Thomas  loquitur  de  conceptione  quae  praecedit 
eiusdem  Virginis  animationem.  Etenim  Angelicus  Doctor 
non  nisi  illam,  quae  praecedit  infusionem  animae  rationalis, 
negat  B.  Virginis  sanctificationem  ;  neque  de  peccato  originali 
loquitur,  nisi  prout  in  tali  peccato  «  caro  Virginis  concepta 
fuit ».  —  2°  Pariter,  ex  eo  quod  D.  Thomas  dicat  B.  Virginem 
m  sua  conceptione  non  fuisse  sanctam,  nihil  exinde  necessaria 
deductione  sequitur  contra  Immaculatam  B.  Virginis  Con¬ 
ceptionem  ab  Ecclesia  definitam ;  quoniam  Ecclesia  loquitur 
de  Conceptione  B.  Virginis  in  primo  instanti  suae  anima¬ 
tionis,  dum  e  contra  D.  Thomas  loquitur  de  Conceptione 
B.  Virginis  ante  eiusdem  animationem,  ut  aperte  liquet  : 
a)  ex  ipso  titulo  articuli  2  :  Utrum  B.  Virgo  sanctificata  fuerit 
ante  animationem ;  b)  ex  ipsomet  argumento  3.  in  contra  ad 
quod  Angelicus  Doctor  respondet,  et  quod  ad  litteram  sic 
se  habet  :  «  Non  celebratur  festum  nisi  de  aliquo  sancto.  Sed 
quidam  celebrant  festum  Conceptionis  B.  Virginis.  Ergo 
videtur  quod  in  sua  conceptione  fuerit  sancta;  et  ita  quod  ante 
animationem  fuerit  sanctificata  ».  Ergo  D.  Thomas,  dum 
tradit  B.  Virginem  in  sua  Conceptione  non  fuisse  sanctam, 
nihil  aliud  negat  nisi  quod  B.  Virgo  sanctificata  fuerit  ante 
animationem.  —  30  Praeterea,  Lepicier  ait  :  «  Festum,  quod 
Ecclesia  Romana  suo  iam  tempore  celebrabat...  »  ;  Angelicus 
autem  Doctor  ait  in  terminis  :  «  Licet  Ecclesia  Romana  Con¬ 
ceptionem  B.  Virginis  non  celebret...  »  Ergo  Ecclesia  Romana 
non  celebrabat  tale  festum  tempore  D.  Thomae.  —  40  Item,  ex 
eo  quod  D.  Thomas  dicat  :  «  quod  B.  Virgo  ab  originali  peccato 
ante  nativitatem  fuit  mundata  et  quod  ignoratur  quo  tempore 
fuerit  sanctificata  »/  minime  excluditur  a  D.  Thoma  sanctifi¬ 
catio  B.  Virginis  in  primo  instanti  suae  animationis  ;  etenim 
D.  Thomas  solum  reiicit  illam  B.  Virginis  sanctificationem, 
quae  fiat  quocumque  modo  ante  animationem.  —  50  Denique, 

quod  «  verba  illa  post  animationem  non  debeant  sumi  in 
mente  S.  Doctoris  ad  singificandam  posterioritatem  naturae; 
sed  quod  debeant  sumi  ad  significandam  posterioritatem 
temporis  »  :  hoc  minime  demonstratur  neque  demonstrari 
valet,  neque  ex  titulo  articuli  secundi,  neque  ex  modo  quo 
proponuntur  argumenta  contra  conclusionem  articuli,  neque 
ex  duabus  rationibus  quibus  concluditur  in  corpore  articuli 
quod  sanctificatio  Beatae  Virginis  non  potest  intelligi  ante 
eius  animationem,  neque  ex  verbis  quae  in  responsionibus 
ad  contraria  argumenta  solvenda  habentur.  Totus  enim 
articuli  contextus  et  ipsemet  D.  Thomae  logicus  processus 
non  aliam  nisi  solius  naturae  posterioritatem  necessario 
postulant  ac  necessario  concludunt  ;  ut  infra  magis  patebit 
atque  ex  professo  declarabitur. 

e)  Quoad  P.  Janssens.  —  i°  Abs  dubio,  quod  si  S.  Tho- 
mas  ipse  nobis  dixisset,  de  posterioritate  naturae  duntaxat  intel- 
ligendum  esse  illud  celebre  corollarium  :  «  Unde  relinquitur 
quod  sanctificatio  B.  Virginis  fuerit  post  eius  animationem  » 
(III. q.  27.  a.  2.),  nullus  daretur  locus  controversiae  agitandae, 
nec  ulla  omnino  dubitandi  in  contrarium  ratio.  Sed  verum 
est  etiam,  quod  nec  ullus  in  S.  Thoma  occurit  textus,  in  quo, 
dum  de  prima  sanctificatione  B.  Virginis  agitur,  necessario 
includatur  aut  logica  necessitate  intelligenda  veniat  poste- 
rioritas  temporis.  «  Demonstrari  nequit  (ait  P.  Hurter,-  S.  J.) 
eum  (S.  Thomam)  affirmasse,  eius  (B.  Virginis)  animam 
actu  contraxisse  peccatum  originale  proprie  dictum,  cum 
corpori  coniungeretur.  »  —  2°  Attamen  P.  Janssens  insistit 
replicando  :  «  Habentur  in  S.  Thoma  textus  in  quibus  haec 
positio  omnino  excludi  videtur.  Ita  in  Sed  contra  est  a.  2. 
quaest.  praesentis  27.  allato  exemplo  sanctificationis  templi, 
concludit  :  Ergo  Beata  Virgo  non  fuit  sanctificata,  nisi  post¬ 
quam  cuncta  eius  perfecta  sunt,  sc.  et  corpus  et  anima.  »  Quid 
igitur  ex  tali  textu  valebit  P.  Janssens  deducere  ?  Huiusmodi 
postquam  excluditne  intelligentiam  solius  posterioritatis  natu¬ 
rae,  an  necessario  includit  posterioritatem  temporis  in  prima 
B.  Virginis  sanctificatione  ?  Neque  ipsemet  Suarez  ausus 
fuit  taliter  loqui ;  e  contrario,  expressis  verbis  affirmat  quod 
argumentum  in  sed  contra  particula  postquam  solummodo 
naturae  ordinem  postulat. « Solum  naturae  ordinem  requirebat »; 
et  «  nihil  aliud  ».  Cur  ergo  P.  Janssens  requirit  plus  quam 

quod  argumentum  D.  Thomae  requirere  fatetur  Suarez  ? 
Cur  aliud  quaerit,  quam  solum  naturae  ordinem  in  textu 
huius  argumenti,  si  verum  est  quod  ipse  P.  Janssens  scripsit  : 
«  Equidem  ad  hanc  disquisitionem  accessi  cum  vehementi 
desiderio,  ut  inter  doctrinam  Aquinatis  et  definitionem  Pii  IX 
concordia  mihi  elucesceret?  »  —  30  Forsitam,  quia  P.  Janssens, 
cum  tam  vehementi  desiderio  quaereret  concordiam  inter 
D.  Thomam  et  definitionem  dogmaticam,  invenit  clavim  ad 
aperiendum  sensum  illius  «  Post  eius  animationem  »,  et  con¬ 
cludendum  finaliter,  ut  concludit  his  verbis  :  «  Doctrina 
S.  Thomae  adversatur  dogmati  Immaculatae  Conceptionis  » ;  et 
sic  concordia  tam  vehementer  desiderata  conversa  est  in 
apertam  discordiam  atque  oppositionem.  Ait  enim  :  «  Cur 
ergo  si  S.  Doctor  tenuit  B.  Virginem  sanctificatam  in  anima¬ 
tione,  id  ipsum  ope  distinctione  praemissae  non  dixit  ?  Imo 
hoc  post  ipse  S.  Thomas  Quodl.  6.  a.  7.  explicat  cito  post.  Cre¬ 
ditur  quod  cito  post  conceptionem  et  animae  infusionem  fuerit 
sanctificata.  Quid  apertius  ?  »  Ita  ad  litteram  P.  Janssens. 
—  40  Magis  adhuc  apertior  videtur  esse  illogicus  processus 
quo  P.  Janssens  laborat  et  sudat  ad  explicandum  corollarium  : 
«  Unde  relinquitur  quod  sanctificatio  B.  Virginis  fuerit  post 
eius  animationem  ».  Etenim  :  a)  Cur  ergo  si  S.  Doctor  tenuit 
B.  Virginem  sanctificatam  cito  post  eius  animationem,  id 
ipsum  non  dixit  in  Corollario,  postquam  in  corpore  articuli 
ostenderat  quod  «  sanctificatio  B.  Virginis  non  potest  intelligi 
ante  eius  animationem  duplici  ratione  »  ?  Angelicus  Doctor 
id  ipsum  non  dixit  nec  dicere  voluit  propter  Logicae  regulas, 
rigorose  prohibentes  inferre  ex  illa  duplici  ratione  qua  osten¬ 
sum  fuerat  sanctificationem  B.  Virginis  non  posse  intelligi 
ante  animationem,  fuisse  necessario  ac  exclusive  cito  post 
animationem.  Poterat  namque  esse  iuxta  Logicae  regulas 
cito  post,  vel  longo  tempore  post,  vel  citissime  post,  vel  statim 
Post,  cum  B.  Virgo  habuerit  animam  rationalem,  id  est  in 
ipso  primo  animationis  instanti.  Unde  post  animationem 
quod  infertur  immediate  ex  hoc  quod  non  ante  animationem, 
potest  significare  totum  processum  temporis  post  anima¬ 
tionem  incipiendo  ab  ipsomet  primo  temporis  instanti  quo 
animatio  facta  est,  et  quo  persona  B.  Virginis,  ex  corpore 
et  anima  composita,  fuit  constituta,  incepitque  existere.  Non 
ergo  explicat  S.  Thomas  post  per  cito  post.  —  b)  In  Quodl.  6. 
a.  7.  non  quaerit  D.  Thomas  de  instanti  seu  temporis  mo- 

mento  quo  B.  Virgo  sanctificata  fuerit ;  et  quod  est  valde 
notandum,  nunquam  posuit  quaestionem  :  Utrum  sanctifi¬ 
cata  fuerit  in  primo  instanti  animationis ;  quamobrem  imper- 
tinens  videtur  esse  dilemma  per  modum  interrogationis  : 
«  Cur  ergo  si  S.  Doctor  tenuit  B.  Virginem  sanctificatam  in 
animatione,  id  ipsum...  non  dixit  ?  »  Nam  inter  tenere  et  non 
tenere  datur  medium,  quod  est  ignorare;  et  D.  Thomas 
III.  q.  27.  a.  2.  ad  3.  ait  :  «  Quo  tempore  sanctificata  fuerit, 
ignoratur  »,  et  omnes  similiter  ignorabant.  —  c)  Etiam  si 
expressis  terminis  dixisset  D.  Thomas  :  «  In  primo  instanti 
animationis » ;  opuserat  ad  huc  distinguere  et  quaerere  : 
Utrum  in  primo  instanti  animationis,  ita  quod  prius  prioritate 
naturae  fuerit  sanctificata  anima,  quam  carni  unita;  vel  e 
contra,  prius  prioritate  naturae  carni  unita  quam  sanctificata. 
Si  quidem  primum,  adhuc  habetur  sanctificatio  animae  ante 
animationem  :  ut  postea  ex  professo  declarabitur.  Unde 
D.  Thomas  concludit  post,  ut  excludatur  sanctificatio  B.  Vir¬ 
ginis  quocumque  modo  ante  animationem.  —  d)  S.  Thomas 
dixit  in  Quodl.  «  Creditur  quod  sanctificata  fuerit  cito  post 
animationem  >' ;  erat  enim  communis  persuasio  theologorum  ; 
et  in  hoc  ipso  intelligi  ac  perspici  potest  laudabilis  omnium 
conatus  perveniendi  ad  primum  instans  temporis  ;  sed  non 
dixit  ego  credo,  vel  hoc  est  quod  relinquitur  exclusive  ex 
duplici  ratione  qua  in  Summa  probatur  non  posse  intelligi 
sanctificationem  ante  animationem.  Redire  ergo  oportet  ex 
Quodl.  6.  ad  Summam  Theologicam  III.  q.  27.  a.  2.  et  inspi¬ 
cere  attentius  atque  introspicere  illam  duplicem  D  Thomae 
rationem;  et  videbit  P.  Janssens  aliquid  magis  apertum  ac 
luminosum,  quam  quod  antea  videre  arbitratus  est  ;  et  loco 
concludendi  :  amicus  Thomas  sed  magis  amica  veritas,  conclu¬ 
dere  valebit  :  Quoniam  magis  amica  veritas,  ideo  amicissimus 
D  Thomas,  qui  etiam  in  hac  doctrina  circa  primam  Virginis 
sanctificationem  est  Doctor  et  Praecursor  veritatis  tamquam 
dogma  fidei  ex  cathedra  definitae. 

III 

Doctrina  ergo  D.  Thomae  circa  primam 
Beatissimae  Virginis 

sanctificationem  constituit  praeambulum  vere 
theologicum  ad  Bullam  dogmaticam 
«  Ineffabilis  Deus  ». 

I  1 

D.  Thomas  docet  Beatissimam  Virginem  tripliciter  fuisse 
peccato  originali  obnoxiam  nempe  :  a)  in  parentibus ; 
b)  in  carne  sua  ante  animationem ;  c)  et  in  ipsomet 
primo  instanti  suae  animationis. 

Quid  sit  esse  obnoxium  originali  peccato.  —  Ut  bene 
explicat  Caietanus,  et  Suarez  doctrinam  Caietani  optime 
declarans  corroborat,  hoc  quod  Beatissima  Virgo  de  se 
fuerit  obnoxia  peccato  originali,  minime  derogat  per¬ 
fectae  eius  sanctitati  ac  puritati,  sed  ostendit  solum¬ 
modo  naturae  originem  et  infirmitatem,  quae  aliunde  ita 
per  gratiam  sanari  potest,  ut  nullus  in  ipsa  Virginis 
persona  sit  neque  appareat  defectus.  Ac  praeterea,  conve- 
nientissima  ratione  Divinae  Providentiae  factum  est  ut 
Beatissima  Virgo  simul  cum  tota  natura  in  voluntate  Adae 
fuerit  constituta,  ut  perfecta  et  universalis  dignitas  Redem¬ 
ptoris  et  efficacia  gratiae  eius  redderetur  illustrior,  et  in 
Matre  sua  perfectius  eluceret.  Per  hoc  quod  Beatissima 
Virgo  de  se  fuerit  et  dicatur  fuisse  obnoxia  peccato  originali, 
melius  quoque  intelligi  B.  Virginem  potuisse  esse  proprie 
redemptam  in  propria  persona,  etiamsi  in  sua  persona  propria 
originale  peccatum  non  habuisset  neque  actu  contraxisset. 
Quia  illamet  gratia,  qua  praeventa  est,  fuit  gratia  redemptio¬ 
nis,  et  impedivit  culpam  necessario  emanaturam  ex  causis 
proximis,  Deo  non  impediente.  Obnoxium  itaque  esse 
peccato  originali,  ut  sic,  non  importat  culpam,  neque 

gratiae  debitam  privationem  aliquando  actu  habitam, 
neque  proinde  maculam  culpae  respondentem  atque  ex 
actuali  debita  gratiae  privatione  provenientem  h 

Beatissima  Virgo  fuit  obnoxia  peccato  originali  in  lumbis 
Adami  et  aliorum  parentum.  —  Ita  D.  Thomas,  III.  q.  31. 

a.  8.  ad  2.  :  «  Quia  Beata  Virgo  fuit  in  originali  peccato  con¬ 
cepta,  fuit  in  Abraham  sicut  curatione  indigens;  ideo  fuit  ibi 
decimata,  velut  inde  descendens  secundum  seminalem  ratio¬ 
nem...  Solus  autem  Christus  sic  fuit  in  Abraham,  ut  ab  eo 
derivaretur  non  secundum  rationem  seminalem,  sed  secun¬ 
dum  corpulentam  substantiam 1  2.  Et  ideo  non  fuit  in  Abraham, 
sicut  curatione  indigens,  sed  magis  sicut  vulneris  medicina. 
Et  ideo  non  fuit  in  lumbis  Abrahae  decimatus.  »  Atque  in 
III.  Sent.  dist.  3.  q.  4.  a.  1.  :  «  Dicendum  est,  quod  caro 
Christi,  secundum  quod  fuit  in  patribus,  et  etiam  in  ipsa 
Beata  Virgine,  peccato  infecta  fuit,  antequam  assumeretur  ; 
sed  in  ipsa  assumptione  ab  omni  infectione  peccati  purgata 
est,  ut  secundum  quod  est  actu  caro  Christi,  in  ea  nihil  macu¬ 
lae  inveniatur.  »  Et  condemnat  Angelicus  Doctor  errorem 
«  dicentium  quod  caro  Christi,  secundum  quod  in  parentibus 
erat,  infecta  non  fuit.  Dicunt  enim  quod,  peccante  Adam, 
Deus  conservavit  in  illo  aliquid  incorruptum  et  non  infectum, 
per  quod  humana  natura  sanari  posset ;  et  hoc  quidem 
transfusum  est  sine  aliqua  infectione  usque  ad  Beatam 
Virginem,  et  exinde  formatum  est  corpus  Christi.  Hoc  autem 
est  erroneum  propter  duo,  etc.  »  Et  tamquam  erroneum 
damnavit  postea  Ecclesia,  dum  damnavit  Rosmini  proposi¬ 
tiones  in  quarum  40.  propositione  sic  explicatur  praeservatio 
B.  Virginis  a  labe  originalis  culpae  :  «  Ad  praeservandam 
B.  V.  Mariam  a  labe  originis,  satis  erat  ut  incorruptum  ma¬ 
neret  semen  in  homine,  neglectum  forte  ab  ipso  doemone,  e  quo 
incorrupto  semine,  de  generationem  in  generationem  transfusa 

1  Caietanus,  Opusc.  De  Virg.  Concepi,  cap.  3.  —  Suarez,  in 
III.  Part.  Summae,  q.  27.  a.  2.  disput.  3.  sect.  2.  et  4. 

2  «  Cum  dicitur  Christus  fuisse  in  Adam  secundum  corpulentam 
substantiam,  non  est  intelligendum  quod  in  Adam  fuerit  per  modum 
corpulentae  substantiae  ;  sed  quia  ipsa  corpulenta  substantia  corporis 
Christi  aliquo  modo  fuerit  in  Adam  sicut  in  originali  principio.  » 
(III.  Sent.  dist.  3.  q.  4.  a.  2.  ad  1.) 

suo  tempore  oriretur  Virgo  Maria  1  ».  Ita  etiam  explicabant 
plures  theologi  Immaculatam  Conceptionem  in  medio  aevo, 
et  deinde  in  saeculo  16.  et  usque  ad  Rosmini,  dicentes  quod 
«  opinio  antiquorum  Hebraeorum  de  Immaculatissima 
Matris  Messiae  Conceptione,  verissima  atque  catholica  est.  » 

Beatissima  Virgo  Maria  fuit  obnoxia  peccato  originali  in 
utero  ante  animationem.  —  Tunc  enim  iam  existebat,  non 
quidem  in  sua  propria  persona  constituta,  sed  secundam 
partem  ex  qua  propria  sua  persona  erat  substantialiter 
constituenda  et  in  qua  peccatum  ipsum  originale  contine¬ 
batur  virtualiter  sicut  in  causa  instrumentali.  Unde  D. 
Thomas,  III.  q.  14.  a.  3.  ad  1.  :  «  Caro  Virginis  concepta  fuit 
in  originali  peccato  ;  et  ideo  hos  defectus  contraxit.  »  Et 
deinde,  q.  31.  a.  7.  :  «  Sed  corpus  Beatae  Virginis  totum  fuit 
in  originali  peccato  conceptum,  ut  supra  dictum  est  q.  14. 
a.  3.  ad  1.  et  q.  27.  a.  2  ;  et  ita  secundum  quod  fuit  in  patribus 
fuit  peccato  obnoxium.  »  Peccatum  quidem  originale  est 
et  in  semine  parentum,  et  in  carne  generati  in  utero  ante 
animationem  sicut  in  sua  causa  necessaria  instrumentali,  ex 
qua  emanare  debet  ;  quia  corpus  seu  caro  ante  animationem 
est  peccato  infecta  et  nata  est  animam  ipsam,  in  primo 
instanti  coniunctionis  ad  carnem,  inficere.  Peccatum  originale 
trahitur  ex  origine  in  quantum  per  eam  communicatur 
humana  natura  ;  et  sic  ante  animationem  est  iam  in  fieri, 
quemadmodum  est  quoque  in  fieri  ipsa  humana  natura, 
quam  proprie  respicit  peccatum  originale  :  quod  quidem  fit, 
quando  proles  concepta  animatur.  Ante  animationem  autem 
originale  peccatum  non  est  actu,  sed  in  virtute  instrumentalis 
causae  ;  unde  ante  infusionem  animae,  proles  concepta  non 
est  susceptiva  culpae,  nec  proinde  culpae  actuali  subiecta 
vel  obnoxia  ;  culpa  vero  originalis  potest  impediri  ne  actua- 
liter  contrahatur  per  omnes  illos  modos  sanctificationis  de 
quibus  D.  Thomas  loquitur,  III.  q.  27.  a.  2.  in  argumentis 
in  contra.  Si  tamen  impediretur,  et  quocumque  modo  ante 
animationem  B.  Virgo  sanctificata  fuisset,  etiam  si  hoc 
fieret  ex  meritis  Christi,  B.  Virgo  deinde  in  sua  persona 
constituta  iam  non  indigeret  personaliter  redemptione,  quia 

1  Propos.  34.  inter  40  prop.  damnatas  a  Leone  XIII.,  14  Decemb. 
1887.  Vide  infra  cap.  10,  pag.  144. 

gratia  praeservationis  non  esset  facta  ipsi  personae.  Dicitur 
ergo  B.  Virgo  peccato  originali  obnoxia  in  parentibus  atque 
etiam  in  utero  matris  ante  animationem  ;  quia  iam  existebat 
secundum  partem  et,  nisi  gratia  praeveniretur,  inficienda  erat 
ratione  communis  propagationis.  Unde  D.  Thomas  II.  Sent. 
dist.  31.  q.  1.  a.  1.  ad  2.  :  «  Dicendum  quod  semen  non  est 
actu  subiectum  culpae,  sed  virtute  tantum  ;  hoc  modo  enim 
se  habet  semen  ad  peccatum  originale,  sicut  ad  naturam 
humanam  ;  unde  sicut  in  semine  non  est  natura  humana 
nisi  virtute,  ita  etiam  nec  originalis  culpa  ;  quia  per  virtutem 
quae  est  in  semine,  generatio  ad  naturam  humana  termi¬ 
natur  infectam  originali  peccato.  »  Et  ibidem  ad  4.  :  «  Illa 
injectio,  quae  est  in  semine,  sicut  non  habet  rationem  culpae, 
proprie  loquendo,  ante  infusionem  animae,  ita  nec  poenae; 
oportet  enim  esse  idem  subiectum  culpae  et  poenae...  Unde, 
quia  per  peccatum  primi  hominis  ista  infectio  consecuta  est 
in  natura  humana,  ideo  ubi  invenitur  subiectum  susceptivum 
culpae,  habet  rationem  culpae  in  actu,  sicut  in  puero  iam 
nato  ;  ubi  vero  hoc  non  invenitur,  manet  in  tali  infectione 
virtus  culpae,  ut  sic  causa  culpae  esse  possit.  » 

Beatissima  Virgo  fuit  obnoxia  peccato  originali  in  ipsomet 
primo  instanti  animationis.  —  Hic  tangitur  punctum  intel¬ 
lectu  difficillimum  in  quo  volvitur  cardo  totius  controversiae  ; 
simul  ac  iacet  scientifica  clavis  ad  mentem  D.  Thomae 
manifeste  aperiendam,  eiusdemque  doctrinam  circa  primam 
B.  Virginis  sanctificationem  introspiciendam,  recte  intelli- 
gendam,  clare  videndam.  Audiamus  D.  Thomam,  D.  Thomam 
ipsum  declarantem ;  nulla  quippe  Magistri  interpretatio 
melior,  quam  quae  ab  ipso  Magistro  affertur  suae  propriae 
vocis  oraculo.  II.  Sent.  dist.  31.  q.  1.  a.  1.  :  «  Ille  qui  non  est 
peccato  obnoxius,  redemptione  non  indiget.  Si  ergo  esset 
aliquis  qui  non  in  peccato  originali  nasceretur,  praeter  Chri¬ 
stum,  inveniretur  aliquis  qui  redemptione  facta  per  Christum 
non  indigeret ;  et  sic  Christus  non  esset  caput  omnium 
hominum  :  quod  non  est  conveniens  secundum  fidem.  Ergo 
nec  ponere  quod  aliquis  sine  peccato  originali  nasci  possit.  » 
Et  IV.  Sent.  dist.  43.  q.  1.  a.  4.  solut.  1.  ad  3.  :  «  Oportet 
ponere  quod  quilibet  personaliter  redemptione  Christi  indi¬ 
geat,  non  solum  ratione  naturae.  Liberari  autem  a  malo  vel 
a  debito  absolvi  non  potest,  nisi  qui  debitum  incurrit  vel  in 

malum  deiectus  fuit.  Et  ita  non  possent  omnes  fructum 
dominicae  orationis  in  seipsis  percipere,  nisi  omnes  debitores 
nascerentur  et  malo  subiecti.  Unde  dimissio  debitorum  et 
liberatio  a  malo  non  potest  intelligi,  quod  aliquis  sine  debito 
vel  immunis  a  malo  nascatur  ;  sed  quia  cum  debito  natus, 
postea  per  gratiam  Christi  liberatur.  Nec  etiam  sequitur,  si 
potest  sine  errore  poni  quod  aliqui  non  moriantur,  quod 
posset  sine  errore  poni,  quod  aliqui  sine  originali  peccato 
nascantur,  quamvis  mors  sit  poena  originalis  peccati...  » 
II.  Sent.  dist.  22.  q.  1.  a.  1.  :  «  De  remissione  culpae  originalis 
oportet  nos  loqui  proportionaliter  ad  remissionem  culpae 
actualis...  Similiter  etiam  ex  actu  naturae,  qui  est  carnis 
propagatio,  relinquitur  quaedam  dispositio  inclinans  ad 
malum  in  ipsa  natura  generati,  quae  concupiscentia  vel 
fomes  dicitur  ;  et  ex  hoc  ipso  quod  illa  naturae  corruptio  in 
se  virtutem  peccati,  ex  quo  causata  est,  continens,  personam 
attingit,  ipsam  indignam  Dei  gratia  efficit  :  unde  relinquitur 
macula  et  defectus  gratiae  in  anima  ;  et  per  hoc  etiam  ad 
reatum  poenae  obligatur,  ut  sc.  praemio  illo  careat  quod 
gratiae  debebatur.  »  Ex  quibus  omnibus  habentur  : 

i°  Aliud  est  esse  obnoxium  peccato  originali  in  parenti¬ 
bus  et  in  carne  ante  animationem,  et  aliud  esse  obnoxium  in 
primo  instanti  animationis.  Primum  est  esse  obnoxium  ratione 
communis  propagationis  solummodo  ;  et  huiusmodi  debitum 
carendi  originali  iustitia  praecedit  constitutionem  personae. 
Alterum  vero  est  esse  obnoxium,  non  solummodo  ratione 
naturae,  verum  ratione  quoque  personae,  ac  praesupponit 
saltem  prioritate  ordinis  personam  iam  constitutam  ;  quoniam 
huiusce  debiti  subiectum  est  ipsa  persona  ex  anima  et  corpore 
substantialiter  composita;  ideo  debitum  personale  denominatur. 

2°  Ad  hoc  quod  aliquis  dicatur  peccato  originali  obnoxius 
in  ipsomet  primo  instanti  animationis,  non  solum  ratione 
communis  propagationis,  sed  etiam  personaliter,  oportet 
quod  sit  iam  in  propria  sua  persona  constitutus  ;  et  quod 
personaliter  constitutus,  ac  proinde  in  ipsomet  primo  momento 
suae  existentiae,  quae  est  actus  personae  et  pertinet  ad 
constitutionem  personae  ut  primus  eiusdem  substantialis 
actus,  debeat  personaliter  carere  illa  iustitia  originali  in  qua 
gratia  gratum  faciens  claudebatur,  quamque  haberet,  si 
Adamus  non  peccasset ;  et  quam  Adamus  peccando  amisit 
sibi  et  omnibus  nobis. 


IV 


L 


INTRODUCTIO 


3°  Debere  autem  in  primo  instanti  temporis  suae  anima¬ 
tionis  sive  suae  propriae  existentiae  carere  personaliter ,  id  est, 
ratione  suae  propriae  personae,  illa  iustitia  originali  quam 
haberet,  si  Adamus  non  peccasset  ;  et  quam  habere  non  debet, 
quia  peccavit  Adamus,  in  quo  omnes  peccaverunt  :  hoc  est 
quod  dicitur  in  peccato  originali  nasci.  Quod  quidem  exprimit 
ac  importat  in  sua  significatione  adhuc  aliquid  plus  quam 
quod  exprimitur  ac  significatur  per  illa  verba  Ps.  50  :  Ecce 
enim  in  iniquitatibus  conceptus  sum,  et  in  peccatis  concepit 
me  mater  mea.  Nam  in  peccato  originali  non  nascitur  nisi  ille 
qui  antea  in  iniquitatibus  conceptus  est  per  generationem 
parentum,  et  in  peccatis  conceptus  fuit  a  matre  sua. 

40  Cum  autem  D.  Thomas  ait  :  in  peccato  originali  nasci, 
loquitur  de  nativitate  in  utero,  non  vero  de  nativitate  ex  utero. 
Nam  ante  nativitatem  ex  utero  sanctificati  etiam  fuerunt, 
saltem  Ieremias,  et  S.  Ioannes  Baptista  ;  et  «  Ecclesia  (addit 
D.  Thomas)  celebrat  nativitatem  B.  Virginis  ;  non  autem 
celebratur  festum  in  Ecclesia  nisi  pro  aliquo  sancto.  Ergo 
B.  Virgo  in  ipsa  sua  nativitate  fuit  sancta.  Fuit  ergo  in  utero 
sanctificata  1.  » 

5°  Cum  ergo  Beatissima  Virgo  sanctificata  fuisset  ante 
nativitatem  ex  utero  :  quaeritur  :  fuitne  sanctificata  ante 
nativitatem  in  utero  ?  Sanctificari  autem  ante  nativitatem 
in  utero  nihil  aliud  est  quam  fuisse  sanctificatum  ante  anima¬ 
tionem;  et  D.  Thomas  respondet  dicendum  :  «  Si  quocumque 
modo  ante  animationem  B.  Virgo  sanctificata  fuisset,  nun¬ 
quam  incurrisset  maculam  originalis  culpae,  et  ita  non  indi¬ 
guisset  redemptione  quae  est  per  Christum.  »  «  Si  nunquam 
anima  B.  Virginis  fuisset  contagio  originalis  peccati  inquinata, 
hoc  derogaret  dignitati  Christi  secundum  quam  est  univer¬ 
salis  Salvator.  Et  ideo  sub  Christo,  qui  salvari  non  indiguit, 
tamquam  universalis  Salvator,  maxima  fuit  Beatae  Virginis 
puritas  2  ». 

6°  Contagium  autem  originalis  peccati  quo  anima  B.  Vir¬ 
ginis  debet  esse  inquinata,  ut  non  derogetur  dignitati  Christi 
secundum  quam  est  universalis  omnium  Salvator  ;  a)  procedit 
ex  actu  naturae  qui  est  carnis  propagatio  ;  b)  est  illa  infectio, 
quae  est  in  semine  et  in  carne  generati  ante  animationem,  et 

1  III.  q.  27.  a.  1.  Arg.  in  Sed  contra. 

2  III.  q.  27.  a.  2.  in  corp.  et  ad  2. 


D.  THOMAS  VIAM  PARAT  FIDEI 


LI 


quae  ante  infusionem  animae  non  habet  rationem  culpae 
neque  rationem  poenae  neque  rationem  maculae  in  actu;  sed 
tamen  in  ista  infectione  carnis,  quae  per  peccatum  primi 
hominis  consecuta  est  in  natura  humana,  manet  virtus 
culpae,  ut  sic  causa  culpae  esse  possit  ;  ac  perinde  causa 
privationis  gratiae  ;  exinde  causa  maculae,  quae  nihil  aliud 
est  nisi  carentia  nitoris  ex  defectu  gratiae  sanctificantis  seu 
originalis  iustitiae,  quam  anima  non  habet  propter  actum 
voluntarium  primi  hominis,  et  habere  debebat  nisi  Adam 
primus  homo  non  peccasset  et  peccando  amisisset  sibi  et 
nobis. 

7°  Illa  infectio  carnis  quae  est  in  semine  et  in  carne 
generati  ante  animationem,  quaeque  macula  carnis  dicitur, 
est  illa  naturae  corruptio  quae  in  se  virtutem  peccati  originalis, 
ex  quo  causata  est,  continet  ;  verumtamen  originale  non 
causatur  in  anima,  nisi  ex  coniunctione  eius  ad  carnem,  ad 
tale  corpus  prout  eiusdem  substantialis  forma  est  ;  et  quia 
sic  ex  utrisque  coniunctis  talis  natura  resultat,  oportet 
quod  in  essentia  animae  sit  primo  et  principaliter,  sicut  in 
subiecto,  originale ;  in  potentiis  autem  per  consequens. 
(II.  Sent.  dist.  31.  q.  2.  a.  1.)  Cum  ergo  anima  unitur  carni, 
et  corpori  prout  eius  forma  substantialis  est,  infectio  carnis  : 
a)  personam,  quae  ex  anima  et  ex  corpore  per  animam  infor¬ 
mato  constituitur,  attingit;  b)  ipsam  indignam  Dei  gratia 
efficit;  c)  consequenter  relinquitur  macula  et  defectus  gratiae 
in  anima.  Ex  eo  autem  quod  persona  ex  anima  et  corpore 
constituta,  attingitur,  atque  exinde  indigna  Dei  gratia  efficitur, 
anima  iam  est  contagio  originalis  peccati  obnoxia  vel  subiecta  ; 
tamen  si  ex  meritis  Christi  conferatur  ei  gratia  sanctificans 
in  eodem  temporis  momento,  eo  ipso  quod  in  anima  non 
relinquitur  defectus  gratiae,  non  relinquitur  macula,  nec 
culpa,  nec  reatus  ;  sed  per  gratiam  ex  morte  Filii  Dei 
praevisa,  et  ab  actuali  culpa  et  a  labe  seu  macula  originalis 
culpae  praeservatur  immunis. 

8°  Fuitne  de  facto  B.  Virgo  sanctificata  in  primo  instanti 
suae  animationis,  tunc  cum  ratione  suae  propriae  personae, 
erat  obnoxia  peccato  originali  contrahendo ;  id  est,  tunc 
cum  infectio  carnis,  virtutem  originalis  peccati  causandi 
continens,  personam  Beatissimae  Virginis  attingebat,  ipsamque 
indignam  Dei  gratia  efficiebat  ?  Haec  autem  est  alia  quaestio, 
quaestio  de  facto,  et  per  alias  vias  per  quas  constet  Deum 

sua  libera  voluntate  ita  fecisse,  veniet  resolvenda.  D.  Thomas 
non  posuit  magistraliter  quaestionem  de  facto  praeserva- 
tionis  ;  posuit  tamen  principia  theologica  ad  talem  quaestio¬ 
nem  favorabiliter  resolvendam  ;  in  hoc  eodem  a.  2.  ad  2. 
videtur  insinuasse  atque  in  sensu  quo  definita  est,  asseruisse. 
Concludit  enim  sic  :  «  Et  ideo  sub  Christo  qui  salvari  non 
indiguit,  tamquam  universalis  Salvator,  maxima  fuit  Beatae 
Virginis  puritas.  Nam  Christus  nullo  modo  contraxit  originale 
peccatum...  »  Non  esset  autem  puritas  Beatissimae  Virginis 
maxima  sub  puritate  Christi,  nisi  fuisset  sanctificata  post 
animationem,  non  quidem  posterioritate  temporis,  sed 
posterioritate  solummodo  naturae  et  ordinis  ;  id  est,  sancti¬ 
ficata  in  primo  instanti  temporis  suae  animationis.  Sed  de 
his  ex  professo  in  decursu  huius  Operis. 


i  2 

Principia  doctrinalia  D.  Thomae,  et  a  Caietano  decla¬ 
rata,  iuxta  quae  mens  Angelici  Doctoris  apparet 
manifeste  aperta  in  hac  celebri  controversia  de 
prima  Beatissimae  Virginis  sanctificatione. 

Primum  ergo  principium,  et  quidem  fundamentale.  — 

I.-II.  q.  81.  a.  3.  :  «  Secundum  fidem  catholicam  firmiter  est 
tenendum  quod  omnes  homines,  praeter  solum  Christum,  ex 
Adam  derivati,  peccatum  originale  ex  eo  contrahunt ;  alioquin 
non  omnes  indigerent  redemptione  quae  est  per  Christum  : 
quod  est  erroneum.  »  —  Caietanus  ita  exponit  atque  inter¬ 
pretatur  in  suis  Commentariis  ibidem  :  «  Quod  dictum  non 
intelligendum  est  aliter  quam  de  morte,  quae  est  poena 
peccati  originalis  ;  ita  quod  sicut  omnes  incurrunt  mortem, 
id  est,  necessitatem  moriendi,  ita  omnes  incurrunt  peccatum 
originale,  id  est,  necessitatem  habendi  peccatum  originale.  Et 
iuxta  hunc  sensum  militat  ratio  Auctoris  (D.  Thomae)  ». 

Principium  secundum.  —  III.  q.  27.  a.  2.  ad  2.  :  «  Christus 
nullo  modo  contraxit  originale  peccatum,  sed  in  ipsa  sui 
conceptione  fuit  sanctus,  secundum  illud  Luc.  1,  35  :  Quod 
ex  te  nascetur  sanctum,  vocabitur  Filius  Dei.  Sed  Beata  Virgo 

contraxit  quidem  originale  peccatum,  sed  ab  eo  fuit  mundata, 
antequam  ex  utero  nasceretur.  »  —  Caietanus  tract.  de  Concep¬ 
tione  B.  Mariae  Virginis,  cap.  3.  :  «  Dicitur  a  peccato  originalis 
mundatus,  non  solum  qui  a  contracta  actuali  macula  mun¬ 
datus  est  ;  sed  qui  a  macula  quidem  in  debito  et  in  initio  in 
propria  persona  fundato,  et  reliquis  tot  quasi  partibus  peccati 
originalis  actualiter  contractis  mundatus  est,  et  sic  de  aliis. 
Nec  putet  quisquam  de  mea  haec  phantasia  me  proferre  ; 
sed  videat  D.  Thomam  I.-II.  q.  81.  a.  3.  (ubi  inter  alia  tractat 
et  illud  ad  Rom.  5.  Per  unum  hominem  peccatum  tran¬ 
sivit  in  omnes,  et  per  peccatum  mors )  sustinentem  quod  per 
mortem  sufficit  intelligere  debitum,  seu  reatum  in  propria 
persona,  mortis;  quamvis  numquam  actualiter  aliquis  more¬ 
retur.  Ex  quo  habetur,  quod  cum  Apostolus  duo  simul  dicat 
(sc.  quod  in  omnes  pervenit  peccatum  et  mors),  sicut  secundum, 
sc.  mors,  sufficienter  salvatur  exponendo  mortem  vel  in  actu 
vel  in  debito  in  propria  persona  ;  ita  et  primum,  sc.  peccatum, 
salvatur  exponendo  peccatum  in  actu  vel  in  debito  in  propria 
persona.  Dixi  autem  toties  in  propria  persona;  quoniam  si 
debitum  vel  initium  peccati  originalis  non  ponitur  proprium 
illius  qui  concipitur,  ita  non  salvaretur  quod  illa  persona 
esset  mortua,  vel  redempta,  vel  reconciliata.  »  Inde  : 

Principium  tertium.  —  III.  q.  27.  a.  2.  in  corpore  et  ad  2.  : 
«  Et  si  quocumque  modo  ante  animationem  Beata  Virgo 
sanctificata  fuisset,  nunquam  incurrisset  maculam  originalis 
culpae  ;  et  ita  non  indiguisset  redemptione  et  salute  quae 
est  per  Christum...  Dicendum,  quod  si  nunquam  anima 
Beatae  Virginis  fuisset  contagio  originalis  peccati  inquinata, 
hoc  derogaret  dignitati  Christi,  secundum  quam  est  univer¬ 
salis  omnium  Salvator.  Et  ideo  sub  Christo,  qui  salvari  non 
indiguit,  tamquam  universalis  Salvator,  maxima  fuit  Beatae 
Virginis  puritas.  Nam  Christus  nullo  modo  contraxit  originale 
peccatum,  sed  in  ipsa  sui  conceptione  fuit  sanctus...  »  —  Caieta¬ 
nus  ibidem  in  suis  Commentariis  :  «  Personam  ipsam  indigere 
salvari  a  peccato  est  liberari  a  peccato  quod  habet,  vel  haberet; 
oportet  enim  aut  quod  habeat  peccatum,  vel  quod  sit  in 
procinctu  seu  periculo  habendi  pecatum  quisquis  eget  salvari 
a  peccato  ;  si  enim  peccatum  non  habet,  nec  est  in  periculo 
habendi  peccatum,  Salvatore  a  peccato  non  indiget,  ut  patet. 
Fetum  autem  egere  sanctificatione  est,  quia  nisi  sanctificetur, 

immundus  erit.  Si  Beatae  igitur  Virginis  fetus  sanctificatus 
fuisset  ante  infusionem  animae  rationalis,  cum  fetus  non  sit 
homo  nisi  per  animam  rationalem,  non  ipsa  Beata  Virgo 
quae  non  erat  adhuc,  sed  fetus  ille  indiguisset  sanctificari 
per  Christum  ;  sed  ipsa  B.  Virgo  fuerit  concepta  sine  peccato 
originali  absque  quacumque  alia  gratia  ;  ita  quod  ex  hoc 
ipso  quod  anima  sua  infusa  esset  materiae  mundae,  originale 
peccatum  non  contraxisset,  etiam  si  nulla  superapposita 
fuisset  gratia...  Si  autem  tenetur  B.  Virginem,  non  ex  vi 
conceptionis,  sed  ex  gratia  singularissima  in  ipso  instanti 
infusionis  animae  infusa  illi  animae,  praeservatam  ab  originali 
peccato,  quod  tunc  incurrisset  nisi  illa  gratia  affuisset  ;  nihil 
contra  fidem  tenetur ;  sed  specialis  modus  redimendi  ac 
salvandi  a  peccato  originali  Christo  attribuitur  respectu 
suae  Matris.  Sic  enim  ipsa  Beata  Virgo  indiguit  redimi  ac 
salvari  a  peccato  per  Christum  ;  quoniam  ipsa  tunc  incur¬ 
risset  peccatum,  nisi  munus  gratiae  praevenientis,  non  tem¬ 
pore  sed  natura,  affuisset.  Et  ita  puritas  eius  fuit  maxima 
sub  Christo,  qui  nullo  modo  indiguit  redimi,  qui  ex  vi  suae 
conceptionis  fuit  sanctus.  Fuitque  in  Beata  Virgine  quod 
animale  est,  prius  natura,  non  tempore,  quam  quod  spirituale 
est;  quoniam  infusio  gratiae  in  ipsius  anima  supponit  pro¬ 
ductionem  animae ;  quamvis,  ut  dictum  est,  praeveniat 
peccati  maculam,  quae  tunc  incurrenda  erat  nisi  gratia  illam 
impedisset.  »  —  Advertat  igitur  et  diligenter  animadvertat 
prudens  lector  et  sapiens  theologus  quot  et  quanta  clau¬ 
duntur  in  responsione  ad  2.,  quae  clarius  apparebunt,  si 
attente  inspiciatur  Argumentum  ipsum  2.  ad  quod  respon¬ 
detur.  Advertat,  inquam,  theologus  attenta  mente  ac 
diligenti  animo,  quid  significent  in  ore  D.  Thomae  illa  respon¬ 
sionis  ad  2.  verba  :  «  Si  nunquam  anima  Beatae  Virginis 
fuisset  contagio  originalis  peccati  inquinata,  hoc  derogaret 
dignitati  Christi,  secundum  quam  est  universalis  omnium 
Salvator.  »  Id  est  :  sic  anima  Beatissimae  Virginis  infusa 
esset  materiae  mundae;  si  caro  Beatissimae  Virginis  ante 
animationem  fuisset  sanctificata  illo  modo  quo  ille  fetus 
erat  sanctificationis  capax ;  puta  quod  mundaretur  ab 
infectione  seu  contagione  qua  caro  infecta  erat  infectura 
animam  rationalem  sibi  infundendam  ;  si  illa  infectio  carnis, 
virtutem  originalis  peccati  causandi  continens,  animam  ac 
perinde  personam  iam  constitutam  Beatae  Virginis  non 

attingeret  et  attingendo  ipsam  indignam  Dei  gratia  non 
efficeret;  tunc  persona  et  anima  Beatissimae  Virginis,  non 
modo  non  haberet  originale  peccatum,  sed  neque  esset  in 
'procinctu  seu  periculo  habendi  peccatum.  Si  autem  peccatum 
neque  actualiter  habuisset,  neque  esset  in  periculo  habendi 
peccatum,  Salvatore  a  peccato  nullo  modo  indigeret  ;  et  hoc 
derogaret  dignitati  Christi  secundum  quam  est  universalis 
omnium  Salvator  :  ait  D.  Thomas.  Ac  statim  immediate 
Angelicus  Doctor  prosequendo  adiungit  per  modum  legi¬ 
timae  consequentiae  istud  consequens  ;  quod  est  ipsamet 
eadem  propositio  maior  Argumenti  secundi  ad  cuius  solu¬ 
tionem  respondet  :  «  Et  ideo  sub  Christo  qui  salvari  non  indi¬ 
guit,  tamquam  universalis  Salvator,  maxima  fuit  Beatae 
Virginis  puritas.  »  Sive  :  «  Conveniens  fuit,  sicut  Anselmus 
dicit  in  lib.  de  Concept.  Virgin,  ut  illa  Virgo  ea  puritate 
niteret,  qua  maior  sub  Deo  nequit  intelligi  :  Unde  et  in  Cant. 
4,  7,  dicitur  :  Tota  pulchra  es,  amica  mea,  et  macula  non  est 
in  te.  »  —  Ergo  Beatissima  Virgo,  cuius  puritas  est  maxima 
sub  puritate  Christi,  et  ea  puritate  nitere  debuit  qua  maior 
sub  Homine  Deo  intelligi  nequit,  fuit  quidem  in  periculo 
habendi  originale  peccatum,  sed  actu  non  habuit  ;  fuit  qui¬ 
dem  in  procinctu  et  debito  personali  incurrendi  maculam, 
sed  macula  actu  non  fuit  in  ea  ;  quoniam  ex  morte  Filii 
Dei  praevisa  fuit  ab  omni  labe  originalis  culpae  praeservata 
immunis  ;  et  sic  a  primo  sui  ortus  initio,  splendore  gratiae 
refulgens,  sicut  D.  Thomas  ipse  concludit  in  hac  eadem 
responsione  ad  2.  :  «  ...Ortum  sur gentis  aurorae,  id  est,  Beatae 
Virginis,  quae  in  suo  ortu  a  peccato  originalis  fuit  immunis.  » 


i  3 


Quamnam  igitur 

Immaculatam  Conceptionem  negavit  D.  Thomas? 

Ad  rem,  de  qua  agimus,  recte  ac  sapienter  respondet 
dicendum  Natalis  Alexander  in  sua  Historia  Ecclesiastica  : 
«  Nostrum,  communemque,  Doctorem  in  Summa  sua  piam  de 
Immaculata  Deiparae  Conceptione  sententiam  non  impugnasse, 
sed  aliam  omnino  subvertisse  hypothesim,  probabilius  sentiam 
cum  Ioanne  a  S.  Thoma,  primi  subsellii  Thomista,  in  Prole- 

gomenis  Commentariorum  suorum  in  Summam  eiusdem  Ange¬ 
lici  Doctoris. 1  »  Non  modo  probabilius,  verum  quoque  certis¬ 
simum  arbitramur  D.  Thomam  aliam  omnino  subvertisse 
hypothesim,  a  sententia  illa  pia  de  Immaculata  Beatissimae 
Virginis  Conceptione,  quam  deinde  Pius  IX  ex  cathedra 
loquens  declaravit  solemniter  catholicae  fidei  dogma  a  Deo 
revelatum.  Dogma  quippe  fidei  est  Beatissimam  Virginem 
Mariam  de  qua  natus  est  Iesus,  omnium  Redemptor  et 
Salvator,  in  primo  instanti  suae  animationis  ab  omni  culpae 
originalis  labe  praeservatam  fuisse  immunem  ;  sed  praeser- 
vatam  ex  meritis  ipsius  Christi  Redemptoris,  ex  morte  ipsius 
Filii  Dei  praevisa,  per  sanguinem  crucis  eius. 

Iam  vero  :  ad  hoc  quod  Christus  sit  suae  propriae  Matris 
Redemptor,  non  sufficit  hoc  sc.  «  quod  ei  praestitum  fuerit 
quod  antequam  animaretur  caro  eius,  sanctificaretur  2  ».  Hoc 
siquidem  sufficeret  ad  hoc  quod  ipsa  Beatissima  Virgo 
fuisset  concepta  sine  peccato  originali ;  etenim  ex  eo  ipso 
quod  anima  Beatissimae  Virginis  infusa  fuisset  materiae 
mundae,  originale  peccatum  non  contraxisset,  etiam  si  nulla 
superapposita  fuisset  gratia.  Ac  per  hoc  ipsa  Virgo  in  propria 
sua  persona  iam  constituta  non  indiguisset  gratia  redemptionis , 
seu  salvationis  a  peccato  factae  per  Christum  qui  de  illa 
natus  est  ut  omnes  nos  faceret  salvos.  Opus  est  praeterea 
quod  anima  Beatissimae  Virginis  infusa  sit  materiae  im¬ 
mundae,  id  est,  carni  quae  derivatur  ex  Adamo  per  viam 
generationis,  et  quae,  utpote  infecta,  nata  est  etiam  inficere 
ipsam  animam  quae  a  Deo  dum  creatur,  carni  infunditur,  et 
dum  infunditur  creatur  ;  ac  perinde  inficeret  ipsam  personam , 
quae  ex  anima  et  ex  corpore  per  animam  rationalem  informato 
substantialiter  componitur. 

Per  hoc  autem  quod  anima  Virginis  infusa  est  materiae 
immundae,  quae  est  instrumentalis  causa  originalis  peccati 
in  prole  generata,  persona  Beatissimae  Virginis  debet  carere 
originali  iustitia  quam  habuisset  si  Adamus  non  peccasset ; 
debet  non  habere  gratiam  ;  est  in  procinctu  seu  periculo  habendi 
peccatum,  peccatum  videlicet  originale,  quod  est  originalis 
iustitiae  carentia  seu  privatio  ex  primorum  parentum  culpa. 

1  Natal.  Alex.  Hist.  Eccl.  Saeculum  Secundum.  Dissert.  i. 
Scholion  IV.  Quod  enim  de  Sancto... 

2  III.  q.  27.  a.  2.  arg.  2.  in  contra. 

Datur  ergo  unum  instans  in  quo  persona  Beatae  Virginis  incurrit 
originale  peccatum  vel  in  actu  vel  saltem  in  necessitate  habendi 
illud.  Sed  si  in  ipsomet  instanti  infusionis  animae,  ex  meritis 
Christi  praevisis,  infunditur  a  Deo  gratia  sanctificans,  qua 
et  filii  Dei  nominamur  et  sumus,  tunc  in  ipsomet  temporis 
momento,  anima  ipsa,  non  obstante  contagio  carnis  infectae 
quae  nata  est  animam  inquinare,  ab  omni  macula  peccati 
praeservatur  immunis. 

Ex  quo  apparet  dari  multiplicem  modum  quo  liberatio  a 
peccato  originali  fieri  potest,  nempe  :  i°  modum  ordinarium, 
quo  Christus  salvat  delendo,  per  gratiam  suam,  inventam  actu 
in  anima  peccati  originalis  maculam.  —  2°  Modum  extraor¬ 
dinarium,  quo,  tollendo  maculam  seu  contagionis  labem  a 
carne  animam  susceptura,  praeservat  a  peccato  et  a  peccati 
macula  animam,  ne  actualiter  incurrat  in  illam.  —  30  Modum 
etiam  extraordinarium,  quo,  infundendo  gratiam  in  animam 
prius  prioritate  naturae  et  ordinis  quam  anima  uniatur  carni 
infectae,  praeservat  animam  ab  originali  peccato  et  etiam  a 
debito  personali  habendi  illud.  Et  de  hoc  duplici  modo  nempe 
2.  et  3.  loquitur  D.  Thomas  III.  q.  27.  a.  2.  ad  2.,  cum  res¬ 
pondet  «  dicendum  quod  si  nunquam  anima  Beatae  Virginis 
fuisset  contagio  originalis  peccati  inquinata,  hoc  derogaret 
dignitati  Christi,  secundum  quam  est  universalis  omnium 
Salvator.  »  Etenim  iuxta  utrumque  modum  verificaretur 
illud  quod  in  argumento  2.  in  contra  dicitur,  nempe  quod 
B.  Virgo  nullo  modo  originale  peccatum  contraxerit,  id  est, 
nec  in  actu,  nec  in  necessitate  habendi ;  eo  quod  in  tali 
hypothesi  praesuponitur,  vel  quod  anima  recipit  gratiam 
sanctificantem  antequam  uniatur  carni ;  vel  quod  antequam 
animaretur,  caro  eius  sanctificaretur.  —  40  Modum  quoque 
extraordinarium,  sed  quo  prius  prioritate  solummodo  naturae 
et  ordinis  anima  rationalis  intelligatur  carni  infectae  uniri 
quam  per  gratiam  sanctificari ;  et  tunc  anima,  proindeque 
persona  ex  carne  et  anima  constituta,  non  quidem  praeser¬ 
vatur  a  debito  personali  peccatum  habendi  ac  maculam 
incurrendi,  sed  liberatur  /  at  dum  a  debito  liberatur,  simul  a 
peccato  et  a  peccati  macula  praeservatur.  Et  de  hoc  modo 
etiam  loquitur  D.  Thomas  ibidem  III.  q.  27.  a.  2.  ad  2.,  cum 
prosequitur  dicendo  :  «  Et  ideo  sub  Christo,  qui  salvari  non 
indiguit,  tamquam  universalis  Salvator,  maxima  fuit  Beatae 
Virginis  puritas.  Nam  Christus  nullo  modo  contraxit  originale 


LVIII 


INTRODUCTIO 


peccatum,  sed  in  ipsa  sui  conceptione,  fuit  sanctus...  »  Oportet 
igitur  quod  anima  Beatissimae  Virginis  uniatur  carni  infectae 
quae  habet  instrumentalem  virtutem  causandi  contagium 
originalis  peccati  in  ipsa  anima  quae  carni  unitur  ;  oportet, 
inquam,  quod  ipsamet  Beatissimae  Virginis  persona  iam 
constituta  aliquo  modo  peccatum  originale  contrahat  ;  et  iam 
aliquo  modo  incipit  contrahere,  dum  debitum  personale 
habendi  illud  contrahit.  A  macula  quidem  peccati  originalis 
et  ab  ipso  peccato  prout  habet  rationem  culpae,  non  tantum¬ 
modo  liberatur,  sed  etiam  immunis  praeservatur ;  a  debito 
autem  tam  peccatum  quam  peccati  maculam  in  sua  propria 
persona  contrahendi  et  incurrendi,  per  gratiam  Redemptoris 
liberatur  quoque,  sed  non  praeservatur ;  aliter,  non  daretur 
terminus  a  quo  ipsius  redemptionis,  qui  vel  est  ipsum  pecca¬ 
tum  actualiter  contractum  vel  saltem  personale  debitum 
incurrendi  et  contrahendi  illud.  Unde  si  in  prima  Beatis¬ 
simae  Virginis  sanctificatione  nullus  daretur  terminus  a  quo 
redemptionis,  Beatissima  Virgo,  iam  in  sua  propria  persona 
constituta,  non  esset,  proprie  loquendo,  ratione  suae  personae, 
redempta.  Et  «  hoc,  ait  D.  Thomas,  derogaret  dignitati  Christi, 
secundum  quam  est  universalis  omnium  Salvator.  Et  ideo  sub 
Christo,  qui  salvari  non  indiguit,  tamquam  universalis  Salvator, 
maxima  fuit  Beatae  Virginis  puritas. 

Quamnam  ergo  Immaculatam  Conceptionem  negavit  D.  Tho¬ 
mas,  et  quamnam  non  negavit?  ■ —  Inde  iam  patet  quae¬ 
nam  sit  Immaculata  Conceptio,  quam  D.  Thomas  negavit  ac 
reiecit,  et  quaenam  vero  Immaculata  Conceptio,  quam  non 
negavit,  sed  ad  quam  feliciter  perveniendi  suae  doctrinae 
splendore  viam  certe  planam  ac  securam  paravit,  aperuit, 
illuminavit.  Negavit  quidem  ac  reiecit  : 

a)  Illam  primo  Immaculatam  Conceptionem  quemadmo¬ 
dum  explicabatur  in  opinione  antiquorum  iudaeorum,  vide¬ 
licet  :  Matrem  Messiae  non  fore  concipiendam  in  peccato 
originali,  sed  ab  omni  infectione,  ab  omni  culpae  originalis 
macula  praeservandam  iri,  quatenus  Deus,  cum  Adamum 
plasmaret,  fecit  quasi  massam  ex  cuius  parte  nobiliori  accepit 
intemeratae  Matris  Messiae  materiam,  quae  postea  emanavit 
ad  Seth;  deinde  ad  Enos;  deinde,  succedaneo  ordine,  ad 
reliquos  usque  S.  Ioachim;  atque  ex  hac  demum  virtute 
Beatissima  Mater  Messiae  formata  fuit.  Unde,  iuxta  hanc 

priscorum  Talmudistarum  doctrinam,  quam  etiam  plures 
Christiani  scriptores  usque  ad  Rosmini  tradiderunt,  aperte 
concludebatur  carnem  gloriosae  Matris  Messiae  non  fuisse 
peccato  originali  infectam,  sed  purissimam  a  Divina  Provi¬ 
dentiam  praeservatam.  Quapropter  nec  anima  eius  huiusmodi 
peccatum  in  conceptione  contractura  erat 1. 

b)  Illam  quoque  Immaculatam  Conceptionem,  iuxta  quam 
Beatissima  Virgo  sanctificata  fuisset  in  parentibus  vel  in 
ipso  actu  conceptionis  eius ;  conceptionis,  inquam  active 
sumptae,  ex  parte  parentum  qui  ipsam  genuerunt.  Ad  quod 
quidem  perficiendum  oportebat  quod  in  parentibus  ipsis 
«  curatum  esset,  non  solum  id  quod  personae  est,  sed  etiam  id 
quod  est  naturae  in  quantum  huiusmodi  :  quod  quidem  Deus 
facere  potuit,  sed  non  decuit 2  ». 

c)  Illam  etiam  Immaculatam  Conceptionem,  iuxta  quam 
Beatissima  Virgo  sanctificata  fuisset  antequam  conceptio 
carnis  eius  finiretur ;  id  est  in  Conceptione  Beatissimae 
Virginis  passive,  sed  inadeaquate,  sumpta  ;  id  est,  in  fetu  sive 
in  carne  Beatissimae  Virginis  ante  animationem.  Sed  ad  hoc 
oportebat  quod  materia  corporis  eius  mundaretur ;  id  est, 
quod  Deus  auferret  a  carne  animam  Beatissimae  Virginis 
susceptura,  infectionem  illam,  quae  etiam  macula  carnis 
denominatur  ac  per  viam  generationis  ex  Adamo  derivatur  ; 
id  est,  quod  Deus  sua  virtute  removeret  a  carne  Virginis 
rationem  causae  instrumentalis  quoad  peccatum  primi 
parentis  propagandum  ac  transmittendum. 

d)  Illam,  item,  Immaculatam  Conceptionem,  iuxta  quam 
in  ipsomet  instanti  infusionis  animae  in  carnem,  caro  prius 
prioritate  naturae  et  ordinis  esset  mundata,  quam  anima  in 
carnem  infusa  ;  ita  quod  caro  Virginis  actu  iam  existens 
caro  Virginis  nullo  modo  fuerit  infecta.  Hoc  enim  modo  in 
ipso  instanti  infusionis  animae  fuisset  sicut  caro  Christi,  de 
qua  S.  Thomas  III.  Sent.  dist.  3.  q.  4.  a.  1.  ad  5.  dicit  : 
«  Caro  Christi  actu  existens  caro  Christi,  nullo  modo  fuit 
infecta  ;  eius  enim  emundatio  a  praecedenti  infectione,  saltem 
intellectu,  praecedit  assumptionem;  unde  in  Divinam  Sapien¬ 
tiam  nihil  inquinatum  incurrere  potuit.  »  Hoc  quidem  est 
quod  dicit  Angelicus  Doctor,  et  non  aliud,  cum  in  III.  Part. 

1  Vide  infra  cap.  10,  pag.  143  et  seqq. 

2  D.  Thomas,  III.  Sent.  q.  1.  a.  1.  solut.  1.  ad  1. 

Summae,  q.  27.  a.  2.  ad  2.  respondet  «  dicendum  quod  si 
nunquam  anima  Beatae  Virginis  fuisset  contagio  originalis 
peccati  inquinata,  hoc  derogaret  dignitati  Christi,  secundum 
quam  est  universalis  omnium  Salvator.  Et  ideo  sub  Christo 
qui  salvari  non  indiguit,  tamquam  universalis  Salvator, 
maxima  fuit  Beatae  Virginis  puritas.  Nam  Christus  nullo 
modo  contraxit  originale  peccatum,  sed  in  sui  conceptione 
fuit  sanctus.»  —  Vult  enim  D.  Thomas,  quod  anima  Virginis 
uniatur  carni  infectae,  et  quod  eius  emundatio  a  praecedenti 
infectione  non  praecedat  intellectu  infusionem  animae;  et  quod 
caro  Virginis  actu  existens  caro  Virginis  in  ipsomet  instanti 
infusionis  possit  et  debeat  inquinare  animam.  Unde  III.  Sent. 
dist.  3.  q.  4.  a.  1.  de  carne  Christi  ait  :  «  In  ipsa  assumptione 
ab  omni  infectione  peccati  purgata  est,  ut  secundum  quod 
est  actu  caro  Christi,  in  ea  nihil  maculae  inveniatur.  »  In 
carne  autem  Virginis,  secundum  quod  erat  actu  caro  Virginis 
in  ea  aliquid  maculae  inveniebatur,  quod  instrumentaliter 
causare  poterat  maculam  in  ipsa  anima.  Unde  in  Beatissimam 
Virginem  aliquid  inquinatum  incurrere  poterat  et  debebat, 
tametsi  actualiter  nihil  de  facto  incurrit,  ita  quod  sub  Christo 
maxima  fuit  Beatissimae  Virginis  puritas. 

e)  Illam,  praeterea,  Immaculatam  Conceptionem,  iuxta 
quam  in  ipsomet  instanti  infusionis  animae  in  carnem,  prius 
prioritate  naturae  et  ordinis  intelligatur  animam  Beatissimae 
Virginis  per  gratiam  sanctificari,  quam  carni  infectae  uniri. 
Atque  de  hoc  modo  loquitur  D.  Thomas  III.  Sent.  dist.  3. 
q.  1.  a.  1.  solut.  2.  dum  respondet  dicendum  «  quod  sanctifi¬ 
catio  Beatae  Virginis  non  potuit  esse  decenter  ante  infusio¬ 
nem  animae,  quia  gratia  capax  non  erat  ;  sed  nec  etiam  in 
ipso  instanti  infusionis,  ut  sc.  per  gratiam  tunc  sibi  infusam 
conservaretur,  ne  culpam  originalem  incurreret.  Christus 
enim  hoc  singulariter  in  humano  genere  habet  ut  redemptione 
non  egeat,  quia  caput  nostrum  est,  sed  omnibus  convenit 
redimi  per  ipsum.  »  Loquitur  enim  D.  Thomas  de  ipso  instanti 
infusionis,  ita  quod  prius  prioritate  naturae  et  ordinis, 
intelligatur  animam  sanctificari  quam  corpori  uniri.  Etenim 
infusio  animae  praecedit  natura  et  ordine  animationem 
corporis  ;  ideo,  posita  infusione  gratiae  in  ipso  instanti  infu¬ 
sionis  ut  sc.  per  gratiam  tunc  sibi  infusam  conservaretur  ne 
culpam  originalem  incurreret  ante  unionem  ad  carnem, 
sequeretur  quod  sanctificatio  Beatissimae  Virginis  esset 

ordine  et  naturae  prioritate  ante  animationem  et  personae 
ipsius  constitutionem.  Et  si  quocumque  modo  ante  animatio¬ 
nem  sanctificata  fuisset,  persona  ipsa  Beatissimae  Virginis 
iam  non  indigeret  redemptionem  et  salute  quae  est  per 
Christum. 

/)  Illam,  denique  tandem,  Immaculatam  Conceptionem, 
quae  directe  descendit  ex  doctrina  illorum  theologorum 
dicentium  quod  etiam  si  homo  non  peccasset,  Dei  Filius 
incarnatus  fuisset 1.  Oritur  autem  huiusmodi  theologica 
doctrina  ex  veterum  Hebraeorum  opinione  de  Immacula¬ 
tissima  Matris  Messiae  conceptione,  iuxta  quam  Beatissima 
Virgo,  Messiae  futura  Mater,  altiorem  sortitur  gradum  quam 
Adamus  in  ordine  gratiae  et  gloriae  ;  et  cum  ad  sublimiorem 
quam  Adam  ex  electione  suae  divinae  Maternitatis  ascen¬ 
derit,  non  potest  dici  in  peccatum  Adae  cecidisse ;  non 
penderet  ullo  modo  ex  Adamo,  sed  e  contra  Adamus  pende¬ 
ret  ex  ea  in  ordine  gratiae,  etiam  in  statu  originalis  iustitiae  ; 
et  quoniam  originalem  iustitiam,  non  ab  Adamo,  sed  a  solo 
Christo  immediate  accepisset  seu  accipere  debebat,  ita  cum 
originalem  iustitiam  Adamus  peccando  amisisset,  non  amisit 
Virgini  Messiae  Matri  quae  in  ordine  supernaturali  gratiae 
altiori  gradu  supra  Adamum  immobiliter  sub  Deo  erat 
collocata.  Quia  ergo  Maria,  Christi  Mater,  Adamo  non  fuit 
subiecta,  Adami  peccatum  nullo  modo  contraxit,  neque 
illud  contrahere  debebat,  imo  nec  poterat.  Fuit  enim  Immacu¬ 
lata  anteccedenter  ad  praevisionem  peccati  Adami ;  ac 
perinde  non  ex  morte  Filii  Dei  praevisa,  sed  ante  praevisam 
Filii  Dei  passionem  et  mortem.  Impossibile  igitur  est,  ut  in 
ordine  gratiae  a  primis  parentibus  unquam  quomodolibet 
dependerit,  quasi  spiritualiter  Evae  filia  existens,  et  de 
numero  eorum  quos  mala  suggestione  sua  prima  mulier  in 
Adam  corrupit  2. 

En  igitur  multiplicem  hypothesim  quam  D.  Thomas  in 
omnibus  suis  operibus  constanter  omnino  subvertere  labo¬ 
ravit  !  En  multiplices  immaculatas  conceptiones  quae  in  historia 
Theologiae  3  leguntur,  et  quas  negare  ac  reiicere  Angelicus 
Doctor  pro  aris  et  focis  conatus  est,  ea  certe  suprema  ratione 

1  III.  q.  i.  a.  3. 

2  Vide  infra  cap.  10,  pag.  142  et  152  et  seqq. 

3  Vide  infra  cap.  10,  pag.  137-161. 

quia  in  huiuscemodi  hypothesi  nec  Virgo,  Christi  Mater, 
indigeret  per  Christum  redimi,  neque  Christus  omnium 
Salvator  esset  suae  propriae  Matris  Redemptor. 

Quamnam  vero  Immaculatam  Conceptionem  D.  Thomas 
docuit  ?  —  Illam  videlicet  quae  cum  prima  Beatissimae 
Virginis  sanctificatione  post  animationem,  post  constitutionem 
personae  componi  potest ;  illam,  quae  indiget  redemptione 
et  salute  quae  est  per  Christum  ;  illam,  cuius  sanctificatio 
non  praecesit  infusionem  animae  ;  illam,  quae  pendet  ex 
morte  Filii  Dei  praevisa  et  sanctificata  est  per  sanguinem 
crucis  eius ;  illam,  cuius  puritas  sub  puritate  Christi  est 
maxima,  et  qua  sub  Deo  maior  intelligi  nequit.  Etenim 
D.  Thomas  expresse  in  terminis  tradit  tria  circa  puritatem 
Beatissimae  Virginis  principia,  ex  quibus  necessario  venit 
inferendum  dogma  Immaculatae  Conceptionis  in  eo  vero 
sensu  quo  ex  Cathedra  a  Romano  Pontifice  Pio  IX  habetur 
definitum.  Ut  supra  manet  anticipatum  et  deinde  in  subse- 
quentibus  omni  ex  parte  erit  ostendendum,  Angelicus  Doctor 
haec  quae  sequuntur,  firma  stabilivit  principia,  quorum  : 
i°  «  Sub  Christo  qui  salvari  non  indiguit,  maxima  fuit  Beatae 
Virginis  puritas  »  ;  2°  «  Credendum  est  Beatissimae  Virgini 
collatum  esse  quidquid  conferre  potuit.  »  30  «  In  Christo  et  in 
Virgine  Maria  nulla  omnino  macula  fuit.  »  —  Quia  ergo  sub 
puritate  Christi  maximam  puritatem  Virgo  Mater  eius 
habere  debuit  ;  ideo  cum  Christus  nullo  modo  contraxisset 
originale  peccatum,  sed  ex  vi  suae  conceptionis  fuisset  sanc¬ 
tus,  Virgo  Mater  eius  contraxit  quidem  originale  peccatum, 
non  actu,  sed  in  necessitate  habendi  illud  ;  ac  fuit  sancta  in 
primo  instanti  temporis  suae  animationis,  non  ex  vi  concep¬ 
tionis  suae,  sed  ex  meritis  Christi  Redemptoris.  —  Similiter, 
quia  credere  oportet  Beatissimae  Virgini  collatum  fuisse, 
quidquid  conferri  potuit,  salva  semper  dignitate  Christi 
Redemptoris  ;  iccirco  Beatissima  Virgo  incurrere  debuit 
necessitatem  subiacendi  originali  culpae,  actualiter  tamen 
nunquam  fuit  subiecta,  sed  ex  ipsius  Christi  Redemptoris 
gratia  praeveniente  ab  omni  labe  originalis  culpae  fuit  prae- 
servata  immunis.  —  Similiter,  quia  in  Christo  et  in  Virgine 
Maria  nulla  omnino  fuit  macula  ;  ita  pariter  nulla  omnino 
fuit  culpa  ;  ergo  nec  culpa  originalis  ;  in  Christo,  de  iure, 
quia  homo  Deus  ;  in  Virgine  Matre  eius,  ex  privilegio,  ex 

morte  Filii  Dei  praevisa,  quia  Dei  Genitrix  est.  Non  esset 
Beatissima  Virgo  idonea  Mater  Dei,  ait  D.  Thomas,  si  pec- 
casset  aliquando  ;  si  in  uno  solo  temporis  momento  caruisset 
gratia  sanctificante  ;  et  originale  peccatum  inventum  fuisset 
in  ea  aliquando  sub  ratione  culpae  ac  maculae.  Unde  ipse 
D.  Thomas  ait  expresse  quod  in  Beatissima  Virgine  omni  ex 
parte  adimpletur  illud  Cantic.  4.  :  Tota  pulchra  es,  amica 
mea,  et  macula  non  est  in  te. 

Cum  autem  iam  in  ipsomet  ante  dogmaticam  definitionem 
vespere,  Episcopi  ex  commissione  atque  hortatu  Pii  IX  per 
epistolas  ad  eumdem  Romanum  Pontificem  responderent 
quid  sentirent  quidve  iudicaverint  de  isto  dogmate  proxime 
definiendo,  siquidem  non  omnes  omnino,  fere  tamen  omnes 
in  favorem  illius  affirmativum  dederunt  responsum  ;  atque 
ex  illis  fuerunt  profecto  qui  adhuc  postulabant  definiendam 
Immaculatam  Conceptionem  in  carne  ante  animationem 
sanctificatam  ;  fuerunt  etiam  qui,  de  doctrina  Patrum  et  de 
doctrina  Angelici  Doctoris  praesertim  solliciti,  loquebantur 
desiderantes  ut  cum  veritate  definienda  antea  in  perfecta  con¬ 
cordia  poneretur,  ut  sic  magis  magisque  elucesceret  veritatis 
revelatae  splendor  ;  inter  quos  ita  his  verbis  ad  Pium  IX 
illustris  quidam  ex  Hispania  Episcopus  rescribebat  :  «  Pro¬ 
fundissima  cum  reverentia  venerabundus  percepi  Encyclicam 
Sanctitatis  tuae...  Quia  vero  et  mea  humilis  opinio  exigitur, 
non  solum  de  doctrina  ipsa,  verum  etiam  de  convenientia  et 
utilitate  declarationis  eiusdem...  Existimo  itaque,  Beatissime 
Pater,  spectatis  rationibus  obiter  indicatis,  non  esse  sufficienter 
in  Scriptura  Sacra,  constantique  traditione  expressum,  Sanctis¬ 
simam  Virginem  a  massa  universali,  quae  in  Adamo  peccavit, 
esse  exemptam...  Audeo  tamen  Sanctitatem  tuam  rogare,  ut,  si 
pia  illa  fides  velut  dogma  declarabitur ,  Sanctitas  Tua  tempera¬ 
mentum,  quod  maxime  opportunum  iudicabit,  adoptare  dignetur, 
quo  Magnus  defensor  Ecclesiae,  Sanctus  Thomas 
Aquinas,  locum  distinctum  ac  honorificum,  quem  Ecclesia 
ipsa  illi  occasionibus  maxime  solemnibus  semper  tribuit,  porro 
quoque  retineat  h  » 

Retinuitne  Sanctus  Thomas  Aquinas  in  definitione  Imma¬ 
culatae  Conceptionis  illum  locum  distinctum  ac  honorificum 

1  Responsum  Episcopi  Lucensis  ad  Pium  IX.  10  Septemb.  1849. 
Vide  Roskowany,  B.  V.  Immac.,  t.  V,  pag.  1 77. 

quem  Ecclesia  ipsa  Angelico  Doctori  semper  tribuit  occasio¬ 
nibus  solemnibus  in  quibus  de  vera  doctrina  catholica  ab 
Ecclesia  retinenda  ac  definienda  agebatur  ?  Hoc  enim  est 
quod  praecisse  atque  ex  professo  in  hoc  Libro  intendimus 
declarare,  nempe  quod  principia  D.  Thomae  atque  tota 
eiusdem  theologica  doctrina  circa  'primam  Beatissimae  Virgi¬ 
nis  sanctificationem  constituit  verum  praeambulum  ac  magni¬ 
ficam  introductionem  ad  ipsammet  facilius  intelligendam  ac 
profundius  introspiciendam  Bullam  dogmaticam  Ineffabilis 
Deus. 

Quod  profecto  ut  recte  sapiamus  ac  convenienter  expo¬ 
namus,  gratias  ex  intimo  cordis  affectu  agentes  Deo  qui 
Beatissimam  Virginem  Matrem  suam  in  sanctitate  et  iustitia 
creavit  coram  ipso,  eiusdemque  fundamenta  collocavit  in 
montibus  sanctis,  nostrum  hoc  qualecumque  opus,  per 
illibatas  D.  Thomae  manus,  Virgini-Matri  sine  labe  conceptae 
dicare  audemus  ac  offere  et  consecrare ;  ut  ipsa,  utpote  Sedes 
sapientiae  et  Mater  divinae  gratiae  per  quam  ad  nos  usque 
a  Patre  luminum  descendit  omne  datum  optimum  et  omne 
donum  perfectum  (S.  Bernardo  enim  testante,  nihil  nos 
Deus  habere  voluit  quod  per  manus  Mariae  non  transiret1), 
tribuat  nobis  larga  sua  benedictione  veritatem  semper 
quaerere,  et  quaerendo  invenire,  et  inveniendo  dilucide 
proponere.  Det,  inquam,  nobis  Mater  Immaculata,  et  quae 
D.  Thomas  docuit,  intellectu  conspicere ;  et  quae  egit,  imitatione 
complere  2  / 

Friburgi  Helvetiorum  ;  in  festo  S.  Thomae  Aquinatis, 
Doctoris  Angelici,  Universitatum  studiorum,  Academiarum, 
Lyceorum  et  Scholarum  Catholicarum  Patroni,  7.  Martii 
anno  post  Virginis  Matris  partum  1918. 

Fr.  N.  del  PRADO,  O.  P. 


1  Serm.  de  Nativ.  Virg.  seu  de  Aquaeductu. 

2  Oratio  in  festo  S.  Thomae. 


CAPUT  PRIMUM 


De  statu  innocentiae  seu  originalis  iustitiae. 


Primo  :  Primum  hominem  esse  constitutum  in  statu 
originalis  iustitiae,  est  dogma  fidei.  —  Concilium  Triden- 
tinum,  sess.  5a  Decret.  de  fiecc.  orig.  can.  i°  :  «  Si  quis  non 
confitetur  primum  hominem  Adam,  cum  mandatum  Dei  in 
paradiso  fuisset  transgressus,  statim  sanctitatem  et  iustitiam 
in  qua  constitutus  fuerat,  amisisse  ;  incurrisseque  per  offen¬ 
sam  praevaricationis  huiusmodi  iram  et  indignationem  Dei 
atque  ideo'  mortem,  quam  antea  illi  comminatus  fuerat 
Deus,  et  cum  morte  captivitatem  sub  eius  potestate,  qui 
mortis  deinde  habuit  imperium,  hoc  est,  diaboli ;  totumque 
Adam  per  illam  praevaricationis  offensam,  secundum  corpus 
et  animam  in  deterius  commutatum  fuisse  :  anathema  sit.  » 
Ex  quo  patet,  primum  hominem  :  i°  habuisse  sanctitatem  et 
iustitiam  antequam  per  primum  peccatum  mandata  Dei  in 
paradiso  transgressus  fuerit ;  2°  fuisse  proinde  constitutum 
in  sanctitatis  et  iustitiae  statu,  quem  postea,  transgrediendo 
Dei  mandatum,  amisit.  Utrum  vero  huiusmodi  elevatio  ad 
ordinem  supernaturalem  gratiae  fueritne  in  ipso  primo 
instanti  creationis,  ad  fidem  non  spectat  ;  alii  negant,  alii 
affirmant ;  est  tamen  communis  doctrina  Theologorum,  qui 
sententiam  S.  Augustini  et  D.  Thomae  tenentes  docent 
Deum  quidem  et  naturam  condidisse  et  gratiam  simul  largi¬ 
tum  fuisse. 

Secundo  :  Qualis  fuerit  illa  rectitudo  hominis  in  statu 
iustitiae  originalis.  —  D.  Thomas,  I.  q.  95.  a.  1.  :  «  Sed  quod 
fuerit  etiam  primus  homo  conditus  in  gratia,  videtur  requirere 
ipsa  rectitudo  primi  status,  in  qua  Deus  hominem  fecit, 
secundum  illud  Eccles.  VII,  30  :  Deus  fecit  hominem  rectum. 

Erat  enim  haec  rectitudo  secundum  hoc,  quod  ratio  sub¬ 
debatur  Deo ;  rationi  vero,  inferiores  vires ;  et  animae, 
corpus.  Prima  autem  subiectio  erat  causa  et  secundae  et 
tertiae.  Quamdiu  enim  ratio  manebat  Deo  subiecta,  inferiora 
ei  subdebantur.  Manifestum  est  autem,  quod  illa  subiectio 
corporis  ad  animam,  et  inferiorum  virium  ad  rationem,  non 
erat  naturalis;  alioquin  post  peccatum  mansisset,  cum  etiam 
in  daemonibus  data  naturalia  post  peccatum  permanserint, 
ut  Dionysius  dicit  De  Div.  Nom.,  cap.  4.  Unde  manifestum 
est,  quod  et  illa  prima  subiectio,  qua  ratio  Deo  subdebatur, 
non  erat  solum  secundum  naturam,  sed  secundum  super- 
naturale  donum  gratiae  ;  non  enim  potest  esse  quod  effectus 
sit  potior  quam  causa.  Unde  Augustinus,  De  Civit.  Dei,  lib.  13. 
cap.  13.  dicit  quod,  postquam  praecepti  facta  transgressio  est, 
confestim,  gratia  deserente  divina,  de  corporum  suorum 
nuditate  confusi  sunt.  Senserunt  enim  motum  inobedientis 
carnis  suae,  tamquam  reciprocam  poenam  inobedientiae  suae . 
Ex  quo  datur  intelligi,  si,  deserente  gratia,  soluta  est 
obedientia  carnis  ad  animam,  quod  per  gratiam  in  anima 
existentem  inferiora  ei  subdebantur.  » 

Ex  quibus  omnibus  patet,  quot  et  quanta  in  iustitia 
originali  veniant  intelligenda.  Non  enim  est  doctrina  D.  Tho- 
mae,  ut  Caietanus  observat  commentando  Articulum,  quod 
iustitia  originalis  sit  idem  quod  gratia;  sed  quod  gratia 
gratum  faciens,  de  qua  est  sermo,  sit  velut  radix  iustitiae 
originalis  ex  qua  oriebatur  illa  triplex  perfecta  subiectio  : 
rationis  ad  Deum,  inferiorum  virium  ad  rationem,  et  ipsius 
corporis  ad  animam.  Iustitia  namque  originalis  dicit  plus 
quam  gratia  iustificans,  quae  tamen  in  iustitia  originali 
comprehendebatur  veluti  eiusdem  radix  et  potissima  ratio  ; 
ita  quod  iustitia  originalis  fuerit  quasi  gratia  quaedam  gratis 
data,  fundata  super  ipsam  gratiam  gratum  facientem. 

Tertio  :  Effectus  praedictae  triplicis  subiectionis  in  ho¬ 
mine.  —  Radix  itaque  omnium  supernaturalium  effectuum 
qui  ex  iustitia  originali  enascentes  hominem  perficiebant, 
erat  quidem  ipsa  gratia  sanctificans  per  quam  formaliter 
constituebatur  illa  prima  subiectio  qua  ratio  Deo  subdebatur  ; 

atque  huius  primae  subiectionis  effectus  erant  :  a)  facere 
hominem  filium  Dei  adoptivum  ;  b)  conferre  illi  ius  ad  haere- 
ditatem  gloriae  ;  c)  causare  secundam  et  tertiam  subiectio- 
nem,  nempe  inferiorum  virium  ad  rationem,  et  ipsiusmet 
corporis  ad  animam  ;  nam,  ut  D.  Thomas  docet,  prima 
subiectio  erat  causa  secundae  et  tertiae.  Secundae  vero 
subiectionis  effectus  erat  perfectum  dominium  quo  omnes 
inferiores  vires  subdebantur  imperio  rationis  ita,  ut  motus 
appetitus  sensitivi  tam  in  parte  irascibili  quam  in  concu¬ 
piscibili  numquam  in  suo  initio  praeveniret  iudicium  rectae 
rationis,  neque  in  suo  termino  aut  in  modo  tendendi  ad 
terminum,  quod  est  passionum  obiectum,  transgrediebatur 
rectae  rationis  limites.  Quapropter  D.  Thomas,  II. -II.  q.  163. 
a.  1.  concludit,  quod  primum  peccatum  hominis  fuit  in  hoc 
quod  appetiit  quoddam  spirituale  bonum  supra  suam  men¬ 
suram  :  quod  pertinet  ad  superbiam  ;  atque  deinde  ex  peccato 
superbiae  peccatum  gulae  derivatum  est.  Tertiae  denique 
subiectionis  effectus  procedebat  etiam  radicaliter  ex  dono 
gratiae  per  quod  anima  humana  habebat  virtutem  conser¬ 
vandi  corpus  supra  naturam  corporalis  materiae  atque  illud 
praeservandi  a  corruptione.  Homo  ergo  in  statu  innocentiae 
perficiebatur  per  gratiae  iustificantis  dona  et  virtutes,  quibus 
ratio  et  voluntas  perfecte  ordinabantur  in  Deum,  et  inferiores 
vires  imperio  voluntatis  et  rationis,  et  corpus  ipsum  perfecte 
quoque  subdebatur  animae  ;  ita  quod  non  erant  in  eo  pas¬ 
siones  animae,  nisi  ex  rationis  iudicio  consequentes,  et 
corpus  humanum  erat  impassibile  quantum  ad  passiones  quae 
removent  dispositionem  naturalem  ;  et  similiter  anima  erat 
impassibilis  quantum  ad  passiones  quae  impediunt  rationem ; 
et  neque  dabatur  difficultas  ad  bonum,  neque  ulla  pronitas 
ad  malum  ;  et  corpus  hominis  poterat  praeservari  ne  pate¬ 
retur  laesionem  ac  dolorem  ;  atque  hoc  modo  totus  homo 
erat  impassibilis  et  secundum  animam  et  secundum  corpus, 
sicut  et  immortalis.  Poterat  enim  passionem  prohibere, 
sicut  et  mortem,  si  absque  peccato  perstitisset  :  ut  ex  professo 
declarat  D.  Thomas,  I.  q.q.  94-95-97.  Et  in  Comp.  Theol. 
cap.  191. 

Quarto  :  Iustitia  originalis  erat  quoddam  donum  divi¬ 
nitus  datum  Adamo  in  quantum  primo  parenti,  ideoque 
transmittendum  filiis  simul  cum  humana  natura.  —  D.  Thomas, 
I.  q.  ioo.  a.  i.  :  «  Iustitia  autem  originalis,  in  qua  primus 
homo  conditus  fuit,  fuit  accidens  naturae  speciei,  non  quasi 
ex  principiis  speciei  causatum,  sed  tantum  sicut  quoddam 
donum  divinitus  datum  toti  naturae.  Et  hoc  apparet,  quia 
opposita  sunt  unius  generis.  Peccatum  autem  originale,  quod 
opponitur  illi  iustitiae,  dicitur  esse  peccatum  naturae;  unde 
traducitur  a  parente  in  posteros  ;  et  propter  hoc  etiam  filii 
parentibus  assimilati  fuissent  quantum  ad  originalem  iusti- 
tiam...  Cum  radix  originalis  iustitiae,  in  cuius  rectitudine 
factus  est  homo,  consistat  in  subiectione  supernaturali 
rationis  ad  Deum,  quae  est  per  gratiam  gratum  facientem, 
ut  supra  dictum  est  q.  95.  a.  1.,  necesse  est  dicere,  quod  si 
pueri  nati  fuissent  in  originali  iustitia,  etiam  nati  fuissent 
cum  gratia  ;  sicut  et  de  primo  homine  supra  diximus  quod 
fuit  cum  gratia  conditus.  Non  tamen  fuisset  propter  hoc 
gratia  naturalis;  quia  non  fuisset  transfusa  per  virtutem 
seminis,  sed  fuisset  collata  homini  statim  cum  habuisset 
animam  rationalem ;  sicut  etiam  statim  cum  corpus  est 
dispositum,  infunditur  a  Deo  anima  rationalis,  quae  tamen 
non  est  ex  traduce.  »  De  Malo,  q.  4.  a.  8.  :  «  Fuit  autem  in 
principio  conditionis  humanae  quoddam  donum  gratuitum 
primo  homini  datum  non  ratione  personae  suae  tantum,  sed 
ratione  totius  naturae  humanae  ab  eo  derivandae ;  quod 
donum  fuit  originalis  iustitia.  Huius  etiam  doni  virtus  non 
solum  residebat  in  superiori  parte  animae  quae  est  intel¬ 
lectiva,  sed  diffundebatur  ad  inferiores  animae  partes  quae 
continebantur  virtute  doni  piaedicti  totaliter  sub  ratione  ; 
et  ulterius  usque  ad  corpus,  in  quo  nihil  poterat  accidere, 
dono  praedicto  manente,  quod  contrari aretur  unioni  ipsius 
ad  animam.  Et  ideo  rationabiliter  hoc  donum  fuisset  ad 
posteros  propagatum,  propter  duo  :  primo  quidem,  quia 
consequebatur  naturam  ex  Dei  munere,  licet  non  ex  ordine 
naturae  ;  secundo,  quia  pertingebat  usque  ad  corpus  quod 
per  generationem  traducitur.  » 

Quinto  :  Iudicium  seu  critica  doctrinae  antiquorum 
doctorum  circa  iustitiam  originalem.  —  In  hac  materia 
oportet  accurate  distinguere  inter  momentum  temporis  in  quo 
homo  fuit  elevatus  ad  ordinem  supematuralem  gratiae,  et 
inter  elementa  constitutiva  iustitiae  originalis  qua  primus 
homo  fuit  praeditus  in  statu  innocentiae.  Circa  primum 
quidem,  ut  iam  manet  insinuatum,  duplex  fuit  semper 
opinio  :  altera  dicentium  quod  tam  angelus  quam  homo,  non 
in  gratia,  sed  in  naturalibus  tantum  creati  sunt  ;  altera  vero 
dicentium  angelos  et  hominem  simul  in  natura  conditos  ac 
in  gratia  fuisse  creatos.  D.  Thomas,  II.  Sent.  dist.  4.q.  i.  a.  3. 
ait  :  «  Harum  autem  opinionum  quae  verior  sit,  non  potest 
efficaci  ratione  deprehendi,  eo  quod  creaturarum  principium 
ex  simplici  voluntate  Creatoris  dependet.  »  De  prima  opinione 
scribit,  quod  erat  communior .  De  secunda  vero  : «  Illa  autem 
opinio  quae  ponit  angelos  in  gratia  creatos,  magis  consonat 
illi  opinioni  quae  ponit  omnia  in  exordio  creationis  per  species 
distincta ;  quae  opinio  mihi  magis  placet  absque  alterius 
partis  praeiudicio  ;  quia  huic  positioni,  praecipue  quantum 
ad  gratiam  angelorum,  plures  Sanctorum  auctoritates  conso¬ 
nare  videntur.  »  Atque  neutri  opinioni  ne  praeiudicaret,  con¬ 
sulto  Tridentinum  Concilium  abstinuit  a  vocabulo  creationis 
et  adhibuit  vocabulum  constitutionis,  dum  hominis  eleva¬ 
tionem  ad  gratiam  tamquam  articulum  fidei  definivit. 

Circa  secundum  vero,  duplex  etiam  distinguebatur  opinio 
apud  doctores  :  altera  ponentium  quod  gratia  gratum  faciens 
non  includebatur  in  ratione  iustitiae  originalis  quae  erat 
secundum  debitum  ordinem  corporis  sub  anima,  et  inferio¬ 
rum  virium  sub  superiori,  et  superioris  sub  Deo  ;  et  haec 
quidem  iustitia  ipsam  naturam  humanam  ordinabat  in  sui 
primordio  ex  divino  munere,  veluti  quaedam  gratia  gratis  data, 
qua  homo  primus  in  naturalibus  tantum  creatus  poterat  se 
praeparare  ad  gratiam  gratum  facientem  recipiendam. 
Talis  ergo  erat  iustitia  originalis  ex  primo  parente  in  filios 
transfundenda  per  viam  generationis.  Huiusmodi  opinio  erat 
theologorum  dicentium  quod  primus  homo  non  fuit  creatus 
in  gratia,  sed  in  naturalibus  tantum  ;  idcirco  in  statu  inno¬ 
centiae  pueri  nascerentur  cum  tali  iustitia  apti  et  quasi 

praeparati  ad  gratiam,  sed  tamen  absque  gratia.  Altera 
vero  sententia  est  illorum  theologorum  dicentium  quod  homo 
in  gratia  creatus  est,  et  quod  gratia  sanctificans  includebatur 
in  dono  gratuitae  iustitiae  ipsi  humanae  naturae  collato  ;  et 
ideo  cum  transfusione  naturae  simul  etiam  infusa  fuisset 
gratia.  Quam  quidem  sententiam  semper  tenuit  D.  Thomas, 
qui  de  opposita  ita  iudicat,  De  Malo,  q.  5.  a.  1.  ad  13. :  «  Credo 
esse  falsum  ;  quia,  cum  originalis  iustitia  primordialiter  con¬ 
sistat  in  subiectione  humanae  mentis  ad  Deum,  quae  firma 
esse  non  potest  nisi  per  gratiam,  iustitia  originalis  sine  gratia 
esse  non  potest.  Et  ideo  habenti  originalem  iustitiam  debe¬ 
batur  visio  C  » 

1  Vide  etiam  II.  Sent.  dist.  20.  q.  2.  a.  3.  ;  dist.  29.  q.  1.  a.  2.  et  5. 
—  Inter  theologos  autem,  qui  dicunt  primum  hominem  non  fuisse 
creatum  in  gratia  gratum  faciente,  ac  perinde  quod  in  iustitia  originali 
non  claudebatur  gratia  sanctificans,  reperiuntur  : 

a)  Alexander  Hales,  Summa,  part. 2.q.9i.memb.  1.  a.  2.  dicens  : 
«  Nota,  quod  primus  homo  duplicem  habuit  gratiam  in  primo  statu, 
hoc  est,  antequam  habuerit  graiiam  gratum  facientem,  scilicet  gratis 
datam,  et  gratiam  superinfusam  quae  erat  continua  influentia  virtutis 
a  Causa  Prima.  »  Gratia  gratis  data  «  comprehendit  quidquid  est  addi¬ 
tum  naturalibus  quae  sunt  de  constitutione  generali  rerum,  et  quod 
est  addihim  libero  arbitrio,  disponens  et  faciens  ad  eius  rectitudinem.  » 

b )  B.  Albertus  Magnus,  II.  Sent.  dist.  24.  a.  1.  :  «  Dicendum, 
quod  homo  nihil  potest  esse  vel  facere  sine  gratia  ;  sed  haec  non  est 
gratia  gratum  faciens,  sed  potius  conservatio  et  influentia  divinae 
bonitatis  ad  esse  et  operari ;  sicut  ipse  dicit  :  Sine  me  nihil  potestis 
facere.  Et  hac  gratia  potuit  primus  homo  stare  in  eo  quod  acceperat  ; 
sed  non  fuit  creatus  in  gratuitis  ;  quod  tamen  ego  non  credo,  licet 
sustineam  propter  Magistrum.  »  —  Petrus  a  Tarantasia.  In  III . 
dist.  24.  q.  1.  a.  2.  —  iEGiDius  Romanus,  ibid.  q.  1.  a.  4.  — 
Henricus  Gandav.  Quodlib.  5.  q.  21.  —  Dyonys.  Carth.  hic.  q.  2. 

c)  S.  Bonaventura,  II.  Sent.  dist.  24.  p.  1.  a.  1.  q.  2.  ;  et  dist.  29. 
a.  2.  q.  2.  ubi  tradit  :  «  Ratio,  quare  Dominus  voluit  post  naturam 
dare  gratiam,  cum  posset  dare  simul,  sumitur  ex  triplici  ordine  : 
videlicet,  ab  ordine  sapientiae ,  bonitatis  et  iustitiae...  Et  ideo  gratia 
non  fuit  homini  concreata,  sed  dilata  fuit  quousque  homo  per  actum 
et  usum  rationis  quodammodo  se  disponeret  ad  illam  suscipiendam, 
ut  sic  verificaretur  illud  Augustini  (Serm.  169.  cap.  11.  n.  13)  in 
primo  homine  :  Qui  creavit  te  sine  te,  non  iustificat  te  sine  te.  » 

d)  S.  Bonaventura,  II.  Sent.  dist.  29.  a.  2.  q.  1.  Scholion 
(ed.  Quaracchi)  legitur  :  «  Cum  Hugone  et  Magistro  tenent  Alexander 

Hales,  B.  Albertus  (saltem  in  Summa),  Petrus  a  Tarantasia, 
Richard.  a  Med.,  et  suo  modo  ^Rgidius  Romanus,  quod  Adam 
non  in  eodem  primo  instanti,  quo  creatus  fuit,  etiam  gratia 
sanctificante  ornatus  fuerit,  licet  non  caruerit  donis  supernatu- 
ralibus,  sc.  iustitia  originali,  quatenus  exprimit  donum  integritatis , 
purae  naturae  divinitus  superadditum.  Secundum  hanc  positio¬ 
nem,  iustitia  originalis  et  gratia  sanctificans  ita  distinguuntur,  ut 
prima  actu  separata  esset  ab  altera.  Pro  eadem  sententia  citatur 
etiam  Scotus  (hic,  q.  unica,  n.  7.  ;  Report.  hic,  q.  2.)  ;  sed  a  Monte- 
fortino  tom.  2.  q.  95.  a.  1.  ad  alteram  partem  trahitur...  Opposita 
autem  sententia  recepta  est  a  Sancto  Thoma,  in  Comment.  (II.  Sent. 
dist.  29.)  quidem  ut  probabilior,  in  Summa  (I.  q.  95.  a.  1.  =  II. -II.  q.  5. 
a.  1.)  magis  absolute.  Haec  autem  assertio  aliena  erat  ab  opinione 
eorum  qui  primam  sententiam  sequebantur.  Quamvis  autem  Conci¬ 
lium  Trident.  a  definienda  hac  controversia  consulto  abstinuerit  et 
ut  dicit  Estius,  II.  Sent.  dist.  25.  §1.  nihil  sit  temeritatis  vel  periculi 
in  prima  opinione  :  tamen  sententia  S.  Thomae  nostra  aetate  in 
scholis  catholicis  omnino  praevaluit.  Haec  controversia  intime 
connectitur  tum  cum  doctrina  de  relatione  quae  est  inter  gratiam 
sanctificantem  et  donum  integritatis,  tum  cum  determinatione  accu¬ 
ratiore  peccati  originalis.  »  —  Confer  etiam  Del  Prado,  De  gratia 
et  libero  arbitrio,  I.  Epilog.  §  III.  p.  701. 


CAPUT  SECUNDUM 


De  primo  peccato  primi  parentis. 

De  peccato  originali  quantum  ad  eius  traductionem. 

Primo  :  In  Adamo  fuit  duplex  peccatum,  actuale  et 
originale  quod  traduxit  in  posteros.  —  D.  Thomas,  III.  q.  8. 

a.  5.  ad  1.  :  «  Peccatum  originale  in  Adam,  quod  est  peccatum 
naturae,  derivatum  est  a  peccato  actuali  ipsius,  quod  est 
peccatum  personale,  quia  in  eo  persona  corrumpit  naturam  ; 
qua  corruptione  mediante,  peccatum  primi  hominis  derivatur 
ad  posteros,  secundum  quod  natura  corrupta  corrumpit 
personam.  Sed  gratia  non  derivatur  a  Christo  in  nos  mediante 
natura  humana,  sed  per  solam  personalem  actionem  ipsius 
Christi.  Unde  non  oportet  in  Christo  distinguere  duplicem 
gratiam,  quarum  una  respondeat  naturae,  alia  personae  : 
sicut  in  Adam  distinguitur  peccatum  naturae  et  personae 1. » 
Quam  quidem  doctrinam  evolvens  ac  declarans  Caietanus 
In  I.-1I.  q.  83.  a.  1.  ad  1.  :  «  Adverte  (inquit)  quod  peccatum 
originale  in  Adam  fuit  et  actuale  et  originale  formaliter ; 
nam  Adam  peccavit  actuali  aversione  voluntatis  a  Deo  ;  et 
privata  est  natura  sua  in  ipso  dono  iustitiae  originalis  debitae 
sibi  cum  inordinatione  virium.  Unde  minus  correcte  loqui 
videtur  qui  peccatum  originale  ab  Adam  negat,  eo  quod  in 
eo  non  fuerit  per  originem.  Modus  enim  quo  fit  peccatum 


1  Et  II.  Sent.  dist.  31.  q.  1.  a.  1.  :  «  Ista  infectio  ex  inordinata 
voluntate  primi  parentis,  in  ipso  quidem  primo  parente  fuit  dupli¬ 
citer  :  sc.  per  modum  peccati  actualis,  in  quantum  eam  per  pro¬ 
priam  voluntatem  contraxit.  ;  et  etiam  ulterius,  per  modum  peccati 
naturalis,  in  quantum  natura  in  eo  infecta  est  ;  in  sequentibus  autem 
non  est  nisi  peccatum  naturale.  » 

originale,  non  est  de  essentia  eius,  sicut  nec  ipsum  fieri;  quia 
non  consistit  in  fieri  sicut  peccatum  actuale,  sed  in  esse  sicut 
habitus.  Dicendum  ergo  est,  quod  in  Adam  fuit  peiori  modo 
inductum  et  prius,  quia  per  actum  proprium  et  in  actu 
proprio.  »  Haec  recte  et  acute  Caietanus. 

Secundo  :  Secundum  fidem  catholicam  est  tenendum 
quod  primum  peccatum  primi  hominis  originaliter  transit  in 
posteros.  —  Quod  quidem  ostendit  D.  Thomas,  II.  Sent. 
dist.  31.  q.  1.  a.  1. ;  et  I.-II.  q.  81.  a.  1. ;  et  De  Malo,  q.  4.  a.  1. ; 
et  alibi,  his  rationibus  : 

1.  Contrarium  autem  est  haeresis  Pelagianorum,  ut  patet 
per  Augustinum  in  plurimis  suis  libris  ;  ut  Retractat,  lib.  1. 
cap.  9  ;  et  lib.  De  peccatorum  merito  et  remissione,  cap.  9.  ; 
lib.  1.  Contra  Julianum,  cap.  3.  et  lib.  3.  cap.  1.  ;  lib.  De 
dono  perseverantiae,  cap.  11.  et  12. 

2.  Quia  hoc  ex  magna  parte  excludit  necessitatem 
redemptionis  factae  per  Christum,  quae  maxime  videtur 
necessaria  fuisse  ad  abolendum  infectionem  peccati,  quae 
a  primo  parente  in  totam  eius  posteritatem  derivata  est, 
dicente  Apostolo,  Rom.  5,  18.  quod  :  Sicut  per  unius  delictum 
processum  est  in  omnes  homines  in  condemnationem,  sic  et  per 
unius  iustitiam  in  omnes  homines  in  iustificationem  vitae. 

3.  Excluditur  etiam  necessitas  pueros  baptizandi ;  quod 
tamen  communis  Ecclesiae  consuetudo  habet  ab  Apostolis 
derivata,  ut  Dionysius  dicit  in  lib.  De  eccles.  hierarch., 
cap.  4.  Et  ideo  simpliciter  dicendum  est,  quod  peccatum 
traducitur  per  originem  a  primo  parente  in  posteros. 

4.  Ita  quoque  Concilium  Milevitanum  II.,  ab  Innocentio  I. 
approbatum,  can.  2.  :  « Item  placuit,  ut  quicumque  parvulos 
recentes  ab  uteris  matrum  baptizandos  negat,  aut  dicit  in 
remissionem  quidem  peccatorum  eos  baptizari,  sed  nihil  ex 
Adam  trahere  peccati,  quod  regenerationis  lavacro  expietur, 
unde  sit  consequens,  ut  in  eis  forma  baptismatis  in  remissio¬ 
nem  peccatorum,  non  vera,  sed  falsa  intelligatur  :  anathema 
sit.  » 

5.  Ita  pariter  Concilium  Arausicanum  II.  a.  529  contra 
Semipelagianos,  confirmatum  a  Bonifacio  II.,  can.  2.  :  «  Si 

quis  soli  Adae  praevaricationem  suam,  non  et  eius  propagini 
asserit  nocuisse,  aut  certe  mortem  tantum  corporis  quae 
poena  peccati  est,  non  autem  et  peccatum  quod  mors  est 
animae,  per  unum  hominem  in  omne  genus  humanum  tran¬ 
sisse  testatur,  iniustitiam  Deo  dabit,  contradicens  Apostolo 
dicenti  :  Per  unum  hominem  peccatum  intravit  in  mundum  et 
per  peccatum  mors,  et  ita  in  omnes  homines  mors  pertransiit, 
in  quo  omnes  peccaverunt.  » 

6.  Quae  quidem  omnia  supra  posita  confirmans,  atque 
evolvens  Concilium  Tridentinum  sess.  5.  in  Decreto  de  peccato 
originali  per  quinque  canones  declarat,  in  quorum  can.  2. 
ita  :  «  Si  quis  Adae  praevaricationem  sibi  soli,  et  non  eius 
propagini  asserit  nocuisse  ;  et  acceptam  a  Deo  sanctitatem 
et  iustitiam,  quam  perdidit,  sibi  soli,  et  non  nobis  etiam  eam 
perdidisse  ;  aut  inquinatum  illum  per  inobedientiae  pecca¬ 
tum,  mortem  et  poenas  corporis  tantum  in  omne  genus 
humanum  transfudisse,  non  autem  et  peccatum  quod  mors 
est  animae  :  anathema  sit  ;  cum  contradicat  Apostolo  dicenti 
Rom.  5.  :  Per  unum  hominem  peccatum  intravit  in  mundum, 
et  per  peccatum  mors  ;  et  ita  in  omnes  homines  mors  pertransiit, 
in  quo  omnes  peccaverunt.  » 

Tertio  :  Via  qua  D.  Thomas  procedit  ad  declarandum 
qualiter  peccatum  primi  parentis  originaliter  possit  transire 
in  posteros.  —  D.  Thomas,  I.-II.  q.  81.  a.  1.  reiiciens  tamquam 
insufficientes  alias  vias,  per  hanc  quae  sequitur  existimat  esse 
procedendum  ad  manifestationem  quaestionis,  «  dicendo 
quod  omnes  homines  qui  nascuntur  ex  Adam  possunt  consi¬ 
derari  ut  unus  homo,  in  quantum  conveniunt  in  natura,  quam 
a  primo  parente  accipiunt  ;  secundum  quod  in  civilibus 
omnes  homines  qui  sunt  unius  communitatis,  reputantur 
quasi  unum  corpus,  et  tota  communitas  quasi  unus  homo; 
sicut  etiam  Porphyrius  dicit  quod  participatione  speciei 
plures  homines  sunt  unus  homo.  Sic  igitur  multi  homines 
ex  Adam  derivati,  sunt  tamquam  multa  membra  unius 
corporis.  Actus  autem  unius  membri  corporalis,  puta  manus, 
non  est  voluntarius  voluntate  ipsius  manus,  sed  voluntate 
animae,  quae  primo  movet  membrum.  Unde  homicidium 


CAP.  II. 


DE  PECCATO  ORIGINALI 


II 


quod  manus  committit,  non  imputatur  manui  ad  peccatum, 
si  consideraretur  manus  secundum  se,  ut  divisa  a  corpore  ; 
sed  imputatur  ei  in  quantum  est  aliquid  hominis,  a  primo 
principio  motivo  hominis.  Sic  igitur  inordinatio  quae  est  in 
isto  homine  ex  Adam  generato,  non  est  voluntaria  voluntate 
ipsius,  sed  voluntate  primi  parentis,  qui  movet  motione  gene¬ 
rationis  omnes  qui  ex  eius  origine  derivantur,  sicut  voluntas 
animae  movet  omnia  membra  ad  actum.  Unde  peccatum 
quod  sic  a  primo  parente  in  posteros  derivatur,  dicitur 
originale,  sicut  peccatum  quod  ab  anima  derivatur  ad  membra 
corporis,  dicitur  actuale;  et  sicut  peccatum  actuale  quod 
per  membrum  aliquod  commititur,  non  est  peccatum  illius 
membri  nisi  in  quantum  illud  membrum  est  aliquid  ipsius 
hominis,  propter  quod  vocatur  peccatum  humanum:  ita 
peccatum  originale  non  est  peccatum  huius  personae  nisi  in 
quantum  haec  persona  recipit  naturam  a  primo  parente  ; 
unde  et  vocatur  peccatum  naturae,  secundum  illud  Ephes. 
cap.  2,  3.  :  Eramus  natura  filii  irae.  » 

Ac  De  Malo,  q.  4.  a.  1.  :  «  Ad  cuius  evidentiam  conside¬ 
randum  est,  quod  aliquis  homo  singularis  dupliciter  potest 
considerari :  Uno  modo,  secundum  quod  est  quaedam  persona 
singularis;  alio  modo,  secundum  quod  est  pars  alicuius 
collegii ;  et  utroque  modo  ad  eum  potest  aliquid  pertinere  ; 
pertinet  enim  ad  eum  in  quantum  est  singularis  persona, 
ille  actus  quem  proprio  arbitrio  et  per  seipsum  facit  ;  sed  in 
quantum  est  pars  collegii,  potest  ad  eum  pertinere  actus 
alienus  quem  per  seipsum  non  facit  nec  proprio  arbitrio, 
sed  qui  fit  a  toto  collegio,  vel  a  pluribus  de  collegio,  vel  a  prin¬ 
cipe  collegii ;  sicut  illud  quod  princeps  civitatis  facit,  dicitur 
civitas  facere,  ut  Philosophus  dicit.  Huiusmodi  enim  colle¬ 
gium  hominum  reputatur  quasi  unus  homo,  ita  quod  diversi 
homines  in  diversis  officiis  constituti  sunt  quasi  diversa 
membra  unius  corporis  naturalis,  ut  Apostolus  inducit  de 
membris  Ecclesiae,  I.  Corinth.  cap.  12.  Sic  ergo  tota  multitudo 
hominum  a  primo  parente  humanam  naturam  accipientium, 
quasi  unum  collegium,  vel  potius  sicut  unum  corpus  unius 
hominis,  consideranda  est  ;  in  qua  quidem  multitudine 
unusquisque  homo,  etiam  ipse  Adam,  potest  considerari 


12 


D.  THOMAS  ET  BULLA  «  INEFFABILIS  DEUS  » 


quasi  singularis  persona  vel  quasi  aliquod  membrum  huius 
multitudinis  quae  per  naturalem  originem  derivatur  ab  uno. 
Est  autem  considerandum,  quod  primo  homini  in  sua  institu¬ 
tione  datum  fuerat  divinitus  quoddam  supernaturale  donum, 
sc.  originalis  iustitia,  per  quam  ratio  subdebatur  Deo, 
et  inferiores  vires  rationi,  et  corpus  animae.  Hoc  autem 
donum  non  fuerat  datum  primo  homini  ut  singulari  personae 
tantum,  sed  ut  cuidam  principio  totius  humanae  naturae, 
ut  sc.  ab  eo  per  originem  derivaretur  in  posteros.  Hoc 
autem  donum  acceptum  primus  homo,  per  liberum  arbitrium 
peccans,  amisit  eo  tenore  quo  sibi  datum  fuerat,  sc.  pro 
se  et  pro  tota  sua  posteritate.  Defectus  ergo  huius  doni  totam 
eius  posteritatem  consequitur  ;  et  sic  iste  defectus  eo  modo 
traducitur  in  posteros  quo  modo  traducitur  humana  natura  ; 
quae  quidem  traducitur  non  quidem  secundum  se  totam, 
sed  secundum  aliquam  sui  partem,  sc.  secundum  carnem, 
cui  Deus  animam  infundit  ;  et  sic  sicut  anima  divinitus 
infusa  pertinet  ad  naturam  humanam  ab  Adam  derivatam 
propter  carnem  cui  coniungitur,  ita  et  defectus  praedictus 
pertinet  ad  animam  propter  carnem  quae  ab  Adam  propa¬ 
gatur  non  solum  secundum  corpulentam  substantiam,  sed 
etiam  secundum  seminalem  rationem,  id  est,  non  solum 
materialiter,  sed  sicut  ab  activo  principio;  sic  enim  filius 
accipit  a  patre  naturam  humanam.  » 

Quarto  :  Per  hanc  viam  procedendo  D.  Thomas  pervenit 
etiam  ad  concludendum  quod,  si  Adam  non  peccasset,  et 
aliquis  filius  Adami  peccasset,  per  peccatum  ipsius  poterat 
corrumpi  in  eo  humana  natura  integra  et  in  his  qui  ab  eo 
descenderent.  —  Ita  docet  II.  Sent.  dist.  33.  q.  1.  a.  1.  ad  3.  : 
«  In  Adam  fuit  natura  integra  dotata  munere  quod  Deus 
humanae  naturae  gratis  contulerat  ;  unde  per  peccatum 
ipsius  potuit  natura  corrumpi  in  ipso  et,  per  consequens,  in 
omnibus  qui  naturam  humanam  ab  eo  acciperent  ;  quia 
genitum  accipit  naturam  a  generante  qualem  generans  habet. 
In  aliis  autem  hominibus  invenitur  natura  iam  corrupta  ; 
unde  illius  corruptionis  ulterius  istud  peccatum  causa  esse 
non  potest;  sicut  quod  semel  mortuum  est,  iterum  non  occi- 

ditur.  In  quocumque  autem  homine  fuisset  inventa  humana 
natura  integra,  per  peccatum  ipsius  poterat  corrumpi  in  eo  et 
his  qui  ab  eo  descenderent.  Unde  patet,  quod  servatur  eadem 
relatio  omnium  hominum  ad  naturam  communem.  »  Et 
De  Malo,  q.  5.  a.  4.  ad  8.  :  «  Si  ergo  aliquis  ex  posteris  Adam 
peccasset,  eo  non  peccante,  moreretur  quidem  propter  suum 
peccatum  actuale,  sicut  Adam  mortuus  fuit  ;  sed  posteri  eius 
morerentur  propter  peccatum  originale  1.  » 

1  De  Rubeis,  O.  P.,  Tract.  de  peccato  originali,  cap.  68.  circa  hoc 
ita  notat  :  «  Hypotheticas  alias  quaestiones  excitare  duas  consuevere 
in  Scholis  theologi.  Prima  est  :  Si,  Adam  in  originali  iustitia  perma¬ 
nente,  peccaret  aliquis  piius  eius,  num  istius  plii  ac  posteri  nascerentur 
cum  eadem  iustitia,  an  potius  peccato  infecti  ?  Secunda  est  :  Si  Adamus 
ante  suum  peccatum  genuisset  plium,  postea  vero  peccaret,  et  deinde 
piius  alios  procreasset  Adami  nepotes,  num  ille  piius,  aut  qui  gigne¬ 
rentur  ab  eo,  originale  peccatum  contraherent  ?  In  his  nolim  ego  diutius 
immorari.  Varias  apud  theologos  vide  et  expende  coniecturas.  Adno- 
tare  satius  fuerit  cum  Carmelitis  Excalceatis  Salmanticensibus, 
tom.  8.  Tract.  13.  disp.  14.  dub.  6.  §  II.  n.  15 1.  quaestionem  utramque 
agitari  posse  dupliciter  :  ac  primo  ex  vi  decreti,  quod  scimus  Deum 
habuisse  de  facto,  cum  decreverit  tum  unum  Adamum  constituere 
caput  naturae  humanae  cum  iustitia  originali,  vel  sine  illa,  tradu¬ 
cendae,  tum  peccatum  eiusdem  permittere.  Deinde  ex  vi  alterius 
decreti,  quod  probabiliter  credere  possumus  habiturum  fuisse  Deum,  si 
decrevisset  non  permittere  lapsum  Adami,  permittere  autem  lapsum 
alicuius  filii.  Dicendum  vero,  in  utroque  casu  res  plures  divina  suavi 
providentia  aliter  disponendas  fuisse  ac  modo  dispositae  sunt  ; 
atque  iuxta  praesens  decretum,  in  illo  v.  g.  qui  amisisset  iustitiam 
originalem,  remanere  vigorem  potuisse  ad  eamdem  iustitiam  tradu¬ 
cendam,  non  virtute  propria,  sed  virtute  alterius,  nempe  Adami 
qui  perseverasset  innocens  ;  iuxta  vero  decretum  alterum,  potuisse 
filium  peccatorem  constitui  caput  naturae  traducendae  in  filiis  ac 
nepotibus  sine  eadem  iustitia.  » 

Vide  etiam  Billot,  De  peccato  originali  (in  I. -II.  q.  81  .-83.)  §2.  : 
Actus  peccati  naturae,  a  capite  iuridico,  an  a  capite  naturae  simplici¬ 
ter  et  sine  addito  ? 

«  ...Sane  vero  S.  Thomas,  qui  omnem  explicationem  ipsius  origi¬ 
nalis  peccati  e  formali  ratione  peccati  naturae  derivat,  de  capite 
iuridico  nihil  scit,  nihil  novit,  et  non  solum  de  eo  altum  silentium 
servat,  verum  etiam  illud  evidentissime  excludit  in  omnibus  et  sin¬ 
gulis  suae  doctrinae  punctis...  Quare  posteri  Adae  dicuntur  peccasse 
in  Adam,  non  quasi  in  Adam  actum  aliquem  exercentes,  non  quasi 
per  pctionem  iuris  censiti  fecisse  quod  Adam  fecit,  non  quasi  respon- 

Quinto  :  D.  Thomas  tamen  praesupponit  tamquam  prin¬ 
cipium,  quod  iustitia  originalis  pertinet  ad  naturam  secundum 
seipsam,  ex  dono  gratiae  quidem,  sed  eo  tenore  ex  libera  Dei 
voluntate  toti  humanae  naturae  collata,  ut  simul  cum  ipsa 
natura  communicetur,  non  tamquam  quid  personale,  sed 
tamquam  quid  naturam  non  corruptam  semper  concomitans. 
• — Unde,  cum  D.  Thomas,  I.-II.  q.  81.  a.  2.  et  alibi  pluries, 
tradit  esse  impossibile  quod  aliqua  peccata  proximorum 
parentum  vel  etiam  primi  parentis,  praeter  primum,  per 
originem  traducantur,  ostendit  ex  eo,  quod  alia  peccata 
actualia,  vel  primi  parentis  vel  aliorum,  non  corrumpunt 
naturam  quantum  ad  id  quod  naturae  est,  sed  solum  quan¬ 
tum  ad  id  quod  personae  est ;  id  est,  secundum  pronitatem 
ad  actum.  Natura  namque  corrupta  manet  iam  per  primum, 


sabiles  effecti  de  scelere  admisso  antequam  nati  fuissent  aut  aliquid 
boni  egissent  aut  mali  ;  sed  pure  et  simpliciter,  nec  plus  nec  minus, 
quatenus  in  Adam  incurrerunt  debitum  nascendi  cum  defectu  per  se 
naturali,  habente  tamen  rationem  deordinationis  culpae  per  respec¬ 
tum  ad  originalem  elevationis  statum,  et  ad  voluntarium  actum  illius, 
qui,  fons  et  caput  et  principium  naturae  existens,  ipsam  naturam 
rectitudine  privavit,  qua  gratuito  eam  dotaverat  Deus.  »  Verumtamen 
quantum  ad  conservationem  aut  amissionem  originalis  iustitiae, 
D.  Thomas  videtur  indicare,  quod  Adamus  fuit  a  Deo  constitutus 
non  solum  caput  naturale,  sed  etiam  morale  omnium  hominum.  Caput 
quidem  naturale  /  quia  ex  institutione  positiva  Dei  «  iustitia  originalis 
fuit  accidens  naturae  speciei,  non  quasi  ex  principiis  speciei  causatum, 
sed  tantum  sicut  quoddam  donum  divinitus  datum  toti  naturae  » 
(I.  q.  100.  a.  1.).  Et  iterum  :  «  Ad  naturam  potest  aliquid  pertinere 
secundum  seipsam,  scilicet  quod  causatur  ex  principiis  eius,  et  aliquid 
ex  dono  gratiae.  Et  hoc  modo  iustitia  originalis  erat  quoddam  donum 
gratiae  toti  naturae  humanae  divinitus  collatum  »  (I.-II.  q.  81.  a.  2.). 
Iterum  :  «  Peccatum  singularis  personae  non  nocet  nisi  sibi  ipsi  ;  sed 
peccatum  Adae,  qui  constitutus  a  Deo  principium  totius  naturae,  ad 
alios  per  carnis  propagationem  derivatur ;  et  similiter  meritum 
Christi,  qui  est  a  Deo  constitutus  caput  omnium  hominum  quantum 
ad  gratiam,  se  extendit  ad  omnia  eius  membra  »  (III.  q.  19.  a.  4.  ad  1 .). 
Caput  etiam  morale  ;  unde  D.  Thomas,  De  Malo,  q.  4.  a.  1.  :  «  Aliquis 
homo  singularis  dupliciter  potest  considerari.  Uno  modo,  secundum 
quod  est  quaedam  persona  singularis  ;  alio  modo,  secundum  quod  est 
pars  alicuius  collegii ;  et  utroque  modo  ad  eum  potest  aliquis  actus 
pertinere.  Pertinet  enim  ad  eum  in  quantum  est  singularis  persona. 

peccatum,  quod  ad  alios  per  carnis  propagationem  derivatur, 
sicut  peccatum  Adae  qui  constitutus  est  a  Deo  principium 
totius  naturae  ;  et  in  hypothesi  qua  Adam  non  peccasset,  per 
peccatum  illius  qui  post  Adam  primus  peccasset,  et  qui  esset 
quoque  principium  non  quidem  totius  naturae,  sed  naturae 
in  his  qui  ab  eo  originem  traherent.  Unde  D.  Thomas,  II.  Sent. 
dist.  33.  q.  1.  a.  1.  ad  5.  :  «  Principium  alicuius  naturae  potest 
accipi  dupliciter  :  Vel  secundum  quod  natura  consideratur 
absolute,  secundum  rationem  speciei;  et  hoc  modo  Adam 
non  fuit  principium  naturae  humanae  nisi  per  accidens,  nec 
sic  etiam  totam  naturam  humanam  infecit  ;  quia  si  aliquis 
de  limo  terrae  iterum  formaretur,  originalem  maculam  non 
haberet.  Aut  prout  habet  esse  natura  communis  in  individuis  ; 
et  hoc  modo  quodlibet  generans  est  quodammodo  naturae 

ille  actus  quem  proprio  arbitrio  et  per  seipsum  facit  ;  sed  in  quantum 
est  pars  collegii,  potest  ad  eum  pertinere  actus  alienus  quem  per 
seipsum  non  facit,  sed  qui  fit  a  toto  collegio,  vel  a  pluribus  de  collegio, 
vel  a  principe  collegii  ;  sicut  illud  quod  princeps  civitatis  facit,  dicitur 
civitas  facere,  ut  Philosophus  dicit.  Huiusmodi  enim  collegium 
hominum  reputatur  quasi  unus  homo...  Sic  ergo  tota  multitudo 
hominum  a  primo  parente  humanam  naturam  accipientium,  quasi 
unum  collegium  vel  potius  sicut  unum  corpus  unius  hominis  consi¬ 
deranda  est...  » —  Atque  in  Compendio  Theologiae  (opusc.  1.)  :  «  Nec 
hoc  est  contra  ordinem  iustitiae,  quasi  Deo  puniente  in  filiis  quod 
primus  parens  deliquit  ;  quia  ista  poena  non  est  nisi  substractio 
eorum  quae  supernaturaliter  primo  homini  divinitus  sunt  concessa 
per  ipsum  in  alios  derivanda  ;  unde  aliis  non  debebantur  nisi  quatenus 
per  primum  parentem  in  eos  erant  transitura  ;  sicut  rex  det  feudum 
militi  transiturum  per  ipsum  ad  haeredes  ;  si  miles  contra  regem 
peccat,  ut  feudum  mereatur  amittere,  non  potest  postmodum  ad 
eius  heredes  devenire  :  unde  iuste  privantur  posteri  per  culpam 
parentis.  »  —  Iterum  I.-II.  q.  81.  a.  1.  ad  5.  :  «  Dicendum,  quod  illud 
quod  est  per  originem,  non  est  increpabile ,  si  consideretur  iste  qui 
nascitur  secundum  se;  sed  si  consideretur  prout  refertur  ad  aliquod 
principium,  sic  potest  esse  increpabile ;  sicut  aliquis  qui  nascitur, 
patitur  ignominiam  generis  ex  culpa  alicuius  progenitorum  causatam.  » 
Denique,  III.  q.  84.  a.  2.  ad  3.  :  «  Peccatum  originale  non  est 
nostra  voluntate  per  actum,  nisi  forte  in  quantum  voluntas  Adae 
reputatur  nostra  secundum  modum  loquendi  quo  Apostolus  dicit 
Rom.  5,  12  :  In  quo  omnes  peccaverunt.  » 

Cf.  Billuart,  De  peccato  originali,  dissert.  VI. 

principium  in  genito  ;  et  secundum  hunc  modum  ille  homo 
ex  quo  omnes  homines  geniti  sunt,  naturae  humanae  piinci- 
pium  dicitur  esse.  »  Et  I.-II.  q.  81.  a.  2.  :  «  Sicut  autem  ad 
personam  pertinet  aliquid  secundum  seipsam,  et  aliquid  ex 
dono  gratiae,  ita  etiam  ad  naturam  potest  aliquid  pertinere 
secundum  seipsam,  sc.  quod  causatur  ex  principiis  eius, 
et  aliquid  ex  dono  gratiae.  Et  hoc  modo  iustitia  originalis, 
sicut  dictum  est  in  I.  q.  100.  a.  1.  erat  quoddam  donum 
gratiae  toti  humanae  naturae  divinitus  collatum  in  primo 
parente,  quod  quidem  primus  homo  amisit  per  primum 
peccatum.  Unde,  sicut  illa  originalis  iustitia  traducta  fuisset 
in  posteros  simul  cum  natura,  ita  etiam  inordinatio  opposita.  » 
Ex  quibus  omnibus  manifeste  apparet  :  i°  iustitiam  origi¬ 
nalem  esse  aliquid  pertinens  ad  naturam  secundum  seipsam  ; 
20  non  causari  ex  principiis  naturae,  sed  ex  dono  gratiae  ; 
30  tale  donum  gratiae  toti  humanae  naturae  divinitus  fuisse 
collatum  in  primo  parente,  tamquam  principio  totius  naturae, 
in  omnes  suos  posteros  transmittendum,  et  similiter  in  quolibet 
generante  tamquam  naturae  principio  in  suo  genito  ;  40  tale 
donum  gratuitum  ad  naturam  pertinens  amissum  fuisse  a 
primo  parente  per  primum  peccatum ;  et  similiter  posse 
etiam  amitti,  si  Adam  non  peccasset,  a  quocumque  Adae 
filio  per  suum  primum  peccatum  ;  50  et  sicut  inordinatio 
opposita  iustitiae  originali,  quod  peccatum  originale  dicitur, 
traducta  est  ab  Adamo  in  posteros  simul  cum  natura,  ita 
etiam,  si  Adam  non  peccasset,  a  quolibet  eiusdem  filio  peccante 
per  suum  primum  peccatum  proprium  talem  inordinationem 
oppositam  originali  iustitiae  in  omnes  ab  eo  originem  trahentes 
traducendam  fuisse  et  veluti  quoddam  peccatum  originale  in 
omnibus  suis  genitis  constituisse.  Haec  est  D.  Thomae 
doctrina,  cui  valde  consonant  quae  deinde  sunt  dicenda  de 
possibilitate  sanctificationis  Beatissimae  Virginis  :  a)  in  suis 
parentibus  ;  b )  vel  in  ipso  actu  conceptionis  ;  c)  vel  etiam 
in  carne  eius  ante  animationem  :  ut  infra  declarabitur. 

II 


De  peccato  originali  quantum  ad  eius  essentiam. 


Primo  :  Quid  sit  peccatum  originale.  —  D.  Thomas, 
De  Malo,  q.  4.  a.  2.  respondet  dicendum,  quod  'peccatum  origi¬ 
nale  in  isto  homine  vel  in  illo  nihil  est  aliud  quam  id  quod  ad 
ipsum  pervenit  per  originem  ex  peccato  primi  parentis.  Et  cum 
peccatum  originale  sit  peccatum  naturae,  sicut  natura 
humana  ex  multis  partibus  componitur,  ita  multa  conveniunt 
ad  originale  peccatum,  sc.  defectus  diversarum  partium 
humanae  naturae.  Iam  vero,  multa  ista  quae  ad  nos  perve¬ 
niunt  per  originem  ex  peccato  primi  parentis,  sunt  :  i°  carentia 
illius  gratiae  gratum  facientis  quae  includebatur  tamquam 
radix  ceterorum  donorum  in  ratione  iustitiae  originalis,  et 
per  quam  mens  perfecte  subdebatur  Deo  ;  20  carentia  illius 
scientiae  naturalis  quam  homo  in  primo  statu  habuisset,  ex 
cuius  quidem  privatione  ratio,  in  qua  est  prudentia,  desti¬ 
tuitur  suo  ordine  ad  verum,  unde  resultat  vulnus  ignorantiae ; 
30  carentia  illius  rectitudinis  qua  voluntas,  in  qua  est  iustitia, 
ordinabatur  ad  bonum,  unde  resultat  vulnus  malitiae; 
40  carentia  illius  roboris  quo  pars  irascibilis,  in  qua  est  forti¬ 
tudo,  ordinabatur  ad  arduum,  unde  resultat  vulnus  infirmi¬ 
tatis  ;  50  carentia  illius  ordinis  quem  pars  concupiscibilis,  in 
qua  est  temperantia,  dicebat  ad  delectabile  moderatum 
ratione,  unde  resultat  vulnus  concupiscentiae;  6°  carentia 
illius  virtutis  seu  vigoris  quo  homo  in  statu  innocentiae 
reddebatur  liber  a  morte  et  ab  omnibus  defectibus  corrup¬ 
tionis  et  dolorum  praesentis  vitae.  Unde  sub  peccato  originali 
comprehenduntur  multa,  videlicet  :  privatio  gratiae  sanctifi¬ 
cantis,  malitia,  ignorantia,  habitualis  concupiscentia  seu 
corruptio  tam  concupiscibilis  quam  irascibilis,  et  ipsa  mors 
aliique  defectus  huius  vitae.  Praedicti  defectus  diversarum 
partium  humanae  naturae  conveniunt  ad  originale  peccatum, 
quod  est  peccatum  naturae,  et  sunt  aliquid  ad  peccatum 
originale  pertinens,  et  sive  materialiter  sive  formaliter  sub 
peccato  originali  continentur. 

Secundo  :  Peccatum  originale  materialiter  quidem  est 
concupiscentia,  formaliter  vero  est  defectus  originalis  iustitiae. 

—  Quod  ita  declarat  D.  Thomas,  I.-II.  q.  82.  a.  3.  et  De  Malo, 
q.  4.  a.  2.  duabus  subsequentibus  rationibus  : 

Ratio  1.  —  Ex  ipsa  oppositione  inter  iustitiam  et  peccatum 
originale.  —  Originale  enim  peccatum  iustitiae  originali 
opponitur.  Unde  oportet  quod  id,  quod  est  formale  in  originali 
peccato,  sit  quoque  oppositum  eius  quod  formale  est  in  origi¬ 
nali  iustitia.  Sed  formale  in  originali  iustitia  erat  illud  per 
quod  voluntas  hominis  perfecte  Deo  subdebatur ;  quia 
subiectio  hominis  ad  Deum  primo  et  principaliter  erat  per 
voluntatem  cuius  est  movere  omnes  alias  animae  potentias 
in  finem,  videlicet  gratia  gratum  faciens  in  qua  radicabatur 
tota  ordinatio  originalis  iustitiae.  Ergo  privatio  huius  quod 
est  primum  et  principale  in  originali  iustitia,  per  quam 
voluntas  subdebatur  Deo,  est  formale  in  peccato  originali ; 
et  omnis  alia  inordinatio  virium  animae  ad  suum  obiectum, 
quae  communi  nomine  vocatur  concupiscentia,  se  habet  in 
peccato  originali  ut  quid  consequens  et  sicut  quiddam  materiale. 

Ratio  2.  —  Ex  comparatione  peccati  originalis  ad  peccatum 
actuale  Adami.  —  In  peccato  primi  parentis  fuit  aliquid 
formale,  sc.  aversio  ab  incommutabili  bono,  et  aliquid 
materiale,  sc.  conversio  ad  bonum  commutabile.  Ex  hoc 
autem  quod  aversus  fuit  ab  incommutabili  bono,  donum 
originalis  iustitiae  amisit ;  ex  hoc  vero  quod  conversus  fuit 
inordinate  ad  commutabile  bonum,  inferiores  vires,  quae 
erigi  debebant  ad  rationem,  depressae  sunt  ad  inferiora.  Sic 
ergo  in  his  qui  ex  eius  stirpe  oriuntur,  et  superior  pars  animae 
caret  debito  ordine  ad  Deum,  qui  erat  per  originalem  iustitiam  ; 
et  inferiores  vires  non  subduntur  rationi,  sed  ad  inferiora 
convertuntur  secundum  proprium  impetum  ;  et  ipsum  etiam 
corpus  in  corruptionem  tendit  secundum  inclinationem  con¬ 
trariorum  ex  quibus  componitur.  Sed  inter  superiores  vires 
quae  suscipiunt  defectum  per  originem  traductum  secundum 
rationem  culpae,  una  est  quae  omnes  alias  movet,  sc.  vo¬ 
luntas ;  omnes  autem  aliae  moventur  ab  ea  ad  suos  actus. 
Semper  autem  quod  est  ex  parte  agentis  et  moventis,  est 
sicut  formale;  quod  autem  est  ex  parte  mobilis  et  patientis. 

est  sicut  materiale.  Et  ideo,  cum  carentia  originalis  iustitiae 
se  habeat  ex  parte  voluntatis  ;  ex  parte  autem  inferiorum 
virium  a  voluntate  motarum  sit  pronitas  ad  inordinate  peten¬ 
dum,  quae  concupiscentia  dicit  potest :  sequitur,  quod  pecca¬ 
tum  originale  in  hoc  homine  vel  in  illo  nihil  est  aliud  quam 
concupiscentia  cum  carentia  originalis  iustitiae;  ita  tamen, 
quod  carentia  originalis  iustitiae  est  quasi  formale  peccato 
originali,  concupiscentia  autem  est  quasi  materiale;  sicut  in 
peccato  actuali  aversio  ab  incommutabili  bono  est  quasi 
formale,  conversio  autem  ad  commutabile  bonum  est 
quasi  materiale  ;  ut  sic  intelligatur  in  peccato  originali 
aversa  anima  et  conversa,  sicut  in  peccato  actuali  actus,  ut 
ita  dicam,  aversus  et  conversus. 

Tertio  :  Peccatum  originale  non  est  privatio  pura,  sed 
est  quidam  habitus  corruptus  seu  quaedam  inordinata 
dispositio  ipsius  naturae  humanae  ex  primo  parente  derivata. 

—  Quod  ostendit  D.  Thomas,  I.-II.  q.  82.  a.  1.  distinguens 
inter  habitum  quo  inclinatur  potentia  ad  agendum,  et  inter 
habitum  qui  est  dispositio  alicuius  naturae  ex  multis  compo¬ 
sitae  secundum  quod  bene  se  habet  vel  male  ad  aliquid. 
Non  est  ergo  peccatum  originale  habitus  quo  potentia  directe 
inclinatur  ad  actum,  sicut  scientiae  et  virtutes  dicuntur 
habitus  ;  sed  est  quaedam  inordinata  dispositio  proveniens 
ex  dissolutione  illius  harmoniae  in  qua  consistebat  ratio 
originalis  iustitiae,  quemadmodum  aegritudo  et  sanitas, 
quasi  in  naturam  versae,  male  vel  bene  illam  habitualiter 
disponunt.  Hoc  modo  peccatum  originale  dicitur  languor 
naturae  et  habitus  corruptus ;  non  quidem  infusus  aut  acqui¬ 
situs  per  actum  (nisi  primi  parentis,  non  autem  huius  per¬ 
sonae),  sed  per  vitiatam  originem  innatus. 

Quarto  :  Observatio  Caietani.  —  Caietanus,  in  I.-II.  q.  82. 
a.  1.  :  «  Sunt  qui  dicunt,  quod  D.  Thomas  non  putavit  pecca¬ 
tum  originale  esse  habitum,  sed  quamdam  habitualem  proni- 
tatem,  non  positive,  sed  per  substractionem,  ut  II.  Sentent. 
et  in  quaest.  De  Malo,  patet.  Sed  haec  responsio  non  notavit 
in  Auctore  (D.  Thoma)  hunc  singularem  articulum  cum 

responsione  ad  3.  Ex  hoc  namque  apparet,  quod  Auctor 
(D.  Thomas)  altius  contemplans  naturam  peccati  originalis, 
novam  tradidit  doctrinam,  alterius  non  oblitus.  Distinxit 
siquidem  habitum  vel  ad  opus  vel  ad  naturam;  et  dixit  duo  : 
1.  quod  peccatum  originale  non  est  habitus  in  ordine  ad  opus, 
nisi  indirecte,  per  remotionem  prohibentis  ;  et  sic  glossavit 
seipsum  alibi ;  2.  quod  peccatum  originale  est  habitus  in 
ordine  ad  naturam...  Peccatum  originale  est  languor  naturae, 
naturae  etiam  absolute  ;  quoniam  consistit  in  contraria 
dispositione  non  solum  iustitiae  originali,  sed  sanitati 

naturali  ipsius  hominis  in  quantum  rationalis .  Naturalia 

autem,  etsi  non  sint  ablata  a  nobis,  sunt  tamen  infirmata. 
Privatio  originalis  iustitiae,  quia  est  prima  intrinseca  radix 
originalis  peccati,  causa  eius  ponitur,  non  qualitercumque, 
sed  formalis.  » 

III 

De  peccato  originali  quantum  ad  eius  subiectum. 

Primo  :  Duplex  ordo,  scilicet  naturae  et  temporis.  — 

Ordine  quidem  naturae,  perfectum  est  prius  imperfecto,  et 
actus  potentia ;  ordine  vero  generationis  et  temporis,  e 
converso,  imperfectum  est  prius  perfecto,  et  potentia  actu. 
Sic  ergo  in  ordine  naturae  per  prius  est  peccatum  originale 
in  anima,  in  qua  est  sicut  in  proprio  subiecto,  quam  in  carne, 
in  qua  est  sicut  in  causa  instrumentali ;  sed  in  carne  est  per 
prius  ordine  generationis  et  temporis. 

Secundo  :  Caro,  in  qua  est  per  prius  ordine  temporis 
peccatum  originale,  est  caro  ante  animationem.  —  Ut  ex 

supra  positis  patet,  peccatum  originale  omnium  hominum 
fuit  quidem  in  ipso  Adam  sicut  in  prima  causa  principali, 
secundum  illud  Apostoli,  Rom.  5,  12.  :  In  quo  omnes  peccave¬ 
runt.  In  semine  autem  corporali  est  peccatum  originale  sicut 
in  causa  instrumentali,  eo  quod  per  virtutem  activam  seminis 
traducitur  peccatum  originale  in  prolem  simul  cum  natura 
humana  ;  quia  hoc  modo  ex  voluntate  primi  parentis  peccatum 
originale  traducitur  in  posteros  per  quandam  generativam 
motionem,  sicut  a  voluntate  alicuius  hominis  derivatur  pecca- 

tum  actuale  ad  alias  partes  eius.  Semen  autem  carnale  sicut 
est  instrumentalis  causa  traductionis  humanae  naturae,  ita  est 
instrumentalis  causa  traductionis  peccati  originalis;  et  ita 
peccatum  originale  est  in  carne. 

Tertio  :  Quomodo  caro  ante  animationem  sit  sufficiens 
causa  peccati  originalis  in  genito.  —  Corruptio  quae  est  in 
carne,  est  quidem  actus  naturalis,  sed  intentione  et  virtute 
moralis.  Ex  peccato  enim  primi  parentis  destituta  est  caro 
illa  virtute,  ut  ex  ea  possit  decidi  semen  per  quod  originalis 
iustitia  ad  alios  propagetur  ;  et  sic  in  semine  defectus  huius 
virtutis  est  defectus  moralis  corruptionis  et  quaedam  intentio 
eius  ;  sicut  dicimus  intentionem  coloris  esse  in  aere,  et  inten¬ 
tionem  animae  esse  in  semine.  Et  ex  hoc  etiam  est  ibi  virtus 
ad  similem  imperfectionem,  sicut  est  ibi  virtus  ad  productio¬ 
nem  humanae  naturae  in  prole  generata.  Caro  quidem  nostra 
in  sui  natura  bona  est  ;  sed  secundum  quod  est  privata 
originali  iustitia  propter  peccatum  primi  parentis,  sic  causat 
originale  peccatum.  Et  quamvis  caro  non  sit  sufficiens  causa 
peccati  actualis,  peccati  tamen  originalis  est  sufficiens  causa  ; 
sicut  et  traductio  carnis  est  sufficiens  causa,  materialiter 
tamen,  humanae  naturae.  Peccatum  equidem  originale,  per 
se  loquendo,  est  peccatum  naturae,  non  personae,  nisi  ratione 
naturae  infectae.  Actus  autem  generationis  proprie  loquendo 
deservit  naturae,  quia  ordinatur  ad  conservationem  speciei  ; 
sed  carnem  iam  esse  animae  unitam  pertinet  ad  constitutio¬ 
nem  personae;  et  ideo  caro  magis  causat  originale  peccatum 
prout  consideratur  in  via  generationis  quam  prout  est  iam 
unita.  At  quantumvis  nihil  agat  nisi  in  quantum  est  actu, 
atque  in  semine  non  sit  actu  peccatum,  dicendum  nihilominus, 
quod  instrumentum  agit  ut  ens  actu,  secundum  quod  est 
motum  ab  alio  ;  et  sic  etiam  semen  est  actu,  in  quantum 
est  in  eo  motus  et  intentio  animae  generantis,  secundum 
Philosophum,  lib.  2.  De  generat,  animalium;  et  ex  hoc 
habet  virtutem  causandi  et  humanam  naturam  et  originale 
peccatum. 

Quarto  :  Anima  rationalis  non  inquinatur  ex  sua  crea¬ 
tione  nec  ex  sua  infusione  ex  parte  Dei  infundentis,  sed  solum 

habito  respectu  ad  corpus  cui  infunditur.  —  Peccatum  origi¬ 
nale  dicitur  peccatum  totius  naturae,  sicut  peccatum  actuale 
dicitur  peccatum  personale :  unde,  quae  est  comparatio  peccati 
actualis  ad  unam  personam  singularem,  eadem  est  compa¬ 
ratio  peccati  originalis  ad  totam  naturam  humanam  traditam 
a  primo  parente,  in  quo  fuit  peccati  initium  et  per  cuius 
voluntatem  in  omnibus  originale  peccatum  quasi  voluntarium 
reputatur.  Sic  ergo  originale  peccatum  est  in  anima,  in 
quantum  pertinet  ad  humanam  naturam.  Humana  autem 
natura  traducitur  a  parente  in  filium  per  traductionem 
carnis,  cui  postmodum  anima  infunditur  ;  et  ex  hoc  infectio¬ 
nem  incurrit,  quod  fit  cum  came  traducta  una  natura.  Si 
enim  non  uniretur  ei  ad  constituendam  naturam,  sicut 
angelus  unitur  corpori  assumpto,  infectionem  non  reciperet. 
Infectio  itaque  originalis  peccati  nullo  modo  causatur  a  Deo, 
sed  ex  solo  peccato  primi  parentis  per  carnalem  generatio¬ 
nem.  Et  ideo,  cum  creatio  importet  respectum  animae  ad 
solum  Deum,  non  potest  dici  quod  anima  ex  sua  creatione 
inquinetur.  Sed  infusio  importat  respectum  ad  Deum  infun¬ 
dentem,  et  ad  carnem  cui  infunditur  anima.  Et  ideo,  habito 
respectu  ad  Deum  infundentem,  non  potest  dici  quod  anima 
per  infusionem  maculetur,  sed  solum  habito  respectu  ad 
corpus  cui  infunditur. 

Quinto  :  Peccatum  originale  per  se  recipit  natura,  anima 
vero  ex  consequenti.  —  Sicut  in  natura  Adae  erat  natura 
omnium  nostrum  originaliter,  ita  et  peccatum  originale, 
quod  in  nobis  est,  erat  in  illo  peccato  originali  originaliter. 
Nam  peccatum  originale,  ut  dictum  est,  per  se  recepit 
natura;  anima  vero  ex  consequenti.  Etenim  originalis  iustitia 
fuit  superaddita  primo  homini  ex  liberalitate  divina  ;  sed 
quod  huic  animae  non  detur  a  Deo,  non  est  ex  parte  eius,  sed 
ex  parte  humanae  naturae  in  qua  invenitur  contrarium 
prohibens.  Peccatum  namque  originale  trahitur  ex  origine, 
in  quantam  per  eam  communicatur  humana  natura,  quam 
proprie  respicit  peccatum  originale  :  quod  quidem  fit,  quando 
proles  concepta  animatur ;  unde  post  animationem  nihil 
prohibet  prolem  conceptam  sanctificari ;  postea  enim  non 

manet  in  materno  utero  ad  accipiendam  humanam  naturam , 
sed  ad  aliqualem  perfectionem  eius  quod  iam  accepit. 

Sexto  :  Peccatum  ergo  originale  per  prius  est  in  essentia 
animae  quam  in  potentiis  ;  ac  deinde  per  prius  respicit 
voluntatem  quam  alias  potentias.  — 

Ratio  primi  :  Quia  peccatum  originale  causatur  per 
originem.  Unde  illud  animae  quod  prius  attingitur  ab  origine 
hominis,  est  primum  subiectum  originalis  peccati.  Attingit 
autem  origo  animam  ut  terminum  generationis,  secundum 
quod  est  forma  corporis  :  quod  quidem  convenit  ei  secundum 
essentiam  propriam,  ut  habitum  est  I.  q.  76.  a.  1.  Unde 
anima  secundum  essentiam  est  primum  subiectum  originalis 
peccati.  Quod  confirmatur  ex  eo  quod  etiam  originalis  iustitia 
pertinebat  primordialiter  ad  essentiam  animae  ;  erat  enim 
donum  divinitus  datum  humanae  naturae,  quam  per  prius 
respicit  essentia  animae  quam  eius  potentiae. 

Ratio  secundi  :  Peccatum  originale  habet  duplicem 
processum  :  unum  quidem  a  carne  ad  animam ;  alium  vero 
ab  essentia  animae  ad  potentias.  Primus  quidem  processus 
est  secundum  ordinem  generationis  ;  secundus  autem,  secun¬ 
dum  ordinem  perfectionis.  Et  ideo,  quamvis  aliae  poten¬ 
tiae,  sc.  sensitivae,  propinquiores  sint  carni,  quia  tamen 
voluntas  est  propinquior  essentiae  animae  tamquam  supe¬ 
rior  potentia  :  primo  pervenit  ad  ipsam  infectio  originalis 
peccati.  Ac  quamvis  intellectus  quodammodo  praecedat  vo¬ 
luntatem,  in  quantum  proponit  ei  suum  obiectum,  voluntas 
tamen  praecedit  intellectum  secundum  ordinem  motionis  ad 
actum.  Ideo  peccatum  originale,  secundum  eam  quam  ad 
actum  habet  inclinationem  consideratum,  immediate  post 
essentiam  animae,  quae  primum  eius  est  subiectum  secundum 
inhaerentiam,  prius  respicit  et  inficit  voluntatem  quam  alias 
potentias  :  quae  tamen  omnes  sunt  corruptae  per  peccatum 
originale,  sicut  omnes  erant  e  contrario  integrae  ac  peifectae 
per  originalem  iustitiam  1. 


1  I.-II.  q.  83.  a.  1.-4.  ;  De  Malo,  q.  4.  a.  1.  ;  De  Potentia,  q.  3.  a.  9. 
ad  3.  et  ad  4.  — II.  Sent.  dist.  31.  q.  2.  a.  1.  ;  C.  Gent.  lib.  4.  cap.  52. 

IV 


De  peccato  originali 

quantum  ad  rationem  culpae  et  poenae  in  nobis. 

Primo  :  luxta  fidem  catholicam,  peccatum  originale 
habet  in  nobis  veram  et  propriam  peccati  rationem.  —  Ita 

Tridentinum  Concilium,  sess.  5.  in  decreto  De  'peccato  originali, 
ubi  expresse  definitur  :  i°  Primum  hominem  Adam  sancti¬ 
tatem  et  iustitiam  in  qua  constitutus  fuerat,  amisisse  incur- 
risseque  per  offensam  praevaricationis  huiusmodi  iram  et 
indignationem  Dei ;  totumque  Adam  per  illam  praevarica¬ 
tionis  offensam  secundum  corpus  et  animam  in  deterius 
commutatum  fuisse. 

2°  Adae  praevaricationem,  non  sibi  soli,  sed  etiam  eius 
propagini  nocuisse  ;  et  acceptam  a  Deo  sanctitatem  et  iusti¬ 
tiam,  quam  perdidit,  non  sibi  soli,  sed  etiam  nobis  perdidisse  ; 
atque  inquinatum  illum  per  inobedientiae  peccatum  non 
tantum  mortem  et  poenas  corporis,  sed  etiam  peccatum,  quod 
mors  est  animae,  in  omne  genus  humanum  transfudisse. 

30  Hoc  Adae  peccatum,  quod  origine  unum  est,  et  piopa- 
gatione,  non  imitatione,  transfusum  omnibus,  inesse  uni¬ 
cuique  proprium ;  et  nonnisi  tolli  quam  per  meritum  unius 
mediatoris,  Domini  nostri  Iesu  Christi. 

40  Parvulos  recentes  ab  uteris  matrum  esse  baptizandos 
in  remissionem  peccatorum,  eo  quod  aliquid  ex  Adam  trahunt 
originalis  peccati,  quod  regenerationis  lavacro  necesse  est 
expiari  ad  vitam  aeternam  consequendam. 

5°  Per  Iesu  Christi  Domini  nostri  gratiam,  quae  in 
baptismate  confertur,  reatum  originalis  peccati  remitti, 
atque  etiam  tolli  totum  id  quod  veram  et  propriam  peccati 
rationem  habet.  Manere  autem  in  baptizatis  concupiscentiam 
vel  fomitem,  haec  sancta  Synodus  fatetur  et  sentit.  Hanc 
tamen  concupiscentiam,  quam  aliquando  Apostolus  peccatum 
appellat,  sancta  Synodus  declarat  Ecclesiam  Catholicam 
nunquam  intellexisse  peccatum  appellari  quod  vere  et  pro¬ 
prie  in  renatis  peccatum  sit,  sed  quia  ex  peccato  est  et  ad 

peccatum  inclinat.  Si  quis  autem  contrarium  senserit  :  ana¬ 
thema  sit. 

Atque  in  sess.  6a,  De  Iustificatione,  cap.  3.  :  «  Verum,  etsi 
ille  (Christus)  pro  omnibus  mortuus  est,  non  omnes  tamen 
mortis  eius  beneficium  recipiunt  ;  sed  ii  dumtaxat,  quibus 
meritum  passionis  eius  communicatur.  Nam,  sicut  revera 
homines,  nisi  ex  semine  Adae  propagati  nascerentur,  non 
nascerentur  iniusti,  cum  ea  propagatione,  per  ipsum,  dum 
concipiuntur,  propriam  iniustitiam  contrahant  :  ita,  nisi  in 
Christo  renascerentur,  nunquam  iustificarentur  ;  cum  ea 
renascentia  per  meritum  passionis  eius  gratia,  qua  iusti 
fiunt,  illis  tribuatur.  » 


Argumenta  Divi  Thomae.  —  Ostenditur  quoque  ex  argu¬ 
mentis  D.  Thomae.  — D.Thomas,  II.  Sent.  dist.  30.  q.  1.  a.  2. 
concludit,  quod  «  simpliciter  concedendum  est  etiam  culpam 
per  originem  trahi  ex  parentibus  vitiatis  in  pueris  natis  ». 
i°  Ad  vitandum  errorem  eorum  qui  simpliciter  peccatum 
originale  negabant,  sicut  errorem  Iuliani  et  Pelagii ;  quorum 
quidem  error  veritati  fidei  non  consonat,  quia  sacramento¬ 
rum  necessitatem  et  redemptionis  tollit,  quae  contra  servi¬ 
tutem  peccati,  in  qua  nascimur,  ordinata  sunt.  2°  Ad  vitan¬ 
dum  eorum  errorem  qui,  peccatum  originale  nomine  tenus 
concedentes,  secundum  rem  negabant,  dicentes  in  puero 
nullam  culpam  esse,  sed  solum  obligationem  ad  poenam  ;  et 
hoc  manifeste  iustitiae  divinae  repugnat,  ut  scilicet  aliquis 
obligetur  ad  poenam  qui  culpam  non  habet,  cum  poena  iuste 
nonnisi  culpae  debeatur.  30  Ex  ratione  voluntarii  quod 
clauditur  in  peccato  originali.  Oportet  (ait  D.  Thomas)  quod 
secundum  hoc  quod  aliquid  rationem  culpae  habet,  secundum 
hoc  ratio  voluntarii  in  ipso  reperiatur.  Sicut  autem  est  quod¬ 
dam  bonum  quod  respicit  naturam,  et  quoddam  bonum 
quod  respicit  personam,  ita  etiam  est  quaedam  culpa  naturae, 
et  quaedam  personae.  Unde  ad  culpam  personae  requiritur 
voluntas  personae,  sicut  patet  in  culpa  actuali,  quae  per 
actum  personae  committitur  ;  ad  culpam  vero  naturae  non 
requiritur  nisi  voluntas  in  natura  illa.  Sic  ergo  dicendum  est, 
quod  defectus  illius  originalis  iustitiae  quae  homini  in  sua 

creatione  collata  est,  ex  voluntate  hominis  accidit ;  et  sicut 
illud  naturae  donum  fuit  et  fuisset  in  totam  naturam  propa¬ 
gatum,  homine  in  iustitia  persistente,  ita  etiam  et  privatio 
illius  boni  in  totam  naturam  perducitur,  quasi  privatio  et 
vitium  naturae;  ad  idem  enim  genus  privatio  et  habitus 
referantur ;  et  in  quolibet  homine  rationem  culpae  habet  ex 
hoc  quod  per  voluntatem  principii  naturae,  id  est,  primi 
hominis,  inductus  est  talis  defectus. 

Secundo  :  Ratio  peccati  non  praedicatur  univoce  de 
peccato  mortali,  et  de  peccato  veniali,  et  de  peccato  originali. 

—  D.  Thomas,  I.-II.  q.  88.  a.  i.  ad  i.  :  «  Dicendum,  quod 
divisio  peccati  in  veniale  et  mortale  non  est  divisio  generis  in 
species  quae  aequaliter  participant  rationem  generis,  sed 
analogi  in  ea  de  quibus  praedicatur  secundum  prius  et  poste¬ 
rius  ;  et  ideo  perfecta  ratio  peccati,  quam  Augustinus  ponit, 
convenit  peccato  mortali.  Peccatum  autem  veniale  dicitur 
peccatum  secundum  rationem  imperfectam  et  in  ordine  ad 
peccatum  mortale  ;  sicut  accidens  dicitur  ens  in  ordine  ad 
substantiam,  secundum  imperfectam  rationem  entis ;  non 
enim  est  contra  legem  ;  quia  venialiter  peccans  non  facit 
quod  lex  prohibet  nec  praetermittit  id  ad  quod  lex  per 
praeceptum  obligat,  sed  facit  praeter  legem,  quia  non 
observat  modum  rationis  quem  lex  intendit.  »  Et  De  Malo, 
q.  4.  a.  i.  et  2.  :  «  Dicendum,  quod  peccatum  quod  per  origi¬ 
nem  contrahitur,  dicitur  voluntarium  ratione  sui  principii, 
sc.  voluntatis  primi  parentis.  Istud  peccatum  consequitur 
totam  naturam  humanam:  unde  subiectum  huius  peccati  est 
anima  secundum  quod  est  pars  humanae  naturae  ;  et  ideo, 
sicut  humana  natura  traducitur,  licet  anima  non  traducatur, 
ita  etiam  peccatum  originale  traducitur,  licet  anima  non 
traducatur.  Sicut  ergo  homicidium  non  dicitur  culpa  manus, 
sed  culpa  totius  hominis,  ita  huiusmodi  defectus  non  dicitur 
esse  peccatum  personale,  sed  peccatum  totius  naturae;  nec  ad 
personam  pertinet  nisi  in  quantum  natura  inficit  personam. 
Privatio  gratiae  non  est  in  ipso  actu,  sed  in  subiecto  actus, 
et  ideo  non  pertinet  ad  peccatum  actuale ;  sed  carentia 
originalis  iustitiae  est  in  natura,  et  ideo  potest  pertinere  ad 

originale  peccatum,  quod  est  peccatum  naturae.  »  Ex  quibus 
manifeste  apparet,  quod  ratio  peccati  non  convenit  eodem 
modo  peccato  mortali  et  peccato  veniali  et  peccato  originali ; 
sed  alia  est  ratio  peccati  originalis,  et  alia  peccati  venialis, 
et  alia  peccati  mortalis.  Quod  etiam  de  macula  venit  intelli- 
gendum.  (I.-II.  q.  86.  a.  i.) 

Tertio  :  Inter  omnia  peccata  minimum  est  originale.  — 

Ita  D.  Thomas,  II.  Sent.  dist.  33.  q.  2.  a.  1.  ad  2.  :  «Dicendum, 
quod  inter  omnia  peccata  minimum  est  originale,  eo  quod 
minimum  habet  de  voluntario ;  non  enim  est  voluntarium 
voluntate  istius  personae,  sed  voluntate  principii  naturae 
tantum.  Peccatum  autem  actuale,  etiam  veniale,  est  volun¬ 
tarium  voluntate  eius  in  quo  est  ;  et  ideo  minor  poena  debetui 
originali  quam  veniali.  Nec  obstat,  quod  originale  non  com¬ 
patitur  secum  gratiam  ;  privatio  enim  gratiae  non  habet 
rationem  culpae,  sed  poenae,  nisi  in  quantam  ex  voluntate 
est.  Unde,  ubi  minus  est  de  voluntario,  minus  est  de  culpa. 
Similiter  etiam  non  obstat,  quod  peccato  actuali  veniali 
temporalis  poena  debetur,  quia  hoc  est  per  accidens,  in 
quantum  decedens  in  veniali  tantum  gratiam  habet,  virtute 
cuius  poena  purgata  est.  Si  autem  veniale  peccatum  sine 
gratia  in  aliquo  esset,  perpetuam  poenam  haberet.  » 

Quarto  :  Peccatum  originale  est  in  nobis  et  secundum 
rationem  culpae  et  secundum  rationem  poenae.  —  D.  Thomas, 
De  Malo,  q.  4.  a.  2.  :  «  Sic  ergo  peccatum  originale  in  isto 
homine  vel  in  illo  nihil  est  aliud  quam  id  quod  ad  ipsum 
pervenit  per  originem  ex  peccato  primi  parentis.  In  peccato 
autem  primi  parentis  fuit  aliquid  formale,  sc.  aversio  ab 
incommutabili  bono  ;  et  aliquid  materiale,  sc.  conversio  ad 
bonum  commutabile.  Ex  hoc  autem  quod  aversus  fuit  ab 
incommutabili  bono,  donum  originale  iustitiae  amisit ;  ex  hoc 
vero  quod  conversus  est  inordinate  ad  commutabile  bonum, 
inferiores  vires  quae  erigi  debebant  ad  rationem,  depressae 
sunt  ad  inferiora.  Sic  ergo  et  in  his,  qui  ex  eius  stirpe  oriuntur, 
et  superior  pars  animae  caret  debito  ordine  ad  Deum,  qui  erat 
per  originalem  iustitiam,  et  inferiores  vires  non  subduntur 

rationi,  sed  ad  inferiora  convertuntur  secundum  proprium 
impetum  ;  et  ipsum  etiam  corpus  in  corruptionem  tendit 
secundum  inclinationem  contrariorum  ex  quibus  componitur. 
Sed  superior  pars  animae  et  etiam  quaedam  inferiorum 
virium,  quae  sunt  sub  voluntate  et  ei  natae  sunt  obedire, 
recipiunt  huiusmodi  sequelam  piimi  peccati  secundum  ratio¬ 
nem  culpae;  sunt  enim  culpae  susceptivae  huiusmodi  partes. 
Sed  inferiores  vires  quae  non  subduntur  voluntati,  sc.  po¬ 
tentiae  animae  vegetabilis  et  etiam  ipsum  corpus,  suscipit 
huiusmodi  sequelam  secundum  rationem  poenae,  non  secun¬ 
dum  rationem  culpae;  nisi  forte  virtualiter,  prout  sc.  huius¬ 
modi  poena,  peccatum  consequens,  peccati  est  productiva, 
secundum  quod  vis  generati va  per  decisionem  corporalis 
seminis  operatur  ad  traductionem  peccati  originalis  simul 
cum  humana  natura.  Peccatum  originale  est  personae  secun¬ 
dum  naturam  quam  ab  alio  traxit  per  originem  ;  et  ideo 
omnis  defectus  in  natura  prolis  inventus,  derivatus  a  peccato 
primi  parentis,  habet  rationem  peccati  originalis,  dummodo 
sit  in  subiecto  quod  sit  susceptivum  culpae.  » 

Quinto  :  Peccatum  tamen  originale  non  habet  rationem 
culpae  si  comparetur  ad  istum  hominem  prout  est  persona 
quaedam  ;  sed  tantum  si  comparetur  ad  principium  in  quo 
omnes  peccaverunt,  et  prout  omnes  homines  sunt  unus  homo. 

—  D.  Thomas  quaerens  utrum  peccatum  originale  sit  poena 
et  culpa,  vel  poena  tantum,  respondet  :  a)  De  Malo,  q.  4. 
a.  2.  : «  Ad  id  vero  quod  quaerebatur,  utrum  sit  poena  tantum, 
vel  poena  et  culpa,  dicendum  sicut  supra  dictum  est,  quod 
si  comparetur  ad  istum  hominem  prout  est  persona  quaedam, 
non  habito  respectu  ad  naturam,  sic  est  poena;  si  autem 
comparetur  ad  principium  in  quo  omnes  peccaverunt,  sic 
habet  rationem  culpae.  » 

b)  IV.  C.  Gent.  cap.  52.  :  «  Peccata  actualia  quae  commu¬ 
niter  ab  hominibus  aguntur,  adimunt  aliquod  bonum  personae 
peccantis,  puta  gratiam  et  ordinem  debitum  partium  animae  ; 
unde  personalia  sunt  ;  nec,  uno  peccante,  alteri  imputantur. 
Primum  autem  peccatum  primi  hominis  non  solum  peccantem 
destituit  proprio  et  personali  bono,  sc.  gratia  et  debito 

ordine  animae,  sed  etiam  bono  ad  naturam  communem 
pertinente.  Ut  enim  supra  dictum  est,  sic  natura  humana 
fuit  instituta  in  sui  primordio,  quod  inferiores  vires  perfecte 
rationi  subiicerentur  ;  ratio,  Deo  ;  et  animae,  corpus  ;  Deo 
per  gratiam  supplente  id  quod  ad  hoc  deerat  per  naturam. 
Huiusmodi  autem  beneficium,  quod  a  quibusdam  originalis 
iustitia  dicitur,  sic  primo  homini  collatum  fuit,  ut  ab  eo  simul 
cum  natura  humana  propagaretur  in  posteros.  Ratione  autem 
per  peccatum  primi  hominis  se  subtrahente  a  subiectione 
divina,  subsecutum  est,  quod  nec  inferiores  vires  perfecte 
rationi  subiiciantur,  nec  animae  corpus  ;  et  hoc  non  tantum 
in  primo  peccante,  sed  idem  dejectus  communis  pervenit  ad 
posteros,  ad  quos  etiam  dicta  originalis  iustitia  perventura 
erat.  Sic  igitur  peccatum  primi  hominis,  a  quo  omnes  alii, 
secundum  doctrinam  fidei,  sunt  derivati,  et  personale  fuit  in 
quantum  ipsum  primum  hominem  proprio  bono  privavit,  et 
naturale  in  quantum  abstulit  sibi  et  suis  posteris  consequenter 
beneficium  collatum  toti  humanae  naturae.  Sic  igitur  huius¬ 
modi  defectus,  in  aliis  consequens  ex  primo  parente,  etiam  in 
aliis  rationem  culpae  habet,  prout  omnes  homines  computantur 
unus  homo  per  participationem  naturae  communis.  Sic  enim 
invenitur  voluntarium  huiusmodi  peccatum  voluntate  primi 
parentis,  quemadmodum  et  actio  manus  rationem  culpae 
habet  ex  voluntate  primi  moventis  quod  est  ratio;  ut  sic 
aestimentur  in  peccato  naturae  diversi  homines  quasi  naturae 
communis  partes,  sicut  in  peccato  personali  diversae  unius 
hominis  partes.  Considerandum  est  etiam,  quod  praedicti 
defectus  (ex  peccato  Adami  provenientes)  per  naturalem 
originem  traducuntur,  ex  eo  quod  natura  destituta  est  auxilio 
gratiae  quod  ei  fuerat  in  primo  parente  collatum,  ad  posteros 
simul  cum  natura  derivandum  ;  et  quia  haec  destitutio  ex 
voluntario  peccato  processit,  defectus  consequens  suscipit 
culpae  rationem.  Sic  igitur  defectus  huiusmodi  et  culpabiles 
sunt  per  comparationem  adprimum  principium  quod  est 
peccatum  Adae,  et  naturales  sunt  per  comparationem  ad 
naturam  iam  destitutam.  Unde  et  Apostolus  dicit, 
Ephes.  2,  3.  :  «  Eramus  natura  filii  irae.  »  —  Ad  rem 
spectat  damnata  propositio  Baii  47.  :  Peccatum  originis 

vere  habet  rationem  peccati  sine  ulla  relatione  ac  respectu 
ad  voluntatem  a  qua  originem  habuit. 

Sexto  :  Peccatum  originale  in  baptizato  vere  dicitur 
remanere  actu  et  transire  reatu.  —  Caietanus,  in  I.-II.  q.  81. 

a.  3.  :  «  Quia  et  vere  actu  remanet  privatio  iustitiae  originalis  ; 
sumus  enim  adhuc  illa  privati.  Quoniam,  quamvis  habeamus 
gratiam  gratum  jacientem  coniungentem  supremum  hominis 
Deo,  non  tamen  habemus  eam  secundum  hunc  effectum,  qui 
est  iustitia  originalis,  in  statu  isto.  Gratia  enim,  ut  in  Prima 
Part.  q.  95.  a.  1.  dictum  fuit,  est  radix  originalis  iustitiae  ; 
quae,  olim  cum  suo  fructu  perdita,  per  baptismum  reparatur 
secundum  se,  tantum  fructum  factura  iustitiae  originalis 
post  resurrectionem.  Et  vere  transit  reatu:  quia  non  remanet 
in  baptizatis  privatio  originalis  iustitiae  sub  ratione  culpae; 
non  enim  amplius  eis  imputatur  ad  culpam,  nec  reservatur 
punienda.  » 

D.  Thomas, III.  q.  69.  a. 3.  ad  3. :  «Sicut  in  Secanda  Parte 
q.  81.  a.  1.  dictum  est,  peccatum  originale  hoc  modo  processit 
quod  primo  persona  infecit  naturam,  postmodum  vero 
natura  infecit  personam.  Christus  vero  converso  ordine  prius 
reparat  id  quod  personae  est,  et  postmodum  simul  in  omnibus 
reparabit  id  quod  naturae  est.  Et  ideo  culpam  originalis 
peccati  et  etiam  poenam  carentiae  visionis  divinae,  quae  res¬ 
piciunt  personam,  statim  post  baptismum  tollit  ab  homine ; 
sed  poenalitates  praesentis  vitae,  sicut  mors,  fames,  sitis  et 
alia  huiusmodi,  respiciunt  naturam  ex  cuius  principiis  cau¬ 
santur,  prout  est  destituta  originali  iustitia  ;  et  ideo  isti 
defectus  non  tollentur  nisi  in  ultima  reparatione  naturae 
post  resurrectionem.  » 

Cone.  Trid.  sess.  5.  decret.  De  pec.  orig.  can.  5.  :  «  In 
baptizatis  tolli  totum  id  quod  veram  et  propriam  peccati 
rationem  habet.  Manere  autem  in  baptizatis  concupiscentiam 
vel  fomitem,  haec  Sancta  Synodus  fatetur  et  sentit.  » 

THESIS 

Secundum  fidem  catholicam  firmiter  est  tenendum,  quod 
omnes  homines,  praeter  solum  Christum,  ex  Adam 
derivati  peccatum  originale  ex  Adam  contrahunt. 

% 

Momentum  quaestionis.  —  Thesis  ista,  ad  litteram  ex 
D.  Thoma  deprompta,  constanter,  semper  et  ubique  ab 
Angelico  Doctore  propugnatur  ;  et  non  quomodocumque,  sed 
tamquam  quid  necessarium  in  doctrina  catholica  tenendum, 
et  quasi  fidei  articulus  ab  omnibus  credendus,  et  veluti 
conditio  sine  qua  non  ad  servandam  in  Christo  Domino 
Redemptoris  universalis  omnium  hominum  dignitatem.  Atque 
ex  alia  parte  manifeste  patet  hanc  quaestionem,  quaestio¬ 
nisque  sensum,  per  quam  magni  momenti  esse  ad  D.  Thomae 
declarandam  doctrinam  eiusque  mentem  aperiendam  in  cele¬ 
berrima  controversia  De  prima  B.  Virginis  sanctificatione 
atque  de  eiusdem  ab  omni  originalis  culpae  labe  praeservatione. 

Loca  in  quibus  D.  Thomas  suprapositam  thesim  statuit. 

—  a)  Summa  Theologica,  I.-II.  q.  81.  a.  3.  :  «  Utrum  peccatum 
primi  parentis  transeat  per  originem  in  omnes  homines. 
Respondeo  :  dicendum,  quod  secundum  fidem  catholicam 
firmiter  est  tenendum,  quod  omnes  homines,  praeter  solum 
Christum,  ex  Adam  derivati,  peccatum  originale  ex  Adam 
contrahunt.  » 

b )  II.  Sent.  dist.  31.  q.  1.  a.  2.  :  «  Utrum  sit  necesse 
omnes  homines  nasci  in  peccato  originali?  Respondeo  :  dicen¬ 
dum,  quod  necessarium  est  omnes  qui  ex  Adam  generantur 
per  viam  coitus,  peccatum  originale  trahere.  » 

c )  De  Malo,  q.  4.  a.  6.  :  «  Utrum  peccatum  originale  ab 
Adam  deiivetur  in  omnes  qui  seminaliter  ab  ipso  procedunt  ? 
Respondeo  :  dicendum,  quod  erroneum  est  dicere,  quod  aliqui 
seminaliter  ab  Adam  deriventur  absque  originali  peccato.  » 

d)  Quodlib.  6.  a.  7.  :  «  Apostolus  dicit,  Rom.  5,  12.  :  In  quo 
omnes  peccaverunt ;  a  qua  universalitate  solus  Christus 
excipitur,  qui  in  Adam  non  fuit  secundum  seminalem 
rationem.  » 

Ex  his  plurimisque  aliis  locis  constare  videtur,  quod 
thesis  supra  posita,  prout  a  D.  Thoma  stabilitur  ac  defenditur, 
nullam  patitur  exceptionem  ;  solus  enim  Christus  excipitur  ; 
quod  quidem  adhuc  magis  comprobatur  ex  ipsismet  argu¬ 
mentis  quibus  Angelicus  Doctor  thesim  declarat  asseritque 
tenendam. 

Argumenta  D.  Thomae.  —  Arg.  1.  —  Ex  ipsa  dignitate 
Christi  ut  Redemptor  —  Hoc  est  enim  capitale  argumentum 
quod  semper  in  primo  loco  ponitur  a  D.  Thoma  :  a)  II.  Sent. 
dist.  31.  q.  1.  a.  2. :  «  Ille  qui  non  est  peccato  obnoxius,  redemp¬ 
tione  non  indiget.  Si  ergo  esset  aliquis  qui  non  in  peccato 
originali  nasceretur,  praeter  Christum,  inveniretur  aliquis 
qui  redemptione  facta  per  Christum  non  indigeret  ;  et  sic 
Christus  non  esset  caput  omnium  hominum,  quod  non  est 
conveniens  secundum  fidem.  Ergo  nec  ponere,  quod  aliquis 
sine  peccato  originali  nasci  possit.  » 

b)  De  Malo,  q.  4.  a.  6.  :  «  Erroneum  est  dicere,  quod  aliqui 
seminaliter  ab  Adam  deriventur  absque  originali  peccato  ; 
sic  enim  aliqui  homines  essent  qui  non  indigerent  redemp¬ 
tione  facta  per  Christum.  Unde  simpliciter  concedendum 
est,  quod  omnes  qui  seminaliter  ab  Adam  propagantur, 
peccatum  originale  contrahunt  mox  in  ipsa  sua  animatione.  » 

c )  I.-II.  q.  81.  a.  3. :  «  Secundum  fidem  catholicam  firmiter 
est  tenendum,  quod  omnes  homines,  praeter  solum  Christum, 
ex  Adam  derivati,  peccatum  originale  ex  Adam  contrahunt  ; 


CAP.  III.  —  DE  PECCATI  ORIGINALIS  UNIVERSALITATE  33 

alioquin  non  omnes  indigerent  redemptione  quae  est  per 
Christum  :  quod  est  erroneum.  » 

Unde,  iuxta  D.  Thomae  doctrinam,  haec  duo  sunt  sibi 
mutuo  correlativa,  nimirum  :  peccatum  originale  ex  Adam 
contrahere,  et  indigere  redemptione  quae  est  per  Christum  ; 
non  datur  secundum  sine  primo,  neque  sine  altero  alterum  ; 
atque  eodem  modo  ad  fidem  catholicam  pertinet  omnes 
homines  ex  Adam  derivatos  peccatum  originale  ex  Adam 
contrahere,  ac  omnes  homines  ex  Adam  derivatos  redemp¬ 
tione,  quae  est  per  Christum,  indigere  omnesque  perinde  a 
Christo  fuisse  redemptos. 

Arg.  2.  —  Ex  ipsa  formali  ratione  peccati  originalis.  — 

II.  Sent.  dist.  31.  q.  1.  a.  2.  :  «Ad  esse  enim  originalis  peccati 
duo  concurrunt,  scilicet  :  a)  defectus  quidam,  principia  naturae 
humanae  consequens  ;  et  iterum,  b )  quod  fuerit  in  f)otestate 
naturae,  ut  isto  defectu  careret  vel  non,  sine  quo  ratio  culpae 
in  hoc  defectu  non  esset.  Utrumque  autem  necessarium  est 
inveniri  in  illis  qui  ex  Adam  per  modum  dictum  generantur.  » 

a)  Quoad  'primum.  —  «  Si  enim  defectus  ille  non  traduce¬ 
retur,  non  posset  contingere  nisi  per  hoc  quod  natura  gene¬ 
rantis  perfecte  reintegrata  esset ;  non  enim  potest  contingere, 
ut  virtute  naturae  deficientis  aliquid  in  natura  non  deficiens 
generetur.  Natura  vero  humana  in  statu  huius  viae  non 
reintegratur  quantum  ad  id  quod  naturae  est,  etsi  per  gratiam 
reintegratur  quantum  ad  hoc  quod  ad  personam  pertinet  ;  sed 
in  futuro  perfecte  re  integrabitur  in  beatis.  Unde  oportet, 
quod  secundum  totum  decursum  huius  vitae  defectus  iste 
ex  parentibus  ad  filios  propagetur.  » 

b)  Quoad  secundum.  —  «  Similiter  et  ratio  voluntarii, 
quae  culpam  causabat  in  natura,  in  omnes  homines,  qui  ab 
Adam  naturam  accipiunt,  transiit.  Erat  enim,  ut  supra  dictum 
est,  tali  conditione  sibi  iustitia  originalis  concessa,  ut  omnes, 
qui  ab  eo  naturam  humanam  acciperent,  simul  cum  natura 
et  iustitiam  consequerentur ;  unde,  quod  illi  qui  ab  ipso  nati 
sunt,  tali  iustitia  careant,  ex  voluntate  ipsius  Adae  consecutum 
est ;  unde  ratio  voluntarii  in  omnes,  qui  ab  eo  naturam  huma¬ 
nam  accipiunt,  simul  cum  defectu  transiit.  Et  quia  generatum 

3 


34  D.  THOMAS  ET  BULLA  «  INEFFABILIS  DEUS  » 

recipit  naturam  a  generante,  et  patiens  ab  agente,  ideo 
omnes,  qui  secundum  seminalem  rationem,  quae  est  virtus 
activa,  ab  Adam  descendunt,  oportet  quod  in  culpa  originali 
nascantur.  » 

Arg.  3.  —  Ex  hoc  quod  etiam  in  baptizatis  peccatum 
originale  manet  actu,  quamvis  transeat  reatu.  —  I.-II.  q.  81. 

a.  3.  ad  2.  :  «  Peccatum  originale  per  baptismum  aufertur 
reatu,  inquantum  anima  recuperat  gratiam  quantum  ad  men¬ 
tem  ;  remanet  tamen  peccatum  originale  actu  quantum  ad  fo¬ 
mitem,  qui  est  inordinatio  partium  inferiorum  animae  et  ipsius 
corpoiis,  secundum  quod  homo  generat,  et  non  secundum 
mentem  ;  et  ideo  baptizati  traducunt  peccatum  originale. 
Non  enim  parentes  generant  in  quantum  sunt  renovati  per 
baptismum,  sed  in  quantum  retinent  adhuc  aliquid  de 
vetustate  primi  peccati.  »  Quod  iterum  tradit  Angelicus 
Doctor,  Rom.  cap.  5.  lect.  3.  :  «  Per  baptismum  homo  liberatur 
a  peccato  originali  quantum  ad  mentem,  sed  remanet 
peccati  infectio  quantum  ad  carnem  ;  unde  infra  cap.  7.  v.  25. 
dicit  Apostolus  :  Ego  ipse  mente  servio  legi  Dei,  carne  autem 
legi  peccati.  Homo  autem  non  generat  mente  carnales  filios, 
sed  carne  ;  et  ideo  non  transmittit  novitatem  Christi,  sed 
vetustatem  Adae.  » 

Arg.  4.  —  Ex  eo  quod  intelligendum  venit  in  verbo  contra¬ 
hendi.  —  D.  Thomas,  III.  q.  14.  a.  3.  :  «  Respondeo :  dicendum, 
quod  in  verbo  contrahendi  intelligitur  ordo  effectus  ad  causam, 
ut  sc.  illud  dicatur  contrahi  quod  simul  cum  sua  causa 
ex  necessitate  trahitur.  Causa  autem  mortis  et  horum  defec¬ 
tuum  in  humana  natura  est  peccatum,  quia  per  peccatum 
mors  intravit  in  mundum,  ut  dicitur  Rom.  5,  12.  Et  ideo  illi 
proprie  dicuntur  hos  defectus  contrahere  qui  ex  debito  peccati 
hos  defectus  incurrunt.  »  Et  III.  Sent.  dist.  15.  q.  1.  a.  3.  : 
«  Respondeo,  dicendum,  quod  illud  proprie  contrahitur  quod 
ex  necessitate,  alio  tracto,  trahitur ;  et  quia  ex  hoc  ipso,  quod 
humanam  naturam  trahimus  ex  parentibus  per  vitiatam 
originem,  sequitur  de  necessitate  quod  hos  defectus  habeamus : 
ideo  dicimur  hos  defectus  contrahere.  Verbum  contrahendi 

non  solum  importat  traductionem,  sed  necessarium  ordinem 
ad  aliud  tractum.  Haec  coniunctio  con  non  solum  notat 
simultatem  temporis,  sed  ordinem  necessariae  consecutionis 
unius  ad  alterum.  » 

Rom.  cap.  3,  lect.  3. :  «  Et  ideo  dicendum  est,  quod,  sicut 
peccatum  actuale  est  peccatum  personae,  quia  per  voluntatem 
personae  peccantis  committitur,  ita  peccatum  originale  est 
peccatum  naturae,  quod  per  voluntatem  principii  humanae 
naturae  commissum  est.  Est  enim  considerandum,  quod, 
sicut  diversa  corporis  membra  partes  sunt  personae  unius 
hominis,  ita  omnes  homines  sunt  partes  et  quasi  membra 
humanae  naturae.  Unde  et  Porphyrius  dicit,  quod  participa¬ 
tione  speciei  plures  homines  sunt  unus  homo.  Videmus  autem 
quod  actus  peccati  exercitus  per  aliquod  membrum,  puta 
per  manum  vel  pedem,  non  habet  rationem  culpae  ex  voluntate 
manus  vel  pedis,  sed  ex  voluntate  totius  hominis  a  quo,  sicut 
a  quodam  principio,  derivatur  motus  peccati  ad  singula 
membra.  Et  similiter  a  voluntate  Adae,  qui  fuit  principium 
humanae  naturae,  tota  inordinatio  naturae  habet  culpae 
rationem  in  omnibus  ad  quos  pervenit,  quantum  ad  hoc  quod 
susceptivi  sunt  culpae.  Et  sicut  peccatum  actuale,  quod  est 
peccatum  personae,  trahitur  ad  singula  membra  per  aliquem 
actum  personalem,  ita  peccatum  originale  trahitur  ad  singulos 
homines  per  actum  naturae,  qui  est  generatio.  Et  ita,  sicut 
per  generationem  humana  natura  trahitur,  ita  etiam  per 
generationem  traducitur  defectus  humanae  naturae  qui  con¬ 
secutus  est  ex  peccato  primi  parentis.  Est  autem  hic  defectus 
carentia  originalis  iustitiae,  quae  erat  primo  homini  divinitus 
collata,  non  solum  ut  erat  persona  quaedam  singularis,  sed 
etiam  ut  erat  principium  humanae  naturae,  ut  sc.  eam 
simul  cum  natura  in  posteros  traduceret.  Et  ideo  simili 
modo  amissionem  originalis  iustitiae  per  peccatum  ad  posteros 
transmittit,  habentem  in  eis  rationem  culpae,  ratione  iam 
dicta.  » 

Unde,  sicut  omnes  ex  Adam  derivati,  si  Adam  non  pecca¬ 
verit,  simul  cum  natura  iustitiam  originalem  acciperent,  ita 
pariter,  postquam  Adam  peccavit,  omnes  simul  cum  natura 
peccatum  originale,  quod  est  iustitiae  originalis  amissio,  ex 

necessitate,  natura  tracta,  contrahunt.  Contrariorum  eadem 
est  ratio ;  inter  naturam  humanam  transmittendam,  et 
iustitiam  originalem  accipiendam,  et  peccatum  originale 
contrahendum,  similis  prorsus  est  nexus  ;  aequalisque  tota¬ 
liter  est  ordo  causae  ad  effectum,  et  effectus  ad  causam, 
mutatis  mutandis. 

Arg.  5.  —  Ex  duobus  per  quae,  si  Deus  absolute  voluerit, 
talis  ordo  causae  ad  effectum  tolleretur.  —  Duo  enim  sunt, 
quae,  ut  supra  declaratum  est,  concurrunt  ad  esse  originalis 
peccati,  videlicet  :  i°  defectus,  principia  naturae  humanae 
consequens ;  in  quo  quidem  defectu,  qui  est  ipsamet  privatio 
originalis  iustitiae,  clauduntur  defectus  seu  privatio  perfectae 
subiectionis  partis  superioris  hominis  ad  Deum,  et  perfectae 
subiectionis  inferiorum  virium  animae  ad  rationem,  et  per¬ 
fectae  subiectionis  ipsiusmet  corpoiis  ad  animam.  2°  Ratio 
voluntarii,  unde  ille  defectus  principia  naturae  humanae 
consequens  rationem  culpae  habet.  Nam,  ut  supra  dictum 
manet,  defectus  illius  originalis  iustitiae,  quae  homini  in  sua 
creatione  collata  est,  ex  voluntate  hominis  accidit  ;  et  sicut 
illud  naturae  donum  fuisset  in  totam  naturam  propagatum, 
homine  in  iustitia  persistente,  ita  etiam  et  privatio  illius  boni 
in  totam  naturam  perducitur  quasi  privatio  et  vitium  naturae ; 
atque  in  quolibet  homine  rationem  culpae  habet  ex  hoc, 
quod  per  voluntatem  principii  naturae,  id  est,  primi  hominis, 
talis  defectus  inductus  est. 

Iam  vero,  absolute  loquendo,  potens  est  Deus  utrumque 
removere  ab  aliquo  qui  per  viam  generationis  ex  Adam 
derivatur.  Quoad  defectum  quidem ;  nam,  ut  D.  Thomas 
tradit,  II.  Sent.  dist.  31.  q.  1.  a.  2.  ad  5.  :  «Dicendum,  quod 
hoc  non  potest  esse,  ut  concupiscentia  habitualis,  quae  in 
deordinatione  virium  animae  consistit,  tolleretur  ex  toto,  nisi 
natura  penitus  reintegr aretur ;  et  hoc  quidem  nulli  dubium  est 
quin  Deus  facere  posset;  et  si  hoc  fieret,  procul  dubio  geniti 
sine  originali  peccato  nascerentur.  »  Atque  in  tali  hypothesi 
iam  non  concluderet  illa  ratio  quam  affert  D. Thomas,//.  Sent. 
dist.  31.  q.  1.  a.  1. :  «  Et  quia  natura  deficiens  ab  eo  quod  gratis 
impensum  erat,  non  potest  causare  hoc  quod  supra  naturam 

collatum  erat,  cum  nihil  agat  ultra  suam  speciem,  ideo 
sequitur,  quod  ille,  qui  generatur  ab  habente  naturam  hoc 
modo  deficientem,  naturam  in  simili  defectu  suscipiat ;  quia 
actus  personae  secundum  conditionem  suae  naturae  procedit 
et  ultra  non  se  extendit.  Inde  est,  quod  defectus  in  ipsam 
personam  generatam  redundat.  » 

Quoad  rationem  vero  voluntarii,  unde  ratio  culpae  oritur. 
Etenim,  ut  D.  Thomas  ibidem  adiungit  :  «  Sed  ratio  culpae 
inde  venit,  quia  illud  quod  collatum  fuit  gratis  Adae, 
sc.  originalis  iustitia,  non  fuit  sibi  collatum  personaliter,  sed 
in  quantum  talem  naturam  habebat,  ut  omnes,  sc.  in  quibus 
talis  ab  eo  accepta  natura  inveniretur,  tali  dono  potirentur ; 
et  ideo,  cum  propagatione  carnis  etiam  illa  originalis  iustitia 
propagata  fuisset.  In  potestate  ergo  naturae  erat,  ut  talis 
iustitia  semper  in  ea  conservaretur ;  sed  per  voluntatem 
personae  existentis  in  natura  factum  est,  ut  hoc  perderetur  ; 
et  ideo  hic  defectus,  comparatus  ad  naturam,  rationem  culpae 
habet  in  omnibus  in  quibus  invenitur  communis  natura 
accepta  a  persona  peccante  ;  et  quia  per  originem  carnis 
defectus  iste  naturali  generatione  traducitur  simul  cum 
natura,  ideo  etiam  et  culpa  originalis  per  originem  carnis 
traduci  dicitur ;  et  quia  per  voluntatem  personae  ratio 
culpae  ad  naturam  transit,  ideo  dicitur  persona  naturam 
infecisse.  Quia  vero  in  personis  aliis  est  originale  peccatum  a 
prima  persona  generantis,  non  est  ratio  culpae  ex  ipsis,  cum 
non  propria  voluntate  peccatum  tale  incurrant,  sed  in  quan¬ 
tum  talem  naturam  cum  ratione  culpae  recipiunt.  »  Cum 
igitur  iustitia  originalis  sit  donum  gratuitum  naturae  com¬ 
muni  collatum  tali  tenore  et  talibus  conditionibus  ex  libera 
Dei  voluntate,  manifestum  est  quod,  absolute  loquendo,  si 
Deus  voluisset,  conferre  potuisset  alicui  iustitiam  originalem 
independenter  ab  Adamo  ;  ac  proinde  talis  persona,  sicut  non 
penderet  ab  Adamo  in  iustitia  originali  consequenda,  ita 
nec  ab  Adamo  pariter  penderet  in  transmissione  originalis 
culpae. 

Ergo,  sive  Deus  reintegraret  naturam  in  parentibus  vel 
in  carne  generati  ante  animationem,  sive  Deus  conferret 
originalem  iustitiam  alicui  independenter  ab  Adamo,  in 

utraque  hypothesi  homo  non  contraheret  peccatam  originale, 
etiamsi  ab  Adamo  per  carnalem  generationem  derivaretur  ; 
sed  talis  homo  iam  non  indigeret  personaliter  redemptione. 

II 

Quonam  sensu  sit  verum  et  ad  fidem  catholicam  perti¬ 
neat,  quod  omnes  homines,  praeter  solum  Christum,  ex 
Adam  derivati  peccatum  originale  ex  eo  contrahunt  ? 

Primo  :  Responsio  ipsius  D.  Thomae.  —  a)  IV.  Sent. 
dist.  43.  q.  1.  a.  4.  solut.  1.  ad  3.  :  «  Dicendum,  quod  hoc  est 
erroneum  dicere,  quod  aliquis  sine  peccato  originali  conci¬ 
piatur,  praeter  solum  Christum  ;  quia  ille  qui  sine  peccato 
originali  conciperetur,  non  indigeret  redemptione  quae  facta 
est  per  Christum  ;  et  sic  Christus  non  esset  omnium  hominum 
Redemptor.  Nec  potest  dici,  quod  non  hac  redemptione 
indiguerunt,  quia  praestitum  fuit  eis,  ut  sine  peccato  conci¬ 
perentur  ;  quia  illa  gratia  facta  est  parentibus,  ut  in  eis 
vitium  naturae  sanaretur,  quo  manente  sine  originali  peccato 
generare  non  possent ;  vel  ipsi  naturae  quae  sanata  est.  Oportet 
autem  ponere,  quod  quilibet  personaliter  redemptione  Christi 
indigeat,  non  solum  ratione  naturae.  Liberare  autem  a  malo 
vel  a  debito  absolvi,  non  potest  nisi  qui  debitum  incurrit  vel 
in  malum  deiectus  fuit;  et  ita  non  possent  omnes  fructum 
dominicae  orationis  in  seipsis  percipere,  nisi  omnes  debitores 
nascerentur  et  malo  subiecti ;  unde  dimissio  debitorum  et 
liberatio  a  malo  non  potest  intelligi  quod  aliquis  sine  debito 
vel  immunis  a  malo  nascatur  ;  sed,  quia  cum  debito  natus, 
postea  per  gratiam  Christi  liberatur.  Nec  etiam  sequitur,  si 
potest  sine  errore  poni  quod  aliqui  non  moriantur,  quod 
possit  sine  errore  poni  quod  aliqui  sine  originali  peccato 
nascantur,  quamvis  mors  sit  poena  originalis  peccati ;  quia 
Deus  potest  ex  misercordia  alicui  relaxare  poenam  ad  quam 
obligatur  ex  culpa  praeterita,  sicut  adulteram  sine  poena 
dimisit,  Ioan.  8. ;  et  similiter  poterit  liberare  a  morte  eos  qui 
reatum  mortis  contraxerunt  cum  originali  nascendo  ;  et  sic 
non  sequitur  :  Si  non  moriantur,  ergo  nascantur  sine  originali.  » 

b)  II.  Sent.  dist.  28.  q.  1.  a.  2.  ad  5.  :  «  Dicendum,  quod 
mors  non  respondet  pro  poena  cuilibet  peccato,  sed  peccato 
primae  transgressionis,  ex  quo  tota  natura  infecta  est ;  unde, 
sicut  a  necessitate  moriendi  homo  non  liberatur  nisi  per 
gratiam,  ita  et  a  necessitate  subiacendi  illi  peccato  per  origi¬ 
nem  a  parentibus  in  posteros  transfuso.  » 

Secundo  :  Responsio  Cardinalis  Caietani.  —  Caietanus 
etiam  in  suis  Commentariis  in  I.-II.  q.  81.  a.  3.  ita  scribit  : 
«  In  articulo  tertio  eiusdem  octogesimae  primae  quaestionis 
adverte  duo  circa  universalitatem  peccati  originalis.  » 

Primum  est,  quod  ad  fidem  catholicam  spectat,  quod 
omnes,  praeter  solum  Christum,  contrahant  peccatum  oiigi- 
nale.  Quod  dictum  non  intelligendum  est  aliter  quam  de 
morte,  quae  est  poena  peccati  originalis  ;  ita  quod,  sicut 
omnes  incurrunt  mortem,  id  est,  necessitatem  moriendi,  ita 
omnes  incurrunt  peccatum  originale,  id  est,  necessitatem 
habendi  peccatum  originale.  Et  sicut  non  spectat  ad  fidem  an 
singuli  moriantur  actualiter,  an  divina  dispositione  aliquis 
non  moriatur,  ita  non  spectat  ad  fidem  an  aliquis,  ex  speciali 
praerogativa  gratiae,  non  incurrat  actualiter  originale  pecca¬ 
tum.  De  utroque  enim  simul  inquit  Apostolus,  Rom.  5,  12.  : 
Per  unum  hominem  peccatum  introivit  in  mundum,  et  per 
peccatum  mors.  Est  igitur  necessarium  secundum  catholicam 
fidem  credere,  quod  omnis  utriusque  sexus,  ab  Adam  secun¬ 
dum  rationem  seminalem  proveniens,  ex  ipsa  sua  generatione 
sit  obnoxius  peccato  originali.  Et  contra  Pelagianos,  dicentes 
oppositum,  Augustinus  disserit  et  definit.  De  solo  autem  Iesu 
Christo  verum  est,  quod  ex  ipsa  generatione  nulli  obnoxius 
est  peccato ;  iuxta  verbum  Angeli  ad  Beatam  Virginem 
ante  Filii  conceptionem,  quae  vocatur  nativitas  in  utero, 
dicentis,  Luc.  1,  35.  :  Quod  ex  te  nascetur  sanctum.  Et  iuxta 
hunc  sensum  militat  ratio  Auctoris  (D.  Thomae),  sc.  quia 
aliter  non  indigerent  redemptione  quae  per  Iesum  Christum 
facta  est.  Si  enim  peccatum  originale,  vel  in  actu  vel  in 
necessitate  habendi  illud,  quis  non  incuiTeret,  non  egeret 
redemptione  :  quod  haereticum  esset  dicere.  Sed  si  omnes 
obnoxii  sunt  peccato  originali,  sufficit  ad  indigentiam  redemp- 

tionis  ;  neque  enim  solum  redemptione  eget  actualiter  cap¬ 
tivus,  sed  etiam  obnoxius  captivitati.  Et  haec  bene  notabis 
tu,  Thomista,  ne  nimis  zelo,  non  secundum  scientiam,  accen¬ 
sus,  erronea  dicas  quae  erronea  non  sunt,  cum  de  Beatissimae 
Virginis  Conceptione  disputas  aut  praedicas. 

Secundum  notandum  est,  quod  licet,  ut  dictum  est,  ad 
fidem  1  non  spectet  tamquam  necessario  credendum,  utrum 
aliquis  actualiter  non  habuerit,  ex  speciali  gratia,  originale 
peccatum,  per  hoc  non  excluditur  quin  spectare  possit  tam¬ 
quam  probabile,  propter  auctoritates  sanctorum.  In  principio 
namque  Primae  Partis  q.  i.  a.  8.  ad  2.  distinxit  Auctor, 
quomodo  multipliciter  aliqua  spectent  ad  Sacram  Theologiam. 
Propter  quod  oportet  sobrie  se  habere  hominem  in  re  hac, 
sicut  et  de  actuali  morte  eorum  de  quibus  loquitur  Apostolus 
ad  Thessal.  cap.  4.  ;  et  diabolicas  aemulationes,  detractiones 
rixasque,  tam  sub  zeli  quam  sub  pietatis  umbra,  evitare  ;  ac 
Spiritui  Sancto  obicem  non  ponere,  iureiurando  firmando 
hoc  vel  illud.  »  Haec  recte  ac  sapienter  Caietanus. 

Tertio  :  Corollaria.  —  1.  Ergo  iuxta  fidem  catholicam 
firmiter  est  tenendum,  quod  omnes  homines,  praeter  solum 
Christum,  ex  Adam  derivati,  peccatum  originale  ex  eo  con¬ 
trahunt,  vel  in  actu  vel  in  necessitate  habendi  illud. 

2.  Ergo  dictum  de  peccato  originali  non  est  intelligendum 
aliter  quam  de  morte  quae  est  poena  peccati  originalis  ;  ita 
quod,  sicut  omnes  incurrunt  mortem,  id  est,  necessitatem 
moriendi,  ita  omnes  incurrunt  peccatum  originale,  id  est, 
necessitatem  habendi  originale  peccatum. 

3.  Ergo  ad  fidem  catholicam  pertinet,  quod  omnes  ex 
Adam  derivati  per  carnalem  generationem  incurrant  saltem 
necessitatem  habendi  illa  omnia  quae  in  peccato  originali 
comprehenduntur ;  ideoque  necessitatem  carendi  gratia,  et 
necessitatem  incurrendi  maculam  quae  ad  privationem  gratiae 
consequitur,  et  necessitatem  moriendi,  et  necessitatem  carendi 
visione  divinae  essentiae. 

1  Post  Bullam  dogmaticam  Ineffabilis  Deus,  iam  ad  fidem  spectat, 
quod  B.  Virgo  actualiter  non  habuit,  ut  infra  ex  professo  declarabitur. 

4.  Ergo  omnes  ex  Adamo  propagati  nascuntur  debitores 
et  malo  subiecti,  et  obnoxii  peccato  originali,  et  cum  debito 
originale  peccatum  habendi ;  postea,  posterioritate  vel  tem¬ 
poris  vel  saltem  naturae,  per  gratiam  Christi  liberantur. 

5.  Ergo  oportet  ponere,  quod  omnes  et  singuli  ex  Adam 
derivati  redemptione  Christi  indigent,  non  solum  ratione 
naturae,  sed  etiam  ratione  personae. 

6.  Ergo  ad  indigendum  redemptione  quae  per  Iesum 
Christum  facta  est,  non  est  necessarium  incurrere  actualiter 
originale  peccatum,  sed  dumtaxat  esse  obnoxium  originali 
peccato  propter  necessitatem  habendi  illud. 

7.  Ergo,  sicut  omnes  homines  ex  Adam  derivati  indigent 
redemptione  quae  est  per  Christum,  ita  pariter  originale 
peccatum  ex  Adamo  contrahunt  nascendo  debitores,  etiamsi 
aliquis  ex  speciali  gratia  originale  peccatum  actualiter  non 
habuerit. 

Haec  est  mens  et  doctrina  D.  Thomae  ;  et  in  hoc  sensu 
thesis  supra  posita  nullam  prorsus  patitur  exceptionem ; 
atque  ex  modo  absoluto,  quo  Angelicus  Doctor  loquitur, 
manifestum  est.  Et  iuxta  hunc  sensum,  concludit  Caietanus, 
militat  ratio  Auctoris. 

III 

In  eodem  quippe  sensu,  quo  iuxta  fidem  catholicam 
firmiter  est  tenendum  omnes  homines  ex  Adam 
derivatos  peccatum  originale  ex  Adam  contrahere, 
tenendum  quoque  et  omnes  homines,  praeter  solum 
Christum,  in  Adamo  peccasse  atque  in  originali 
peccato  conceptos  fuisse ,  et  maculam  originalis 
culpae  incurrisse. 

Primo  :  Quia  in  Adamo  peccare  idem  est  ac  originale 
peccatum  ex  Adam  contrahere.  —  Ita  D.  Thomas  :  a)  De 
Malo,  q.  4.  a.  3.  ad  2.  :  «  Dicendum,  quod,  cum  peccatum 
originale  sit  peccatum  naturae,  non  pertinet  ad  animam  nisi 
in  quantum  est  pars  humanae  naturae ;  humana  autem 
natura  fuit  originaliter  in  Adam  secundum  aliquam  partem 
sui,  sc.  secundum  carnem  et  secundum  dispositionem  ad 

animam  ;  et  secundum  hoc  dicitur  homo  in  Adam  peccasse 
peccato  originali.  » 

b)  IV.  C.  Gent.  cap.  52.  :  «  Secundum  hoc  igitur  verum 
est  dicere,  quod,  uno  peccante,  omnes  peccaverunt  in  ipso,  ut 
Apostolus  dicit,  Rom.  5,  19  ;  non  quod  essent  actu  in  ipso  alii 
homines,  sed  virtute,  sicut  in  originali  principio  ;  nec  dicuntur 
peccasse  in  eo  quasi  aliquem  actum  exercentes,  sed  in  quantum 
pertinent  ad  naturam  ipsius,  quae  per  peccatum  corrupta  est.  » 

c)  Ibidem  :  «  Considerandum  est  etiam,  quod,  licet  aliquis 
per  gratiae  sacramenta  sic  ab  originali  peccato  mundetur,  ut 
ei  non  immutetur  ad  culpam,  quod  est  personaliter  ipsum  a 
peccato  originali  liberari,  non  tamen  totaliter  sanatur;  et 
ideo  secundum  actum  naturae  peccatum  originale  transmit¬ 
titur  in  posteros.  Sic  igitur  in  homine  generante,  in  quantum 
est  persona  quaedam,  non  est  originale  peccatum,  et  contingit 
etiam  in  actu  generationis  nullum  esse  actuale  peccatum  ; 
sed  in  quantum  homo  generans  est  naturale  generationis 
principium,  infectio  originalis  peccati,  quod  naturam  respicit, 

’  in  eo  manet  et  in  actu  generationis  ipsius.  » 

d)  Rom.  cap.  5.  lect.  3.  :  «  Deinde  tangit  (Apostolus) 
universalitatem  processus  peccati,  cum  dicit  :  In  quo  omnes 
peccaverunt ;  quod,  sicut  Augustinus  dicit  in  Glossa,  potest 
dupliciter  intelligi  :  Uno  modo,  in  quo,  sc.  primo  homine  ; 
vel  in  quo,  sc.  peccato  ;  quia  sc.  eo  peccante,  quodam¬ 
modo  omnes  peccaverunt,  in  quantum  in  eo  erant  sicut 
in  prima  sua  origine.  Sic  igitur  nos  accipimus  peccatum  ab 
Adam  et  trahimus  ;  atque  naturam  humanam  ab  eo  accipimus 
sicut  a  principio  activo,  quod  est  esse  in  eo  secundum  semi¬ 
nalem  rationem  :  quod  quidem  non  competit  Christo.  » 

Secundo  :  Quia  hominem  in  originali  peccato  conceptum 
fuisse  idem  significat  ac  hominem  in  Adamo  peccasse  atque 
ex  Adamo  peccatum  originale  contrahere.  —  Ita  D.  Thomas  : 
a)  Comment.  in  Psalm.  50.  :  «  Ecce  enim  in  iniquitatibus 
conceptus  sum,  et  in  peccatis  concepit  me  mater  mea.  Hic  ponit 
radicem  culpae.  Radix  omnis  culpae  actualis  est  peccatum 
originale,  quod  a  parentibus  contrahitur  infectis  illo  peccato  ; 
haec  infectio  erat  in  patre  ipsius  David  et  in  matre.  Quantum 

ad  patrem  dicit  :  In  iniquitatibus  conceptus  sum;  non  actua¬ 
libus,  quia  non  de  adulterio,  sed  de  matrimonio  et  sancto 
Iesse  natus  sive  generatus  est,  ut  dicitur  in  lib.  Ruth,  cap. 
ultimo  ;  sed  in  originali ;  nam  in  hoc  peccato  omnes  nascuntur. 
Rom.  5,  12.  :  Per  unum  hominem  in  hunc  mundum  peccatum 
intravit.  Sed  cum  originale  sit  unum,  quare  dicit  :  In  iniqui- 
tatibus  ?  Dicendum  est,  quod  peccatum  originale  est  unum 
in  essentia,  ut  sic  dicatur,  multa  tamen  in  virtute  ;  quia 
occasionem  praebet  ad  omnia  alia  peccata...  Quantum  ad 
matrem,  dicit  :  Et  in  peccatis  concepit  me  mater  mea. 

Sed  numquid  non  erant  mundati  parentes  David  per 
circumcisionem  ab  originali  peccato  ?  Dicendum  est,  quod 
baptismus  et  circumcisio  mundant  animam  a  culpa  originali, 
sed  adhuc  remanet  fomes,  et  circumcisio  fiebat  in  carne,  et 
homo  generat  filios  secundum  carnem  ;  et  ideo  necesse  erat, 
quod  iterum  filius  natus  circumcideretur  ;  et  sic  modo  natus 
ex  parentibus  baptizatis  baptizatur.  Alia  littera  habet  : 
Et  in  peccatis  peperit  me  mater  mea.  Et  sic,  quia  quidam 
sanctificantur  in  utero  ;  sed  omnes,  praeter  Christum,  conci¬ 
piuntur  in  originali ;  et  ideo  dicit,  quod  non  sanctificatus 
est  in  utero,  sed  natus  in  originali.  » 

b)  I.-II.  q.  81.  a.  3.  :  «  Ratio  autem  sumi  potest  ex  hoc, 
quod  supra  dictum  est  in  a.  i.  huius  quaestionis,  sc.  quod 
sic  ex  peccato  primi  parentis  traducitur  culpa  originalis 
in  posteros,  sicut  a  voluntate  animae  per  motionem  mem¬ 
brorum  traducitur  peccatum  actuale  ad  membra  corporis. 
Manifestum  est  autem,  quod  peccatum  actuale  traducitur  ad 
omnia  membra  quae  nata  sunt  moveri  a  voluntate.  Unde  et 
culpa  originalis  traducitur  ad  omnes  illos  qui  moventur  ab 
Adam  motione  generationis.  » 

c)  De  Malo,  q.  4.  a.  6.  :  «  Dictum  est  enim  supra,  quod 
peccatum  originale  hoc  modo  comparatur  ad  totam  naturam 
humanam  ex  Adam  propagatam,  sicut  peccatum  actuale  com¬ 
paratur  ad  unam  persona?n  hominis  singularem,  ac  si  omnes 
homines,  in  quantum  ab  Adam  derivantur,  sint  unus  homo, 
cuius  membra  sint  diversae  personae.  Manifestum  est  autem, 
quod  peccatum  actuale  primo  invenitur  in  aliquo  principio, 
sc.  in  voluntate,  quae  primo  est  susceptiva  peccati,  et  ab 

ea  derivatur  in  alias  potentias  animae  et  etiam  in  membra 
corporis  secundum  quod  moventur  a  voluntate  ;  sic  enim 
actus  sunt  voluntarii  qui  exiguntur  ad  rationem  peccati. 
Sic  ergo  et  peccatum  originale  primo  considerandum  est  in 
Adam  ut  in  quodam  principio  a  quo  derivatur  ad  omnes 
qui  ab  eo  moventur.  Sicut  autem  moventur  partes  unius 
hominis  per  imperium  voluntatis,  ita  movetur  filius  a  patre 
per  vim  generativam  ;  unde  Philosophus  dicit,  in  II.  Physicor. 
quod  pater  est  causa  filii  ut  movens ;  et  in  lib.  II.  De  generat, 
animal,  dicitur,  quod  in  semine  est  quaedam  motio  ab  anima 
patris  quae  movet  materiam  ad  formam  concepti.  Sic  ergo 
liuiusmodi  motio  quae  est  per  originem  a  primo  parente 
derivatur  in  omnes  qui  seminaliter  ab  eo  procedunt  ;  unde 
omnes  qui  seminaliter  ab  eo  procedunt,  contrahunt  ab  eo 
originale  peccatum.  » 

Tertio  :  Quia  maculam  originalis  culpae  incurrere  idem 
significat  ac  originale  peccatum  ex  Adamo  contrahere  atque 
in  Adamo  peccasse  et  in  peccato  originali  conceptum  fuisse. 

Ita  D.  Thomas  :  a)  De  Pot.  q.  3.  a.  6.  ad  23.  :  «  Dicendum, 
quod  macula  in  anima  non  ponit  naturam  aliquam,  sed 
solam  gratiae  privationem,  tamen  respectu  ad  actum  peccati 
praecedentem,  qui  huius  privationis  causa  fuit  vel  esse  potuit  ; 
et  sic  non  oportet,  quod  habeat  maculam  alicuius  peccati 
qui  actum  peccati  illius  non  commisit.  » 

b)  I.-II.  q.  86.  a.  1.  :  «  Habet  autem  anima  hominis 
duplicem  nitorem  :  unum  quidem  ex  refulgentia  luminis 
naturalis  rationis,  per  quam  dirigitur  in  suis  actibus  ;  alium 
vero,  ex  refulgentia  divini  luminis,  sc.  sapientiae  et  gratiae, 
per  quam  etiam  homo  perficitur  ad  bene  et  decenter  agen¬ 
dum.  Est  autem  quasi  quidam  animae  tactus,  quando  inhaeret 
aliquibus  rebus  per  amorem.  Cum  autem  peccat,  adhaeret 
aliquibus  rebus  contra  lumen  rationis  et  divinae  legis.  Unde 
ipsum  detrimentum  nitoris,  ex  tali  contactu  proveniens, 
macula  animae  metaphorice  vocatur.  Anima  non  inquinatur 
ex  rebus  inferioribus  virtute  earum,  quasi  agentibus  eis  in 
animam ;  sed  magis  e  converso,  anima  sua  actione  se  inquinat, 
inordinate  eis  inhaerendo  contra  lumen  rationis  et  divinae 

legis.  Macula  non  est  aliquid  positive  in  anima,  nec  significat 
privationem  solam,  sed  significat  privationem  quamdam 
nitoris  animae  in  ordine  ad  suam  causam,  quae  est  peccatum; 
et  ideo  diversa  peccata  diversas  maculas  inducunt ;  et  est 
simile  de  umbra,  quae  est  privatio  luminis  ex  obiecto  ali¬ 
cuius  corporis,  et  secundum  diversitatem  corporum  obiecto- 
rum  di  versificantur  umbrae.  » 

c)  Caietanus,  in  I.-II.  q.  86.  a.  i.  :  «  Macula  sumitur 
dupliciter  :  i°  pro  privatione  coniunctionis  ad  Deum  ex 
peccato  ;  2°  pro  privatione  nitoris.  Et  si  hoc  secundo  modo 
sumitur,  non  est  id  quo  formaliter  post  actum  dicitur  quis 
peccator,  sed  effectus  eius.  Est  namque  peccator  privatione 
conversionis  ad  Deum,  quam  sequitur  detrimentum  nitoris. 
Anima  namque  Deo  iuncta  per  charitatem,  conformatur 
Deo,  convertitur  ad  illum,  coniungitur  illi,  illuminatur  ab 
illo,  fulget  ex  illo.  Et  per  oppositum,  privatio  coniunctionis 
ex  peccato,  opposita  facit  ;  et  elongatio,  dissimilitudo,  aversio, 
maculaque  dicitur.  » 

Quarto  :  Corollaria.  —  i.  Ergo  omnes  istae  proposi¬ 
tiones,  et  si  quae  sunt  aliae  huiusmodi,  nimirum  :  a)  In  Adamo 
peccare;  b )  in  peccato  originali  conceptum  fuisse;  c)  maculam 
originalis  culpae  incurrere;  d)  peccatum  originale  ex  Adamo 
contrahere,  unam  eandemque  rem  quoad  substantiam  quae¬ 
stionis  significant  atque  in  eodem  sensu  veniunt  intelligendae, 
unumque  et  idem  sub  diversis  verbis  exprimunt,  nempe  : 
privationem  seu  carentiam  iustitiae  originalis  simul  ac  omnia 
quae  in  huiusmodi  privatione  includuntur  atque  ex  ea  neces¬ 
sario  derivantur. 

2.  Simili  ergo  modo,  ad  indigentiam  redemptionis  quae 
per  Iesum  Christum  facta  est,  non  opus  est  incurrere  macu¬ 
lam  seu  inquinari  contagio  originalis  culpae  actu  sive  de 
facto,  sed  solummodo  habere  necessitatem  praedictam  macu¬ 
lam  incurrendi ;  sicut  de  peccato  ipso  dictum  manet. 

3.  Ergo,  sicut  peccatum  originale  non  est  peccatum 
personae,  sed  peccatum  totius  naturae,  quod  eatenus  personam 
attingit  quatenus  talis  persona  talem  naturam  habet,  ita 
pariter  macula  seu  labes  originalis  culpae  non  est  macula 

personae,  sed  totius  humanae  naturae  ex  qua  derivatur  ad 
ipsam  personam  talem  naturam  habentem  ac  in  tali  natura 
complete  constituta  subsistentem. 

4.  Sic  igitur  ab  Adam  maculam  primi  peccati  accipimus 
et  trahimus,  sicut  ab  eo  simul  cum  natura  culpam  accipimus 
et  contrahimus,  nempe  tamquam  a  principio  activo  humanae 
naturae,  in  quo  omnes  homines  erant  sicut  in  prima  sua 
origine. 

5.  Nec  dicendum  est  omnes  homines  peccare  in  Adam 
vel  ex  Adamo  peccatum  contrahere  aut  maculam  originalis 
peccati  incurrere  propter  hoc,  quod  voluntates  omnium 
hominum  essent  veluti  clausae  in  voluntate  primi  parentis  ; 
etenim  homines  minime  dicuntur  peccare  in  Adamo  quasi 
aliquem  actum  exercentes,  sed  in  quantum  pertinent  ad 
naturam  Adami  quae  per  peccatum  corrupta  est. 

6.  Omnes  dicuntur  in  Adam  peccasse,  ex  Adam  peccatum 
contrahere,  maculam  primi  peccati  incurrere  ;  quia  omnes 
moventur  ab  Adamo  motione  generationis,  et  omnes,  in 
quantum  ab  Adamo  derivantur,  sunt  unus  homo,  cuius 
membra  sunt  diversae  personae. 

7.  Causa  autem,  per  quam  macula  originalis  relinquitur 
in  anima,  est  ipsa  propagatio  humanae  naturae.  Humana 
autem  natura  traducitur  a  parente  in  filium  per  traductionem 
carnis,  cui  postmodu  animam  infunditur  ;  et  ex  hoc  infec¬ 
tionem  incurrit,  quod  fit,  cum  carne  traducta,  una  natura. 
Originali  culpae  debetur  poena  secundum  hoc  quod  culpa 
est ;  et  hoc  non  habet  ex  unione  animae  ad  corpus,  sed  ex 
voluntate  primi  parentis,  quod  culpa  sit 1. 

1  II.  Seni.  dist.  32.  q.  2.  a.  1.  et  2.  —  De  Pot.  q.  3.  a.  9.  ad  3. 

CAPUT  QUARTUM 


Quomodo  originale  peccatum  divinitus  tollatur  atque  per 
auxilium  gratiae  infectio  naturae  seu  fomes  peccati 
possit  quoque  ex  toto  tolli. 


I 

In  quo  conveniant  et  in  quo  differant  duo  pueri,  quorum 
alter  ex  Adamo  derivatus  in  originali  nascatur,  alter 
vero  a  Deo  ex  limo  terrae  formatus  in  conditione 
naturae  suae  esset  relictus. 

In  quo  conveniant.  —  Ad  maiorem  horum  omnium, 
quae  in  peccato  originali  continentur,  declarationem,  et  ut 
recte  faciliusque  capiatur  qualiter  defectus  originalis  iustitiae 
in  his,  qui  ex  primo  parente  prodierunt,  rationem  culpae  et 
poenae  possit  habere,  ipsemet  Angelicus  Doctor  facit  hanc 
comparationem  inter  homines  qui  ex  Adam  generantur,  et 
hominem  alium  quem  poterat  Deus  ex  limo  terrae  formare 
ac  in  conditione  naturae  suae  relinquere  h  Supponendo 
ergo  duos  pueros,  in  quibus  nullum  personale  peccatum 
adhuc  reperitur,  et  quorum  alter  ex  Adam  per  viam  genera¬ 
tionis  derivatur,  alter  vero  a  Deo  ex  limo  terrae  formatus  in 
conditione  suae  naturae  sit  relictus,  habebitur  : 

i.  In  utroque  est  absentia  gratiae  ;  in  utroque  carentia 
originalis  iustitiae  ;  in  utroque  proinde  deest  illa  rectitudo 
primi  status  in  qua  Deus  hominem  fecit,  et  secundum  quam 
ratio  subdebatur  Deo,  rationi  vero  inferiores  vires,  et  animae 
corpus.  (I.  q.  95.  a.  1.)  Consequenter  : 

1  II.  Sent.  dist.  31.  q.  1.  a.  2.  ad  3. 

2.  In  utroque  etiam  quatuor  illae  potentiae  animae, 
quae  possunt  esse  subiecta  virtutum,  sc.  ratio  in  qua  est 
prudentia,  voluntas  in  qua  est  iustitia,  irascibilis  in  qua  est 
fortitudo,  concupiscibilis  in  qua  est  temperantia,  manent 
quodammodo  destitutae  proprio  ordine  quo  naturaliter 
ordinantur  ad  virtutem.  Ratio  quidem,  destituta  suo  ordine 
ad  verum  ;  voluntas,  destituta  suo  ordine  ad  bonum  ;  irasci¬ 
bilis,  destituta  suo  ordine  ad  arduum  ;  concupiscibilis,  desti¬ 
tuta  suo  ordine  ad  delectabile  moderatum  ratione.  (I.-II. 
q.  85.  a.  3.) 

3.  In  utroque  perinde  eadem  prorsus  seu  fere  eadem  1 
difficultas  ad  prosequendum  bonum  et  pronitas  in  malum. 

1  Diversae  reperiuntur  sententiae  etiam  apud  Thomistas,  quo¬ 
rum  quidam  cum  Gonet  et  aliis  asserunt  hominem  in  statu  naturae 
lapsae,  non  habentem  peccatum  actuale,  sed  solum  originale,  nullo 
modo  esse  debiliorem  ad  bonum  morale  ordinis  naturalis,  quam  esset 
in  statu  naturae  purae.  Quidam  vero  cum  Alvarez,  Lemos,  Contenson, 
Goudin  et  aliis,  dicunt  :  «  Vires  naturales  hominis  ad  bonum  morale 
ordinis  naturalis  in  statu  naturae  lapsae  nondum  reparatae,  non  sunt 
imminutae  intrinsece  et  quoad  entitatem  ;  probabilius  est  tamen  esse 
minus  habiles  ad  bonum  morale  extrinsece  et  ex  appositione  impedi¬ 
menti,  quod  non  fuisset  in  natura  pura,  atque  hoc  sensu  posse  dici 
minores  quam  fuissent  in  natura  pura.  Conclusio  quoad  utramque 
partem  deducitur  ex  variis  locis  D.  Thomae.  »  (Billuart,  tract.  De 
Gratia,  dissert.  2.  praeambula,  art.  3.).  — Caietanus  in  I.-II.  q.  109. 
a.  2.  ait  :  «  Differentia  inter  naturam  in  puris  naturalibus  et  naturam 
lapsam,  tanta  est  quanta  est  inter  personam  nudam  ab  initio  et  perso¬ 
nam  exspoliatam.-  Et  hoc  dico  secundum  rem  ;  secundum  rationes 
vero  rerum,  multa  adveniunt.  Sicut  enim  persona  nuda  et  persona 
spoliata  non  distinguuntur  in  hoc  quod  una  sit  magis  aut  minus 
nuda,  ita  natura  in  puris  naturalibus,  et  natura  spoliata  gratia  et 
iustitia  originali,  non  differunt  per  hoc  quod  altera  earum  sit  magis 
aut  minus  in  naturalibus  destituta...  Sed  quantum  ad  rationes  rerum 
magna  differentia  est.  Quia  sicut  in  persona  nuda  nuditas  negationis 
rationem  habet,  in  exspoliata  vero  habet  rationem  privationis  vestis 
debitae  conservari  etc.,  ita  defectus  animae  et  corporis  naturae  in 
puris  naturalibus,  nec  culpae  et  poenae,  nec  vulnerum  etc.  rationem 
habent,  sed  naturalium  conditionum  ;  in  natura  autem  lapsa  habent 
rationem  corruptionum,  vulnerum,  poenae  et  culpae  in  parte  suscep- 
tiva  illius.  Unde  patet,  quod  quantum  ad  sufficientiam  naturae  huma¬ 
nae  ad  opera  naturae  proportionata,  idem  est  iudicium  de  natura 
in  puris  naturalibus,  et  de  natura  lapsa  ;  quia  utrobique  vires  sunt 

4.  In  utroque  similiter  passibilitas  et  corruptibilitas  et 
mors  et  alii  defectus  corporales,  omnibus  hominibus  com¬ 
munes,  ut  dolor,  fames,  sitis,  fatigatio  et  huiusmodi,  unde 
vita  corporis  est  veluti  quaedam  corruptio  continuata  quae 
terminatur  ad  mortem. 

5.  Et  in  utroque  pariter  post  mortem,  carentia  seu  pri¬ 
vatio  visionis  Divinae  Essentiae. 

In  quo  differant.  —  Verumtamen  differunt  : 

i°  Quia  in  puero  quem  a  Deo  formatum  ex  limo  terrae 
et  in  conditione  suae  naturae  derelictum  praesupponimus, 
privatio  gratiae  est  sola  et  simplex  gratiae  privatio  quae  non 
debetur  naturae  in  se  consideratae  ;  et  carentia  originalis 
iustitiae  est  simpliciter  mera  carentia  quae  nihil  ponit 
nihilumque  abstulit.  In  puero  autem  ex  Adam  generato 
carentia  originalis  iustitiae  dicit  privationem  gratiae  et 
aliorum  donorum  ;  sed  cum  respectu  ad  actum  peccati 
praecedentem,  qui  huius  privationis  causa  fuit. 

2°  Ideo  in  puero  ex  Adam  nato  privatio  iustitiae  originalis 
habet  rationem  culpae,  quia  causatur  ex  voluntate  primi 
parentis  ;  in  altero  autem  puero  rationem  culpae  non  habet, 
cum  non  comparetur  ad  voluntatem  sicut  ad  causam. 

30  Similiter  in  puero  ab  Adam  derivato  vires  animae, 
quatenus  iustitia  originali  privatae,  vere  dicuntur  vulneratae  ; 

aeque  dispositae.  »  ' —  Atque  in  III.  q.  15.  a.  2.  addit  ad  hoc 
ipsum  propositum  :  «  Differentia  inter  animam  Christi  et  aliorum, 
est  quod  anima  Christi  est  secundum  quod  erant  animae  in  statu 
innocentiae ,  quantum  ad  elongationem  a  peccato ;  animae  vero  reli¬ 
quorum,  quantumcumque  sanctificatorum  in  utero,  in  hac  vita  sunt 
sicut  anima  hominis,  qui  incidit  in  latrones,  et  non  solum  exspoliatus 
est  gratuitis,  sed  vulneratus  in  naturalibus.  Et  ideo  in  anima  Christi, 
secundum  se,  sola  naturalis  inclinatio  partis  sensitivae  in  bonum 
sibi  consonum  erat  per  virtutem  subiicienda  perfecte  rationi,  ut 
nulla  fomitis  ratio  maneret  in  eo.  In  aliis  autem  non  solum  est  natu¬ 
ralis  inclinatio  partis  sensitivae  in  bonum  sibi  consonum,  sed  talis 
inclinatio  est  vulnerata.  Et  propterea  non  sufficit  in  aliis  ad  tollendum 
fomitem  perfectio  virtutis  ;  sed  speciali  est  opus  gratia  sic  sanante, 
ut  extinctus  sit  fomes  peccati.  Quod  soli  Beatae  Virgini  in  hac  vita 
concessum  credimus.  » 

et  destitutiones  riationis  ad  verum,  et  voluntatis  ad  bonum, 
et  irascibilis  ad  arduum,  et  concupiscibilis  ad  delectabile 
ratione  moderatum,  quatuorsunt  vulnera  inflicta  toti  humanae 
naturae  ex  peccato  primi  parentis  ;  in  altero  autem  puero 
iste  defectus  naturalis  est,  et  nec  rationem  culpae  nec 
rationem  poenae  habet,  quia  non  per  voluntatem  est 
causatus. 

4°  In  puero  ex  Adam  derivato  difficultas  ad  bonum  et 
pronitas  ad  malum  vocatur  fomes  peccati,  eo  quod,  licet 
peccatum  secundum  se  non  sit,  oritur  tamen  ex  peccato  et 
inclinat  ad  peccatum ;  in  altero  autem  puero  nec  fomes 
feccati  potest  dici,  nam  quamvis  ad  peccatum  quodammodo 
inclinet,  ex  peccato  tamen  non  trahit  originem. 

5°  Puer  etiam  qui  ab  Adam  descendit,  dicitur  vere 
incurrere  et  peccatum  et  peccati  maculam  et  peccati  poenam, 
quia  ab  Adam  sicut  a  principio  activo  descendit ;  alter  vero 
puer  qui  naturam  humanam  ab  Adam  non  accipit,  nec 
culpam  originalem  incurrit  nec  praedictos  defectus  sub 
ratione  maculae  aut  poenae,  cum  non  comparentur  ad 
voluntatem  sicut  ad  causam. 

6°  Passibilitas,  corruptibilitas,  dolor,  fames,  sitis,  mors 
et  omnes  huiusmodi  defectus  in  filio  Adami  culpabiles  sunt 
per  comparationem  ad  primum  principium,  quod  est  peccatum 
Adae,  et  poenales  sunt  per  comparationem  ad  personam,  et 
naturales  sunt  per  comparationem  ad  naturam  iam  destitu¬ 
tam.  In  altero  autem  puero  praedicti  defectus  sunt  pure 
naturales,  quoniam  ex  principiis  naturae  causantur  ;  talis 
namque  puer  est  mortalis,  est  passibilis  et  pugnam  concu¬ 
piscentiae  ad  rationem  sentiens  ;  in  quo  tamen  nihil  humanae 
naturae  derogatur,  quia  hoc  ex  principiis  solius  naturae 
consequitur. 

7°  Similiter,  «  homo  in  solis  naturalibus  constitutus 
careret  quidem  visione  divinae  essentiae,  si  sic  decederet ;  sed 
tamen  non  competeret  debitum  non  habendi.  Aliud  est  enim 
non  debere  habere,  quod  non  habet  rationem  poenae,  sed 
defectus  tantum  ;  et  aliud  debere  non  habere,  quod  habet 
rationem  poenae.  »  (De  Malo,  q.  5.  a.  1.  ad  15.)  «  Carentia 
divinae  visionis  dupliciter  competit  alicui  :  Uno  modo  sic. 

quod  non  habeat  in  se  unde  possit  ad  divinam  visionem 
pervenire,  et  sic  carentia  divinae  visionis  competeret  ei  qui 
in  solis  naturalibus  esset  etiam  absque  peccato  ;  sic  enim 
carentia  divinae  visionis  non  est  poena,  sed  defectus  conse¬ 
quens  omnem  naturam  creatam  ;  quia  nulla  creatura  ex  suis 
naturalibus  potest  pervenire  ad  visionem  divinam.  Alio 
modo,  ut  habeat  in  se  aliquid  ex  quo  debeatur  ei  quod  careat 
visione  divina  ;  et  sic  carentia  visionis  divinae  est  poena  et 
originalis  et  actualis  peccati.  »  {De  Malo,  q.  4.  a.  1.  ad  14.) 
Inde  : 

8°  Puer  a  Deo  ex  limo  terrae  formatus  et  conditioni 
suae  naturae  derelictus,  non  debet  habere  iustitiam  originalem, 
nec  gratiam,  nec  gloriam,  nec  visionem  divinae  essentiae, 
quia  haec  omnia  non  debentur  humanae  naturae  in  se  consi¬ 
deratae  ;  puer  vero  ex  Adam  generatus,  debet  non  habere 
iustitiam  originalem,  et  gratiam,  et  gloriam  et  praemium 
vitae  aeternae,  quia  competit  ei  debitum  non  habendi  et  est 
in  eo  aliquid  ex  quo  debetur  ei  quod  careat  supernaturalibus 
donis  gratiae  et  gloriae.  Inde  : 

90  Puer  ex  Adam  derivatus  indiget  redemptione  et 
salute  quae  est  per  Christum  ;  alter  vero  puer  non  indiget 
redemptione  nec  salute  quae  est  per  Crucis  mysterium, 
etiamsi  indigeat  gratia  ad  gloriam  assequendam.  {II.  Sent. 
dist.  31.  q.  1.  a.  2.  ad  3.) 

Qualiter  defectus  iustitiae  originalis  habeat  rationem 
culpae  et  rationem  poenae  in  his  qui  ex  primo  parente  pro¬ 
dierunt. 

a)  Quoad  rationem  culpae.  —  D.  Thomas,  Comp.  Theolog. 
201  :  «  Haec  quaestio  de  facili  solvitur,  si  distinguatur  inter 
personam  et  naturam.  Sicut  enim  in  una  persona  multa  sunt 
membra,  ita  in  una  humana  natura  multae  sunt  personae, 
ut  participatione  speciei  multi  homines  intelligantur  quasi 
unus  homo,  ut  Porphyrius  dicit.  Est  autem  hoc  advertendum 
in  peccato  unius  hominis,  quod  diversis  membris  diversa 
peccata  exercentur ;  nec  requiritur  ad  rationem  culpae,  quod 
singula  peccata  sint  voluntaria  voluntate  membrorum  quibus 
exercentur,  sed  voluntate  eius  quod  est  in  homine  principale. 

sc.  intellectivae  partis.  Non  enim  potest  manus  non 
percutere  aut  pes  non  ambulare,  voluntate  iubente.  Per 
hunc  igitur  modum  defectus  originalis  iustitiae  est  peccatum 
naturae ,  in  quantum  derivatur  ex  inordinata  voluntate  primi 
principii  in  natura  humana,  sc.  primi  parentis ;  et  sic 
est  voluntarium  habito  respectu  ad  naturam,  voluntate 
sc.  primi  principii  naturae ;  et  sic  transit  in  omnes  qui 
ab  ipso  naturam  humanam  accipiunt,  quasi  in  quaedam 
membra  ipsius  ;  et  propter  ho<c  dicitur  originale  peccatum, 
quia  per  originem  a  primo  parente  in  posteros  derivatur  ; 
unde,  cum  alia  peccata,  sc.  actualia,  immediate  respiciant 
personam  peccantem,  hoc  peccatum  directe  respicit  naturam. 
Nam  primus  parens  suo  peccato  infecit  naturam;  et  natura 
infecta  inficit  personam  filiorum,  qui  ipsam  a  primo  parente 
suscipiunt.  » 

b)  Quoad  poenam.  —  D.  Thomas  ibidem,  cap.  ioo.  :  «  Et 
quia  praedictum  originalis  iustitiae  bonum  sic  humano 
generi  in  primo  parente  divinitus  attributum  fuit,  ut  tamen 
per  ipsum  derivaretur  in  posteros  (remota  autem  causa, 
removetur  effectus)  consequens  fuit  ut,  primo  homine 
praedicto  bono  per  proprium  peccatum  privato,  omnes 
posteri  privarentur  ;  et  sic  de  cetero,  scilicet  post  peccatum 
primi  parentis  omnes  absque  originali  iustitia  et  cum 
defectibus  consequentibus  sunt  exorti.  Nec  hoc  est  contra 
ordinem  iustitiae,  quasi  Deo  puniente  in  filiis  quod  primus 
parens  deliquit  ;  quia  ista  poena  non  est  nisi  subtractio 
eorum  quae  supernaturaliter  primo  homini  divinitus  sunt 
concessa,  per  ipsum  in  alios  derivanda  ;  unde  aliis  non  debe¬ 
bantur,  nisi  quatenus  per  primum  parentem  in  eos  erant 
transitura ;  sicut  si  rex  det  feudum  militi  transiturum  per 
ipsum  ad  haeredes  ;  si  miles  contra  regem  peccat,  ut  feudum 
mereatur  amittere,  non  potest  postmodum  ad  eius  haeredes 
devenire  :  unde  iuste  privantur  posteri  per  culpam  parentis.  » 
Vide  II.  Sent.  dist.  31.  q.  1.  a.  1.  et  2. 


CAP.  IV. 


QUOMODO  ORIGINALE  PECCATUM  TOLLATUR  53 


II 

Quomodo  peccatum  originale  deleatur  seu  tollatur 
per  gratiam  quae  confertur  in  Baptismo. 

1  1 

Doctrina  D.  Thomae. 

a)  II.  Sent.  dist.  32.  q.  1.  a.  1.  :  «  Respondeo  :  dicendum, 
quod  de  remissione  culpae  originalis  oportet  nos  loqui  propor- 
tionaliter  ad  remissionem  culpae  actualis.  Ex  actu  enim  peccati 
duplex  effectus  in  peccante  relinquitur,  sc.  privatio  gratiae 
ex  ratione  aversionis  a  fine,  et  dispositio  quaedam  ad  similem 
actum,  quam  actus  peccati  inducit  ex  ratione  conversionis  ; 
et  ex  hoc  ipso,  quod  gratia  privatus  est  propria  voluntate, 
reatum  poenae  incurrit  ;  unde,  gratia  sibi  restituta,  simul  et 
macula  illa  tollitur  quae  in  defectu  gratiae  consistebat,  et 
obligatio  ad  poenam  quae  reatus  dicitur  ;  dispositio  vero  ex 
actu  peccati  inducta  non  ex  toto  statim  tollitur,  sed  minuitur, 
in  quantum  gratia  inclinat  ad  contrarium  illius  dispositionis  ; 
sed  postmodum  per  consuetudinem  bonorum  operum  etiam 
illa  dispositio  tollitur.  Similiter  etiam  ex  actu  naturae,  qui 
est  carnis  propagatio,  relinquitur  quaedam  dispositio  incli¬ 
nans  ad  malum  in  ipsa  natura  generati,  quae  concupiscentia 
vel  fomes  dicitur ;  et  ex  hoc  ipso,  quod  illa  naturae  corruptio, 
in  se  virtutem  peccati,  ex  quo  causata  est,  continens,  perso¬ 
nam  attingit,  ipsam  indignam  Dei  gratia  efficit  ;  unde  relin¬ 
quitur  macula  et  defectus  gratiae  in  anima  ;  et  per  hoc  etiam 
ad  reatum  poenae  obligatur,  ut  sc.  praemio  illo  careat  quod 
gratiae  debeatur.  Per  baptismum  autem  gratia  confertur, 
cuius  virtute  illa  infectio  ab  homine  tollitur,  quae  ex  natura 
in  personam  devolvebatur  ;  et  secundum  hoc  anima  purgatur 
a  macula  culpae  et,  per  consequens,  solvitur  reatus  poenae. 
Illa  autem  dispositio  ad  malum,  quae  fomes  et  concupiscentia 
dicitur,  non  ex  toto  tollitur  ;  quia  illa  dispositio  sequitur 
conditionem  naturae  ;  baptismus  autem  non  purgat  naturam 
nisi  in  quantum  pertinet  ad  infectionem  personae ;  et  ideo  illa 

dispositio  ex  toto  non  tollitur  usque  ad  statum  beatitudinis, 
quo  natura  perfecte  curabitur  ;  sed  tamen  dispositio  illa  per 
baptismum  minuitur,  in  quantum  gratia,  quam  quis  in 
baptismo  consequitur,  in  contrarium  inclinat  ei  ad  quod 
fomes  disponebat ;  et  ita  virtus  fomitis  in  nobis  minuitur 
per  auxilium  gratiae.  » 

b)  III.  q.  69.  a.  3.  :  «  Respondeo  :  dicendum,  quod 
baptismus  habet  virtutem  auferendi  poenalitates  prae¬ 
sentis  vitae,  non  tamen  eas  aufert  in  praesenti  vita  ;  sed 
eius  virtute  auferentur  a  iustis  in  resurrectione,  quando 
mortale  hoc  induet  immortalitatem,  ut  dicitur  I.  Cor.  15,  34. 
Peccatum  originale  hoc  modo  processit,  quod  primo  persona 
infecit  naturam,  postmodum  vero  natura  infecit  personam. 
Christus  vero  converso  ordine  prius  reparat  id  quod  personae 
est,  et  postmodum  simul  in  omnibus  reparabit  id  quod 
naturae  est.  Et  ideo  culpam  originalis  peccati  et  etiam  poe¬ 
nam  carentiae  visionis  divinae,  quae  respiciunt  personam, 
statim  per  baptismum  tollit  ab  homine  ;  sed  poenalitates 
praesentis  vitae  (sicut  mors,  fames,  sitis  et  alia  huiusmodi) 
respiciunt  naturam,  ex  cuius  principiis  causantur,  prout  est 
destituta  originali  iustitia  ;  et  ideo  isti  defectus  non  tollentur, 
nisi  in  ultima  repaiatione  naturae  per  resurrectionem  glorio¬ 
sam  ». 

c )  II.  Sent.  dist.  32.  q.  1.  a.  2.  :  «  Respondeo  :  dicendum 
quod  peccatum  originale  est  primo  et  per  se  infectio  naturae, 
et  per  consequens  inficit  personam  secundum  quod  dispositio 
naturae  in  personam  redundat ;  et  secundum  hoc  duplex 
poena  originali  debetur  :  Una  in  quantum  personam  inficit, 
sc.  carentia  divinae  visionis  ;  visio  enim  divina  actum  quem¬ 
dam  designat ;  actus  autem  omnis  personae  est,  quia  actus 
individuorum  sunt,  ut  Philosophus  dicit ;  unde  et  carentia 
visionis  ad  personam  referenda  est,  cum  opposita  sint  circa 
idem.  Alia  poena  debetur  sibi  in  quantum  naturam  inficit, 
sicut  necessitas  moriendi,  passibilitas,  rebellio  carnis  ad 
spiritum,  et  huiusmodi  :  quae  omnia  ex  principiis  naturae 
causantur,  et  speciem  totam  consequuntur,  nisi  miraculose 
aliquid  contingat.  Dicendum  est  ergo,  quod  baptismus  infec¬ 
tionem  originalis  mundat,  secundum  quod  infectio  naturae 

in  personam  redundat ;  et  ideo  per  baptismum  illa  poena 
tollitur  quae  personae  debetur,  sc.  carentia  divinae  visionis  ; 
non  autem  baptismus  removet  infectionem  naturae,  secun¬ 
dum  quod  ad  naturam  per  se  refertur  ;  sed  hoc  erit  in  patria, 
quando  nostra  natura  perfectae  libertati  restituetur ;  et  ideo 
oportet,  quod  remaneat  illa  poena  post  baptismum  quae 
culpae  originali  debetur  secundum  quod  naturam  inficit ; 
et  huiusmodi  est  fomes,  necessitas  moriendi,  et  huiusmodi.  » 

1  2 

Adnotanda. 

1.  :  Ordo  processus  in  transmissione  peccati  originalis. 

—  Ante  omnia,  valde  notandus  processus  in  transmissione 
peccati  originalis,  iuxta  doctrinam  Angelici  Doctoris 
supra  transcriptam ;  in  quo  quidem  processu  talis  ordo 
servatur  : 

a)  Actus  naturae,  qui  est  carnis  propagatio ,  absque  quo 
non  datur  initium  nec  instrumentalis  causa  peccati  originalis 
transmittendi,  et  quo  posito  ponitur  simul  ratio  huiusce 
transmissionis. 

b)  Ex  praedicto  naturae  actu,  quo  humana  natura  propa¬ 
gatur  in  posteros,  relinquitur  quaedam  dispositio  inclinans 
ad  malum  in  ipsa  natura  generati,  quae  concupiscentia  vel 
fomes  dicitur.  Nam,  licet  semen  generantis  non  habeat  in  se 
infectionem  culpae  in  actu,  habet  tamen  in  virtute,  ac  de 
corpore  patris,  iustitia  originali  destituto,  generatur  corpus 
filii  tali  quoque  ordine  destitutum.  Cum  ergo  peccatum 
originale,  per  se  loquendo,  sit  naturae  vitium,  non  potest 
causari  per  id  quod  est  personae  per  se,  sed  solum  per  id 
quod  naturae  debetur. 

c)  Et  ex  hoc  ipso,  quod  illa  naturae  corruptio,  in  se  virtu¬ 
tem  peccati,  ex  quo  causata  est,  continens,  personam  attingit, 
ipsam  indignam  Dei  gratia  efficit.  Peccatum  equidem  origi¬ 
nale  trahitur  ex  origine,  in  quantum  per  eam  communicatur 
humana  natura  quam  proprie  respicit  peccatum  originale  : 
quod  quidem  fit,  quando  proles  concepta  animatur.  Quando 
ergo  proles  concepta  animatur,  humana  persona  constituitur 

ex  unione  animae  ad  corpus  cuius  est  forma  substantialis  ; 
atque  ex  unione  animae  ad  carnem  cui  infunditur,  ipsa 
persona  humana  ita  constituta  efficitur  indigna  Dei  gratia. 

d)  Ex  eo,  quod  humana  persona  subsistens  in  natura 
humana  ex  Adam  per  viam  generationis  propagata,  efficitur 
indigna  Dei  gratia,  competit  ei  debitum  non  habendi  gratiam 
seu  iustitiam  originalem  in  qua  gratia  iustificans  includebatur; 
etenim  talis  persona  est  veluti  membrum  totius  naturae 
humanae,  et  est  unus  homo  cum  Adamo  ex  quo  trahit  suam 
humanam  naturam,  et  simul  cum  natura  contrahit  et  habet 
in  se  aliquid,  ex  quo  debetur  ei  quod  privetur  supernatura- 
libus  donis  quae  primo  parenti  ita  fuerant  collata,  ut  simul 
cum  natura  ad  omnes  suos  posteros  transmitterentur. 

e)  Unde  relinquitur  defectus  gratiae  in  anima  et  carentia 
originalis  iustitiae  in  omnibus  animae  potentiis  et  in  ipso 
corpore  ;  ac  perinde  ex  ipso  defectu  gratiae  in  anima  provenit 
macula  1  ;  atque  ex  ipsa  privatione  originalis  iustitiae  cum 
fomite  seu  concupiscentia  sequitur  id  quod  est  formale  et  id 
quod  est  materiale  in  originali  peccato. 

/)  Ac  per  hoc,  ex  defectu  gratiae  in  anima,  etiam  ad 

1  Omni  peccato,  eo  modo  quo  est  peccatum,  respondet  macula. 
Unde  D.  Thomas,  III.  q.  87.  a.  2.  ad  3.  :  «  Sicut  in  corpore  contingit 
esse  maculam  dupliciter  :  uno  modo  per  privationem  eius  quod  requi¬ 
ritur  ad  decorem,  puta,  debiti  coloris  aut  debitae  proportionis  mem¬ 
brorum  ;  alio  modo,  per  superinductionem  alicuius  impedientis 
decorem,  puta,  luti  aut  pulveris  :  ita  etiam  animae  inducitur  macula, 
uno  modo  per  privationem  decoris  gratiae,  per  peccatum  mortale; 
alio  modo,  per  inclinationem  affectus  inordinatam  ad  aliquid  tempo¬ 
rale,  et  hoc  fit  per  peccatum  veniale.  Et  ideo  ad  tollendam  maculam 
peccati  mortalis  requiritur  infusio  gratiae  ;  sed  ad  tollendam  macu¬ 
lam  venialis  peccati  requiritur  aliquis  actus  procedens  ex  gratia,  per 
quam  removetur  inordinata  adhaesio  ad  rem  temporalem. »  In  rigore 
tamen  loquendo,  peccato  veniali,  eo  ipso  quod  non  tollit  gratiam 
sanctificantem,  non  respondet  macula  proprie  dicta.  Unde  ipse 
D.  Thomas  in  Expositione  Psalmi  14.  ait :  «  Qui  ingreditur  sine  macu¬ 
la.  Sine  macula,  sc.  mortali  ;  quia  peccatum  veniale  non  habet 
maculam  proprie.  »  —  Vide  I .-II .  q.  86.  —  Et  I.-II.  q.  89.  a.  1.  : 
«  Unde,  proprie  loquendo,  peccatum  veniale  non  causat  maculam 
in  anima.  Et  si  alicubi  dicatur  maculam  inducere,  hoc  est  secundum 
quid,  in  quantum  impedit  nitorem  qui  est  ex  actibus  virtutum.  » 

reatum  poenae  obligatur,  ut  sc.  praemio  illo  careat  quod 
gratiae  debebatur  ;  atque  ex  destitutione  originalis  iustitiae 
in  potentiis  animae,  oritur  etiam  conflictus  quo  caro  concu¬ 
piscit  adversus  spiritum,  et  spiritus  adversus  carnem. 

g)  Itaque  originale  causatur  in  anima  ex  coniunctione 
eius  ad  tale  corpus,  prout  forma  est  ;  sic  enim  ex  utrisque 
coniunctis  talis  natura  resultat  ;  quapropter  peccatum  origi¬ 
nale  est  primo  et  principaliter  in  essentia  animae  tamquam 
in  subiecto.  Originale  non  transit  in  animam  secundum 
quod  coniungitur  corpori  ut  motor,  sed  secundum  quod 
coniungitur  sibi  ut  forma;  quia  sic  humanam  naturam 
constituit. 

h)  Causa  autem,  per  quam  defectus  gratiae  et  macula 
relinquitur  in  anima,  est  ipsa  propagatio  humanae  naturae  ; 
quia  huiusmodi  defectus  contrahuntur  ex  unione  animae  ad 
corpus.  Verumtamen,  originalis  culpa  non  habet  quod  sit 
culpa  ex  unione  animae  ad  corpus  ;  nam  caro  non  inficit 
nisi  in  quantum  est  principium  activum  in  generatione  ;  sed 
ex  voluntate  primi  parentis,  cum  quo  omnes  homines,  ex  eo 
derivati,  sunt  unus  homo,  habet  quod  culpa  sit.  Ex  voluntate 
namque  primi  parentis  causantur  praedicti  defectus  in 
omnibus  qui  ab  eo  naturam  accipiunt ;  et  cum  ad  talem 
voluntatem  sicut  ad  causam  comparantur,  rationem  culpae 
et  poenae  habent.  Defectus  originalis  non  habet  rationem 
culpae  ex  hoc  quod  de  necessitate  trahitur  per  seminalem 
generationem,  sed  ex  hoc  quod  natura  est  infecta  infectione 
quae  reputatur  voluntaria  propter  sui  principium.  (De  Malo, 
q.  4.  a.  6.  ad  12.) 

2.  Quot  et  quanta  claudantur  in  ratione  peccati  origi¬ 
nalis.  —  In  peccato  equidem  originali  tot  et  tanta  claudi 
oportet,  quanta  et  quot  claudebantur  in  originali  iustitia, 
cuius  est  privatio.  Iam  vero,  ut  Caietanus  scribit  I.-II. 
q.  82.  a.  3.  :  «  Originalis  iustitia  dicit  tria,  sc.  :  donum  super- 
naturale  ;  subiectionem  mentis  ad  Deum  ;  rectum  ordinem 
voluntatis  et  omnium  potentiarum  animae  ad  bonum.  Et 
per  oppositum,  privatio  iustitiae  originalis  multipliciter 
potest  sumi,  ut  privat  hoc  vel  illo.  Et  licet  Auctor  alibi  dixerit 

[De  Malo,  q.  4.  a.  2.  ad  7.).  quod  uterque  defectus  voluntatis, 
sc.  sublectionis  ad  Deum  et  dispositionis  ad  bonum  obiectum, 
spectat  ad  formale  originalis  peccati,  in  hoc  tamen  loco  aut 
defectum  nullum  voluntatis,  aut  solius  subiectionis  ad 
Deum,  posuit  claudi  sub  formali  originalis  peccati...  Sicut 
cum  loquimur  de  iustitia  originali,  non  de  illo  tantum  dono 
loquimur,  sed  de  ipsa  sublectione  mentis  ad  Deum  quae  per 
illam  fit,  dum  dicimus  quod  iustitia  originalis  consistit  in 
subiectione  mentis  ad  Deum,  ab  effectu  donum  illud  decla¬ 
rantes  :  ita,  cum  dicitur  privatio  originalis  iustitiae,  potest 
intelligi  cum  privatione  primi  effectus.  Et  potest  Littera 
concordari,  distinguendo  quod  ad  formale  peccati  originalis 
aliquid  spectat  primo,  et  aliquid  secundario.  Et  quod  formale 
primo  est  sola  privatio  doni  illius  quod  subdebat  mentem,  et 
praecipue  voluntatem,  Deo ;  secundario  autem  est  etiam 
ipsa  privatio  ipsius  subiectionis....  Sola  privatio  iustitiae 
originalis,  non  in  quacumque  parte  animae,  sed  in  suprema, 
quae  exprimitur  per  primum  effectum,  sc.  privationem 
subiectionis  voluntatis  ad  Deum,  est  formale  in  originali 
peccato....  Et  quoniam  privatio  iustitiae  originalis  in 
supremo  animae  non  est  eius  privatio  secundum  quid, 
immo  est  privatio  principalis,  et  totius  virtualiter,  quo¬ 
niam  ex  illa  sequitur  totius  privatio  :  ideo  absolute 
verum  est,  quod  privatio  originalis  iustitiae  est  formale  in 
peccato  originali...  »  In  peccato  igitur  originali  clauduntur  : 

a)  ex  parte  causae  instrumentalis,  actus  naturae  qui  est 
carnis  propagatio,  prout  ex  tali  propagatione  relinquitur 
in  natura  generati  naturae  ipsius  corruptio  in  se  virtutem 
peccati,  ex  quo  voluntarie  a  primo  parente  causata  est, 
continens. 

b)  ex  parte  effectus  in  persona  generati  :  i°  ex  natura 
infecta  inficitur  persona,  quae  ex  ipsa  naturae  corruptione 
efficitur  indigna  Dei  gratia  ;  20  defectus  gratiae  in  ipsa  anima ; 
30  macula  resultans  ex  defectu  gratiae  ;  40  defectus  rectitu¬ 
dinis  in  voluntate  ;  50  defectus  rectitudinis  in  inferioribus 
animae  viribus  ;  6°  poena  quae  debetur  peccato  originali  in 
quantum  personam  inficit,  sc.  carentia  divinae  visionis ; 
70  poena  quae  debetur  peccato  originali  in  quantum  naturam 

inficit,  sc.  fomes  seu  rebellio  carnis  ad  spiritum,  passibilitas, 
necessitas  moriendi. 

Unde  D.  Thomas,  De  Malo,  q.  4.  a.  2.  :  «  Dicendum  est, 
quod,  cum  peccatum  originale  sit  peccatum  naturae,  sicut 
natura  humana  ex  multis  partibus  componitur,  ita  multa 
conveniunt  ad  originale  peccatum,  sc.  defectus  diversarum 
partium  humanae  naturae.  » 

3.  Quaenam  ex  his  multis,  quae  in  originali  peccato  inclu¬ 
duntur,  tollantur  per  gratiam  baptismi.  —  Per  infusionem 
itaque  divinae  gratiae,  quae  est  perfectio  personae,  tollitur 
illa  naturae  infectio  quae  ex  natura  in  personam  devolve¬ 
batur,  ac  perinde  :  i°  tollitur  defectus  seu  privatio  gratiae, 
cuius  indigna  erat  persona  ex  hoc,  quod  ab  Adamo  talem 
naturam  acceperat  et  habebat,  atque  ex  indigna  efficitur  a 
Deo  digna  per  ipsammet  gratiam  quae  ab  ipso  infunditur  ; 
2°  ut  D.  Thomas  dicit,  I.-II.  q.  114.  a.  5.  ad  2.  :  consequenter 
remittitur  culpa ;  30  deletur  macula ;  40  consequenter  sol¬ 
vitur  reatus  poenae  et  redditur  ius  ad  praemium  quod  gra¬ 
tiae  debetur  ;  50  reintegratur  subiectio  mentis  ad  Deum  ac 
rectitudo  ipsius  voluntatis  ;  6°  minuitur  dispositio  illa  ad 
malum  quae  fomes  et  concupiscentia  dicitur,  sed  non  ex 
toto  tollitur,  quia  illa  dispositio  sequitur  conditionem  naturae, 
et  baptismus  non  purgat  naturam  nisi  quantum  pertinet  ad 
infectionem  personae ;  70  ac  perinde  non  tolluntur,  sed 
remanent  illae  poenae  quae  debentur  originali  peccato 
secundum  quod  naturam  inficit,  ut  passibilitas,  fames,  sitis, 
dolor,  necessitas  moriendi. 

II.  Sent.  dist.  32.  q.  1.  a.  1.  ad  1.  :  «  In  originali  iustitia 
erat  aliquid  quasi  formale,  sc.  ipsa  rectitudo  voluntatis  ;  et 
secundum  hoc  sibi  opponitur  culpae  deformitas.  Erat  in  ea 
aliquid  quasi  materiale,  sc.  ordo  rectitudinis  impressus  in 
inferioribus  viribus ;  et  quantum  ad  hoc  opponitur  sibi 
concupiscentia  et  fomes.  Quamvis  ergo  non  restituatur 
originalis  iustitia  quantum  ad  id  quod  materiale  in  ipsa  erat, 
restituitur  tamen  quantum  ad  rectitudinem  voluntatis  ex 
cuius  privatione  ratio  culpae  inerat  ;  et  propter  hoc  id  quod 
culpae  est,  tollitur  per  baptismum,  sed  aliud  poenale  remanet. » 

III 

Qualiter,  absolute  loquendo,  per  Dei  gratiam  ex  toto 
possunt  tolli  vel  impediri  omnia  quae  in  originali 
peccato  importantur. 

Primo  :  Per  Dei  gratiam  fomes  peccati  ex  toto  potest 

tolli.  —  II.  Sent.  dist.  32.  q.  1.  a.  2.  ad  2.  :  «  In  omni  effectu 
quod  per  se  iustitiae  est,  potentior  est  gratuita  iustitia  quam 
originalis ;  sed  excludere  huiusmodi  poenalitates  (rebellio 
carnis  ad  spiritum,  corruptio,  passibilitas)  non  est  effectus 
iustitiae  in  quantum  iustitia  est,  sed  fuit  effectus  originalis 
iustitiae  ratione  cuiusdam  accidentis  sibi  annexi,  in  quantum 
sc.  fuit  continuata  et  non  interscissa  in  natura  humana  ; 
decuit  enim,  ut,  sicut  anima  sine  interruptione  in  Deum 
dirigebatur  per  iustitiam,  ita  etiam  corpus  animae  sine 
interruptione  totaliter  obediret ;  et  ideo  non  oportet,  quod 
ille  effectus  gratuitae  iustitiae  conveniat,  cum  facta  fuerit 
interruptio  rectitudinis  humanae  naturae  ad  Deum.  »  Ad  4.  : 
«  Simpliciter  loquendo,  melius  esset  homini  fomite  carere 
quam  ipsum  habere  ;  constat  enim  quod  ex  abundatia  gratiae 
fit  in  aliquibus,  quod  a  fomite  liberantur.  Sed  quoad  aliquid, 
et  quantum  ad  aliquem  statum  hominis,  expedit  fomitem 
habere,  ne  in  superbiam  elatus  cadat.  »  Ad  5.  :  «  Quantum- 
cumque  de  gratia  baptismati  infundatur,  nunquam  tamen 
potest  hoc  efficere,  ut  ex  toto  tollat  fomitem;  quia  gratia  illa 
non  est  ordinata  nisi  ad  curandum  infectionem  personae  ex 
infectione  naturae  procedentem.  Posset  tamen  Deus  alte¬ 
rius  generis  gratiam  infundere,  per  quam  totum  tolleretur  ; 
ut  sic  simul,  et  personae  et  naturae  infectio,  gratiae 
cederet.  » 

Secundo  :  Per  Dei  gratiam  possunt  praeservari  ab 
omnibus  quae  habent  rationem  poenae  in  peccato  originali 
omnes  qui  in  peccato  originali  nascuntur.  —  II.  Sent.  dist.  31. 
q.  1.  a.  2.  ad  2. :  «  Si  tamen  detur,  quod  non  morientur  (quidam 

homines  in  fine  mundi),  non  sequitur,  quod  sine  culpa  originali 
nascantur.  Hoc  enim  ex  speciali  dispensatione  Dei  agetur, 
ut  hanc  poenam  remittat  ex  sua  liberalitate  ;  quia  voluntas 
Dei  et  potestas  eius  non  est  subdita  ordini  culpae  ad  poenam, 
sicut  nec  ordini  naturalis  causae  ad  effectum  ;  potest  enim 
facere,  et  facit  quandoque  Deus,  ut  ignis  non  comburat,  ut 
in  tribus  pueris  patet,  Daniel.  cap.  3.  Unde  non  est  inconve¬ 
niens,  si  faciat,  ut  nati  in  originali  non  moriantur  ;  et  prae¬ 
cipue,  cum  mori  actu  non  sit  directe  poenae  originali  respon¬ 
dens,  sed  necessitas  moriendi.  Illi  autem  homines  necessitatem 
monendi  in  natura  sua  habent;  sed,  hac  positione  facta,  ab 
hac  necessitate  naturae  per  specialem  gratiam  liberabuntur  ; 
sicut  necesse  est,  secundum  causas  inferiores,  ignem  com¬ 
burere,  a  qua  tamen  necessitate  pueri  in  camino  ignis  per 
gratiam  liberati  sunt.  »  De  Malo,  q.  4.  a.  6.  ad  2.  :  «  Potest 
autem  contingere,  quod  aliqui  necessitatem  moriendi  ha¬ 
beant,  qui  tamen  nunquam  morientur,  divina  virtute  mortem 
prohibente  ;  sicut  potest  contingere,  quod  grave  generatum 
deorsum  non  feratur  propter  aliquod  impediens.  »  Et  I.-II.  q. 
81.  a.  3.  ad  1.  :  «  Illi  etsi  non  moriantur,  est  tamen  in  eis 
reatus  mortis,  sed  poena  aufertur  a  Deo,  qui  etiam 
peccatorum  actualium  poenas  condonare  potest.  » 

Nunc  ergo,  ut  ipse  D.Thomas  tradit,  De  Malo,  q.  4.  a.  2.  * 
«  Carentia  originalis  iustitiae  est  in  natura  ;  et  ideo  potest 
pertinere  ad  originale  peccatum  quod  est  peccatum  naturae; 
et  quod  si  comparetur  ad  istum  hominem  prout  est  persona 
quaedam,  non  habito  respectu  ad  naturam,  sic  est  poena; 
si  autem  comparetur  ad  principium  in  quo  omnes  peccave¬ 
runt,  sic  habet  rationem  culpae.  »  IV.  C.  Gent.  cap.  52.  :  «  Sic 
igitur  huiusmodi  defectus  in  aliis  consequens  ex  primo 
parente,  etiam  in  aliis  rationem  culpae  habet,  prout  omnes 
homines  computantur  unus  homo  per  participationem  naturae 
communis.  » 

Ergo  omnia  quae  clauduntur  in  peccato  originali,  si 
comparentur  ad  personam,  non  habito  respectu  ad  naturam, 
sic  sunt  poena.  Ergo  ex  speciali  dispensatione  Dei  omnia 
haec  possunt  remitti,  quia  voluntas  Dei  et  potestas  eius  non 
est  subdita  ordini  culpae  ad  poenam.  Ergo  potest  contingere, 

quod  aliquis  habeat  necessitatem  carendi  gratia,  et  tamen 
nunquam  careat,  divina  liberalitate  conferente.  Ergo,  etsi 
pertineat  ad  fidem,  quod  omnes  ex  Adam  derivati  incurrunt 
necesitatem  contrahendi  peccatum  originale,  Deus  potest 
facere  :  a)  ut  actu  non  contrahant ;  b)  ut  actu  non  careant 
gratia;  c)  ut  actu  non  incurrant  maculam;  d)  ut  actu  non 
incurrant  reatum;  e)  ut  actu  non  patiantur ;  f)  ut  actu  non 
moriantur;  sicut  potest  facere,  ut  ignis  non  comburat  et 
grave  deorsum  non  feratur. 

Tertio  :  Per  Dei  gratiam,  absolute  loquendo,  possunt 
etiam  aliqui  ex  Adam  derivati  praeservari  ab  ipsa  necessitate 
personali  incurrendi  peccatum  originale  eaque  omnia  quae  in 
tali  peccato  includuntur. 

a)  II.  Sent.  dist.  31.  q.  1.  a.  2.  ad  5.  :  «  Dicendum,  quod 
hoc  non  potest  esse,  ut  concupiscentia  habitualis,  quae  in 
deordinatione  virium  animae  consistit,  tolleretur  ex  toto,  nisi 
natura  penitus  reintegraretur  ;  et  hoc  quidem  nulli  dubium 
est,  quin  Deus  facere  posset ;  et  si  hoc  fieret,  procul  dubio 
geniti  sine  originali  nascerentur.  » 

b)  III.  Sent.  dist.  3.  q.  1.  a.  1.  solutio  1.  :  «  Conditio 
enim  spiritualis  a  parentibus  in  prolem  non  transit,  nisi  sit 
ad  naturam  pertinens  ;  ut  grammatica  patris  in  filium  non 
transit,  quia  perfectio  personalis  est.  Unde  et  sanctificatio 
parentum  in  B.  Virginem  transfundi  non  potuit,  nisi  curatum 
esset  in  eis  non  solum  id  quod  personae  est,  sed  etiam  id 
quod  est  naturae  in  quantum  huiusmodi  :  quod  quidem 
Deus  facere  potuit,  sed  non  decuit.  Perfecta  enim  naturae 
curatio  ad  perfectionem  gloriae  pertinet ;  et  ideo  sic  in 
statu  viae  parentes  eius  curati  non  fuerunt,  ut  prolem  suam 
sine  originali  peccato  conciperent.  » 

Igitur  etiam  ab  ipsa  necessitate  personali  incurrendi 
originale  peccatum  essent  praeservati  omnes  qui  fuerint 
sanctificati  :  a)  vel  in  parentibus  ;  b)  vel  in  carne  ante  anima¬ 
tionem  ;  c)  vel  in  ipso  instanti  infusionis  animae,  ita  quod 
prius  prioritate  ordinis  intelligatur  anima  per  gratiam  sancti¬ 
ficari  quam  corpori  uniri. 


CAP.  IV.  —  QUOMODO  ORIGINALE  PECCATUM  TOLLATUR  63 

Quarto  :  Praeservati  ab  ipsa  necessitate  personali  incur¬ 
rendi  originale  peccatum  iam  non  indigerent  personaliter 
redemptione  quae  est  per  Christum.  —  Nam  sanctificati  in 
parentibus  vel  in  ipso  actu  conceptionis  vel  in  carne  ante 
animationem,  reciperent  naturam  penitus  reintegratam  iam 
in  suis  parentibus,  vel  reintegratam  in  carne  sua  ante  infu¬ 
sionem  animae.  Sanctificati  vero  in  ipso  instanti  infusionis 
animae  ita,  ut  prius  intelligatur  gratia  sanctificans  infundi 
in  essentia  animae  quam  anima  ipsa  infundi  in  corpore, 
haberent  iam  gratiam  sanctificantem  ante  constitutionem 
personae  ;  ideoque  persona  constituta  ex  unione  substantiali 
animae  ad  corpus  iam  non  indigeret  redemptione  et  salute 
quae  est  per  Christum,  ut  praeservaretur  personaliter  a 
peccato  originali.  III.  Sent.  dist.  3.  q.  1.  a.  1.  solut.  1.  ad  2.  : 
«  Gratia  sanctificans  non  omnino  directe  opponitur  peccato 
originali,  sed  solum  prout  peccatum  originale  personam 
inficit;  est  enim  gratia  perfectio  personalis;  peccatum  vero 
originale  directe  est  vitium  naturae;  et  ideo  non  oportet, 
quod  gratia  sanctificans  a  parentibus  traducatur,  si  pecca¬ 
tum  originale  traducatur ;  sicut  et  originalis  iustitia,  cui 
directe  opponitur,  traducta  fuisset.  »  IV.  Sent.  dist.  43. 
q.  1.  a.  4.  ad  3.  :  «  Nec  potest  dici,  quod  non  hac  redemp¬ 
tione  indiguerunt,  quia  praestitum  fuit  eis  ut  sine  peccato 
conciperentur ;  quia  illa  gratia  facta  est  parentibus,  ut  in  eis 
vitium  naturae  sanaretur  ;  quo  manente,  sine  originali  peccato 
generare  non  possent  ;  vel  ipsi  naturae  quae  sanata  est. 
Oportet  autem  ponere,  quod  quilibet  personaliter  redemp¬ 
tione  Christi  indigeat,  non  solum  ratione  naturae.  » 

Quinto  :  Corollaria.  —  Ergo,  ut  omnes  ex  Adam  derivati 
habeant  necessitatem  personalem  redemptionis  quae  est  per 
Christum,  requiritur  :  a)  ut  cum  peccato  originali  concipiantur  ; 
b)  id  est,  ut  in  originali  peccato  nascantur ;  c)  id  est,  ut  omnes 
debitores  nascantur  et  malo  subiecti ;  d)  id  est,  ut  persona  iam 
constituta  ex  anima  et  corpore,  prout  est  membrum  totius 
humanae  naturae,  prout  accipit  humanam  naturam  ab 
Adamo  et  computatur  cum  Adamo  unus  homo,  indigna  Dei 
gratia  efficiatur,  et  debeat  non  habere  gratiam,  et  habeat 

in  se  aliquid  ex  quo  debeatur  ei,  quod  careat  iustitia 
originali. 

«  Ergo,  si  consideretur  iste  defectus  hoc  modo  per  originem 
in  istum  hominem  derivatus,  secundum  illud  quod  iste  homo 
est  quaedam  persona  singularis,  sic  huiusmodi  defectus  non 
potest  habere  rationem  culpae,  ad  cuius  lationem  requiritu' 
quod  sit  voluntaria;  sed  si  consideretur  iste  homo  generatus 
sicut  quoddam  membrum  totius  humanae  naturae  a  primo 
paiente  propagatae,  ac  si  omnes  homines  essent  unus  homo, 
sic  habet  rationem  culpae  propter  voluntarium  eius  princi¬ 
pium,  quod  est  actuale  peccatum  primi  parentis.  » 

Ergo  «  ei  quod  est  per  originem  contractum,  non  debetur 
poena  et  increpatio,  si  referatur  ad  personam,  quia  sic  non 
habet  rationem  voluntarii ;  sed  si  referatur  ad  naturam,  sic 
habet  rationem  voluntarii,  ut  dictum  est ;  et  hoc  modo 
debetur  ei  increpatio  et  poena.  »  [De  Malo,  q.  4.  a.  1.) 


CAPUT  QUINTUM 


Cum  D.  Thomas  tradit,  quod  Beata  Virgo  fuit  concepta 
cum  originali  peccato,  loquitur  de  conceptione  quae 
animae  infusionem  praecedit. 


I 

Doctrina  et  argumenta  D.  Thomae. 

a )  Quodl.  6.  a.  7.  : «  Utrum  liceat  celebrare  Conceptionem  Do¬ 
minae  nostrae  ?  Respondeo  :  dicendum,  quod  hic  inducuntur 
duae  quaestiones  :  una  principalis,  altera  accessoria,  sc.  :  An 
Beata  Virgo  fuerit  concepta  cum  originali;  quod  oportet 
primo  determinari.  Est  ergo  considerandum  quod  unusquis¬ 
que  peccatum  originale  contrahit  ex  hoc,  quod  fuit  in  Adam 
secundum  seminalem  rationem,  ut  Augustinus  dicit  Super 
Genesim  ad  litteram.  Omnes  autem  illi  in  Adam  fuerunt 
secundum  seminalem  rationem  qui  non  solum  ab  eo  carnem 
acceperunt,  sed  etiam  secundum  naturalem  modum  originis 
ab  eo  sunt  propagati.  Sic  autem  processit  ab  Adam  Beata 
Virgo,  quia  nata  fuit  per  commixtionem  sexuum,  sicut  et 
ceteri ;  et  ideo  concepta  fuit  in  originali  peccato,  et  inclu¬ 
ditur  in  universitate  illorum,  de  qua  Apostolus  dicit  ad 
Rom.  5,  12.  :  In  quo  omnes  peccaverunt ;  a  qua  universitate 
solus  Christus  excipitur,  qui  in  Adam  non  fuit  secundum 
seminalem  rationem  ;  alioquin,  si  hoc  alteri  conveniret  quam 
Christo,  non  indigeret  Christi  redemptione.  Et  ideo  non 
tantum  debemus  dari  Matri,  quod  subtrahat  aliquid  honori 
Filii,  qui  est  Salvator  omnium  hominum,  ut  dicit  Apostolus, 
I.  Tim.  cap.  4. 

Quamvis  autem  Beata  Virgo  in  originali  concepta  fuerit, 
creditur  tamen  in  utero  fuisse  sanctificata,  antequam  nata. 
Et  ideo  circa  celebrationem  Conceptionis  eius  diversa  con¬ 
suetudo  Ecclesiarum  inolevit.  Nam  Romana  Ecclesia  et 
plurimae  aliae,  considerantes  Conceptionem  Virginis  in  origi¬ 
nali  peccato  fuisse,  festum  Conceptionis  non  celebrant. 
Aliquae  vero  considerantes  sanctificationem  eius  in  utero, 
cuius  tempus  ignoratur,  celebrant  Conceptionem ;  creditur 
enim,  quod  cito  post  conceptionem  et  animae  infusionem 
fuerit  sanctificata.  Unde  illa  celebritas  non  est  referenda  ad 
Conceptionem  ratione  conceptionis ,  sed  potius  ratione  sancti¬ 
ficationis.  Sic  ergo  non  est  ideo  celebranda  Conceptio  prae¬ 
dicta,  quia  fuerit  sine  peccato  originali. 

Non  enim  per  hoc  tollitur,  quin  fuerit  specialius  ceteris 
praeparata,  eo  quod  in  ipsa  sanctificatione  copiosius  ceteris 
munus  gratiae  accepit ;  non  solum  ut  purgaretur  a  peccato 
originali,  sed  ut  tota  eius  vita  redderetur  immunis  ab  omni 
peccato,  tam  mortali  quam  veniali,  ut  dicit  Anselmus,  De 
Conceptu  Virginali,  cap.  18.  » 

b)  III.  q.  27.  a.  2.  ad  3.  :  «  Licet  Romana  Ecclesia  Concep¬ 
tionem  Beatae  Virginis  non  celebret,  tolerat  tamen  consue¬ 
tudinem  aliquarum  Ecclesiarum  illud  festum  celebrantium. 
Unde  talis  celebritas  non  est  totaliter  reprobanda.  Nec 
tamen  per  hoc,  quod  festum  Conceptionis  celebratur,  datur 
intelligi  quod  in  sua  conceptione  fuerit  sancta;  sed,  quia 
quo  tempore  sanctificata  fuerit  ignoratur,  celebratur  fes¬ 
tum  sanctificationis  eius  potius  quam  conceptionis  in  die 
Conceptionis  ipsius.  » 

c )  III.  Sent.  dist.  3.  q.  1.  a.  1.  sol.  1.  :  «  Et  ideo 
Beata  Virgo  in  peccato  originali  fuit  concepta,  propter  quod 
Bernardus  in  Epistola  ad  Lugdunenses  scribit  Conceptionem 
illius  celebrandam  non  esse,  quamvis  in  quibusdam  Ecclesiis 
ex  devotione  celebretur,  non  considerando  conceptionem, 
sed  potius  sanctificationem:  quae  quando  determinate  fuerit, 
incertum  est.  » 

II 

Adnotanda. 

Primo  :  In  doctrina  Divi  Thomae  idem  significat  esse 
conceptum  in  peccato  originali  ac  peccatum  originale  ex 
Adam  contrahere.  —  Quod  quidem  patet  ex  ipsismet  argu¬ 
mentis  supra  allatis,  quibus  D.  Thomas  ostendit  Beatam 
Virginem  fuisse  conceptam  cum  peccato  originali ;  sunt 
enim  eadem  omnino  ad  litteram  argumenta  quibus  Angelicus 
Doctor  conatur  semper  ostendere,  quod  omnes  homines, 
praeter  solum  Christum,  ex  Adam  derivati,  peccatum 
originale  ex  Adam  contrahunt.  Etenim  primum  argumentum, 
et  radix  ceterorum,  sumitur  ex  eo,  quod  Beata  Virgo  pro¬ 
cessit  ab  Adam  per  viam  generationis  et  nata  fuit  per  com¬ 
mixtionem  sexuum  sicut  et  ceteri  qui  secundum  naturalem 
modum  originis  ab  Adamo  sunt  propagati.  Alterum  vero 
argumentum  est,  quia  esse  conceptum  sine  originali  peccato 
est  privilegium  solius  Christi ;  nam  solus  Christus  excipitur 
ab  universitate  illorum  de  quibus  Apostolus,  Rom.  5,  12.  ait, 
quod  omnes  in  Adamo  peccaverunt  ;  et  solus  Christus, 
omnium  hominum  Redemptor,  redemptione  non  indiget. 
Tertium  denique  argumentum  est,  quia  alioquin,  nisi  Beata 
Virgo  concepta  fuerit  in  peccato  originali,  non  indigeret 
Christi  redemptione  ;  ac  perinde  Christus  non  esset  Redemptor 
suae  Matris.  «  Et  ideo  (concludit  D.  Thomas)  non  tantum 
debemus  dari  Matri,  quod  subtrahat  aliquid  honori  Filii, 
qui  est  Salvator  omnium  hominum.  » 

Secundo  :  Differentia  inter  conceptionem  Christi  et  con¬ 
ceptionem  B.  Virginis.  —  D.  Thomas,  III.  q.  32.  a.  4.  ad  1.  : 
«  Dicendum,  quod  illa  conceptio  (corporis  Christi)  tria  privi¬ 
legia  habuit,  sc. :  i°  quod  esset  sine  peccato  originali ;  2°  quod 
esset  non  puri  hominis,  sed  Dei  et  hominis  ;  30  item  quod 
esset  conceptio  Virginis ;  et  haec  tria  habuit  a  Spiritu  Sancto. 
Et  ideo  dicit  Damascenus,  quantum  ad  primum,  quod  Spiritus 

Sanctus  supervenit  Virgini  purgans  ipsam,  id  est,  praeservans, 
ne  cum  peccato  originali  conciperet.  Quantum  ad  secundum 
dicit  :  Et  virtutem  susceptivam  Verbi  Dei  tribuens,  id  est,  ut 
conciperet  Verbum  Dei.  Quantum  autem  ad  tertium,  dicit  : 
Simul  autem  et  gener ativam,  ut  sc.  manens  Virgo  posset 
generare,  non  quidem  active,  sed  passive ;  sicut  aliae  matres 
hoc  consequuntur  ex  semine  viri.  »  Et  exinde  Doctor  Ange¬ 
licus  concludit,  III.  q.  27.  a.  2.  ad  2.  :  «  Christus  nullo  modo 
contraxit  originale  peccatum,  sed  in  ipsa  sui  conceptione 
fuit  sanctus.  » 

De  Conceptione  autem  Beatissimae  Virginis  scribit  : 
a)  III.  q.  14.  a.  3.  ad  1.  :  «  Dicendum,  quod  caro  Virginis 
concepta  fuit  in  originali  peccato;  et  ideo  hos  defectus  con¬ 
traxit.  Sed  caro  Christi  ex  Virgine  assumpsit  naturam  absque 
culpa;  et  similiter  potuisset  naturam  assumere  absque  poena. 
Sed  voluit  suscipere  poenam  propter  opus  nostrae  redemp¬ 
tionis  implendum.  Et  ideo  habuit  buiusmodi  defectus  (fames, 
sitis,  dolor,  mors),  non  contrahendo,  sed  voluntarie  assu¬ 
mendo  ».  b)  III.  q.  27.  a.  2.  ad  3.  et  4.  :  «  Etsi  parentes  B.  Vir¬ 
ginis  fuerint  mundati  a  peccato  originali,  nihilominus  Beata 
Virgo  peccatum  originale  contraxit,  cum  fuerit  concepta 
secundum  carnis  concupiscentiam  ex  commixtione  maris 
et  feminae...  Nec  tamen  per  hoc,  quod  festum  Conceptionis 
celebratur,  datur  intelligi  quod  in  sua  conceptione  fuerit 
sancta;  sed  quia  quo  tempore  sanctificata  fuerit  ignoratur, 
celebratur  festum  sanctificationis  eius  potius  quam  concep¬ 
tionis  in  die  Conceptionis  ipsius.  »  c)  III.  q.  31.  a.  7.  :  «  Sed 
corpus  Beatae  Virginis  totum  fuit  in  originali  peccato  concep¬ 
tum,  ut  supra  dictum  est,  q.  14.  a.  3.  ad  1.  et  q.  27.  a.  2.  ;  et 
ita  etiam  secundum  quod  fuit  in  patribus,  fuit  peccato 
obnoxia.  »  Et  ibid.  a.  8.  ad  2.  :  «  Dicendum,  quod,  quia 
Beata  Virgo  fuit  in  originali  peccato  concepta,  fuit  in 
Abraham  sicut  curatione  indigens;  et  ideo  fuit  ibi  decimata, 
velut  inde  descendens  secundum  seminalem  rationem.  De 
corpore  autem  Christi  non  est  sic,  ut  dictum  est  articulo 
praecedenti.  » 

Tertio  :  Conceptio  itaque  Beatissimae  Virginis  quam 
D.  Thomas  dicit  non  esse  celebrandam,  est  Conceptio  ante 
infusionem  animae  rationalis.  —  Quod  profecto  manifeste 
apparet  :  i°  Ex  ipso  Quodlibeto  6.  art.  7.  ubi  Angelicus  Doctor 
dividit  et  contradistinguit  conceptionem  et  animae  infusionem, 
dicens  :  «  Creditur  enim,  quod  cito  post  conceptionem  et 
animae  infusionem  fuerit  sanctificata.  Unde  illa  celebritas 
non  est  referenda  ad  Conceptionem  ratione  Conceptionis,  sed 
potius  ratione  sanctificationis.  Sic  ergo  non  est  ideo  cele¬ 
branda  Conceptio  praedicta,  quia  fuerit  sine  peccato  origi¬ 
nali.  »  Unde  habentur  per  ordinem  ista  tria  :  Conceptio,  et 
animae  infusio,  et  sanctificatio.  Conceptio  enim  praecedit 
animae  infusionem  ;  animae  vero  infusio  praecedit  sanctifi¬ 
cationem,  saltem  ordine  et  prioritate  naturae.  Atque  prae¬ 
dictam  Conceptionem  asserit  D.  Thomas  :  a)  fuisse  cum 
peccato  originali ;  b)  ideo  non  esse  celebrandam. 

2°  Ex  III.  Sent.  dist.  3.  q.  1.  a.  1.  ubi  expresse  in  terminis 
agitur  de  conceptione  carnis  Beatissimae  Virginis,  et  caro 
Virginis  concepta  fuit  in  originali  peccato  ;  et  de  conceptione 
corporis  Beatissimae  Virginis,  et  corpus  Virginis  totum  fuit 
in  originali  peccato  conceptum,  ut  supra  dictum  est ;  et  de 
conceptione  activa  ex  parte  parentum  Beatissimae  Virginis, 
qui  prolem  suam  in  originali  peccato  conceperunt  et  originale 
peccatum  in  prolem  generatam  transmiserunt  ;  atque  ista 
est  Conceptio  quam  D.  Thomas  post  S.  Bernardum  scripsit 
celebrandam  non  esse. 

30  Ex  III.  q.  27.  a.  2.  ubi  agitur  etiam  ex  professo  : 
Utrum  B.  Virgo  fuerit  sanctificata  ante  animationem;  et 
contra  conclusionem  articuli,  sc.  :  «  Ergo  Beata  Virgo 
non  fuit  sanctificata  ante  infusionem  animae  rationalis  »  fit 
hoc  argumentum  :  «  Non  celebratur  festum  nisi  de  aliquo 
sancto.  Sed  quidam  celebrant  festum  Conceptionis  Beatae 
Virginis.  Ergo  videtur,  quod  in  ipsa  sua  Conceptione  fuerit 
sancta  ;  et  ita,  quod  ante  animationem  fuerit  sanctificata.  » 
Notet  diligenter  prudens  et  vigilans  lector  processum  logi¬ 
cum,  quo  D.  Thomas  ex  celebratione  Conceptionis  infert 
Conceptionis  sanctitatem  ;  atque  ex  sanctitate  Conceptionis 
deducit  sanctificationem  B.  Virginis  antfe  animationem. 

Quid  ergo  clarius?  Angelicus  Doctor  non  reiicit  logicum 
processum,  sed  respondet  :  «  Talis  celebritas  non  est  totaliter 
reprehendenda.  Nec  tamen  per  hoc,  quod  festum  Concep¬ 
tionis  celebratur,  datur  intelligi  quod  in  sua  Conceptione 
fuerit  sancta  ;  sed,  quia  quo  tempore  sanctificata  fuerit 
ignoratur,  celebratur  festum  sanctificationis  eius  potius 
quam  conceptionis  in  die  Conceptionis  ipsius.  » 

Ex  quibus  omnibus  aperte  liquet,  quod,  cum  D.  Thomas 
affirmat  :  a)  B.  Virginem  non  fuisse  sanctam  in  ipsa  sua 
Conceptione  ;  b)  B.  Virginem  fuisse  conceptam  cum  originali 
peccato  ;  c)  Conceptionem  B.  Virginis  non  esse  celebrandam  : 
unum  et  idem  sub  diversis  verbis  affirmat  ;  de  uno  et  eodem 
loquitur  ;  et  hoc  unum  et  idem  est  Conceptio  Beatissimae 
Virginis  ante  animationem,  ante  infusionem  animae  rationalis, 
ante  constitutionem  personae  B.  Virginis  ex  anima  infor¬ 
mante  corpus  atque  ex  corpore  substantialiter  informato 
per  animam. 


III 


Observationes  circa  argumenta  quae  ex  dictis 
Sancti  Thomae  formantur  a  Capreolo. 


Argumenta  Capreoli.  —  III.  Sent.  dist.  3.  q.  1.  a.  1.  ponit 
hanc  conclusionem,  sc.  :  Quod  Beata  Virgo  Maria  fuit  con¬ 
cepta  in  peccato  originali,  adiungens  :  «  Hanc  conclusionem 
tenet  D.  Thomas,  III.  Sent.,  in  praesenti  distinctione,  q.  1. 
a.  1.  q.  1.  ;  Sum.  Theol.  III.  q.  27.  a.  2.  ;  I.-II.  q.  81. 
a.  3  ;  Quodl.  6.  a.  7.  » 

«  Rationes  autem  ex  dictis  Sancti  Thomae  possunt 
quatuor  formari. 

Pruna,  talis  est  :  Quicumque  est  redemptus  per  Christum, 
habuit  peccatum.  Sed  Beata  Maria  fuit  redempta  per  Chris¬ 
tum.  Igitur  habuit  peccatum  ;  non  autem  actuale  ;  igitur 
originale.  » 

Secunda,  talis  est  :  Nullius  humanae  personae  conceptio 
aequatur  in  puritate,  et  immunitate,  et  elongatione  a  peccato, 
conceptioni  Filii  Dei.  Sed  Maria  fuit  humana  persona.  Ergo 

eius  conceptio  non  aequatur,  in  puritate  aut  elongatione  a 
peccato,  conceptioni  Christi.  /Equaretur  autem,  si  nunquam 
habuisset  peccatum  originale.  Igitur  habuit.  » 

«  Tertia,  talis  est  :  Singulare  privilegium  Filii  Dei  non 
convenit  alteri.  Secl  concipi  in  gratia  et  sanctitate,  singulare 
est  privilegium  Filii  Dei.  Igitur  nulli  alteri  competit.  » 

«  Quarta,  talis  est  :  Nulla  persona  concepta  per  sexuum 
commixtionem  est  expers  peccati  originalis.  Sed  Beata  Maria 
fuit  huiusmodi.  Igitur  non  fuit  expers  originalis  peccati.  » 

Quid  valeant  concludere  Capreoli  rationes  ex  dictis  S.  Tho- 
mae  efformatae.  —  Ex  dictis  in  cap.  3.  et  in  hoc  cap.  5.  facilis 
est  responsio  ad  supraposita  argumenta  ;  ex  quibus  minime 
demonstrari  potest  D.  Thomam  tradere,  quod  B.  Virgo 
habuisset  actualiter  originale  peccatum  in  primo  instanti 
temporis  suae  animationis. 

Ad  primam  ergo  rationem  dicendum.  —  Utique  ;  quicum¬ 
que  est  redemptus  per  Christum,  habuit  peccatum  vel  in 
actu  vel  in  necessitate  habendi  illud  ;  nam  terminus  a  quo 
redemptionis  est  vel  peccatum  vel  saltem  debitum  peccati. 
Ex  quo  nihil  necessario  sequitur,  nisi  quod  B.  Virgo  habuit 
necessitatem  incurrendi  in  originale  peccatum  ;  at  minime, 
quod  actualiter  habuerit  illud. 

Ad  secundani  vero  rationem.  —  Si  B.  Virgo  nunquam 
habuisset  peccatum  originale,  nec  actu  nec  in  potentia  debi¬ 
trici,  utique  non  indigeret  redemptione  ;  et  conceptio  eius 
aequaretur,  quantum  ad  hoc,  conceptioni  Christi.  Sed  B.  Virgo 
indiguit  redimi  per  Christum,  ex  cuius  praevisa  morte  fuit 
praeservat  a  ab  omni  originalis  culpae  labe  ;  debebat  enim 
carere  gratia  ;  non  tamen  necessario  sequitur,  quod  gratia 
caruerit,  neque  de  facto  caruit  ea  ex  speciali  Dei  privilegio. 

Ad  tertiam  autem  rationem.  —  Concipi  in  gratia  et  sanc¬ 
titate,  ex  vi  ipsius  conceptionis,  est  singulare  privilegium 
Christi,  qui  conceptus  est  de  Spiritu  Sancto  ex  Maria  Virgine ; 
cui  tamen  competit  concipi  in  gratia  et  sanctitate,  non  ex 
vi  suae  conceptionis,  sed  ex  meritis  ipsius  Christi  qui  est 
omnium  Salvator  et  Redemptor,  et  qui  Matrem  suam  redi¬ 
mendo  etiam  a  macula  originalis  culpae  praeservavit. 

Ad  quartam  denique  rationem.  —  Utique  ;  ex  modo  et 
virtute  suae  conceptionis  B.  Virgo  non  fuit  expers  peccati 
originalis  ;  e  contra,  debebat  carere  gratia  sanctificante,  et 
perinde  in  maculam  primi  peccati  incurrere  ;  sed  ex  morte 
Filii  Dei  praevisa,  sanctificata  est,  non  in  parentibus,  non 
in  carne  ante  animationem,  non  in  anima  ante  unionem  ad 
carnem,  sed  in  ipso  instanti  animationis  post  constitutionem 
personae,  ita  quod  prius,  prioritate  naturae  et  ordinis,  anima 
Beatissimae  Virginis  intelligatur  corpori  substantialiter  uniri 
quam  per  Dei  gratiam  sanctificari.  Unde  in  ipsomet  tem¬ 
poris  momento,  quo  anima  infusa  fuit  corpori,  gratia  sancti¬ 
ficans  simul  fuit  infusa  essentiae  animae  ;  ac  perinde  ipsa 
anima  ab  omni  macula  fuit  praeservata  immunis. 

CAPUT  SEXTUM 


D.  Thomas  reicit  sanctificationem  Beatae  Virginis  ante 
animationem  tamquam  quid  disconveniens  atque  in- 
compossibile  cum  redemptione  et  salute  quae  est  per 
Christum. 


I 


Triplex  modus  possibilis  sanctificationis 
ante  animationem. 

Primo  :  Quid  sit  esse  sanctifieatum  ante  animationem.  — 

D.  Thomas,  III.  Sent.  dist.  3.  q.  1.  a.  1.  et  Sum.  Theol.  III. 
q.  27.  a.  2.  ubi  ex  professo  ponit  quaestionem  istam,  nempe  : 
Utrum  Beata  Virgo  sanctificata  fuerit  ante  animationem, 
declarat  huiusmodi  sanctificationem,  quae  nihil  aliud  est 
nisi  triplex  modus  possibilis  impediendi  transmissionem 
peccati  originalis  in  prolem  generatam ;  quorum  primus 
vocatur  sanctificatio  prolis  in  parentibus  suis  ante  animatio¬ 
nem;  alter  vero,  sanctificatio  prolis  in  carne  sua  ante  anima¬ 
tionem;  tertius  denique,  sanctificatio  prolis  in  ipso  instanti 
infusionis  animae,  ita  tamen,  ut  prius  prioritate  naturae  et 
ordinis  intelligatur  anima  sanctificari  quam  corpori  uniri. 

Secundo  :  Quid  sit  esse  sanctifieatum  in  parentibus.  — 
Hoc  declarat  D.  Thomas,  III.  q.  27.  a.  2.  ad  4.  et  III.  Sent. 
dist.  3.  q.  1.  a.  1.  solut.  1.  dicens  :  «Nullo  modo  in  parentibus 
sanctificari  potuit  (B.  Virgo),  neque  etiam  in  ipso  actu  con¬ 
ceptionis  eius.  Conditio  enim  spiritualis  a  parentibus  in  pro¬ 
lem  non  transit,  nisi  sit  ad  naturam  pertinens  ;  ut  gramma¬ 
tica  patris  in  filium  non  transit,  quia  perfectio  personalis  est. 

Unde  et  sanctificatio  parentum  in  Beatam  Virginem  trans¬ 
fundi  non  potuit,  nisi  curatum  esset  in  eis  non  solum  id  quod 
personae  est,  sed  etiam  id  quod  est  naturae  in  quantum 
huiusmodi  :  quod  quidem  Deus  jacere  potuit,  sed  non  decuit. 
Perfecta  enim  naturae  curatio  ad  perfectionem  gloriae 
pertinet  ;  et  ideo  sic  in  statu  viae  parentes  eius  curati  non 
fuerunt,  ut  prolem  suam  sine  originali  peccato  conciperent  ; 
et  ideo  Beata  Virgo  in  peccato  originali  fuit  concepta ; 
propter  quod  B.  Bernardus  in  Epist.  ad  Lugdunenses  scribit 
Conceptionem  illius  celebrandam  non  esse,  quamvis  in  qui¬ 
busdam  Ecclesiis  ex  devotione  celebretur,  non  considerando 
Conceptionem,  sed  potius  sanctificationem  :  quae  quando 
determinate  fuerit,  incertum  est....  Parentes  autem  Beatae 
Virginis  radix  eius  fuerunt  per  actum  naturae  propagationi 
deservientem.  Unde,  nisi  natura  in  eis  sanctificata  fuisset,  non 
potuit  ex  eis  sancta  proles  concipi,  sed  vitiata  propter 
vitium  naturae.  Non  autem  fuit  in  eis  natura  sanctificata.  » 
«  Duplex  est  sanctificatio  :  una  quidem  totius  naturae,  in 
quantum  sc.  tota  natura  humana  ab  omni  corruptione 
culpae  et  poenae  liberatur  ;  et  haec  erit  in  resurrectione. 
Alia  vero  est  sanctificatio  personalis,  quae  non  transit  in 
prolem  carnaliter  genitam  ;  quia  talis  sanctificatio  non 
respicit  carnem,  sed  mentem.  Et  ideo,  etsi  parentes  Beatae 
Virginis  fuerint  mundati  a  peccato  originali,  nihilominus 
B.  Virgo  peccatum  originale  contraxit,  cum  fuerit  concepta 
secundum  carnis  concupiscentiam  ex  commixtione  maris  et 
feminae.  Dicit  enim  Augustinus,  I.  De  nupt.  et  concupisc., 
cap.  12.  :  Omnem,  quae  de  concubitu  nascitur,  carnem  esse 
peccati.  » 

Tertio  :  Quid  sit  esse  sanctificatum  in  carne  ante  anima¬ 
tionem.  —  PIoc  declarat  etiam  D.  Thomas  locis  supra  citatis  ; 
atque  ex  supradictis  de  modo  quo  peccatum  originale  trans¬ 
mittitur,  sufficienter  manifestatur.  Anima  enim  rationalis 
infectionem  originalis  peccati  non  habet  ex  sua  creatione, 
nec  ex  ipsa  infusione  eius  in  corpus,  habito  respectu  ad 
Deum  infundentem  ;  sed  ex  hoc  infectionem  incurrit  quod 
fit,  cum  carne  traducta,  una  natura;  ideoque  anima  inqui- 

natur  contagio  originalis  peccati  ex  carne  cui  unitur,  ex 
corpore  cui  infunditur.  Ergo,  si  caro,  per  quam  traducitur 
humana  natura  a  parente  in  filium  et  cui  postmodum  anima 
infunditur,  fuerit  a  Deo  sanctificata  antequam  anima  uniretur 
ei  ad  constituendam  naturam,  anima,  quae  a  Deo  creatur 
pura,  infectionem  non  reciperet  ;  et  ideo  maculam  originalem 
nunquam  incurreret,  nulloque  modo  originale  peccatum 
contraheret. 

Quarto  :  Quid  sit  esse  sanctificatum  in  ipso  instanti 
infusionis  animae,  ita  quod  prius  intelligatur  anima  sancti¬ 
ficari  quam  carni  uniri.  —  Hoc  declarat  D.  Thomas,  III.  Seni. 
dist.  3.  q.  1.  a.  i.  dicens  :  «  Sanctificatio  Beatae  Virginis  non 
potuit  esse  decenter  ante  infusionem  animae,  quia  gratiae 
capax  nondum  erat  ;  sed  nec  etiam  in  ipso  instanti  infusionis, 
ut  sc.  per  gratiam  conservaretur  ne  culpam  originalem  incur¬ 
reret.  Christus  enim  hoc  singulariter  in  humano  genere 
habet,  ut  redemptione  non  egeat,  quia  caput  nostrum  est, 
sed  omnibus  convenit  redimi  per  ipsum.  Hoc  autem  esse 
non  potest,  si  alia  anima  inveniretur  quae  nunquam  originali 
macula  fuisset  infecta  ;  et  ideo  nec  Beatae  Virgini,  nec  alicui 
praeter  Christum  hoc  concessum  est.  »  x\d  cuius  intelligen- 
tiam  attente  considerandum  est,  quod  persona  humana  non 
constituitur  nisi  ex  unione  substantiali  animae  et  corporis, 
cuius  est  substantialis  forma.  Licet  autem  uno  eodemque 
temporis  momento  anima  rationalis  a  Deo  ex  nihilo  creatur, 
et  corpori,  cuius  est  forma,  infunditur,  corpusque,  cui  infun¬ 
ditur,  animatur,  ex  quo  natura  humana  completur  ac  persona 
constituitur,  et  sic  constituta  actu  existit  primo  instanti 
temporis  suae  animationis  et  humanae  existentiae  :  attamen 
prius,  prioritate  ordinis  et  naturae,  est  animam  creari,  quam 
infundi;  et  prius  animam  infundi  et  uniri  corpori,  quam 
corpus  animari;  et  prius  corpus  animari  per  infusionem 
animae,  quam  ex  substantiali  unione  ac  compositione  animae 
et  corporis  humanam  personam  constitui;  constitutamque 
sic,  actu  existere.  Nunc  vero,  si  anima  rationalis  a  Deo  creata, 
dum  infunditur  corpori,  prius  prioritate  naturae  et  ordinis 
intelligatur  per  gratiam  tunc  in  ipso  instanti  infucionis 

infusam  sanctificari  quam  corpori,  cuius  est  substantialis 
forma,  uniri:  persona  inde  ex  unione  animae  et  corporis 
constituta  nullo  modo  culpam  originalem  incurreret  et 
neque  actu  neque  in  potentia  proxima  peccatum  primi 
parentis  contraheret ;  quapropter  persona  humana  ita  cons¬ 
tituta  iam  non  indigeret  redemptione.  Gratia  enim  sanctifi¬ 
cans  non  omnino  directe  opponitur  peccato  originali,  sed 
solum  prout  peccatum  originale  personam  inficit;  est  enim 
gratia,  perfectio  personalis;  peccatum  vero  originale  directe 
est  vitium  naturae.  Si  ergo  intelligatur  animam  in  ipso  instanti 
infusionis  gratiam  sanctificantem  prius  accipere  quam  cor¬ 
pori  uniri,  sequitur,  quod  et  vitium  naturae  removetur  ante¬ 
quam  natura  ipsa  compleatur,  et  personalis  perfectio  susci¬ 
pitur  in  anima  antequam  ex  unione  eius  ad  carnem  resultet 
persona  perfecte  constituta. 

Est  itaque  modus  iste  sanctificationis  animae  in  ipso 
instanti  infusionis  correlativus  ad  modum  sanctificationis 
corporis  ante  infusionem  animae  ;  et  relate  ad  praeserva- 
tionem  originalis  peccati,  idem  habetur  effectus,  sive  caro 
sanctificata  fuerit  ante  animationem,  sive  anima  ipsa  gra¬ 
tiam  suscipiat  ante  unionem  ad  carnem.  In  utroque  casu 
excluditur  necessitas  personalis  redemptionis  et  salutis  quae 
est  per  Christum.  Verificaretur  in  tali  hypothesi  quod  D. 
D.  Thomas,  quaerens  :  Utrum  caro  Christi  in  antiquis  patribus 
fuerit  peccato  obnoxia,  respondet  dicendum,  III.  Sent.  dist.  3. 
q.  4.  a.  1.  ad  5.  : « Quod  caro  Christi,  actu  existens  caro  Christi, 
nullo  modo  fuit  infecta  ;  eius  enim  emundatio  a  praecedenti 
infectione,  saltem  intellectu,  praecedit  assumptionem;  unde 
in  divinam  sapientiam  nihil  inquinatum  incurrere  potuit.  » 
Similiter,  sive  sanctificetur  caro  Beatissimae  Virginis  ante 
animationem,  sive  in  ipso  instanti  infusionis  anima  Beatissi¬ 
mae  Virginis  gratiam  suscipiat  ante  unionem  animae  ad 
carnem,  Beatissimae  Virginis  immunitas  a  peccato  originali, 
saltem  intellectu,  praecedit  constitutionem  humanae  personae 
in  ipsa  Beatissima  Virgine,  in  quam  proinde  non  modo 
nihil  inquinatum  actualiter  incurrit,  sed  neque  incurrere 
potuit:  quod  solius  Christi  est  privilegium. 

II 

Si  quocumque  modo  ante  animationem  Beatissima  Virgo 
sanctificata  fuisset ,  non  indiguisset  personaliter 
redemptione  et  salute  quae  est  per  Christum. 

Argumenta  D.  Thomae.  —  a)  III.  Sent.  dist.  3.  q.  1.  a.  1.  : 
«  Respondeo :  dicendum,  quod  sicut  Dionysius  dicit  De  Divin. 
Nominib.  cap.  12. :  Sanctitas  est  ab  omni  immunditia  libera  et 
'perfecta  et  immaculata  munditia;  unde,  cum  sanctificari  sit 
sanctum  fieri,  oportet  quod  sanctificatio  emundationem  ab 
immunditia  spirituali  ponat,  prout  nunc  de  sanctificatione 
loquimur.  Emundatio  autem  a  spirituali  macula,  sc.  culpa, 
sine  gratia  esse  non  potest,  sicut  et  tenebra  non  nisi  per 
lucem  fugatur  ;  unde  sanctificatio  tantum  ad  eos  pertinet, 
qui  gratiae  capaces  sunt.  Et  quia  proprium  subiectum 
gratiae  est  rationalis  natura,  ideo  ante  infusionem  animae 
rationalis  Beata  Virgo  sanctificari  non  potuit.  » 

b)  III.  q.  27.  a.  2.  :  «  Respondeo  :  dicendum,  quod 
sanctificatio  Beatae  Virginis  non  potest  intelligi  ante 
eius  animationem,  duplici  ratione.  Primo  quidem,  quia 
sanctificatio  de  qua  loquimur,  non  est  nisi  emundatio  a 
peccato  originali ;  sanctitas  enim  est  perfecta  munditia,  ut 
Dionysius  dicit  de  Div.  Nominib.,  cap.  12.  Culpa  autem  non 
potest  emundari  nisi  per  gratiam,  cuius  subiectum  est  sola 
creatura  rationalis.  Et  ideo  ante  infusionem  animae  ratio¬ 
nalis  Beata  Virgo  sanctificata  non  fuit.  Secundo,  quia  cum 
sola  creatura  rationalis  sit  susceptiva  culpae,  ante  infusionem 
animae  rationalis  proles  concepta  non  est  culpae  obnoxia. 
Et  si  quocumque  modo  ante  animationem  Beata  Virgo 
sanctificata  fuisset,  nunquam  incurrisset  maculam  originalis 
culpae,  et  ita  non  indiguisset  redemptione  et  salute  quae 
est  per  Christum,  de  quo  dicitur  Math.  cap.  1,  21  :  Ipse 
salvum  faciet  populum  suum  a  peccatis  eorum.  Hoc  autem 
inconveniens  est,  quod  Christus  non  sit  Salvator  omnium 
hominum,  ut  dicitur  I.  Timoth.  cap.  4.  » 

Commentarium  Cardinalis  Caietani.  —  Caietanus,  in  III. 
q.  27.  a.  2.  :  «  Sermo  est  de  sanctificatione  hominis  descen¬ 
dentis  ex  commixtione  maris  et  feminae  ;  supponimus  enim 
omnem  huiusmodi  hominem  peccatum  originale  contrahere, 
iuxta  superius  I .-II.  q.  81.  a.  3.  determinata  de  peccato 
originali.  Et  propterea  in  Littera  dicitur,  quod  sanctificatio, 

de  qua  loquimur ,  est  emundatio  a  peccato  originali .  Dubium 

occurrit  de  illa  consequentia  :  Ergo  non  indiguisset  redemp¬ 
tione  Christi.  Nam  videtur  non  valere  ;  ex  eo,  quod,  multi 
cum  sint  modi  quibus  redemptio  et  salus  per  Christum  fit, 
etiam  a  peccato,  ratio  ista,  unum  tantum  modum  excludens, 
quasi  omnes  excluserit,  infert  negativam  totaliter,  quod  non 
indiguisset  redemptione  Christi.  Quod  autem  non  sit  unicus 
tantum  modus,  quo  redemptio  a  peccato  fit  per  Christum, 
ex  eo  patet,  quod  ultra  illum  communem  modum  quo  salvat 
delendo  inventam  peccati  maculam  in  anima,  datur  alius, 
quo  tollendo  contagionis  labem  a  carne  susceptura  animam, 
praeservat  a  peccato  animam,  ne  incurrat  in  illud.  Ac  per  hoc, 
licet  Beata  Virgo  non  indiguisset  illo  modo,  sc.  per  deletionem 
maculae  incursae,  redimi  et  salvari  per  Christum  :  indiguit 
tamen  redimi  et  salvari  per  eundem  alio  modo,  sc.  per  emun¬ 
dationem  foetus,  ut  sic  praeservaretur  a  culpa.  » 

«  Ad  huius  evidentiam  advertendum  est,  quod  aliud  est 
personam  Beatae  Virginis  indiguisse  redimi  a  peccato  per 
Christum  ;  et  aliud  est  foetum  illum,  ante  animae  infusionem, 
indiguisse  sanctificari  per  Christum.  Nam  personam  ipsam 
indigere  salvari  a  peccato,  est  liberari  a  peccato  quod  habet 
vel  haberet;  oportet  enim  aut  quod  habeat  peccatum,  vel 
quod  sit  in  procinctu  seu  periculo  habendi  peccatum,  quisquis 
eget  salvari  a  peccato  ;  si  enim  peccatum  non  habet  nec  est 
in  periculo  habendi  peccatum,  salvatore  a  peccato  non 
indiget,  ut  patet.  Foetum  autem  egere  sanctificatione  est 
quia,  nisi  sanctificetur,  immundus  erit.  Si  Beatae  igitur 
Virginis  foetus  sanctificatus  fuisset  ante  infusionem  animae 
rationalis,  cum  foetus  non  sit  homo  nisi  per  animam  ratio¬ 
nalem,  non  ipsa  Beata  Virgo,  quae  non  erat  adhuc,  sed 
foetus  ille  indiguisset  sanctificari  per  Christum ;  sed  ipsa 
Beata  Virgo  fuisset  concepta  sine  peccato  originali  absque 

quacumque  alia  gratia;  ita  quod,  ex  hoc  ipso  quod  anima 
sua  infusa  esset  materiae  mundae,  originale  peccatum  non 
contraxisset,  etiam  si  nulla  superapposita  fuisset  gratia. 

«  Exemplum  :  Apostolus  Paulus,  quia  natus  est  civis 
Romanus  (Act.  Apost.  22,  28),  nunquam  indiguit  Caesarea 
gratia  ad  civilitatem  Romanam ;  quamvis  aliquis  ex  patribus 
suis  hac  gratia  indiguerit.  Simile  est  in  proposito  :  quia  licet 
caro  antecedens  personam  Beatae  Virginis  indiguerit  redimi 
tali  modo  per  Christum,  ipsa  tamen  Beata  Virgo,  quia  nata 
in  utero  esset  expers  peccati  absque  infusa  sibi  gratia  prae¬ 
servante  ne  incurreret,  non  indiguisset  simpliciter  et  abso¬ 
lute  redimi,  seu  salvari  a  peccato,  per  Christum.  Et  hinc 
habes  quod,  si  dicatur,  quod  Beata  Virgo  indiguisset  in 
carne  praecedente  redimi  a  peccato,  quamvis  non  in  se,  haec 
distinctio  non  obstat  dictis.  Quoniam  indigere  in  antece¬ 
dentibus  non  est  ipsam  indigere  ;  ita  quod  ly  in  anteceden¬ 
tibus  est  conditio  diminuens  rationem  indigentiae  personalis. 
Et  propterea  non  valet  consequentia  :  Indiguisset  in  sui 
foetus  carne.  Ergo  ipsa  Beata  Virgo  indiguisset.  » 

«  Est  ergo  simpliciter  vera  doctrina  in  Littera  tradita, 
quod,  si  Beata  Virgo  fuisset  ante  infusionem  animae  sancti- 
ficata,  quod  non  eguisset  redemptione  et  salute  a  peccato 
facta  per  Christum.  Et  bene  nota,  quod  non  dicitur  quod  non 
indiguisset  salute  gratiae  aut  gloriae  facta  per  Christum, 
sed  salute  a  peccato,  a  qua  dictus  est  lesus,  hoc  est,  Salvator, 
ut  Angelus  revelavit  loseph,  dicens  Math.  1,  21.  :  Vocabis 
nomen  eius  Iesum;  ipse  enim  salvum  faciet  populum  suum 
a  peccatis  eorum.  » 

«  Et  per  haec  patet  responsio  ad  obiectionem.  Quoniam 
Beatam  Virginem  in  praecedente  foetu,  vel  parente,  etc., 
indigere  redemptione,  non  est  ipsam  Beatam  Virginem 
indigere  ;  sicut  Paulum  in  suis  parentibus  indiguisse  gratia 
civilitatis  Romanae,  non  est  Paulum  illa  indiguisse,  sed 
maiores  suos  indiguisse  illa.  » 

Commentarium  ipsiusmet  Divi  Thomae.  —  Ipsemet 
Angelicus  Doctor  declarat  a  radice  Litteram  huius  articuli  2. 
q.  27.  tertiae  Partis  Summae  Theologicae  in  lib.  IV.  Sent. 

dist.  43.  q.  1.  a.  4.  solut.  1.  ad  3.  dicens  :  «  Quod  hoc  est  erro¬ 
neum  dicere,  quod  aliquis  sine  peccato  originali  concipiatur 
praeter  Christum  ;  quia  ille,  qui  sine  peccato  originali  conci¬ 
peretur,  non  indigeret  redemptione  quae  facta  est  per  Chris¬ 
tum  ;  et  sic  Christus  non  esset  omnium  hominum  Redemptor. 
Nec  potest  dici,  quod  non  hac  redemptione  indiguerunt, 
quia  praestitum  fuit  eis,  ut  sine  peccato  conciperentur ;  quia 
illa  gratia  facta  est  parentibus,  ut  in  eis  vitium  naturae 
sanaretur,  quo  manente  sine  originali  peccato  generare 
non  possent  ;  vel  ipsi  naturae  quae  sanata  est.  Oportet 
autem  ponere,  quod  quilibet  personaliter  redemptione  Christi 
indigeat,  non  solum  ratione  naturae.  Liberari  autem  a  malo, 
vel  a  debito  absolvi,  non  potest  nisi  qui  debitum  incurrit 
vel  in  malum  deiectus  fuit ;  et  ita  non  possent  omnes  fructum 
dominicae  orationis  in  seipsis  percipere,  nisi  omnes  debitores 
nascerentur,  et  malo  subiecti:  unde  dimissio  debitorum  et 
liberatio  a  malo  non  potest  intelligi,  quod  aliquis  sine  debito 
vel  immunis  a  malo  nascatur;  sed,  quia  cum  debito  natus, 
postea  per  gratiam  Christi  liberatur.  » 


III 

Observationes  et  corollaria. 

Primo  :  Ergo  esse  sanctificatum  ante  animationem  idem 
significat  ac  non  indigere  redemptione  et  salute  quae  est  per 
Christum.  —  Hoc  est,  quod  demonstrat  D.  Thomas,  dum 
concludit,  III.  q.  27.  a.  2.  quod  Beata  Virgo  non  fuit  sancti- 
ficata  ante  animationem.  Quod  quidem  ostenditur  ab  Ange¬ 
lico  Doctore  duplici  ratione  :  a)  Prima  ratio  est  directa  et 
positiva  et  sumitur  ex  ipsa  quidditate  gratiae  sanctificantis, 
cuius  subiectum  est  ipsa  creatura  rationalis.  Cum  ergo  sola 
creatura  rationalis  sit  subiectum  gratiae  quae  nonnisi  in 
essentia  animae  tamquam  in  subiecto  recipitur,  manifestum 
fit,  quod  sanctificatio,  de  qua  loquimur  et  quae  est  emun¬ 
datio  a  peccato  originali,  praesupponit  infusionem  animae 

rationalis,  ac  perinde  animationem  corporis  cuius  anima 
est  substantialis  forma.  Ideo  ante  infusionem  animae  ratio¬ 
nalis  Beata  Virgo  sanctificata  non  fuit. 

b)  Secunda  vero  ratio  declaratur  a  D.  Thoma,  ducendo 
ad  inconveniens,  et  sumitur  etiam  ex  eo  quod  sola  creatura 
rationalis  est  susceptiva  culpae  ;  etenim,  ut  supra  manet 
ostensum,  cap.  2.,  peccatum  originale  quod  est  privatio 
gratiae  seu  carentia  originalis  iustitiae,  habet  tamquam 
subiectum  primum  ipsammet  essentiam  animae ;  idcirco 
ante  infusionem  animae  rationalis  proles  concepta  non  est 
culpae  obnoxia,  et  nullo  modo  incurrere  potest  personaliter 
in  peccatum  primi  parentis.  Ideo  nisi  Beata  Virgo  sanctifi¬ 
cata  fuerit  post  eius  animationem,  non  indigeret  persona¬ 
liter  redemptione  et  salute  quae  est  per  Christum.  Quod  ex 
dictis  clarius  manifestatur  sic  : 

c )  Esse  sanctificatum  ante  animationem  est  esse  sancti- 
ficatum  :  a)  vel  in  parentibus  ;  b)  vel  in  carne  ante  infusio¬ 
nem  animae  ;  c)  vel  in  anima  ipsa  ante  eius  unionem  ad 
carnem  cui  infunditur.  Sed  quocumque  ex  his  tribus  modis 
Beata  Virgo  sanctificata  fuisset,  ante  unionem  animae  ad 
carnem  fuisset  sanctificata  :  ut  supra  manet  ostensum.  Ergo 
persona  Beatae  Virginis  nullo  modo  contraheret  originale 
peccatum ;  et  ita  non  indiguisset  redemptione  et  salute 
quae  est  per  Christum. 

Secundo  :  Ergo  esse  sanctificatum  ante  animationem 
significat  idem  ac  nunquam  incurrere  maculam  originalis 
culpae.  —  a)  Ita  D.  Thomas  in  corpore  articuli,  dum  exponit 
secundam  rationem,  ducendo  ad  inconveniens,  dicens  : 
«  Secundo,  quia,  cum  sola  creatura  rationalis  sit  susceptiva 
culpae,  ante  infusionem  animae  rationalis  prolis  concepta 
non  est  culpae  obnoxia.  Et  sic,  quocumque  modo  ante 
animationem  Beata  Virgo  sanctificata  fuisset,  nunquam 
incurrisset  maculam  originalis  culpae.  »  Atque  D.  Thomas  pro¬ 
sequitur  inde  inferendo  : 

b)  «  Et  ita  non  indiguisset  redemptione  et  salute  quae 
est  per  Christum.  »  Sed  hominem  derivatum  ex  Adamo  et 
ab  eo  descendentem  ex  commixtione  maris  et  feminae  non 

indigere  redemptione  Christi,  idem  significat  ac  talem  homi¬ 
nem  esse  sanctificatum  ante  animationem,  ut  ex  praeceden¬ 
tibus  patet. 

Tertio  :  Ergo  haec  tria  :  Esse  sanctificatum  ante  anima¬ 
tionem  ;  —  Nunquam  incurrere  maculam  originalis  culpae ; 
—  Non  indigere  redemptione  et  salute  quae  est  per  Christum  : 
convertuntur.  —  Convertuntur  equidem  iuxta  doctrinam  et 
terminologiam  Angelici  Doctoris,  qui  hanc  quaestionem  sic 
miro  ordine  disposuit,  et  profunde  introspexit,  et  dilucide 
explanavit,  tantoque  pondere  et  mensura  definivit.  Audia¬ 
mus  itaque  D.  Thomam  seipsum  declarantem  in  hac  per¬ 
difficili  materia.  Hic  in  hoc  art.  2.  :  Utrum  Beata  Virgo 
sanctificata  fuerit  ante  animationem ,  opponit  sibi  ipsi  in 
contra  subsequens  argumentum  :  «  Praeterea,  conveniens 
fuit,  sicut  Anselmus  dicit  in  libro  De  Conceptu  Virginali 
cap.  18.,  ut  illa  Virgo  ea  puritate  niteret  qua  maior  sub  Deo 
nequit  intelligi ;  unde  et  in  Cant.  4,  7.  dicitur  :  Tota  pulchra 
es,  amica  mea,  et  macula  non  est  in  te.  Sed  maior  puritas 
fuisset  Beatae  Virginis,  si  nunquam  fuisset  inquinata  contagio 
originalis  peccati.  Ergo  hoc  ei  praestitum  fuit  quod,  ante¬ 
quam  animaretur  caro  eius,  sanctificaretur.  » 

Et  D.  Th ornas  respondet  sic  :  « Ad  secundum  :  dicendum, 
quod,  si  nunquam  anima  Beatae  Virginis  fuisset  contagio 
originalis  peccati  inquinata,  hoc  derogaret  dignitati  Christi, 
secundum  quam  est  universalis  omnium  Salvator.  Et  ideo 
sub  Christo,  qui  salvari  non  indiguit  tamquam  universalis 
Salvator,  maxima  fuit  Beatae  Virginis  puritas.  Nam  Christus 
nullo  modo  contraxit  originale  peccatum,  sed  in  ipsa  sui 
conceptione  fuit  sanctus,  secundum  illud  Lucae  1,  35.  : 
Quod  ex  te  nascetur  sanctum,  vocabitur  Filius  Dei.  Sed  Beata 
Virgo  contraxit  quidem  originale  peccatum,  sed  ab  eo  fuit 
mundata  antequam  ex  utero  nasceretur.  Et  hoc  significatur 
Job.  3,  9,  ubi  de  nocte  originalis  peccati  dicitur  :  Exspectet 
lucem,  id  est  Christum,  et  non  videat  (quia  nihil  inquinatum 
intravit  in  illam,  ut  dicitur  Sap.  7,  25.)  ;  nec  ortum  surgentis 
aurorae,  id  est  Beatae  Virginis,  quae  in  suo  ortu  a  peccato 
originali  fuit  immunis.  » 

Ubi  notandum  primo  :  quid  importet  in  sua  significatione 
propositio  :  Nunquam  fuisset  inquinata  contagio  originalis 
peccati ;  seu  :  Nunquam  incurrisset  maculam  originalis  culpae. 
Quod  profecto  Angelicus  Doctor  apertis  verbis  declarat, 
dum  ex  illa  propositione  :  «  Si  nunquam  fuisset  (B.  Virgo) 
inquinata  contagio  originalis  peccati  »,  infert  :  Ergo  hoc  ei 
praestitum  fuit  quod,  antequam  animaretur  caro  eius,  sanctifi¬ 
caretur.  »  Ergo  nunquam  fuisse  inquinatum  contagio  origi¬ 
nalis  peccati,  idem  significat  in  praesenti  quaestione  ac  esse 
sanctificatum  ante  animationem  carnis.  Et  similiter  hoc 
aperte  ostendit  quoque  D.  Thomas  et  corroborat,  dum  res¬ 
pondendo  ad  argumentum  non  negat  consequentiam  nec 
reprehendit  logicum  processum  argumentationis,  sed  redu¬ 
cendo  ad  inconveniens,  ex  illa  propositione  :  «  Si  nunquam 
anima  Beatae  Virginis  fuisset  contagio  originalis  peccati 
inquinata  »,  infert  :  «  Hoc  derogaret  dignitati  Christi,  secundum 
quam  est  universalis  omnium  Salvator.  »  Ergo  nunquam  fuisse 
contagio  originalis  peccati  inquinatum  idem  significat  in 
praesenti  quaestione  ac  non  indiguisse  redemptione  et  salute 
quae  est  per  Christum.  Consequenter  haec  tria  :  a)  nunquam 
fuisse  contagio  originalis  peccati  inquinatum,  vel  nunquam 
incurrisse  maculam  originalis  culpae;  b)  esse  sanctificatum 
ante  animationem;  c)  non  indiguisse  redemptione  et  salute 
quae  est  per  Christum:  sunt  propositiones  quae  convertuntur, 
et  quarum  una  ex  altera  necessario  infertur,  et  quarum  una 
semel  admissa,  aliae  duae  veniunt  logica  necessitate  etiam 
admittendae.  Ergo  omnis  qui  indiget  redemptione  et  salute 
quae  est  per  Christum,  nullo  modo  fuit  sanctificatus  ante 
animationem  ;  et  qui  nullo  modo  fuit  sanctificatus  ante 
animationem  et  indiget  redemptione  et  salute  quae  est  per 
Christum,  aliquo  saltem  modo  incurrit  maculam  originalis 
culpae,  seu  fuit  contagio  originalis  peccati  inquinatus. 

Secundo  notandum,  videlicet,  quod  Angelicus  Doctor, 
dum  contraponit  Christum  qui  est  universalis  omnium 
Salvator  ad  Beatam  Virginem  quae  salvari  indiguit  per 
Christum,  adiungit  :  «  Nam  Christus  nullo  modo  contraxit 
originale  peccatum,  sed  in  ipsa  sui  conceptione  fuit  sanctus. 
Sed  Beata  Virgo  contraxit  quidem  originale  peccatum... 

Nec  tamen  per  hoc,  quod  festum  Conceptionis  celebratur, 
datur  intelligi  quod  in  sua  conceptione  fuerit  sancta.  »  Unde 
apparet  manifestum  inter  Filium  et  Matrem  discrimen. 
Christus  enim  fuit  sanctus  in  ipsa  sui  conceptione  ;  B.  Virgo 
in  sua  conceptione  non  fuit  sancta.  Christus  nullo  modo 
contraxit  originale  peccatum ;  Beatissima  Virgo  contraxit 
aliquo  modo.  Christus  salvari  non  indiguit,  tamquam  univer¬ 
salis  Salvator  omnium ;  Beatissima  vero  Virgo  indiguit 
redemptione  et  salute  quae  est  per  Christum. 

Et  concludit  D.  Thomas,  in  art.  2.  :  «  Unde  relinquitur , 
quod  sanctificatio  Beatae  Virginis  fuerit  post  eius  animatio¬ 
nem.  » 

CAPUT  SEPTIMUM 


De  sanctificatione  Matris  Christi  post  eiusdem  animationem. 


I 

Doctrina  D.  Thomae. 

Compend.  Theolog.  cap.  232.  scribit  :  a  a)  Quia  igitur,  ut  ex 
praedictis  apparet,  Beata  Virgo  Maria  Mater  Filii  Dei  facta 
est,  de  Spiritu  Sancto  concipiens,  decuit,  ut  excellentissima 
puritate  mundaretur,  per  quam  congrueret  tanto  ministerio  ; 
et  ideo  credendum  est  eam  ab  omni  labe  actualis  peccati 
immunem  fuisse,  non  tantum  mortalis,  sed  etiam  venialis  ; 
quod  nulli  sanctorum  convenire  potest  post  Christum,  cum 
dicatur  I.  Joann.  1,  8.  :  Si  dixerimus  quoniam  peccatum  non 
habemus,  ipsi  nos  seducimus,  et  veritas  in  nobis  non  est.  Sed 
de  Beata  Virgine  Matre  Dei  intelligi  potest  quod  Cantic.  4,  7 
dicitur  :  Tota  pulchra  es,  amica  mea,  et  macula  non  est  in  te. 

b)  Nec  solum  a  peccato  actuali  immunis  fuit  ;  sed  etiam 
ab  originali,  speciali  privilegio,  mundata.  Oportuit  siquidem, 
quod  cum  peccato  originali  conciperetur  utpote  quae  ex 
utriusque  sexus  commixtione  concepta  fuit.  Hoc  enim  privi¬ 
legium  sibi  soli  servabatur,  ut  virgo  conciperet  Filium  Dei. 
Commixtio  autem  sexus,  quae  sine  libidine  esse  non  potest 
post  peccatum  primi  parentis,  transmittit  peccatum  originale 
in  prolem.  Similiter  etiam,  quia,  si  cum  peccato  originali 
concepta  non  fuisset,  non  indigeret  per  Christum  redimi  ; 
et  sic  non  esset  Christus  universalis  hominum  Redemptor  : 
quod  derogat  dignitati  Christi.  Est  ergo  tenendum,  quod 
cum  pecca+o  originali  concepta  fuit  ;  sed  ab  eo  quodam 
speciali  modo  purgata  fuit. 

c )  Quidam  enim  a  peccato  originali  purgantur  post 

nativitatem  ex  utero,  sicut  qui  in  baptismo  sanctificantur. 
Quidam  autem  quodam  privilegio  gratiae  etiam  in  maternis 
uteris  sanctificati  leguntur,  sicut  de  Ieremia  dicitur,  lerem. 
i,  5.  :  Priusquam  te  formarem  in  utero,  novi  te;  et  antequam 
exires  de  vulva,  sancti ficavi  te.  Et  de  Ioanne  Baptista  Angelus 
dicit,  Luc.  1,  15.  :  Spiritu  Sancto  replebitur  adhuc  ex  utero 
matris  suae.  Quod  autem  praestitum  est  Christi  praecursori 
et  prophetae,  non  debet  credi  denegatum  esse  Matri  ipsius. 
Et  ideo  creditur  in  utero  sanctificata,  ante  sc.  quam  ex 
utero  nasceretur. 

d)  Non  autem  sanctificatio  praecessit  infusionem  animae. 
Sic  enim  nunquam  fuisset  peccato  originali  subiec.ta  et 
redemptione  non  indiguisset.  Non  enim  subiectum  peccati 
esse  potest  nisi  creatura  rationalis.  Similiter  etiam  gratia 
sanctificationis  per  prius  in  anima  radicatur,  nec  ad  corpus 
potest  pervenire  nisi  per  animam.  Unde  post  infusionem 
animae  credendum  est  eam  sanctificatam  fuisse. 

e)  Eius  autem  sanctificatio  amplior  fuit  quam  aliorum  in 
utero  sanctificatorum.  Alii  namque  sanctificati  in  utero 
sunt  quidem  a  peccato  originali  mundati ;  non  tamen  est  eis 
praestitum,  ut  postea  non  possent  peccare,  saltem  venialiter. 
Sed  Beata  Virgo  tanta  abundantia  gratiae  sanctificata  fuit, 
ut  deinceps  ab  omni  peccato  conservaretur  immunis,  non 
solum  mortali,  sed  etiam  veniali.  Et  quia  veniale  peccatum 
interdum  ex  subreptione  contingit,  ex  hoc  sc.  quod  aliquis 
inordinatus  concupiscentiae  motus  insurgit  aut  alterius 
passionis,  praeveniens  rationem,  ratione  cuius  pruni  motus 
dicuntur  esse  peccata:  consequens  est,  quod  Beata  Virgo 
nunquam  peccavit  venialiter,  eo  quod  inordinatos  passionum 
motus  non  sensit.  Contingunt  autem  huiusmodi  motus 
inordinati  ex  hoc,  quod  appetitus  sensitivus,  qui  est  harum 
passionum  subiectum,  non  sic  subiicitur  rationi  quin  interdum 
ad  aliquid  praeter  ordinationem  rationis  moveatur,  et  quan¬ 
doque  contra  rationem,  in  quo  consistit  motus  peccati.  Sic 
igitur  fuit  in  Beata  Virgine  appetitus  sensitivus  rationi 
subiectus  per  virtutem  gratiae  ipsum  sanctificantis,  quod 
nunquam  contra  rationem  movebatur,  sed  secundum  ordinem 
rationis.  »  Haec  ad  litteram  D.  Thomas. 

II 


Declaratio  doctrinae  D.  Thomae  per  ipsum  D.  Thomam. 


Primo  :  Beatissima  Virgo  fuit  a  peccato  actuali  omnino 
immunis.  —  Hoc  declarat  Angelicus  Doctor  ex  professo 
III.  Sent.  dist.  3.  q.  1.  a.  2.  solut.  2.,  dicens,  quod  Beata  Virgo 
per  gratiam  sanctificantem  qua  primo  sanctificata  est,  immu¬ 
nitatem  a  peccato  deinceps  consecuta  est  :  «  quae  quidem 
immunitas  a  tribus  causabatur,  sc.  :  i°  ex  ligatione  fomitis, 
qui  ad  malum  non  incitabat  ;  2°  ex  inclinatione  gratiae,  quae 
in  bonum  ordinabat,  quamvis  nondum  per  eam  liberum 
arbitrium  esset  in  fine  ultimo  stabilitum,  sicut  est  in  beatis, 
quia  ad  finem  viae  pervenerunt ;  et  iterum :  30  ex  conservatione 
divinae  providentiae ,  quae  eam  intactam  custodivit  ab  omni 
peccato,  sicut  et  in  primo  statu  hominis  ab  omni  nocivo 
protexisset.  »  Quod  iterum  magnifice  perpendit  ac  explanat 
Sum.  Theol.  III.  q.  27.  a.  4.  ubi  tribus  rationibus  ostendit 
quod  Beatissima  Virgo  «  non  fuisset  idonea  Mater  Dei,  si 
peccasset  aliquando...  Et  ideo  simpliciter  fatendum  est  quod 
Beata  Virgo  nullum  actuale  peccatum  commisit,  nec  mortale, 
nec  veniale  ;  ut  sic  in  ea  impleatur  quod  dicitur  in  Cantic.  4,  7. : 
Tota  pulchra  es,  amica  mea,  et  macula  non  est  in  te  ». 


Secundo  :  Beatissima  Virgo  oportuit  quod  cum  peccato 
originali  conciperetur.  —  Oportuit  siquidem,  ait  D.  Tho- 
mas  ;  sed  oportet  etiam  quod  sapiens  theologus  argumenta 
D.  Thomae  attente  perspiciat  eorumque  vim  penetret,  ac 
D.  Thomae  assertionem  in  recto  sanoque  verborum  sensu 
intelligat.  Argumenta  vero,  quibus  D.  Thomas  in  Comp. 
Theol.  cap.  232.  probat  Beatam  Virginem  cum  peccato 
originali  conceptam  fuisse,  sunt  eadem  prorsus  ad  litteram 
argumenta  quibus  in  Summa  Theologica,  I .-II .  q.  81.  a.  3. 
ostendit  omnes  homines,  praeter  solum  Christum,  ex  Adam 
derivatos,  peccatum  originale  ex  Adam  contrahere  ;  argu¬ 
menta,  inquam,  quibus  iterum  Quodlib.  6.  a.  7.  deducit,  quod 
Beata  Virgo  fuit  concepta  cum  originali.  Semper  ac  con¬ 
stanter,  quotiescumque  D.  Thomas  asserit  Beatam  Virginem 

conceptam  fuisse  cum  peccato  originali,  demonstrat  ex  eo 
quod  :  i°  Beata  Virgo  fuit  in  Adamo  secundum  seminalem 
rationem  et  ab  Adamo  processit  generata  per  commixtionem 
maris  et  feminae  qui  peccatum  originale  in  prolem  trans¬ 
mittunt;  2°  quia,  si  Beata  Virgo  cum  peccato  originali  concepta 
non  fuisset,  non  indigeret  redemptione  et  salute  quae  est 
per  Christum.  Exinde  infert  Angelicus  Doctor  :  «  Et  ideo 
non  tantum  debemus  dare  Matri,  quod  subtrahat  aliquid  honori 
Filii  qui  est  Salvator  omnium  hominum.  »  Haec  quoque 
eadem  prorsus  argumenta  sunt  quibus  D.  Thomas,  III.  Sent. 
dist.  3.  q.  1.  a.  1.  et  Sum.  Theol.  III.  q.  27.  a.  2.  probat  Beatam 
Virginem  non  fuisse  sanctificatam  ante  animationem.  Unde, 
Conceptio  de  qua  D.  Thomas  loquitur,  est  conceptio  activa 
ex  parte  parentum,  et  conceptio  passiva  quae  praecedit 
infusionem  animae  ;  atque  in  eodem  sensu  quo  verum  est 
et  ad  fidem  pertinet  omnes  homines,  praeter  solum  Christum, 
ab  Adamo  derivatos,  ex  Adamo  originale  peccatum  contra¬ 
here,  iuxta  supra  dicta  et  discussa  cap.  3.  et  cap.  4.,  est  etiam 
tenendum,  quod  oportuit  B.  Virginem  :  a)  indiguisse  per 
Christum  redimi ;  b)  non  fuisse  sanctificatam  ante  infusionem 
animae  rationalis  ;  c)  ideoque  cum  peccato  originali  concep¬ 
tam  fuisse.  Verumtamen  : 

Tertio  :  Beatissima  Virgo  ab  originali  peccato,  speciali 
privilegio  et  quodam  speciali  modo,  mundata  est.  —  Atque 
ex  multis  deinde  exponendis,  quae  in  hoc  privilegio  speciali 
continentur  et  quae  specialem  hunc  modum  constituunt, 

; primum ,  incipiendo  ab  hoc  quod  aliquibus  sanctis  fuit 
etiam  concessum,  declarat  D.  Thomas,  III.  q.  27.  a.  1.  di¬ 
cens  :  «  Rationabiliter  enim  creditur,  quod  illa,  quae  genuit 
Unigenitum  a  Patre  plenum  gratiae  et  veritatis,  prae  omnibus 
aliis  maiora  privilegia  gratiae  acceperit.  Unde,  ut  legitur 
Lu..  1,  28  :  Angelus  ei  dixit  :  Ave,  gratia  plena.  Invenimus 
autem  quibusdam  aliis  hoc  privilegium  esse  concessum,  ut 
in  utero  sanctificarentur  ;  sicut  Ieremiae,  cui  dictum  est, 
Ierem.  1,  5  :  Antequam  exires  de  vulva,  sanctificavi  te;  et  sicut 
Ioanni  Baptistae,  de  quo  dictum  est,  Luc.  1,  15.  :  Spiritu 
Sancto  replebitur  adhuc  ex  utero  matris  suae.  Unde  rationabi- 

liter  creditur,  quod  Beata  Virgo  sanctificata  fuerit  ante¬ 
quam  ex  utero  nasceretur.  »  Et  III.  Sent.  dist.  3.  q.  1.  a.  1. 
solut.  3.  ad  3.  :  «  Dicendum  quod,  quamvis  sanctificatio 
Beatae  Virginis  in  utero  expresse  in  Scriptura  veteris  et  novi 
Testamenti  non  legatur,  tamen  pro  certo  haberi  potest  ex 
his  quae  ibi  leguntur.  Si  enim  Ioannes  et  Ieremias,  qui  Chris¬ 
tum  praenuntiaverunt,  sanctificati  sunt  :  multo  magis  Virgo 
quae  Christum  genuit.  » 

Quarto  :  Beatissima  Virgo  ampliorem  sanctificationis 
gratiam  obtinuit  quam  Ioannes  Baptista  et  Ieremias.  — 

Quod  D.  Thomas  declarat,  III.  Sent.  dist.  3.  q.  1.  a.  2.  solut.  1. 
ad  4.  :  «  Dicendum,  quod  illa  sanctificatio  Beatae  Virginis 
excellentior  fuit  sanctificationibus  aliorum,  quod  sic  patet  : 
In  sanctificatione  enim  quae  fit  per  legem  communem  in 
Sacramentis,  tollitur  culpa,  sed  remanet  fomes  inclinans  ad 
peccatum  mortale  et  veniale  ;  sed  in  sanctificatis  ex  utero 
non  manet  fomes  secundum  quod  inclinans  est  ad  mortale  ; 
sed  tamen  remanet  inclinatio  fomitis  ad  venialia,  ut  patet 
in  Ieremia  et  Ioanne  Baptista,  qui  peccatum  actuale  habue¬ 
runt,  non  mortale,  sed  veniale.  Sed  in  Beata  Virgine  incli¬ 
natio  fomitis  omnino  sublata  est,  et  quantum  ad  veniale  et 
quantum  ad  mortale  ;  et  quod  plus  est,  ut  dicitur,  gratia 
sanctificationis  non  tantum  repressit  in  ipsa  motus  illicitos, 
sed  etiam  in  aliis  efficaciam  habuit  ita,  ut,  quamvis  esset 
pulchra  corpore,  a  nullo  unquam  concupisci  potuit.  »  Et 
Sum.  Theol.  III.  q.  27.  a  6.  ad  1.  :  «  Dicendum,  quod  Beata 
Virgo,  quae  fuit  a  Deo  electa  in  Matrem,  ampliorem  sanctifi¬ 
cationis  gratiam  obtinuit,  quam  Ioannes  Baptista  et  Ieremias, 
qui  sunt  electi  ut  speciales  praefiguratores  sanctificationis 
Christi.  Cuius  signum  est,  quod  Beatae  Virgini  praestitum 
est,  ut  de  cetero  non  peccaret,  nec  mortaliter  nec  venialiter  ; 
aliis  autem  sanctificatis  creditur  praestitum  esse,  ut  de  cetero 
mortaliter  non  peccarent,  divina  eos  gratia  protegente.  » 

Quinto  :  Beatissima  Virgo  per  huiusmodi  sanctifica¬ 
tionem  adepta  fuit  plenitudinem  omnium  gratiarum.  — 

Quod  ex  professo  quaerit  ac  probat  D.  Thomas,  III.  q.  27. 


go 

a.  5.  :  «  Respondeo  :  dicendum,  quod  quanto  aliquis  magis 
appropinquat  principio  in  quolibet  genere,  tanto  magis 
participat  effectum  illius  principii.  Unde  Dionysius  dicit, 
Coelest.  hierarch.  cap.  4.  quod  Angeli  qui  sunt  Deo  propin¬ 
quiores,  magis  participant  de  bonitatibus  divinis  quam 
homines.  Christus  autem  est  principium  gratiae,  secundum 
Divinitatem  quidem  auctoritative,  secundum  Humanitatem 
vero  instrumentaliter .  Unde  et  Joan.  1,  17.  dicitur  :  Gratia 
et  veritas  per  Iesum  Christum  facta  est.  Beata  autem  Virgo 
propinquissima  Christo  fuit  secundum  humanitatem  ;  quia 
ex  ea  accepit  humanam  naturam.  Et  ideo  prae  ceteris 
maiorem  debuit  a  Christo  gratiae  plenitudinem  obtinere.  » 
Ibidem  ad  1.  :  «  Dicendum,  quod  unicuique  datur  gratia 
secundum  hoc  ad  quod  eligitur.  Et  quia  Christus,  in  quantum 
est  homo,  ad  hoc  fuit  praedestinatus  et  electus  ut  esset 
Filius  Dei  in  virtute  sanctificandi,  hoc  fuit  ei  proprium,  ut 
haberet  talem  plenitudinem  gratiae  quod  redundaret  in 
omnes,  secundum  quod  dicitur  Ioan.  1,  16.  :  De  plenitudine 
eius  nos  omnes  accepimus.  Sed  Beata  Virgo  Maria  tantam 
gratiae  obtinuit  plenitudinem,  ut  esset  propinquissima 
Auctori  gratiae  ;  ita  quod  Eum,  qui  est  plenus  omni  gratia, 
in  se  reciperet  ;  et  Eum  pariendo,  quodammodo  gratiam  ad 
omnes  derivaret.  » 

Sexto  :  Sanctificatio  Beatissimae  Virginis  non  praecessit 
infusionem  animae.  —  Quod  semper  et  ubique  tradit  et 
probat  Angelicus  Doctor.  Comp.  Theol.  loco  supra  citato 
cap.  232.  :  «  Non  autem  sanctificatio  praecessit  infusionem 
animae.  Sic  enim  nunquam  fuisset  peccato  originali  subiecta, 
et  redemptione  non  indigeret.  Non  enim  subiectum  peccati 
esse  potest  nisi  creatura  rationalis.  Similiter  etiam  gratia 
sanctificationis  per  prius  in  anima  radicatur,  nec  ad  corpus 
potest  pervenire  nisi  per  animam.  Unde  post  infusionem 
animae  credendum  est  eam  sanctificatam  fuisse.  » 

Valde  notandae  sunt  duae  istae  rationes,  quibus  D.  Tho- 
mas  ostendit,  quod  sanctificatio  Beatissimae  Virginis  non 
praecessit  infusionem  animae ;  sunt  enim  illae  duae  rationes 
quas  exponit  III.  q.  27.  a.  2.  ad  concludendum,  quod  ante 

infusionem  animae  rationalis  Beata  Virgo  sanctificata  non 
fuit.  «  Respondeo  :  dicendum,  quod  sanctificatio  Beatae 
Virginis  non  potest  intelligi  ante  eius  animationem  duplici 
ratione...  Et  ideo  ante  infusionem  animae  rationalis  Beata 
Virgo  sanctificata  non  fuit.  » 

Una  quidem  ex  rationibus  sumitur  ex  parte  ipsius  gratiae 
sanctificantis,  cuius  subiectum  est  sola  creatura  rationalis; 
alia  vero  sumitur  ex  parte  ipsius  originalis  culpae  seu  peccati, 
cuius  subiectum  esse  non  potest  nisi  creatura  rationalis.  Sola 
namque  creatura  rationalis  est  susceptiva  culpae  ;  et  sola 
creatura  rationalis  est  susceptiva  gratiae.  Attamen  gratia 
sanctificans  per  prius  radicatur  in  anima,  nec  ad  corpus 
potest  pervenire  nisi  per  animam  ;  e  contra,  originale  pecca¬ 
tum  per  prius  radicatur  in  carne  in  qua  est  virtualiter  sicut 
in  sua  instrumentali  causa,  nec  ad  animam  pervenire  potest 
nisi  per  carnem  cui  anima  unitur,  seu  per  corpus  cuius  forma 
substantialis  est  anima.  Gratia  sanctificans  infunditur  a  Deo  ; 
originale  autem  peccatum  trahitur  ex  primo  parente  et 
contrahitur  ex  origine  in  quantum  per  eam  communicatur 
humana  natura,  quam  proprie  respicit  peccatum  originale. 
Inde  : 

i°  Peccatum  originale  tunc  contrahitur  actu  vel  in  neces¬ 
sitate  personaliter  illud  contrahendi,  quando  proles  concepta 
animatur. 

2°  «  Gratia  sanctificans  non  omnino  directe  opponitur 
peccato  originali,  sed  solum  prout  peccatum  originale  perso¬ 
nam  inficit ;  est  enim  gratia  perfectio  personalis ;  peccatum 
vero  originale  directe  est  vitium  naturae  »  (III .  Sent.  dist.  3. 
q.  1.  a.  1.  s.  1.). 

30  Peccatum  originale  prout  inficit  personam  (id  est  sub 
ratione  culpae  et  maculae  et  reatus  poenae  aeternae)  non 
potest  esse  simul  cum  gratia  sanctificante,  per  quam  remit¬ 
titur  culpa  et  deletur  macula  et  acquiritur  ius  ad  visionem 
divinae  essentiae. 

40  Gratia  tamen  sanctificans  potest  esse  simul  cum 
debito  personali  contrahendi  originale  peccatum  et  incur¬ 
rendi  culpam  et  maculam  ;  nam,  licet  in  eodem  subiecto  non 
possit  esse  simul  gratia  et  gratiae  privatio  seu  carentia,  bene 

tamen  esse  potest  gratia  sanctificans  in  subiecto  ipso  quod 
debebat  non  habere  talem  gratiam. 

5°  Si  ergo  sanctificatio  praecedat  infusionem  animae,  sive 
sit  sanctificatio  carnis  ante  animae  infusionem  sive  sit 
sanctificatio  animae  prius  prioritate  intellectus  ante  unionem 
ad  carnem,  creatura  rationalis  ex  anima  et  carne  substan¬ 
tialiter  composita  et  in  ratione  personae  iam  constituta  : 
a)  nunquam  esset  peccato  originali  subiecta  ;  b)  nunquam 
incurrisset  maculam  originalis  culpae ;  c)  non  indigeret 
personaliter  per  Christum  redimi. 

6°  Ideo,  sanctificatio  Beatissimae  Virginis  non  praecessit 
infusionem  ;  et  si  quocumque  modo  ante  animationem  Beata 
Virgo  sanctificata  fuisset,  non  indiguisset,  ratione  suae 
propriae  personae,  redemptione  et  salute  quae  est  per  Chris¬ 
tum  ;  et  ita  Christus,  universalis  omnium  Salvator,  non  esset 
suae  Matris  Redemptor  per  sanguinem  crucis  suae. 

III 

Quonam  sensu  concludit  D.  Thomas  :  «  Unde  post 
infusionem  animae  credendum  est  Beatam  Virginem 
sanctificatam  fuisse.  »  —  «  Unde  relinquitur,  quod 
sanctificatio  Beatae  Virginis  fuerit  post  eius  anima¬ 
tionem  C  » 

1  1 

Interpretatio  Caietani  atque  eiusdem  refutatio  per  ipsum  Caietanum. 

Primo  :  Interpretatio  Caietani.  — Caietanus  enim  in  III. 
q.  27.  a.  2.  sic  conatur  declarare  sensum  D.  Thomae,  scri¬ 
bens  :  «  Circa  corollarium  :  Beata  Virgo  sanctificata  fuit 
post  animationem,  dubium  occurrit,  quia  non  videtur  sequi 
ex  praemissis.  Nam  ex  hoc  quod  Beata  Virgo  non  fuit 
sanctificata  ante  animationem,  non  sequitur  quod  sanctificatio 
eius  fuerit  post  animationem.  Stat  enim  quod  nec  ante  nec 
post,  sed  in  ipso  instanti  infusionis  animae,  fuerit  sanctificata, 
ut  multi  moderni  tenent. 


1  III  q.  27.  a.  2.  et  Compend.  Theol.  cap.  232. 

Ad  hoc  dicitur,  quod  aliud  est  discutere  materiam  hanc 
absolute  ;  et  aliud,  in  quantum  ex  hac  Littera  infertur  talis 
conclusio  corollarie.  Nam  absolute  loquendo,  inter  illas  duas 
positiones  extremas,  sc.  quod  fuerit  sanctificata  ante  infu¬ 
sionem  animae  vel  post  infusionem  animae,  est  positio  media, 
quod  fuit  sanctificata  in  instanti  infusionis  animae.  Cuius 
opinionis  Auctor  hic  non  meminit,  quia  tempore  suo  non 
erat  adinventa  :  omnibus  communiter  tenentibus  Beatam 
Virginem  conceptam  in  peccato  originali,  et  ideo,  ut  videtur, 
reprobantibus  sanctificationem  carnis  ante  infusionem  ani¬ 
mae  :  ut  in  hac  Littera  patet. 

Et  propterea,  loquendo  secundum  praesentis  Litterae 
contextum,  consequentia  tenet  :  quia  a  negatione  sanctifica¬ 
tionis  anterioris,  cum  sua  ratione,  quia  sc.  contraxit  peccatum 
originale,  infertur  quod  fuerit  sanctificata  post  animationem. 

Et  clare  patet,  quod  sequela  haec  est  effcax;  quoniam 
impossibile  est  in  uno  eodemque  instanti  contrahere  pecca¬ 
tum  originale  et  sanctificari  ab  illo.  Stat  ergo  Littera  solida, 
quamvis  non  sollicita  de  illa  media  opinione,  tunc  inopinabili. 
Quae  hodie,  mulieribus,  vulgo,  affectuque  nonnullorum  pio, 
multorum  autem  industria  ac  quaestu  cogentibus,  ita  prae¬ 
valuit,  ut  doctrinae  Sanctorum  aestimata  pietas  praeferatur  ; 
et  quod  in  communi  asseritur,  in  his  sc.  quae  credenda  sunt, 
sectandos  magis  antiquos  doctores  quam  modernos,  in  hoc 
particulari  posthabetur,  dum  moderni  antiquis,  et  non- 
sancti  sanctis  praeferuntur.  Testatur  autem  erraticus  hic 
processus  similes  esse  istos  peccantibus  ex  ignorantia  elec¬ 
tionis  ;  dum  in  universali  scientes,  applicando  ad  particulare 
ab  universali  declinant.  » 

Secundo  :  Quid  dicendum  de  processu  Caietani  in  sua  in¬ 
terpretatione  ?  —  De  Caietano  nonnisi  bene,  et  praeclaras, 
quas,  ut  in  pluribus,  semper  meretur,  velim  referre  laudes. 
Quod  ergo  ad  aliud  simile  propositum  de  ipso  scripsit  Melchior 
Cano  in  libro  De  Locis  Theologicis,  subscribens  ego  hic  libenter 
transcribo  :  «  Pudet  autem  (inquit  Cano)  virum  alioquin 
ingeniosum  et  doctum,  virum  pium  ac  nostrae  familiae 
columen,  vano  distinctionis  novae  commento  argumentum 

firmissimum  eludere  voluisset...  Caietanus,  vir  (ut  saepe  iam 
dixi)  cum  primis  eruditus  et  pius....  Aggrediar  autem  ad  eam 
rem,  si  prius  pauca  quasi  de  fama  Caietani  dixero.  Ego  virum 
hunc,  ut  saepe  alias  testatus  sum,  semper  feci  maximi. 
Plurimun  enim  Ecclesiam  Christi  suis  litteris  adiuvit.  Longum 
est  autem  hominis  commendare  sive  eruditionem  sive  inge¬ 
nium  :  molestum  etiam  universa  ipsius  opera  commemorare. 
Illud  breviter  dici  potest,  Caietanum  summis  aedificatoribus 
Ecclesiae  parem  esse  potuisse,  nisi  quibusdam  erroribus  doc¬ 
trinam  suam,  quasi  cuiusdam  leprae  admixtione,  foedasset, 
et  vel  curiositatis  libidine  affectus,  vel  certe  ingenii  dexte¬ 
ritate  confisus,  Litteras  demum  Sacras  suo  arbitratu  expo¬ 
suisset,  felicissime  quidem  fere,  sed  in  paucis  quibusdam  locis 
acutius  sane  multo  quam  felicius...  Invitus  quidem  facio,  ut 
doctissimum  virum  nomine  etiam  expresso  reprehendam...  1  » 

Quare  ergo  tantus  vir,  tamque  praeclarus  D.  Thomae 
interpres,  etiam  in  hac,  de  qua  peragitur  materia,  non  reman¬ 
sit  sibi  ipsi  constans,  eademque  fidelitate  ac  perspicuitate 
Litteram  Magistri  declarans  ?  Quare,  cum  corpus  Articuli 
huius  feliciter  sit  interpretatus,  ad  corollarium  dum  pervenit  : 
Unde  relinquitur ,  quod  sanctificatio  Beatae  Virginis  fuerit 
post  eius  animationem,  ita  a  recto  quem  sequebatur  tramite 
declinavit,  et  neque  Litteram  nec  spiritum  Litterae  retinuit  ? 
Quare  oblitus  est  illius  adeo  veri,  adeo  pulchri,  quod  veri 
est  splendor,  Commentarii,  quod  antea  scripserat,  I .-II .  q.  81. 
a.  3.  ubi  mentem  Angelici  Doctoris  circa  totam  hanc  de 
peccato  originali  contrahendo  materiam,  bene,  pulchre, 
recte  exposuerat  ?  Verum  enimvero,  Caietanus  non  fuit 
oblitus  illius  magnifici  Commentarii,  cum  et  ille  etiam  in 
hoc  loco  ita  scribat  :  «  Sermo  est  de  sanctificatione  hominis 
descendentis  ex  commixtione  maris  et  feminae  ;  supponimus 
enim  omnem  huiusmodi  hominem  peccatum  originale  con¬ 
trahere,  iuxta  superius  I.-II.  q.  81.  a.  3.  determinata  de 
peccato  originali.  »  Bene  quidem ;  iuxta  determinata  de 
peccato  originali  ab  ipso  Caietano,  doctrinam  D.  Thomae 

1  Cano,  De  Locis  Theol.  lib.  VII.  cap.  3.  conclus.  5.  ;  et  lib.  II. 
eap.  1 1 .  ad  6.  arg. 

interpretante  in  loco  profecto  classico  :  Utrum  sc.  omnes 
homines  ex  Adam  derivati,  praeter  solum  Christum,  ex  eo 
originale  peccatum  contrahant,  ostendere  oportet,  quod  etiam 
vigilando  quandoque  bonus  dormitat  Homerus. 

Tertio  :  Caietanus  per  Caietanum  refutatur.  —  a)  Caie- 
tanus,  in  I.-II.  q.  81.  a.  3.  :  «  Ad  fidem  catholicam  spectat, 
quod  omnes,  praeter  solum  Christum,  contrahant  peccatum 
originale.  Quod  dictum  non  intelligendum  est  aliter  quam 
de  morte,  quae  est  poena  peccati  originalis  ;  ita  quod,  sicut 
omnes  incurrunt  mortem,  id  est  necessitatem  moriendi,  ita 
omnes  incurrunt  peccatum  originale,  id  est  necessitatem 
habendi  peccatum  originale.  Et  sicut  non  spectat  ad  fidem,  an 
singuli  moriantur  actualiter,  an  divina  dispositione  aliquis 
non  moriatur  :  ita  non  spectat  ad  fidem,  an  aliquis,  ex  speciali 
privilegio  gratiae,  non  incurrat  actualiter  originale  peccatum. 
De  utroque  enim  feimul  inquit  Apostolus  ad  Rom.  5,  12.  : 
Per  unum  hominem  peccatum  introivit  in  mundum,  et  per 
peccatum  mors.  Est  igitur  necessarium  secundum  catholicam 
fidem  credere,  quod  omnis  utriusque  sexus,  ab  Adam  secun¬ 
dum  rationem  seminalem  proveniens,  ex  ipsa  sua  genera¬ 
tione  sit  obnoxius  peccato  originali.  Et  contra  Pelagianos, 
dicentes  oppositum,  Augustinus  disserit  et  definit  :  Cont. 
Iulianum.  De  solo  autem  Iesu  Christo  verum  est,  quod  ex 
ipsa  generatione  nulli  obnoxius  est  peccato,  iuxta  verbum 
Angeli  ad  Beatam  Virginem  ante  Filii  conceptionem,  quae 
vocatur  nativitas  in  utero,  dicentis  Luc.  1,  35.  :  Quod  ex  te 
nascetur  sanctum.  Et  iuxta  hunc  sensum  militat  ratio  Auc¬ 
toris  (D.  Thomae)  ,  sc.  quia  aliter  non  indigerent  redemptione 
quae  per  Iesum  Christum  facta  est.  Si  enim  peccatum  origi¬ 
nale,  vel  in  actu  vel  in  necessitate  habendi  illud,  quis  non 
incurreret,  non  egeret  redemptione  :  quod  est  haereticum. 
Sed  si  omnes  obnoxii  sunt  peccato  originali,  sufficit  ad  indi¬ 
gentiam  redemptionis  ;  neque  enim  solum  redemptione  eget 
actualiter  captivus,  sed  etiam  obnoxius  captivitati.  Et  haec 
bene  notabis  tu,  Thomista,  ne  nimio  zelo,  non  secundum 
scientiam,  accensus,  erronea  dicas  quae  erronea  non  sunt,  cum 
de  Beatissimae  Virginis  Conceptione  disputas  aut  praedicas.  » 

b)  Caietanus,  in  Opusculo  seu  Tractatu  De  Conceptione 
Beatae  Mariae  Virginis,  cap.  3.  :  «  Dicitur  namque  captivus 
non  solum  qui  totaliter  in  captivitatem  est  redactus,  sed  qui 
coepit  in  sui  aliqua  parte  duci  in  captivitatem  et  obnoxius  est 
captivitati.  Et  similiter  dicitur  mors  peccati,  non  solum 
ipsa  actualis  mors,  sed  debitum  et  initium  in  propria  persona 
habendi  illam.  Et  similiter  dicitur  a  peccato  originali  mun¬ 
datus,  non  solum  qui  a  contracta  actuali  macula  mundatus  est, 
sed  qui  a  macula  quidem  in  debito  et  initio  in  propria  persona 
fundato,  et  reliquis  tot  quasi  partibus  peccati  originalis  actua- 
liter  contractis,  mundatus  est ;  et  sic  de  aliis.  Nec  putet 
quisquam  de  mea  haec  phantasia  me  proferre,  sed  videat 
D.  Thomam  in  Prima  Secundae,  q.  81.  a.  3.  (ubi  inter  alia 
tractat  et  illud  ad  Rom.  5,  12.  :  Per  unum  hominem  peccatum 
transivit  in  omnes,  et  per  peccatum  mors)  sustinentem,  quod 
per  mortem  sufficit  intelligere  debitum  seu  reatum,  in  propria 
persona,  mortis,  quamvis  nunquam  actualiter  aliquis  more¬ 
retur.  Ex  quo  habetur,  quod  cum  Apostolus  duo  simul  dicat 
(sc.  quod  in  omnes  pervenit  peccatum  et  mors),  sicut  secun¬ 
dum,  sc.  mors,  sufficienter  salvatur,  exponendo  mortem  vel  in 
actu  vel  in  debito  in  propria  persona:  ita  et  primum,  sc.  pecca¬ 
tum,  salvatur,  exponendo  peccatum  vel  in  actu  vel  in  debito 
in  propria  persona.  Dixi  autem  toties  in  propria  persona; 
quoniam  si  debitum  aut  initium  peccati  originalis  non  ponitur 
proprium  illius  qui  concipitur,  sed  commune,  iam  non  salva¬ 
retur  quod  illa  perso7ia  esset  mortua,  redempta,  reconciliata,  etc. 
Nec  esset  formalis  differentia  inter  errorem  Iuliani,  contra 
quem  scribit  Augustinus,  ponentis,  per  gratiam  redemptionis 
Christi,  filios  Christianorum  praeservatos  a  peccato  originali, 
quod  habebant  in  debito  communi;  sed  esset  materialis 
differentia,  quia  ille  gratiam  praeservationis  communem 
Christianorum  filiis  posuisset,  hic  autem  poneretur  propria 
uni.  » 

Quarto  :  Responsio  ad  Caietanum.  —  i°  Auctor,  id  est 
D.  Thomas,  etsi  hic,  in  Summa  Theologica,  III.  q.  27.  a.  2. 
non  faciat  expressam  mentionem  de  illa  positione  media, 
nempe  quod  Beatissima  Virgo  fuit  sanctificata  in  ipso  in- 


CAP.  VII.  —  DE  SANCTIFICATIONE  B.  V.  POST  ANIMATIONEM  97 

stanti  infusionis,  expresse  tamen  meminit  in  III.  Sent.  dist.  3. 
q.  1.  a.  1.  solut.  2.  ubi  sic  ad  litteram  scribit  :  «  Ad  secundam 
quaestionem  dicendum,  quod  sanctificatio  Beatae  Virginis 
non  potuit  esse  decenter  ante  infusionem  animae,  quia  gratiae 
capax  nondum  erat  ;  sed  nec  etiam  in  ipso  instanti  infusionis, 
ut  sc.  per  gratiam  tunc  sibi  infusam  conservaretur,  ne  culpam 
originalem  incurreret.  Christus  enim  hoc  singulariter  in 
humano  genere  habet,  ut  redemptione  non  egeat,  quia  caput 
nostrum  est,  sed  omnibus  convenit  redimi  per  ipsum.  Hoc 
autem  esse  non  posset,  si  alia  anima  inveniretur  quae  nun¬ 
quam  originali  macula  fuisset  infecta  ;  et  ideo  nec  Beatae 
Virgini  nec  alicui  praeter  Christum  hoc  concessum  est.  » 
Ergo  meminebat  huius  opinionis,  quam  reiicit  propter 
rationes  supra  in  capite  6.  expositas.  Ergo  in  tempore  suo 
erat  adinventa.  Ergo  videtur  Caietanus  non  legisse  vel  saltem 
non  meminisse,  quod  D.  Thomas  meminerit  huiuscemodi 
opinionis. 

20  Sanctus  Bonaventura,  ut  postea  dicetur,  ponit  quaes¬ 
tionem  de  sanctificatione  B.  Virginis  per  hunc  ordinem  : 
a)  ante  animationem  ;  b)  in  ipso  instanti  infusionis  ;  c)  post 
animationem.  Ergo  tempore  D.  Thomae  talis  opinio  iam 
erat  adinventa  et  non  erat  «  inopinabilis  »  :  ut  Caieta¬ 
nus  asserere  audet,  qui  fortasse  S.  Bonaventuram  non 
legerat. 

30  «  Omnibus  communiter  tenentibus  Beatam  Virginem 
conceptam  in  peccato  originali.  »  Utique  ;  omnes  communiter 
tenebant  B.  Virginem  conceptam  in  peccato  originali ;  et 
S.  Bonaventura  vocat  hanc  sententiam  communiorem ;  sed 
tamen  non  omnes  absolute  illam  tenebant  ;  erant  namque 
qui  asserebant  B.  Virginem  fuisse  sanctificatam  ante  anima¬ 
tionem,  vel  etiam  in  ipso  instanti  infusionis  animae,  ita  quod 
prius  intelligeretur  animam  sanctificari  quam  carni  uniri. 
Praeterea  :  nec  omnes  communiter  tenentes  B.  Virginem 
fuisse  conceptam  in  peccato  originali,  tenebant  B.  Virginem 
incurrisse  actualiter  maculam  peccati.  Et  quod  ad  rem  magis 
directe  spectat,  quotiescumque  D.  Thomas  tradit  Beatissi¬ 
mam  Virginem  fuisse  in  peccato  originali  conceptam,  ideoque 
talem  conceptionem  non  esse  celebrandam,  loquitur  de 

Conceptione  Virginis,  quae  praecedit  infusionem  animae  :  ut 
supra  cap.  4.  manet  ostensum. 

40  «  Et  ideo  reprobantibus  sanctificationem  carnis  ante 
infusionem  animae.  »  Non  quidem  omnes  reprobabant ;  sed 
plures  affirmabant ;  contra  quos  insurrexerunt  SS.  Bernardus 
et  Albertus  et  Bonaventura  et  D.  Thomas.  Abs  dubio,  Caieta- 
nus  non  viderat  librum  De  arcanis  fidei  catholicae,  a  Galatino 
compositum  et  Leoni  Papae  X.  dicatum  ;  in  quo  quidem  non 
modo  non  reprobatur,  sed  et  splendide  exaltatur  talis  sancti¬ 
ficatio  carnis  in  Matre  Messiae  ante  infusionem  animae.  Nec 
reprobavit  Lullius,  nec  Scotus,  sed  ultro  libenterque  approba¬ 
verunt.  Sunt  adhuc  multi  qui  approbarunt  et  approbant 
usque  in  hodiernum  diem  1. 

1  In  vespere  ipso  ante  definitionem  dogmaticam,  postquam 
Pius  IX.  Encyclicam  ad  Episcopos  misit,  sententiam  eorumdem 
exquirens,  responsa  Episcoporum  aliqua  propugnant  sanctificationem 
B.  Virginis  ante  animationem.  In  responsione  quidem  Episcopi 
Narniensis  in  Italia  haec  inter  alia  ad  rem  spectantia  leguntur  : 
«  Carnis  Mariae  emundatio  ante  animae  in  corpusculum  infusionem ... 
Ex  duplici  capite  pendet,  ut  censeo,  Deiparae  Mariae  ab  originali 
macula  immunitas.  Primo  ex  eo,  quod  a  communi  omnium  hominum 
contagione,  quae  per  carnis  generationem  acquiritur,  extiterit  libera, 
divina  virtute  emundationem  elementorum  carnem  formantium  operante. 
Secundo,  ex  temporis  momento,  quo  anima  corpori  debite  organizato 
infunditur,  in  cuius  actu,  nisi  prius  removeatur  carnis  infectio,  anima, 
et  ipsa  dum  infunditur,  inquinetur  oportet.  Hinc,  cum  originale 
peccatum,  iuxta  theologorum  sententiam,  ex  carnis  propagatione  seu 
generatione  in  animam  transfundatur  ipso  temporis  ictu,  quo  corpus 
foedatum  informat  :  necessum  erat,  ut,  ante  animae  infusionem  in 
corpus,  admirabilem  immaculatum  que  Mariae  conceptum  praecederet 
materiae  corporis  Mariae  emundatio.  »  (Roskovany,  Immaculata  ex 
monumentis  omnium  saeculorum  demonstrata.  Tom.  IV,  pag.  322. 
ed.  1874.) 

Et  adhuc  P.  Janssens,  O.  S.  B.  ita  ad  hoc  propositum  scribit  : 
«  Ut  ergo  tandem  nostram  sententiam  verbo  exprimamus,  debitum 
contrahendae  labis  originalis,  tum  ex  parte  ordinis  praedestinationis 
divinae,  tum  ex  parte  ordinis  ipsius  conceptionis  activae  et  passivae, 
putamus  in  B.  Virgine  fuisse  simpliciter  remotum;  tum  a)  quia  prae¬ 
destinatio  B.  Virginis  praecessit  decretum  de  universali  transfusione 
peccati  originalis ;  (unde  vocari  potest,  modo  superius  explicato, 
debitum  conditionatum  vel  debitum  debiti)  ;  tum  b)  quia  ipsa  caro 
Mariae  fuit,  logice  saltem,  purgatione  initiali  praeparata  ad  recipien- 

5°  «  A  negatione  sanctificationis  anterioris,  cum  sua 
ratione,  quia  sc.  contraxit  -peccatum  originale,  infertur  quod 
fuerit  sanctificata  post  animationem.  »  Respondeat  hic  Caietano 
Caietanus  ipse,  rationem  D.  Thomae  exponens  ac  declarans, 
I.-II.  q.  81.  a.  3.  :  «  Sicut  omnes  incurrunt  mortem,  id  est 
necessitatem  moriendi,  ita  omnes  incurrunt  peccatum  origi¬ 
nale,  id  est  necessitatem  habendi  peccatum  originale...  Et 
iuxta  hunc  sensum  militat  ratio  Auctoris  (D.  Thomae)  sc. 
quia  aliter  non  indigerent  redemptione  quae  per  Iesum  Chri¬ 
stum  facta  est.  Si  enim  peccatum  originale,,  vel  in  actu  vel 
in  necessitate  habendi  illud,  quis  non  incurreret,  non  egeret 
redemptione  :  quod  est  haereticum.  Sed  si  omnes  obnoxii 
sunt  peccato  originali,  sufficit  ad  indigentiam  redemptionis  ; 
neque  enim  solum  redemptione  eget  actualiter  captivus,  sed 
etiam  obnoxius  captivitati.  Et  haec  bene  notabis  tu,  Tho- 
mista!...  »  Quare  ergo  tu,  Eminentissime  D.  Thomae  inter¬ 
pres,  non  notasti  in  tertia  Parte  Summae,  q.  27.  a.  2.  illa 
omnia  haec  quae  sic  adeo  bene  notaveras  et  adnotaveras  in 
I.-II.  q.  81.  a.  3.?  Quare  oblivioni  tradidisti  illum  sensum, 


dam  animam  gratia  ornatam.  »  Et  infra  :  «  Quomodo  concipienda  est 
illa  operatio  Dei,  B.  Virginem  immaculatam  in  sua  origine  consti¬ 
tuens  ?  Missa  opinione  Rosmini,  utpote  iure  ab  Romana  Sede  pro¬ 
scripta,  et  prae  oculis  habitis  quae  superius  diximus  de  debito  peccati 
originalis  in  B.  Virgine  admmittendo,  hoc  ordine  concipimus  quae 
Deus  praestitit,  ut  Filii  Matrem  in  primo  temporis  instante  suae 
animationis  a  contagione  originalis  liberaret.  Naturali  via  ab  Adamo 
traducta,  cavo  B.  Virginis  debuisset  esse  caro  peccati,  et  hoc  contra 
Rosminium  ;  at  in  secundo  instante  logico,  haec  caro  a  Deo  purificata 
est,  ea  purificatione  physica,  quae  fomitem  deleret.  In  secundo  ins¬ 
tante  logico,  anima  B.  Virginis  huic  carni  purificatae  est  unita.  In 
tertio  instante  logico,  haec  anima  impleta  est  illa  gratiarum  plenitu¬ 
dine,  quam  mox  eamdem  decorasse  probabimus.  Unde  anima  B.  Vir¬ 
ginis,  licet  non  fuerit  prius  tempore  sanctificata  quam  corpori  unita, 
imo  licet  logice  prius  fuerit  corpori  unita,  fuit  vere  a  primo  temporis 
instante  sanctificata,  ac  proin  ab  originali  labe  servata  immunis.  » 
—  ItaP.  Janssens,  Summa  Theol.  Tom.  V.  Dissert.  De  Imm.  Concept. 
p.  37  et  119. 

Hic  repetenda  sunt  verba  D.  Thomae,  III.  q.  27.  a.  2.  :  «Si  quo¬ 
cumque  modo  ante  animationem  B.  Virgo  sanctificata  fuisset...  non 
indiguisset  redemptione  et  salute  quae  est  per  Christum.  » 

iuxta  quem  militat  ratio  Auctoris  ?  Ergone  «  a  negatione 
sanctificationis  anterioris,  cum  sua  ratione,  quia  sc.  contraxit 
peccatum  originale,  infertur  quod  fuerat  sanctificata  post 
animationem » ?  Utique  infertur  :  at  non,  ut  Caietanus  conatur 
inferre ;  sed  secundum  sensum  iuxta  quem  militat  ratio 
D.  Thomae  ;  quia  apud  D.  Thomarn  conclusio  inferenda  est 
atque  intelligenda  in  illo  eodem  sensu  iuxta  quem  militat 
et  concludit  ipsa  ratio  quam  D.  Thomas  affert  ad  conclusio¬ 
nem  probandam. 

6°  «  Et  clare  patet,  quod  sequela  haec  est  efficax;  quoniam 
impossibile  est  in  uno  eodemque  instanti  contrahere  peccatum 
originale  et  sanctificari  ab  illo.  »  Utique  impossibile  est  in  uno 
eodemque  instanti  temporis  contrahere  actu  peccatum  origi¬ 
nale  et  sanctificari  ab  illo  ;  sed  non  est  impossibile  in  uno 
eodemque  instanti  temporis  contrahere  peccatum  originale 
in  necessitate  habendi  illud,  et  sanctificari  ab  illo.  Et  clare 
patet,  quod  sequela  haec  est  efficax  ;  quia  in  argumentatione 
D.  Thomae  tunc  est  efficax  sequela,  cum  sequitur  sensum 
iuxta  quem  militat  D.  Thomae  argumentatio. 

7°  «  Stat  ergo  Littera  solida.  Unde  relinquitur ,  quod  Beata 
Virgo  sanctificata  fuerit  post  animationem.  »  Utique  :  dum¬ 
modo  talis  conclusio  per  modum  corollarii  deducta  ex  directa 
conclusione  Articuli,  nempe  :  Beatissima  Virgo  non  fuit 
sanctificata  ante  infusionem  animae,  intelligatur  in  sensu  in 
quo  a  D.  Thoma  deducitur,  qui  non  potest  nec  debet  esse 
alius  sensus  nisi  ille,  iuxta  quem  militat  ratio  D.  Thomae. 
Ergo  post  animationem :  posterioritate  vel  temporis  vel  saltem 
naturae  et  ordinis. 

1  2 

Iuxta  litteram  ergo  et  spiritum  doctrinae  atque  argumentorum 
D.  Thomae  «  Post  infusionem  animae  »,  «  Post  animationem  », 
veniunt  logice  intelligenda  disiunctive,  nimirum :  vel  posteriori¬ 
tate  temporis,  vel  solum  posterioritate  naturae  et  ordinis. 

Primo  :  D.  Thomas  affert  exemplum  utrlusque  posterio- 
ritatis  in  hac  materia  de  sanctificatione.  —  Loquens  enim  de 
prima  sanctificatione  angelorum,  I.  q.  62.  a.  3.  ait  :  «  Creavit 

Deus,  simul  in  eis  (angelis)  condens  naturam  et  largiens 
gratiam...  Informitas  illa  angeli  potest  intelligi  vel  per  com¬ 
parationem  ad  formationem  gloriae,  et  sic  praecessit  tempore 
informitas  formationem  ;  vel  per  comparationem  ad  forma¬ 
tionem  gratiae,  et  sic  non  praecessit  ordine  temporis,  sed 
ordine  naturae.  » 

Iterum  :  loquens  etiam  de  prima  sanctificatione  Adami, 
I.  q.  95.  a.  1.  ait  :  «  Homo  creatus  fuit  in  gratia...  Cum  motus 
voluntatis  non  sit  continuus,  nihil  prohibet  etiam  in  pruno 
instanti  suae  creationis  primum  hominem  gratiae  consensisse. » 

Rursus  :  loquens  de  iugtificatione  hominis  adulti,  I.-II. 
q.  113.  a.  8.  ait  :  «  Respondeo  :  dicendum,  quod  praedicta 
quatuor,  quae  requiruntur  ad  iustificationem  impii,  tempore 
quidem  sunt  simul,  quia  iustificatio  impii  non  est  successiva  ; 
sed  ordine  naturae,  unum  eorum  est  prius  altero  ;  et  inter  ea, 
naturali  ordine,  primum  est  gratiae  infusio;  secundum, 
motus  liberi  arbitrii  in  Deum  ;  tertium,  motus  liberi  arbitrii 
in  peccatum  ;  quartum  vero  est  remissio  culpae.  » 

Unde  in  prima  sanctificatione  Beatissimae  Virginis 
ordine  naturae  prius  est  animam  creari  quam  carni  uniri  seu 
infundi;  et  prius  animae  infusio  quam  carnis  animatio;  et 
prius  unio  corporis  et  animae  quam  personae  humanae 
constitutio ;  et  prius  constitutio  personae  quam  infusio  gratiae 
sanctificantis  ;  tempore  quidem  sunt  simul 1. 


1  Aliud  sane  egregium  exemplum  huiusmodi  prioritatis  ac  poste- 
rioritatis,  non  temporis,  sed  solius  ordinis  ac  naturae,  habetur  I.  Sent. 
dist.  15.  q.  5.  a.  1.  solut.  3.  ad  1.  :  «  Dicendum,  quod  humana  natura, 
quamvis  tempore  non  fuerit  ante  unionem,  tamen  prius  est  ipsam 
considerare  secundum  intellectum  in  se,  quam  ut  unitam;  et  ideo 
ad  ipsam  fit  missio  Filii  per  gratiam  unionis,  quae  dicitur  missio  in 
carnem.  Similiter  etiam  secundum  quod  intelligitur  unita,  adhuc 
est  distans  a  Divina  Natura  secundum  conditionem  naturae,  quamvis 
non  secundum  unitatem  Personae ;  et  ideo  ad  naturam  humanam 
etiam  potest  fieri  missio  per  gratiam  invisibilem  in  mentem,  quamvis 
tempore  natura  gratiam  non  praecedat.  »  Applica  ergo  haec  ad  sancti¬ 
ficationem  Virginis  post  animationem  (III.  q.  27.  a.  2.)  ;  et  nullo 
negotio  ex  doctrina  atque  argumentis  D.  Thomae  venit  legitime 
inferenda  sanctificatio  B.  Virginis  in  ipsomet  primo  instanti  suae 
animationis.  . 

Secundo  :  Quare  D.  Thomas  noluerit  determinare  hanc 
clausulam  :  «  Post  infusionem  animae», « Post  animationem». 

—  i°  Quia  D.  Thomas  nihil  invenit  expresse  dictum  de  hac 
materia  in  Sacra  Scriptura,  nec  apud  Patres  et  antiquos 
Doctores,  neque  in  documentis  Romanorum  Pontificum ; 
imo,  Ecclesia  Romana  Conceptionem  Beatissimae  Virginis 
adhuc  non  celebrabat.  Unde  ipse  Angelicus  Doctor  scribit 
III.  q.  27.  a.  1.  :  «  Respondeo  :  dicendum,  quod  de  sanctifica¬ 
tione  Beatae  Virginis  Mariae,  quod  sc.  fuerit  sanctificata 
in  utero,  nihil  in  Scriptura  Canonica  traditur,  quae  etiam 
nec  de  eius  nativitate  mentionem  facit.  »  Et  ideo  fatetur,  et 
omnes  simul  hoc  fatebantur,  nimirum  :  Quo  tempore  sancti¬ 
ficata  fuerit,  ignoratur  (III.  q.  27.  a.  2.  ad  3.).  Quae  (sanctifi¬ 
catio  B.  Virginis)  quando  determinate  fuerit,  incertum  est. 
(III.  Sent.  dist.  3.  q.  1.  a.  1.)  Cuius  sanctificationis  tempus 
ignoratur.  Creditur  enim,  quod  cito  post  conceptionem  et  a?iimae 
infusionem  fuerit  sanctificata  ( Quodlib .  6.  a.  7.) 

20  Quia  agebatur  de  facto,  ad  quod  certe  determinandum 
nullum  argumentum  de  necessitate  concludit,  ante  volunta¬ 
tem  Dei  per  revelationem  nobis  aperte  manifestatam  et  per 
Ecclesiae  definitionem  nobis  propositam.  Unde  de  hoc  facto 
sanctificationis  Beatissimae  Virginis  idem  est  dicendum,  quod 
de  facto  Incarnationis  scribit  Angelicus  Doctor,  III.  q.  1.  a.  3.  : 
«  Ea  enim  quae  ex  sola  Dei  voluntate  proveniunt  supra 
omne  debitum  creaturae,  nobis  innotescere  non  possunt, 
nisi  quatenus  in  Sacra  Scriptura  traduntur,  per  quam  divina 
voluntas  nobis  innotescit.  »  De  qua  quidem  sanctificatione 
Beatissimae  Virginis  facta  in  primo  instanti  animationis 
loquebatur  Romanus  Pontifex  Gregorius  XV.  in  Litteris  die 
•  4.  Iulii  a.  1622  datis,  sic  :  «  Spiritus  Sanctus,  accuratissimis 
precibus  exoratus,  nondum  tanti  Mysterii  arcanum  Ecclesiae 
suae  patefecit.  Nos  autem  nonnisi  eo  praeeunte  aeternitatis 
volumen  in  Christianae  sapientiae  Cathedra  legere  debemus.  » 

30  Quia  in  hac  materia  de  sanctificatione  Beatissimae 
Virginis,  de  hoc  maxime  eiat  D.  Thomas  sollicitus,  sc.  ut 
nihil  derogaretur  dignitati  Filii  in  quantum  Redemptor ; 
ideoque  pro  aris  et  focis  laborabat  ad  reiciendam  sanctifica¬ 
tionem  Beatissimae  Virginis  ante  animae  infusionem  et  ad 

buiusmodi  primam  sanctificationem  firmiter  stabiliendam 
post  animationem,  post  constitutionem  personae  Beatissimae 
Virginis,  sive  posterioritate  temporis,  sive  posterioritate 
ordinis  et  naturae  :  cuius  posterioritatis  determinationem 
reliquit  iudicio  Ecclesiae  opportuno  tempore  definiendam. 
Inde  : 

Tertio  :  D.  Thomas  nunquam  posuit  magistraliter  quaes¬ 
tionem  :  «  An  Beata  Virgo  contraxerit  peccatum  originale,  » 
vel  :  «  Utrum  B.  Virgo  fuerit  a  macula  originalis  peccati 
praeservata,  »  sed  semper  ponebat  sic  :  «  Utrum  fuerit  sanc- 
tificata  ante  animationem.  »  —  Ad  rem  Ioannes  a  Sancto 
Thoma,  Curs.  theolog.  tom.  I.  disp.  2.  a.  2.  De  Approb. 
doctrinae  D.  Thomae  :  «  Secundum  quod  advertimus, 

est,  quod  D.  Thomas  nunquam  posuit  quaestionem  :  An 
B.  Virgo  contraxerit  peccatum  originale  ?  An  vero  fuerit  prae- 
servatal...  Ex  his  praenotatis  liquido  constabit  de  mente 
Doctoris  sancti,  quae  si  attente  fuisset  considerata  et  collata 
diversis  suis  locis  inspecta,  nihil  sinistrum  unquam  de  illo 
fuisset  suspicatum  in  hac  parte.  Itaque  invenit  D.  Thomas 
iam  suo  tempore  controverti  hanc  difficultatem,  et  multos 
inclinare  in  immaculatum  conceptum  Virginis,  ecclesiasque 
non  paucas  celebrare  hoc  festum  ex  tolerantia  Romanae 
Ecclesiae,  ipsam  tamen  Ecclesiam  Romanam  nondum  illud 
celebrare.  Unde  permaxime  sollicitus  fuit  de  uno  puncto, 
quod  in  hac  materia  gravius  et  considerabilius  est  et  ad 
doctrinam  christianam  praecipue  spectans,  videlicet,  ne 
gratia  sanctificationis,  quae  tribuebatur  conceptioni  Virginis, 
ita  sinistre  intelligeretur  ab  aliquibus,  quod  non  ipsi  personae 
Virginis  diceretur  fieri,  sed  quaecumque  haec  gratia  seu 
beneficium  hoc  sit,  ipsi  personae  Virginis  debet  fieri ;  non 
parentibus,  sanando  vitium  naturae  ;  non  conceptioni  activae 
seu  praeparativae ;  non  embryoni;  postremo,  non  animae  nec 
carni,  ante  animationem  et  constitutionem  personae.  Hoc 
voluit  maxime  observari  D.  Thomas  et  in  hoc  totum  suum 
studium  posuit  ;  quia  videbat,  si  in  hoc  sinistra  aliqua  intelli- 
gentia  inolesceret  et  semel  admitteretur  non  ipsi  personae 
Virginis  fieri  hoc  beneficium,  destrui  grande  principium  in 

fide:  quod  daretur  aliqua  persona  inter  homines  quae  in  se 
personaliter  seu  ratione  suae  personae  non  indigeret  redemp¬ 
tione  Christi.  Ad  hoc  autem  necesse  erat  ponere  debitum 
aliquod  seu  periculum  in  ipsa  persona,  a  quo  si  non  teneretur 
non  liberaretur.  » 

De  hoc  siquidem  D.  Thomas  erat  maxime  sollicitus, 
nimirum,  quod  ita  explicaretur  prima  sanctificatio  Beatissi¬ 
mae  Virginis,  ut  servaretur  necessitas  personalis  redemp¬ 
tionis  ;  ac  peiinde  in  hoc  totum  suum  studium  ponebat,  ut 
concluderet  ad  sanctificationem  B.  Virginis  post  animationem, 
post  constitutionem  personae.  Verumtamen,  argumenta  D. 
Thomae  ac  principia  doctrinalia  circa  puritatem  Beatissimae 
Virginis  ab  ipso  stabilita  conducunt  via  recta  ad  posteriori- 
tatem  dumtaxat  naturae  ordine  intelligendam.  Imo,  ipsemet 
Angelicus  Doctor  semel  atque  iterum  praeservationem 
Beatissimae  Virginis  Maiiae  ab  omni  originalis  culpae  labe 
tradidit  ac  docuit. 


1  3 

Processus  logicus  D.  Thomae  sanctificationem  Beatissimae  Virginis 
post  eiusdem  animationem,  posterioritate  non  temporis,  sed 
solius  naturae,  manifeste  ostendit. 

Patet  1°  :  Ex  ipsis  D.  Thomae  argumentis.  —  Omnia  enim 
argumenta,  quibus  Angelicus  Doctor  constanter  probare 
conatur  sanctificationem  Beatissimae  Virginis  fuisse  post 
eius  animationem,  reducuntur  ad  unum,  quod  est  cetero¬ 
rum  caput,  videlicet,  quia  aliter  Beatissima  Virgo  non  indi¬ 
guisset  redemptione  et  salute  quae  est  per  Christum.  Iam  vero, 
ad  indigentiam  personalem  redemptionis  sufficit,  iuxta 
eundem  Angelicum  Doctorem,  contrahere  peccatum  originale 
non  actu,  sed  in  necessitate  habendi  illud  ;  sufficit  debitum 
incurrere  et  cum  debito  nasci,  ut  ex  dictis  supra  ostensum 
est.  Processus  ergo  logicus  D.  Thomae  non  necessario  requirit 
posterioritatem  temporis  in  sanctificatione  Beatissimae  Vir¬ 
ginis  post  animationem,  sed  postulat  dumtaxat  posteriorita¬ 
tem  intellectus,  ordinis  et  naturae.  Quod  ostenditur  ex 

duplici  ratione,  qua  Angelicus  Doctor  concludit  sanctifica¬ 
tionem  B.  Virginis  non  posse  intelligi  ante  eius  animationem. 
Ait  enim,  III.  q.  27.  a.  2.  : 

«  Primo,  quidem,  quia  sanctificatio  de  qua  loquimur,  non 
est  nisi  emundatio  a  peccato  originali  ;  sanctitas  enim  est 
perfecta  munditia,  ut  Dionysius  dicit,  cap.  12.  De  Div.  Nomin. 
Culpa  autem  non  potest  emundari  nisi  per  gratiam,  cuius 
subiectum  est  sola  creatura  rationalis.  Et  ideo  ante  infusio¬ 
nem  animae  rationalis  Beata  Virgo  sanctificata  non  fuit. 

Secundo,  quia,  cum  sola  creatura  rationalis  sit  susceptiva 
culpae,  ante  infusionem  animae  rationalis  proles  concepta 
non  est  culpae  obnoxia.  Et  si  quocumque  modo  ante  anima¬ 
tionem  Beata  Virgo  sanctificata  fuisset,  nunquam  incurrisset 
maculam  originalis  culpae,  et  ita  non  indiguisset  redemp¬ 
tione  et  salute  quae  est  per  Christum,  de  quo  dicitur  Math.  1, 
21.  :  Ipse  salvum  jaciet  populum  suum  a  peccatis  eorum.  Hoc 
autem  inconveniens  est,  quod  Christus  non  sit  Salvator 
omnium  hominum,  ut  dicitur  I.  Timoth.  cap.  4. 

Unde  reliquitur,  quod  sanctificatio  Beatae  Virginis  fuerit 
post  eius  animationem.  » 

d)  Ex  prima  namque  ratione  sequitur,  quod  sanctificatio 
Beatae  Virginis  fuerit  post  eius  animationem,  posterioritate 
naturae  tantum,  ac  proinde  in  ipsomet  primo  instanti  tem¬ 
poris  quo  corpus  Virginis  animatum  fuit.  Etenim  ratio, 
quare  D.  Thomas  reicit  sanctificationem  Beatissimae  Vir¬ 
ginis  ante  eius  animationem,  est,  quia  sola  creatura  rationalis 
est  subiectum  gratiae  sanctificantis  per  quam  fit  emundatio 
a  peccato  originali.  Sed  in  ipso  primo  instanti  animationis 
iam  adest  gratiae  sanctificantis  subiectum,  quod  est  creatura 
rationalis,  nempe  persona  Beatissimae  Virginis.  Ergo  sancti¬ 
ficatio  Virginis,  iuxta  supradictam  rationem,  non  requirit 
posterioritatem  temporis  post  animationem,  sed  potest  esse 
in  ipsomet  temporis  primo  instanti,  quo  anima  infunditur 
et  quo  corpus  animatur  et  quo  rationalis  creatura,  gratiae 
sanctificantis  subiectum,  existit.  Unde  D.  Thomas,  I.  q.  100. 
a.  1.  ad  2.  :  «  Cum  radix  iustitiae  originalis,  in  cuius  rectitu¬ 
dine  factus  est  homo,  consistat  in  subiectione  supernaturali 
ad  Deum,  quae  est  per  gratiam  gratum  facientem,  necesse 

est  dicere,  quod,  si  pueri  nati  fuissent  in  originali  iustitia, 
etiam  nati  fuissent  cum  gratia  ;  sicut  de  primo  homine  supra 
diximus,  quod  fuit  cum  gratia  conditus.  Non  tamen  fuisset 
propter  hoc  gratia  naturalis  ;  quia  non  fuisset  transfusa  per 
virtutem  seminis,  sed  fuisset  collata  homini  statim  cum 
habuisset  animam  rationalem  ;  sicut  etiam  statim,  cum  corpus 
est  dispositum,  infunditur  a  Deo  anima  rationalis,  quae 
tamen  non  est  ex  traduce.  »  Ergo  relinquitur,  quod  sanctifi¬ 
catio  Beatissimae  Virginis  fuerit  post  eius  animationem,  id  est, 
statim  cum  habuisset  animam  rationalem  ;  sicut  etiam 
statim,  cum  corpus  eius  fuit  dispositum^  infusa  fuit  corpori 
a  Deo  anima  rationalis. 

b)  Ex  secunda  vero  ratione  similiter  nihil  aliud  sequitur 
nisi  quod,  cum  ante  infusionem  animae  rationalis  proles 
concepta  non  sit  culpae  obnoxia,  necesse  est  prolem  concep¬ 
tam  sanctificari  post  animationem /  quia,  si  quocumque  modo 
ante  animationem  Beata  Virgo  sanctificata  fuisset,  nunquam 
incurrisset  maculam  originalis  culpae,  nec  actu  nec  in  potentia 
debitrice.  Consequenter,  non  indiguisset  redemptione  ;  quia 
sola  creatura  rationalis  est  susceptiva  culpae.  Si  ergo  Beata 
Virgo  sanctificata  fuisset  post  animationem,  posterioritate 
temporis,  tunc  incurrisset  actu  originalem  culpam  ;  si  vero 
in  ipsomet  temporis  instanti  quo  proles  concepta  animatur, 
tunc  incurrisset  culpam  in  potentia  tantum  debitrici;  quia 
gratia  et  culpa  non  possunt  simul  esse  in  eodem  subiecto,  quod 
est  essentia  animae  ;  at  possunt  tamen  simul  esse  in  eodem 
subiecto  gratia  et  necessitas  incurrendi  culpam  seu  debitum 
carendi  gratia.  Quamobrem,  D.  Thomas,  De  Malo,  q.  4.  a.  1. 
ad  9.  :  «  Corruptio  quae  est  in  carne,  est  quidem  actus  natu¬ 
ralis,  sed  intentione  et  virtute  moralis.  Ex  peccato  enim 
primi  parentis  destituta  est  caro  eius  illa  virtute,  ut  ex  ea 
possit  decidi  semen  per  quod  originalis  iustitia  in  alio  propa¬ 
getur  ;  et  sic  in  semine  defectus  huius  virtutis  est  defectus 
moralis  corruptionis  et  quaedam  intentio  eius  ;  sicut  dicimus 
intentionem  coloris  esse  in  aere,  et  intentionem  animae  esse 
in  semine.  Et  ex  hoc  etiam  est  ibi  virtus  ad  similem  imper¬ 
fectionem,  sicut  est  ibi  virtus  ad  productionem  humanae 
naturae  in  prole  generata.  Et  ex  hoc  habet  virtutem  causandi 

et  humanam  naturam  et  originale  peccatum.  »  Unde  proles 
generata,  cum  animatur,  habet  in  se  aliquid  ex  quo  debetur  ei 
quod  careat  gratia.  Et  tunc  proles  concepta  est  culpae  obnoxia  ; 
et  si  de  facto  careat  gratia,  ad  defectum  gratiae  relinquitur 
macula.  At  si  ex  privilegio  gratia  ei  confertur,  non  relinquitur 
macula ;  verumtamen  indiget  redemptione  et  salute  quae  est 
per  Christum,  quia  nonnisi  per  gratiam  Redemptoris  ab 
actuali  macula  praeservatur  immunis. 

Patet  2°  :  Ex  principio  generali  in  doctrina  D.  Tho- 
mae  circa  puritatem  Beatissimae  Virginis.  —  III.  q.  27. 

a.  2.  ad  2.  :  «  Sub  Christo,  qui  salvari  non  indiguit 
tamquam  universalis  Salvator,  maxima  fuit  B.  Virginis 
; puritas .  Nam  Christus  nullo  modo  contraxit  originale  pecca¬ 
tum,  sed  in  ipsa  sui  conceptione  fuit  sanctus,  secundum 
illud  Luc.  1,  35.  :  Quod  ex  te  nascetur  sanctum,  vocabitur 
Filius  Dei.  »  Et  III.  Sent.  dist.  3.  q.  1.  a.  1.  solut.  2.  ad  3.  : 
«  Haec  puritas  soli  Homini  Deo  debebatur,  ut  ipse,  quasi 
unicus  Redemptor  humani  generis,  nulla  peccati  servitute 
teneretur,  cui  competebat  omnes  a  peccato  redimere.  Unde 
non  hanc  puritatem,  sed  sub  hac  maximam  Virgo  Mater 
eius  habere  debet.  »  Ergo,  secundum  D.  Thomae  doctrinam, 
Virgo  Mater  Christi  debet  habere  puritatem  maximam  sub 
puritate  quae  soli  Homini  Deo  debetur.  Ergo  sub  Christo, 
qui  nullo  modo  contraxit  peccatum  originale,  Beata  Virgo 
contraxit  quidem  originale  peccatum  aliquo  modo:  id  est, 
non  actualiter,  sed  in  necessitate  habendi  illud.  Unde  relin¬ 
quitur,  quod  sanctificatio  Beatissimae  Virginis  fuerit  post 
eius  animationem,  posterioritate  non  quidem  temporis,  sed 
solius  naturae  ac  ordinis. 

Patet  3°  :  Ex  declaratione  illius  sententiae  S.  Anselmi 
facta  ab  Angelico  Doctore,  sc. :  Conveniens  fuit,  ut  Beatissima 
Virgo  ea  puritate  niteret,  qua  maior  sub  Deo  nequit  intelligi. 

—  Quam  D.  Thomas  sic  declarat  : 

a)  I.  Sent.  dist.  17.  q.  2.  a.  4  :  «  Augmentum  enim  puri¬ 
tatis  est  secundum  recessum  a  contrario  ;  et  quia  in  Beata 

Virgine  fuit  depuratio  ab  omni  peccato,  ideo  pervenit  ad 
summum  puritatis  ;  sub  Deo  tamen  in  quo  non  est  aliqua 
potentia  deficiendi,  quae  est  in  qualibet  creatura,  quantum 

in  se  est.  » 

b)  I.  Sent.  dist.  44.  q.  1.  a.  3.  ad  3.  :  «  Dicendum,  quod 
puritas  intenditur  per  recessum  a  contrario  ;  et  ideo  potest 
aliquid  creatum  inveniri  quo  nihil  purius  esse  potest  in 
rebus  creatis,  si  nulla  contagione  peccati  inquinatum  sit ; 
et  talis  fuit  puritas  Beatae  Virginis,  quae  a  peccato  originali 
et  actuali  immunis  fuit ;  tamen  sub  Deo,  in  quantum  erat 
in  ea  potentia  ad  peccandum.  » 

Patet  4°  :  Ex  principiis  doctrinalibus  a  D.  Thoma  traditis, 
iuxta  quae  oportet  theologum  de  sanctitate  Beatissimae 
Virginis  loqui.  —  III.  Sent.  dist.  3.  q.  1.  a.  1.  et  Sum. 
Theol.  III.  q.  27.  a.  1.  : 

a)  «  Plus  gratiae  collatum  est  B.  Virgini  quam  alicui 
sanctorum.  » 

b)  «  Ipsa  super  omnes  alios  sanctos  a  peccato  purior 
fuit.  » 

c)  «  Beatae  Virgini  aliquid  ultra  legem  communem  con¬ 
ferendum  fuit.  » 

d)  «  Illa  sanctificatio  Beatae  Virginis  excellentior  fuit 
sanctificationibus  aliorum.  » 

e)  «  Credendum  est  ei  collatum  esse  quidquid  conferri 
potuit.  » 

f)  «  Rationabiliter  creditur,  quod  illa,  quae  genuit  Uni¬ 
genitum  a  Patre,  plenum  gratiae  et  veritatis,  prae  omnibus 
aliis  maiora  privilegia  gratiae  acceperit.  » 

Cum  ergo,  iuxta  docti inam  etiam  D.  Thomae,  ad  hoc 
quod  Beatissima  Virgo  indigeat  redemptione  et  salute  quae 
est  per  Christum,  non  aliud  requiratur  nisi  quod  «  sanctifi¬ 
catio  non  praecedat  infusionem  animae  » :  ideo,  cum  ipse  D. 
Thomas  ex  hoc,  quod  Beatissima  Virgo  non  fuerit  sanctificata 
ante  infusionem  animae,  concludat  tandem  quod  sanctifi¬ 
catio  Beatissimae  Virginis  fuerit  post  eius  animationem, 
clare  perspicitur,  quod  neque  D.  Thomae  argumenta,  nec 
processus  logicus,  nec  principia  eius  doctrinalia  in  praesenti 

materia,  cogunt  ad  inferendam  posterioritatem  temporis ; 
sed,  e  contra,  solam  posteiioritatem  naturae  et  ordinis 
requirunt,  exigunt  ac  postulant. 

Patet  5°  :  Ex  eo  quod  Angelicus  Doctor  expresse  fatetur 
Beatissimam  Virginem  nullam  omnino  habuisse  maculam 
peccati. 

a)  III.  Sent.  dist.  3.  q.  1.  a.  1.  sol.  3.  :  «  Dicendum,  quod 
Beata  Virgo  ante  nativitatem  ex  utero  sanctificata  fuit  :  quod 
colligi  potest  ex  hoc,  quod  ipsa  super  omnes  sanctos  a  peccato 
purior  fuit,  veluti  Divinae  Sapientiae  Mater  electa,  in  qua 
nihil  inquinatum  incurrit,  ut  dicitur  Sap.  7.  Unde  cum  haec 
puritas  in  quibusdam  fuisse  inveniatur,  ut  ante  nativitatem 
ex  utero  a  peccato  mundarentur,  sicut  de  Ioanne  Baptista, 
de  quo  legitur  Lucae  1,  15.  :  Spiritu  Sancto  replebitur  adhuc 
ex  utero  matris  suae;  et  de  leremia,  de  quo  dicitur  Ierem. 
1,  5.  :  Priusquam  exires  de  ventre  sancti ficavi  te :  non  est  dubi¬ 
tandum  hoc  multo  excellentius  Matri  Dei  collatum  fuisse.  » 
Si  ergo  hoc  privilegium  Matri  Dei  collatum  fuit  multo  excel¬ 
lentius,  si  super  omnes  sanctos  Mater  Dei  fuit  a  peccato 
purior,  si  nihil  in  Divinae  Sapientiae  Matre  electa  inqui¬ 
natum  incurrit  :  neque  est  dubitandum  Beatissimam  Virgi¬ 
nem  non  modo  sanctificatam  fuisse  ante  nativitatem  ex  utero, 
sicut  Ieremias  et  Baptista,  verum  etiam  fuisse  sanctificatam 
in  ipsomet  ortu  suo  qui  dicitur  nativitas  in  utero.  Quod  videtur 
Angelicus  Doctor  insinuasse,  III.  q.  27.  a.  2.  ad  2.  dicens  : 
«  Nam  Christus  nullo  modo  contraxit  originale  peccatum... 
Sed  B.  Virgo  contraxit  quidem  originale  peccatum,  sed  ab 
eo  fuit  mundata,  antequam  ex  utero  nasceretur.  Et  hoc 
signatur  Job  3,  9.  ubi  de  nocte  originalis  peccati  dicitur  : 
Exspectet  lucem,  (id  est,  Christum)  et  non  videat ;  quia  nihil 
inquinatum  incurrit  in  ea,  ut  dicit  Sap.  7,  25  ;  nec  ortum  sur- 
gentis  aurorae,  id  est,  Beatae  Virginis,  quae  in  suo  ortu  a 
peccato  originali  fuit  immunis.  »  Fuit  ergo  Beatissima  Virgo 
sanctificata,  non  tantum  modo  antequam  ex  utero  nasce¬ 
retur,  sed  etiam  in  suo  ortu  seu  nativitate  in  utero  a  peccato 
originali  fuit  immunis.  Et  tamen  B.  Virgo  dicitur  ab  originali 
peccato  mundata;  nam,  ut  Caietanus  declarat  in  tract.  De 

Concept  Virginis,  cap.  3.  :  «  Dicitur  enim  a  peccato  originali 
mundatus,  non  solum  qui,  contracta  actuali  culpa,  mundatus 
est  ;  sed  qui  a  macula  quidem,  in  debito  et  initio  propriae 
personae  fundato,  mundatus  est.  Nec  putet  quisquam  de  mea 
haec  phantasia  me  proferre  ;  sed  videat  D.  Thomam,  I.-II. 
q.  81.  a.  3.  sustinentem  quod  per  mortem  sufficit  intelligere 
debitum  seu  reatum,  in  propria  persona,  mortis,  quamvis 
numquam  actualiter  aliquis  moreretur.  » 

b)  III.  Sent.  dist.  3.  q.  1.  a.  2.  :  «  Dei  sapientia  non  solum 
in  animam  Virginis  intravit,  sicut  et  de  ceteris  dicitur,  Sap.  7, 
27.  :  In  animas  sanctorum  se  transfert;  sed  et  corpus  eius 
inhabitavit,  carnem  de  ea  assumens.  Ergo  in  ea  nullum 
peccatum  fuit  :  quod  colligi  potest  ex  eo  quod  dicitur  Cantic. 
4,  7.  :  Tota  pulchra  es,  amica  mea,  et  macula  non  est  in  te.  » 

c)  Exposit.  in  Psalm.  18.:  «  Quod  ergo  dicit  :  In  sole  posuit 
tabernaculum  suum;  id  est,  corpus  suum  Christus  posuit  in 
sole;  id  est,  in  Beata  Virgine,  quae  nullam  habuit  obscurita¬ 
tem  peccati.  Cantic.  4,  7.  :  Tota  pulchra  es,  amica  mea,  et 
macula  non  est  in  te.  » 

d)  Exposit.  in  Psalm.  14. : «  In  Christo  et  in  Virgine  Maria 
nulla  omnino  macula  fuit.  » 

e)  Exposit.  in  Evang.  Matth.  cap.  1.  :  «  Mater  eius,  id 
est,  Dei.  Hic  ostenditur  eius  dignitas.  Nulli  enim  creaturae 
hoc  concessum  est,  nec  homini,  nec  Angelo,  ut  esset  pater 
aut  mater  Dei ;  sed  hoc  fuit  privilegium  gratiae  singularis, 
ut  non  solum  hominis,  sed  Dei  Mater  fieret  ;  et  ideo  in 
Apocalypsi,  12,  1.  :  Mulier  amicta  sole,  quasi  tota  repleta 
Divinitate.  » 

/)  Psalm.  45.  :  «  Fluminis  impetus  laetificat  civitatem  Dei; 
sanctificavit  tabernaculum  suum  Altissimus ;  Deus  in  medio 
eius  non  commovebitur ;  adiuvabit  eam  Deus  mane  diluculo. 
Et  possunt  haec  referri  ad  B.  Virginem,  quia  ipsa  est  civitas  ; 
in  ipsa  habitavit ;  ipsam  fluminis  impetus,  sc.  Spiritus  Sanctus, 
laetificavit ;  ipsam  sanctificavit  in  utero  matris  suae,  post¬ 
quam  formatum  fuit  corpus  et  creata  anima.  Tunc  primo 
operuit  gloria  Domini  Tabernaculum,  ut  dicitur  Exod.  cap.  40. 
Et  est  alia  sanctificatio  B.  Virginis,  et  aliorum  sanctorum  ; 
quia  alii  sic  sanctificati  fuerunt,  quod  nunquam  mortaliter 

peccaverunt,  tamen  venialiter.  Sic.  i.  Ioan.  cap.  i.  :  Si  dixeri¬ 
mus  quia  peccatum  non  habemus,  mendaces  sumus,  et  veritas  in 
nobis  non  est.  Beata  autem  Virgo  nec  mortaliter  nec  venialiter 
unquam  peccavit.  Cantic.  4.  :  Tota  pulchra  es,  amica  mea,  et 
macula  non  est  in  te.  Ideo  dicit  :  Non  commovebitur ,  nec 
veniali  peccato.  Et  ideo  dicit  :  Adiuvabit  eam  Deus  mane 
diluculo;  id  est,  adhuc  ea  existente  in  utero.  Et  hoc  est 
quod  dicit,  quod  auxiliatus  est  ei  Dominus  in  ipso  ortu 
matutino.  » 

g)  Exposit.  orat,  dominicae,  opusc.  5.  petitio  5.  :  «  Hoc 
nulli  datum  est,  nisi  soli  Christo  qui  habuit  spiritum  non 
ad  mensuram,  et  Beatae  Virgini  quae  fuit  plena  gratiae,  in 
qua  nullum  peccatum  fuit,  ut  dicit  Augustinus,  De  nat.  et 
grat.  cap.  36.  Cum  de  peccatis  agitur,  nullam  de  ea  vult 
fieri  mentionem.  » 

h)  Expos.  de  Ave  Maria,  opusc.  6.  (edit.  Vives)  :  a  Excedit 
angelos  quantum  ad  puritatem  ;  quia  B.  Virgo  non  solum 
est  pura  in  se,  sed  etiam  procuravit  puritatem  aliis.  Ipsa 
enim  purissima  fuit  et  quantum  ad  culpam  ;  quia  ipsa  Virgo 
nec  originale,  nec  veniale,  nec  mortale  peccatum  incurrit  1.  » 

1  Ita  legitur  in  edit.  Parisiis,  apud  Ludovicum  Viveis,  1889, 
Opera  D.  Thomae,  tom.  XXVII.  pag.  201  : «  Tertio,  excedit  angelos 
quantum  ad  puritatem  ;  quia  Beata  Virgo  non  solum  erat  pura  in 
se,  sed  etiam  procuravit  puritatem  aliis.  Ipsa  enim  purissima  fuit 
et  quantum  ad  culpam;  quia  ipsa  Virgo  nec  originale,  nec  mortale, 
nec  veniale  peccatum  incurrit,  etc.  »  Ita  etiam  legebat  in  Concilio 
Basileensi  Ioannes  de  Segobia1,  Allegatio  4.  scribens  :  «  Sanctus  Tho- 
mas  hoc  idem  de  immunitate  Beatissimae  Virginis  a  peccato  originali 
dicit  in  Expositione  Salutationis  Angelicae...  Ipsa  enim  purissima 
fuit  quantum  ad  culpam,  quia  nec  originale,  nec  mortale,  nec  veniale 
peccatum  incurrit...  Haec  fere  de  verbo  ad  verbum  S.  Thomas  habet 
in  praedicta  Expositione ;  qui  (prout  ad  oculum  patet)  manifeste 

1  «  Ioannes  de  Segobia,  Sanctae  Ecclesiae  Toletanae  Canonici,  Sacrae 
Theologiae  D'“,  Episcopi  Caesarini,  et  secandum  aliquos  S.  R.  E.  Cardinalis, 
Septem  Allegationes  et  totidem  Avisamenta  pro  informatione  PP.  Concilii 
Basileensis ,  Praesidente  tunc  Iudice  fidei  DD.  Cardinali  Arelatensi, 
an.  Domini  14.36,  circa  Sacratissimae  Virginis  Mariae  Immaculatam 
Conceptionem  eiusque  praeservationem  a  peccato  originali  in  primo  suae 
animationis  instanti.  —  Studio  et  labore  R.  P.  Fr.  Petri  de  Alva  et 
Astorga.  Bruxellis,  1664.  » 

dicit  quod  intendimus,  videlicet,  quod  Beatissima  Virgo  nunquam 
incurrerit  originale  peccatum.  »  Haec  Joannes  de  Segobia. 

P.  Hurter  in  edit,  huiusce  Opusc.  Oeniponti  facta  adnotat  : 
«  Aliqui  contendunt  legendum  esse  :  «  Maria  purissima  fuit  quantum  ad 
omnem  culpam,  quia  nec  originale,  nec  mortale,  nec  veniale  peccatum 
aliquando  incurrit.  »  Ita  saltem  legit  Salmeron  in  Epist.  ad  Rom- 
disp.  51.  ;  et  Canisius,  De  B.  Virgine,  lib.  I.;  et  hanc  lectionem  aliqui 
quoque  codices  mss.  habent...  Ioannes  vero  a  Turrecremata  hunc 
textum  cum  illa  additione  —  nec  originale  —  expendens  in  tract. 
De  veritate  Conceptionis,  quem  composuit  pro  facienda  relatione 
coram  PP.  Concilii  Basileensis,  scribit,  part.  12.  cap.  15.  :  «Ad  istam 
respondetur  primo,  quod  dubium  magnum,  quod  S.  Thomas  illud 
verbum  dixerit ;  multis  quidem  originalibus  perspectis,  non  est  reperta 
illa  particula,  quod  peccatum  originale  non  incurrit,  etc.  »  —  Ad  quod 
adiungit  P.  Hurter  :  «  Hoc  dubium  confirmatur  ex  ipso  hoc  Opusculo  ; 
nam  qui  paulo  superius  n°  4.  dixit  :  «  Peccatum  enim  aut  est  origi¬ 
nale,  et  de  isto  fuit  mundata  in  utero ;  aut  mortale  aut  veniale,  et 
de  isto  libera  fuit ;  et  mox  :  Christus  excellit  B.  Virginem  in  hoc, 
quod  sine  originali  conceptus  et  natus  est  ;  B.  autem  Virgo  in 
originali  est  concepta,  sed  non  nata  :  vix  credi  potest  modo  post 
paucas  periodos  dixisse  B.  Virginem  nec  peccatum  originale 
incurrisse.  •>  Haec  P.  Hurter. 

Verum,  iam  istam  apparentem  antinomiam  solverat  atque  in 
concordia  posuerat  in  Cone.  Basileensi  Joannes  de  Segobia  in 
Avisamento  5.  :  «  Conceptio  Virginis  potest  sumi  dupliciter,  sc.  : 
materialis,  quando  convenerunt  parentes  ad  ipsius  generationem  ; 
aut  personalis,  quando  primum  anima  rationalis  infusa  fuit.  Primo 
modo,  sane  intelligendo,  non  negatur  quin  fuerit  in  peccato ;  hoc  est, 
iuxta  verba  Augustini,  in  foeditate  libidinis ;  quia  sua  conceptio  fuit 
communi  modo  generationis  aliorum  hominum.  Et  sic,  ut  infra 
declaratur,  loquitur  Bernardus  in  Epistola  ad  Lugdunenses.  Sed, 
loquendo  de  eius  Conceptione,  prout  est  constitutio  personalis,  ipsa  non 
fuit  in  peccato  /  quia  nunquam  decuit,  quod  haec,  quae  post  tres  Divi¬ 
nas  Personas  incomparabilis  excellentiae  est,  supra  omnes  personas 
angelorum  et  hominum,  unquam  fuerit  odiosa  et  inimica  D  o  Filio 
suo,  nec  subiecta  miserabiliter  servituti  diaboli...  Unde  per  huiusmodi 
distinctionem,  quod  aptitudine,  et  non  actu,  concepta  in  peccato  dicatur 
(B.  V.),  possent  Doctores  in  unum  convenire,  qui,  ut  quibusdam 
apparet,  in  hac  materia  loquuntur  contrarie...  Sic  etiam  potest  intel- 
ligi  doctrina  Sancti  Thomae,  qui  in  Expositione  Salutationis  Angelicae 
dixit,  quod  Beata  Virgo  nec  originale,  nec  mortale,  nec  veniale  peccatum 
incurrit;  et  cum  hoc  dicit,  quod  sit  concepta  in  peccato  et  mundata 
ab  eo,  non  contradicitur  autem  intelligendo  primum  de  personali, 
secundum  de  materiali  eius  Conceptione.  »  Haec  sapienter  Ioannes  de 
Segobia.  —  Et  quidnam  aliud  est  hoc  nisi  ipsamet  D.  Thomae  sa¬ 
pientia  quam  praeclarissime  exponit  Caietanus,  In  I.-II.  q.  81.  a.  3.  : 

«  Secundum  fidem  catholicam  firmiter  est  tenendum,  quod  omnes  homi¬ 
nes,  praeter  solum  Christum,  ex  Adam  derivati,  peccatum  originale  ex 
eo  contrahunt  ;  alioquin  non  omnes  indigerent  redemptione  quae  est 
per  Christum.  Quod  dictum  (ait  Caietanus)  non  intelligendum  est 
aliter  quam  de  morte  quae  est  poena  peccati  originalis  ;  ita  quod, 
sicut  omnes  incurrunt  mortem,  id  est,  necessitatem  moriendi,  ita 
omnes  incurrunt  peccatum  originale,  id  est,  necessitatem  habendi 
peccatum  originale.  Et  iuxta  hunc  sensum  militat  ratio  Auctoris 
(D.  Thomae).  » 


CAPUT  OCTAVUM 


Duplex  via  theologica  per  quam  perveniri  potest  ad 
stabiliendam  praeservationem  Beatissimae  Virginis  a 
peccato  originali,  et  duplex  exinde  sensus  quo  huius- 
modi  praeservatio  potest  intelligi. 


I 

Duplex  via  theologica. 

Primo  :  In  quo  conveniat  utraque  via.  —  Tametsi  per 
diversas  vias  gradientes,  in  hoc  tamen  theologi  omnes  con¬ 
veniunt,  nimirum,  quod  praeservationem  Beatissimae  Vir¬ 
ginis  ab  omni  prorsus  peccato,  ideoque  et  ab  originali  peccato, 
conantur  iure  merito  concludere  ac  ostendere  ex  altissima 
dignitate  Divinae  Maternitatis  atque  ex  identitate  decreti 
unius,  quo  Virginis  primordia  cum  Filii  Dei  Incarnatione 
fuerunt  simul  in  consiliis  Divinae  Sapientiae  signata  et  con¬ 
firmata.  Quod  profecto  traditur  in  Bulla  dogmatica  Ineffa¬ 
bilis  Deus  his  verbis  :  «  Ineffabilis  Deus,  cuius  via  misericordia 
et  veritas,  cuius  voluntas  omnipotentia...  ab  initio  et  ante 
saecula  Unigenito  Filio  suo  Matrem,  ex  qua  caro  factus  in 
beata  temporum  plenitudine  nasceretur,  elegit  atque  ordi¬ 
navit...  Virginis  primordia  uno  eodemque  decreto  cum  Divinae 
Sapientiae  Incarnatione  fuerant  praestituta.  » 

Secundo  :  Diversitas  valde  notanda  in  initio  seu  angulo 
utriusque  viae.  —  Cum  viae  utriusque  initium  sit  Filii  Dei 
Incarnatio  atque  divina  Beatissimae  Virginis,  ut  sit  Verbi 
Incarnati  Mater,  electio  :  statim  via  haec,  una  in  sui  initio, 
fit  bipartita  ac  valde  in  consequentibus  diversa,  secundum 

quod  ponitur  Incarnatio  Filii  Dei  ante  praevisionem  peccati 
Adami  decreta  ;  vel,  e  contra,  asseritur  quod,  si  homo  non 
peccasset,  Filius  Dei  incarnatus  non  fuisset.  Etenim,  iuxta 
sententiam  theologorum  ponentium  Incarnationem  Verbi 
intentam  a  Deo,  primo  et  principaliter,  tamquam  remedium 
peccati,  electio  Beatissimae  Virginis  ad  divinam  Maternita- 
tem  ponenda  perinde  est  post  praevisionem  originalis  peccati 
totius  humanae  naturae  ;  dum,  e  contrario,  oportet  talem 
electionem,  ex  qua  omnia  supernaturalia  B.  Virginis  privi¬ 
legia  pendere  videntur,  Adami  culpam  eiusque  totius  poste¬ 
ritatis  ruinam  praecedere.  Exinde  : 

Tertio  :  Diversitas  utriusque  viae  per  totam  suam  longi¬ 
tudinem.  —  In  via  itaque  cuius  initium  est  Incarnatio  Filii 
Dei  ante  praevisionem  peccati  originalis  :  i°  Deus  voluit 
Incarnationem  Verbi  et  summam  gloriam  ac  gratiam  animae 
Christi,  ut  fini  propinquiori,  eiusdemque  Christi  Matris 
electionem  et  sanctitatem.  2°  Deus  gratia  ipsius  Christi, 
cuius  Maria  est  electa  Mater,  elegit  plures  alios  ex  angelis 
et  hominibus,  quorum  Christus  esset  caput  et  princeps,  eos 
praedestinando.  30  Christus  et  Mater  eius,  quemadmodum 
et  ceteri  electi,  prius  praevidebantur  et  praedestinabantur 
ad  gratiam  et  gloriam,  quam  praevideretur  peccatum  et 
Christi  passio,  ut  medicina  contra  peccatum.  40  In  Christo 
sunt  duo  genera  meritorum,  videlicet,  Christi  impassibilis  et 
Christi  passibilis  ;  merita  Christi  per  portionem  superiorem, 
secundum  quam  summe  dilexit  Deum  et  proximum,  sicuti 
habebat  summam  gratiam  ;  et  puto,  (aiunt  illi)  magis  me¬ 
ruisse  per  huiusmodi  actus  dilectionis  Dei  quam  per  passio¬ 
nem  ;  et  merita  Christi  quae  fuerunt  ex  eius  passione  et 
morte,  quam  subivit  pro  genere  humano,  non  pro  angelis  1. 
5°  Praedestinatio  omnium  electorum  peracta  est  indepen- 


1  Non  desunt  tamen  Scotistae  qui  asserunt  Iesum  Christum 
mortuum  fuisse  pro  angelis.  «  Les  Anges  glorifies  ont-ils  eu  rien  de 
commun  avec  le  peche  ?  Et  pourtant,  d’apres  1’Ecriture,  le  Sauveur 
est  mort  pour  eux.  »  (Le  grand  drame  de  la  creation,  par  F.  Char- 
bonnel,  Ord.  Minor.) 

denter  a  Calvario  et  a  sanguine  Crucis  Christi ;  nam  omnes 
electi  prius  natura  erant  praedestinati,  quam  Christi  passio 
praevisa  ;  atque  ita  prius  fuit  volita  illis  gloria  et  gratia, 
quam  ordinata  medicina  contra  lapsum  ;  ideo,  etsi  passio 
praevisa  potuerit  fuisse  ratio  remittendi  offensam  et  confe¬ 
rendi  gratiam,  non  tamen  potuit  exstitisse  ratio  praedestina¬ 
tionis.  6°  Intuitu  ergo  meritorum  Christi  impassibilis  dedit 
Deus  primam  gratiam  angelis  et  reliqua  dona  per  quae 
pervenerunt  ad  coronam  gloriae,  ideoque  merito  est  consti¬ 
tuendus  eorum  caput  et  etiam  Salvator.  70  Et  quia  angeli 
primam  gratiam  sibi  promereri  non  potuerunt,  data  fuit 
illis  ex  meritis  Christi  impassibilis  ;  est  enim  eadem  ratio 
de  prima  gratia  data  hominibus  et  angelis,  et  sicut  in  illis 
descendit  de  plenitudine  Christi,  ita  et  in  istis.  Utrorumque 
Christus  est  Salvator,  hominum  et  angelorum.  8°  Nonnisi 
postquam  praevidit  homines  praedestinatos  casuros  in  Adam, 
Deus  praeordinavit  remedium  electorum,  et  voluit  id  esse 
passionem  Filii  sui,  alioquin  venturi,  cum  ante  praevisionem 
lapsus  eorum  fuerit  praedeterminata  Christi  futura  Incar¬ 
natio.  90  Electio  Beatissimae  Virginis  ad  hoc,  quod  esset 
Mater  Christi,  facta  est  ante  praevisionem  peccati  et  ante 
praevisionem  mortis  Verbi  Incarnati 1. 

Quarto  :  Processus  diversus  alterius  viae.  —  In  via 

autem  cuius  initium  est  Incarnatio  Filii  Dei  post  praevisio¬ 
nem  originalis  peccati  :  i°  Incarnatio  Verbi  fuit  volita  ac 
decreta  primo  et  principaliter  propter  opus  Redemptionis 
seu  in  remedium  peccati.  2°  Christus  est  quidem  caput 
angelorum  et  hominum,  sed  nonnisi  hominum  est  Salvator 
ac  Redemptor.  30  Nec  angelis  nec  primis  parentibus  in 
statu  originalis  iustitiae  Christus  meruit  primam  gratiam. 
40  Praedestinatio  Christi,  quatenus  ipse  erat  ab  aeterno 
praevisus  et  passurus  et  reconciliaturus  Deo  electos  per 
mortem  suam,  fuit  causa  meritoria  praedestinationis  eorum- 

1  Montefortino,  Sum.  Scoti,  t.  I.  q.  23.  a.  1.  —  T.  V.  q.  1. 
a.  3.  ;  q.  8.  a.  4.  ;  q.  19.  a.  4.  ad  3.  et  in  corpore  antecedentis  art.  4.  ; 
q.  24.  a.  4. 

dem  sanctorum.  50  Intuitu  meritorum  Christi,  qui  pro  om¬ 
nibus  passus  et  mortuus  est,  facta  fuit  electio  praedestinato¬ 
rum  ita,  quod  electionis  negotium  minime  fuerit  absolutum, 
independenter  a  Christi  meritis  ex  passione  praevisis.  6°  Elec¬ 
tio  praedestinatorum  facta  fuit  post  praevisionem  lapsus 
Adami  ex  communi  massa  perditionis.  70  Post  praevisionem 
lapsus  Adami  et  post  praevisionem  mortis  Verbi  Incarnati 
facta  quoque  fuit  electio  Beatissimae  Virginis  ad  hoc  quod 
esset  Mater  Christi. 

Quinto  :  Utriusque  viae  terminus.  —  Iuxta  logicum 
processum  in  via,  cuius  initium  est  Incarnatio  Verbi  ante 
praevisionem  peccati  Adami,  pervenitur  ad  praeservationem 
Beatissimae  Virginis  a  peccato  originali,  ex  eo  quod  in  ordine 
gratiae  Adamus  non  est  caput  Mariae,  nec  Maria  dependet 
proinde  ab  Adamo  quoad  transmissionem  originalis  iustitiae, 
nec  per  consequens  quoad  transmissionem  originalis  peccati. 
In  hac  quidem  via  Beatissima  Virgo  apparet  posita  totaliter 
extra  subiectionem  Adami,  qui  potius  dependet  a  Beatissima 
Virgine,  a  qua  sub  Christo,  cuius  est  electa  Mater,  etiam 
primi  parentes  in  statu  innocentiae  acceperunt  gratiam  et 
originalem  iustitiam.  E  contra,  in  via  altera,  Beatissima 
Virgo  subiecta  est  Adamo  tam  in  transmissione  originalis 
iustitiae  quam  originalis  peccati,  quod  in  privatione  iustitiae 
originalis  formaliter  consistit.  Idcirco  non  est  electa  Verbi 
Incarnati  Mater  nisi  post  praevisionem  ruinae  totius  generis 
humani,  ac  perinde  praeelecta  ante  omnes  alios  electos  ex 
communi  massa  perditionis.  In  prima  via,  Beatissima  Virgo 
gaudet  suis  propriis  gratiae  privilegiis,  et  iure  suo  proprio 
est  exempta  ab  omni  peccato,  et  libera  ab  omni  ratione 
culpae  et  poenae.  In  altera  autem  via,  Beatissima  Virgo  ex 
se  nullo  gaudet  privilegio  quo  eximi  mereatur  ;  sed,  sicut 
omnes  alii  filii  Adami,  ex  vi  suae  generationis  habet  in  se 
aliquid  ex  quo  debetur  ei  carentia  originalis  iustitiae  ;  ideo- 
que  tunc,  cum  persona  Virginis  fuerit  constituta,  debet 
non  habere  gratiam,  ex  cuius  privatione  provenit  ipsum 
detrimentum  nitoris,  quod  macula  animae  metaphorice 
vocatur. 

II 


Duplex  sensus  praeservationis  ab  originali  peccato. 


Primo  :  Expositio  huius  duplicis  sensus.  —  Caietanus,  in 
opusculo  De  Conceptione  Beatae  Virginis,  cap.  2.  ita  declarat 
duplicem  sensum  quo  praeservatio  Beatissimae  Virginis  a 
peccato  originali  intelligi  potest  :  a)  «  Primo,  ut  B.  Virgo 
sit  praeservata  totaliter  a  peccato  originali,  ita  quod  fuit 
exempta  ab  omnibus  ad  dictum  peccatum  spectantibus. 
Secundo,  ut  B.  Virgo  sit  praeservata  a  sola  macula  peccati 
originalis,  per  infusionem  gratiae  personalis.  Est  autem  inter 
istos  duos  sensus  maior  distantia  quam  inter  coelum  et 
terram.  Nam,  cum  anima  alicuius  hominis,  qui  generatur, 
incurrit  originale  peccatum,  non  solum  macula  originalis 
peccati  contrahitur ;  sed  in  primo  instanti  in  quo  anima 
rationalis  creando  infunditur  et  infundendo  creatur,  prius, 
secundum  naturae  ordinem,  caro  seu  materia  cui  anima 
infunditur,  est  infecta,  utpote  genita  ex  commixtione  utri- 
usque  parentis ;  et  propterea  anima  quae  infunditur  illi 
carni,  contrahit  maculam  in  seipsa  originalis  peccati,  quia 
infunditur  carni  infectae ;  neque  solam  maculam  ex  carnis 
infectione  contrahit  persona  in  utero  genita,  sed  multa  alia, 
sc.  reatum  clausae  coeli  ianuae,  fomitem  peccati,  et  poenam 
mortis  temporalis ;  ita  quod  infecta  caio  cui  infunditur 
anima,  est  in  qua  fundatur  ratio  non  potentiae  contrahendi 
peccatum  originale,  sed  ratio  contracti  in  propria  persona 
debiti  quare  contrahatur  in  anima  rationali  sua  peccatum 
originale  et  secundum  maculam  et  secundum  reatum  poena¬ 
rum,  spiritualis  et  temporalis  ;  imo,  est  talis  carnis  infectio, 
peccati  originalis  initium  inexistens  in  persona,  quae  tunc 
simul  concipitur  et  concepta  est.  » 

b)  «  Quocirca,  positio  dicens  Beatam  Virginem  praeser- 
vatam  totaliter  a  peccato  originali,  dicit  ipsam  non  contraxisse 
carnem  suam  infectam  ;  ac  per  hoc  non  solum  sine  macula 
peccati  conceptam  et  reatibus  et  fomite,  sed  etiam  sine 
debito  in  propria  persona  habendi  haec.  » 

c)  «  Positio  vero  dicens  Beatam  Virginem  praeservatam 
solum  a  macula  peccati  originalis  et  iis  quae  a  macula  sunt 
inseparabilia,  ut  est  reatus  aeternae'  poenae  damni,  non 
negat  Beatam  Virginem  carnem  habuisse  infectam,  ac  per 
hoc  in  propria  persona  debitum  contrahendi  maculam  origi¬ 
nalis,  licet  redundaverit  et  fomes,  ligatus  tamen  per  gratiam, 
et  reatus  clausae  ianuae  vitae  aeternae,  et  mortis  temporalis  ; 
quia  haec  poena,  sc.  mortis,  erat  naturae  ex  parte  carnis  ; 
illa,  sc.  clausae  januae,  erat  naturae  ex  parte  temporis  ;  quia 
sc.  Christus  adhuc  non  aperuerat  per  suam  mortem  ianuas 
paradisi  clausas  per  originale  peccatum  ;  et  similiter  fomes 
ex  parte  carnis  se  tenet.  » 

Secundo  :  Praeservatio  totalis  a  peccato  originali  videtur 
esse  contraria  fidei  catholicae.  —  Ita  ostendit  Caietanus,  ibid. 
cap.  3.  :  «  Inter  has  igitur  opiniones,  haec  mihi  videtur  quoad 
fidem  differentia,  quod  positio  dicens  Beatam  Virginem  esse 
praeservatam  a  peccato  originali  et  a  reatibus  etc.,  est 
contraria  fidei  catholicae  ;  quoniam  repugnat  his  quae  in 
Sacra  Scriptura  et  in  aliis  documentis  fidei  certis  et  neces¬ 
sariis  continentur.  Oportet  namque  de  Beata  Virgine  firmiter 
credere  :  a)  quod  Christus  est  mortuus  pro  ipsa  ;  b)  et  quod 
ipsa  est  mortua  morte  peccati ;  quoniam  in  Sacra  Scriptura 
habetur  ista  conditionalis  :  Si  Christus  est  mortuus  pro  om¬ 
nibus,  omnes  mortui  sunt,  ut  patet  II.  Cor.  cap.  5.  Con¬ 
stat  enim,  quod  omnis  conditionalis  vera  est  necessaria,  et 
quod  a  destructione  consequentis  ad  destructionem  antece¬ 
dentis  valet  argumentum.  Formata  ergo  ratione,  clare 
apparebit  Scripturam  esse  falsam  et  fidem  nostram,  proce¬ 
dendo  sic  :  Si  Christus  est  mortuus  pro  omnibus,  omnes  mortui 
sunt;  sed  per  istam  positionem,  non  omnes  mortui  sunt  ; 
quia  Beata  Virgo  non  est  mortua  morte  peccati.  Ergo  Christus 
non  est  mortuus  pro  omnibus :  quod  est  manifesta  haeresis. 

Nec  potest  hic  locus  glossari,  quod  omnes  distribuat 
generaliter,  et  quod  patitur  exceptionem,  et  similia  ;  quo¬ 
niam  constat,  quod  in  hac  propositione  illud  signum  omnes 
distribuit  pro  omnibus  sine  ulla  exceptione  ;  quoniam  haere¬ 
ticum  constat  esse  dicentem  :  Christum  non  esse  mortuum 

pro  omnibus  sine  ulla  exceptione.  Nec  etiam  potest  negari, 
quin  de  morte  peccati  sit  sermo  in  consequenti ;  unde  Augus¬ 
tinus,  VI.  Contra  Iulianum,  tractans  haec  verba  Apostoli, 
concludendo  dicit  haec  verba  :  Consequens  ergo  esse  voluit, 
ut  omnes  intelligantur  mortui,  si  pro  omnibus  mortuus  est. 
Quia  ergo  non  in  corpore,  restat,  ut  in  peccato  mortuos  esse 
omnes,  pro  quibus  mortuus  est  Christus,  nemo  neget,  nemo 
dubitet,  nisi  qui  se  negat  aut  dubitat  esse  christianus.  Haec  ille. 

Unde,  cum  opinio  illa  neget  Beatam  Virginem  mortuam 
morte  peccati,  ac  per  hoc  Christum  non  mortuum  esse  pro 
ipsa,  sustineri  iudicio  meo  non  potest.  Et  ne  longius  pro¬ 
trahatur  hoc,  oportet  summarie  ante  oculos  habere,  quod 
istae  quinque  propositiones  sunt  omnino  confitendae,  sc.  : 
i°  Christus  mortuus  est  pro  Beata  Virgine.  2°  Beata  Virgo  est 
aliquo  modo  mortua  morte  peccati.  30  Beata  Virgo  est  reconci¬ 
liata  Deo  per  Christum.  40  Beata  Virgo  est  redempta  per  mor¬ 
tem  Christi.  50  Beata  Virgo  post  sanctificationem  sui  nonnisi 
per  mortem  Christi  aditum  habuit  paradisi  apertum.  » 

Tertio  :  Praeservatio  a  macula  originalis  peccati  non  est 
contraria  Sacrae  Scripturae  nec  ullis  documentis  fidei.  — 

Caietanus  ibidem  :  «  In  secundo  autem  sensu  intellecta 
opinio  de  praeservatione  Beatae  Virginis,  sc.  quod  praeser- 
vata  est  a  macula  peccati  originalis,  et  non  ab  infectione 
camis,  ac  per  hoc  nec  a  debito  in  propria  persona  illius  maculae, 
nec  a  fomite  et  poenis,  non  est  contraria  Sacrae  Scripturae, 
nec  determinationi  Ecclesiae,  nec  aliquibus  necessario  cre¬ 
ditis  ;  quoniam  Beata  Virgo  praeservata  ex  speciali  praeven- 
tione  gratiae  a  macula  originalis  peccati,  et  habens  cetera 
quae  diximus,  non  est  extra  latitudinem  mortuorum,  inimi¬ 
corum,  indigentium  remissione  peccatorum,  captivorum, 
habentium  carnem  peccati,  obnoxiorum  morti,  et  clausurae 
coeli.  Et  consequenter,  non  est  extra  latitudinem  eorum  pro 
quibus  Christus  mortuus  est,  reconciliatorum,  liberatorum, 
redemptorum,  mundatorum,  introductorum  denique  per 
Christi  mortem  in  vitam  aeternam  animae  et  corporis.  Et  in 
promptu  ratio  est,  quia  ex  eo  quod  habet  carnem  infectam 
cum  fomite  ligato  et  reatibus,  egebat  futuro  remedio  per 

incarnationem  et  mortem  lesu  Christi  exhibendo.  Et  ex  eo 
quod  in  'propria  persona  habuit  debitum  contrahendi  maculam 
originalis  peccati,  imo  initium,  unde  redundare  in  animam 
suam  debebat  originalis  peccati  macula  :  gratia  illa,  quae 
praeveniendo  sanctificavit  eam,  ligando  etiam  fomitem, 
habuit  rationem  gratiae  mundativae,  reconciliativae,  redemp- 
tivae,  etc.  Liberans  namque  animam  a  macula,  non  actualiter 
habita,  sed  ex  propria  carne  tum  debita  et  in  eadem  carne 
tum  initiata,  non  est  extra  latitudinem  liberantium  a  peccato, 
mundantium  a  sorde,  redimentium  a  captivitate. 

Neque  enim  uno  modo  tantum  quodlibet  horum  dicitur, 
sed  latitudinem  habet.  Dicitur  namque  captivus  non  solum 
qui  totaliter  in  captivitatem  est  redactus,  sed  qui  coepit  in 
sui  aliqua  parte  duci  in  captivitatem  et  obnoxius  est  capti¬ 
vitati.  Et  similiter  dicitur  mors  peccati  non  solum  ipsa 
actualis  mors,  sed  debitum  et  initium  in  propria  persona 
habendi  illam.  Et  similiter  dicitur  a  peccato  originali  mun¬ 
datus  non  solum  qui  a  contracta  actuali  macula  mundatus 
est,  sed  qui  a  macula  quidem  in  debito  et  initio  in  propria 
persona  fundato,  et  reliquis  totis  quasi  partibus  actualiter 
contractis,  mundatus  est ;  et  sic  de  aliis. 

Nec  putet  quisquam  de  mea  phantasia  me  haec  pro¬ 
ferre,  sed  videat  D.  Thomam,  I.-II.  q.  81.  a.  3.  (ubi  inter 
alia  tractatur  illud  Ad  Romanos,  cap.  5.  :  Per  unum  hominem 
Peccatum  transivit  in  omnes,  et  per  peccatum  mors)  sustinentem 
quod  per  mortem  sufficit  intelligere  debitum  seu  reatum,  in 
propria  persona,  mortis,  quamvis  nunquam  actualiter  more¬ 
retur.  Ex  quo  habetur,  quod,  cum  Apostolus  duo  simul  dicat 
(sc.  quod  in  omnes  pervenit  peccatum  et  mors),  sicut  secun¬ 
dum,  sc.  mors,  sufficienter  salvatur  exponendo  mortem  vel 
in  actu  vel  in  debito  in  propria  persona  :  ita  et  primum, 
sc.  peccatum,  salvatur  exponendo  peccatum  in  actu  vel  in 
debito  in  propria  persona.  Dixi  autem  toties  in  propria 
persona;  quoniam,  si  debitum  aut  initium  peccati  originalis 
non  ponitur  proprium  illius  qui  concipitur,  sed  commune, 
iam  non  salvaretur  quod  illa  persona  esset  mortua,  redempta, 
reconciliata,  etc.  »  —  Hactenus  Caietanus. 

III 

Corollaria. 

1.  Ergo  ad  necessitatem  redemptionis  oportet  ponere, 
quod  quilibet  personaliter  incurrit  debitum  contrahendi 
originale  peccatum  et  incurrendi  in  omnia  illa  quae  sub 
originali  peccato  includuntur. 

2.  Ergo  quocumque  modo  ante  constitutionem  personae 
quilibet  sanctificatus  fuerit,  nunquam  incurreret,  id  est,  nec 
actualiter  nec  in  debito  personali,  maculam  originalis  culpae  ; 
ac  nullo  modo  peccatum  originale  contraheret,  nec  actu 
nec  in  necessitate  personali  habendi  illud ;  ideoque  non 
indigeret  redemptione  quae  est  per  Christum. 

3.  Ergo  omnes  illi  modi  praeservationis  a  peccato  origi¬ 
nali,  nempe  per  sanctificationem  in  parentibus,  vel  in  carne 
ante  animationem,  vel  in  ipso  instanti  infusionis  animae,  ita 
ut  prius  prioritate  naturae  intelligatur  anima  per  gratiam 
sanctificari  quam  corpori  uniri,  excludunt  necessitatem 
personalem  redemptionis. 

4.  Ergo  non  sufficit  ad  indigentiam  redemptionis  ponere 
dumtaxat  debitum  ratione  communis  propagationis  seu 
ratione  naturae  tantum.  Unde  Angelicus  Doctor,  IV.  Sent. 
dist.  43.  q.  1.  a.  4.  :  «  Oportet  autem  ponere,  quod  quilibet 
personaliter  redemptione  Christi  indigeat,  non  solum  ratione 
naturae.  »  Et  Caietanus,  De  Concept.  B.  Virg.  cap.  2.  :  «  Nec 
esset  formalis  differentia  inter  errorem  Iuliani,  contra  quem 
scribit  Augustinus,  ponentis  per  gratiam  redemptionis  Christi 
filios  Christianorum  praeservatos  a  peccato  originali  quod 
habebant  in  debito  communi  ;  sed  esset  materialis  differentia  ; 
quia  ille  gratiam  praeservationis  communem  Christianorum 
filiis  posuisset  ;  hic  poneretur  propria  uni.  » 

5.  Ergo  omnes  illi  modi  praeservationis  a  peccato  originali, 
per  quemcumque  modum  sanctificandi  vel  impediendi  trans¬ 
missionem  originalis  peccati  ante  animationem,  veniunt 
postremo  reducendi,  quoad  substantiam  quaestionis,  ad 

illum  modum  qui  directe  eruitur  ex  electione  B.  Virginis 
ante  praevisionem  peccati  Adami  et  per  quem  ostenditur 
B.  Virginem  esse  independentem  ab  Adamo  tam  in  trans¬ 
missione  originalis  iustitiae  quam  in  transmissione  originalis 
culpae. 

6.  Ergo  terminus  a  quo  necessitatis  redemptionis,  vel  est 
peccatum  originale  actualiter  contractum,  vel  saltem  debi¬ 
tum  in  propria  persona  habendi  originale  peccatum  ;  nam, 
ut  ex  supradictis  cap.  3.  patet,  secundum  fidem  catholicam 
firmiter  est  tenendum  omnes  homines,  praeter  solum  Chris¬ 
tum,  ab  Adam  derivatos,  ex  Adamo  contrahere  peccatum 
originale,  vel  actu  vel  in  necessitate  illud  habendi ;  alioquin 
non  omnes  indigerent  redemptione  quae  est  per  Christum. 

7.  Ergo  recte  concludit  D.  Thomas,  III.  q.  27.  a.  2.  :  «  Et 
si  quocumque  modo  ante  animationem  Beata  Virgo  sancti- 
ficata  fuisset,  nunquam  incurrisset  maculam  originalis  culpae, 
et  ita  non  indiguisset  redemptione  et  salute  quae  est  per 
Christum,  de  quo  dicitur  Math.  1,  21.  :  Ipse  salvum  faciet 
populum  suum  a  peccatis  eorum.  Hoc  autem  est  inconveniens, 
quod  Christus  non  sit  Salvator  omnium  hominum,  ut  dicitur 
I.  Tim.,  4.  » 

8.  Ergo  frustra  retorquere  conantur  aliqui  argumentum 
D.  Thomae  contra  doctrinam  et  conclusionem  ipsiusmet 
D.  Thomae,  dicentes,  quod  Beatissima  Virgo  magis  indigeret 
redemptione  si  nunquam  incurrisset  maculam  originalis 
culpae;  quoniam  nunquam  incurrere  maculam  culpae  origi¬ 
nalis  idem  significat  ac  «  nullo  modo  contrahere  originale 
peccatum,  sed  in  ipsa  sui  conceptione  fuisse  sanctum  »  : 
quod  est  proprium  solius  Christi. 

9.  Cum  ergo  D.  Thomas,  III.  q.  27.  a.  2.  ait  :  «  Et  si  quo¬ 
cumque  modo  ante  animationem  Beata  Virgo  sanctificata 
fuisset,  nunquam  incurrisset  maculam  originalis  culpae,  et 
ita  non  indiguisset  redemptione  et  salute  quae  est  per  Chris¬ 
tum  »,  vult  dicere,  quod  nullum  daretur  temporis  instans  in 
quo  persona  Virginis,  iam  constituta,  incurrisset  maculam 
culpae  originalis,  vel  actu,  vel  saltem  in  necessitate  personali 
habendi  illam. 

10.  Similiter,  cum  D.  Thomas,  III.  q.  27.  a.  2.  ad  2.  dicit  : 

«  Si  nunquam  anima  Beatae  Virginis  fuisset  contagio  origi¬ 
nalis  peccati  inquinata,  hoc  derogaret  dignitati  Christi, 
secundum  quod  est  universalis  omnium  Salvator  »  ;  nunquam 
fuisse  contagione  originalis  peccati  inquinatum,  hoc  significat, 
sc.  :  nunquam  incidisse  in  necessitatem  personalem  trahendi 
ex  origine  simul  cum  natura  peccatum  originale;  id  est  : 
nunquam  incurrisse  debitum  personale,  debitum  ratione  suae 
propriae  personae,  nascendi  cum  defectu  originalis  iustitiae. 
Et  hoc  siquidem  derogaret  dignitati  Christi,  secundum  quod 
est  omnium  Redemptor,  etiam  suae  propriae  Matris. 


CAPUT  NONUM 


Via  Scoti. 


I 


Doctrina  Scoti  circa  Virginis  conceptionem. 

Primo  :  Triplex  responsio  possibilis  ad  quaestionem.  — 

Scotus,  In  III.  Sent.  dist.  3.  q.  1. : «  Ad  quaestionem  dico,  quod 
Deus  potuit  facere,  quod  ipsa  (B.  Virgo)  nunquam  fuisset  in 
peccato  originali ;  potuit  etiam  fecisse,  ut  tantum  in  uno 
instanti  esset  in  peccato  ;  potuit  etiam  facere,  ut  per  tempus 
aliquod  esset  in  peccato,  et  in  ultimo  instanti  illius  temporis 
purgaretur.  » 

a)  «  Potuit  enim  Deus  in  primo  instanti  illius  animae 
infundere  sibi  gratiam  tantam,  quantam  alii  animae  in 
Circumcisione  vel  Baptismo  ;  igitur  in  illo  instanti  anima  non 
habuisset  peccatum  originale,  sicut  nec  habuisset  si  postea 
fuisset  baptizata.  Et  si  etiam  infectio  carnis  fuit  ibi  in  primo 
instanti,  non  fuit  tamen  necessaria  causa  infectionis  animae  ; 
sicut  nec  post  Baptismum 1,  quando  manet  secundum 

1  D.  Thomas,  De  Malo,  q.  4.  a.  1.  opponit  in  7.  loco  idem  argu¬ 
mentum,  dicens  :  «  Praeterea  :  plus  dependet  anima  a  carne  post¬ 
quam  ei  est  unita  quam  in  ipsa  eius  unitione.  Sed,  postquam  anima 
iam  est  carni  unita,  non  potest  infici  a  carne  nisi  per  suum  consensum. 
Ergo  neque  in  ipsa  unione.  Peccatum  ergo  originale  non  potest 
contrahi  per  carnis  originem.  —  Ad  7.  dicendum,  quod,  sicut  dictum 
est  in  corp.  art.,  peccatum  originale,  per  se  loquendo,  est  peccatum 
naturae,  non  personae  nisi  ratione  naturae  infectae.  Actus  autem 
generationis  proprie  deservit  naturae,  quia  ordinatur  ad  conserva¬ 
tionem  speciei ;  sed  carnem  iam  esse  animae  unitam,  pertinet  ad 

multos,  et  infectio  animae  non  manet  ;  aut  potuit  caro  mun¬ 
dari  ante  infusionem  animae,  ut  in  illo  instanti  non  esset 
infecta.  » 

b)  «  Quia,  quando  anima  est  in  peccato,  potest  per  poten¬ 
tiam  divinam  esse  in  gratia;  sed  in  tempore  illo  quo  fuit 
concepta,  potuit  esse  in  peccato,  et  per  te  (adversarium) 
fuit ;  igitur  similiter  potuit  esse  in  gratia.  Nec  necesse  fuit 
tunc,  quod  fuisset  in  gratia  in  primo  instanti  illius  temporis, 
sicut  nec  de  mutatione  et  motu.  Praeterea,  in  primo  instanti 
potuit  creasse  gratiam  in  illa  anima  ;  ergo. 

c)  «  Tertium  est  manifestum.  » 

Secundo  :  Quid  de  facto  peregit  Deus.  —  Scotus  ibidem  : 
«  Quod  autem  horum  trium,  quae  ostensa  sunt  esse  possibilia, 
factum  sit,  Deus  novit;  si  auctoritati  Ecclesiae  vel  auctoritati 
Scripturae  non  repugnet,  videtur  probabile,  quod  excellentius 
est  attribuere  Mariae.  » 

Tertio  :  Rationes  Scoti  ad  ostendendum  B.  Virginem 
numquam  fuisse  in  peccato  originali. 

Ratio  i.  Ex  excellentia  Filii  in  quantum  Redemptor.  — 
«  Quia  perfectissimus  mediator  meretur  amotionem  omnis 
poenae  ab  eo  quem  reconciliat.  Sed  culpa  originalis  est  maior 
poena  quam  ipsa  carentia  visionis  divinae,  sicut  declaratum 
fuit  lib.  II.  dist.  36.  ;  quia  peccatum  est  maxima  poena 
naturae  intellectualis  inter  omnes  poenas  eius.  Igitur,  si 
Christus  perfectissime  reconciliavit,  istam  poenam  gravissi¬ 
mam  meruit  ab  aliquo  auferri,  nonnisi  a  Matre.  » 

Ratio  2.  Ex  innocentia  B.  Virginis.  —  «  Videtur  etiam, 
quod  cum  Christus  multis  animabus  meruerit  gratiam  et 
gloriam,  et  pro  his  sint  Christo  debitores,  ut  Mediatori : 

constitutionem  personae  ;  et  ideo  caro  magis  causat  originale  pecca¬ 
tum,  prout  consideratur  in  via  generationis  quam  prout  est  iam 
unita.  »  Et  ad  6.  dixerat  :  «  Caro  nostra  in  sui  natura  bona  est ;  sed 
secundum  quod  est  privata  originali  iustitia  propter  peccatum  primi 
parentis,  sic  causat  originale  peccatum.  »  Unde  neganda  est  paritas 
in  argumentatione  Scoti ;  quia  non  est  eadem  ratio  de  prima  animae 
unitione  ad  carnem,  et  de  carne  iam  animae  unita. 

quare  nulla  anima  erit  ei  debitrix  pro  innocentia?  Et  quare 
etiam  omnes  angeli  beati  sint  innocentes,  et  nulla  humana 
anima  erit  innocens  in  patria,  nisi  sola  anima  Christi?  » 

Ratio  3.  Ex  ablatione  causae  peccati  originalis.  —  a)  «  Dato, 
quod  sic  contrahatur  peccatum  originale  communiter,  tamen 
infectio  carnis  manens  post  Baptismum  non  est  necessaria 
causa  quare  maneat  peccatum  originale  in  anima,  sed  ipsa 
manente  peccatum  originale  deletur  per  gratiam  collatam  illi ; 
ita  posset  Deus  in  primo  instanti  conceptionis  Virginis,  dando 
tunc  gratiam,  delere,  ne  esset  causa  necessaria  infectionis  in 
anima,  si  gratia  tolleret  culpam  in  anima.  » 

b)  «  Si  alicui  in  primo  instanti  creationis  animae  detur 
gratia,  ille,  licet  careat  iustitia  originali,  nunquam  tamen  est 
debitor  eius;  quia  merito  alterius,  praevenientis  peccatum, 
datur  sibi  gratia,  quae  aequivalet  illi  iustitiae  quantum  ad 
acceptationem  divinam,  imo  excedit.  Ergo,  quantum  est  ex 
se,  quilibet  haberet  peccatum  originale,  nisi  alius  praeveniret 
merendo.  Et  ita  exponendae  sunt  auctoritates,  quod  omnes 
naturaliter  propagati  ab  Adam  sunt  peccatores;  hoc  est,  ex 
modo  quo  habent  naturam,  habent  unde  careant  iustitia 
debita,  nisi  eis  aliunde  conferatur ;  sed  sicut  posset  post 
primum  instans  conferre  ei  gratiam,  ita  posset  et  in  primo 
instanti.  » 

c)  «  Per  illud  patet  ad  rationes  factas  pro  prima  opinione, 
quia  Maria  maxime  indiguisset  Christo  ut  Redemptore ;  ipsa 
enim  contraxisset  originale  peccatum  ex  ratione  propaga¬ 
tionis  communis,  nisi  fuisset  praeventa  per  gratiam  Media¬ 
toris.  Et  sicut  alii  indiguerunt  Christo,  ut  per  eius  meritum 
remitteretur  eis  peccatum  iam  contractum,  ita  illa  magis 
indiguit  Mediatore  praeveniente,  peccatum  ne  esset  ab  ipsa 
aliquando  contrahendum,  et  ne  ipsa  contraheret.  » 

d)  «  Et  si  arguatur  :  Maria  non  est  iusta  in  primo  instanti 
naturae ;  ergo  in  illo  instanti  est  iniusta  vel  non  iusta  :  Dico, 
quod  consequentia  non  valet  in  praedicatis  compositis  : 
Non  est  album  lignum,  ergo  est  lignum  non  album;  ita  hic  : 
Non  est  iusta  in  primo  instanti,  id  est  ratione  sui,  ergo  est 
non  iusta,  non  sequitur  ;  quia  neutrum  illorum  essentialiter 
includit.  Et  si  arguas  :  In  primo  instanti  naturae  vere  intelli- 

gitur  non  iusta  :  Dico,  quod  non,  sed  vere  non  intelligitur 
iusta;  quia  abstrahentium  non  est  mendacium. 

e)  «  Et  dato,  quod  in  conceptione  seminum  fuisset  creatio 
animae,  non  fuisset  aliquod  inconveniens  gratiam  tunc 
fuisse  infusam  animae,  propter  quam  anima  non  contraxisset 
aliquam  infectionem  a  carne  cum  libidine  seminata  ;  sicut 
enim  post  primum  instans  Baptismi  potuit  manere  infectio 
corporis,  contracta  per  propagationem,  cum  gratia  in  anima 
mundata  ;  ita  potest  esse  in  primo  instanti,  si  Deus  tunc 
creavit  gratiam  in  anima  Mariae.  » 


II 

Observationes  circa  doctrinam  Scoti 
atque  eiusdem  argumenta. 

Primo  :  Scotus  non  videtur  sufficienter  enumerare  ea 
quae  sunt  possibilia  in  quaestione.  —  Utique  possibile  est  : 
i°  Beatam  Virginem,  et  similiter  quemlibet  Adami  filium, 
nunquam  fuisse  in  peccato  originali,  sive  nullo  modo  incurrere 
maculam  peccati  originalis,  si  Deus  ita  ex  sua  libera  voluntate 
disposuisset ;  2°  tantum  in  uno  instanti  esse  in  peccato  ; 
3°  esse  in  peccato  per  aliquod  tempus.  Verum  etiam  possibile 
fuit  Beatam  Virginem  fuisse  sanctificatam  post  animationem, 
posterioritate  naturae,  non  temporis  ;  ac  perinde  praeser- 
vatam  fuisse  a  culpa  et  a  macula  peccati  originalis,  non 
tamen  a  debito  personali  seu  personali  necessitate  incurrendi 
culpam  et  maculam  peccati.  Atque  hoc  videtur  esse  non 
tantummodo  possibile,  sed  etiam  quod  Deus  voluit  facere  : 
ut  patet  ex  definitione  dogmatis. 

Secundo  :  Scotus  non  videtur  probare  secundum  ex 
possibilibus.  —  Imo  :  non  videtur  esse  possibile  animam 
esse  uno  et  eodem  instanti  temporis  in  peccato  simul  ac  in 
gratia  ;  contraria  enim  non  possunt  esse  simul  in  subiecto  ; 
nec  anima  potest  esse  simul  iniusta  et  iusta,  aversa  a  Deo 
et  conversa  in  Deum.  Praeterea,  si  in  primo  instanti  tem- 

poris  Deus  creavit  gratiam  in  illa  anima,  eo  ipso  non  resultat 
actu  ratio  culpae  originalis,  nec  in  ea  relinquitur  macula. 
Adhuc,  si  agatur  de  instanti  temporis,  sive  continui  sive 
discreti,  secundum  et  tertium  horum  possibilium,  quoad 
substantiam  quaestionis  spectat,  in  unum  veniunt  reducenda. 
Iterum,  si  de  tempore  continuo  ageretur,  inter  duo  instantia 
sibi  succedentia  oportet  esse  tempus  medium  :  ut  declaratur 
I.-II.  q.  113.  a.  7.  ad  5. 

Tertio  :  Rationes  Scoti  ad  ostendendum  B.  Virginem 
nunquam  fuisse  in  peccato  originali,  ostendunt  similiter,  si 
quid  probant,  ipsam  B.  Virginem  non  indiguisse  redemptione  \ 
sive  ab  omni  debito  peccatum  incurrendi  penitus  fuisse 
absolutam. 

Ratio  1.  Ex  excellentia  Filii  in  quantum  Redemptor.  — 
a)  Primo  namque,  Scotus  non  satis  distinguit  inter  rationem 
Mediatoris  et  rationem  Redemptoris  ;  omnis  quippe  redemp¬ 
tor,  mediator  est  reconciliationis  ;  at  non  omnis  mediator 
est  redemptor  ;  atque  hoc  praesertim  Scotus  debebat  dis¬ 
tincte  adnotare,  cum  ipse  tradat  Christum  esse  Mediatorem 
angelorum,  pro  quibus  tamen  Christus  nec  passus  nec 
mortuus  est.  Terminus  a  quo  redemptionis  est  peccatum, 
vel  saltem  debitum  peccati  ac  necessitas  illud  incurrendi. 
Deus  autem  potuit  quidem  praeservare  B.  Virginem  etiam 
a  debito  peccati  originalis  ;  sed  in  hac  hypothesi  B.  Virgo 
iam  non  indigeret  gratia  salutis  quae  est  per  Christum  et 
per  sanguinem  crucis  eius.  Indigeret  utique  B.  Virgo  gratia 
Christi ;  at  Christus  esset  tunc  suae  Matris  Mediator,  quem¬ 
admodum  ponitur  a  Scoto  fuisse  angelorum,  non  vero 
Redemptor. 

b )  Deinde,  Scotus  videtur  quoque  confundere  rationem 
culpae  cum  ratione  poenae  ;  quae  profecto  rationes  sunt  valde 
inter  se  diversae.  Ratio  poenae  uno  modo  vel  altero  semper 
praesupponit  rationem  culpae  sine  qua  poena,  ut  poena 
formaliter  sumpta,  consistere  nequit.  Ac,  quamvis  Deum 

1  Montefortino,  Sum.  Scoti,  T.  V.  q.  27.  dissert.  theolog. 
Vide  infra,  cap.  10. 

permittere  aliquem  cadere  in  peccatum,  sit  quandoque 
veluti  poena  antecedentis  peccati,  hoc  tamen  nec  tollit 
diversitatem  inter  rationem  culpae  et  rationem  poenae,  nec 
habet  locum  respectu  primi  peccati  quod  est  culpa  originalis. 
Christus  itaque  perfectissime  reconciliando  potuit,  abs  dubio, 
mereri,  ut  auferrentur  a  quolibet  redempto,  ac  perinde  a  sua 
Matre,  omnia  prorsus  quae  habent  rationem  poenae  in 
peccato  originali ;  potuit  etiam  mereri  praeservationem  suae 
Matris  ab  omni  culpae  originalis  labe  ;  verumtamen,  si 
ponatur,  quod  Christus  etiam  meruit  praeservationem  suae 
Matris  a  debito  seu  necessitate  personali  peccatum  originale 
incurrendi,  Christus  iam  non  esset  Mediator  reconciliationis 
suae  Matris,  id  est,  Redemptor  ;  sed  simpliciter  Mediator  ; 
salvaret  quidem  suam  Matrem,  at  non  per  crucis  mysterium. 

Ratio  2.  Ex  innocentia  B.  Virginis.  —  Etiam  in  hoc 
argumento  videtur  Scotus,  dum  ex  conceptu  innocentiae 
argumentatur,  quasi  in  aequivoco  argumentari ;  nam  si  per 
hoc  intendit  Scotus  aliquid  concludere,  concludit  profecto 
animam  B.  Virginis  esse  innocentem,  quemadmodum  omnes 
angeli  beati  sunt  innocentes,  et  ipsa  Christi  anima  est  inno¬ 
cens  ;  ac  perinde,  animam  B.  Virginis  non  indigere  redemp¬ 
tione,  sicut  nec  Christi  anima  nec  angeli  indiguerunt.  Prae¬ 
terea  :  Indigere  redemptione  minime  prohibet  aut  impedit, 
quin  dicere  possimus  de  B.  Virgine  maiora  et  excellentiora 
quam  de  ipsismet  angelis,  atque  ipsam  Virginem  esse  plenam 
gratia  et  totam  pulchram,  et  maculam  non  esse  nec  unquam 
fuisse  in  ea  1.  Si  ergo  auferatur  a  B.  Virgine  ipsa  necessitas 
contrahendi  peccatum  originale,  eo  ipso  tollitur  necessitas 
ipsiusmet  redemptionis.  Exinde,  B.  Virgo  erit  innocens  et 

1  Ad  rem  Suarez,  III.  q.  27.  a.  2.  disp.  3.  sect.  2.  :  «  Sic  igitur, 
quod  B.  Virgo  de  se  fuerit  obnoxia  peccato,  non  derogat  perfectae  eius 
sanctitati  et  puritati,  sed  tantum  ostendit  naturae  originem  et  infirmi¬ 
tatem,  quae  ita  per  gratiam  sanari  potest,  ut  nullus  in  ipsa  persona 
defectus  appareat.  Aliunde  vero  convenientissima  ratione  Divinae 
Providentiae  factum  est,  ut  B.  Virgo  simul  cum  tota  natura  in  volun¬ 
tate  Adae  fuerit  constituta,  ut  perfecta  et  universalis  dignitas  Re¬ 
demptoris  et  efficacia  gratiae  eius  redderetur  illustrior  et  in  Matre 
sua  perfectius  eluceret.  » 

immaculata,  sicut  angeli,  non  ex  morte  Filii  Dei  praevisa, 
sed  ante  praevisam  mortem  Filii  Dei. 

Ratio  3.  Ex  ablatione  causae  peccati  originalis.  —  a)  Utique, 
possibile  est  Deo,  ut  per  gratiam  suam  impediret  traductio¬ 
nem  peccati  originalis,  removendo  causam  instrumentalem 
huiusmodi  traductionis  in  posteros  Adami,  quae  est  injectio 
carnis  ;  at  tunc  concludere  oportet  primam  sanctificationem 
B.  Virginis  factam  fuisse  ante  animationem,  b)  Similiter, 
si  alicui  in  primo  instanti  creationis  animae  detur  gratia 
sanctificans,  ita  ut  prius  intelligatur  animam  sanctificari 
quam  carni  uniri,  certe  etiam  prius  intelligitur  sanctificatio 
animae  quam  animatio  corporis  ;  et  sic  B.  Virginem  sancti- 
ficatam  fuisse  ante  animationem,  c)  Pariter,  si  per  gratiam 
Mediatoris  praeveniretur,  ne  B.  Virgo  contraheret  peccatum 
originale,  et  ne  esset  ab  ipsa  aliquando  contrahendum,  inde 
logica  illatione  sequeretur  B.  Virginem  non  modo  peccatum 
originale  haud  contraxisse,  verum  quoque  nec  habuisse 
debitum  contrahendi  ;  ideoque  ipsam  non  indiguisse  re¬ 
demptione.  d)  Praeterea,  ad  necessitatem  redemptionis  non 
sufficit  habere  necessitatem  contrahendi  peccatum  originale 
ex  ratione  propagationis  communis,  id  est,  ratione  naturae ; 
verum  etiam  ex  ratione  personae  ;  ac  proinde  esse  sanctifica- 
tum  post  animationem,  saltem  posterioritate  naturae  et 
ordinis.  In  quo  quidem  casu,  Beata  Virgo  esset  iusta  et 
sancta  et  immaculata  in  primo  instanti  temporis  ;  atque  in 
illo,  uno  et  eodem  primo  temporis  instanti,  B.  Virgo  esset 
praeservata  a  culpa  et  a  macula  culpae,  et  vere  intelligitur 
immaculata  et  cum  debito  contrahendi  maculam,  e)  Denique, 
si  in  ipsa  conceptione  seminum  fuisset  creatio  animae,  et  in 
ipsa  creatione  animae  Deus  tunc  creaverit  gratiam  in  anima 
Mariae,  abs  dubio  B.  Virgo  esset  immaculata  et  ab  omni 
labe  originalis  culpae  praeservata  ;  sed,  si  gratia  non  fuit 
infusa  post  animationem,  post  constitutionem  personae, 
posterioritate  ordinis,  ipsamet  persona  B.  Virginis  iam  consti¬ 
tuta  non  indigeret  redemptione  et  salute  quae  est  per 
Christum. 

III 


Doctrina  D.  Thomae  et  doctrina  Scoti 
ad  invicem  comparata. 


Primo  :  Si  agatur  de  mera  possibilitate  et  non  de  facto, 
nulla  videtur  esse  differentia  inter  D.  Thomam  et  Scotum.  — 

Etenim,  ut  ex  supra  expositis  patet,  Angelicus  Doctor  tradit 
in  terminis,  quod  Deus  potuit  facere  quod  B.  Virgo  nunquam 
fuisset  in  peccato  originali,  impediendo  traductionem  peccati 
originalis  per  omnia  illa  media  ab  ipso  Scoto  indicata  atque 
admissa,  sc.  sanctificando  B.  Virginem  :  a)  in  ipsis  parentibus 
sive  in  conceptione  seminum  ;  b)  in  ipsa  carne  Virginis  ante 
animationem ;  seu  mundando  carnem  ante  infusionem 
animae  ut  in  illo  instanti  non  esset  infecta ;  c)  creando  gratiam 
in  anima,  prius  prioritate  ordinis  quam  ipsa  anima  uniretur 
carni  infectae.  Singula  haec  possibilia  quoque  asserit  esse 
Angelicus  Doctor ;  atque  si  haec  facta  essent,  B.  Virgo 
nunquam  fuisset  in  peccato  originali.  Attamen,  D.  Thomas 
addit,  quod  non  decuit ;  quoniam  aliter  B.  Virgo  non  indi¬ 
geret  personaliter  redemptione. 

Secundo  :  Radicalis  differentia  inter  D.  Thomam  et 
Scotum  stat  in  ipsomet  argumento  desumpto  ex  excellentia 
Redemptoris.  —  Scotus  namque  conatur  huiusmodi  argu¬ 
mentum,  quod  est  maximum  in  quaestione,  in  adversarium 
retorquere  et  tacite  argumentationem  D.  Thomae  a  radice 
infirmare  et  quasi  in  nihilum  redigere,  replicando  :  «  Maria 
maxime  indiguisset  Christo  ut  redemptore  ;  ipsa  enim  con¬ 
traxisset  originale  peccatum  ex  ratione  propagationis  com¬ 
munis,  nisi  fuisset  praeventa  per  gratiam  Mediatoris  ;  et 
sicut  alii  indiguerunt  Christo,  ut  per  eius  meritum  remitte¬ 
retur  eis  peccatum  iam  contractum,  ita  illa  magis  indiguit 
Mediatore  praeveniente,  peccatum  ne  esset  ab  ipsa  aliquando 
contrahendum,  et  ne  ipsa  contraheret.  »  Ex  quo  Scotus  procedit 
ad  concludendum,  quod  Christus  habuit  perfectissimum 
gradum  mediandi  respectu  suae  Matris,  et  quod  exinde 

B.  Virgo  fuit  redempta  excellentiori  redemptione.  Verum 
enimvero,  Scotus  non  valet  retorquere  in  D.  Thomam  ipsum 
D.  Thomae  argumentum.  Ex  argumento  enim  quod  D.  Tho- 
mas  assumit  ab  excellentia  Filii  B.  Virginis,  in  quantum 
Redemptor,  Reconciliator  et  Mediator,  minime  a  D.  Thoma 
infertur  nec  inferri  intenditur,  quod  Mater  non  sit  redempta 
a  Fliio  suo  sublimiori  ac  excellentiori  redemptione  quam 
omnes  alii  redempti  per  sanguinem  Crucis  Christi;  imo, 
ipse  D.  Thomas  asserit  expresse  B.  Virginem  accepisse  in  sua 
prima  sanctificatione  ampliora  gratiae  dona  quam  ceteri 
sanctificati.  Quod  autem  D.  Thomas  necessario  deducit  ex 
praedicto  argumento  Mediatoris  ac  Redemptoris,  hoc  vide¬ 
licet  est  :  i°  quod  B.  Virgo  non  fuit  sanctificata  ante  anima¬ 
tionem  ;  nam  quocumque  modo  sanctificata  fuerit  ante 
animationem,  non  indigeret  gratia  salutis  quae  est  per 
Christum  ;  20  quod  B.  Virgo  fuit  proinde  sanctificata  post 
animationem,  post  constitutionem  personae.  Et  hoc  manet 
firmum  etiam  post  replicationem  Scoti,  qui  videtur  non 
attigisse  acu  argumentum  D.  Thomae  nec  eiusdem  mentem 
intellectu  comprehendisse.  Inde  : 

i  Tertio  :  Ex  supraposita  radicali  differentia  oriuntur 
omnes  aliae  differentiae  inter  doctrinam  D.  Thomae  et  doctri¬ 
nam  Scoti  in  praesenti  quaestione. 

1.  D.  Thomas  semper  et  ubique  reicit  sanctificationem 
B.  Virginis  ante  animationem,  tamquam  incompossibilem 
cum  excellentia  Filii  sui  in  quantum  Redemptor ;  Scotus 
vero  nihil  curat  de  hoc,  imo  ultro  admittit  huiusmodi  sancti¬ 
ficationem  Matris  non  modo  tamquam  possibilem,  sed 
etiam  tamquam  perfecte  compossibilem  cum  excellentia 
redemptionis. 

2.  D.  Thomas  constanter  propugnat,  veluti  corollarium 
antecedentis  conclusionis,  quod  B.  Virgo,  eo  ipso  quod 
indiget  redemptione,  debuit  sanctificari  post  constitutionem 
personae ,  quae  quidem  praesupponit,  prioritate  ordinis, 
ipsam  corporis  animationem  ;  Scotus  autem  non  est  sollicitus 
de  his,  quae  sunt  capitalia  in  controversia. 

3.  D.  Thomas  statuit,  tamquam  principium  theologicum 

ad  salvandam  dignitatem  Redemptoris  in  Christo  et  necessi¬ 
tatem  redemptionis  in  omnibus  redemptis,  quod  quilibet 
filius  Adami  debeat  contrahere  originale  peccatum  non  tan¬ 
tum  ratione  naturae,  sed  etiam  personaliter ,  ratione  personae ; 
Scotus  vero  non  satis  subtiliter  hanc  duplicem  rationem 
distinguit  aut  ponderat,  sed  simpliciter  adnotat,  quod  «  ipsa 
(B.  Virgo)  contraxisset  originale  peccatum  ex  ratione  propa¬ 
gationis  communis,  nisi  fuisset  praeventa  per  gratiam  Media¬ 
toris.  » 

4.  D.  Thomas  tradit,  tanquam  catholicam  doctrinam  ad 
salvandam  dignitatem  Redemptoris  in  Christo  et  necessita¬ 
tem  redemptionis  in  omnibus  redemptis,  quod  redimendi 
nascantur  cum  debito  et  postea  (saltem  posterioritate  naturae 
et  ordinis)  salventur  per  Christum  sanctificantem  redemptos 
post  animationem,  quae  dicitur  nativitas  in  iitero.  Scotus  vero 
scribit  :  «  Si  alicui  in  primo  instanti  creationis  animae  detur 
gratia,  ille,  licet  careat  iustitia  originali,  nunquam  tamen  est 
debitor  eius,  quia  merito  alterius,  praevenientis  peccatum, 
datur  sibi  gratia  quae  aequivalet  illi  iustitiae  quantum  ad 
acceptationem  divinam,  imo  excedit.  » 

5.  D.  Thomas  tradit,  quod  filii  Adami  indigent  Christo 
Redemptore,  ut  per  eius  meritum  remittatur  eis  vel  pecca¬ 
tum  originale  iam  actu  contractum,  vel  saltem  praeventi 
gratia  ipsius  Redemptoris  ne  actu  contrahant;  at  debitum 
personale  tale  peccatum  contrahendi  necessario  praesuppo- 
nitur,  absque  quo  tolleretur  ipsa  ratio  redemptionis.  Scotus 
vero  scribit  :  «  Sicut  alii  indiguerunt  Christo  ut  per  eius 
meritum  remitteretur  eis  peccatum  iam  contractum,  ita  illa 
(B.  Virgo)  magis  indiguit  mediatore  praeveniente,  peccatum 
ne  esset  ab  ipsa  aliquando  contrahendum,  et  ne  ipsa 
contraheret.  » 

6.  D.  Thomas  tradit,  tamquam  dogma  catholicae  fidei, 
quod  omnes  homines  ex  Adam  derivati,  praeter  solum 
Christum,  contrahunt  peccatum  originale  vel  actu  vel  in 
necessitate  habendi  illud  ;  aliter  non  indigerent  redemptione 
Christi.  Scotus  vero  asserere  non  dubitat,  quod  magis  indi¬ 
gerent  redemptione  Christi,  si  etiam  praeservarentur  ab 
ipsa  necessitate  habendi  peccatum  originale  :  quod  quidem 

evacuaret  terminum  a  quo  ipsius  redemptionis»  ideoque 
ipsammet  redemptionis  rationem. 

7.  D.  Th ornas  ait,  quod  B.  Virgo  fuit  concepta  in  peccato 
originali  ;  at  quotiescumque  tamen  hoc  affirmat,  loquitur 
semper  de  conceptione  quae  praecedit  infusionem  animae,  ut 
ex  dictis  supra  capite  5.  ostensum  manet  ;  idcirco  sensus 
est,  quod  B.  Virgo  non  fuit  sanctificata  in  parentibus,  nec 
in  actu  generationis,  nec  in  carne  ante  animationem  ;  inde 
illae  D.  Thomae  assertiones  :  «  Caro  Virginis  concepta  fuit 
in  originali  peccato  (III.  q.  14.  a.  3.  ad  1.)  ;  Corpus  B.  Vir¬ 
ginis  totum  fuit  in  originali  peccato  conceptum  »  (III.  q.  31. 
a.  7.).  Scotus  vero  habet  oppositam  conclusionem,  dum 
asserit,  quod  B.  Virgo  non  fuit  concepta  in  peccato  originali ; 
etenim  admittit  ipsam  fuisse  sanctificatam  in  carne  ante 
animationem  ;  et  «  quod  fuerit  praeservata  ab  obligatione  » ; 
et  quod  «  propagatio  non  est  causa  necessaria  peccati  originalis, 
quia  manifestum  est,  quod  potest  sine  eo  fieri,  et  quia  potest 
impediri  a  causa  fortiori  causante  contrarium  in  anima  1.  » 

8.  Cum  ergo  D.  Thomas  ait  :  B.  Virgo  concepta  fuit  in 
peccato  originali,  agitur  de  conceptione  activa  ex  parte 
parentum,  vel  etiam  passiva  inadaequate  sumpta  ;  ac  perinde, 
de  conceptione  ante  infusionem  animae  rationalis.  Cum 
autem  Scotus  ait  :  B.  Virgo  non  fuit  concepta  in  peccato 
originali,  agitur  quoque  de  conceptione,  vel  active  sumpta 
vel  passiva  inadaequate,  in  carne  ante  animationem.  Ideoque 
B.  Virginem  nunquam  fuisse  in  peccato  originali  importat 
in  sua  significatione  B.  Virginem  etiam  nunquam  habuisse 
necessitatem  vel  debitum  personale  incurrendi  originale 
peccatum. 

9.  Quapropter,  D.  Thomas  et  Scotus  opposita  praedicant 
de  B.  Virgine,  dum  alter  negat,  alter  vero  affirmat  sanctifi¬ 
cationem  B.  Virginis  in  carne  ante  animationem.  D.  Thomas 
quidem  negat  ac  reicit,  ut  salvet  in  Filio  excellentiam  et 
dignitatem  Redemptoris  respectu  suae  propriae  Matris ; 
Scotus  autem  affirmat  et  admittit  talem  modum  sanctifica¬ 
tionis,  existimans,  quod  dignitas  atque  excellentia  Redemp- 

1  III.  Sent.  d.  3.  q.  1.  Oxon.  et  Rep. 

toris  adhuc  magis  et  melius  salvatur.  Tametsi  Scotus,  veluti 
timens 1,  modeste  adiungit  :  «  Si  auctoritati  Ecclesiae  vel 
auctoritati  Scripturae  non  repugnet.  »  Ac  revera,  Immaculata 
Conceptio  quam  Scotus  propugnat,  non  videtur  procedere 
ex  morte  Filii  Dei  praevisa,  sed  potius  praecedere  praevisio- 
nem  peccati  Adami  et  mortis  Christi  Redemptoris  ;  proinde 
Christus  non  videtur  esse,  proprie  ac  in  rigore  loquendo. 
Redemptor  suae  Beatissimae  Matris,  sed  solum  Mediator , 
sicuti  fuit  Angelorum  et  Primorum  Parentum  in  statu  iusti- 
tiae  originalis,  iuxta  theologicam  ipsiusmet  Scoti  doctrinam  : 
ut  in  subsequenti  capite  magis  patebit. 


1  Frassen,  O.  M.  in  suo  opere  :  Scotus  Academicus,  t.VIII.  tract.  1 . 
disp.  3.  a.  3.  sect.  3.  q.  1.  ita  de  Scoto  eloquitur  :  «  Subtilis  Doctor, 
III.  Sent.  dist.  3.  q.  1.  n.  4.,  ubi  primum  de  Immaculata  Conceptione 
sermonem  fecit,  non  ita  quidem  assertive  eam  ibi  propugnat,  sed 
dumtaxat  solvit  rationes  quibus  illibata  Virginis  Conceptio  impugnari 
videbatur.  Nam  cum  dixisset  :  Quod  Deus  potuit  facere,  quod  ipsa 
(B.  Virgo)  nunquam  fuisset  in  peccato  originali ;  potuit  etiam  facere, 
ut  per  tempus  aliquod  esset  in  peccato,  et  in  ultimo  instanti  illius  tem¬ 
poris  purgaretur ;  demum,  cum  omni  submissione,  pro  solita  sua 
modestia  ac  humilitate,  suam  sententiam  non  assertive,  sed  dubi¬ 
tative,  profert  his  verbis  :  Quid  autem  horum  trium,  quae  ostensa  sunt 
esse  possibilia,  factum  sit,  «  Deus  novit  »  ;  si  auctoritati  Ecclesiae  vel 
auctoritati  Scripturae  non  repugnet,  videtur  probabile,  quod  excellentius 
est  attribuere  Mariae  :  nempe,  quod  illam  ab  originali  peccato  illaesam 
servaverit.  Verum,  postmodum  animosior  factus,  dist.  18.  n.  13.  abso¬ 
lute  et  aperte  pronuntiat  quod  B.  Virgo  Mater  Dei  numquam  fuit 
inimica  actualiter  ratione  peccati  actualis,  nec  ratione  originalis  ; 
fuerit  tamen,  nisi  fuerit  praeservata.  » 

Atque  in  III.  Sent.  dist.  3.  q.  1.  in  Commentario ,  supra  illa  verba  : 
Quod  autem  horum  trium...  Deus  novit.  »,  adnotatur  :  «Aliqui  dicunt, 
quod  Doctor  (Scotus)  tantum  probat  Virginem  conceptam  sine 
peccato  originali,  de  possibili,  non  de  facto.  Sed  expresse  patet,  quod 
ex  dictis  eius  concludunt  argumenta  de  facto,  ut  patet  in  rationibus 
illis,  quae  non  probant  intentum  de  possibili,  sed  tantum  de  facto, 
ut  patet  intuenti.  Et  licet,  respondendo  ad  quaestionem,  ponat  has 
tres  conclusiones,  tamquam  si  sint  possibiles,  non  tamen  negat  pri¬ 
mum  de  facto,  sc.  fuisse  ;  imo  ex  dictis  eius  approbat,  quia  ipse 
dixit  :  Si  hoc  non  contradicit  auctoritati  Ecclesiae,  etc.  » 


CAPUT  DECIMUM 


Via  Scoti,  quae  est  via  Raymundi  Lulli,  et  Gaiatini,  et 
Ambrosii  Catharini,  et  aliorum  plurium,  logica  deduc¬ 
tione  perducit  usque  ad  Immaculatam  Conceptionem 
ante  mortem  Filii  Dei  praevisam. 


I 


Diversae  huius  viae  explicationes. 

Primo  :  Quare  via  ista,  via  Scoti  denominetur.  —  Tametsi 
Scotus  non  fuerit  primus  1  qui  Incarnationem  Filii  Dei  tradi¬ 
derit  ex  divino  decreto  futuram  ante  praevisionem  peccati 
Adami,  ac  proinde  quod,  etiam  Adamo  non  peccante,  Filius 
Dei  fuisset  incarnatus  :  Scotus  fuit  tamen  qui  hanc  doctri¬ 
nam  theologicam  diligentius  excoluit  atque  ex  illa,  veluti  ex 


1  Iam  saeculo  XII.  tradiderunt  talem  doctrinam,  inter  alios  : 
i°  Rupertus,  De  gloria  et  honore  Filii  hominis,  Super  Math.  lib.  XIII. 
Pat.  Lat.,  t.  CLVIII,  p.  1628  ;  20  Honorius  Augustodonensis, 
Libell.  octo  quaest.  cap.  2.  Pat.  Lat.,  t.  CLXXII,  p.  1187  ;  30  Eadmerus, 
De  Concept.  B.  Virginis.  —  In  saec.  XIII.  docuerunt  etiam  B.  Alber- 
tus  Magnus,  III.  Sent.  dist.  20.  a.  4.  ;  Alexander  Hales,  Sum. 
Theol.  dist.  3.  q.  3.  etc.  —  Vide  circa  hoc  opus  valde  eruditum,  cui 
titulus  :  De  Primatu  Domini  Nostri  Iesu  Christi,  et  Causa  motiva 
Incarnationis,  a  P.  Ioan.  Baptista,  Ord.  Min.  S.  Franc.  Capucino- 
rum,  sermone  gallico  exaratum  et  a  P.  Ambros.  Saldes  eiusdem 
Ord.  in  Latinum  versum,  cap.  3.  et  ubique  passim.  Barcinone, 
1902.  —  Vide  etiam  Galatinum,  Ord.  Minor.,  De  arcanis  catholicae 
fidei,  lib.  VII.  De  Sanctissima  Matre  Messiae,  cap.  10.  :  Opinio  anti¬ 
quorum  Hebraeorum  de  «  Immaculatissima  Matris  Messiae  Concep¬ 
tione  ». 

quodam  generali  principio,  plures  theologicas  conclusiones 
in  medium  deprompsit.  Ex  praedestinatione  quidem  Christi 
ante  peccatum  Adami  praevisum,  Doctor  Subtilis  intulit 
inter  alia  plurima  :  i°  in  Christo  esse  duo  genera  meritorum, 
quorum  alterum  ad  Christum  impassibilem,  alterum  vero  ad 
Christum  passibilem  oportet  referri ;  2°  Christum  esse  Media¬ 
torem  tam  angelorum  quam  hominum  ;  30  gratiam  angelis 
collatam  simul  ac  primis  parentibus  in  statu  originalis  iustitiae 
esse  gratiam  ex  meritis  Christi  impassibilis  ;  40  tam  ange¬ 
lorum  quam  hominum  praedestinationem  factam  fuisse  ex 
meritis  quidem  Christi,  sed  independenter  ex  sacrificio  crucis 
in  Calvario  ;  50  electionem  Virginis  ad  divinam  maternitatem 
utpote  uno  eodemque  decreto  coniunctam  cum  electione 
hominis  Christi  ante  praevisionem  peccati  et  Calvarii  per¬ 
actam  fuisse.  Quapropter  haec  via,  quam  ante  et  post  Scotum 
plures  alii  theologi  secuti  sunt,  iure  merito  via  Scoti  potest 
denominari. 

Secundo  :  Quomodo  hanc  viam  declaret  Raymundus 
Lullius.  —  Quidam  Lulli  discipulus  ita  illam  exponit  :  «  In 
hoc  libro  :  Disputatio  super  aliquibus  dubiis  quaestionibus 
Magistri  Sententiarum,  erexit  Raymundus  vexillum,  tam¬ 
quam  primicerius,  pro  Immaculata  Virginis  Conceptione  ; 
quia  fuit  primus  inter  scholasticos  scribentes  super  Magis¬ 
trum,  qui  expresse  defenderit  et  docuerit  Immaculatam 
Beatae  Mariae  Conceptionem  in  Universitate  Parisiensi,  in 
qua  communiter  tenebatur  opposita  sententia.  Nedum  Ray¬ 
mundus  in  hoc  Libro,  quaest.  96.  :  Utrum  Beata  Virgo  con¬ 
traxerit  peccatum  originale ?  defendit  Immaculatam  Beatae 
Virginis  Conceptionem  in  eo  sensu  quo  postea  promota  fuit 
et  quo  est  obiectum  cultus  ab  Ecclesia  exhibiti,  sc.  quod 
in  instanti,  quo  anima  Beatae  Virginis  fuit  unita  corpori, 
fuit  etiam  praeservata  a  peccato  originali  immunisque  ab 
ipso  ;  sed  etiam  in  alio  sensu,  quo  tunc  communiter  ventila¬ 
batur  quaestio  et  resolvebatur  pro  negativa,  videlicet,  quod 
semen,  de  quo  concepta  fuit  Beata  Maria,  fuit  purificatum 
ab  illa  infectione  quam  habet  post  Adae  peccatum,  ratione 
cuius,  dum  anima  unitur  corpori  infecto,  ex  illo  semine 

formato  contrahit  peccatum  originale.  Et  sic  illud  semen 
fuit  suo  modo  sanctificatum,  non  quidem  proprie  et  forma- 
liter  per  gratiam  sanctificantem,  sed  tantum  dispositive, 
quatenus  fuit  ab  ipso  ablata  illa  prava  dispositio  sive  infectio, 
cum  qua  et  propter  quam  semen  humanum  est  quasi  instru¬ 
mentum  quo  contrahitur  originale  peccatum  ;  et  sic  iam  in 
ipso  semine,  a  parentibus  deciso,  fuit  per  Spiritum  Sanctum 
praeparata  et  ordinata  Conceptio  Immaculata  Beatae  Vir¬ 
ginis  Mariae  x.  » 

Tertio  :  Quomodo  eandem  viam  exponat  Cardinalis 
Nicolaus  de  Cusa.  —  «  Induere  se  debuit  Deus  humanitate 
Mariae  ;  quare  humana  natura  Virginis  digna  facta  est  ab 

1  Raym.  Pasqual,  Vindiciae  Lullianae,  t.  I.  cap.  33.  —  Ex 
Raymundo  Lullio  dicitur  et  narratur  accepisse  Scotus  suam  doctri¬ 
nam  circa  Immaculatam  Conceptionem.  Ita  enim  in  prologo  cuiusdam 
opusculi  :  Ensayo  Critico.  Santo  Tomas  de  Aquino  y  la  Inmaculada 
Concepcion  de  la  Virgen  Maria,  por  Moises  Alujas  Bros,  Prologo 
dei  muy  Utre.  Senor  Dr.  D.  Salvador  Bove,  Canonigo  Magistral  de 
La  Seo  de  Urgel,  Barcelona,  1909.  —  In  quo  quidem  Prologo,  p.  xix. 
sic  scribitur  :  «  Cuentan  algunos  autores,  que  en  el  libro  dei  Beato 
Lulio  «  Dominus  quae  pars  ?  »,  al  referir  nuestro  Santo  las  relaciones 
y  conferendas  que  tuvo  el  en  Paris  con  el  Doctor  sutil  Escoto, 
se  ve  claramente  que  quien  acabo  por  inclinar  el  animo  dei 
Doctor  Franciscano  a  favor  dei  Misterio,  fue  Raimundo...  —  fil 
(Raimundo  Lulio)  se  merece  el  titulo  de  Doctor  de  la  Inmaculada, 
por  varias  razones  :  a)  por  ser  el  primero  entre  los  Doctores  de  la 
Escolastica,  el  primero  entre  los  Comentaristas  dei  Maestro  de  las 
Sentencias,  que  ense  no  en  sus  obras  haber  sido  inmaculada  la  Virgen 
Maria  en  el  primer  instante  de  su  ser  natural  ;  b )  por  haber  defendido 
el  Privilegio  de  Maria  en  un  sentido  menos  restringido  (mas  radical, 
diriamos  hoy  dia),  in  modo  et  in  re,  que  el  Doctor  Sutil  Escoto  ;  c)  por 
haber  ensennado  publicamente  en  la  Sorbona  6  Universidad  Literaria 
de  Paris  el  Privilegio  de  la  Madre  de  Dios  antes  que  dicho  Venerable 
Escoto...  I  por  ultimo,  los  argumentos  que  comenzando  por  los  de 
Escoto,  se  aducen  a  favor  dei  Misterio,  todos  parecen  sacados  de  los 
libros  dei  Doctor  Arcangelico  (Lulio).  Hasta  el  punto  que  el  argumento  : 
Potuit ;  Decuit;  Ergo  fecit,  que  no  se  halla  expressis  verbis  en  Escoto, 
se  halla,  si,  expressis  verbis,  en  el  Beato  Raimundo  Lulio.  »  —  Unde- 
nam  vero  originem  trahat  hocce  argumentum  per  modum  axiomatis  : 
Potuit ;  Voluit;  Ergo  fecit,  vide  infra  cap.  13. 

initio.  Nam  etsi  ipsa  concepta  fuit  de  virili  semine,  via 
propagationis  ab  Adam,  in  quantum  ad  suum  initium  indi¬ 
guit  liberatore,  quia  in  Adam,  nisi  liberentur  aut  praeser¬ 
ventur,  omnes  moriuntur,  ut  in  Christo  omnes  qui  vivifi- 
ficantur,  vivificentur  :  tamen  sicut  anima  eius  rationalis 
nullo  tempore  fuit,  antequam  esset  corpori  unita,  ita  ipsa 
dum  crearetur,  sancta  creata  fuit;  sic  etiam,  quod  nulla  du- 
ratione  fuit  verum,  dicere  Virginem  fuisse  sub  peccato. 
...  Hoc  cedit  in  laudem  Dei  et  Virginis  Mariae  Matris,  quod 
ipsa  sub  principatu  auctoris  mortis,  nullo  unquam  tempore 
fuit,  in  qua  Vita  debuit  incarnari.  Non  indiguit  Virgo  Libe¬ 
ratore,  qui  ipsam  absolveret  a  sententia  in  Adam  et  posteros 
eius  ex  voluptate  carnis  lata,  cui  numquam  subiacuit,  quia 
praevenit  succurrere  misericordia  electae  Matri  misericordiae, 
qui  concipitur  et  nascitur  liber  ;  nec  indiget  Liberatore  a  ser¬ 
vitute  in  qua  numquam  fuit.  Praeliberatorem  enim  Virgo 
sancta  habuit,  ceteri  Liberatorem  et  Postliberatorem.  Ipsa 
sola  post  Adae  lapsum  non  indiga,  sed  plena  originali  iustitia 
ut  Eva,  et  multo  magis,  creata  fuit ;  sicut  Christus,  secundum 
humanitatis  naturam  in  omni  plenitudine  iustitiae  multo 
magis  quam  Adam  creatus.  Sola  ipsa  electissima  Dei  Mater 
hoc  habet,  quod  in  initio  essendi  sub  nequitia  maligni  deficere 
nequivit,  puta,  quod  in  creatione  rationalis  animae  in  corpore 
et  separatione  a  corpore  in  potestate  maligni  numquam  fuit. 
Sola  igitur  gloriosissima  Virgo  non  reperitur  tempore  ullo 
peccato  originali  subiacuisse  1 .  » 


1  Cardinalis  Cusanus,  «  in  gravi  quadam  concione  »  (lib.  VI, 
cap  49.  et  cap.  55.),  citatus  a  P.  Janssens,  O.  S.  B.,  in  sua  Summa 
Theol.,  t.  V.  part.  II.  sect.  I.  memb.  I.  De  Mariae  sanctif.  —  Dissert. 
de  Immac.  Concept.  —  Appendix  de  mente  S.  Thomae  ».  Deinde 
P.  Janssens,  quasi  plaudens  concionem  Nicolai  de  Cusa,  hanc  quae 
sequitur  coronam  ei  apponit  :  «  Ecquis  non  videt,  quantum  distet  inter 
modum  quo  loquitur  iste  doctus  Cardinalis,  et  quo  S.  Thomas  de  eodem 
argumento  tractat  ?  »  —  Revera,  nemo  est  qui  non  videat,  modo 
oculos  habeat,  quod  tantum  distant,  quantum  inter  se  distant 
Immaculata  Conceptio  quae  non  indiget  Liberatore,  et  Imma¬ 
culata  Conceptio  quae  indiget  redemptione  et  salute  quae  est 
per  Christum. 


CAP.  X.  —  QUO  PERDUCAT  SCOTI  VIA 


141 


Quomodo  hanc  eandem  viam  exponebat  Ioannes  de 
Segobia  in  Concilio  Basileensi.  —  a)  «  Pium,  quinimo  pien- 
tissimum  est  credere  animam  Immaculatae  Virginis,  Dei 
Genitricis,  Mariae,  fuisse  in  instanti  suae  infusionis  in  corpore 
praeservatam  a  peccato  originali ;  ac  Beatissimam  Virginem 
Mariam  non  fuisse  in  originali  peccato  conceptam.  Constat 
apud  sedem  Apostolicam  in  Curia  Romana,  annuaria  huius- 
modi  festum  Conceptionis  Sexto  Idus  Decembris  celebrari... 
Et  quoniam  Ecclesia  celebrat  hoc  festum  eo  die,  quo  fuit 
prima  conceptio,  non  mediocre  testimonium  ex  hoc  videtur 
haberi  ad  illam  positionem  piam  de  purificatione  seminum 
in  die  isto.  » 

b)  «  Si  homo  non  peccasset,  equidem  Filius  Dei  incar¬ 
natus  fuisset.  Ex  quo  sequitur,  quod  finis  principalis  ac  per 
se  Incarnationis  Filii  Dei  non  fuerit  mysterium  Redemptionis. 
...Sic  igitur  se  habet,  quod  opus  Incarnationis  absolute  sit 
primo  intentum,  quam  prout  est  ad  mysterium  Redemptionis  ; 
Beatissima  autem  Virgo  substantialiter  ad  illud  pertineat ; 
ergo  intelligetur  intenta  primo  et  ordinata  a  Deo  prius 
quam  personae  primorum  parentum ;  similiter  et  illorum 
consequentium,  quae  ordinata  sunt  a  Deo  ratione  peccati 
ipsorum,  videlicet,  decreti  divinae  maledictionis  in  contrac¬ 
tione  originalis  peccati,  et  aliorum  quae  ordinata  sunt  ad 
restaurationem  humani  generis...  Ita  ergo,  cum  Beatissima 
Virgo  multo  maioris  dignitatis  sit  quam  primi  parentes, 
non  debuit  esse  inclusa  sub  lege  poenali,  qua  communiter 
eorum  filii,  ratione  peccati  ipsorum,  sunt  condemnati  ad 
contractionem  originalis  peccati  et  ad  poenas  ex  ipso  conse¬ 
quentes.  » 

c )  «  Sic  igitur  in  praesenti  videtur  dicendum,  quod, 
etiamsi  ex  verbis  sacrae  Scripturae  de  contractione  originalis 
peccati  :  Cinis  es  et  in  cinerem  reverteris ;  sive  ex  illis  :  Omnes 
in  Adam  peccaverunt,  Beatissima  Virgo  ad  contrahendum 
originale  peccatum  videtur  obligata,  non  tamen  ex  intentione 
Legislatoris,  propter  excellentias  et  praerogativas  quas  Sacra 
Scriptura  loquitur  de  Beatissima  Virgine  et  Ecclesia  ei  attribuit 
specialiter  ex  hoc,  quod  ipsa  dicatur  Mater  omnium  filiorum 
Dei,  sive  Advocata,  Reconciliatrix  et  Mediatrix  nostra.  Sic 

ergo,  concludendo  hanc  considerationem,  potest  rationabi¬ 
liter  dici,  quod,  multiplici  excellentia  suffragante,  Beatissima 
Virgo  excepta  sit  ab  originali  peccato,  non  solum  ex  gratia 
singularis  privilegii,  sed  quia  lex  ad  ipsam  ex  intentione 
Legislatoris  non  se  extendit.  Sicut  Christus  fuit  novissimus 
Adam  coelestis,  ita  et  Virgo  Maria  novissima  Eva...  Sic 
etiam  exceptio  Christi  a  contractione  originalis  peccati, 
sub  eodem  peccato  non  includit  ;  quinimmo,  inter  ipsos 
multiplici  ratione  sistente,  exceptio  Christi  a  peccato  est 
Virginis  sub  eodem  exclusio:  quod  sic  esse  verum,  in  prae¬ 
senti  allegatione  ostensum  iam  fuit  multiplici  documento.  » 
d)  «  Quia  Virgo  simul  cum  Christo  sunt  primum  princi¬ 
pium  in  esse  spirituali  vitae  omnium,  ideo  illa  immunis  est 
ab  originali  peccato.  Quia  Beatissima  Virgo,  simul  cum 
Christo,  suo  modo  est  primum  principium  omnium  in  esse 
spirituali,  oportet,  quod  in  ea  puritas  maior  resplendeat. 
Hoc  autem  dici  non  potest,  nisi  quia  ipsa  subiecta  peccato 
non  fuerit...  Cum  ergo  Christus  et  Beatissima  Virgo  sint 
primum  principium  omnium  viventium  in  esse  spirituali 
sive  gratiae  et  sempiterno,  causalitas  corruptiva  primi 
parentis  his  esse  contraria  non  potuit  vel  non  decuit  se  exten¬ 
dere  ad  Christum  et  Beatissimam  Virginem  ;  quibus,  e  con¬ 
trario,  ratio  activa  principiandi  competit  respectu  omnium, 
qui  ab  illa  corruptione  liberantur  et  attingunt  esse  incorrupti¬ 
bile  illi  contrarium....  Constat  autem,  quod,  sicut  Christus, 
quantum  ad  esse  spirituale,  dicitur  Pater  Adae,  primi  parentis, 
ita  et  Beatissima  Virgo  dicatur  Mater  suo  modo.  Si  ergo 
dicamus,  quod  Adam  potuerit  alterum  istorum  principiorum 
corrumpere  in  esse  spirituali,  iam  haec  habitudo  effectu- 
actionis  non  descendere  a  causa  in  effectum,  sive  a  princi¬ 
piante  in  principiatum  ;  sed  quia  a  filio  in  matrem,  diceretur 
ascendere  ab  effectu  in  causam,  et  a  principiato  in  suum 
principium  ;  principium  enim  vitae  spiritualis  est  Christus  et 
Beatissima  Virgo  in  primo  homine...  Nam  si  Beatissima 
Virgo  non  sub  Christo  locata  esse,  sed  a  dextris  eius  sedere 
dicitur  in  perpetuo  throno  :  quomodo  hanc,  quae  dicitur 
sedere  a  dextris  Dei,  potuit  vis  corruptiva  primorum  paren¬ 
tum  attingere,  cum  illorum  non  tam  filia  in  esse  corruptibili, 

quam  ipsa  illorum  vere  dicitur  Mater  quantum  ad  esse 
incorruptibile  et  spirituale?  Vis  enim  causativa  nunquam 
ad  priora  ordine  essentiali,  sed  dumtaxat  ad  posteriora 
subiecta  sibi  oportet  extendi 1.  » 

Quarto  :  Quomodo  hanc  eandem  viam  declaret  Gala- 

tinus.  —  Petrus  Galatinus,  O.  M.,  De  arcanis  catholicae  fidei, 
lib.  VII.  :  De  Sanctissima  Matre  Messiae,  sic  per  diversa 
capita  antiquam  doctrinam  circa  Immaculatam  Conceptionem 
exponit  : 

a)  Cap.  2.  :  «  Quod  amore  Matris  Regis  Messiae  et  Filii 
eius,  Deus  mundum  creaverit,  quia  viderat  ipsos  a  peccato 
Adae  immunes  futuros.  ...  Et  ideo  amore  Iesu  et  Mariae 
Deus  mundum  creavit...  Non  solum  autem  totus  mundus 
amore  Beatae  Virginis  conditus  est,  sed  etiam  sustentatur. 
Mundus  enim  ipse  ob  nostras  pravas  actiones  nullo  pacto 
consistere  posset,  nisi  ipsa  gloriosa  Virgo  eum  sua  miseri¬ 
cordia  et  clementia  pro  nobis  orando  sustineret.  Ex  his 
etiam  sequitur,  ipsam  et  Filium  eius  ab  Adae  peccato  omnino 
immunes  fuisse.  » 

b)  Cap.  3.  :  «  Quod  Mater  Messiae  non  fuerit  in  peccato 
originali  concipienda  ;  et  quod  ipsa  fuit  ante  peccatum  Adae 
secundum  materiam  creata,  et  caro  ipsius  semper  ab  omni 
macula  peccati  praeservata.  Ad  quorum  declarationem 
notandum  est,  quod  opinio  quorundam  veterum  iudaeorum 
fuit,  Matrem  Messiae  non  solum  in  mente  Dei  ab  initio  et 
ante  saecula  creatam  fuisse,  ut  paulo  superius  dictum  est  ; 
verum  etiam  materiam  eius  in  materia  Adae  fuisse  productam, 
ipsamque  gloriosam  Messiae  Matrem  principalem  extitisse 
causam  cur  eius  amore  (ut  dictum  est)  mundus  creatus  sit. 
Nam  cum  Deus  Adam  plasmaret,  fecit  quasi  massam,  ex 
cuius  parte  nobiliori  accepit  intemeratae  Matris  Messiae 
materiam...  quae  postea  emanavit  ad  Seth  ;  deinde,  ad  Enos  ; 
deinde,  succedaneo  ordine,  ad  reliquos,  usque  ad  S.  Ioachim. 

1  Septem  Allegationes  et  totidem  Avisamenta  pro  informatione 
PP.  Concilii  Basileensis  circa  Virg.  Mariae  Immaculatam  Conceptio¬ 
nem.  Allegatio  1.,  3.  et  6. 

Ex  hac  demum  virtute  Beatissima  Mater  Messiae  formata 
fuit...  1  Ex  qua  quidem  opinione  aperte  concluditur  carnem 
gloriosae  Matris  Messiae  non  fuisse  peccato  originali  infectam, 
sed  purissimam  a  Divina  Providentia  praeservatam.  Quocirca 
nec  anima  eius  huiusmodi  peccatum  in  conceptione  con¬ 
tractura  fuit.  » 

c)  Cap.  4.  :  «  Data  huius  opinionis  veritate,  sequeretur, 
gloriosam  Matrem  Messiae  non  vere  ex  Davidica  stirpe 
descendisse,  neque  vere  S.  Ioachim  filiam  fuisse.  Ait  enim 
S.  Thomas,  III.  Sent.  dist.  3.  quaest.  quae  incipit  :  Utrum 
caro  Christi,  etc...  Non  obstantibus  igitur  Doctoris  sancti 
(S.  Thomae)  argumentis,  remanet  in  suo  robore  conclusionis 
priscorum  talmudistarum  veritas,  de  immaculata  beatissimae 
Matris  Messiae  conceptione.  ...  Ex  his  igitur  necessario 
sequitur;  praedictam  veterum  Hebraeorum  opinionem  veram 
esse,  dicentium  Matrem  Messiae  ex  nobiliori  parte  massae 
Adae  factam  fuisse,  atque  ideo  absque  originali  peccato 
conceptam.  Et  licet  eius  materia  simul  cum  materia  Adae 
creata  fuerit,  prima  tamen  fuit  in  causa  excellentia  et 
dignitate.  Propter  quod  prisci  quidem  Iudaeorum  ipsam 

1  Inde  assumpsit  abs  dubio  Rosmini  suam  doctrinam  circa 
Immaculatam  Conceptionem,  dum,  ut  illam  explicaret,  scripsit  :  «  Ad 
praeservandam  B.  V.  Mariam  a  labe  originis,  satis  erat  ut  incorrup¬ 
tum  maneret  semen  in  homine,  neglectum  forte  ab  ipso  daemone,  e 
quo  incorrupto  semine,  de  generatione  in  generationem  transfuso, 
suo  tempore  oriretur  Virgo  Maria.  »  Decretum  a  Suprema  Congrega¬ 
tione  Eminentissimorum  Patrum  Inquisitorum  Generalium,  appro¬ 
bante  et  confirmante  SSmo.  D.  N.  Leone  XIII ,  emissum  die  14  Decem¬ 
bris  188 7 ,  quo  damnantur  XL  propositiones  ex  operibus  Antonii  Ros¬ 
mini  Serbati.  Propositio  34.  inter  damnatas. 

Similem  errorem  damnat  D.  Thomas,  III.  Sent.  dist.  3.  q.  4.  a.  1. 
Et  Sum.  Theol.  III.  q.  31.  a.  7.  Atque  in  suis  Comm.  in  Evang.  Ioan. 
cap.  3.  lect.  5.  ita  scribit  :  «  Sed  cavendus  est  hic  error  quorundam, 
dicentium,  in  Adam  remansisse  aliquod  materialiter  non  inquinatum 
macula  originali,  et  traductum  in  posteros  purum  usque  ad  B.  Virgi¬ 
nem  ;  et  de  hoc  corpus  Christi  fuisse  formatum  :  quod  quidem  haere¬ 
ticum  est ;  quia  quidquid  in  Adam  materialiter  fuit,  macula  originalis 
peccati  inquinatum  est.  Materia  vero,  de  qua  formatum  est  corpus 
Christi,  depurata  fuit  virtute  Spiritus  Sancti,  sc.  Beatam  Virginem 
sanctificantis.  » 

Matrem  Messiae  petram  primariam  et  primam  creaturarum 
in  genere  humano,  primumque  hominem  vocaverunt.  ...  Quia 
prima  omnium  quoad  materiam  producta  est.  » 

d)  Cap.  5.  :  «Ex  quo  colligitur  Matrem  Messiae  non  solum 
columbae  comparari  ratione  praedicta,  verum  etiam  ipsius 
fundamentum  et  principium  absque  peccato  originali  futurum 
fuisse.  Et  quia  petra  principium  est  et  fundamentum,  super 
quod  aedificium  sustentatur,  ideo  in  foraminibus  petrae 
(inquit),  hoc  est,  in  embryone  ubi  concepta  fuit,  in  quo  est 
foramen  ubi  fuit  aedificata,  illic  fuit  columba  absque  felle 
peccati  originalis  mundissima...  Una  sola  ex  omnibus  feminis 
absque  originali  peccato  concepta  est,  quemadmodum  Christus 
solus  ex  omnibus  viris...  Quasi  aperte  diceret  :  Sicuti  ego  in 
embryone  matris  meae  sine  peccato  originali  concepta  fui, 
ita  quoque  ipsum  genui.  » 

e)  Cap.  6.  :  «  Septem  naturalibus  rationibus  probabo  et 
materiam  intemeratae  Matris  Messiae  mundam  atque  imma¬ 
culatam  in  Adam  praeservari  debuisse,  et  consequenter 
ipsam  Matrem  Messiae  absque  initiali  peccato  conceptam 
fuisse...  Nunc  ad  B.  Pauli  verba  respondeamus.  Cum  igitur 
inquit  :  Omnes  in  Adam  peccaverunt,  sic  exponamus  dictum  : 
Omnes  sc.  qui  subeunt  solum  Adae  regulam  neque  altiorem 
sortiuntur  gradum  ;  hi  enim  in  Adam  vere  peccatores  sunt 
ac  in  originali  peccato  concepti.  Gloriosa  autem  Virgo  cum 
ad  sublimiorem  quam  Adam  ascendit  gradum,  dici  non 
potest  in  peccatum  Adae  cecidisse  ;  quoniam  ipsa  sola  inter 
ceteras  omnes  creaturas  hoc  privilegio  donata  fuit,  ut  in  ea 
Filius  Dei  conciperetur.  Quod  autem  hoc  fuerit  eius  ultimus 
finis  ac  suae  conceptionis,  ex  hoc  potissimum  patet,  quod 
nulla  unquam  alia  creatura  praeter  ipsam  ad  hoc  concepta 
fuit,  ut  in  ea  Filius  Dei  incarnaretur,  quia  in  nulla  alia  quam 
in  ipsa  Filius  Dei  incarnatus  est.  Concluditur  igitur,  Filii 
Dei  incarnationem  conceptionis  Virginis  causam  finalem 
extitisse.  Quare,  ut  ex  praemissis  rationibus  colligitur,  opor¬ 
tuit  materiam  et  formam  ipsius  immaculatae  Virginis  perfec¬ 
tiorem  atque  sublimiorem  quacumque  alia  materia  et  forma 
in  genere  humano  fuisse,  ac  sine  peccati  initialis  infectione 
productam.  » 

f)  Cap.  10.  :  «  Gloriosa  autem  Virgo  ac  eius  Filius,  cum 
peccati  Adae  haudquaquam  participes  fuerint  atque  originali 
peccato  penitus  alieni  exstiterint,  merito  impassibiles  et 
immortales  esse  debebant.  Sed  quia  ob  redemptionem 
nostram  mors  Christi  et  passio  necessaria  erat....  ideo 
Christus  corpus  passibile  et  mortale  necessario  habere  debuit. 
Intemerata  itidem  Virgo  cum  Filium  passibilem  et  mortalem 
genitura  esset....  necessario  mortalis  quoque  fuit ;  quare  tam 
mater  quam  filius  mortui  sunt.  ...  Si  Beatissima  Virgo  ante 
Filii  passionem  obiisset,  dic  mihi  :  Quonam  anima  eius  pro¬ 
fecta  fuisset?  Ad  injerosne  an  in  coelestem  paradisum?... 
Primum  enim  dico,  quod  in  neutrum  locum  accessisset,  sed 
ad  alium  locum  coelorum  sanctissimum...  Ex  his  igitur  quae 
in  praemissis  capitibus  dicta  sunt,  sole  clarius  patet  :  quod 
non  obstantibus  Hogostrati  obiectionibus,  opinio  antiquorum 
Hebraeorum  de  immaculatissima  Matris  Messiae  conceptione, 
verissima  atque  catholica  sit.  » 

Quinto  :  Quomodo  hanc  ipsam  viam  declaret  Ambrosius 
Catharinus,  Q.  P.  —  a)  De  eximia  praedest.  Christi,  lib.  II.  : 
«  In  Christo  enim  et  propter  Christum,  primus  gradus  electio¬ 
nis  ac  praedestinationis  considerandus  est  in  Matre  sua... 
Ipsa  sola  sic  fuit  praedestinata,  ut  non  solum  non  valeret 
ab  ipso  fine  tandem  excidere,  quod  et  aliis  concessum  est, 
verum  etiam...  ut  esset  perpetuo  immaculata  et  sancta  a 
primo  suae  Conceptionis  instanti  atque  in  omni  vita...  Et 
una  inveniretur  Christo  semper  immobili  charitate  adhaerens, 
ut  merito  ante  alios  unice  praeelecta  in  illo  ut  filia,  et  mater, 
et  soror,  et  sponsa  singularis.  » 

b)  De  casu  hominis  et  peccat,  orig.,  lib.  unus  :  «  Beata 
Virgo,  secundum  quod  vere  fuit  filia  Adae,  debuit  hoc  pecca¬ 
tum  contrahere  simul  cum  aliis  ;  sed  quod  de  facto  contraxerit, 
non  est  opinandum  quovis  modo.  Quoniam  ad  incursionem 
huius  peccati  non  satis  fuisset  esse  filios  Adae,  nisi  pacto 
coniuncta  fuisset  causa  filiorum  cum  causa  patris.  Quod  ergo 
Beatissima  illa  Virgo  id  non  incurrerit,  ob  eam  gratiam  fuit, 
quia  excepta  fuit  in  pacto  illo.  Hoc  autem  quod  excepta 
fuerit,  multis  rationibus  suadetur ;  quoniam  haec  erat 

electa  et  praeelecta  primogenita  filia  et  sponsa  omnium 
amantissima  et  omni  honore  dignissima  Mater,  ut  merito 
benedicatur  inter  omnes  mulieres  et  benedictus  fructus 
ventris  eius.  » 

c)  De  Immaculata  Concept.,  lib.  III.  :  «  Prima  ergo  et 
summa  omnium  rationum,  quae  est  omnium  persuassionum 
radix  et  fundamentum,  haec  est  :  Si  Deus  potuit  hoc  Matri 
suae  privilegium  dare;  ergo  etiam  dedit.  Potuit  autem.  Ne 
quis  vero  me  derideat,  non  meus  est  hic  processus,  sed 
Augustini.  ...  Christus  et  Virgo.  Ille,  caput  et  origo  perfectae 
salutis  ;  et  ideo  ille  ex  seipso  vere  innocens.  Beata  Virgo 
post  eum,  imo  etiam  per  eum,  in  secundo  innocentiae  gradu  ; 
innocens  tamen  reipsa  omnino,  et  absoluta  a  colligatione 
prima,  ut  idonea  fieret  ad  solvendum  illam  et  digne  applica¬ 
retur  viro  summe  innocenti.  » 

Sexto  :  Quomodo  hanc  viam  ostendere  ex  professo 
conentur  alii  scriptores  et  theologi.  —  Alii  vero  vestigia 
Ambrosii  Catharini  prementes,  ex  ipsomet  origine  peccati 
originalis  conantur  deducere  Immaculatam  Conceptionem 
Beatissimae  Virginis  Mariae,  ex  eo  videlicet  quod  Beatissima 
Virgo  non  erat  inclusa  in  voluntate  Adami,  nec  ex  Adamo 
pendebat  quoad  transmissionem  originalis  iustitiae,  ac 
proinde  nec  quoad  transmissionem  originalis  peccati  quod 
formaliter  in  carentia  iustitiae  originalis  consistere  videtur. 
Aiunt  enim  : 

a)  «  Congruum  deinde  fuit,  ut  libera  facultas  eius 
consensus  ac  dispositionis  necessariae  pro  sanctificatione 
posterorum  committeretur  arbitrio  et  electioni  Adae...  Nihil 
tale  factum  est  aut  oportuit  ut  fieret  respectu  Angelorum... 
Ratione  longe  maiori  eximi  debuere  a  voluntate  Adae,  et  a 
communicatione  ac  contingentia  electionis  eius,  Christus 
Dominus  et  Christi  Domini  digna  Mater...  Absurdum  autem 
fuisset  subiicere  voluntatem  melius  praeparatam  voluntati 
remissius  praeparatae,  et  creare  periculum  in  voluntate 
aliena,  quale  nullum  adesset  in  propria.  Eadem  igitur  beni¬ 
gnissima  beneficientiae  ratione,  qua  voluntates  ceterorum 
congruenter  transfusae  sunt  in  voluntatem  Adae,  eximi 

in  id  idem  debuere,  et  exemptae  de  facto  sunt  voluntas 
Christi  et  voluntas  Beatae  Virginis.  Quapropter  universale 
illud  Rom.  5,  12  :  In  quo  omnes  peccaverunt,  accipiendum  est 
de  omnibus  inferioris  conditionis  quoad  dona  gratiae  quam 
fuerat  Adam  ante  peccatum.  Quia  peccare  unum  in  alio, 
praesupponit  unum  in  alio  praecontineri,  non  solum  secun¬ 
dum  corpulentam  substantiam,  aut  etiam  secundum  semina¬ 
lem  rationem,  quod  est  commune  cuivis  homini  respectu  sui 
patris  ;  sed  praeterea,  idque  maxime,  secundum  potestatem 
liberam  ac  moralem  vitandi  et  committendi  peccati.  Haec 
porro  praecontinentia  requirit,  saltem  ex  natura  rei,  maiorem 
in  eodem  genere,  certe  non  minorem  perfectionem  praeconti- 
nentis,  quam  praecontenti ;  nec  dissone  ac  violenter  conclu¬ 
datur,  et  quasi  comprimatur,  quod  maius  est,  intra  id  quod 
minus  est  secundum  eandem  rationem,  secundum  quam 
illud  excedit,  et  hoc  exceditur.  Apparuit  autem  non  solum 
Christum  Dominum,  sed  etiam  Beatam  Virginem  debuisse 
longe  praeeminere  Adae  quoad  perfectionem  potentiae  liberae 
ac  moralis.  Ergo  non  solum  voluntas  Christi,  sed  neque 
voluntas  Beatae  Virginis  praecontenta  fuit  in  voluntate  Adae 
quoad  contractionem  peccati  originalis.  Ergo  neuter  intelli- 
gendus  est  inter  eos  omnes  qui  peccaverunt  in  Adam  ;  quia 
neuter  intelligitur  praecontentus  moraliter  in  eodem.  Eadem 
est  ratio  et  similis  intelligentia  circa  alias  eiusmodi  elocu¬ 
tionis  formae  universalis.  ...  Credendum  minime  est  Beatam 
Virginem  subiacuisse  voluntati  et  arbitrio  Adae  quoad 
sortem  amittendae  aut  obtinendae  iustitiae  originalis, 
et  contrahendi  reipsa  aut  non  contrahendi  peccati  ori¬ 
ginalis  1.  » 

b)  «  Multi,  iique  docti,  auctores  strenue  defendunt, 
Mariam  non  solum  a  peccato,  sed  etiam  a  peccati  debito  con¬ 
trahendo  fuisse  immunem.  Ita  sentiunt  Galatinus2  et  Cusanus3, 


1  Immaculata  Conceptio  Beatae  Mariae  Virginis,  deducta  ex 
origine  peccati  originalis,  per  R.  P.  M.  de  Esparza  Artieda,  S.  I. 
Romae,  1654. 

2  De  arcan.  cath.  verit.  lib.  7,  cap.  3.  et  4. 

3  Exerc.  VIII. 

Cardinalis  de  Ponte  1,  de  Salazar  2,  Catharinus  3,  Nova- 
rinus  4  et  Viva5,  cum  Cardinali  de  Lugo6,  iEgidio,  Riche- 
rio,  aliisque.  Hanc  autem  asseiunt  rationem  (quae  quidem 
probabilis  videtur),  cum  Deus  nobilissimam  hanc  creaturam 
gratiae  suae  donis  prae  hominum  vulgo  magnopere  distinxerit 
pie  credi  posse,  Eum  voluntatem  Mariae  non  inclusisse  in 
Adami  voluntate;  atque  ita  factum  est,  ut  etiam  a  peccati 
debito  contrahendo  fuerit  immunis  7 .  » 

c)  «  Secunda  sententia  defendit  Virginem  non  peccasse 
in  Adamo,  nec  debitum  (intelligo,  proximum)  contrahendi 
peccatum  originis  in  propria  persona  incurrisse.  Hanc  senten¬ 
tiam  plures  theologi  docent,  quorum  primus  est  Ambrosius 
Catharinus,  qui  eam  absolute  et  erudite  tuetur  in  opusculo 
De  peccato  originali,  cap.  ultimo,  et  De  Concept.  Mariae,  ad 
Synodum  Tridentinam,  I,  cap.  i.  Eandem  etiam  amplectitur 
Petrus  Galatinus,  lib  VII.  De  Arcanis,  cap.  io.  Ait  enim  : 
Christum  et  Beatam  Virginem  peccati  Adami  non  fuisse 
participes ;  ideoque  immortales  et  impassibiles  esse  debuissent, 
licet  propter  aliquas  causas  mortui  essent...  Pro  eo  autem 
suppono,  quod  iterum  dixi  et  cap.  26.  probavi,  videlicet, 
Christi  et  eius  Matris  praedestinationem  ante  omne  pecca¬ 
tum,  tam  originale  quam  actuale,  factam  fuisse  ;  ita  ut  prius 
Dei  voluntatem  erga  utrumque  versari  cognoscamus,  quam 
divinus  intellectus  aliquod  in  hominibus  aut  Angelis  pecca¬ 
tum  praeviderit.  Unde  fit  praedestinationem  Virginis  ad 
Maternitatis  dignitatem  praecessisse  voluntatem  pacti  quod 
Deus  cum  Adamo  habuit  de  iustitia  originali  in  posteros 
transfundenda,  ipso  non  peccante  ;  sin  minus,  omnes  sine 
illa  concipiendos.  Quo  posito,  sic  procedo  probando  illam 
minorem.  Nam  antequam  Adamus  et  posteri  in  illo  pecca- 

1  In  Cant.  II.  Exhort.  ig. 

2  De  Virg.  conc.  cap.  7. 

3  De  pecc.  orig.  cap.  ult. 

4  Umb.  Virg.  cap.  10.  Exc.  XVIII. 

5  Curs.  theol.,  part.  8.  disp.  1.  q.  2.  a.  2. 

6  De  Ineam,  disp.  7.  sect.  3. 

7  G.  M.  van  Rossum,  S.  Alphonsus  M.  de  Ligorio  et  Immaculata 
Conceptio  B.  Mariae  Virginis,  n°  11,  p.  10.  Romae,  1904. 

rent,  Deusque  cum  eo  pactum  dictum  inisset,  Virgo  Sanctis¬ 
sima  electa  fuit  ad  Christi  Maternitatis  dignitatem  ;  ergo 
decens  fuit  sub  illo  pacto  non  comprehendi.  Haec  consequentia 
mihi  nota  est  ;  quia  cum  Maria  pro  illo  signo  ad  Dei  Materni- 
tatem  fuerit  electa,  certissimum  est  ad  maxima  quoque 
privilegia,  dona,  charismataque,  et  abundantiam  gratiae 
fuisse  praedestinatam,  utpote  quae  supra  creaturas  ceteras 
etiam  producibiles  dilectissima  a  Deo  erat.  Ex  quo  certum  esse 
videtur  non  fuisse  cum  omnibus  aliis  hominibus  in  Adamico 
pacto  inclusa,  nec  id  decuisse  fieri ;  tum,  quia  hoc  esset 
ceteris  aliis  Dei  Matrem  aequare  ;  tum  et  praecipue,  quia 
esset  hoc  eam  evidenti  periculo  exponere,  quod  in  Adamo 
peccasset,  et  per  consequens  non  digna  Dei  Mater  esset, 
cum  sciret  Deus  conditionata  scientia  Adamum  tale  pactum 
transgressurum,  si  illi  imponeret  praeceptum...  Ratio  ex 
praedestinatione  Virginis  petita,  iam  est  adducta,  et  adeo 
efficax  mihi  videtur,  ut  vix  credam  theologum  ullum  affir¬ 
mantem  praedestinatam  esse  (B.  Virginem)  ante  ullum  pecca¬ 
tum  praevisum,  ut  probabilissime  plures  defendunt,  negare 
posse  nostram  sententiam  1.  » 


II 

Terminus  huius  viae,  cuius  initium  est  Mysterium  Incar¬ 
nationis  ac  praedestinatio  Beatissimae  Virginis  ad 
Christi  Maternitatem  ante  praevisionem  peccati,  neces¬ 
saria  et  logica  deductione  est  Immaculata  Conceptio 
B.  Virginis  ante  mortem  et  passionem  Christi  a  Deo 
decretam  et  praevisam. 

Quod  quidem  ex  professo  dataque  ex  opera  reperitur 
traditum  atque  in  terminis  assertum  et  declaratum  in  diversis 
scriptis  ipsorum  discipulorum  Scholae  Scotisticae,  ex  quibus 
aliqua  testimonia  in  medium  proferre  oportet. 


1  P.  Fr.  Ioan.  Baptista  de  Lezana,  Ord.  Carmelit.,  Liber 
apologeticus  pro  Immaculata  Deiparae  Virginis  Mariae  Conceptione, 
cap.  32.,  34.  et  35.  Matriti,  anno  1616. 

Primum.  —  Sit  namque  primum,  quaedam  bene  elaborata 
dissertatio,  cuius  ipsemet  titulus  satis  iam  mentem  et  inten¬ 
tionem  totius  Scholae  praesignat,  totamque  huius  viae 
longitudinem  usque  ad  logicum  eiusdem  viae  terminum 
perspicue  aperit  et  determinat,  nimirum  :  «  Thesis  Francis- 
calium  de  praeelectione  Christi  logica  deductione  ipsos  duxit 
ad  Immaculatam  Virginis  Conceptionem  pro  viribus  tuendam.  » 
Ex  qua  quidem  dissertatione,  quae  subsequuntur,  fideliter 
ad  litteram  transcribuntur  : 

a)  «  Et  sane,  Franciscales  permoti  opinione,  quae  ipsis 
studium  est  erga  Incarnationis  motivum,  Virgini  Mariae 
puritatem  tribuunt  originalem.  Forsitan  aliquis,  iis  auditis, 
me  Franciscalium  opinionem  tueri  velle  opinetur,  vel  Thomis- 
tarum  impugnare  ;  sed  indulgeat,  quaeso,  dum  eum  in  errore 
versari  asseram  ;  hoc  non  est  meum  ;  summa  enim  veri¬ 
similitudine  eas  gaudere  credo  ;  tantummodo  Franciscanam 
cum  Thomistica  conferam,  ut  Immaculata  Conceptio,  cuius 
sit  evidentius  consectarium,  perspiciatur.  Ut  autem  meum 
assequar  consilium,  vobis  ostendam  :  primum,  Franciscanam 
opinionem,  quae  statuit  Verbum  Divinum  incarnatum  iri, 
etiam  si  homo  non  peccasset,  seu  quae  defendit  Christi 
Domini  praeelectionem,  tamquam  huius  assertionis  princi¬ 
pium;  secundo,  Thomisticam,  quae  ipsi  opponitur ;  et 
denique,  quod  Christi  praeelectio  sit  etiam  principium  ex  quo 
logice  et  evidenter  deducitur  eius  Matris  praeelectio  et  ah 
originali  labe  immunitas.  » 

b)  «  Duabus  sententiis  quae  e  regione  opponuntur 
explicatis,  earum  consectaria  perpendam  :  Christo  omnibus 
rebus  prior  itate  praecellente,  ut  tenent  Franciscales,  Virgo 
etiam  praecellit.  Hoc  est  primum  corollarium,  quod  pandere 
intendo.  Christus  non  est  solus  ;  sed  in  mente  divina,  alia 
comitatur  creatura,  eius  sc.  Mater.  Maria  enim,  quae  dis- 
iunctissimas  res,  Deum  cum  homine  sociat,  Christo  taliter 
coniungitur  necessitudine,  ut  ab  illo  avelli  nequeat.  Sine 
Maria,  sine  Matre,  nec  Deus  homo,  nec  homo  Deus  est. 
Quod  apprime  convenit  verbis  ab  immortali  Pio  IX.  in 
Bulla  Ineffabilis  consignatis  :  Virginis  primordia  uno  eodem- 
que  decreto  cum  Divinae  Sapientiae  Incarnatione  fuerunt 

praestituta...  Fateamur  ergo  Christo  homini  futuro  Mariam  re¬ 
ferri;  Christi  praeelectionem,  Virginis  exigere  praeelectionem.  » 

c)  «  Equidem  Maria  praeelecta  fuit,  ut  esset  angelorum 
Regina,  hominum  Domina,  atque,  post  Christum  et  in 
Christo,  exemplar,  finis  ordinatus,  et  causa  creationis  motiva... 
Post  haec,  quis  (sequuntur  Franciscales)  praecellentissimae 
Mariae,  huic  eximiae  Reginae,  originale  peccatum  affingere 
audebit?  Intellectus  noster  hanc  ideam  reiicit.  Imo  :  potuit 
Deus  Adamum  suae  Reginae  caput  constituere?  Equidem, 
potuit  ;  veritatem  renuere  nolo.  Decuit  vero  ?  Videamus. 
Deus  decernens  omnes  Adae  filios  in  ipso,  tamquam  in  capite 
morali ,  contineri,  suam  considerabat  Filiam,  Unigeniti  sui 
Matrem,  Spiritus  Sancti  Sponsam,  gratia  plenam  :  non 
decuit  igitur  Mariam  ab  illa  communi  lege  eximere?  Patris, 
Filii  et  Spiritus  Sancti  Amor  nonne  hanc  expostulabat 
exemptionem  ?  diabolo  in  servitutem  Mariam  abdicente 
Divina  Trinitas  quodammodo  ei  non  esset  subiecta?  Non 
decuit  ergo  Mariam  Adamo  subiicere.  Deo  aliter  faciente, 
omne  ens  a  supremo  usque  ad  postremum  conqueri  potuisset  ; 
omne  ens  a  supremo  usque  ad  postremum  Non  decet!! 
exclamasset.  » 

d)  «  Franciscanam  perpendimus  ;  consectaria  Thomista- 
rum  pandamus.  In  expositione  supra  allata  perspeximus, 
quod  Incarnatio  a  peccato  pendeat 1 ;  lapsus  ergo  humani 
praevisio,  Incarnationis  praevisione  prior  est.  Quamobrem 
logice  deducitur,  priusquam  Maria  ad  divinam  Maternitatem 
et  quodcumque  aliud  privilegium  electa  fuisset,  peccatum 
Adae  praevisum  esse.  Maria  igitur  Adamo  fuit  subiecta; 
quia  nullo  gaudebat  privilegio,  quo  eximi  mereretur.  Potuit 
Deus,  verum  est,  Mariam  Adamo  subiectam,  in  eius  Concep¬ 
tione  illibatam  servare.  Sed  Mariae  magis  egregium  non  est, 
quod  omnibus  hominibus  sub  Adamo  constitutis  Ipsa 
secernatur,  sicut  eius  Filius,  et  ex  Franciscana  opinione 
colligitur,  quam  ea  etiam  sub  illo  constituta  peccati  expers 
postea  crearetur  ?  Quomodo  a  debito  non  solum  remoto,  nec 
etiam  proximo,  tunc  Mariam  absolveremus?  » 

1  Non  ut  a  causa,  sed  ut  a  conditione  sine  qua  non. 

e)  «  Ostendi  iam,  ut  opinor,  Christi  praeelectionem  esse 
principium  ex  quo  logice  et  evidenter  deducitur  eius  Matris 
praeelectio  et  ab  originali  culpa  immunitas.  Ostendi  iam 
Franciscales  ipsam  tueri,  non  solum  propter  amorem,  non 
solum  propter  traditionem  et  Sancti  Patris  (Francisci) 
praecepti  obsecutionem,  verum  etiam  propter  theologicam 
disciplinam  quam  defendunt.  Semel  dicam,  ostendi  iam 
thesim  Franciscalium  de  praeelectione  Christi  logica  deduc¬ 
tione  ipsos  duxisse  ad  Immaculatam  V.  Mariae  Concep¬ 
tionem  pro  viribus  tuendam  1.  » 

1  «  Fr.  Carmelus  ab  Iturgoyen,  O.  M.  C.  Velada  cientifco- 
literaria,  con  motivo  dei  quincuagesimo  aniversario  de  la  definicion 
dogmatica  de  la  Inimaculada,  Pamplona,  1904.  »  —  Per  hanc  eandem 
viam,  quae  est  independentia  B.  Virginis  ab  Adamo  in  ordine  iustitiae 
originalis  in  posteros  transmittendae,  declaratur  ab  aliis  theologis 
Scholae  Scotisticae  praeservatio  B.  Virginis  a  peccato  originali,  quos 
inter  :  a)  Charbonnel,  O.  M.,  Le  grand  drame  de  la  creation  (Paris, 
1909,  p.  221-228)  «  Dans  l’ordre  surnaturel,  la  Vierge  s’appuie  imme- 
diatement  sur  le  Christ,  et  sur  le  Christ  seul,  et  elle  ne  releve  que  de 
Lui.  Aussi  quand,  par  son  crime,  le  premier  homme  tarit  en  son 
coeur  la  source  de  la  vie  divine,  elle  n’en  subit  pas,  et  ne  peut  en  subir 
les  effets.  En  pechant,  Adam  ne  prive  de  la  grace  que  ceux  de  ses 
enfants  a  qui  il  a  re£u  mission  de  la  communiquer.  Or,  loin  de  devoir 
la  communiquer  a  Marie,  c’est  d’elle,  aussi  bien  que  du  Christ,  qu’il 
la  re^ioit.  N’est-ce  pas,  en  effet,  par  les  merites  de  la  Vierge  unis  a 
ceux  de  Jesus,  comme  nous  l’avons  prouve,  que  le  premier  homme 
innocent  obtient  toute  grace:  sa  justification  personnelle  et  le  don 
qu’il  doit,  comme  tete  morale  du  monde,  transmettre  a  sa  descen- 
dance  ?  Dans  l’ordre  surnaturel,  la  dependance  d’Adam  en  regard 
de  Marie  est  la  meme  que  celle  d’un  membre  en  regard  du  cou  qui 
lui  transmet  les  energies  de  la  tete.  Mais,  par  contre,  Marie,  dans  ce 
meme  ordre,  ne  depend  d’Adam  en  aucune  fapon ;  sa  fille,  selon  la 
chair,  elle  est  sa  mere  selon  1’esprit.  Que  le  chef  de  1’humanite  con¬ 
serve  ou  epuise  en  lui  la  vie  divine,  l’ame  de  la  Vierge  ne  peut  en 
etre  atteinte.  Etablie  sur  le  fleuve  de  la  grace,  en  amont  du  premier 
homme,  elle  se  tient  pres  de  Jesus  a  la  source  des  dons  celestes.  Or,  la 
source  ne  cesse  jamais  de  bouillonner  vive,  pure  et  limpide,  meme 
quand  un  peu  plus  bas  l'eau  est  troublee  et  salie.  ImmacuUe,  ornee 
de  la  grace,  Marie  le  sera  donc  toujours.  Elle  le  sera  malgre  la  faute 
d’Adam,  puisque,  independante  d’Adam  dans  1’ordre  surnaturel, 
elle  ne  peut  subir,  meme  lui  tombant,  V obligatiori  de  contracter  la 
faute  originelle.  On  le  voit,  du  dogme  de  la  Matevnitt  de  grdce  compris 

Secundum.  —  Secundum  vero  testimonium  habetur  ex 
alio  discipulo  Scoti,  asserente  quod  argumenta  Doctoris 
Subtilis  pro  Immaculata  Conceptione  probanda  concludunt 
similiter  Beatam  Virginem,  utpote  Christi  Matrem,  soli 
Christo  fuisse  subiectam  in  ordine  gratiarum,  et  nequaquam 
Adamo,  excepta  naturali  propagatione.  Ait  enim  :  a )  «  Vi¬ 
detur  proinde  gratiae  plenitudo,  quae  Mariae  obvenit,  de 
Christi  plenitudine  atque  meritis  accepisse,  independenter  ab 
Adamo,  nec  propterea  in  ipso  peccare  potuisse,  ab  omni 
debito  penitus  absoluta.  Et  ad  hunc  intellectum  nullo  negotio 

au  sens  ou  nous  Favoris  developpe,  on  peut  conclure  au  dogme  de 
1’Immaculee  Conceptiori.  Mere  de  la  divine  grace,  Marie  refoit  de 
Dieu,  sans  autre  intermediaire  que  Jesus,  la  vie  qu’elle  doit  dispenser 
a  toute  creature.  Mais  ne  relevant  que  du  Christ  dans  1’ordre  surna- 
turel,  elle  est  independante  d’Adam,  son  pere  selon  la  chair,  lequel, 
en  consequence,  ne  peut  perdre  pour  elle  une  grace  qu’il  n’avait  pas 
mission  de  lui  transmettre...  Les  anges  glorifi.es  ont-ils  eu  rien  de 
commun  avec  le  peche  ?  Et  pourtant,  d’apres  1’Ecriture,  le  Sauveur 
est  mort  pour  eux.  ...  Marie  est  sanctifiee  et  sauvee  par  Jesus 
souffrant  et  mourant,  aussi  bien  que  les  anges,  mais  pas  plus  que  les 
anges  elle  n’a  contracte  de  dette  au  peche.  » 

«  Si  la  Vierge  est  immaculee,  c’est-a-dire  pure,  sans  tache,  ornee 
de  la  grace  de  sa  conception,  c’est  donc  qu’elle  habite  un  lieu  a  part, 
et  qui  est  sien,  lieu  impossible  d’acces  au  serpent.  » 

b)  Le  P.  d’Argentan,  Conferences  sur  les  Grandeurs  de  la  Vierge 
Marie,  t.  I,  Conf.  V,  a.  i  :  «  Ne  confondez  pas  la  tres  Sainte  Vierge 
avec  tout  le  reste  des  hommes,  car  elle  n’a  rien  de  commun  avec  eux, 
que  la  nature  humaine  en  sa  purete.  Quand  elle  est  confue  avec  son 
Fils  unique  dans  les  decrets  eternels  de  Dieu,  c’est  un  homme  parfait 
et  c’est  une  fille  parfaite  ;  l’un  et  1’autre  infiniment  eloignes  du  moindre 
peche  ;  Fun  pour  etre  le  modele  de  tous  les  hommes,  1’autre  pour  etre 
1’exemplaire  de  toutes  les  femmes.  Jesus-Christ  n’a  pas  ete  forrne 
a  la  ressemblance  d’Adam,  mais  Adam  a  ete  cree  d’abord  a  la  ressem- 
blance  de  Jesus-Christ.  La  Sainte  Vierge  n’a  pas  ete  formee  a  la  res¬ 
semblance  d’Eve,  mais  Eve  a  ete  formee  d’abord  a  la  ressemblance 
de  la  Sainte  Vierge  ;  et  c’est  pour  cela  qu’Adam  et  Eve  ont  ete  pro- 
duits  au  commencement  dans  une  parfaite  innocence,  parce  qu’ils 
devraient  etre  des  images  de  Jesus-Christ  et  de  sa  sainte  Mere  ; 
Fun  et  1’autre  etaient  si  remplis  de  grace,  qu’ils  en  avaient  assez  pour 
enrichir  leur  posterite  ;  mais  iis  avaient  la  liberte  d’en  faire  un  bon 
ou  mauvais  usage  ;  et  abusant  miserablement  de  ce  beau  privilege 
que  Dieu  leur  avait  donne,  iis  perdirent  leur  grace  pour  eux-memes, 

possunt  inflecti  pene  omnia  argumenta  Scoti  de  actu  perfectis¬ 
simo  Mediatoris  respectu  Matris  suae  ( Oxon .  3.  dist.  3.  q.  1.). 
Nam  si  impetrare  et  obtineri  potuit,  ut  Dei  gratia  praeve¬ 
niente  a  peccati  foeditate  sua  ipsius  Mater  immunis  appa¬ 
reret  :  quanto  magis  et  a  debito  contrahendi  illam,  cum  tale 
debitum  peccatum  formaliter  non  sit,  etsi  de  peccati  radice 
prodeat  ?  Carentia  autem  originalis  iustitiae  in  Adae  posteris 
rectissime  Dei  offensa  et  peccatum  iudicatur,  dicente 
Scriptura  :  Quacumque  die  comederis,  morte  moneris,  nempe 
tu,  ceterique  omnes  pro  quibus  tibi  concredita  iustitia  fuit.  » 

et  pour  toute  la  nature  humaine  qui  dependait  d’eux,  comme  le  ruis- 
seau  depend  de  sa  source. 

Voila  donc  les  copies  de  Jesus-Christ  et  de  Marie  qui  sont  defigu- 
rees  par  leur  propre  faute  ;  direz-vous  pour  cela  qu’ils  ont  gate  leur 
original  ?  Cette  source  empoisonnee  s’est  bien  ecoulee  dans  les  ruis- 
seaux  qui  sont  plus  bas  qu’elle  ;  rnais  elle  n’a  pu  remonter  plus  haut. 
Quand  Dieu  voit  toute  la  nature  humaine  dans  ses  idees  eternelles, 
son  Fils  unique  et  sa  mere  sont  congus  avant  tous  les  hommes  dans 
une  tres  eminente  saintete  :  Adam  et  Eve  sont  formes  a  leur  image 
dans  une  parfaite  innocence  ;  iis  la  perdent,  et  devenant  criminels, 
toute  la  suite  de  leur  posterite  est  enveloppee  dans  leur  crime  ;  de 
sortequenaissant  d’un  pere  revolte,ils  viennentau  monde  tous  revo Ites 
comme  leur  pere,  et  par  consequent  sont  regardes  de  Dieu  comme  des 
objets  de  sa  juste  colere  ;  et  tout  cela  ainsi  arrete  dans  les  decrets 
eternels  de  Dieu  s’execute  ainsi  dans  le  temps.  Tout  est  execute  dans 
le  temps,  comme  il  est  arrete  dans  le  decret  eternel  de  Dieu  :  Jesus 
et  Marie  naitront  si  pleins  de  grace  et  de  saintete,  qu’ils  seront  infini- 
ment  eloignes  de  toute  sorte  de  peches,  parce  qu’ils  sont  ainsi  con5us 
dans  le  dessein  eternel  de  Dieu.  Adam  et  Eve  seront  produits  pleins 
d’innocence,  comme  d’excellentes  images  qui  les  representent  parce 
qu’ils  sont  ainsi  congus  dans  les  pensees  eternelles  de  Dieu  ;  mais 
tous  leurs  descendants  naitront  souilles  du  crime  de  leurs  premiers 
parents,  et  en  porteront  la  peine  que  toute  la  nature  humaine,  reunie 
en  Adam  et  Eve  desobeissants  a  leur  Dieu,  a  tres  justement  meritee 
parce  qu’il  est  ainsi  arrete  dans  les  decrets  eternels  de  Dieu. 

Si  vous  demandiez  comment  il  se  peut  faire  que  la  Sainte  Vierge 
ne  soit  pas  comprise  dans  ce  decret  universel,  puisqu’elle  est  leur  fille, 
elle  meme  vous  repondrait  :  nondum  erant  abyssi  et  ego  iam  concepta 
eram  (Prov.,  8).  Ces  profonds  abimes  du  peche  et  des  miseres  qu’il 
traine  apres  soi  n’etaient  pas  encore  que  j’etais  deja  congue  et  qu’il 
etait  arrete  dans  les  decrets  eternels  de  Dieu  que  je  naitrais  sans 
peche.  Ce  qui  vous  abuse,  et  ce  qui  trompe  tout  le  monde,  c’est  que 

b)  «  Deinde,  actus  iste  mediandi  quo  principio  termi¬ 
noque,  Filio  nempe  eiusque  Matri,  congruere  intelligatur, 
perfectissimus  prae  ceteris  mediandi  actibus  sit  oportet. 
Si  vero  respectu  solius  culpae  arcendae  vim  suam  exercuisset, 
non  item  ne  debitum  illam  habendi  inesset  :  utique,  perfectior 
foret  ille  actus,  qui  simul  utrumque  munus  complecteretur  ; 
non  extitisset  proinde  Christus,  altissimus,  excellentissimus 
Mediator  Deum  inter  et  Beatissimam  Matrem  suam,  non 
dando  ei  quod  exhibere  potuisset,  quove  magnificentius,  imo 
magnificentissime  sua  ipsius  excellentia  prae  omnibus  crea¬ 
turis  eniteret.  Et  vere,  si  nos  iussit  honorare  parentes,  quanto 
magis  ipse  quidquid  cedere  potuit  in  decus,  honorificentiam 
atque  excellentiam  Matris  suae  credendus  est  impendisse?  » 

c)  «  Et  porro  dubitari  non  potest,  nec  debet,  merita 
Redemptoris  extendi  non  potuisse  ad  hanc  impetrandam  et 
obtinendam  Matri  suae,  prae  omnibus  Adae  filiis,  praeroga¬ 
tivam  atque  immunitatem.  Ut  sicuti  ceteri  omnes  conclusi 

l’on  ne  la  regarde  que  comme  la  fille  d’Adam  terrestre,  au  lieu  qu’il 
faut  la  regarder  comme  la  mere  de  l’Adam  celeste.  Jesus  et  Marie, 
inseparables  l’un  de  1’autre  dans  la  conception  eternelle  de  Dieu, 
sont  les  deux  grands  originaux  de  1’innocence  et  de  la  saintete,  sur 
lesquelles  tous  les  hommes  et  toutes  les  femmes,  qui  ne  sont  que 
leurs  copies,  doivent  se  former  ;  mais  les  originaux  ne  sont  pas  formes 
sur  les  copies  ;  c’est  le  plus  grand  de  tous  les  malheurs  que  ces  copies 
se  soient  toutes  defigurees,  mais  les  originaux  conservent  toujours 
leur  perfection  tout  entiere. 

Venez,  divins  originaux,  paraissez  au  monde  dans  la  plenitude 
des  temps  ;  rendez-vous  visibles  au  milieu  des  hommes,  afin  que 
l’on  puisse  en  vous  regardant  reformer  tout  ce  qui  a  ete  gate  dans 
toute  la  nature  humaine.  Iis  ne  viennent  donc  pas  pour  etre  semblables 
a  tous  les  enfants  d’Adam,  mais  afin  que  tous  les  enfants  d’Adam 
se  rendent  semblables  a  eux.  Iis  ne  viennent  pas  pour  etre  engages 
dans  le  peche  de  toute  la  nature,  mais  pour  degager  du  peche  toute 
la  nature.  Sans  ces  divins  originaux,  jamais  rien  n’eut  ete  repare  ni 
retabli  dans  le  bon  ordre  ;  et  s’ils  avaient  ete  eux-memes  defigures 
par  quelque  peche,  comme  tous  les  autres,  comment  eussent-ils  servi 
d’exemplaires  pour  les  reformer  ;  mais  c’est  ici  qu’il  faut  admirer  la 
conduite  de  la  divine  sagesse  et  la  profusion  de  sa  misericorde  dans 
1’execution  des  decrets  eternels  de  Dieu,  qui  vont  faire  voir  clairement 
combien  la  Sainte  Vierge  a  ete  eloignee  d’avoir  aucune  part  au 
peche  originel  comme  tout  le  reste  des  hommes. 

sunt  sub  peccato  et  lege  incidendi  in  illud,  et  Mariam  voluit 
exceptam  a  lege  cuiuscumque  peccati,  ita  et  a  debito  con¬ 
trahendi  illud  exemptam  voluisse  pie  credere  et  sentire 
possumus,  et  non  alia  via  et  ratione  nisi  quia  plenitudinem 
gratiae  ipsi  Deus  immediate  contulit  propter  Christi  merita 
praevisa;  aliis  vero  dedit,  vel  se  daturum  statuit,  quia  con¬ 
credidit  eandem  Adamo  ;  non  sic  intelligendo,  quasi  gratia 
danda  posteris  ex  illo  accipienda  et  transferenda  fuerit,  sed 
quoniam,  stante  pacto  et  lege,  Adam  sibi  suisque  omnibus 
eam  conservaret,  si  Dei  mandato  obedire  maluisset. 1  » 

Tertium.  —  Tertium  denique  testimonium  desumitur  ex 
opere  Mistica  Ciudad  de  Dios  cum  suis  Commentariis  ubi 
doctrina  Scoti  circa  Mysterium  Incarnationis  et  circa  prae- 
electionem  Beatissimae  Virginis  Mariae  ad  Divinam  Mater- 
nitatem  stabilitur,  propugnatur  atque  erudite  evolvitur. 
In  isto  namque  opere  indicantur  illa  logica  momenta  vel 
signa  in  quorum  primo  (iuxta  Scotum,  Oxon.  3.  d.  7.  q.  3.) 
Deus  intellexit  se  in  ratione  Summi  Boni ;  in  secundo, 
intellexit  omnes  alias  creaturas  possibiles  ;  in  tertio,  voluit 
summam  gloriam  et  gratiam  animae  Christi,  ut  fini  propin¬ 
quiori,  et  gratia  ipsius  Christi  elegit  plures  alios  ex  angelis 
et  hominibus,  quorum  Christus  esset  Caput  et  Princeps,  et 
circa  alios  habuit  actum  negativum,  non  praedestinando. 
In  quarto  signo,  praevidit  homines  praedestinatos  casuros 
in  Adam.  In  quinto  signo,  praeordinavit  remedium  electorum, 
et  voluit  id  esse  passionem  et  mortem  Filii  sui,  alioquin 
venturi ;  cum  ante  praevisionem  lapsus  eorum  fuerit  praede- 
terminata  Christi  futuritio.  Itaque  Christus,  quemadmodum 
et  ceteri  electi,  prius  praevidebantur  et  praedestinabantur 
ad  gratiam  et  gloriam,  quam  praevideretur  Christi  passio, 
ut  medicina  contra  peccatum  ;  perinde  ac  medicus  qui  prius 
vult  sanitatem  hominis  quam  ordinet  et  disponat  quidquam 
de  medicina  ad  morbum  depellendum  et  inducendam  sani¬ 
tatem.  Merita  itaque  praevisae  passionis  fuerunt  oblata  a 

1  Montefortino,  Duns  Scoti  Summa  theologica,  III.  q.  27.  a.  2., 
Dissertatio  theologica,  t.  V.  p.  318.  Romae,  1903. 

Christo  in  satisfactionem  peccati  originalis  et  provenientium 
ab  ipso,  ut  verissime  propterea  sit  omnium  Redemptor  ; 
sed  intuitu  eorum,  nullus  est  electus  ad  gloriam,  quia  electionis 
negotium  absolutum  fuit  independenter  ab  omni  peccato  et 
a  Christi  meritis  ex  passione  praevisis  h  In  sexto  denique 
signo,  dum  determinabatur  creatio  totius  generis  humani, 
et  praevidebatur  ruina  Adami  et  omnium  qui  in  Adamo 
peccarunt,  et  ordinabatur  remedium  per  humanitatem 
sacratissimam  Christi  passibilis,  praevidebatur  quoque  Bea¬ 
tissimam  Virginem  Mariam  esse  liberam  et  independentem 
ab  Adamo  in  ordine  supernaturali  gratiae  omniumque 
gratiae  donorum,  ita  quod  Beatissima  Virgo,  utpote  ab  initio 
simul  cum  Christo  praedestinata  ut  esset  ipsius  Christi 
Mater,  ex  solo  Christo  penderet,  et  soli  Christo  subiecta 
esset,  et  de  Christi  plenitudine  acciperet,  gratiam  pro  gratia, 
antecedenter  ad  ipsum  Adamum  et  ad  peccati  Adami,  in 
quo  peccaverunt  omnes,  praevisionem.  Ex  quibus  omnibus 
theologus,  Scoti  discipulus  et  operis  Mistica  Ciudad  de  Dios 
commentator,  ita  infert,  deducit  et  concludit  : 

i°  Deus  praeservavit  Beatissimam  Virginem,  utpote 
electam  ad  divinam  Maternitatem,  non  modo  a  peccato 
originali  tantum,  verum  etiam  ab  ipso  debito  originale 
peccatum  contrahendi. 

20  Medium  huiusmodi  praeservationis  in  hoc  stat,  nimi¬ 
rum,  quod  Adamus  non  fuit  constitutus  caput  morale  Beatis¬ 
simae  Virginis  ;  quapropter  Beatissima  Virgo  non  pendebat 
ab  Adamo,  in  quo  omnes  alii  peccaverunt,  neque  quoad 
transmissionem  iustitiae  originalis,  si  Adam  in  primo  statu 
remansisset  ;  nec  quoad  amissionem  originalis  iustitiae,  si 
Adam  peccasset,  ut  de  facto  peccavit. 

30  In  negotio  enim  tanti  momenti  minime  oportebat 
quod  Adam  fuisset  constitutus  Beatissimae  Virginis  morale 
caput,  nec  quod  B.  Virgo  fuerit  subiecta  Adamo  ;  e  contra, 
Adamus  pendebat  a  Beatissima  Virgine,  ipsique  erat  subiectus 
quoad  gratiam  accipiendam  etiam  in  statu  originalis  iustitiae. 

1  Vide  Montefortino,  Duns  Scoti  Sum.  Theol.,  I.  q.  23,  a.  1.  — 
TII.  q.  1.  a.  3. 

40  Omnes  qui  in  Adamo  continebantur  sicut  in  primo 
parente  et  ab  illo  descendunt  per  seminalem  propagationem, 
omnes  prorsus  sine  exceptione  indigent  redimi  a  Christo  et 
quoad  debitum  culpae  et  quoad  culpam  actu  contractam  ; 
at  hocce  tamen  redemptionis  genere  minime  opus  est  Mariae, 
quae  nec  in  Adamo  peccavit  nec  in  Adamo  sicut  in  morali 
capite  continebatur. 

50  Beatissima  Virgo  in  ordine  supernaturali  gratiae  et 
gloriae,  utpote  electa  ab  aeterno  ante  praevisionem  peccati 
Adami,  pendebat  a  solo  Christo  ;  et  soli  Christo,  cuius  fuit 
electa  Mater,  subiiciebatur  ;  et  per  Christi  equidem  praevisa 
merita  fuit  ab  omni  culpae  labe  praeservata  ;  at  per  Christi 
tamen  merita  independenter  a  sacrificio  Calvarii,  indepen- 
denter  a  sanguine  Crucis  Christi,  et  ante  passionem  et 
mortem  Christi  praevisam. 

En  terminus  viae,  cuius  initium  est  electio  Beatissimae 
Virginis  Mariae  ad  hoc  quod  esset  Mater  Filii  Dei,  qui,  etiam 
si  homo  non  peccasset,  in  visceribus  B.  Virginis  de  Spiritu 
Sancto  incarnatus  esset  et  Homo  factus  fuisset.  Theologi, 
per  istam  viam  euntes  et  ambulantes,  necessario  perveniunt 
et  pervenire  debent  in  suo  processu  logico  ad  stabiliendam 
firmiter  ac  indubitanter  Immaculatam  Conceptionem  Matris 
Messiae,  Matris  Verbi  Incarnati ;  et  in  vanum  videntur  labo¬ 
rare  et  sudare,  dum  conantur  praesertim  hodie,  et  similiter 
dum  heri  quidam  eorum  conabantur,  ut  terminus  talis  viae 
sit  Christus  patiens  et  moriens,  Christus  passibilis  et  factus 
obediens  usque  ad  mortem,  mortem  autem  Crucis.  Posito 
quolibet,  sequitur  quodlibet.  Praesupposito  divino  decreto 
Incarnationis  Verbi  ante  praevisum  Adami  peccatum,  prae- 
supponenda  quoque  venit  et  necessario  affirmanda  Imma¬ 
culata  Conceptio  Beatissimae  Virginis  Mariae,  quae  est 
Verbi  Incarnati  Mater,  per  merita  quidem  Christi  impassi¬ 
bilis,  ante  mortem  Filii  praevisam  h 


1  V.  Maria  de  Iesus  de  Agreda,  Mistica  Ciudad  de  Dios, 
Barcelona,  1860.  a)  «  En  el  sexto  instante...  se  determino  el  orden 
de  la  creacion  de  todo  el  lina j e  humano,  que  comenzase  de  uno  solo 
y  de  una  mujer,  y  de  ellos  se  propagase  hasta  la  Virgen  y  su  Hijo 

por  el  orden  que  fue  concebido.  Ordenose  por  los  merecimientos  de 
Cristo,  nuestro  bien,  la  gracia  y  dones  que  se  les  habia  de  dar  y  la 
justicia  original,  si  queria  perseverar  en  ella  ;  viose  la  caida  de  Adan 
y  de  todos  en  el,  fuera  de  La  Reina  que  no  entro  en  el  decreto  ; 
ordenose  el  remedio,  y  que  fuese  pasible  la  Humanidad  santissima...  » 
(T.  I.  part.  I.  lib.  I.  cap.  4.)  «  El  Se  nor  concurrio  con  la  potencia 
esteril  (de  St.  Ana)  con  otro  modo  mas  milagroso  para  que  admi- 
nistrase  materia  natural  de  que  se  formase  el  cuerpo  de  la  Virgen. 
I  asi  la  potencia  y  la  materia  fueron  naturales  ;  pero  el  modo  de  moverse 
fue  por  milagroso  concurso  de  la  virtud  divina...  Quedd  sola  la  materia, 
desnuda  de  imperfeccion,  siendo  la  accion  meritoria.  I  asf  por  esta 
parte  pudo  muy  bien  no  resultar  el  pecado  en  esta  Concepcion,  teniendolo 
por  otra  la  Divina  Providencia  asi  determinado  »  (t.  II.  part.  I.  lib.  I. 
cap.  15.). 

b )  P.  Fr.  Jose  Gimenez  Samaniego,  O.  M.  Notas  y  Comen- 
tarios.  «  Por  donde  se  ve  que,  segun  la  Venerable  Madre,  el  medio 
por  donde  Dios  determino  que  Maria  no  contrajese  el  pecado  original, 
fue  el  no  entrarla  en  el  decreto  con  que  constituyo  a  Adan  cabeza 
moral  de  su  posteridad  :  de  donde  se  siguio  no  pecar  en  el.  Esta  exencion 
de  Maria,  con  que  obtuvo  que  Adan  no  fuese  su  moral  cabeza  en 
orden  a  la  transfusion  de  la  justicia  y  gracia,  6  de  su  perdida,  como 
lo  fue  de  los  demas  descendientes  suyos  por  seminal  propagacion, 
dice  la  misma  Ve  Madre  en  el  n°  55  esta  significada  en  aquello  Prov. 
8,  21  :  Dominus  possedit  me  in  initio  viarum  suarum...  Por  este  medio 
preservo  Dios  a  su  Madre,  non  solo  dei  pecado  original,  sino  dei  debito 
de  contraerlo.  »  ...«  No  se  compadece,  a  lo  menos  congruamente,  que 
el  vasallo  como  lo  fue  Adan  dei  Hijo  y  de  la  Madre,  fuese  constituido 
cabeza  moral  de  su  Reina,  Madre  de  su  Rey  y  Dios,  en  cosa  de  tanta 
importancia  como  la  transfusion  de  la  gracia  6  de  la  culpa.  »  ...«  Pudo 
Dios,  no  obstante  el  tener  decretado  dar  a  Maria  la  gracia  justifi¬ 
cante  y  inocencia  en  el  primer  instante  de  su  ser  natural,  entrarla  en 
este  pacto  ;  pues  vela  que,  aunque  cayese  Adan,  y  en  el  pecase  Maria, 
tenia  medio  para  despues  de  esa  caida  preservarla  de  la  contraccion 
dei  pecado  en  el  instante  de  su  animacion,  y  asi  tener  efecto  aquel 
primer  decreto.  Pero  aunque  esto  era  posible,  y  habia  algun  modo 
de  debito  de  congruencia  de  hacerlo  asi,  pues  entraba  en  este  pacto 
a  todos  los  descendientes  de  Adan  por  seminal  propagacion,  y  estaba 
decretado  que  Maria  fuese  descendiente  de  Adan  por  ese  modo  ; 
pudiei-on  mas  los  meritos  previstos  de  Cristo,  para  que  no  pusiese 
a  su  Madre  dependiente  de  la  voluntad  de  Adan  en  punto  de  tanta 
importancia  como  pecar  en  el ;  y  asi  por  esos  meritos  de  Cristo, 
independientes  de  su  pasibilidad,  su  Madre  non  entro  en  ese 
decreto  6  pacto.  Aqui  se  ve  un  modo  especial  de  redencion  preser- 
vativa  que  obro  Cristo  con  su  Madre,  distinto  dei  otro  comun  a  los 
buenos  angeles  de  merecerles  la  gracia  con  que  fueron  preservados 
de  la  caida  dei  pecado  actual,  y  la  necesidad  que  tuvo  Maria  de  esta 

especial  redencion.  »  (Vide  Nota  XXIII  a  la  ia  Parte,  t.  II,  p.  369 
et  p.  381,  et  alibi.) 

Atque  ita  pariter,  per  hanc  eandem  viam  independentiae  ab 
Adamo  in  ordine  originalis  iustitiae  in  posteros  transferendae,  traditur 
simul  ac  celebratur  adhuc  praeservatio  Beatissimae  Virginis  ab  omni 
originalis  culpae  labe,  passim  ubique,  non  modo  in  libris  et  opus¬ 
culis,  verum  etiam  in  libellis  seu  foliis  periodicis  1,  his  sc.  verbis  : 
«  ...Tout  etant  ordonne  ici-bas  en  vue  de  1’Incamation,  la  Vierge 
Immaculee  a,  dans  la  pensee  de  Dieu,  logiquement  precede  toute 
autre  creature.  Et  l’on  peut  dire  qu’elle  presidait  vraiment  avec 
Dieu  ou  plutot  en  Lui,  —  avec  son  divin  Fils  —  a  la  creation  du 
monde  lui-meme.  Ne  comprend-on  pas  mieux  a  la  considerer  ainsi, 
con£ue  la  premi£re  avec  Jesus  dans  la  Pensee  divine,  comment  elle  ne 
pouvait  qu’etre  consue  sans  tache,  toute  pure,  toute  sainte,  quand 
l’heure  viendrait  pour  elle  d’apparaitre  en  ce  monde.  Dans  le  plan 
divin,  elle  n’est  point  fille  d’Adam  et  d’Eve,  elle  les  precede.  Com¬ 
ment  donc  le  p6ch&  de  ceux-ci  aurait-il  pu  V  atteindre  ?  »  Eritne  facile 
huiusmodi  Immaculatam  Conceptionem  concordare  cum  illa  alia 
Immaculata  Conceptione  ex  morte  Filii  Dei  praevisa  ? 


1  La  Liberte,  Jeudi,  7  decembre  1916.  (Fribourg-Suisse.) 


CAPUT  UNDECIMUM 


Via  Divi  Thomae  est  via  SS.  Augustini,  Bernardi, 
Anselmi,  B.  Alberti  et  S.  Bonaventurae. 


I 

Via  Divi  Thomae. 

Initium  huius  viae.  —  Ita  exponitur  ab  ipso  Angelico 
Doctore,  III.  q.  i.  a.  3.  :  «  Respondeo  :  Dicendum,  quod  aliqui 
circa  hoc  diversimode  opinantur.  Quidam  enim  dicunt  quod, 
etiamsi  homo  non  peccasset,  Dei  Filius  incarnatus  fuisset. 
Alii  vero  contrarium  asserunt  :  quorum  assertioni  magis 
assentiendum  videtur.  Ea  enim,  quae  ex  sola  Dei  voluntate 
proveniunt  supra  omne  debitum  creaturae,  nobis  innotescere 
non  possunt  nisi  quatenus  in  Sacra  Scriptura  traduntur, 
per  quam  divina  voluntas  nobis  innotescit.  Unde  cum  in 
Sacra  Scriptura  ubique  Incarnationis  ratio  ex  peccato  primi 
hominis  assignetur,  convenientius  dicitur  Incarnationis  opus 
ordinatum  esse  a  Deo  in  remedium  contra  peccatum  ;  ita 
quod,  peccato  non  existente,  Incarnatio  non  fuisset.  Quamvis 
potentia  Dei  ad  hoc  non  limitetur  ;  potuisset  enim,  etiam 
peccato  non  existente,  Deus  incarnari.  »  Quam  quidem 
sententiam  iam  tradiderat  III.  Sent.  dist.  1.  q.  1.  a.  3.,  eo 
quod  « in  canone  Scripturae  et  dictis  Sanctorum  expositorum, 
haec  sola  assignatur  causa  Incarnationis,  redemptio  sc. 
hominis  a  servitute  peccati  ».  Et  I.  Tim.  cap.  1.  lect.  4.  : 
«  Nescimus,  quid  ordinasset  Deus,  si  non  praescivisset  pecca¬ 
tum.  Nihilominus  tamen  auctoritates  videntur  expresse 
sonare,  quod  non  fuerit  incarnatus,  si  non  peccasset  homo  ; 
in  quam  partem  ego  magis  declino.  » 

Medium  huius  viae.  —  Exinde  consequitur  quod,  si 
decretum  Incarnationis  praesupponat  lapsum  Adami  et 
ruinam  totius  humani  generis,  praedestinatio  Beatissimae 
Virginis  ad  divinam  Maternitatem  facta  fuit  post  peccatum 
Adami  praevisum  ;  ideoque  Beatissima  Virgo  Adamo  fuit 
subiecta,  sicut  ceteri  omnes  qui  ex  Adamo  per  seminalem 
propagationem  derivantur  ;  et  sicut  in  ordine  naturae,  ita 
quoque  in  ordine  supernaturali  gratiae,  ab  Adamo  tamquam 
a  primo  capite  pendebat  et  quoad  iustitiam  originalem 
accipiendam,  et  quoad  originale  peccatum,  quod  in  priva¬ 
tione  originalis  iustitiae  formaliter  consistit,  per  naturalem 
generationem  parentum  transmittendum,  atque  ex  hac 
transmissione  incurrendum  per  originem  qua  communicatur 
humana  natura  ;  nam  peccatum  originale  proprie  respicit 
naturam,  et  ratione  naturae  personam  ipsam  in  humana 
natura  subsistentem.  Quapropter  D.  Thomas  :  «  Peccatum 
originale  dicitur  peccatum  totius  naturae,  sicut  peccatum 
actuale  dicitur  peccatum  personale.  Unde,  quae  est  compa¬ 
ratio  peccati  actualis  ad  unam  personam  singularem,  eadem 
est  comparatio  peccati  originalis  ad  totam  naturam  humanam 
traditam  a  primo  parente,  in  quo  fuit  peccati  initium,  et 
per  cuius  voluntatem  in  omnibus  originale  peccatum  quasi 
voluntarium  reputatur.  Sic  ergo  originale  peccatum  est  in 
anima  in  quantum  pertinet  ad  humanam  naturam.  Humana 
autem  natura  traducitur  a  parente  in  filium  per  traductio¬ 
nem  carnis,  cui  postmodum  anima  infunditur  ;  et  ex  hoc 
infectionem  incurrit,  quod  fit  cum  carne  traducta  una  natura. 
Si  enim  anima  non  uniretur  carni  ad  constituendum  unam 
naturam,  sed  uniretur  sicut  angelus  unitur  corpori  assumpto, 
infectionem  non  reciperet.  Sicut  in  natura  Adae  erat  natura 
omnium  nostrum  originaliter,  ita  et  peccatum  originale, 
quod  in  nobis  est,  erat  in  illo  peccato  originali  originaliter. 
Nam  peccatum  originale,  ut  dictum  est,  per  se  recipit  natura, 
anima  vero  ex  consequenti 1.  » 


1  De  Pot.,  q.  3.  a.  9.  ad  3.  et  ad  4. 

Quomodo  in  medio  viae  possit  impediri  transmissio  peccati 
originalis,  quod  quidem  de  facto,  in  actu,  non  incurritur 
nisi  quando  proles  concepta  animatur.  —  Si  enim  anima 
humana,  quae  a  Deo  creatur  ex  nihilo  atque  ex  parte  Dei 
ipsam  creantis  nullo  modo  inquinatur,  tunc  infectionem 
recipit  cum  corpori  substantialiter  unitur,  simulque  ex  hoc 
infectionem  incurrit,  quod  fit  cum  carne  traducta  una  natura  ; 
transmissio  peccati  originalis,  abs  dubio,  impediri  valebit 
antequam  proles  concepta  animetur  anima  rationali  ;  et  hoc 
ex  duplici  capite,  nimirum  :  x°  vel  ex  hoc  quod  caro,  quae  est 
causa  instrumentalis  in  transmissione  culpae  et  maculae  ad 
culpam  subsequentis,  sanctificata  fuerit  ante  animationem; 
2°  vel  ex  hoc  quod  ipsa  anima  rationalis,  quae  dum  creatur 
infunditur,  et  dum  infunditur  creatur,  accipit  ab  ipso  Deo 
creatore  gratiam  sanctificantem  in  ipsomet  instanti  creationis 
et  infusionis  ;  ita  quod  prius,  prioritate  ordinis  et  naturae, 
intelligatur  anima  sanctificata  quam  carni  traductae,  cum 
qua  fit  una  natura,  unita.  Et  hoc  est  quod  exprimitur  ac 
significatur,  cum  quaeritur  ac  dicitur  :  Utrum  Beatissima 
Virgo  fuerit  sanctificata  ante  animationem,  ante  unionem 
corporis  et  animae,  ante  constitutionem  personae  quae  ex 
unione  substantiali  animae  et  corporis  resultat  constituta  atque 
stans  sub  suo  proprio  esse. 

Ex  primo  quidem  capite,  tripliciter  adhuc  contingere 
potest  hoc,  quod  transmissio  peccati  originalis  impediatur  : 
a)  Uno  modo,  ex  dictis  supra  capite  antecedenti,  quem¬ 
admodum  Galatinus  narrat  et  describit,  videlicet  quod 
«  cum  Deus  plasmaret  Adamum,  fecit  quasi  massam  ex  cuius 
parte  nobiliori  accepit  intemeratae  Matris  Messiae  materiam, 
quae  postea  emanavit  ad  Seth  ;  deinde  ad  Enos  ;  deinde, 
succedaneo  ordine,  ad  reliquos,  usque  ad  S.  Ioachim  ;  et  ex 
hac  derftum  virtute  Beatissima  Mater  Messiae  formata  fuit. 
Ex  qua  quidem  opinione  concluditur,  carnem  gloriosae 
Matris  Messiae  non  fuisse  peccato  originali  infectam,  sed 
purissimam  a  Divina  Providentia  praeservatam  1  ».  b)  Alio 

1  De  Arcanis  catholicae  veritatis,  lib.  VII.  cap.  3.  Istum  modum 
explicandi  Immaculatam  Conceptionem  adhuc  propugnabat,  sicuti 

autem  modo  sic  exponitur  a  D.  Thoma,  III.  Sent.  dist.  3. 
q.  1.  a.  1.  :  «  Videtur,  quod  B.  Virgo  sanctificata  fuerit  ante¬ 
quam  conceptio  carnis  eius  finiretur.  Sicut  enim  dicit  Apo¬ 
stolus,  Rom.  11,  16.  :  Si  radix  sancta,  et  rami.  Sed  parentes 
comparantur  ad  prolem  conceptam,  sicut  radix  ad  ramos. 
Ergo  sanctificatis  parentibus  Virginis,  sanctificatio  ad  ipsam 
pervenisset.  Sed,  si  in  parentibus  sanctificata  esset,  sanctifi¬ 
catio  conceptionem  eius  praecessisset.  Cum  ergo  credendum 
sit  ei  collatum  esse  quidquid  conferri  potuit,  videtur  quod 
ante  conceptionem  sanctificata  sit.  »  c )  Tertius  denique 
modus  tangitur  a  D.  Thoma,  III.  Sent.  dist.  3.  q.  1.  a.  1.  et 
etiam  Summa  Theol.  III.  q.  27.  a.  2.  ;  atque  in  hoc  videlicet 
consistit,  quod,  etsi  sanctificatio  Virginis  Conceptionem  eius 
activam  non  praecesserit,  tamen  fuerit  sanctificata  in  ipsa 
Conceptione  passive  sumpta  multo  amplius  ante  animatio¬ 
nem  ;  vel  saltem  antequam  animaretur  caro  eius,  sanctifica¬ 
retur.  Et  hoc  est  quod  significatur,  cum  dicitur  Beatam 
Virginem  fuisse  sanctificatam  vel  in  suis  parentibus  vel  in 
sua  conceptione  vel  in  carne  ante  animationem. 

Ex  secundo  vero  capite,  ex  parte  videlicet  ipsius  animae, 
eatenus  impeditur  transmissio  peccati  originalis,  quatenus 
anima  creata  in  gratia  sanctificante,  prius  quam  carni  tra¬ 
ductae  uniatur  et  cum  illa  fiat  una  natura,  in  ipso  instanti 
infusionis,  per  gratiam  tunc  iam  sibi  infusam,  conservatur 
ne  culpam  originalem  incurrat.  Nam,  ut  D.  Thomas  docet, 
III.  Sent.  dist.  3.  q.  1.  a.  1.  :  « Gratia  sanctificans  non  omnino 
directe  opponitur  peccato  originali,  sed  solum  prout  pecca¬ 
tum  originale  personam  inficit;  est  enim  gratia  perfectio 
personalis  ;  peccatum  vero  originale  directe  est  vitium  naturae  ; 
et  ideo  non  oportet,  quod  gratia  sanctificans  a  parentibus 
traducatur,  si  peccatum  originale  traducatur ;  sicut  et 

iam  supra  manet  adnotatum,  Antonius  Rosmini,  in  propositione  34. 
inter  excerptas  ex  operibus  Rosmini,  ac  damnatas  a  Leone  XIII.  per 
decretum  Supr.  Congreg.  Inquisit.  14.  Decemb.  1887  :  «  Ad  praeser¬ 
vandam  B.  V.  Mariam  a  labe  originis,  satis  erat  ut  incorruptum 
maneret  semen  in  homine,  neglectum  forte  ab  ipso  daemone,  e  quo 
incorrupto  semine,  de  generatione  in  generationem  transfuso,  suo 
tempore  oriretur  Virgo  Maria.  » 

originalis  iustitia,  cui  directe  opponitur,  traducta  fuisset.  » 
Unde  etiam  per  hunc  modum  Beatissima  Virgo  sanctificat  a 
fuisset,  antequam  animaretur  caro  eius. 

Finis  seu  terminus  viae.  —  In  via  D.  Thomae  reiiciuntur 
omnino  omnes  suprapositi  modi  impediendi  transmissionem 
peccati  originalis,  ex  quibus  necessario  sequitur  prima 
sanctificatio  Beatissimae  Virginis  ante  animationem ;  ac 
perinde  ante  constitutionem  personae,  quae  est  compositum 
substantiale  ex  anima  humana  et  ex  corpore  per  rationalem 
animam  informato.  In  via  D.  Thomae  reiicitur  sanctificatio 
Beatissimae  Virginis  per  quemcumque  ex  modis  enumeratis  ; 
non  quidem  absolute,  propter  impossibilitatem  ;  Deus  enim 
facere  potuit  ;  sed  propter  hoc  quod  tolleretur  in  Beata 
Virgine  necessitas  redemptionis,  ratione  personae.  Unde  An¬ 
gelicus  Doctor,  III.  q.  27.  a.  2.  :  «  Ea  quae  fuerunt  in  Veteri 
Testamento,  sunt  figura  Novi,  secundum  illud  I.  Cor.  10,  12.  : 
Omnia  in  figura  contingebant  illis.  Sed  per  sanctificationem 
Tabernaculi,  de  qua  dicitur  Ps.  45,  5.  :  Sanctificavit  taberna¬ 
culum  suum  Altissimus,  videtur  significari  sanctificatio 
Matris  Dei,  quae  tabernaculum  dicitur,  secundum  illud 
Ps.  18,  6.  :  In  sole  posuit  tabernaculum  suum.  De  Tabernaculo 
autem  dicitur  Exod.  13.  :  Postquam  cuncta  perfecta  sunt, 
operuit  nubes  tabernaculum  testimonii,  et  gloria  Domini  im¬ 
plevit  illud.  Ergo  etiam  Beata  Virgo  non  fuit  sanctificata 
nisi  postquam  cuncta  eius  perfecta  sunt,  sc.  et  corpus  et 
anima.  »  Ergo  post  constitutionem  personae  Beatissimae 
Virginis. 

II 

Via  Sanctorum  Augustini,  Anselmi,  Bernardi, 
Alberti  Magni  et  Bonaventurae. 

S.  Augustinus  docet  B.  Virginis  corpus  esse  conceptum  in 
peccato  originali,  verumtamen  ei  fuisse  collatam  gratiam  ad 
vincendum  ex  omni  parte  peccatum.  —  a)  De  Genes,  ad  litte¬ 
ram,  lib.  X,  cap.  18.,  Augustinus,  assignans  differentiam  inter 
conceptionem  Christi  et  conceptionem  Beatissimae  Virginis, 

scribit  :  «  Quid  incoinquinatius  illo  utero  Virginis,  cuius  caro, 
etiamsi  de  peccati  propagatione  venit,  non  tamen  de  peccati 
propagine  concepit,  ut  ne  ipsum  corpus  Christi  ea  lex  severit 
in  utero  Mariae,  quae  in  membris  posita  corporis  mortis, 
repugnat  legi  mentis?...  Proinde  corpus  Christi,  quamvis  ex 
carne  feminae  assumptum  est,  quae  de  illa  carnis  propagine 
concepta  fuerat  ;  non  tamen,  quia  non  sic  in  ea  conceptum 
est,  quomodo  fuerat  illa  concepta,  nec  ipsa  erat  caro  peccati, 
sed  similitudo  carnis  peccati.  »  b)  Lib.  De  natura  et  gratia, 
cap.  36. :  «  De  Sancta  Virgine  Maria,  propter  honorem  Christi, 
nullam  prorsus,  cum  de  peccatis  agitur,  habere  volo  quae¬ 
stionem  ;  inde  enim  scimus,  quod  ei  plus  gratiae  collatum 
fuerit  ad  vincendum  ex  omni  parte  peccatum,  quod  conci¬ 
pere  ac  parere  meruit  Eum,  quem  constat  nullum  habuisse 
peccatum.  » 

S.  Anselmus  docet  Beatam  Virginem  in  Adamo  peccasse, 
et  tamen  puriorem  ipsis  angelis  esse.  —  a)  In  opere  Cur 
Deus  homo,  lib.  II.  cap.  16.  :  «  Nam  licet  ipsa  hominis  eiusdem 
(Christi)  conceptio  sit  munda,  Virgo  tamen  ipsa,  unde  assum¬ 
ptus  est,  est  in  iniquitatibus  concepta,  et  in  peccatis  concepit 
eam  mater  eius,  et  cum  originali  peccato  nata  est  ;  quoniam 
et  ipsa  in  Adam  peccavit,  in  quo  omnes  peccaverunt.  » 
b)  De  conceptu  virginali,  cap.  18.  :  «  Decebat,  ut  illius  hominis 
(Christi)  conceptio  de  matre  purissima  fieret.  Nempe  decens 
erat,  ut  ea  puritate,  qua  maior  sub  Deo  nequit  intelligi, 
Virgo  illa  niteret.  »  Unde  sub  Deo  nulla  maior  intelligi  valet 
puritas  puritate  illa  qua  Beatissima  Mater  Dei  refulget  et 
splendet.  Sub  Christo,  qui  salvari  non  indiguit,  maxima  fuit 
Beatissimae  Virginis  puritas,  tametsi  redemptione  per 
Christum  indiguit.  Et  hoc  est,  quod  ait  D.  Thomas,  dum 
explicat  verba  Anselmi,  III.  Sent.  clist.  3.  q.  1.  a.  1.  solut.  2. 
ad  3.  :  «  Dicendum,  quod  haec  puritas  soli  homini  Deo  debe¬ 
batur,  ut  ipse  quasi  unicus  Redemptor  humani  generis 
nulla  peccati  servitute  teneretur,  cui  competebat  omnes  a 
peccato  redimere  ;  unde  non  hanc  puritatem,  sed  sub  hac 
maximam  Virgo  Mater  eius  habere  debuit.  » 

Sanctus  Bernardus  docet  conceptionem  Virginis  ante 
animationem  non  esse  celebrandam,  et  tamen  Beatissimam 
Virginem  esse  Immaculatam,  et  illam  eandem  esse  Mulierem 
quae  serpentis  caput  contrivit.  —  a)  In  Epistola  1  ad  Cano¬ 
nicos  Lugdunenses,  De  conceptu  S.  Mariae,  scribit  ita  ex 
professo  circa  hanc  quaestionem  :  «  Miramur  satis,  quid 
visum  fuerit  hoc  tempore  quibusdam  vestrum  voluisse 
mutare  colorem  optimum,  novam  inducendo  celebritatem, 
quam  ritus  Ecclesiae  nescit,  non  probat  ratio,  non  com¬ 
mendat  antiqua  traditio.  Numquid  Patribus  doctiores 
sumus?...  Virgo  regia  falso  non  eget  honorum  titulis,  infulis 
dignitatum.  Honora  sane  integritatem  carnis,  vitae  sancti¬ 
tatem  ;  mirare  foecunditatem  in  Virgine,  Prolem  venerare 
divinam...  Praedica  reverendam  angelis  ;  desideratam  gen¬ 
tibus  ;  Patriarchis  Prophetisque  praecognitam  ;  electam  ex 
omnibus ;  praeclaram  omnibus.  Magnifica  gratiae  Inven¬ 
tricem,  Mediatricem  salutis,  Restauratricem  saeculorum ; 
exalta  denique  Exaltatam  super  choros  angelorum  ad 
coelestia  regna...  Unde  ergo  conceptionis  sanctitas?  An 
forte  inter  amplexus  maritales  sanctitas  se  ipsi  conceptioni 
immiscuit?...  Quomodo  namque  erit  sanctitas  absque  Spiritu 
sanctificante?  Nisi  forte  quis  dicat  de  Spiritu  Sancto  eam, 
et  non  de  viro,  conceptam  fuisse ;  sed  id  hactenus  inauditum... 
Consulenda  erat  prius  Apostolicae  Sedis  auctoritas,  et  non 
ita  praecipitanter  atque  inconsulte  paucorum  sequenda 
simplicitas  imperitorum.  Et  ante  quidem  apud  aliquos  erro¬ 
rem  compereram ;  sed  dissimulabam,  parcens  devotioni, 
quae  de  simplici  corde  et  amore  Virginis  veniebat...  Romanae 
Ecclesiae  auctoritati  atque  examini...  totum  hoc,  sicut  et 
cetera  quae  huiusmodi  sunt,  universa  reservo,  ipsius,  si 
quid  aliter  sapio,  paratus  iudicio  emendare.  » 

b)  Homil.  2.  super  Missus  est:  «  Factor  hominum,  ut 
homo  fieret  nasciturus  de  homine,  talem  sibi  ex  omnibus 
debuit  deligere,  imo  condere,  Matrem,  qualem  et  se  decere 
sciebat,  et  sibi  noverat  placituram.  Voluit  itaque  esse  Virgi- 

nem  de  qua  Immaculata  Immaculatus  procederet,  omnium 
maculas  purgaturus...  Scrutare  Scripturas,  et  proba  quod 
dico...  Inimicitias  ponam  inter  te  et  Mulierem  (Genes.  3,  25.). 
Et  si  adhuc  dubitas  quod  de  Maria  non  dixerit,  audi  quod 
sequitur  :  Ipsa  conteret  caput  tuum.  Cui  haec  servata  victoria 
est,  nisi  Mariae?  » 

Sanctus  Bernardus,  dum  tradit  conceptionem  Virginis 
non  esse  celebrandam,  nihil  aliud  docuit  nisi  quod  Beatissima 
Virgo  non  fuit  sanctificata  in  parentibus,  neque  etiam  in  ipso 
actu  conceptionis  eius,  neque  etiam  in  carne  eius  ante  anima¬ 
tionem.  —  Ita  intellexerunt  S.  Bernardum  SS.  Thomas  et 
Albertus  et  Bonaventura  statim  citandi.  D.  Thomas  enim, 
III.  Sent.  dist.  3.  q.  1.  a.  1.  solut.  1.  :  «  Ad  primam  ergo  quae¬ 
stionem  dicendum,  quod  nullo  modo  B.  Virgo  in  parentibus 
sanctificari  potuit,  neque  etiam  in  ipso  actu  conceptionis 
eius.  Conditio  enim  spiritualis  a  parentibus  in  prolem  non 
transit,  nisi  sit  ad  naturam  pertinens  ;  ut  grammatica  patris 
in  filium  non  transit,  quia  perfectio  personalis  est.  Unde  et 
sanctificatio  parentum  in  Beatam  Virginem  transfundi  non 
potuit,  nisi  curatum  esset  in  eis  non  solum  id  quod  personae 
est,  sed  etiam  id  quod  est  naturae  in  quantum  huiusmodi  : 
quod  quidem  Deus  facere  potuit,  sed  non  decuit.  Perfecta 
enim  naturae  curatio  ad  perfectionem  gloriae  pertinet ;  et 
ideo  sic  in  statu  viae  parentes  eius  curati  non  fuerunt,  ut 
prolem  suam  sine  originali  peccato  conciperent  ;  et  ideo 
Beata  Virgo  in  peccato  originali  fuit  concepta.  Propter  quod 
Bernardus,  Epist.  ad  Lugdunens.  scribit  conceptionem  illius 
celebrandam  non  esse  ;  quamvis  in  quibusdam  ecclesiis 
ex  devotione  celebretur,  non  considerando  conceptionem,  sed 
potius  sanctificationem:  quae  quando  determinate  fuerit, 
incertum  est.  »  Hactenus  D.  Thomas.  Ubi  profecto  sunt 
accurate  et  diligenter  notanda  :  i°  Quod,  absolute  loquendo, 
Deus  potuit  facere  quod  sanctificatio  parentum  in  Beatam 
Virginem  transfunderetur,  quemadmodum  fuisset  transfun¬ 
denda  in  filios  Adami  iustitia  originalis.  2°  Quod  ad  hoc 
opus  foret  curatum  iri  in  parentibus  non  solum  id  quod  ad 
personam  pertinet,  verum  id  quoque  quod  pertinet  ad 

naturam,  reduplicative  ut  natura  :  cuius  quidem  perfecta 
curatio  ad  perfectionem  gloriae  spectat.  30  Quod  certe  Deus 
potuit  facere  ;  at  id  fieri  non  decuit ;  quia,  ut  mox  infra  decla¬ 
rabitur,  Beata  Virgo  iam  non  indigeret  redemptione  quae  est 
per  Christum.  40  Quod  ideo  Beata  Virgo  in  peccato  originali 
dicitur  fuisse  concepta  quia  in  statu  viae  parentes  eius  curati 
non  fuerunt,  ut  prolem  suam  sine  originali  peccato  concipe¬ 
rent.  Hoc  diligentissime  notandum.  Agitur  namque  de  con¬ 
ceptione  activa,  de  conceptione  ex  parte  parentum,  et  de 
conceptione  carnis  seu  corporis,  de  conceptione  Virginis 
ante  animationem.  50  Quod  in  conceptione  Virginis,  quae 
in  quibusdam  ecclesiis  ex  Romanae  Ecclesiae  tolerantia 
celebrabatur,  non  considerabatur  conceptio,  sed  sanctificatio 
conceptae  prolis  ;  quae  quidem  sanctificatio  quando  deter¬ 
minate  fuerit,  tunc  temporis  erat  incertum.  6°  Quod  non 
modo  aliqui  simplices  fideles,  verum  etiam  aliqui  theologi 
existimabant  celebrandam  esse  conceptionem  Virginis  ante 
infusionem  animae ;  et  hoc  est  quod  reprehendebat  Ber- 
nardus,  et  damnabant  theologi  Parisienses  :  ut  B.  Albertus 
Magnus  testatur. 

Beatus  Albertus  Magnus,  tenens  doctrinam  S.  Bernardi, 
docet  Beatissimam  Virginem  non  fuisse  sanctificatam  in 
parentibus  nec  in  carne  ante  animationem.  —  III.  Sent. 
dist.  3.  a.  3.  :  «  Dicimus,  quod  tribus  de  causis  B.  Virgo  et 
quilibet  alius  non  potest  sanctificari  in  parentibus,  a)  Qua¬ 
rum  una  est,  quod  gratia  sanctificationis  non  habet  ortum 
a  parentibus  ;  et  ideo  in  eis  transfundi  non  potest.  Sed  pecca¬ 
tum  habet  ortum ;  et  ideo  transfunditur  propagatione 
naturae,  b)  Secunda  causa  est  :  Ut  dicit  Augustinus,  ex 
libidine  in  propagatione  tamquam  filia  peccati  innascitur 
causa  peccati  in  carne;  et  hoc  idem  dicit  Augustinus.  Libido 
autem  haec  non  est  separabilis  a  concupiscentia  mixtionis 
seminum  ;  et  ideo  innascitur  peccatum  ;  et  ideo  Virgo  Beata 
per  hanc  legem  concupiscentiae  fuit  in  lumbis  Patrum,  quia 
futura  erat  venire  in  uterum  matris  suae,  non  habuit  in  illis 
possibilitatem  ad  gratiam,  c)  Tertia  causa  est  :  Quia  caro 
non  est  particeps  gratiae  gratum  facientis  nisi  per  animam 

distinctam  ;  et  ideo  in  lumbis  Patrum  nemo  fuit  secundum 
animam  susceptibilis  gratiae.  » 

Ibidem,  a.  4.  :  «  Dicimus,  quod  Beata  Virgo  non  fuit 
sanctificata  ante  animationem ;  et  qui  dicunt  oppositum, 
est  haeresis  condemnata  a  Beato  Bernardo  in  Epistola  ad 
Lugdunenses,  et  a  Magistris  omnibus  Parisiensibus 1.  » 


1  Editores  operum  S.  Bonaventurae  in  III.  Sent.  dist.  3.  part.  I. 
a.  1.  q.  1.  in  Scholion  scribunt  :  a)  «  Concedendum  est,  ea  aetate  ipsos 
SS.  Doctores,  Bernardum,  Thomam,  Bonaventuram,  aliosque  igno¬ 
rasse  praedictum  privilegium  (Dogmatica  definitio  a.  1854  a  Papa 
Pio  IX.  promulgata)  nunc  definitum,  esse  revelatum,  sc.  implicite  in 
deposito  fidei  traditum  ;  imo,  eosdem  usque  ad  Scotum  ne  statum 
quidem  quaestionis  praecise  cognovisse.  »  —  Dicendum  :  utique, 
Albertus  et  Bonaventura  et  Thomas  ignorabant  esse  revelatum  tale 
privilegium,  ut  ipsimet  fatentur.  Verum  Scotus  etiam  hoc  ignorabat, 
ut  ipse  fatetur.  Nec  Scotus  statum  quidem  quaestionis  praecise  cognovit; 
nam  non  bene  statuit,  nec  punctum  quaestionis  resolvit  :  ut  ex 
dictis  supra  cap.  9.  patet. 

b)  «  Unde  S.  Bonaventurae  (q.  2.)  opinio  opposita  visa  est  com¬ 
munior,  rationabilior  et  securior.  Nec  defuerunt  qui  cum  Alberto 
Magno  (hic  a.  4.)  assererent,  eamdem  esse  tenendam  tamquam  de 
fide  certam.  »  i°  Opinio  S.  Bonaventurae,  quae  videtur  esse  eadem 
ac  opinio  Bernardi,  Alberti  et  Thomae,  est  quod  B.  Virgo  sanctificata 
fuit  post  animationem  vel  tempore,  vel  natura.  Et  hoc  revera  erat 
communius  et  rationabilius  et  securius,  ita  quod  ultimum  extremum, 
propositionis  disiunctivae  fuit  definitum.  20  Quod  autem  Albertus 
Magnus  et  Bernardus  et  Magistri  Parisienses  asserunt  esse  haereticum, 
est  dicere  quod  B.  Virgo  sanctificata  fuit  ante  animationem  :  quod 
iuxta  principia  Scoti  venit  asserendum,  et  multi  Scotistae  aperte 
asserunt.  30  Definitio  dogmatica  a  Pio  IX.  promulgata  non  asserit 
B.  Virginem  esse  sanctificatam  ante  animationem,  sed  esse  praeser- 
vatam  a  macula  originalis  peccati  ;  et  haec  duo  sunt  valde  distincta, 
non  unum  et  idem.  40  Oportet,  quod  ista  adeo  indiscrete  repetita  can¬ 
tilena,  qua  multi  theologi  scienter  vel  inconscienter  Albertum  Magnum 
calumniantur,  cesset  aliquando  et  finem  accipiat  in  libris  manualibus 
et  non  manualibus  theologiae.  Quisnam  fuit  primus  qui  hoc  affir¬ 
mavit  ?  — Iam  Suarez  in  III.  Part.  Sum.  Theol.  q.  27.  a.  2.  scribit, 
sequens  talem  trutinam,  hoc  modo  :  «  Albertus  Magnus  videtur  erroris 
damnare  contrariam  sententiam.  »  Quasi  Albertus  Magnus  damnasset 
veluti  erroneum  aut  haereticum  dogma  iam  definitum  !  Quod  quidem 
sine  ulla  comprobatione  repetitur  usque  ad  hodiernum  diem  : 
«  Albert  le  Grand  declara  que  l’Immaculee  Conception  etait  une 

Rationes  vero  ad  probandum  quod  Beata  Virgo  non  fuit 
sanctificata  ante  animationem,  ita  se  habent  :  i°  Quia  sancti¬ 
ficatio  de  qua  loquimur,  debet  esse  formaliter  per  gratiam 
sanctificantem  ;  caro  autem  non  est  susceptibilis  huiusmodi 
gratiae.  2°  Quia  effectus  gratiae  per  animam  debet  transire 
in  corpus,  et  non  per  corpus  in  animam.  Unde  per  animam 
debet  reduci  corpus  ad  statum  gratiae.  Ideo  Spiritus  Sanctus 


heresie  condamnee  par  le  bienheureux  Bernard...  »  Turmel,  His- 
ioire  de  la  Theologie  positive,  2,  3.  —  Vide  supra  in  Introductione. 

c)  «  B.  Mariam  contraxisse  actualiter  peccatum  originale,  sed 
sanctificatam  esse  in  utero  post  infusionem  animae  (sive  in  secundo 
instanti  temporis,  ut  vult  iEgidius  Romanus  et  Henric.  Gandavensis, 
sive  saltem  post  breve  tempus),  hoc  quasi  uno  ore  cum  S.  Bernardo, 
Thoma,  Bonaventura,  docent  Alexander  Alensis,  B.  Albertus  Magnus, 
Petrus  a  Tarantasia,  Richardus  a  Media-Villa,  iEgidius  Romanus, 
Henricus  Gandavensis,  Durandus,  aliique  multi,  et  ante  Scotum 
communiter.  Quod  autem  etiam  D.  Thomas,  saltem  in  locis,  ubi  ex 
professo  hanc  quaestionem  tractat  (hic  III.  Sent.  q.  1.  a.  1.  ;  Summa, 
III.  q.  27.  a.  1.  et  2.  ;  Quodl.  6.  q.  5.  a.  7.  ;  Compend.  Theol.  cap.  224.) 
a  sententia  tunc  communi  non  recesserit,  ipsa  eius  verba,  praeser¬ 
tim  si  conferuntur  cum  verbis  coaevorum,  satis  manifestant.  » 
i°  Sententia  tunc  communis,  tempore  D.  Thomae,  praesertim  si 
ipsa  eius  verba  conferantur  cum  verbis  S.  Bona  venturae,  amico 
et  coaevo  D.  Thomae,  est  quod  :  Beata  Virgo  fuit  sanctificata  post 
animationem,  vel  tempore,  vel  natura ;  ac  proinde,  relicto  arbitrarie 
uno  extremo  disiunctivae ,  contra  omnes  regulas  Logicae  conclu¬ 
ditur  ad  alterum  extremum.  20  Utique,  D.  Thomas,  Albertus 
et  Bonaventura  dixerunt  B.  Virginem  sanctificatam  fuisse  in  utero 
post  infusionem  animae ;  sed  nunquam  dixerunt  eam  sanctificatam 
fuisse  in  secundo  instanti  temporis.  30  Utique,  .Rgidius  Romanus, 
Petrus  de  Tarantasia,  et  alii  plures,  dixerunt  B.  Virginem  sancti¬ 
ficatam  fuisse  post  aliquam  morulam  temporis  ;  sed  Albertus,  Bona¬ 
ventura  et  Thomas  nunquam  hoc  dixerunt.  40  Utique,  dixerunt 
multi  B.  V.  Mariam  contraxisse  actualiter  peccatum  originale  ;  sed 
Albertus,  Bonaventura  et  Thomas,  tametsi  dixerint  eam  contraxisse 
peccatum  originale,  nunquam  tamen  dixerunt  eam  contraxisse 
peccatum  originale  actualiter.  —  Ad  rem  P.  Hurter,  S.  I.  :  «  Quare, 
ut  omnia  paucis  complectamur,  docet  quidem  D.  Thomas  Beatam 
Virginem  conceptam  fuisse  cum  debito  contrahendi  peccatum  originis  ; 
demonstrari  vero  nequit  eum  affirmasse  eius  animam  actu  contraxisse 
peccatum  originale  proprie  dictum,  cum  corpori  coniungeretur.  » 
{Theol.  dogm.  t.  II.  Mariologia,  thes.  157,  n.  470,  ed.  1878.) 

primo  venit  in  animam,  et  per  ipsam  sanctificat  corpus.  Unde 
hoc  est  falsum,  quod  Spiritus  Sanctus  praecederet  animam 
in  corpus  per  inhabitantem  gratiam  gratum  facientem. 

Quod  quidem  magis  declaratur  ex  solutione  triplicis 
rationis  ad  ostendendum  quod  B.  Virgo  fuit  sanctificata 
ante  animationem.  «  Et  hoc  nituntur  (theologi  ex  adverso) 
probare  sic  :  i°  Beata  Virgo  significatur  per  arcani;  et  anima 
eius,  per  urnam  auream;  et  gratia  eius,  per  manna.  Ergo,  cum 
arca  circumtecta  fuit  ex  omni  parte  auro,  antequam  urna 
poneretur  in  ea,  caro  fuit  praeventa  munditia  Spiritus, 
antequam  anima  venisset  ad  ipsam.  »  Solutio  :  «  Dicendum, 
quod  illa  expositio  allegorica  est  ;  et  non  est  simile  ;  quia 
quod  erat  in  arca  materialiter  dicebatur,  et  aliter  ordina¬ 
batur  hoc  in  natura  ;  et  gratia  non  ita  se  habuit,  quia  gratia 
corporis  non  erat  nisi  ab  anima.  Et  est  simile,  si  aurum 
urnae  esset  anima,  et  aurum  arcae  procederet  ab  urna  ;  sed 
hoc  ars  facere  non  potuit,  et  ideo  operibus  divisit.  » 

2°  «  Praeterea  :  Ut  habitum  est,  maior  est  puritas  eius 
(Virginis)  quae  potest  esse  sub  Deo  ;  sed  haec  est,  ut  in  causa 
habeat,  et  non  in  reatu;  cum  Filius,  verus  homo  et  Deus, 
non  habeat  nec  in  causa  nec  in  reatu.  »  Solutio  :  «  Dicendum, 
quod  illa  puritas  secundum  animam  est  accipienda  ;  quia 
corpus  poterat  bene  Christus  sumere  sine  poenalitate,  et 
tamen  non  fecit ;  unde  poenalitas  carnis  impuritas  non  est  : 
unde  purum  et  impurum  ad  animam  referuntur  ;  et  illam 
habuit  maiorem  quae  potuit  esse  sub  Filio,  ut  prius  dictum 
est.  » 

30  «  Praeterea  :  Quae  esset  causa,  quod  Deus  de  illa 
sanctificatione  exspectaret,  donec  corpus  inficeret  animam, 
cum  ante  ipsam  praestare  posset  ?  Constat,  quod  nulla.  Cum 
igitur  quidquid  concedi  potest,  concessit  Matri,  videtur 
quod  hoc  concessit. »  Solutio  :  «  Dicendum,  quod  multae  sunt 
causae,  quod  Deus  voluit  eam  prius  animari.  Quarum  una 
est,  quod  aliter  gratiae  susceptibilis  non  fuisset.  Secunda  est, 
quia  aliter  liberatione  quantum  ad  animam  non  indiguisset, 
et  minores  gratias  egisset.  Tertia  causa  fuit  firmitas  senten¬ 
tiae  Genes.  2,  17.  :  Morte  morieris.  Quod  de  utraque  morte 
in  propagatione  intelligitur.  » 

Ex  quibus  omnibus  patet  quod,  absolute  loquendo,  Deus 
potuit  sanctificare  Beatissimam  Virginem  :  i°  in  parentibus  ; 
2°  in  carne  ante  animationem  seu  infusionem  animae ; 
3°  in  ipso  instanti  infusionis  animae,  ita  quod  prius  prio- 
ritate  naturae  intelligatur  anima  per  gratiam  sanctificata 
quam  corpori  unita.  Atque  exinde  Virginem  fuisse  sanctifi- 
catam  ante  animationem  importat  unum  ex  his  duobus  : 
a)  Vel  quod  Spiritus  Sanctus  praevenit  animam  Beatissimae 
Virginis  in  introitu  corporis,  et  corpus  ipsum  emundavit, 
ut  animam  originali  reatu  inficere  non  posset,  b )  Vel  quod 
Spiritus  Sanctus  sanctificaret  ipsam  animam  per  inhabi¬ 
tantem  gratiam  gratum  facientem,  ita  quod  corpus,  etsi 
non  mundatum,  iam  non  posset  sua  unione  animam  infi¬ 
cere.  Et  hoc  est,  quod  dicitur  B.  Virginem  sanctificari  ante 
constitutionem  personae  ;  et  ideo  persona  B.  Virginis  non 
indiguisset  redemptione. 

Sanctus  Bonaventura  docet  Virginem  :  1°  non  fuisse 
sanctificatam  ante  animationem  ;  2°  nec  in  ipso  instanti 
animationis,  ita  ut  prius  prioritate  naturae  sanctificata  fuerit 
anima  B.  Virginis  quam  carni  unita  ;  3°  sed  post  anima¬ 
tionem,  vel  tempore  vel  saltem  natura. 

III.  Sent.  dist.  3.  p.  1.  a.  1.  q.  2.  :  i°  Non  fuisse  sanctifi¬ 
catam  ante  animationem.  —  Ratio  1. «  Bernardus,  Ad  Lugdu¬ 
nenses:  Ante  conceptionem  sanctificari  (B.  Virginem)  minime 
poterat,  quia  non  erat;  sed  nec  in  ipso  conceptu,  propter 
peccatum  quod  inerat.  Sed  constat,  quod  illud  non  est  dictum 
propter  peccatum  quod  esset  in  parentibus,  quia  potuissent 
eam  concipere  sine  peccato.  Ergo  dicit  propter  causam  peccati, 
quae  erat  in  carne.  Ergo  non  videtur,  quod  sanctificatio 
fuerit  ante  infusionem  animae.  » 

Ratio  2.  «  Caro  Beatae  Virginis  ante  animationem  non 
fuit  sanctificata ;  non  quia  Deus  non  potuerit  carnem  Virginis 
purificare  ante  quam  animare;  sed  quia  sanctificatio  habet 
esse  per  aliquod  donum  gratuitum  superadditum,  quod 
quidem  non  habet  esse  in  carne,  sed  in  anima.  Ideo,  si  caro 
Beatae  Virginis  dicitur  sanctificari,  aut  hoc  intelligitur 

mediante  gratia  existente  in  eius  anima,  vel  mediante  gratia 
existente  in  animabus  parentum.  Constat,  quod  non  mediante 
gratia  existente  in  eius  anima  ;  quia  tunc  esset  oppositio  in 
adiecto,  videlicet  quod  caro  sanctificetur  ante  animae  crea¬ 
tionem,  et  tamen  sanctificetur  per  virtutem  gratiae  illius 
animae  ;  sequitur  enim,  quod  idem  sit  prius  et  posterius  in 
uno  et  eodem.  Si  autem  intelligatur  hoc  fieri  per  gratiam 
quae  collata  fuerit  animabus  parentum,  hoc  non  potest  esse, 
triplici  ratione...  Et  ideo  simpliciter  concedendum,  quod  caro 
eius  ante  animationem  non  fuit  sanctificata...  Si  ergo  sanctitas 
non  fuit  in  Virgine  ante  animae  infusionem,  non  videtur 
usquequaque  securum  conceptionis  illius  solemnitatem  cele¬ 
brare.  » 

20  Nec  animam  eius  fuisse  sanctificatam  ante  unionem 
cum  carne.  —  Haec  erat  opinio  iam  tunc  temporis  aliquorum 
theologorum,  de  quibus  S.  Bonaventura  sic  loquitur  :  «  Ad 
praedictorum  intelligentiam  est  notandum,  quod  quidem 
dicere  voluerunt  in  anima  gloriosae  Virginis  gratiam  sancti¬ 
ficationis  praevenisse  maculam  peccati  originalis.  Rationem 
autem  huius  assignant  ;  quia  decebat  animam  gloriosae 
Virginis  sanctificari  excellentissime  super  animas  aliorum 
sanctorum,  non  solum  quantum  ad  abundantiam  sanctitatis, 
sed  etiam  quantum  ad  accelerationem  temporis ;  ideo  in 
instanti  suae  creationis  fuit  sibi  gratia  infusa;  et  in  eodem 
instanti  anima  infusa  est  carni...  Beata  enim  Virgo  Maria 
significata  fuit  per  arcam;  anima  vero  Beatae  Virginis  signi¬ 
ficata  fuit  per  urnam,  in  qua  positum  fuit  manna.  Cum  ergo 
urna  prius  fuerit  impleta  manna  quam  posita  in  arca,  prius, 
saltem  per  naturam,  sanctificata  fuit  anima  Beatae  Virginis 
quam  carni  unita.  » 

3°  Sed  post  animationem,  vel  tempore  vel  saltem  natura. 

«  Aliorum  vero  positio  est,  quod  sanctificatio  Virginis  subse¬ 
cuta  est  originalis  peccati  contractionem  ;  et  hoc,  quia  nullus 
immunis  fuit  a  culpa  originalis  peccati,  nisi  solus  Filius 
Virginis...  Hic  autem  modus  dicendi  communior  est,  et  ratio¬ 
nabilior,  et  securior. 

Communior,  inquam  ;  quia  fere  omnes  illud  tenent,  quod 
Beata  Virgo  habuit  originale  ;  cum  illud  appareat  ex  multi¬ 
plici  ipsius  poenalitate,  quam  non  est  dicere  ipsam  passam 
esse  propter  aliorum  redemptionem ;  quam  etiam  non  est 
dicere  per  assumptionem  habuisse,  sed  per  contractionem. 

Rationabilior  etiam  est  ;  quia  esse  naturae  praecedit  esse 
gratiae  vel  tempore  vel  natura  ;  propterea  dicit  Augustinus 
quod  prius  est  nasci  quam  renasci  ;  sicut  prius  est  esse  quam 
bene  esse.  Prius  est  igitur  animam  uniri  carni,  quam  gratiam 
Dei  sibi  infundi.  Si  igitur  caro  illa  infecta  fuit,  ex  sua  infec¬ 
tione  nata  erat  animam  culpa  originali  inficere.  Necessarium 
est  igitur  ponere,  quod  ante  fuerit  originalis  culpae  infectio 
quam  sanctificatio. 

Securior  etiam  est  ;  quia  magis  consonat  fidei,  pietati  et 
Sanctorum  auctoritati,  a)  Magis  concordat  Sanctorum  aucto¬ 
ritati  ;  pro  eo,  quod  communiter  Sancti,  cum  de  materia  ista 
loquuntur,  solum  Christum  excipiunt  ab  illa  generalitate,  qua 
dicitur,  Rom.  5,  12.  :  Omnes  peccaverunt  in  Adam.  Nullus 
autem  invenitur  dixisse,  de  his  quos  audivimus  auribus 
nostris,  Virginem  Mariam  a  peccato  originali  fuisse  immu- 
nem.  b)  Pietati  etiam  fidei  magis  concordat  ;  pro  eo  quod, 
etsi  Mater  habenda  sit  in  reverentia,  et  magna  erga  ipsam 
habenda  sit  devotio,  multo  maior  tamen  est  habenda  erga 
Filium,  ex  quo  est  ei  omnis  honor  et  gloria.  Et  ideo,  quia 
hoc  spectat  ad  excellentem  dignitatem  Christi,  quod  ipse 
est  omnium  Redemptor  et  Salvator,  et  quod  ipse  omnibus 
aperuit  ianuam,  et  quod  ipse  imus  pro  omnibus  mortuus  est: 
nullatenus  ab  hac  generalitate  Beata  Virgo  Maria  excludenda 
est,  ne,  dum  Matris  excellentia  ampliatur,  Filii  gloria  mi¬ 
nuatur  ;  et  sic  Mater  provocetur,  quae  magis  vult  Filium 
extolli  et  honorari  quam  seipsam,  utpote  Creatorem  quam 
creaturam. 

Huic  igitur  positioni  adhaerentes,  propter  honorem  Iesu 
Christi,  qui  in  nullo  praeiudicat  honori  Matris,  dum  Filius 
Matrem  incomparabiliter  antecedit,  teneamus,  secundum 
quod  communis  opinio  tenet,  Virginis  sanctificationem  fuisse 
post  originalis  peccati  contractionem.  » 

Corollaria.  —  Ex  doctrina  itaque  sanctorum  Bernardi, 
Alberti  et  Bonaventurae,  habentur  in  terminis  sequentes 
propositiones  : 

1.  «  Caro  Beatissimae  Virginis  ante  animationem  non 
fuit  sanctificata.  » 

2.  «  Si  ergo  sanctitas  non  fuit  in  Virgine  ante  animae 
infusionem,  non  videtur  usquequaque  securum  Conceptionis 
illius  etiam  solemnitatem  celebrare.  » 

3.  «  Potius  enim  intendit  (S.  Bernardus)  excludere 
errorem,  ne  quis  credat  Virginem  sanctificatam  in  concep¬ 
tione,  quam  erga  Virginem  devotionem  nostram  minuere, 
cui  nullus  nimis  potest  esse  devotus  ;  ita  tamen,  quod  nihil 
credat  de  ea,  quod  sit  contra  veritatem  et  Sacrae  Scripturae 
et  fidei  christianae,  quae  omnem  devotionem  nostram,  tam 
erga  Deum  quam  erga  Matrem  eius,  debet  praecedere.  » 

4.  «  Quidam  dicere  voluerunt  in  anima  gloriosae  Virginis 
gratiam  sanctificationis  praevenisse  maculam  peccati  origi¬ 
nalis.  «  Id  est  :  «  Prius,  saltem  per  naturam,  sanctificata  fuit 
anima  Beatae  Virginis  quam  carni  unita.  » 

5.  «  Sanctificatio  Virginis  subsecuta  est  originalis  peccati 
contractionem.  »  Id  est  :  «  Prius  est  animam  Beatae  Virginis 
uniri  carni,  quam  gratiam  Dei  sibi  infundi.  » 

6.  «  Caro  illa  ex  sua  infectione  nata  erat  animam  culpa 
originali  inficere.  » 

7.  «  Beatissima  Virgo  fuit  sanctificata  post  originalis 
peccati  contractionem  seu  originalis  culpae  infectionem ; 
post,  vel  tempore  vel  natura. 1  » 

8.  «  Hic  autem  dicendi  modus  communior  est,  et  rationa¬ 
bilior,  et  securior.  » 

Ita  S.  Bernardus,  ita  Albertus,  ita  Bonaventura ;  ita 
quoque  D.  Thomas,  ut  statim  videbimus. 

1  Editores  Operum  S.  Bonaventurae  (Quarachi,  1887)  in  Scholion 
supra  hanc  quaest.  adnotant  :  «  Haec  quaestio  magis  proprie  attingit 
statum  quaestionis,  ut  ipsa  nunc  intelligitur  ;  attamen  ab  omnibus 
aliis  antiquis  magistris  (quod  sane  mirum  est)  omittitur.  Nam  hi, 
exceptis  Alexandro  et  B.  Alberto  alia  quaedam  tractantibus,  dupli¬ 
cem  tantum  quaestionem  instituunt,  sc.  :  Utrum  B.  Virgo  sanctificata 
fuerit  ante  animationem  vel  post  animationem;  et  quidem  ita,  ut  ante 

et  post  intelligant  de  ordine  temporis.  Unde,  negligendo  quaestionem 
hanc,  quae  est  de  primo  instanti  suae  Conceptionis  (Decret.  Pii  IX.), 
viam  sibi  quasi  praecludebant  problema  hoc  recte  solvendi.  In  hac 
igitur  quaestione  S.  Bonaventura  agit  de  altera  explicatione  huius  mys¬ 
terii,  quam  illa  aetate  quidam  defensores  piae  sententiae  in  medium 
proferebant,  et  quae  hic  in  corp.  Art.  accurate  explicatur  et  simul 
illustratur  exemplo  arcae  cum  urna  manna  impleta.  Docebant  igitur  isti, 
quod  :  «  Prius,  saltem  per  naturam,  sanctificata  fuit  anima 
B.  Virginis  quam  carni  unita.  »  Quodsi  hoc  prius  intelligatur  de 
ordine  temporis,  propositio  est  manifeste  falsa,  et  contra  decretum 
Pianum.  Nec  etiam,  si  prius  accipitur  secundum  ordinem  naturae, 
conveniens  est  (ut  bene  observavit  cl.  Scheben,  Handb.  der  Kaih. 
Dogmatik,  t.  III.  n.  1706)  ;  et  quidem  iam  ob  hanc  rationem,  quia 
liberatio  B.  Virginis  a  peccato  originali,  explicata  similiter,  ac  si  quis 
sustentetur,  ne  ruat  in  peccatum  actuale,  non  satis  exprimit  debitum 
saltem  remotum  incurrendi  peccatum  originale,  quo  debito  B.  Virgo 
obstricta  erat.  Scotus  autem  (hic.  q.  1.  n.  15-18)  primus  in  hac  re 
bene  distinguit  ordinem  naturae  et  temporis;  porro  docet,  quod 
anima  B.  Virginis  in  eodem  quidem  instanti  temporis  creata  et  corpori 
infusa  et  sanctificata  fuit ;  tamen  secundum  ordinem  naturae,  ipsa 
creatio  animae  praecedit  infusionem  eius  in  corpus  ;  et  haec,  gratiam 
vel  culpam.  Unde  ipsa  B.  Virgo  prius  natura  fuit  filia  Adae,  quam 
iustijicata.  Ita  Scotus.  » 

In  hac  observatione  plura  oportet  adnotare  ac  distinguere. 
i°  Antiqui  magistri,  nempe  Bernardus,  Albertus,  Bonaventura  et 
Thomas,  erant  valde  solliciti  de  hoc. solo  puncto,  nempe  in  reiiciendo 
sanctificationem  B.  Virginis  in  carne  ante  animationem  ;  non  quidem 
propter  impossibilitatem  absolutam,  sed  propter  incompossibilitatem 
cum  necessitate  personali  redemptionis  in  B.  Virgine  ;  et  Scotus  non 
est  sollicitus  de  hoc ;  nam  admittit,  quod  poterat  caro  Virginis  ita 
purgari,  ne  caro  inficeret  animam  eius  :  ut  supra  habitum  est,  cap.  9. 

20  Non  videtur  esse  verum,  quod  Bernardus,  Albertus,  Bona¬ 
ventura  et  Thomas  intelligant  ante  et  post  animationem,  de  ordine 
temporis  tantummodo ;  nam  S.  Bonaventura  ait  expresse  in  ter¬ 
minis  :  «  Post  vel  tempore  vel  natura  ».  Deinde,  quamvis  ante  animatio¬ 
nem  intelligeretur  quoque  de  ordine  temporis,  nempe  in  parentibus, 
in  carne  ;  hoc  praecise  reficiebatur  ab  illis  ;  et  non  reficitur  ab  Scoto. 
Praeterea  :  Si  agatur  de  sanctificatione  animae  ante  animationem, 
ex  parte  ipsius  animae  per  gratiam  gratum  facientem,  si  Bernardus, 
Albertus,  Bonaventura  et  Thomas  intelligerent  ante  de  ordine  tem¬ 
poris,  tunc  hi  antiqui  magistri  admitterent  quoque  praeexistentium 
animae  secundum  ordinem  temporis  ante  corporis  animationem. 
Quod  absurdum,  et  a  nullo  unquam  dictum. 

30  Neque  Bernardus,  neque  Albertus,  neque  Bonaventura,  neque 
Thomas  neglexerunt  quaestionem  hanc,  quae  est  de  Conceptione 
B.  Virginis,  active  sumpta  ex  parte  parentum,  et  etiam  passive 

sumpta  ex  parte  corporis  B.  Virginis  ante  animationem ;  e  contra, 
constanter  reiiciebant  huiusmodi  conceptionis  sanctificationem, 
utpote  incompossibilem  cum  redemptione  quae  est  per  crucem  Christi. 
Neque  de  hac  conceptione  loquitur  Decretum  Pianum. 

40  Supradicti  magistri  nullo  modo  «  viam  sibi  quasi  praecludebant 
problema  hoc  recte  solvendi  »  ;  e  contra,  viam  apertam  reliquerunt  poste¬ 
rioribus  magistris,  perveniendi  usque  «  ad  primum  instans  conceptionis  » 
de  qua  loquitur  Pius  IX.  in  Bulla  Dogmatica  Ineffabilis  Deus:  quod 
est  primum  instans  temporis  existentiae  personalis  B.  Virginis ;  dum 
concludebant  B.  Virginem  fuisse  sanctificatam  post  animationem 
vel  tempore  vel  natura. 

50  Definitio  dogmatica  excludit  post  tempore,  sed  non  post 
natura.  Unde,  si  posteriores  magistri,  inclusive  Scotus,  per  hanc 
viam  satis  apertam  recte  ambulassent,  non  foret  quaestio  ista  ita 
involucrata  ;  et  usque  ad  definitionem  dogmatis  perventum  esset 
sine  tot  et  tantis  concertationibus  ac  tenebris. 

6°  In  propositione  illa  :  «  Prius,  saltem  per  naturam,  sanctificata 
fuit  anima  Virginis  quam  carni  unita  »,  salvatur  adhuc  quidem 
debitum  remotum  incurrendi  peccatum  originale ;  id  est,  debitum 
ratione  naturalis  propagationis ;  sed  non  salvatur  debitum  proximum, 
id  est,  ratione  personae  iam  constitutae.  —  Et  Scotus  non  videtur 
loqui  nisi  de  debito  naturalis  propagationis,  ratione  naturae  tantum. 
Et  hoc  non  sufficit  ad  necessitatem  personalem  redemptionis. 

70  Non  est  ergo  Scotus,  qui  primus  in  hac  quaestione  distinxit 
inter  ordinem  naturae  et  ordinem  temporis.  Et  secundum  theologica 
principia  Scoti,  et  secundum  Scotistas  clare  loquentes  atque  iuxta 
Magistri  principia  concludentes,  B.  Virgo,  etsi  prius  natura  esset 
filia  Adae  quam  iustificata,  non  tamen  pendet  ab  Adamo  in  gratia 
iustitiae  originalis  transmittenda,  sed  a  solo  Christo,  etiam  Adamo 
non  peccante. 


CAPUT  DUODECIMUM 


In  via  D.  Thomae,  sanctificatio  B.  Virginis  fuit  post  eius 
animationem,  posterioritate  vel  temporis  vel  naturae  K 


I 

Praenotanda  ad  sensum  Articuli  secundi  aperiendum. 


1.  Dum  agitur  de  prima  sanctificatione  Beatissimae 
Virginis,  D.  Thomas  semper  ita  ponit  quaestionem  :  Utrum 
B.  Virgo  fuerit  sanctificato,  ante  animationem.  Sanctificatio 
vero  Beatissimae  Virginis  ante  animationem  esset  sanctifi¬ 
catio  eius  :  a)  vel  in  suis  parentibus  ;  b)  vel  in  ipsa  sua  con¬ 
ceptione  ante  animationem  ;  c)  vel  in  corpore  ipsius  Virginis, 
antequam  animaretur  caro  eius  ;  d)  vel  in  anima  eius,  ita 
quod  sanctificatio  animae  per  gratiam  praecesserit,  saltem 
prioritate  naturae  sive  ordinis,  infusionem  eiusdem  animae  in 
corpus  :  ut  patet  per  argumenta  in  oppositum  in  a.  2. 

2.  Alterum  valde  notandum  est,  quomodo  opponuntur 
argumenta  contra  veram  thesim  quae  stabilitur  in  corpore 
articuli,  nempe  :  «  Respondeo  :  Dicendum,  quod  sanctificatio 
Beatae  Virginis  non  potest  intelligi  ante  eius  animationem.  » 
Absolute  enim  loquendo,  bene  intelligi  potest  sanctificatio 
Beatae  Virginis  ante  animationem,  ut  concludere  ad  litteram 
videntur  tria  argumenta  in  contra  ;  quorum  unum  sumitur 
ex  maxima  puritate,  qua  anima  B.  Virginis  debebat  nitere  ; 
alterum  vero  accipitur  ex  ipsamet  Virginis  Conceptione 
quae  tamquam  sancta  celebrabatur  ;  tertium  denique  pro¬ 
cedit  ex  sanctitate  parentum  eiusdem  Virginis  Mariae.  Unde 
D.  Thomas,  dum  ad  argumenta  respondet,  non  negat  possibi- 


,  1  Sum.  Theol.,  III.  q.  27,  a.  2.  Vide  etiam  supra,  cap.  7. 

litatem  huiusmodi  sanctificationis,  neque  negat  consequen¬ 
tiam  aut  illationem  ex  praemissis  in  processu  logico,  sed  ex 
aliis  capitibus  assumit  argumentorum  solutionem,  videlicet  : 
i°  Ex  hoc  quod  Christus  est  Redemptor  omnium  hominum  ; 
2°  Ex  hoc  quod  necessitas  redemptionis  ex  parte  omnium 
hominum,  est  necessitas  non  tantum  ratione  naturae,  verum 
etiam  ratione  personae  ;  30  Ex  hoc  quod  necessitas  redemptio¬ 
nis  ex  parte  personae  praesupponit  ipsam  personam  iam 
constitutam  ;  constitutio  autem  personae,  quae  resultat  ex 
composito  substantiali  animae  et  corporis,  nullo  modo 
habetur  nisi  post  animationem,  posterioritate  ordinis  et 
naturae. 

3.  Tertium  propterea  attente  notandum  atque  diligenter 
introspiciendum,  ad  mentem  et  litteram  D.  Thomae  in  hoc 
Articulo  2.  vere  intelligendam  et  fideliter  interpretandam, 
est  illud  fundamentale  axioma  ab  Angelico  Doctore  stabi¬ 
litum,  nimirum  :  «  Et  si  quocumque  modo  ante  animationem 
Beata  Virgo  sanctificata  fuisset,  nunquam  incurrisset  macu¬ 
lam  originalis  culpae,  et  ita  non  indiguisset  redemptione  et 
salute  quae  est  per  Christum.  »  Fundamentale  istud  in  materia, 
de  qua  tractatur,  principium  traditur  a  D.  Thoma  in  corpore 
Articuli  ;  et  iuxta  veram  doctrinam  theologicam,  quae  in 
tali  principio  clauditur,  respondetur  ad  argumentum  secun¬ 
dum  in  contra,  quod  sic  se  habet  :  «  Conveniens  fuit,  sicut 
Anselmus  dicit,  De  conceptu  virginali,  cap.  18.  :  Ut  illa  Virgo 
ea  puritate  niteret,  qua  maior  sub  Deo  nequit  intelligi ;  unde 
et  Cantic.  4,  7,  dicitur  :  Tota  pulchra  es,  amica  mea,  et  macula 
non  est  in  te.  Sed  maior  puritas  fuisset  B.  Virginis,  si  nunquam 
anima  eius  fuisset  inquinata  contagio  originalis  peccati. 
Ergo  hoc  ei  praestitum  fuit,  ut,  antequam  animaretur  caro 
eius,  sanctificaretur.  »  Quid  respondet  Angelicus  Doctor  ad 
talem  arguendi  modum?  At  prius  tamen  quam  ad  examen 
vocetur  huiusce  argumenti  solutio,  notare  oportet  quid  ita 
arguendo  concludatur.  Ideo  : 

4.  Maxime  notanda  quippe  est  praedicti  argumenti  con¬ 
clusio  :  «  Ergo  hoc  ei  (B.  Virgini)  praestitum  fuit,  ut,  ante¬ 
quam  animaretur  caro  eius,  sanctificaretur .  »  Huiusmodi 
conclusio  infertur  ex  his  duabus  praemissis  :  1.  Ea  puritate, 

qua  maior  sub  Deo  nequit  intelligi,  conveniens  fuit  ut  B.  Virgo 
niteret.  2.  Sed  maior  puritas  fuisset  B.  Virginis,  si  nunquam 
anima  eius  fuisset  inquinata  contagio  originalis  peccati. 
Ergo  hoc  ei  praestitum  fuit,  ut,  antequam  animaretur  caro 
eius,  sanctificaretur.  Quare  concluditur  ex  his  praemissis  ad 
sanctificationem  Virginis  ante  animationem?  Nonne  erat 
sufficiens  et  magis  logicum  concludere  :  Ergo  hoc  B.  Virgini 
fuit  praestitum,  ut  praeservaretur  a  macula  originalis  culpae? 
Ad  quid  ergo  concludere  :  Ergo  hoc  ei  praestitum  fuit,  ut, 
antequam  animaretur  caro  eius,  sanctificaretur  ?  i°  Non  con¬ 
cluditur  ad  praeservationem  a  macula  peccati  originalis  ; 
quia  in  hoc  Articulo  non  agitur  ex  professo  de  praeserva- 
tione  neganda  vel  affirmanda  B.  Virginis  a  macula  origi¬ 
nalis  peccati,  sed  de  sanctificatione  ante  eius  animationem  ; 
et  quod  mirum  est,  D.  Thomas  nunquam  quaestionem  sic 
posuit  :  «  Utrum  B.  Virgo  praeservata  fuerit  a  macula  »  ; 
sed  constanter  ponebat  sic  :  «  Utrum  fuerit  sanctificata 
ante  animationem  ».  2 0  Quia  concludere  ad  sanctifica¬ 
tionem  carnis  ante  animationem  eius  est  revera  logicum 
consequens  ex  hoc  quod  «  nunquam  anima  eius  fuisset 
inquinata  contagio  originalis  peccati  »  ;  nam  ex  unione  ad 
carnem  ex  Adamo  per  generationem  derivatam  anima 
inquinatur  tali  contagio.  30  Quia  sanctificatio  ante  anima¬ 
tionem  dicit  plus  quam  praeservatio  a  sola  macula  originalis 
culpae  ;  unde  datur  vel  dari  potest  praeservatio  a  macula 
etiam  in  sanctificatione  post  animationem,  nempe  posterio- 
ritate  ordinis  vel  naturae  tantum.  Quapropter  D.  Thomas 
in  responsione  ad  argumentum  non  negat  consequentiam 
ex  talibus  praemissis,  sed  minorem  praemissam  reiicit 
veluti  inconvenientem.  Inde  respondet  ad  secundum  argu¬ 
mentum  in  contra,  ita  concludens  : 

5.  «  Dicendum,  quod,  si  nunquam  anima  B.  Virginis 
fuisset  contagio  originalis  peccati  inquinata,  hoc  derogaret 
dignitati  Christi  secundum  quam  est  universalis  omnium 
Salvator.  Et  ideo  sub  Christo,  qui  salvari  non  indiguit, 
maxima  fuit  B.  Virginis  puritas.  Nam  Christus  nullo  modo 
contraxit  originale  peccatum,  sed  in  ipsa  sui  conceptione 
fuit  sanctus,  secundum  illud  Luc.  1,  35.  :  Quod  ex  te  nascetur 

Sanctum,  vocabitur  Filius  Dei.  Sed  B.  Virgo  contraxit  quidem 
originale  peccatum,  sed  ab  eo  fuit  mundata  antequam  ex 
utero  nasceretur.  Et  hoc  signatur  Job,  3,  9.  ubi  de  nocte 
peccati  originalis  dicitur  :  Expectet  lucem,  id  est,  Christum ; 
et  non  videat,  quia  nihil  inquinatum  intravit  in  illam,  ut 
dicitur  Sapient.  7,  25.  ;  nec  ortum  surgentis  aurorae,  id  est, 
Beatae  Virginis,  quae  in  suo  ortu  a  peccato  originali  fuit 
immunis.  »  Haec  D.  Thomas  ;  ex  quibus  aperta  manet  via  ad 
penetrandam  Doctoris  Angelici  mentem,  eiusdemque  sanam 
ac  profundam  doctrinam  recte  capiendam  circa  primam 
Beatae  Virginis  sanctificationem.  Etenim  : 

6.  D.  Thomas  concedit  maiorem  argumenti,  videlicet, 
quod  Beata  Virgo  ea  puritate  nitere  debuit,  qua  maior 
sub  Christo,  qui  est  verus  Deus  et  homo,  nequit  intelligi. 
Concedere  quoque  videtur  minorem,  videlicet,  quod  maior 
fuisset  Beatae  Virginis  puritas,  si  nunquam  anima  eius 
fuisset  inquinata  contagio  originalis  peccati.  Non  tamen 
admittit,  sed  prorsus  reiicit,  quod  Beatae  Virgini  fuerit 
praestitum,  ut,  antequam  animaretur  caro  eius,  sanctifica¬ 
retur.  Qua  de  causa?  Quoniam  «  si  nunquam  anima  Beatae 
Virginis  fuisset  contagio  originalis  peccati  inquinata,  hoc 
derogaret  (ait  D.  Thomas)  dignitati  Christi,  secundum 
quam  est  universalis  omnium  Salvator  ».  Haec  est  enim 
ratio  capitalis,  ratio  suprema,  ad  quam  appellat  semper 
Doctor  Angelicus,  quotiescumque  tractatur  de  prima  Beatis¬ 
simae  Virginis  sanctificatione.  Dummodo  dignitati  Christi, 
secundum  quam  est  universalis  omnium  hominum  Redemptor, 
nihil  derogetur,  dandum  est  Virgini  Matri  Christi  quantum 
dari  valeat.  Ergo,  ut  nihil  derogetur  Christi  Redemptoris 
dignitati,  oportetne  quod  Beatissima  Virgo  incurrat  actu 
maculam  originalis  peccati  ?  Numquid  sunt  incompossibilia 
simul  dignitas  Filii  et  praeservatio  Matris  a  macula  originalis 
culpae?  Minime  docet  hoc  D.  Thomas  ;  nunquam  D.  Thomas 
dixit  hoc  ;  D.  Thomas  ait  quod  «  si  nunquam  anima  Beatae 
Virginis  fuisset  contagio  originalis  culpae  inquinata,  hoc 
derogaret  dignitati  Christi  secundum  quam  est  universalis 
omnium  Salvator  ».  Curnam?  Si  quaeris  quare,  audias  ex 
ipso  ore  D.  Thomae  quare:  «  Et  si  quocumque  modo  ante 

animationem  Beata  Virgo  sanctificata  fuisset,  nunquam  incur¬ 
risset  maculam  originalis  culpae,  et  ita  non  indiguisset  redemp¬ 
tione  et  salute  quae  est  per  Christum.  »  Ex  quo  patet,  quod 
«  nunquam  incurrere  maculam  originalis  culpae  »  aut  «  nun¬ 
quam  fuisse  contagio  originalis  peccati  inquinatum  »  signi¬ 
ficat  :  esse  quocumque  modo  sandificatum  ante  animationem. 
Unde  etiam  esse  sandificatum  in  ipsomet  primo  instanti 
animationis,  ita  quod  prius  prioritate  naturae  et  ordinis 
intelligatur  animam  sanctificari  quam  carni  uniri,  vel  carnem 
mundari  quam  animam  in  carnem  infundi,  constituit  unum 
ex  multiplicibus  modis,  quibus  ante  animationem  Beata 
Virgo  potuisset  esse  sanctificada.  Et  si  quocumque  modo 
ante  animationem  Beata  Virgo  sanctificata  fuisset,  nunquam 
incurrisset  maculam  originalis  culpae,  sive  anima  eius  nun¬ 
quam  fuisset  contagio  originalis  peccati  inquinata  ;  et  ita 
non  indiguisset  redemptione ;  et  hoc  derogaret  dignitati 
Christi,  secundum  quam  est  universalis  omnium  Salvator. 
Sed  audiamus  iterum  D.  Thomam  exponentem  ac  declaran¬ 
tem  ipsum  D.  Thomam  ;  nemo  interpres  D.  Thomae  melior, 
quam  D.  Thomas  ipse. 

6.  D.  Thomas,  loquens  de  carne  Christi  et  de  carne 
Beatae  Virginis,  ait  ad  hoc  propositum,  III.  Sent.  dist.  3.  q.  4. 
a.  1.  :  «  Caro  Christi,  secundum  quod  fuit  in  patribus  et  etiam 
in  ipsa  Beata  Virgine,  peccato  infecta  fuit  antequam  assu¬ 
meretur  ;  sed  in  ipsa  assumptione  ab  omni  infectione  peccati 
purgata  est,  ut,  secundum  quod  est  actu  caro  Christi,  in  ea 
nihil  maculae  inveniatur.  »  Ibidem  ad  1.  :  «  Caro  Christi, 
actu  existens  caro  Christi,  nullo  modo  fuit  infecta;  eius  enim 
emundatio  a  praecedenti  infectione,  saltem  intellectu  (priori¬ 
tate  ordinis  vel  naturae),  praecedit  assumptionem  ;  unde 
in  Divinam  Sapientiam  nihil  inquinatum  incurrere  potuit.  » 
Atque  Sum.  theol.  III.  q.  31.  a.  7.  ad  1.  :  «  Dicendum,  quod 
Christus  non  assumpsit  carnem  humani  generis  subiedam 
peccato,  sed  ab  omni  infectione  peccati  mundatam;  et  ideo 
in  Dei  Sapientiam  nihil  inquinatum  incurrit.  »  Et  ibid.  ad  2.  : 
«  Christus  dicitur  primitias  nostrae  naturae  assumpsisse 
quantum  ad  similitudinem  conditionis,  quia  sc.  assumpsit 
carnem  peccato  non  infectam,  sicut  fuerat  caro  hominis  ante 

peccatum  ;  non  autem  hoc  intelligitur  secundum  continui¬ 
tatem  puritatis,  ita  sc.  quod  illa  caro  primi  hominis  conser¬ 
varetur,  a  peccato  immunis  usque  ad  formationem  corporis 
Christi.  » 

E  contra,  dum  loquitur  de  corpore  et  carne  Beatissimae 
Virginis,  ait  III.  q.  14.  a.  3.  ad  1.  :  «  Dicendum,  quod  caro 
Virginis  concepta  fuit  in  originali  peccato  ;  et  ideo  hos  defectus 
contraxit.  Sed  caro  Christi  ex  Virgine  assumpsit  naturam 
absque  culpa,  et  similiter  potuisset  naturam  assumere  absque 
poena.  »  Et  postea,  q.  31.  a.  7.  :  «  Corpus  Christi  non  refertur 
ad  Adam  et  ad  alios  patres  nisi  mediante  corpore  Beatae 
Virginis,  de  qua  carnem  assumpsit.  Sed  corpus  Beatae  Virginis 
totum  fuit  in  originali  peccato  conceptum,  ut  supra  dictum 
est,  q.  14.  a.  3.  ad  1.  et  q.  27.  a.  2.  Et  ita  etiam  secundum 
quod  in  patribus,  fuit  peccato  obnoxium.  Ergo  caro  Christi, 
secundum  quod  fuit  in  patribus,  fuit  peccato  obnoxia.  »  Unde  : 

7.  Dicendum  :  a)  In  carne  Christi,  prout  actu  existebat 
caro  Christi,  nihil  maculae  inveniebatur ;  in  carne  vero 
Matris  Christi,  prout  actu  erat  iam  caro  Virginis,  aliquid 
maculae  erat  inveniri,  b)  Caro  Christi  nullo  modo  fuit  infecta; 
caro  autem  Virginis  Matris  aliquo  modo  infecta,  c)  Caro 
Christi  a  praecedenti  infectione  prius,  saltem  intellectu, 
fuit  emundata  quam  animata  et  assumpta;  caro  vero  Virginis 
Matris  Christi  nullo  modo  emundata  fuit  ante  animationem, 
neque  prius,  intellectus  seu  naturae  prioritate,  in  ipso  instanti 
animationis,  d)  In  animam  Christi  nihil  inquinatum  incurrere 
debuit  neque  potuit;  in  animam  vero  Beatissimae  Virginis 
aliquid  inquinatum  incurrere  potuit  et  debuit,  tametsi  actua- 
liter,  gratia  Dei  praeveniente,  nihil  incurrerit. 

8.  Iam  vero  :  anima  rationalis,  utpote  a  Deo  ex  nihilo 
creata,  non  habet  nec  habere  potest  a  Deo,  quod  sit  contagio 
originalis  peccati  inquinata,  sed  a  carne  in  quam,  dum  creatur, 
infunditur  ;  a  carne,  inquam,  infecta,  ex  Adamo  derivata,  cui 
substantialiter  unitur  et  cum  qua  fit  una  natura  humana,  et 
ex  qua  substantiali  unione  componitur  humana  persona  in 
humana  natura  una  subsistens.  Exinde  ex  contagione  carnis, 
quae  est  infecta  et  in  qua  est  iam  aliquid  maculae  virtualiter 
potens  animam  sibi  substantialiter  coniunctam  inficere, 

ipsa  anima,  dum  macula  camis,  cui  coniungitur,  attingitur, 
fit  indigna,  ut  gratiam  Dei  accipiat  ;  et,  utpote  infectae  carni 
ex  Adamo  derivatae  substantialiter  coniuncta,  debet  Dei 
gratia  carere  ;  ac  gratiae  perinde  nitore  esse  privata,  ex 
cuius  privatione  resultat  macula  in  anima.  Datur  itaque  hic 
in  processu  humanae  generationis  atque  in  piolis  generatae 
conceptione  duplex  macula,  videlicet  macula  carnis  et  macula 
animae.  Macula  enim  carnis  est  causa  instrumentalis  maculae 
in  anima  ;  si  autem  auferatur  a  carne  cui  anima  unitur, 
antequam  uniatur,  huiusmodi  infectio  seu  macula,  aufertur 
eo  ipso  instrumentalis  causa  originalis  peccati ;  ideoque 
.  verificaretur  tunc,  quod  anima,  quae  a  Deo  creatur,  nunquam 
fuisset  contagio  originalis  peccati  inquinata,  et  nunquam 
maculam  peccati  incurreret,  et  nullo  modo  peccatum  originale 
contraheret  ;  ac  proinde  anima  illa  iam  non  indigeret  redem¬ 
ptione  ;  et  hoc  derogaret  dignitati  Christi  Redemptoris.  Si 
vero  a  carne  cui  anima  infunditur,  ante  infusionem  animae 
et  carnis  animationem,  non  auferatur  infectio  seu  macula, 
quae  est  virtus  instrumentalis  causativa  peccati  originalis 
in  prole  generata,  tunc  macula  carnis  potens  est  causare 
maculam  animae  ;  et  tunc  ex  ipsa  substantiali  unione  animae 
ad  carnem,  anima  ipsa  iam  est  contagio  originalis  peccati 
virtualiter  inquinata  ;  et  nisi  a  Deo  per  gratiam  sanctifi¬ 
cantem  ex  meritis  Christi  Redemptoris  praeservetur,  actu 
originale  peccatum  contrahet  peccatique  maculam  actualiter 
incurret. 

9.  Quapropter,  si  hoc  Beatissimae  Virgini  praestitutum 
fuisset,  ut,  antequam  animaretur,  caro  eius  sanctificaretur, 
nunquam  anima  eius  fuisset  inquinata  contagio  originalis 
peccati,  neque  actualiter,  neque  virtualiter;  neque  de  facto, 
neque  in  virtute  causae.  Tunc  enim  caro  Beatissimae  Virginis, 
actu  existens  caro  Virginis,  esset  sicut  caro  Christi  actu 
existens  caro  Christi  :  a)  nullo  modo  infecta  ;  b)  prius  emun¬ 
data  quam  animata  ;  c)  nihil  maculae  continens  ;  d)  nullam 
potens  causare  in  anima  maculam  ;  e)  ideoque  sicut  in  ani¬ 
mam  Christi,  ita  pariter  in  animam  Beatissimae  Virginis 
nihil  inquinatum  incurrere  debuit  neque  potuit.  Utique  : 
maior  puritas  fuisset  Beatae  Virginis,  si  nunquam  anima  eius 


CAP.  XII.  —  QUO  PERDUCAT  D.  THOMAE  VIA  187 

fuisset  inquinata  contagio  originalis  peccati  ;  quoniam  in 
tali  hypothesi  puritas  Beatissimae  Virginis  non  tantum¬ 
modo  esset  maxima  sub  Christo,  verum  etiam  aequalis 
puritati  Christi,  qui  salvari  non  indiguit.  Et  hoc  derogaret 
dignitati  Christi,  secundum  quam  est  universalis  omnium 
Redemptor.  Inde  habentur  etiam  haec  quae  sequuntur  : 

Corollaria.  Ergo  nunquam  incurrere  maculam  originalis 
culpae  aut  nunquam  esse  inquinatum  contagio  originalis 
peccati,  idem  significat  ac  :  Nullo  modo  contraxisse  originale 
peccatum.  «  Nam  Christus  (prosequitur  D.  Thomas)  nullo 
modo  contraxit  originale  peccatum.  » 

Ergo  nunquam  incurrere  maculam  originalis  culpae  aut 
nunquam  fuisse  contagio  originalis  peccati  inquinatum, 
idem  significat  ac  :  In  ipsa  conceptione,  vi  conceptionis,  esse 
sanctum.  «  Nam  Christus  (addit  D.  Thomas)  in  ipsa  sui 
Conceptione  fuit  Sanctus.  » 

Ergo  nunquam  incurrere  maculam  originalis  culpae  aut 
nunquam  fuisse  contagio  originalis  peccati  inquinatum  idem 
significat,  ac  :  Non  indigere  redemptione.  «  Nam  Christus 
(adiungit  D.  Thomas)  salvari  non  indiguit,  tamquam  Univer¬ 
salis  omnium  hominum  Salvator.  » 

Ergo  sub  Christo  maximam  Virgo  Mater  eius  habere 
debuit  et  habuit  puritatem.  «  Et  ideo  sub  Christo,  concludit 
D.  Thomas,  qui  salvari  non  indiguit,  maxima  fuit  Beatae 
Virginis  puritas.  » 

II 

Sanctificatio  B.  Virginis  poterat  quidem  fieri  ante  eius 
animationem  ;  sanctificatio  autem  B.  Virginis  in  sua 
propria  persona  non  potest  intelligi  ante  eius  ani¬ 
mationem. 

Poterat  quidem  fieri  ante  eius  animationem.  —  Hoc 

enim  est,  quod  legitime  concludunt  argumenta  art.  2.  in 
oppositum,  videlicet,  quod  sanctificatio  B.  Virginis  fieri 
poterat  : 

Primo  :  In  parentibus.  «  Apostolus  dicit,  Rom.  2,  16.  : 
Si  radrix  sancta,  et  rami,  Radix  autem  filiorum  sunt 

parentes  eorum.  Potuit  ergo  B.  Virgo  sanctificari  etiam  in 
suis  parentibus  ante  animationem  >*>.  Angelicus  Doctor,  dum 
respondet  ad  hoc  argumentum  in  Summa  theologica,  non 
negat  possibilitatem  ;  sed  tantum  asserit,  quod  ad  impe¬ 
diendam  transmissionem  peccati  originalis  non  sufficit  sanc¬ 
tificatio  personalis  parentum,  quae  non  transit  in  prolem 
carnaliter  genitam,  quia  talis  sanctificatio  non  respicit 
carnem,  sed  mentem  ;  requiritur  praeterea  sanctificatio 
totius  naturae,  vel  quod  fomes  totaliter  in  parentibus  fuerit 
sublatus  ;  et  talis  sanctificatio  erit  in  resurrectione.  Unde, 
III.  Sent.  dist.  3.  q.  1.  a.  1.  ait  :  «  Sanctificatio  parentum  in 
B.  Virginem  transfundi  non  potuit,  nisi  curatum  esset  in 
eis  non  solum  id  quod  personae  est,  sed  etiam  id  quod 
est  naturae,  in  quantum  huiusmodi  :  quod  quidem  Deus 
facere  potuit,  sed  non  decuit.  » 

Et  iterum,  II.  Sent.  dist.  31.  q.  1.  a.  2.  ad  5.  :  «  Dicendum, 
quod  hoc  non  potest  esse,  ut  concupiscentia  habitualis  (fomes 
peccati),  quae  in  deordinatione  virium  animae  consistit, 
tolleretur  ex  toto,  nisi  natura  penitus  reintegraretur  ;  et  hoc 
quidem  nulli  dubium  est,  quin  Deus  facere  posset;  et  si  hoc 
fieret,  procul  dubio  geniti  sine  originali  nascerentur.  » 

Secundo  :  In  ipsa  sua  Conceptione.  «  Praeterea,  sicut 
dictum  est  in  art.  1.  praecedenti,  non  celebratur  festum  nisi 
de  aliquo  sancto.  Sed  quidam  celebrant  festum  Conceptionis 
B.  Virginis.  Ergo  videtur,  quod  in  ipsa  sua  Conceptione 
fuerit  sancta;  et  ita  quod  ante  animationem  fuerit  sanctifi- 
cata.  »  Ad  quod  respondet  sic  D.  Thomas  :  «  Dicendum, 
quod,  licet  Romana  Ecclesia  Conceptionem  B.  Virginis  non 
celebret,  tolerat  tamen  consuetudinem  aliquarum  ecclesiarum 
illud  festum  celebrantium.  Unde  talis  celebritas  non  est 
totaliter  reprobanda.  Nec  tamen  per  hoc  quod  festum  Con¬ 
ceptionis  celebratur,  datur  intelligi  quod  in  sua  Conceptione 
fuerit  sancta ;  sed,  quia  quo  tempore  sanctificata  fuerit, 
ignoratur,  celebratur  festum  sanctificationis  eius,  potius 
quam  Conceptionis  in  die  Conceptionis  ipsius.  » 

Plura  sunt  hic  nota.tu  digna  :  i°  Conceptio  de  qua  est 
sermo,  est  Conceptio  B.  Virginis  active  sumpta,  Conceptio 
Virginis  in  die  conceptionis  eius,  Conceptio  Virginis  ante- 

quam  animaretur  caro  eius  ;  unde  in  argumento,  ex  hoc 
quod  B.  Virgo  in  sua  Conceptione  fuerit  sancta,  concluditur  : 
«  Et  ita  quod  ante  animationem  fuerit  sanctificat  a.  »  2°  Cele¬ 
brare  hanc  Conceptionem,  est  quod  vocabat  errorem  S.  Ber- 
nardus  ;  et  quod,  secundum  Albertum  Magnum,  damnaverunt 
omnes  Magistri  Parisienses  ;  et  quod  non  esse  securum  docuit 
S.  Bonaventura.  30  De  hac  Conceptione  loquitur  Aureolus, 
dum  scribit  :  «  Istis  non  obstantibus,  dicendum,  quod  aliud 
est  celebrare  quod  apparet  in  re,  aliud  quod  occurrit  in  spe. 
De  conceptione  igitur  seminis  non  fit  festum  propter  semet- 
ipsum  in  se,  sed  propter  Mariam,  quae  statim,  concepto 
semine,  offerebat  se  in  spe;  et  hoc  modo  dicendum,  quod  fit 
festum  de  conceptione  etiam  in  illa  die,  qua  conceptum  est 
semen,  non  quidem  festum  seminis  aut  conceptionis  in  se, 
sed  Mariae,  quae  relucebat  in  Conceptione  C  »  40  D.  Thomas, 

1  Petri  Aureoli  Tract.  De  Concept.  Virg.,  cap.  6.  Similiter, 
fere  explicabat  Petrus  Abaelardus  Immaculatam  Conceptionem 
quam  dicebat  esse  ab  omnibus  celebrandam.  Vide  Bulletin  de  Litte- 
rature  ecclesiastique,  1911,  p.  177,  etc.  Notes  bibli  ographi  que  s  sur 
Vhistoire  de  la  theologie  de  VImmaculee  Conception.  —  A.  Noyon, 
Traite  sur  la  Conception,  attribue  d  Abelard:  La  question  d’authen- 
ticite  se  pose  tout  d’abord.  Alva,  non  plus  d’ailleurs  que  Possevin  ne 
la  soulevent.  Tous  deux  s’en  tiennent  a  1’attribution  fournie  par  le 
manuscrit  qu’ils  ont  eu  sous  les  yeux  : «  Incipit  tractatus  magistri  Abae- 
lardi  de  Conceptione  beatae  et  gloriosae  Virginis  Mariae.  In  isto  opus¬ 
culo  sic  explicatur  Immaculata  Conceptio  B.  Virginis  :  Neminem 
certe  fidelium  arbitror  esse  qui,  si  lectulum  illum  invenerit,  quo  Dei 
Genitrix  concepta  fuit,  non  ei  reverentiam  exhiberet...  Quanto  magis 
autem  illi  semini,  unde  tam  Mariae  quam  Domini  corpus  est  forma¬ 
tum,  honorem  nos  convenit  exhibere  debitum  ?...  Quid  impedit  cre¬ 
dere  hanc  gratiam  Dominus  parentibus  suae  genitricis  posse  et  velle 
conferre,  ut  absque  omni  carnalis  concupiscentiae  labe  sanctissimum 
illud  corpusculum  generarent  ?...  Constat...  quod,  cum  B.  V.  Maria 
conciperetur,  unum  corpus  fuit  cum  sanctissimo  corpore  Domini, 
quod  et  ipsam  conceptam  ab  originali  culpa  mundavit...  In  ipsa 
conceptione  Maria  unum  corpus  vel  una  caro  erat  cum  filio.  Sicut 
enim  oleum  aqueo  coniunctum  liquori,  qualitates  aquae  in  suam  non 
admittit  substantiam,  tametsi  per  idem  cum  aqua  manaverit  stillici¬ 
dium,  ita  et  corpus  Redemptoris,  quamquam  ab  Adam  patres  per 
omnes  transierit,  omni  massa  corruptelae  obnoxia,  ceu  oleum  super- 
excessit,  sui  itineris  pondus  in  nullo  quantolibet  perfecto  sistere 

sequens  vestigia  SS.  Bernardi,  Alberti  et  Bonaventurae,  nec- 
non  et  Parisiensium  Magistrorum,  etiam  reprehendit  celebrare 
tamquam  sanctum  festum  Conceptionis  in  die  conceptionis 
eius.  Conceptio  enim  Virginis  non  est  sancta,  antequam 
sanctificetur ;  et  ante  animationem  non  fuit  sanctificata. 
50  Attamen  D.  Thomas  observat,  quod  «  Talis  celebritas  non 
est  totaliter  reprobanda  ».  Qua  de  causa  ?  a)  Quia  « licet  Romana 
Ecclesia  Conceptionem  non  celebret,  tolerat  tamen  consuetu¬ 
dinem  aliquarum  ecclesiarum  illud  festum  celebrantium  ». 
b)  Quia  «  per  hoc,  quod  festum  Conceptionis  celebratur 
(secundum  consuetudinem  toleratam  ab  Ecclesia  et  in  sensu 
quo  ab  Ecclesia  Romana  tolerabatur),  non  datur  intelligi 
quod  in  sua  Conceptione  (ante  animationem,  videlicet), 
B.  Virgo  fuerit  sancta  ».  c)  «  Quia,  quo  tempore  B.  Virgo  sanc¬ 
tificata  fuerit,  ignoratur,  celebratur  festum  sanctificationis 
eius  potius  quam  Conceptionis  in  die  Conceptionis  eius.  » 
Per  quod  datur  intelligi,  quod  tempus,  quo  B.  Virgo  in  sua 
propria  persona  sanctificata  fuit,  poterat  esse,  et  de  facto 
ita  fuit,  primum  instans  temporis  quo  caro  Virginis  fuit 
animata,  et  persona  Virginis  ex  corpore  et  anima  iam 
constituta  incepit  esse,  id  est,  existere. 

Tertio  :  In  carne  ante  animationem  vel  in  anima  ante 
unionem  ad  carnem.  «  Praeterea  :  Conveniens  fuit,  sicut 
Anselmus  dicit,  ut  illa  Virgo  ea  puritate  niteret,  qua  maior 
sub  Deo  nequit  intelligi ;  unde  in  Cantic.  4,  7.  :  Tota  pulchra 
es,  amica  mea,  et  macula  non  est  in  te.  Sed  maior  puritas 
B.  Virginis,  si  nunquam  anima  eius  fuisset  inquinata  con¬ 
tagio  originalis  peccati.  Ergo  hoc  ei  praestitum  fuit,  ut, 
antequam  animaretur  caro  eius,  sanctificaretur.  » 

Istud  argumentum  iam  fuit  in  Praenotandis  praeventum 
et  solutum  ;  sed  oportet  adhuc  hic  immorari  atque  in  eius¬ 
dem  explicatione  insistere  ;  quia  hic  iacet  punctum  candens 
totius  quaestionis  et  volvitur  totius  huius  celeberrimae 


voluit.  »  —  Cette  etrange  theorie  est  combattue  par  saint  Thomas. 
Nous  aurons  1’occasion  d’y  revenir  dans  un  prochain  article.  Disons 
seulement  qu’elle  est  rapportee  par  Hugues  de  Saint-Victor,  De 
Sacramentis,  II. -I,  cap.  v.  —  Patrol.  Lat.,  t.  CLXXVI,  coi.  38. 

controversiae  cardo.  Hic,  in  Summa  theologica ,  solvitur 
argumentum  magrio  illo  principio  quo  interiora  ipsius 
quaestionis  illuminantur,  nempe  :  «  Si  quocumque  modo  ante 
animationem  Beata  Virgo  sanctificata  fuisset,  nunquam  incur¬ 
risset  maculam  originalis  culpae ;  et  ita  non  indiguisset  redem- 
tione  et  salute  quae  est  per  Christum.  »  Si  quocumque  modo,  id 
est,  si  Beata  Virgo  sanctificata  fuerit  :  i°  in  suis  parentibus 
ante  animationem  ;  20  in  ipsa  sua  conceptione  ante  anima¬ 
tionem  ;  30  in  carne  sua,  antequam  animaretur  ;  40  in  anima 
sua,  antequam  uniretur  carni ;  si  quocumque  ex  istis  quatuor 
modis  Beata  Virgo  sanctificata  fuisset,  sequeretur  quod  : 
a)  «  nunquam  incurrisset  maculam  originalis  culpae  »  ;  b )  «  et 
ita  non  indiguisset  redemptione  et  salute  quae  est  per  Christum. 
Unde,  si  Beata  Virgo  sanctificata  fuit  per  gratiam  Christi 
Redemptoris,  oportet  quod  sanctificaretur,  non  in  parentibus, 
non  in  ipso  actu  conceptionis,  non  in  carne  ante  animationem, 
non  in  anima  ante  unionem  ad  carnem,  sed  postquam  cuncta 
Virginis  perfecta  sunt,  sc.  et  corpus  et  anima.  Quapropter  : 

Sanctificatio  Beatae  Virginis  in  sua  propria  persona  con¬ 
stituta  non  potest  intelligi  ante  eius  animationem.  —  Atque 
de  hac  personali  sanctificatione  loquitur  D.  Thomas,  dum  ait  : 
«  Respondeo  :  dicendum,  quod  sanctificatio  Beatae  Virginis 
non  potest  intelligi  ante  eius  animationem,  duplici  ratione.  » 

Ratio  1.  «  Primo  quidem,  quia  sanctificatio,  de  qua 
loquimur,  non  est  nisi  emundatio  a  peccato  originali ;  sanctitas 
enim  est  perfecta  munditia,  ut  Dionysius  dicit  De  Div.  Nom. 
cap.  12.  Culpa  autem  non  potest  emundari  nisi  per  gratiam, 
cuius  subiectum  est  sola  creatura  rationalis.  Et  ideo  ante 
infusionem  animae  rationalis  Beata  Virgo  sanctificata  non 
fuit.  » 

Ratio  2.  «  Secundo,  quia,  cum  sola  creatura  rationalis  sit 
susceptiva  culpae,  ante  infusionem  animae  rationalis  proles 
concepta  non  est  culpae  obnoxia.  Et  si  quocumque  modo 
ante  animationem  Beata  Virgo  sanctificata  fuisset,  nunquam 
incurrisset  maculam  originalis  culpae  ;  et  ita  non  indiguisset 
redemptione  et  salute  quae  est  per  Christum,  de  quo  dicitur 
Math.  1,  21.  :  Ipse  salvum  faciet  populum  suum.  Hoc  autem 

inconveniens  est,  quod  Christus  non  sit  Salvator  omnium 
hominum,  ut  dicitur  I.  Tim.,  4.  » 

Explicatio  primae  rationis.  —  Prima  enim  ratio  innititur 
his  duabus  propositionibus,  nempe  :  i°  Sanctificatio  de  qua 
loquimur,  fit  per  gratiam  gratum  facientem.  2°  Gratiae  gratum 
facientis  subiectum  est  sola  creatura  rationalis.  Cum  ergo  crea¬ 
tura  rationalis  sit  composita  ex  corpore  et  anima  rationali, 
ideo  ante  infusionem  animae  rationalis  Beata  Virgo  sanc- 
tificata  non  fuit. 

Prima  autem  propositio  ex  eo  fit  manifesta,  videlicet, 
quia  sanctificatio  de  qua  loquimur,  est  emundatio  a  peccato 
originali ;  peccatum  autem  originale  habet  rationem  culpae  ; 
culpa  autem  non  potest  emundari  nisi  per  gratiam  sanctifi¬ 
cantem  seu  gratum  facientem,  qua  creatura  rationalis  forma- 
liter  est  iusta.  Cum  ergo  peccatum  originale,  prout  habet 
rationem  culpae,  consistat  in  carentia  originalis  iustitiae  ex 
libera  voluntate  primi  parentis,  sequitur,  quod  perfecta  mun¬ 
ditia  a  peccato  originali  in  nobis,  quoad  rationem  culpae  et 
reatum  poenae  aeternae,  non  potest  fieri  nisi  per  gratiam 
sanctificantem,  qua  filii  Dei  adoptivi  nominamur  et  sumus. 

Altera  vero  propositio  :  Gratiae  gratum  facientis  subiectum 
est  sola  creatura  rationalis,  id  est,  compositum  substantiale 
animae  et  corporis  per  animam  informati  :  etiam  ex  eo  fit 
manifesta  ;  quia  aliter  emundatio  a  peccato  originali  per 
gratiam  gratum  facientem  fieret  seorsum,  vel  in  corpore  solo, 
vel  in  anima  sola  ante  eius  unionem  substantialem  cum 
corpore.  Non  quidem  in  solo  corpore  ;  quia  caro  non  potest 
esse  subiectum  gratiae  sanctificantis.  Nec  in  anima  sola  ; 
quia,  licet  animae  rationalis  essentia  sit  proprium  subiectum 
gratiae  gratum  facientis,  tamen  anima  non  praeexistit  ante 
infusionem  eius  in  corpus.  Et  aliunde,  si  intelligatur  animam 
prius  prioritate  ordinis  per  gratiam  sanctificari  quam  corpori 
uniri,  tunc  iam  Beata  Virgo  sanctificata  fuerit  aliquo  modo 
ante  animationem,  ut  dicitur  in  2.  ratione. 

Explicatio  secundae  rationis.  —  Ratio  autem  secunda 
innititur  his  duabus  propositionibus  :  i°  Ante  infusionem 
animae  proles  concepta  non  est  culpae  obnoxia.  2°  Si  quocumque 

modo  ante  animationem  Beata  Virgo  sanctificata  fuisset,  non 
indiguisset  redemptione  et  salute  quae  est  per  Christum. 

Prima  enim  propositio  ex  eo  patet  :  a)  Quia  sola  creatura 
rationalis  est  susceptiva  culpae  ;  et  ante  infusionem  animae 
proles  concepta  adhuc  non  est  creatura  rationalis,  b )  Quia 
ex  hoc  anima  rationalis  infectionem  incurrit,  quod  fit  cum 
carne  traducta  una  natura,  atque  ex  hoc  originale  peccatum 
est  in  anima,  in  quantum  pertinet  ad  humanam  naturam. 
Ante  infusionem  autem  animae,  nec  anima  pertinet  adhuc 
ad  humanam  naturam,  nec  facta  fuit  cum  carne  natura  una  ; 
nec  proinde  proles  concepta  est  adhuc  natura  humana  actu 
completa,  c)  Quia,  etsi  proles  concepta,  concepta  iam  vere 
dicitur  in  peccato  originali ;  unde  D.  Thomas,  III.  q.  14.  a.  3. 
ad  1.  :  «  Caro  Virginis  concepta  fuit  in  originali  peccato  »; 
et  iterum,  q.  31.  a.  7.  :  «  Corpus  B.  Virginis  totum  fuit  in 
originali  peccato  conceptum  »/  verumtamen,  peccatum  origi¬ 
nale  eo  modo  est  in  carne  et  in  corpore  ante  animationem, 
ut  est  ipsa  natura  humana  seu  proles  concepta,  nimirum, 
in  virtute,  in  fieri,  in  causa  ;  nam  peccatum  originale  trahitur 
ex  origine  naturae  humanae  simul  cum  natura  ;  quapropter 
originale  peccatum  contrahitur . 

Altera  vero  propositio  ex  hoc  demonstratur  ab  ipso 
D.  Thoma  dicente  :  «  Si  quocumque  modo  ante  animationem 
Beata  Virgo  sanctificata  fuisset,  nunquam  incurrisset  maculam 
originalis  culpae.  »  Si  B.  Virgo  sanctificata  fuisset  in  parenti¬ 
bus,  vel  in  conceptione  sua,  vel  in  carne  sua  ante  unionem  ad 
animam,  vel  in  anima  sua  ante  unionem  ad  carnem  ;  si  quo¬ 
cumque  modo  fuisset  sanctificata  ante  animationem  :  tunc 
Beatissima  Virgo  nullo  modo  contraxisset  originale  peccatum  ; 
et  ita  persona  B.  Virginis,  iam  constituta  ex  anima  et  cor¬ 
pore,  non  indiguisset  redemptione  et  salute  quae  est  per 
Christum.  Et  hoc  derogaret  dignitati  Christi,  secundum  quod 
est  universalis  omnium  Salvator.  Hoc  oportet  repetere,  et 
in  hoc  convenit  insistere,  ut  saltem  aliquando  doctrina 
D.  Thomae  pateat  omnibus,  et  ab  omnibus  recte  capiatur. 
«  Maculam  originalem  nunquam  incurrere  »;  «  animam  nun¬ 
quam  fuisse  contagio  originalis  peccati  inquinatam  »  perinde 
valent  ac  dicere  :  «  Quocumque  modo  ante  animationem  sancti- 

ficatum  fuisse  »;  «  Non  indigere  redemptione  et  salute  quae  est 
per  Christum  ».  Ex  quibus  aperte  liquet,  quod  nunquam 
incurrere  maculam  originalis  culpae,  excludit  omnem  modum 
contrahendi  originale  peccatum ;  ideoque  importat  in  sua 
significatione  nullo  modo  contrahere  peccatum  originale,  nec 
in  actu,  nec  in  debito  personali  contrahendi  actualiter.  Hoc 
autem  est  proprium  solius  Christi,  qui  nullo  modo  contraxit 
originale  et  salvari  non  indiguit,  tamquam  universalis 
Salvator. 

Duplex  ratio,  quare  sanctificatio  B.  Virginis  non  potest 
intelligi  ante  eius  animationem,  est  duplex  aspectus  unius 
rationis.  —  Illa,  inquam,  ratio,  qua  D.  Thomas,  II.  Sent. 
dist.  31.  q.  1.  a.  1.  ostendit,  quod  «  sit  necesse  omnes  homines 
nasci  in  peccato  originali  »,  videlicet  :  « Ille,  qui  non  est  peccato 
obnoxius,  redemptione  non  indiget.  Si  ergo  esset  aliquis  qui 
non  in  peccato  originali  nasceretur,  praeter  Christum,  inveni¬ 
retur  aliquis  qui  redemptione  facta  per  Christum  non  indi¬ 
geret  ;  et  sic  Christus  non  esset  caput  omnium  hominum, 
quod  non  est  conveniens  secundum  fidem.  Ergo  nec  ponere, 
quod  aliquis  sine  peccato  originali  nasci  possit.  »  Nativitate, 
nimirum,  quae  dicitur  nativitas  in  utero. 

Illa,  inquam,  sola  ratio,  qua  ipse  D.  Thomas,  I.-II.  q.  81. 
a.  3.  ostendit,  quod  peccatum  primi  parentis  transit  per 
originem  in  omnes  homines.  »  Respondeo  :  dicendum,  quod 
secundum  fidem  catholicam  firmiter  est  tenendum,  quod 
omnes  homines,  praeter  solum  Christum,  ex  Adam  derivati, 
peccatum  originale  ex  eo  contrahunt  ;  alioquin,  non  omnes 
indigerent  redemptione  quae  est  per  Christum  :  quod  est 
erroneum.  » 

Erroneum  ergo  est  dicere,  quod  Beata  Virgo  sanctificata 
fuerit  in  parentibus  ante  animationem. 

Erroneum  similiter  est  dicere,  quod  Beata  Virgo  sancti¬ 
ficata  fuerit  in  carne  sua  ante  animationem. 

Erroneum  pariter  est  dicere,  quod  Beata  Virgo  sanctifi¬ 
cata  fuerit  in  anima  sua,  antequam  animaretur  caro  eius. 

Erroneum  etiam  est  dicere,  quod  Beata  Virgo  sanctificata 
fuit  quocumque  modo  ante  animationem. 

III 

Corollarium. 

<(  Unde  relinquitur  quod  sanctificatio  Beatae  Virginis 
fuerit  post  eius  animationem  K  » 

Caietanus,  nobilissimus  inter  interpretes  D.  Thomae, 
recte  interpretatus  est  doctrinam  a  D.  Thoma  traditam  in 
corpore  Articuli.  —  Ait  enim  In  III.  Part.  q.  27.  a.  2.  : 
a)  «  Advertendum  est,  quod  aliud  est  'personam  B.  Virginis 
indiguisse  redimi  a  peccato  per  Christum ;  et  aliud  est, 
foetum  illum,  ante  animae  infusionem,  indiguisse  sanctificari 
per  Christum.  Nam  personam  ipsam  indigere  salvari  a  peccato, 
est  liberari  a  peccato  quod  habet  vel  haberet;  oportet  enim 
aut  quod  habeat  peccatum,  vel  quod  sit  in  procinctu  seu 
periculo  habendi  peccatum,  quisquis  eget  salvari  a  peccato ; 
si  enim  peccatum  non  habet  nec  est  in  periculo  habendi 
peccatum,  Salvatore  a  peccato  non  indiget,  ut  patet.  Foetum 
autem  egere  sanctificatione  est  quia,  nisi  sanctificetur, 
immundus  erit.  Si  Beatae  igitur  Virginis  foetus  sanctificatus 
fuisset  ante  infusionem  animae  rationalis,  cum  foetus  non 
sit  homo  nisi  per  animam  rationalem,  non  ipsa  Beata  Virgo, 
quae  non  erat  adhuc,  sed  foetus  ille  indiguisset  sanctificari 
per  Christum  ;  sed  ipsa  Beata  Virgo  fuisset  concepta  sine 
peccato  originali  absque  quacumque  alia  gratia;  ita  quod, 
ex  hoc  ipso  quod  anima  sua  infusa  esset  materiae  mundae, 
originale  peccatum  non  contraxisset,  etiam  si  nulla  super- 
apposita  fuisset  gratia.  Ac  per  hoc,  ipsa  Beata  Virgo  non 
indiguisset  gratia  redemptionis  seu  salvationis  a  peccato, 
per  Christum  factae.  » 

b)  «  Exemplum.  Apostolus  Paulus,  quia  natus  est  civis 
Romanus  (Act.  Apost.,  22,  28),  nunquam  indiguit  Caesarea 
gratia  ad  civilitatem  Romanam,  quamvis  aliquis  ex  patribus 
suis  hac  gratia  indiguerit.  Simile  est  in  proposito ;  quia,  licet 
caro  antecedens  personam  Beatae  Virginis  indiguerit  redimi 

1  III.  q.  27.  a.  2.  —  Vide  supra,  cap.  7,  p.  100  et  104. 

tali  modo  per  Christum,  ipsa  tamen  Beata  Virgo,  quia  nata 
in  utero  esset  expers  peccati  absque  infusa  sibi  gratia  prae¬ 
servante  ne  incurreret,  non  indiguisset  simpliciter  et  abso¬ 
lute  redimi  seu  salvari  a  peccato  per  Christum.  Et  hinc 
habes,  quod,  si  dicatur,  quod  Beata  Virgo  indiguisset  in  carne 
praecedente  redimi  a  peccato,  quamvis  non  in  se,  haec 
distinctio  non  obstat  dictis.  Quoniam  indigere  in  anteceden¬ 
tibus  non  est  ipsam  indigere;  ita  quod  ly  in  antecedentibus 
est  conditio  diminuens  rationem  indigentiae  personalis.  Et 
propterea  non  valet  consequentia  :  Indiguisset  in  sui  foetus 
carne;  ergo  ipsa  Beata  Virgo  indiguisset.  » 

c)  «  Est  ergo  simpliciter  vera  doctrina  in  Littera  (in  a.  2.) 
tradita,  quod  si  Beata  Virgo  fuisset  ante  infusionem  animae 
sanctificata,  quod  non  eguisset  redemptione  et  salute  a  pec¬ 
cato  quae  est  per  Christum.  Et  bene  nota,  quod  non  dicitur 
quod  non  indiguisset  salute  gratiae  aut  gloriae  facta  per 
Christum,  sed  salute  a  peccato,  a  qua  dictus  est  Iesus,  hoc  est 
Salvator,  ut  Angelus  revelavit  Ioseph,  dicens,  Math.  i,  21.  : 
Vocabis  nomen  eius  Iesum;  ipse  enim  salvum  faciet  populum 
suum  a  peccatis  eorum.  »  Haec  pulchre,  bene,  recte  Caietanus. 

Caietanus  tamen,  ut  bonus  Homerus  qui  quandoque  dor¬ 
mitat,  certe  dormitavit 1  in  interpretatione  Corollarii,  quod 
D.  Thomas  apposuit  in  calce  Articuli : «  Unde  relinquitur,  quod 
sanctificatio  Beatae  Virginis  fuerit  post  eius  animationem.  »  — 

a)  «  Circa  corollarium  (concludit  Caietanus)  dubium  occurrit, 
quia  non  videtur  sequi  ex  praemissis.  Nam  ex  hoc,  quod 
Beata  Virgo  non  fuit  sanctificata  ante  animationem,  non 
sequitur,  quod  sanctificatio  eius  fuerit  post  animationem. 
Stat  enim,  quod  nec  ante,  nec  post,  sed  in  ipso  instanti  infu¬ 
sionis  fuerit  sanctificata  :  ut  multi  moderni  tenent.  »  Utique  : 
ex  praemissis  non  videtur  sequi,  quod  sanctificatio  Beatae 
Virginis,  ex  eo  quod  non  fuit  ante  animationem,  facta  fuerit 
post  animationem,  posterioritate  temporis ;  sed  evidenter  et 
necessario  sequitur,  quod  facta  fuerit  post  animationem, 
saltem  posterioritate  naturae.  Consequenter  stat,  quod,  etsi 


1  Vide  supra,  cap.  7.  p.  92  sq. 

non  post  posterioritate  temporis,  sanctificata  tamen  fuerit 
post  naturae  vel  ordinis  posterioritate.  Consequenter  stat, 
quod  in  ipso  instanti  infusionis  animae,  dummodo  prius 
intelligatur  animam  uniri  carni  quam  sanctificari.  Et  si  ita 
sentiebant  et  tenebant  illi  moderni,  de  quibus  Caietanus 
loquitur,  recte  sentiebant  et  iure  merito  tenebant.  At 
sunt  tamen  multi  moderni  et  antiqui,  ante  Caietanum  et 
tempore  Caietani  et  post  Caietanum,  dicentes  Beatam  Vir¬ 
ginem  sanctificatam  fuisse  in  ipso  istanti  infusionis  animae, 
ita  quod  prius  intelligatur  animam  sanctificari  quam  carni 
uniri ;  et  hoc  non  stat  cum  indigentia  personali  redemptionis 
et  salutis  quae  est  per  Christum  ;  hoc  reiicitur  a  SS.  Ber- 
nardo,  Alberto  et  Bonaventura ;  hoc  reiicit  fortiter  D.  Thomas, 
cum  ait  :  «  Et  si  quocumque  modo  ante  animationem  Beata 
Virgo  sanctificata  fuisset,  nunquam  incurrisset  maculam  origi¬ 
nalis  culpae  ;  et  ita  non  indiguisset  redemptione  et  salute 
quae  est  per  Christum.  » 

b)  «  Ad  hoc  dicitur  (respondet  Caietanus)  quod  aliud  est 
discutere  materiam  hanc  absolute,  et  aliud  in  quantum  ex 
hac  Littera  infertur  talis  conclusio  corollarie.  Nam  absolute 
loquendo,  inter  duas  positiones  extremas,  sc.  quod  fuerit 
sanctificata  vel  ante  infusionem  animae  vel  post  infusionem 
animae,  est  positio  media  :  quod  fuit  sanctificata  in  instanti 
infusionis.  »  Distinguere  oportet  :  si  ante  et  post  intelligatur 
de  prioritate  et  posterioritate  temporis,  utique  est  adinvenire 
positionem  mediam,  nimirum  instans  infusionis.  Si  vero 
ante  et  post  intelligatur  de  prioritate  et  posterioritate  ordinis 
vel  naturae,  tunc  non  datur  positio  media  inter  istas  posi¬ 
tiones  extremas,  nempe  :  Animam  sanctificari  prius  priori¬ 
tate  naturae  quam  uniri  carni;  Animam  sanctificari  poste¬ 
rioritate  naturae  post  unionem  ad  carnem  seu  post  infusionem 
animae  in  carnem.  Quoniam  tunc  ante  et  post  sunt  unum 
instans  temporis,  videlicet,  instans  infusionis  animae. 

c)  «  Cuius  opinionis  Auctor  (D.  Thomas)  hic  non  meminit ; 
quia  tempore  suo  non  erat  adinventa,  omnibus  communiter 
tenentibus  B.  Virginem  conceptam  in  peccato  originali ; 
ideo,  ut  videtur,  reprobantibus  sanctificationem  carnis  eius 
ante  infusionem  animae,  ut  in  hac  Littera  patet.  »  i°  Auctor 

seu  D.  Thomas  hic  non  meminit  expresse  ;  sed  expresse  in 
terminis  meminit,  III.  Sent.  dist.  3.  q.  1.  a.  1.  sol.  2.  dicens  : 
«  Ad  secundam  quaestionem  (utrum  B.  Virgo  ante  animatio¬ 
nem  sanctificata  fuerit)  dicendum,  quod  sanctificatio  B.  Vir¬ 
ginis  non  potuit  esse  decenter  ante  infusionem  animae,  quia 
gratiae  capax  nondum  erat  ;  sed  nec  etiam  in  ipso  instanti 
infusionis,  ut  sc.  per  gratiam  tunc  sibi  infusam  conservaretur, 
ne  culpam  originalem  incurreret.  Christus  enim  hoc  singu¬ 
lariter  in  humano  genere  habet,  ut  redemptione  non  egeat, 
quia  caput  nostrum  est ;  sed  omnibus  convenit  redimi  per 
ipsum.  Hoc  autem  esse  non  posset,  si  alia  anima  inveniretur 
quae  nunquam  originali  macula  fuisset  infecta  ;  et  ideo  nec 
B.  Virgini  nec  alicui,  praeter  Christum,  hoc  concessum  est.  » 
2°  Ergo  talis  opinio  iam  erat  adinventa  tempore  D.  Thomae  ; 
et  S.  Bonaventura  facit  quoque  mentionem  expressam  de 
hac  opinione  aliquorum  theologorum,  ut  supra  dictum  est 1  ; 
et  reiicit  illam,  sicut  hic  reficitur  a  D.  Thoma  et  in  eodem 
sensu  quo  hic  reficitur  ;  nam,  teste  S.  Bonaventura,  sensus 
erat  :  Animam  B.  Virginis  sanctificatam  fuisse  in  ipso 
instanti  infusionis,  ita  quod  prius  prioritate  naturae  anima 
mtelligatur  sanctificari  quam  uniri  carni.  Unde  a  D.  Thoma 
reiicitur;  quia  sic  persona  B.  Virginis  iam  non  egeret  redem¬ 
ptione.  «  Et  si  quocumque  modo  ante  animationem  B.  Virgo 
sanctificata  fuisset,  nunquam  incurrisset  maculam  originalis 
culpae,  et  ita  non  indiguisset  redemptione  et  salute  quae 
est  per  Christum.  »  30  Utique ;  omnes  communiter  tenebant 
B.  Virginem  conceptam  in  peccato  originali ;  sed  non  omnes 
absolute,  nam  hoc  non  tenebant  qui  docebant  B.  Virginem 
sanctificatam  fuisse  in  parentibus  aut  in  carne  ante  anima¬ 
tionem.  40  Equidem  :  qui  communiter  tenebant,  omnes 
tenebant  ;  sed  non  omnes  simili  modo  explicabant  ;  nam 
quidam  eorum  tenebant  B.  Virginem  conceptam  in  peccato 
originali,  et  nonnisi  post  aliquam  morulam  temporis  sanctifi¬ 
catam  fuisse  ;  alii  vero  tenebant  B.  Virginem  sanctificatam 
fuisse  post  contractionem  peccati  originalis,  sed  posterioritate 
vel  temporis  vel  naturae.  50  Nec  omnes  reprobabant  sancti- 

ficationem  carnis  B.  Virginis  ante  infusionem  animae  eius  ; 
non  reprobavit  Lullius,  non  reprobavit  Scotus,  non  repro¬ 
bavit  Galatinus  ;  et  quod  plus  est,  adhuc  non  reprobabant 
aliqui  episcopi  in  vespere  iam  Dogmaticae  definitionis,  ut 
postea  videbitur. 

d)  «  Et  propterea,  loquendo  secundum  praesentis  Litterae 
contextum,  consequentia  tenet  ;  quia  a  negatione  sanctifi¬ 
cationis  anterioris,  cum  sua  ratione,  quia  sc.  contraxit 
peccatum  originale,  infertur,  quod  fuerit  sanctificata  post 
animationem.  »  i°  Loquendo  secundum  praesentis  Litterae 
contextum,  consequentia  non  tenet  ;  quia  contextus  prae¬ 
sentis  Litterae  non  reiicit  nisi  sanctificationem  B.  Virginis 
quocumque  modo  ante  animationem  ;  sed  non  sanctificationem 
in  ipso  instanti  temporis  animationis.  2°  Quia  ratio  funda¬ 
mentalis,  ratio  efficax,  non  est  quidem  quia  contraxit  'pecca¬ 
tum  originale;  sed  quia,  si  «  nunquam  incurrisset  maculam 
originalis  culpae »,  si « nullo  modo  contraxit  originale  peccatum », 
«  ita  non  indiguisset  redemptione  et  salute  quae  est  per 
Christum  »,  et  «  hoc  derogaret  dignitati  Christi,  secundum 
quam  est  universalis  omnium  Salvator  ».  Haec  est  ratio 
negationis  sanctificationis  anterioris  ad  animationem  carnis. 
Atque  huiusmodi  ratio,  quae  est  efficax,  non  necessario 
importat  nisi  quod  B.  Virgo  contrahat  peccatum  originale 
aliquo  modo,  videlicet,  quantum  sufficiat  ad  necessitatem 
personalem  redemptionis.  30  Atque  exinde,  ex  tali  ratione 
non  infertur  in  bona  logica  necessario  nisi  quod  sanctificatio 
fuerit  post  animationem  posterioritate  naturae  et  ordinis. 

e)  «  Et  clare  patet,  quod  sequela  haec  est  efficax  ;  quo¬ 
niam  impossibile  est  in  uno  eodemque  instanti  contrahere 
peccatum  originale  et  sanctificari  ab  illo.  Stat  ergo  Littera 
solida,  quamvis  non  sollicita  de  illa  media  opinione,  tunc 
inopinabili.  »  i°  Non  est  efficax  talis  sequela ;  quoniam,  etsi 
impossibile  sit  in  uno  eodemque  instanti  temporis  contrahere 
actu  originale  peccatum  et  sanctificari  ab  illo,  nam  idem 
esset  ac  carere  gratia  simulque  gratiam  in  eodem  instanti 
temporis  habere  :  est  tamen  certe  possibile  simul  tempore 
sanctificari  a  peccato  originali  et  habere  debitum  seu  necessi¬ 
tatem  illud  contrahendi.  20  Illa  opinio  non  erat  tunc  inopina- 

bilis ;  sed,  ut  iam  indicatum  est,  plures  ita  opinabantur, 
licet  non  omnes  illam  opinionem  de  primo  instanti  infusionis 
recte  intelligebant.  30  Stat  ergo  Littera  D.  Thomae  solida,  et 
solida  D.  Thomae  doctrina,  et  solidus  ac  verus  Litterae 
spiritus,  interpretando  post  animationem  disiunctive  :  vel 
tempore,  vel  natura:  ut  magnificum  de  hoc  ipsemet  Caietanus 
alio  in  loco  perhibuit  testimonium.  Equidem  : 

Caietanus  alio  in  loco  revera  optime  interpretatus  est 
corollarium  D.  Thomae  :  «  Unde  relinquitur,  quod  sancti¬ 
ficatio  B.  Virginis  fuerit  post  eius  animationem.  »  —  En 

Caietani  vere  aureum  Commentarium,  quo  tota  D.  Thomae 
doctrina  circa  peccatum  originale,  et  B.  Virginis  a  macula 
peccati  praeservationem  ac  eiusdem  sanctificationem,  fit 
plana  et  facilis  ad  intelligendum,  luceque  splendida  cum 
necessitate  personali  redemptionis  mire  componitur.  Con¬ 
clusiones  enim  et  corollaria  in  doctrina  D.  Thomae  eo 
modo  sunt  interpretanda  et  accipienda,  quomodo  argu¬ 
menta  et  rationes  D.  Thomae  concludunt,  et  inferunt,  et 
usque  ad  ultimas  consequentias  et  illationes  per  viam 
rectam  deducunt.  Quomodo  ergo  concludunt  in  hac  materia 
rationes  et  argumenta  D.  Thomae,  cum  respondet  dicen¬ 
dum  :  «  Secundum  fidem  catholicam  firmiter  est  tenendum, 
quod  omnes  homines,  praeter  solum  Christum,  ex  Adam 
derivati,  peccatum  originale  ex  eo  contrahunt ;  alioquin 
non  omnes  indigerent  redemptione  quae  est  per  Christum  : 
quod  est  erroneum  ?  »  Caietanus  ita  sincere  et  aperte 
loquitur  :  «  Ad  fidem  catholicam  spectat,  quod  omnes, 
praeter  solum  Christum,  contrahant  peccatum  originale. 
Quod  dictum  non  intelligendum  est  aliter  quam  de  morte, 
quae  est  poena  peccati  originalis ;  ita  quod  sicut  omnes 
incurrunt  mortem,  id  est  necessitatem  moriendi,  ita  omnes 
incurrunt  peccatum  originale,  id  est,  necessitatem  habendi 
peccatum  originale.  Et  sicut  non  spectat  ad  fidem,  an  singuli 
moriantur  actualiter,  an  divina  dispositione  aliquis  non 
moriatur  :  ita  non  spectat  ad  fidem,  an  aliquis,  ex  speciali 
praerogativa  gratiae,  non  incurrat  actualiter  originale  pecca¬ 
tum.  De  utroque  enim  simul  dicit  Apostolus,  Rom.  5, 12.  :  Per 

unum  hominem  peccatum  introivit  in  mundum;  et  per  pecca¬ 
tum,  mors.  Est  igitur  necessarium,  secundum  catholicam  fidem, 
credere,  quod  omnis  utriusque  sexus  ab  Adam  secundum 
rationem  seminalem  proveniens,  ex  ipsa  sua  generatione 
sit  obnoxius  peccato  originali.  Et  contra  Pelagianos,  dicentes 
oppositum,  Augustinus  disserit  et  definit.  De  solo  autem  Iesu 
Christo  verum  est,  quod  ex  ipsa  generatione  nulli  obnoxius 
est  peccato  ;  iuxta  verbum  Angeli  ad  Beatam  Virginem  ante 
Filii  conceptionem,  quae  vocatur  nativitas  in  utero,  dicentis 
Luc.  i,  35.  :  Quod  ex  te  nascetur  Sanctum.  Et  iuxta  hunc 
sensum  militat  ratio  Auctoris  (D.  Thomae),  sc.  quia  aliter 
non  indigerent  redemptione  quae  per  Iesum  Christum  facta 
est.  Si  enim  peccatum  originale,  vel  in  actu  vel  in  necessitate 
habendi  illud,  quis  non  incurreret,  non  egeret  redemptione  : 
quod  haereticum  esset  dicere.  Sed,  si  omnes  obnoxii  sunt 
peccato  originali,  sufficit  ad  indigentiam  redemptionis  ;  neque 
enim  solum  redemptione  eget  actualiter  captivus,  sed  etiam 
obnoxius  captivitati.  Et  bene  notabis  tu,  thomista,  ne  nimio 
zelo,  non  secundum  scientiam,  accensus,  erronea  dicas 
quae  erronea  non  sunt,  cum  de  Beatissimae  Virginis  Concep¬ 
tione  disputas  aut  praedicas  h  »  Haec  vere  et  sapienter  et 
solemniter  edixit  Caietanus  ;  hic  Caietanus  minime  dormi¬ 
tavit  ;  sed  intento  ac  vigilantissimo  animo  doctrinam  funda¬ 
mentalem  D.  Thomae  circa  peccatum  originale,  circa  necessi¬ 
tatem  redemptionis,  et  circa  praeservationem  B.  Virginis  a 
culpa  originali  et  ab  originalis  culpae  macula,  optime  et 
pulcherrime  et  rectissime  declaravit. 

Ergo  in  via  D.  Thomae,  Beata  Virgo  sanctificata  fuit 
post  animationem,  vel  tempore  vel  natura.  Tmmo,  D.  Tho- 
mas,  in  ipsamet  responsione  ad  2.,  postquam  dixit  «  si 
nunquam  anima  Beatae  Virginis  fuisset  contagio  originalis 
peccati  inquinata,  hoc  derogaret  dignitati  Christi,  secun¬ 
dum  quam  est  universalis  omnium  Salvator  »  :  immediate 
addit  velut  corollarium  legitimae  consequentiae  ex  omnibus 
allegatis  ac  probatis  in  eodem  Articulo  secundo  :  «  Et  ideo 
sub  Christo,  qui  salvari  non  indiguit,  tamquam  universalis 

Salvator,  maxima  fuit  Beatae  Virginis  puritas.  Nam  Christus 
nullo  modo  contraxit  originale  peccatum.  »  Non  esset  autem 
sub  Christo  maxima  Beatissimae  Virginis  puritas,  si  a 
macula  actuali  peccati  originalis  non  fuisset  praeservata 
immunis.  Christus  namque  nullo  modo  contraxit  originale 
peccatum,  nec  actu  nec  in  necessitate  illud  incurrendi ; 
Virgo  Mater  Christi,  cuius  puritas  est  maxima  post  Christi 
Filii  eius  puritatem,  contraxit  quidem  originale  peccatum, 
non  actu,  sed  in  necessitate  tantummodo  incurrendi  illud. 
Quia  ergo  Beatissima  Virgo  salvari  indiguit,  debuit  incurrere 
originalis  peccati  maculam  ;  quia  vero  eius  puritas  sub 
Christo  Salvatore  fuit  maxima,  ideo  ab  actuali  macula 
debuit  esse  praeservata  immunis,  eo  ipso,  quod  «  sub  puri¬ 
tate,  quae  soli  Homini-Deo  debebatur,  maximam  Virgo 
Mater  eius  habere  debuit  »  :  ut  in  terminis  respondet  ad 
idem  argumentum  sibi  propositum  D.  Thomas,  III.  Sent. 
dist.  3.  q.  1.  a  1.  sol.  2.  ad  3. 

En  porro  D.  Thomas  declarans  suum  famosum  Corolla¬ 
rium  :  «  Unde  relinquitur ,  quod  sanctificatio  Beatae  Virginis 
fuerit  post  eius  animationem.  »  Post  eius  animationem,  poste- 
rioritate  dumtaxat  naturae  et  ordinis. 

Ergo,  iuxta  doctrinam  D.  Thomae  atque  per  viam  D. 
Thomae  recte  ambulando,  Beatissima  Virgo  fuit  sanctificata 
in  primo  istanti  temporis  suae  animationis,  ita  quod  prius, 
prioritate  ordinis  ac  naturae,  intelligatur  animam  eius  carni 
uniri  quam  per  gratiam  sanctificari.  Atque  ita  sub  Christo 
qui  salvari  non  indiguit,  tamquam  universalis  Salvator, 
maxima  fuit  Beatae  Virginis  puritas. 


CAPUT  DECIMUM  TERTIUM 


Via  D.  Thomae  est  recta  via  perveniendi  ad  Immaculatam 
usque  Virginis  Conceptionem  ex  morte  Filii  Dei 
praevisa. 


I 

Conspectus  totius  quaestionis  XXVII  b 


Tota  doctrina  D.  Thomae  circa  primam  sanctificationem 
Beatissimae  Virginis  reducitur  veluti  ad  praecipua  capita 
ad  subsequentes  conclusiones,  videlicet  : 


i  i 

Conclusio  prima.  —  Rationabiliter  creditur,  quod  Beatis¬ 
sima  Virgo  sanctificata  fuerit  antequam  ex  utero  nasceretur. 

(Art.  i.) 

Arg.  i.  Ex  auctoritate  Ecclesiae.  —  Ecclesia  enim  celebrat 
Beatissimae  Virginis  nativitatem.  Non  autem  celebratur 
festum  in  Ecclesia  nisi  pro  aliquo  sancto.  Ergo  Beatissima 
Virgo  in  ipsa  sua  nativitate  fuit  sancta.  Fuit  ergo  in  utero 
sanctificata. 

Arg.  2.  Ex  eo,  quod  in  S.  Scriptura  traditur.  —  De  sancti¬ 
ficatione  Beatissimae  Virginis  Mariae,  quod  sc.  fuerit  sancti¬ 
ficata  in  utero,  nihil  in  Scriptura  Canonica  expresse  traditur, 
quae  etiam  nec  de  eius  nativitate  mentionem  facit.  Quamvis 
autem  sanctificatio  Beatae  Virginis  in  utero  expresse  in 
Scriptura  Veteris  et  Novi  Testamenti  non  legatur,  tamen 
pro  certo  haberi  potest  ex  his  quae  ibi  leguntur.  Si  enim 
loannes  et  Ieremias,  qui  Christum  praenuntiaverunt,  sancti- 
ficati  sunt,  multo  magis  Virgo  quae  Christum  genuit.  Rationa¬ 
biliter  enim  creditur,  quod  illa,  quae  genuit  Unigenitum  a 
Patre,  plenum  gratiae  et  veritatis,  prae  omnibus  aliis  maiora 

privilegia  gratiae  acceperit.  Unde  et  legitur  Luc.  i,  28.  : 
Angelus  ei  dixit  :  Ave,  gratia  plena.  Invenimus  autem  qui¬ 
busdam  aliis  hoc  privilegium  esse  concessum,  ut  in  utero 
sanctificarentur  :  sicut  Ieremias,  cui  dictum  est,  Ierem.  1,5.: 
Antequam  exires  de  vulva,  sanctificavi  te;  et  sicut  Ioannes 
Baptista,  de  quo  dictum  est,  Luc.  1,  15.  :  Spiritu  Sancto 
replebitur  adhuc  ex  utero  matris  suae.  Unde  rationabiliter  credi¬ 
tur,  quod  Beata  Virgo  sanctificata  fuerit  antequam  ex  utero 
nasceretur.  Ita  D.  Thomas,  III.  q.  27.  a.  1.  —  III.  Sent. 
dist.  3.  q.  1.  a.  1.  sol.  3.  —  Compend.  Theol.  cap.  232. 

Arg.  3.  Ex  illo  axiomate:  Potuit,  voluit,  fecit.  —  «  Sicut 
tamen  Augustinus  (ait  D.  Thomas)  rationabiliter  argumen¬ 
tatur,  quod  cum  corpore  sit  assumpta  (B.  Virgo)  in  coelum, 
quod  tamen  Scriptura  non  tradit  :  ita  etiam  rationabiliter 
argumentari  possumus,  quod  fuerit  sanctificata  in  utero.  » 
Argumentum  autem,  quo  Augustinus  suadere  conatur  Assum¬ 
ptionem  B.  Virginis  in  coelum,  tale  est  :  quia  Christus  potuit 
Matrem  suam  sine  corruptione  in  perpetuum  servare ;  si 
ergo  potuit,  voluit  ;  si  ergo  voluit,  fecit.  Per  hanc  viam  ostendit 
S.  Augustinus  Virginem  Matrem  assumptam  fuisse  anima 
et  corpore  in  coelum  ;  per  hanc  quoque  viam  rationabiliter 
argumentatur  D.  Thomas  Virginem  Matrem  Dei  sanctifica- 
tam  fuisse  antequam  ex  utero  nasceretur ;  per  hanc  eandem 
viam  rationabiliter  argumentari  etiam  possumus  simili 
modo  ad  concludendum  Virginem  Matrem  Dei  sanctificatam 
fuisse  in  primo  instanti  temporis  suae  animationis,  ideoque 
ab  omni  labe  originalis  culpae  per  gratiam  suae  primae 
sanctificationis  praeservatam  fuisse.  Deus  namque  potuit, 
voluit,  fecit  L 

1  En  textum  ad  litteram  huiusce  argumenti  S.  Augustini,  quod 
D.  Thomas  asserit  in  hac  materia  de  sanctificatione  B.  Virginis  esse 
rationabile.  «  De  cuius  (Christi)  potestate  si  nullus  dubitet  eccle¬ 
siasticorum,  quin  possit  Matrem  sine  corruptione  in  perpetuum 
servare  :  cur  dubitandum  est  voluisse  quod  attinet  ad  tantae  benigni¬ 
tatis  gratiam  ?  ...  Christus  autem  Dei  Virtus  est  et  Dei  Sapientia 
(I.  Cor.,  1,  24.),  cuius  sunt  omnia  quae  sunt  iusta  et  digna.  Ac  per  hoc 
videtur  digne  laetari  Maria,  laetitia  inenarrabili,  anima  et  corpore.  » 
(Sermo  De  Assumptione,  cap.  8.  —  Migne,  Patrol.  Lat.,  t.  XL ; 
Opera  S.  August.,  t.  VI.) 

I  2 

Conclusio  secunda.  —  Beatissima  Virgo  Maria  Mater  Dei 
non  fuit  sanetificata,  nisi  postquam  cuncta  eius  perfecta  sunt, 
sc.  et  corpus  et  anima.  —  Et  ideo  ante  infusionem  animae 
rationalis  Beata  Virgo  sanetificata  non  fuit.  —  Unde  relin¬ 
quitur,  quod  sanctificatio  Beatae  Virginis  fuerit  post  eius 
animationem.  (Art.  2.) 

Arg.  1.  Ex  S.  Scriptura.  —  Per  sanctificationem  taber¬ 
naculi,  de  qua  dicitur  Ps.  48,  5.  :  Sanctificavit  taber¬ 
naculum  suum  Altissimus,  videtur  significari  sanctificatio 
Matris  Dei,  quae  tabernaculum  Dei  dicitur,  secundum  illud 
Ps.  8,  6.  :  In  sole  posuit  tabernaculum  suum.  Etenim  ea, 
quae  fuerunt  in  Veteri  Testamento,  sunt  figura  Novi, 
secundum  illud  I.  Cor.,  10,  12.  :  Omnia  in  figura  contin¬ 
gebant  illis.  Sed  de  Tabernaculo  dicitur  Exod.  31.  :  Post¬ 
quam  cuncta  perfecta  sunt,  operuit  nubes  tabernaculum 
testimonii,  et  gloria  Domini  implevit  illud.  Ergo  etiam 
Beata  Virgo  non  fuit  sanetificata,  nisi  postquam  cuncta 
eius  perfecta  sunt,  sc.  et  corpus  et  anima. 

Arg.  2.  Ex  ordine  in  partibus  constitutivis  humanae  naturae. 
—  In  partibus  quibus  hominis  natura  substantialiter  consti¬ 
tuitur,  est  talis  ordo,  quod  anima  est  Deo  propinquior,  quam 
corpus.  Sed  virtus  alicuius  agentis  prius  pervenit  ad  ea 
quae  sunt  sibi  propinquiora,  et  per  ea  ad  magis  distantia. 
Ergo  gratia  sanctificationis  a  Deo  venit  ad  corpus  per  ani¬ 
mam;  ergo,  antequam  animaretur,  sanctificari  non  potuit. 

Arg.  3.  Ex  necessitate  personali  redemptionis.  —  Oportet 
enim  ponere,  quod  omnes,  qui  ex  Adamo  per  generationem 
derivantur,  indigent  redemptione  Christi,  non  solum  ratione 
naturae,  sed  etiam  ratione  suae  propriae  personae.  Sed 
humana  persona  constituitur  ex  anima  rationali  et  corpore 
per  animam  rationalem  informato  et  animato.  Ergo  ante 
animationem  Beata  Virgo  sanetificata  non  fuit. 

Arg.  4.  Ex  subiecto  gratiae  sanctificantis.  —  Sanctificatio, 
de  qua  loquimur,  non  est  nisi  emundatio  per  gratiam  sancti¬ 
ficantem.  Sed  gratiae  sanctificantis  subiectum  est  sola 


206  D.  THOMAS  ET  BULLA  «  INEFFABILIS  DEUS  » 

creatura  rationalis.  Ideo  ante  infusionem  animae  rationalis 
Beata  Virgo  sanctificata  non  fuit. 

Arg.  5.  Ex  eo,  quod  Christus  est  Redemptor  omnium  homi¬ 
num. — Christus  est  Salvator  et  Redemptor  omnium  hominum. 
Sed,  si  quocumque  modo  ante  animationem  B.  Virgo  sancti¬ 
ficata  fuisset,  iam  non  indiguisset  redemptione  et  salute 
quae  est  per  Christum.  Unde  relinquitur,  quod  sanctificatio 
B.  Virginis  fuerit  post  eius  animationem,  vel  posterioritate 
temporis,  vel  saltem  posterioritate  naturae  et  ordinis  :  ut  supra 
manet  declaratum.  Ita  D.  Thomas  1. 

I  3 

Conclusio  tertia.  —  Restat  ergo,  ut  dicamus,  quod  vel 
totaliter  fomes  fuerit  ab  ea  sublatus  per  primam  sanctificatio¬ 
nem  ;  vel,  si  remanserit,  quod  fuerit  ligatus.  Videtur  melius 
dicendum,  quod  per  sanctificationem  in  utero  non  fuit  sublatus 
fomes  secundum  essentiam ;  sed  remanserit  ligatus,  et  post- 
modum  in  ipsa  conceptione  carnis  Christi  totaliter  sublatus. 
(Art.  3.) 

i°  Ad  tertiae  conclusionis  intellectum  oportet  considerare, 
quod  fomes  nihil  est  aliud  quam  inordinata  concupiscentia 
sensibilis  appetitus;  habitualis  tamen,  quia  actualis  concu¬ 
piscentia  est  motus  peccati.  Dicitur  autem  concupiscentia 
sensualitatis  esse  inordinata,  in  quantum  repugnat  rationi  ; 
quod  quidem  fit,  in  quantum  inclinat  ad  malum  vel  diffi¬ 
cultatem  facit  ab  bonum.  Et  ideo  ad  ipsam  rationem  fomitis 
pertinet,  quod  inclinet  ad  malum  vel  difficultatem  faciat  in 
bono.  Fomes  autem  peccati  dicitur  libido  quasi  habitualiter , 
id  est,  inordinatio  virium  nimia,  ex  qua  est  in  nobis  pronitas 
ad  inordinate  concupiscendum  ;  atque  huiusmodi  habitualis 
libido,  ex  carentia  iustitiae  originalis  proveniens,  intelligitur 
esse  peccati  originalis  causa;  omne  enim  generans  generat 
sibi  simile  in  natura  ;  unde,  cum  haec  sit  conditio  naturae 
humanae  iustitia  originali  destitutae,  ut  talis  inordinatio 

1  III.  q.  27.  a.  2.  —  III.  Seni.  dist.  3.  q.  1.  a.  1.  sol.  2.  — 
Compend.  Theol.  cap.  232. 

virium  animae  in  ea  existat,  constat  quod  etiam  talis  condi¬ 
tio  in  prole  remanebit. 

2°  Quid  sit  fomitem  ligari,  et  quid  sit  fomitem  totaliter 
tolli.  Fomes  ligari  dicitur,  dum  per  abundantiam  gratiae 
sensualitas  ab  omni  inordinato  motu  prohibetur,  ita  quod 
nunquam  contra  rationem  moveatur,  quamvis  haberi  possint 
aliqui  motus  subiti  non  ordinati  ratione.  Fomitem  vero 
totaliter  tolli  importat  multo  plus,  nempe  :  a)  quod  talis 
sit  dispositio  virium  animae,  ut  nunquam  contra  rationem 
moveantur  ;  b)  ut  nunquam  moveantur  sine  arbitrio  rationis, 
ideoque  impediantur  etiam  motus  subiti  non  ordinati  ratione; 
c)  ut  etiam,  fomite  totaliter  sublato,  tolleretur  quoque 
peccati  originalis  in  prolem  transmittendi  causa.  Etenim 
talis  gratia  sanctificationis  habuerit  vim  originalis  iustitiae. 
Unde  huiusmodi  est  sanctificatio  totius  naturae  inchoata,  quae 
in  resurrectione  complebitur.  Ex  quibus  concludit  D.  Thomas  : 

30  «  Ideo,  sicut  ante  immortalitatem  carnis  Christi  resur¬ 
gentis  nullus  adeptus  fuit  carnis  immortalitatem,  ita  incon¬ 
veniens  videtur  dicere,  quod  ante  Christi  carnem,  in  qua 
nullum  fuit  peccatum,  caro  Virginis  Matris  eius  vel  cuius¬ 
cumque  alterius  fuerit  absque  fomite,  qui  dicitur  lex  carnis 
sive  membrorum.  Et  ideo  videtur  melius  dicendum,  quod  per 
sanctificationem  in  utero  non  fuerit  sublatus  B.  Virgini 
fomes  secundum  essentiam,  sed  remansit  ligatus  ;  non  quidem 
per  actum  rationis  suae,  sicut  in  viris  sanctis  ;  quia  non 
statim  habuit  usum  liberi  arbitrii,  adhuc  in  ventre  matris 
existens  ;  hoc  enim  est  speciale  privilegium  Christi ;  sed  per 
abundantiam  gratiae,  quam  in  sanctificatione  recepit,  et 
etiam  perfectius  per  divinam  providentiam,  sensualitatem 
eius  ab  omni  inordinato  motu  prohibentem.  Postmodum 
vero  in  ipsa  conceptione  carnis  Christi,  in  qua  primo 
debuit  refulgere  peccati  immunitas,  credendum  est,  quod 
ex  prole  redundaverit  in  Matrem,  totaliter  fomite  sub¬ 
tracto.  Et  hoc  figuratur,  Ezech.  43,  2,  ubi  dicitur  :  Ecce 
gloria  Dei  Israel  ingrediebatur  per  viam  orientalem,  id  est,  per 
Beatam  Virginem  ;  et  terra,  id  est  caro  ipsius,  splendebat  a 
maiestate  eius,  sc.  Christi...  B.  Virgo  a  fomite  mundata  fuit, 
secundum  quod  inclinat  ad  actus  personales,  per  primam 

sanctificationem ;  non  autem  remota  est  illa  inclinatio, 
secundum  quam  fomes  est  infectivus  naturae ;  sed  hoc  factum 
per  secundam  sanctificationem,  ut  quidam  dicunt  ;  et  ideo 
illud,  quod  erat  in  B.  Virgine  ordinatum  ad  propagationem 
naturae,  peccato  obnoxium  erat ;  quamvis  erat  a  peccato 
mundatum,  secundum  quod  ad  personam  pertinebat.  » 

Unde,  secundum  doctrinam  D.  Thomae,  in  B.  Virgine 
appetitus  sensitivus  sic  fuit  semper  rationi  subiectus  per 
virtutem  gratiae  ipsum  sanctificantis,  quod  nunquam  contra 
rationem  movebatur,  sed  secundum  ordinem  rationis ;  et 
postmodum  in  ipsa  conceptione  Christi,  fomite  totaliter 
sublato,  gratia  sanctificationis  in  Virgine  habuit,  quantum 
ad  hoc,  vim  originalis  iustitiae.  Ita  quod,  ut  ipse  D.  Thomas 
scribit  :  «Dicendum,  quod,  si  per  impossibile  ponatur  Beatam 
Virginem,  post  secundam  sanctificationem,  alium  filium  ex 
carnali  copula  concepisse,  ille  filius  peccatum  originale 
habuisset,  non  ex  parte  matris,  sed  ex  parte  patris.  Si  vero 
ponatur  illum  patrem  pari  modo  sanctificatum  fuisse,  sicut 
Beata  Virgo  in  sanctificatione  secunda,  ille  filius  peccatum 
originale  non  habuisset 1.  » 

§  4 

Conclusio  quarta.  —  Per  primam  sanctificationem  Bea¬ 
tissima  Virgo  Mater  Dei  consecuta  fuit,  ut  nunquam  peccaret ; 
et  ideo  simpliciter  fatendum  est,  quod  B.  Virgo  nullum  actuale 
peccatum  commisit,  neque  mortale  neque  veniale ;  ut  sic  in 
ea  impleretur  quod  dicitur  Cantic.  4,  7.  :  Tota  pulchra  es, 
amica  mea,  et  macula  non  est  in  te.  (Art.  4.) 

Arg.  1.  Ex  auctoritate  S.  Augustini.  —  Lib.  De  natura 
et  gratia,  cap.  36.  :  «  De  Sancta  Virgine  Maria,  propter  hono¬ 
rem  Christi,  nullam  prorsus,  cum  de  peccatis  agitur,  habere 
volo  quaestionem  ;  inde  enim  scimus,  quod  ei  plus  gratiae 
collatum  fuerit  ad  vincendum  ex  omni  parte  peccatum, 
quod  concipere  ac  parere  meruit  Eum,  quem  constat  nullum 
habuisse  peccatum.  » 

1  Sum.  theol.  III.  q.  27.  a.  3.  —  III.  Sent.  dist.  3.  q.  1.  a.  2.  — 
Comp.  theol.  cap.  232.  —  II.  Sent.  dist.  31.  q.  1.  a.  1 .  ad  5. 

Arg.  2.  Ex  divina  Virginis  maternitate.  —  Non  est  dubi¬ 
tandum,  quin  Deus  per  suam  gratiam  B.  Virginem  ad  hoc 
idoneam  reddidit,  ut  esset  Mater  Dei,  secundum  quod  Angelus 
ad  eam  dicit,  Luc.  1,  30.  :  Invenisti  gratiam  apud  Deum:  ecce 
concipies,  et  paries  filium,  et  vocabis  nomen  eius  lesum.  Etenim 
illos,  quos  Deus  ad  aliquid  eligit,  ita  praeparat  et  disponit, 
ut  ad  id,  ad  quod  eliguntur,  inveniantur  idonei,  secundum 
illud  II.  Cor.  3,  6.  :  Idoneos  nos  Jecit  ministros  novi  Testamenti. 
Sed  Beatissima  Virgo  non  fuisset  idonea  Mater  Dei,  si  peccasset 
aliquando :  a)  quia  honor  parentum  redundat  in  prolem  ; 
unde  et  per  oppositum  ignominia  Matris  ad  Filium  redun- 
dasset  ;  b)  quia  singularem  affinitatem  habuit  ad  Christum, 
qui  ab  ea  carnem  accepit  ;  c)  quia  etiam  singulari  modo  Dei 
Filius,  qui  est  Dei  Sapientia,  in  ipsa  habitavit,  non  solum 
in  anima,  sed  etiam  in  utero.  Simpliciter  ergo  fatendum  est, 
quod  Beata  Virgo  nullum  actuale  peccatum  commisit,  nec 
mortale  nec  veniale,  ut  sic  in  ea  impleatur  quod  dicitur 
Cant.  4,  7. :  Tota  pulchra  es,  amica  mea,  et  macula  non  est  in  te. 

Corollarium.  —  Ergo  fatendum  quoque  simpliciter  est 

Beatam  Virginem  nunquam  habuisse  actu  originale  peccatum 

prout  habet  rationem  culpae.  —  Per  hanc  quidem  eandem 

viam  facillimus  est  ascensus  perveniendi  usque  ad  praeser- 

vationem  B.  Virginis  Matris  Dei  ab  omni  originalis  peccati 

macula.  Ex  iisdem  namque  rationibus,  quibus  D.  Thomas 

ostendit,  quod  Beata  Virgo  non  fuisset  idonea  Mater  Dei,  si 

peccasset  aliquando  peccato  personali,  sive  mortaliter  sive 

venialiter,  legitime  etiam  concludi  potest,  iuxta  ipsius  D.  Tho- 

mae  doctrinalia  principia,  Beatam  Virginem  non  fuisse 

pariter  idoneam  Matrem  Dei,  si  habuisset  aliquando  originale 

peccatum  prout  habet  rationem  culpae.  Unde,  iuxta  ipsum 

D.  Thomam,  necesse  est  quoque  ponere  Beatam  Virginem 

nunquam  caruisse  gratia  sanctificante,  etsi  ea  in  primo 

instanti  animationis  carere  debuisset;  nunquam  incurrisse 

actu  culpam  originalis  peccati,  etsi  ratione  propagationis 

naturalis  et  ratione  propriae  personae  debuisset  incurrere  ; 

nunquam  maculam  seu  privationem  nitoris,  ex  carentia 

gratiae  provenientem,  habuisse,  tametsi  obnoxia  fuisset 

necessitati  habendi  illam.  Siquidem  omnis  ratio  culpae  a 
Beata  Virgine  removenda  est,  ac  proinde  ipsummet  originale 
peccatum  eo  modo  quo  rationem  culpae  in  personis  filiorum 
Adami  habere  dicitur.  Etenim  iam  non  fuisset  Beata  Virgo 
idonea  Mater  Christi,  si  peccasset  aliquando,  sive  peccato 
mortali,  sive  peccato  veniali,  sive  peccato  originali  actualiter 
contracto  :  i°  quia  honor  parentum  redundat  in  prolem,  ac 
per  oppositum  ignominia  Matris  ad  Christum  eius  filium 
redundaret  ;  2°  quia  Beata  Virgo  singularem  affinitatem 
habuit  ad  Christum,  qui  ex  ea  secundum  carnem  natus  est  ; 
3°  quia  etiam  singulari  modo  Dei  Filius,  qui  est  Dei  Sapientia 
et  Dei  Virtus,  in  ipsa  habitavit,  non  solum  in  anima,  verum 
etiam  in  utero.  Oportet  ergo  ponere  Beatam  Virginem 
fuisse  sanctificatam  in  primo  temporis  instanti  suae  anima¬ 
tionis  ;  id  est,  post  animationem,  sola  posterioritate  ordinis 
et  naturae.  Unde  ipsemet  Angelicus  Doctor,  I.-II.  q.  8i. 
a.  5.  ad  3.  :  «  Quia  oportebat,  ut  Mater  Dei  maxima  puritate 
niteret  ;  non  enim  est  aliquid  digne  receptaculum  Dei  nisi 
sit  mundum,  secundum  illud  Ps.  92,  5.  :  Domum  tuam,  Domine, 
decet  sanctitudo .  » 

1  5 

Conclusio  quinta.  —  Per  primam  sanctificationem  Beatis¬ 
sima  Virgo  Maria  tantam  gratiae  obtinuit  plenitudinem,  ut 
per  eam  redderetur  idonea  ad  hoc,  quod  esset  Mater  Christi, 
et  ut  esset  propinquissima  Auctori  gratiae ;  ita  quod  Eum, 
qui  est  plenus  omnis  gratiae,  in  se  reciperet;  et  Eum 
pariendo,  quodammodo  gratiam  ad  omnes  derivaret.  (Art.  5.) 

Arg.  1.  Ex  S.  Scriptura.  —  Luc.  1,  28.  :  Ave,  gratia  plena. 
Quorum  quidem  verborum  sensus  declaratur  a  D.  Thoma  in 
hoc  Art.,  dum  quaerit  :  Utrum  Beata  Virgo  per  huiusmodi 
sanctificationem  adepta  fuerit  plenitudinem  omnium  gratiarum. 
Ad  intelligentiam  enim  verborum,  quibus  Angelus  salutavit 
Beatissimam  Virginem,  non  quidem  ad  grammaticos,  sed  ad 
Doctores  et  Patres  Ecclesiae  oportet  adire.  Quamvis  enim  in 
cortice  Litterae  non  videatur  significari  nisi  gratiosa,  gratifi¬ 
cata,  si  grammatico  spiritu  perpendatur  :  attamen  sub  his 
verbis  Ecclesia,  ad  quam  pertinet  de  vero  sensu  Sacrae 

Scripturae  iudicare,  investigabiles  divitias  Christi  Virgini- 
Matri  collatas  semper  legendo  intellexit ;  ita  etiam  Ambrosius, 
ita  Augustinus,  ita  Hieronymus,  ita  Bernardus,  ita  omnes 
Ecclesiae  Patres  ac  Doctores,  qui  hunc  Evangelii  textum  ex 
professo  declarantes  evolverunt.  Unde  frivolum  erit  hic 
velle  e  grammatica  in  contra  argumentari.  Patres  itaque  et 
Doctores  audiamus  loquentes  : 

a)  S.  Hieronymus,  Serm.  de  Assump.  Virg.  :  «  Qualis  et 
quanta  esset  Beata  et  Gloriosa  semper  Virgo  Maria,  ab 
Angelo  divinitus  declaratur,  cum  dicitur  :  Ave,  gratia  plena; 
Dominus  tecum;  benedicta  tu  in  mulieribus.  Talibus  namque 
decebat  Virginem  oppignorari  muneribus,  ut  esset  gratia 
plena  ;  quae  dedit  coelis  gloriam,  terris  Dominum,  pacemque 
refudit,  fidem  gentibus,  finem  vitiis,  vitae  ordinem,  moribus 
disciplinam.  Et  bene  plena;  quia  ceteris  per  partes  praestatur; 
Mariae  vero  simul  se  tota  infundit  plenitudo  gratiae.  Vere 
plena  ;  quia  etsi  in  sanctis  Patribus  et  Prophetis  gratia  fuisse 
creditur,  non  tamen  eatenus  plena  ;  in  Mariam  vero  totius 
gratiae,  quae  in  Christo  est,  plenitudo  venit,  quamquam 
aliter.  » 

b)  S.  Germanus,  In  Praesent.  Deiparae:  «  Ave,  Maria, 
gratia  plena,  sanctis  sanctior,  et  coelis  excelsior,  et  Cherubim 
gloriosior,  et  Seraphim  honorabilior,  et  super  omnem  crea¬ 
turam  venerabilior.  » 

c)  S.  Epiphanius,  De  laudib.  Deiparae:  «  Gratia  sanctae 
Virginis  est  immensa.  Hinc  Gabriel  in  primis  salutat  Virgi¬ 
nem,  dicens  :  Ave,  gratia  plena,  quae  es  splendidum  coelum. 
Ave,  gratia  plena,  multis  virtutibus  exornata  Virgo.  Ave, 
gratia  plena,  quae  es  urna  continens  manna  coeleste.  Ave, 
gratia  plena,  quae  sitientes  perennis  fontis  dulcedine  satias. 
Ave,  Sanctissima  Mater  Immaculata,  quae  genuisti  Christum 
qui  est  ante  te.  Ave,  purpura  regia,  quae  coeli  terraeque 
Regem  induisti.  Ave,  liber  incomprehensus,  quae  Verbum  et 
Filium  Patris  mundo  legendum  exhibuisti.  » 

d)  S.  Bernardus,  Homil.  3.  super  Missus  est  :  «  Ingressus 
Angelus  ad  eam  dixit  :  Ave,  gratia  plena,  Dominus  tecum. 
Legimus  in  Actibus  Apostolorum,  et  Stephanum  plenum 
gratia,  et  Apostolos  fuisse  repletos  Spiritu  Sancto  ;  sed  longe 

dissimiliter  a  Maria.  Alioquin  nec  in  illo  habitavit  plenitudo 
Divinitatis  corporaliter,  quemadmodum  in  Maria,  nec  illi 
conceperunt  de  Spiritu  Sancto  quomodo  Maria.  Ave,  inquit, 
gratia  plena,  Dominus  tecum.  Quid  mirum,  si  gratia  plena 
erat,  cum  qua  Dominus  erat?  » 

Arg.  2.  Ex  divina  Virginis  maternitate.  —  Quanto  aliquid 
magis  appropinquat  principio  in  quolibet  genere,  tanto  magis 
participat  effectum  illius  principii.  Christus  autem  est  prin¬ 
cipium  gratiae,  secundum  Divinitatem  quidem  auctoritative, 
secundum  Humanitatem  vero  instrumentaliter .  Unde  dicitur 
Io  an.  i,  17.  :  Gratia  et  veritas  per  Iesum  Christum  facta  est. 
Sed  Beatissima  Virgo  propinquissima  Christo  fuit  secundum 
humanitatem  ;  quia  ex  ea  accepit  humanam  naturam.  Ideo 
prae  ceteris,  sive  angelis  sive  hominibus,  sive  quoad  exten¬ 
sionem  sive  quoad  intensionem,  maiorem  debuit  a  Christo 
gratiae  plenitudinem  obtinere. 

I  6 

Conclusio  sexta.  —  Per  huiusmodi  primam  sanctificationem 
in  utero.  Beatissima  Virgo,  quae  fuit  a  Deo  electa  in  matrem, 
ampliorem  sanctificationis  gratiam  obtinuit  quam  Ioannes 
Baptista  et  leremias,  qui  sunt  electi  ut  speciales  praefigura- 
tores  sanctificationis  Christi.  (Art.  6.) 

Arg.  1.  Ex  electione  Virginis  ad  divinam  Maternitatem.  — 
Unicuique  a  Deo  datur  gratia,  secundum  hoc  ad  quod  eligitur. 
Unde  et  quia  Christus,  in  quantum  est  homo,  ad  hoc  fuit 
praedestinatus  et  electus,  ut  esset  Filius  Dei  in  virtute  sanc¬ 
tificandi,  hoc  fuit  ei  proprium  ut  haberet  talem  plenitudinem 
gratiae,  quod  redundaret  in  omnes,  secundum  quod  dicitur 
Ioan.  1,  16.  :  De  plenitudine  eius  nos  omnes  accepimus.  Sed 
Beatissima  Virgo  fuit  a  Deo  electa  in  Matrem  Christi ;  Ioannes 
vero  Baptista  et  leremias  fuerunt  electi  ut  speciales  prae- 
figuratores  sanctificationis  Christi.  Ergo  Beata  Virgo  amplio¬ 
rem  sanctificationis  gratiam  obtinuit  quam  Ioannes  Bap¬ 
tista  et  leremias  ;  et  tantam  gratiae  obtinuit  plenitudinem, 
ut  esset  propinquissima  Auctori  gratiae  ;  ita  quod  Eum, 
qui  est  plenus  omni  gratia,  in  se  reciperet ;  et  Eum  pariendo. 

quodammodo  gratiam  ad  omnes  derivaret  (q.  27.  a.  5.  ad  1.  ; 
et  a.  6.  ad  1.). 

Arg.  2.  Ex  ipsomet  effectu  sanctificationis.  —  Ita  D.  Tho¬ 
mas,  III.  q.  27.  a.  6.  ad  1. :  «  Cuius  signum  est,  quod  B.  Virgini 
praestitum  est,  ut  de  cetero  non  peccaret,  nec  mortaliter 
nec  venialiter  ;  aliis  autem  sanctificatis  creditur  praestitum 
esse,  ut  de  cetero  mortaliter  non  peccarent,  divina  eos 
gratia  protegente.»  Et  III.  Sent.  dist.  3.  q.  1.  a.  2.  sol.  1. 
ad  4.  :  «  Dicendum,  quod  illa  sanctificatio  Beatae  Virginis 
excellentior  fuit  sanctificationibus  aliorum,  quod  sic  patet  : 
In  sanctificatione  enim,  quae  fit  per  legem  communem  in 
sacramentis,  tollitur  culpa,  sed  remanet  fomes  inclinans  ad 
peccatum  mortale  et  veniale  ;  sed  in  sanctificatis  ex  utero 
non  manet  fomes,  secundum  quod  inclinans  est  ad  mortale  ; 
sed  tamen  remanet  inclinatio  fomitis  ad  venialia,  ut  patet 
in  Ieremia  et  Ioanne  Baptista,  qui  peccatum  actuale  habue¬ 
runt,  non  mortale,  sed  veniale.  Sed  in  Beata  Virgine  incli¬ 
natio  fomitis  omnino  sublata  fuit,  et  quantum  ad  veniale, 
et  quantum  ad  mortale ;  et  quod  plus  est,  ut  dicitur,  gratia 
sanctificationis  non  tantum  repressit  in  ipsa  motus  illicitos, 
sed  etiam  in  aliis  efficaciam  habuit,  ita  ut,  quamvis  esset 
pulchra  corpore,  a  nullo  unquam  concupisci  potuit.  » 

Observatio.  —  Utrum  sic  sanctificari  sit  proprium  Beatae 
Virginis.  —  Sic  autem  sanctificari,  potest  intelligi  tripliciter  : 

a)  In  sensu  explicato  in  Art.  primo  huius  quaestionis  27. 
De  B.  Virginis  Mariae  sanctificatione,  nempe  ante  nativitatem 
ex  utero  ;  atque  in  hoc  sensu  quaerit  D.  Thomas  in  a.  6. ; 
Utrum  sic  sanctificari  fuerit  proprium  Beatae  Virginis.  Quod 
quidem  apparet  ex  modo  procedendi  et  concludendi,  dum 
arguit  in  contra  concludens  :  «  Ergo  sola  ipsa  (B.  Virgo)  fuit 
sandificata  in  utero.  »  «  Ergo  neque  etiam  Ieremiae  et  Ioanni 
Baptistae  convenit  sanctificari  in  utero.  »  «  Ergo  neque  etiam 
Ioannem  Baptistam  et  Ieremiam  cogimur  dicere  sandificatos 
in  utero.  »  Et  sic,  in  isto  sensu,  respondet  D.  Thomas, 
et  cum  D.  Thoma  oportet  respondere,  quod  non  fuit 
proprium  Beatae  Virginis  in  utero  sanctificari ;  cum  huius- 
modi  privilegium  collatum  fuerit  tam  Ieremiae  quam 

Ioanni  Baptistae.  Unde  ex  hoc  facto,  de  quo  fit  expressa 
mentio  in  Sacra  Scriptura,  infert  D.  Thomas  in  Art.  i° 
huius  quaestionis,  quod  rationabiliter  creditur,  quod  Beata 
Virgo  sanctificata  fuerit  antequam  ex  utero  nasceretur. 

b)  In  sensu  amplioris  gratiae  receptae  in  huiusmodi 
prima  sanctificatione  ;  et  tunc  sic  sanctificari,  proprium 
Beatae  Virginis  est.  Unde  D.  Thomas  in  hoc  Art.  6.  ad  i. 
respondet  dicendum,  quod  :  «  Beata  Virgo,  quae  fuit  a  Deo 
electa  in  Matrem,  amphoris  sanctificationis  gratiam  obtinuit 
quam  Ioannes  Baptista  et  Ieremias,  qui  sunt  electi  ut  speciales 
praefigurat  ores  sanctificationis  Christi.  »  Nullus  quippe 
sanctus  fuit  ita  plenus  gratia  sicut  Beatissima  Virgo,  quae, 
eo  ipso  quod  genuit  Unigenitum  a  Patre,  plenum  gratiae 
et  veritatis,  prae  omnibus  aliis  maiora  gratiae  privilegia 
accepit,  et  plena  gratia  ab  Angelo  salutatur,  et  Mater  divinae 
gratiae  ab  Ecclesia  dicitur  ac  praedicatur. 

c )  In  hoc  denique  sensu,  quod  videlicet  sanctificatio 
facta  fuerit  in  primo  instanti  suae  animationis  ;  et  hoc  planum 
est,  quod  etiam  est  proprium  Beatissimae  Virginis.  Sed  in 
isto  sensu  D.  Thomas  non  loquitur,  nec  ullam  facit  expressam 
mentionem  in  tota  ista  quaestione  27. ;  in  qua,  quoad  tempus, 
duo  solummodo  Angelicus  Doctor  determinavit,  nimirum  : 
i°  quod  Beatissima  Virgo  fuit  sanctificata  ante  nativitatem 
ex  utero;  2°  quod  Beatissima  Virgo  non  fuit  sanctificata  ante 
animationem.  Itaque  ex  omnibus  sex  conclusionibus  per 
totidem  articulos  huiusce  quaest.  27.  nihil  est  immutandum, 
nihilque  corrigendum  ;  sed  omnes  ac  singulae  manent  firmae 
atque  stabiles ;  et  adhuc  stabiliores,  quia  per  Bullam  Dogma¬ 
ticam  Ineffabilis  Deus  redduntur  clariores.  Si  enim  Ange¬ 
licus  Doctor  iterum  hodie  scripserit  hanc  sic  pulchre  ordina¬ 
tam  quaestionem  de  sanctificatione  Beatissimae  Virginis,  tan¬ 
tummodo  adiungeret  et  declararet  :  i°  In  a.  2.  :  Relinquitur, 
quod  sanctificatio  Beatae  Virginis  fuerit  post  eius  animationem, 
non  posterioritate  temporis,  sed  naturae  et  ordinis  dumtaxat ; 
determinando  id,  quod  veluti  ex  intentione  videtur  reliquisse 
indeterminatum.  20  Et  deinde  in  eodem  Articulo  2.  in  respon¬ 
sione  ad  3.  loco  dicendi  :  Quo  tempore  sanctificata  fuerit, 
ignoratur ;  diceret  nunc  :  Scimus,  quod  in  primo  instanti  suae 

animationis.  30  Atque  inter  articulum  2.  et  3.  interponeret 
articulum  hodie  interponendum,  videlicet  :  Utrum  sit  de  fide, 
quod  Beata  Virgo  sanctificata  fuerit  in  primo  instanti  suae 
animationis  ?  Et  rationes  theologicae,  quae  leguntur  scriptae 
in  Art.  4.  ad  concludendum,  quod  Beatissima  Virgo  per 
primam  sanctificationem  in  utero  praeservata  fuit  immunis 
ab  omni  peccato,  militarent  pariter  pro  novo  Articulo  addendo 
in  hac  famosa  quaestione,  quoniam  similiter  concludunt, 
quod  Beatissima  Virgo  praeservata  fuit  immunis  ab  omni 
originalis  culpae  labe.  Non  autem  (ait  D.  Thomas)  fuisset 
idonea  Mater  Dei,  si  peccasset  aliquando.  Non  fuisset  ergo 
Beatissima  Virgo  idonea  Mater  Dei,  si  originale  peccatum, 
prout  habet  rationem  culpae,  ac  perinde  maculae,  incurrisset 
actualiter  aliquando. 


II 


De  plenitudine  gratiae,  quam  B.  Virgo  per  suam 
sanctificationem  adepta  fuit. 


Triplex  perfectio  gratiae  in  Beata  Virgine.  —  Ita  descri¬ 
bitur  ac  definitur  a  D.  Thoma,  III.  q.  27.  a.  5.  ad  2. :  «Dicen¬ 
dum,  quod  in  rebus  naturalibus  primo  quidem  est  perfectio 
dispositionis,  puta,  cum  materia  est  perfecte  ad  formam  dis¬ 
posita.  Secundo  autem  est  perfectio  formae,  quae  est  potior  ; 
nam  et  ipse  calor  est  perfectior  qui  provenit  ex  forma  ignis, 
quam  ille  qui  ad  formam  ignis  disponebat.  Tertio  autem  est 
perfectio  finis ;  sicut  ignis  perfectissime  habet  proprias  quali¬ 
tates,  cum  ad  locum  suum  pervenerit.  Et  similiter  in  Beata 
Virgine  fuit  triplex  perfectio  gratiae.  Prima  quidem,  quasi  dispo- 
sitiva,  per  quam  reddebatur  idonea  ad  hoc,  quod  esset  Mater 
Christi ;  et  haec  fuit  perfectio  sanctificationis.  Secunda  autem 
perfectio  gratiae  fuit  in  Beata  Virgine  ex  praesentia  Filii  Dei 
in  eius  utero  incarnati.  Tertia  autem  est  perfectio  finis, 
quam  habet  in  gloria.  Quod  autem  secunda  perfectio  sit 
potior  quam  prima,  et  tertia  quam  secunda,  patet  quidem 
uno  modo  per  liberationem  a  malo :  nam  primo  in  sua  sancti¬ 
ficatione  fuit  liberata  a  culpa  originali;  secundo,  in  concep¬ 
tione  Filii  Dei  fuit  totaliter  a  fomite  mundata;  tertio  vero,  in 

sui  glorificatione,  fuit  liberata  etiam  ab  omni  miseria.  Alio 
modo  per  ordinem  ad  bonum:  nam  primo  in  sua  sanctificatione 
adepta  est  gratiam  inclinantem  ad  bonum;  in  conceptione 
autem  Filii  Dei  consummata  est  eius  gratia  confirmans  eam 
in  bono;  in  sui  vero  glorificatione  consummata  est  eius 
gratia  perficiens  in  fruitione  omnis  boni.  » 

Triplex  primae  sanctificationis  effectus.  —  Per  primam 
itaque  sanctificationem,  qua  Beatissima  Virgo  post  anima¬ 
tionem  in  utero  sanctificata  fuit  :  i°  a  peccato  originali  fuit 
liberata,  et  quantum  ad  maculam  et  quantum  ad  reatum  ; 
2°  fuit  emundata  a  fomite,  vel  quia  ex  toto  fomes  sublatus 
est,  vel  saltem  impeditus  est  per  gratiam  sanctificantem  ne 
in  peccatum  inclinaret  aut  a  bono  retraheret  ;  30  et  adepta 
est  talem  gratiam,  qua  deinceps  redderetur  immunis  ab 
omni  actuali  peccato,  sive  mortali  sive  veniali,  et  dispone¬ 
retur  ac  fieret  idonea  ad  hoc,  quod  esset  Mater  Christi.  Hunc 
triplicem  effectum  gratiae,  qua  Beatissima  Virgo  in  prima 
sua  sanctificatione  refulsit,  ita  declarat  ac  probat  D.  Thomas, 
III.  Sent.  dist..  3.  q.  1.  a.  2.  : 

i°  Ex  auctoritate  S.  Bernardi.  —  Epist.  ad  Lugdunenses : 
«  Puto,  quod  copiosior  gratia  sanctificationis  in  ipsam  des¬ 
cendit,  quae  non  solum  ortum  eius  sanctificavit,  sed  eam  ab 
omni  peccato  deinceps  custodivit  immunem.  »  Ergo  per 
primam  sanctificationem,  immunitatem  ab  omni  peccata 
consecuta  est. 

20  Ex  divina  Virginis  maternitate.  —  «  Praeterea  :  Sap.  4. 
dicitur  :  In  malevolam  animam  non  introivit  sapientia,  nec 
habitabit  in  corpore  subdito  peccatis.  Sed  Dei  sapientia  non 
solum  animam  Virginis  intravit,  sicut  et  de  ceteris  dicitur 
Sap.  7,  27. :  In  animas  sanctas  se  transfert ;  sed  et  corpus  eius 
inhabitavit,  carnem  de  ea  assumens.  Ergo  in  ea  nullum 
peccatum  fuit  :  quod  colligi  potest  ex  eo,  quod  dicitur  Cantic. 
4,  7.  :  Tota  pulchra  es,  amica  mea,  et  macula  non  est  in  te.  » 

30  Ex  abundantia  gratiae  quam  B.  Virgo  in  prima  sui 
sanctificatione  accepit.  —  «  Gratiae  autem  est  firmitatem 
quandam  facere  ;  ideo  effectus  sanctificationis  in  generali 
est  duplex  :  sc.  emundare  et  confirmare...  Sicut  in  prima 

sanctificatione  fuit  quaedam  inchoatio  emundationis,  remoto 
peccato  originali  quantum  ad  culpam  et  ligato  fomite,  ita 
etiam  fuit  quaedam  inchoatio  confirmationis  ;  quia  per  gratiam 
sanctificantem,  immunitatem  a  peccato  (B.  Virgo)  deinceps 
consecuta  est.  Quae  quidem  immunitas  a  tribus  causabatur, 
sc.  :  a)  ex  ligatione  fomitis,  qui  ad  malum  non  incitabat  ; 
b)  ex  inclinatione  gratiae,  quae  in  bonum  ordinabat,  quamvis 
nondum  per  eam  liberum  arbitrium  esset  in  fine  ultimo 
stabilitum,  sicut  est  in  beatis,  qui  ad  finem  vitae  pervenerunt  ; 
et  iterum,  c)  ex  conservatione  divinae  providentiae,  quae  eam 
intactam  custodivit  ab  omni  peccato,  sicut  in  primo  statu 
hominem  ab  omni  nocivo  protexisset.  » 

Triplex  secundae  sanctificationis  effectus.  —  Per  secundam 
vero  sanctificationem,  qua  Beatissima  Virgo  perfecta  fuit  in 
plenitudine  gratiae  ex  praesentia  Filii  Dei  in  eius  utero 
incarnati  :  i°  fuit  totaliter  a  fomite  mundata  ;  2°  fuit  tota¬ 
liter  confirmata  in  bono  ;  30  ita  quod  etiam  in  statu  viae 
ablata  est  in  Beata  Virgine  potentia  peccandi. 

i°  Fuit  totaliter  a  fomite  mundata.  —  Compend.  theol. 
cap.  233.  :  «  Si  autem  per  primam  sanctificationem  sic  fuit 
(B.  Virgo)  contra  omnem  motum  peccati  munita,  multo 
magis  in  ea  excrevit  gratia,  fomesque  peccati  in  ea  est  debi¬ 
litatus  vel  etiam  totaliter  sublatus,  Spiritu  Sancto  in  ipsa 
secundum  verbum  Angeli  superveniente  ad  corpus  Christi 
ex  ea  formandum.  » 

2°  Fuit  totaliter  in  bono  confirmata.  —  III.  Sent.  dist.  3. 
q.  1.  a.  2.  q.  3.  :  «  Ubi  est  plenitudo  lucis,  habilitas  ad  tene- 
bram  non  remanet.  Sed  in  conceptione  Christi  Beata  Virgo 
tota  lumine  plena  fuit,  recipiens  Illum,  qui  est  Splendor  gloriae 
Patris  (Heb.  1.).  Unde  dicitur  Ezech.  43,  4.  et  5.  :  Et  maiestas 
Domini  ingressa  est  templum...  Et  ecce  repleta  est  gloria  Domini 
domus.  Ergo  post  illam  sanctificationem  confirmata  fuit.  » 

30  Etiam  in  statu  viae  ablata  est  in  B.  Virgine  potentia 
peccandi.  —  III.  Sent.  dist.  3.  q.  1.  a.  2.  sol.  3.  ad  2. :  «  Dicen¬ 
dum,  quod  potentia  peccandi  aufertur  dupliciter  :  i°  Vel  per 
hoc  quod  liberum  arbitrium  ultimo  fini  coniungitur,  qui 
ipsum  superimplet,  ut  nullus  defectus  in  eo  remaneat ;  et 

hoc  fit  per  gloriam.  Unde  in  nullo  puro  viatore  sic  peccandi 
potentia  solvitur,  ut  cum  ablatione  potentiae  peccandi  tollatur 
potentia  moriendi,  nisi  in  Christo,  in  quo  dispensative  remansit, 
ad  opus  redemptionis  complendum.  2°  Alio  modo  aufertur 
per  hoc,  quod  gratia  tanta  infunditur,  quae  omnem  defectum 
tollat  ;  et  sic  in  Beata  Virgine,  quando  concepit  Dei  Filium, 
ablata  est  peccandi  potentia,  quamvis  in  statu  viae  ipsa 
Virgo  remaneret.  » 

Quam  quidem  doctrinam  a  radice  declarat  quoque 
D.  Thomas,  De  Verit.  q.  22.  a.  9.  ubi  iterum  de  Beatissima 
Virgine  loquens,  ait  :  «  Beata  Virgo  in  statu  viae  confirmata 
fuit  in  bono  ;  nam  de  ea,  ut  dicit  Augustinus,  cum  de  pec¬ 
catis  agitur,  mentio  fieri  non  debet.  ...Dona  gratiae  non 
sequuntur  ordinem  naturae  de  necessitate  ;  et  ideo,  quamvis 
humana  natura  non  sit  angelica  dignior,  tamen  alicui  homini 
collata  est  maior  gratia  quam  alicui  angelo  ;  sicut  Beatae 
Virgini  et  Homini  Christo.  Confirmatio  autem  in  bono  Beatae 
Virgini  competebat,  quia  Mater  erat  Divinae  Sapientiae, 
in  quam  nihil  inquinatum  incurrit,  ut  dicitur  Sap.  7.  » 

Triplex  tertiae  sanctificationis  effectus.  —  Tertia  denique 
sanctificatio  seu  perfectio  gratiae  in  Beatissima  Virgine  est 
perfectio  finis,  quam  Beatissima  Mater  Dei  habet  in  gloria. 
Per  istam  porro  tertiam  sanctificationem,  quae  est  gratia 
consummata  in  sui  glorificatione  :  i°  Beatissima  Virgo  plene 
liberata  fuit  a  poenalitatibus,  ex  peccato  primi  parentis  in 
humana  natura  causatis,  per  gloriam  Assumptionis ;  2°  con¬ 
summata  est  eius  gratia,  perficiens  eam  in  fruitione  omnis 
boni ;  30  inde  causata  est  perfecta  eiusdem  liberi  arbitrii 
immobilitas  in  bono. 

Ita  D.  Thomas,  III.  Sent.  dist.  3.  q.  1.  a.  2.  sol.  3.  :  «  Ad 
tertiam  quaestionem  dicendum,  quod  in  secunda  sanctifica¬ 
tione  et  emundatio  et  confirmatio  in  bono  quodammodo  con¬ 
summata  est  secundum  perfectionem  viae;  sed  in  Assum¬ 
ptione  eius  gloriosa  consummata  est  secundum  perfectionem 
patriae,  quod  sic  patet :  In  prima  enim  sanctificatione,  ablata 
fuit  inclinatio  fomitis,  remanente  essentia  eius.  In  secunda 
vero,  fuit  extinctus  ipse  fomes  per  essentiam,  remanentibus 

adhuc  poenalitatibus  ex  peccato  causatis,  a  quibus  plene 
liberata  fuit  per  gloriam  Assumptionis.  Similiter  etiam  ex  parte 
altera.  In  prima  sanctificatione,  gratia  collata  fuit  ad  bonum 
efficaciter  liberum  arbitrium  inclinans,  quamvis  non  esset 
sufficiens  ad  tollendum  flexibilitatem  liberi  arbitrii  in  malum, 
quam  etiam  homo  in  primo  statu  habuit.  In  secunda  vero 
sanctificatione,  gratia  superaddita  fuit,  quae  ita  potentiam 
liberi  arbitrii  impleret,  ut  in  contrarium  flecti  non  posset, 
non  quidem  tollendo  naturam  libero  arbitrio,  sed  defectum; 
sicut  materia  coeli,  ex  eo  quod  subsistit  formae  quae  omnem 
privationem  ab  ea  excludit,  non  est  in  potentia  ad  corruptio¬ 
nem.  Sed  in  tertia  exaltatione  eius,  per  gratiam  perfectam 
in  gloriam  transeuntem,  fini  coniuncta  est,  ex  quo  perfecta 
immobilitas  causatur.  » 


III 

Secundum  doctrinam  D.  Thomae,  Beatissima  Virgo  fuit 
plena  gratia,  et  perfecte  plena :  1°  in  ipsomet  initio  sive  in 
termino  a  quo  suae  primae  sanctificationis ;  2°  et  iterum, 
quando  Christum  concepit ;  3°  et  iterum,  in  termino  ad  quem 
suae  gratiae  sanctificantis,  quando  in  gloriam  est  assumpta. 
—  Siquidem  iustorum  semita,  quasi  lux  splendens,  procedit 
et  crescit  usque  ad  perfectam  diem  (Prov.  4,  18.)  ;  Beatis¬ 
simae  Virginis  Mariae,  quae  speculum  iustitiae  salutatur, 
semita  procedit  quoque  et  crescit  ad  diem  usque  gloriosae 
aeternitatis.  Procedit  quasi  stella  matutina  in  medio 
nebulae  ;  crescit  quasi  luna  plena  in  diebus  suis  ;  et  lucet 
in  perpetuae  aeternitatis  gloriam  quasi  sol  refulgens  in 
altissimis  Dei ;  ac  profecto  semper  gratia  perfecte  plena. 

i°  Perfecte  plena  in  ipsomet  initio  seu  termino  a 
quo  suae  primae  sanctificationis.  Quia  per  gratiam  quam 
Beatissima  Virgo  accepit  in  sua  prima  sanctificatione 
«  consecuta  est,  dicit  D.  Thomas  (III.  Sent.  dist.  3.  q.  1. 
a.  2.  sol.  3.  ad  1.)  immunitatem  a  peccato,  non  per  gra¬ 
tiam  confirmantem,  sed  per  ligationem  fomitis  ad  malum 
inclinantis,  et  per  custodiam  divinae  providentiae,  sine  qua, 
etiam  fomite  omnino  extincto,  peccare '"potuisset,  sicut  et 

Adam  peccavit,  nisi  esset  in  ea  gratia  consummata  ». 
Atque  ita  in  ipso  initio  vitae  suae  Beatissima  Virgo 
disponebatur  et  reddebatur  idonea  ad  hoc  quod  esset 
Mater  Christi,  dum  ablata  fuit  inclinatio  fomitis,  et  dum 
liberum  eius  arbitrium  efficaciter  in  bonum  inclinatur,  et 
dum  anima  ipsius  sanctissima  progreditur  quasi  aurora 
consurgens  in  viis  iustitiae,  plena  gratiae  et  veritatis. 
Unde  D.  Thomas,  exponens  illa  verba  Ps.  45.  :  Fluminis 
impetus  laetificat  civitatem  Dei;  sandifi cavit  tabernaculum 
suum  Altissimus ;  Deus  in  medio  eius  non  commovebitur ; 
adiuvabit  eam  Deus  mane  diliculo,  docet  :  Et  possunt 
haec  referri  ad  Beatam  Virginem  ;  quia  ipsa  est  civitas  ; 
in  ipsa  habitavit  ;  ipsam  fluminis  impetus,  sc.  Spiritus 
Sanctus,  laetificavit ;  ipsam  sanctificavit  in  utero  matris 
suae,  postquam  formatum  fuit  corpus  et  creata  anima. 
Tunc  frimo  operuit  gloria  Domini  tabernaculum,  ut  dicitur 
Exod.  40.  Et  est  alia  sanctificatio  Beatae  Virginis,  et 
aliorum  sanctorum  :  quia  alii  sic  sanctificati  fuerunt,  quod 
nunquam  mortaliter  peccaverunt,  tamen  venialiter  sic. 
I.  Ioan.  1.  :  Si  dixerimus  quia  peccatum  non  habemus, 
ipsi  nos  seducimus,  et  veritas  in  nobis  non  est.  Beata  autem 
Virgo  nec  mortaliter  nec  venialiter  unquam  peccavit. 
Cantic.  4.  :  Tota  pulchra  es,  amica  mea.  Et  ideo  dicit  :  Non 
commovebitur ,  nec  veniali  peccato.  Et  ideo  dicit  :  Adiuvabit 
eam  Deus  mane  diluculo  ;  id  est,  adhuc  ea  existente  in  utero. 
Et  hoc  est,  quod  dicit,  quod  auxiliatus  est  ei  Dominus  in 
ipso  ortu  matutino  1  ». 

20  Perfecte  plena  iterum,  quando  Christum  concepit.  — • 
Quod  ex  professo  declarat  Angelicus  Doctor  in  sua  Exposi¬ 
tione  in  Salutationem  angelicam,  sc.  Ave,  gratia  plena,  scri¬ 
bens  :  «  Beata  Virgo  excessit  Angelos  in  his  tribus,  et  primo 
in  plenitudine  gratiae,  quae  magis  est  in  Beata  Virgine  quam 
in  aliquo  angelo  ;  et  ideo  ad  insinuandum  hoc  Angelus  ei 
reverentiam  exhibuit,  dicens  :  Gratia  plena;  quasi  diceret  : 
Ideo  exhibeo  tibi  reverentiam,  quia  me  excellis  in  plenitu¬ 
dine  gratiae.  Dicitur  autem  plena  gratia,  quantum  ad  tria. 


1  In  Psalmos  Davidis  expositio.  Ps.  45. 

Primo  quidem,  quantum  ad  animam,  in  qua  habuit  omnem 
plenitudinem  gratiae.  Nam  gratia  Dei  datur  ad  duo,  sc.  ad 
bonum  operandum  et  ad  vitandum  malum  ;  et  quantum  ad 
ista  duo  perfectissimam  gratiam  habuit  Beata  Virgo  ;  nam 
ipsa  omne  peccatum  vitavit  magis  quam  aliquis  sanctus 
post  Christum.  Peccatum  enim  aut  est  originale,  et  de  isto 
fuit  mundata  in  utero  ;  aut  mortale,  aut  veniale,  et  de  istis 
libera  fuit.  Unde  Cantic.  4,  7.  :  Tota  pulchra  es,  amica  mea, 
et  macula  non  est  in  te.  » 

«  Secundo  :  plena  fuit  gratia,  quantum  ad  redundantiam 
animae  ad  carnem  vel  corpus.  Nam  magnum  est  in  sanctis 
habere  tantum  de  gratia,  quod  sanctificet  animam ;  sed 
anima  Beatae  Virginis  ita  fuit  plena,  quod  ex  ea  refudit 
gratiam  in  carnem,  ut  de  ipsa  conciperet  Filium  Dei ;  et  ideo 
dicit  Hugo  de  S.  Victore  :  Quia  in  corde  eius  amor  Spiritus 
Sancti  singulariter  ardebat,  ideo  in  carne  eius  mirabilia  faciebat 
in  tantum,  quod  de  ea  nasceretur  Deus  et  homo.  Quod  enim 
nascetur  ex  te  Sanctum,  vocabitur  Filius  Dei  (Luc.  1,  35).  » 

«  Tertio  :  quantum  ad  refusionem  in  omnes  homines.  Ma¬ 
gnum  enim  est  in  quolibet  sancto,  quando  habet  tantum  de 
gratia,  quod  sufficit  ad  salutem  multorum ;  sed  quando 
haberet  tantum,  quod  sufficeret  ad  salutem  omnium  homi¬ 
num  de  mundo,  hoc  esset  maximum  :  et  hoc  est  in  Christo 
et  in  Beata  Virgine.  Nam  in  omni  periculo  potes  salutem 
obtinere  ab  ipsa  Virgine  gloriosa.  Unde  Cant.  4,  4.  :  Mille 
clypei,  id  est,  remedia  contra  pericula,  pendent  ex  ea.  Item,  in 
omni  opere  virtutis  potes  eam  habere  in  adiutorium  ;  et  ideo 
dicit  ipsa  Eccli.  24,  25.  :  In  me  omnis  spes  vitae  et  virtutis. 
Sic  ergo  plena  est  gratia  et  excedit  angelos  in  plenitudine 
gratiae  ;  et  propter  hoc  convenienter  vocatur  Maria,  quae 
interpretatur  illuminata  in  se.  Unde  Is.  58,  2.  :  Implebit 
splendoribus  animam  tuam.  Et  illuminatrix  in  alios,  quantum 
ad  totum  mundum  ;  et  ideo  assimilatur  soli  et  lunae.  » 

30  Perfecte  plena  in  termino  ad  quem  suae  gratiae  sancti¬ 
ficantis,  quando  in  gloriam  est  assumpta.  —  Tunc  enim,  ut 
dicitur  Apocal.  12,  1.  :  Et  signum  magnum  apparuit  in  coelo : 
Mulier  amicta  sole,  et  luna  sub  pedibus  eius,  et  in  capite  eius 
corona  stellarum  duodecim.  Beatissima  namque  Virgo  fuit 

revera  Mulier  amicta  sole:  a)  Quando  concepit  Christum 
atque  de  suis  visceribus  genuit  Deum  et  hominem.  Unde 
D.  Thomas,  In  Evangelium  Math.,  cap.  i.  :  «  Mater  eius,  id 
est,  Dei.  Hic  ostenditur  eius  dignitas.  Nulli  creaturae  hoc 
concessum  est,  nec  homini  nec  angelo,  ut  esset  pater  aut 
mater  Dei ;  sed  hoc  fuit  privilegium  gratiae  singularis,  ut 
non  solum  hominis,  sed  Dei  Mater  fieret  ;  et  ideo  dicitur  in 
Apocal.  12,  i.  :  Mulier  amicta  sole,  quasi  tota  repleta  Divini¬ 
tate.  »  Et  S.  Bernardus,  serm.  De  duodecim  praerogat.  B.  Vir¬ 
ginis:  «  Mulier,  inquit,  amicta  sole.  Plane  amicta  lumine 
tamquam  vestimento.  Non  percipit  forte  carnalis  ;  nimirum 
spirituale  est,  stultitia  illi  videtur.  Non  sic  videbatur  Apostolo 
qui  dicebat  Rom.  13,  14  :  Induimini  Dominum  Iesum  Chris¬ 
tum.  Quam  familiaris  ei  facta  es,  Domina  !  Quam  proxima, 
imo  quam  intima  fieri  meruisti,  quantam  invenisti  gratiam 
apud  eum  !  In  te  manet,  et  tu  in  eo  ;  et  vestis  eum,  et  vestiris 
ab  eo.  Vestis  eum  substantia  carnis,  et  vestit  ille  te  gloria 
suae  maiestatis.  Vestis  solem  nube  ;  et  sole  ipsa  vestiris. 
Novum  enim  fecit  Dominus  super  terram,  ut  mulier  circum¬ 
daret  virum  (Ierem.  31,  22.)  ;  nec  alium  quam  Christum,  de 
quo  dicitur  Zach.  6,  12.  :  Ecce  vir,  Oriens  nomen  eius.  Novum 
quoque  fecit  in  coelo,  ut  Mulier  Sole  appareret  amicta.  » 
b )  Quando  in  gloriam  est  assumpta.  —  Tunc  enim  Beatis¬ 
sima  Virgo  per  gloriam  suae  Assumptionis  plene  liberata  est 
ab  omni  miseria,  ab  omnibus  poenalitatibus  ex  peccato  in 
communi  hominum  'natura  causatis.  Adae  vero  dixerat 
Dominus,  Genes.  3,  19.  :  In  sudore  vultus  tui  vesceris  pane, 
donec  revertaris  in  terram,  de  qua  sumptus  es;  quia  pulvis  est 
et  in  pulverem  reverteris.  Sed  per  tertiam  perfectionem  suae 
sanctificationis  Beatissima  Mater  Christi  fuit  quoque  libera 
a  corruptione  carnis  in  sepulcro,  ut  D.  Thomas  docet,  III. 
Sent.  locis  supra  citatis,  et  in  Expositione  supra  salutationem 
angelicam,  dicens  :  «  Et  ab  hac  poena,  sc.  ut  in  pulverem 
reverteretur,  immunis  fuit  Beata  Virgo  ;  quia  cum  corpore 
assumpta  est  in  coelum ;  credimus  enim,  quod  post  mortem 
resuscitata  fuerit,  et  portata  in  coelum.  Ps.  131,  8.  :  Surge, 
Domine,  in  requiem  tuam;  tu,  et  arca  sanctificationis  tuae. 
Sic  ergo  immunis  fuit  ab  omni  maledictione,  et  ideo  bene- 

dicta  in  mulieribus  ;  quia  ipsa  sola  maledictionem  sustulit, 
et  benedictionem  portavit,  et  ianuam  paradisi  aperuit ;  et 
ideo  convenit  ei  nomen  Maria,  quae  interpretatur  stella 
maris ;  quia  sicut  per  stellam  maris  navigantes  diriguntur  ad 
portum,  ita  christiani  diriguntur  per  Mariam  ad  gloriam.  » 


IV 

Iuxta  D.  Thomae  doctrinam,  terminus  a  quo  primae 
sanctificationis  Beatissimae  Virginis,  est  ipsamet 
Virginis  persona  iam  constituta,  prout  habebat  ne¬ 
cessitatem  incurrendi  peccatum  originale  et  se  subii- 
ciendi  poenalitatibus  in  natura  humana  ex  originali 
peccato  causatis ;  ac  perinde,  ipsa  Virgo,  postquam 
cuncta  eius  perfecta  sunt,  scilicet  et  corpus  et  anima, 
indigens  salute  quae  est  per  Christum  et  redemptione 
quae  est  per  sanguinem  crucis  Christi. 

Quid  sit  peccatum  originale.  —  Ut  supra  manet  expli¬ 
catum,  et  D.  Thomas  expresse  tradit,  II.  Seni.  dist.  31. 
q.  1.  a.  2.  ad  esse  originalis  peccati  duo  concurrunt,  sc.  defectus 
quidam,  principia  naturae  humanae  consequens  ;  et  iterum, 
quod  fuerit  in  'potestate  naturae  ut  isto  defectu  careret  vel 
non,  sine  quo  ratio  culpae  in  hoc  defectu  non  esset.  Utrumque 
autem  necessarium  est  inveniri  in  illis  qui  ex  Adam  per  viam 
naturalis  propagationis  generantur.  Defectus  enim  qui  prin¬ 
cipia  humanae  naturae  consequuntur,  sunt  illa  omnia  quae 
ex  carentia  originalis  iustitiae  proveniunt,  nimirum  :  a)  pri¬ 
vatio  gratiae  sanctificantis  et  iuris,  quod  per  gratiam  habe¬ 
tur,  ad  haereditatem  gloriae  ;  b )  concupiscentia  seu  privatio 
perfectae  subiectionis  virium  sensitivarum  ad  rectam  ratio¬ 
nem  ;  c)  necessitas  se  subiiciendi  poenalitatibus  huius  vitae  ; 
d)  necessitas  moriendi.  Atque  ista  omnia  ex  parentibus  in 
filios  propagantur  simul  cum  natura  humana,  quae  in  statu 
huius  viae  non  reintegratur  quantum  ad  id  quod  naturae 
est;  etsi  per  gratiam  reintegretur  quantum  ad  hoc  quod  ad 
personam  pertinet.  Similiter  ratio  voluntarii,  sine  qua  huius- 
modi  defectus,  principia  naturae  humanae  consequentes, 

non  haberent  rationem  culpae  nec  rationem  poenae,  etiam 
transit  in  omnes  homines  qui  ab  Adamo  naturam  humanam 
accipiunt,  simul  cum  natura  et  cum  defectu  naturae,  eo 
quod  in  voluntate  ipsius  Adae  fuit  ut  natura  humana  talibus 
defectibus  careret  vel  non.  Unde  praedicti  defectus  non 
haberent  rationem  poenae,  nisi  haberent  rationem  culpae;  et 
ratio  culpae  non  est  ex  nobis,  cum  non  propria  voluntate 
peccatum  tale  incurramus  ;  sed  tamen  est  in  nobis,  in  quan¬ 
tum  talem  naturam  cum  ratione  culpae  ab  Adamo  recipimus. 
Unde  totum  hoc  quod  sub  nomine  peccati  originalis  clau¬ 
ditur  et  quod  infectio  totius  humanae  naturae  ex  inordinata 
voluntate  primi  parentis  proveniens  dicitur,  in  ipsomet 
primo  parente  fuit  :  a)  per  modum  peccati  actualis,  in  quantum 
talem  infectionem  per  propriam  voluntatem  contraxit ;  b)  et 
etiam  ulterius  per  modum  peccati  naturalis,  in  quantum 
natura  in  eo  infecta  est  ;  at  in  nobis  autem  omnibus  non  est 
nisi  peccatum  naturale,  cum  peccatum  originale  per  se  loquendo 
sit  naturae  vitium.  Naturae,  inquam,  vitium  :  quod  si  com¬ 
paretur  ad  istum  hominem,  prout  est  persona  quaedam,  non 
habito  respectu  ad  naturam,  sic  est  poena;  si  autem  com¬ 
paretur  ad  principium  in  quo  omnes  peccaverunt,  sic  habet 
rationem  culpae.  Quapropter  inter  omnia  peccata  minimum 
est  originale,  eo  quod  minimum  habet  de  voluntario  ;  non 
enim  est  voluntarium  voluntate  istius  personae,  sed  volun¬ 
tate  principii  naturae  tantum.  Peccatum  autem  actuale, 
etiam  veniale,  est  voluntarium  voluntate  eius  in  quo  est  ; 
et  ideo  minor  poena  debetur  originali  quam  veniali.  Nec 
obstat,  quod  originale  non  compatitur  secum  gratiam ; 
privatio  enim  gratiae  non  habet  rationem  culpae,  sed  poenae, 
nisi  in  quantum  ex  voluntate  est.  Unde  ubi  minus  est  de 
voluntario,  minus  est  de  culpa  1. 

Quomodo  peccatum  originale  transmittatur.  —  Sic  miri¬ 
fice  declaratur  a  D.  Thoma  :  «  Ex  actu  naturae,  qui  est  carnis 
propagatio,  relinquitur  :  a)  quaedam  dispositio  inclinans  ad 

1  II.  Sent.  dist.  31.  q.  1.  a.  1.  et  2. — De  Malo,  q.  4.  a.  2.  —  II. 
Sent.  dist.  33.  q.  2.  a.  1.  ad  2. 

malum  in  ipsa  natura  generati,  quae  concupiscentia  vel 
fomes  dicitur  ;  b)  et  ex  hoc  quod  illa  naturae  corruptio  in  se 
virtutem  peccati,  ex  quo  causata  est,  continens,  personam 
attingit;  c)  ipsam  indignam  Dei  gratia  efficit;  unde  d)  relin¬ 
quitur  macula  et  defectus  gratiae  in  anima  ;  et  per  hoc,  e)  etiam 
ad  reatum  poenae  obligatur,  ut  sc.  praemio  illo  careat  quod 
gratiae  debebatur...  Peccatum  originale  est  primo  et  per 
se  infectio  naturae;  et  per  consequens,  inficit  personam, 
secundum  quod  dispositio  naturae  in  personam  redundat ; 
et  secundum  hoc  duplex  poena  originali  debetur.  Una,  in 
quantum  personam  inficit,  sc.  carentia  divinae  visionis; 
visio  enim  divina  actum  quendam  designat  ;  actus  enim 
omnis  personae  est,  quia  actus  individuorum  sunt,  ut  Philo¬ 
sophus  dicit ;  unde  et  carentia  visionis  ad  personam  referenda 
est,  cum  opposita  sint  circa  idem.  Alia  poena  debetur  sibi, 
in  quantum  naturam  inficit,  sicut  necessitas  moriendi, 
passibilitas,  rebellio  carnis  ad  spiritum,  et  huiusmodi ;  quae 
omnia  ex  principiis  naturae  causantur,  et  speciem  totam 
consequuntur,  nisi  miraculose  aliter  contingat 1.  » 

Terminus  «  a  quo  »  primae  sanctificationis  Beatissimae 
Virginis  non  potest  esse  :  1°  nec  in  suis  parentibus  ;  2°  nec 
in  ipsa  sua  conceptione  active  sumpta ;  3°  nec  in  carne  sua 
ante  animationem ;  4°  nec  in  anima  sua  ante  unionem  ad 
carnem.  —  i°  Non  in  suis  parentibus.  —  Quia  «  unusquisque 
peccatum  originale  contrahit  ex  hoc  quod  fuit  in  Adam  secun¬ 
dum  seminalem  rationem.  Omnes  autem  illi  in  Adam  fuerunt 
secundum  seminalem  rationem,  qui  non  solum  ab  eo  carnem 
acceperunt,  sed  etiam  secundum  naturalem  modum  originis 
ab  eo  sunt  propagati.  Sic  autem  processit  ab  Adam  Beata 
Virgo,  quia  nata  fuit  per  commixtionem  sexuum,  sicut  et 
ceteri ;  et  ideo  concepta  fuit  in  originali  peccato  et  inclu¬ 
ditur  in  universitate  illorum,  de  qua  Apostolus  dicit,  Rom.  5, 
12  :  In  quo  omnes  peccaverunt ;  a  qua  universitate  solus 
Christus  excipitur,  qui  in  Adam  non  fuit  secundum  semi¬ 
nalem  rationem  ;  alioquin,  si  hoc  alteri  conveniret  quam 

1  II.  Sent.  dist.  32.  q.  1.  a.  1.  et  2. 

Christo,  non  indigeret  Christi  redemptione.  Et  ideo  non  tan¬ 
tum  debemus  dari  Matri  quod  subtrahat  aliquid  honori 
Filii,  qui  est  Salvator  omnium  hominum,  ut  dicit  Apostolus 
I.  Tim.  cap.  4  1.  » 

2°  Non  in  ipsa  sua  Conceptione.  —  a)  «  Oportuit  siquidem 
quod  cum  peccato  originali  conciperetur,  utpote  quae  ex 
utriusque  sexus  commixtione  concepta  fuit.  Hoc  enim  privi¬ 
legium  sibi  soli  servabatur  ut  virgo  conciperet  Filium  Dei. 
Commixtio  autem  sexus,  quae  sine  libidine  2  esse  non  potest 

1  Quodl.  6.  a.  7. 

2  «  Libido  tribus  modis  dicitur  :  Uno  modo,  secundum  quod 
consistit  in  actu  voluntatis  illicite  et  inordinate  aliquid  desi¬ 
derantis  ;  et  hoc  modo  libido  est  actuale  peccatum.  Alio  modo, 
dicitur  libido  quae  consistit  magis  in  delectatione  sensualitatis,  et 
praecipue  in  actu  generativae,  ubi  supere xcedit  delectatio  ;  et 
sic,  est  quiddam  ex  peccato  derelictum;  non  quia  sine  peccato 
non  esset  delectatio,  sed  quia  inordinata  non  esset,  quod  nomen 
libidinis  importat.  Tertio  modo,  potest  sumi  libido  quasi  habi- 
tualiter  pro  illa  inordinatione  virium  nimia,  ex  qua  est  in  nobis 
pronitas  ad  inordinate  concupiscendum.  A  prima  igitur  libidine  mens 
cuiuslibet  iusti  generantis  liberatur,  cum  contingat  actum  matrimo¬ 
nialem  sine  omni  culpa  et  mortali  et  veniali  exerceri  :  unde  constat, 
quod  non  intelligitur  illa  libido  transmittere  originale  peccatum  in 
prolem  ;  nec  iterum  illa  quae  est  inordinata  delectatio  sensualitatis  ; 
etsi  enim  per  miraculum  a  tali  inordinatione  delectationis  coitus 
aliquorum  purgaretur,  nihilominus  eorum  nati  peccatum  originale 
contraherent.  Unde  patet,  quod  libido,  tertio  modo  dicta,  intelligitur 
esse  peccati  originalis  causa;  omne  enim  generans  generat  sibi  simile 
in  natura  ;  unde,  cum  haec  sit  conditio  naturae  humanae  iustitia 
originali  destitutae,  ut  talis  inordinatio  virium  animae  in  ea  existat, 
constat,  quod  etiam  talis  conditio  in  prole  remanebit.  Etsi  fervor 
coitus  inveniatur  dici  causa  originalis  peccati,  hoc  propter  se  non 
dicitur,  sed  in  quantum  est  signum  eius,  quod  est  vere  causa;  quia 
ex  inordinatione  virium  inordinata  delectatio  in  coitu  procedit  quasi 
signum  et  efjectus  causam  suam  indicans...  Cum  peccatum  originale, 
per  se  loquendo,  sit  naturae  vitium,  non  potest  causari  per  id  quod 
est  personae  per  se,  sed  solum  per  id  quod  naturae  debetur.  Conser¬ 
vatio  autem  coniunctionis  corporis  ad  animam  pertinet  specialiter 
ad  esse  huiusmodi  personae  in  natura  humana  subsistentis  ;  et  ideo 
talis  coniunctio  infectionem  originalis  peccati  non  facit  in  anima, 
nisi  adiu  gatur  aliquid  quod  per  se  ad  naturam  pertineat ;  et  hoc  est 
actus  generationis,  qui  per  se  naturae  conservandae  debetur  ;  et  ideo 

post  peccatum  primi  parentis,  transmittit  peccatum  originale 
in  prolem.  »  b)  «  Similiter  etiam,  quia,  si  cum  peccato  origi¬ 
nali  concepta  non  fuisset,  non  indigeret  per  Christum  redimi ; 
et  sic  non  esset  Christus  universalis  hominum  Redemptor  : 
quod  derogat  dignitati  Christi.  Est  ergo  tenendum,  quod 
cum  peccato  originali  concepta  fuit  ;  sed  ab  eo  quodam 
speciali  modo  purgata  fuit 1.  » 

3°  Nec  in  carne  sua  ante  animationem.  —  a)  «  Non  autem 
sanctificatio  praecessit  infusionem  animae.  Sic  enim  nunquam 
fuisset  peccato  originali  subiecta,  et  redemptione  non  indi¬ 
guisset.  Non  enim  subiectum  peccati  esse  potest  nisi  creatura 
rationalis.  »  b)  «  Similiter  etiam,  gratia  sanctificationis  per 
prius  in  anima  radicatur,  nec  ad  corpus  potest  pervenire 
nisi  per  animam.  Unde  post  infusionem  animae  credendum 
est  eam  sanctificatam  fuisse  2.  » 

4°  Nec  in  anima  sua  ante  unionem  ad  carnem.  —  a)  Quia, 
si  Beatissima  Virgo  sanctificata  fuisset  in  anima  sua  ante 
unionem  ad  carnem,  tunc  sanctificatio  praecessisset  infusio¬ 
nem  animae.  Sic  enim  nunquam  fuisset  peccato  originali 
subiecta,  ac  redemptione  non  indiguisset,  b)  Quia,  si  sancti¬ 
ficatio  Beatissimae  Virginis  facta  fuisset  in  anima  sua 
ante  unionem  ad  carnem,  tunc  sanctificatio  praecessisset 
constitutionem  personae  Beatissimae  Virginis.  Sic  enim  per¬ 
sona  Beatissimae  Virginis  iam  constituta  nunquam  fuisset 
indigens  redemptione  quae  est  per  Christum,  c)  Quia,  si  in 
anima  sua  ante  unionem  ad  carnem  Beatissima  Virgo 
sanctificata  fuisset ,  evidenter  hoc  Beatissimae  Virgini 
praestitum  esset  ut,  antequam  animaretur  caro  eius,  sanc¬ 
tificaretur  ;  et  tunc  anima  eius  nullo  modo  peccatum 
originale  contraxisset,  et  nunquam  incurrisset  necessitatem 
habendi  maculam  originalis  ;  et  ita  non  egeret  salute 
quae  est  per  sanguinem  crucis  Christi.  Et  hoc  est  quod 

ex  concupiscentia,  quae  remanet  post  baptismum,  non  inficitur  iterato 
anima  illius  qui  baptizatus  est,  sed  per  generationem  in  filium  suum 
traducitur,  ut  in  originali  nascatur.  »  {II.  Sent.  dist.  31.  q.  1.  a.  1. 
ad  3.  et  ad  5.) 

1  Comp.  Theol.  cap.  232. 

2  Comp.  Theol.  ibid. 

D.  Thomas  docet,  III.  q.  27.  a.  2.  :  «  Et  sic,  quocum¬ 
que  modo  ante  animationem  Beata  Virgo  sanctificata 
fuisset,  nunquam  incurrisset  maculam  originalis  culpae,  et 
ita  non  indiguisset  et  redemptione  et  salute  quae  est  per 
Christum,  de  quo  dicitur  Math.  1,  21  :  Ipse  salvum  faciet 
populum  suum  a  peccatis  eorum.  Hoc  autem  inconveniens 
est,  quod  Christus  non  sit  Salvator  omnium  hominum,  ut 
dicitur  I.  Tim.  cap.  4.  Unde  relinquitur,  quod  sanctificatio 
B.  Virginis  fuerit  post  eius  animationem.  » 

Unde  relinquitur,  quod  terminus  a  quo  primae  sanctifica¬ 
tionis  Beatissimae  Virginis  est  ipsamet  B.  Virginis  persona 
iam  constituta,  prout  habebat  necessitatem  personalem 
incurrendi  peccatum  originale  et  subeundi  poenalitates  in 
natura  humana  ex  originali  peccato  causatas.  —  i°  Secun¬ 
dum  Divum  Thomam,  Compend.  Theol.  232.  :  «  De  Beata 
Virgine,  Matre  Dei,  intelligi  potest,  quod  Cantic.  4,  7  dicitur  : 
Tota  pulchra  es,  amica  mea,  et  macula  non  est  in  te.  Nec  solum 
a  peccato  actuali  immunis  fuit ;  sed  etiam  ab  originali, 
speciali  privilegio  mundata...  Est  ergo  tenendum,  quod  cum 
peccato  originali  concepta  fuit ;  sed  ab  eo  quodam  speciali 
modo  purgata  fuit.  Quidam  enim  a  peccato  originali  pur¬ 
gantur  post  nativitatem  ex  utero,  sicut  qui  in  Baptismo  sancti¬ 
ficantur.  Quidam  autem  quodam  privilegio  gratiae  etiam  in 
maternis  uteris  sanctificati  leguntur,  sicuti  de  Ieremia  dicitur, 
1,  5  :  Priusquam  te  formarem  in  utero,  novi  te  et  antequam 
exires  de  vulva,  sanctificavi  te;  ;  et  de  Ioanne  Baptista  angelus 
dicit,  Luc.  1,  15  :  Spiritu  Sancto  replebitur  adhuc  ex  utero 
matris  suae.  Quod  autem  praestitum  est  Christi  praecur¬ 
sori  et  prophetae,  non  debet  credi  negatum  esse  Matri 
ipsius  ;  et  ideo  creditur  in  utero  sanctificata,  ante  sc.  quam 
ex  utero  nasceretur.  Non  autem  sanctificatio  praecessit  infu¬ 
sionem  animae...  » 

Secundum  etiam  D.  Thomam,  III.  Sent.  dist.  32.  q.  1. 
a.  1.  peccatum  originale  transmittitur  hoc  modo  :  «  Ex  actu 
naturae,  qui  est  carnis  propagatio  :  a)  relinquitur  quaedam 
dispositio  inclinans  ad  malum  in  ipsa  natura  generati,  quae 
concupiscentia  vel  fomes  dicitur  ;  b)  et  ex  hoc  ipso,  quod  illa 

naturae  corruptio  in  se  virtutem  peccati,  ex  quo  causata  est, 
continens,  personam  attingit;  c)  ipsam  indignam  Dei  gratia 
efficit ;  unde,  d)  relinquitur  macula  et  defectus  gratiae  in 
anima  ;  et  per  hoc  e)  etiam  ad  reatum  poenae  obligatur,  ut 
sc.  praemio  illo  careat,  quod  gratiae  debebatur.  » 

Ergo  secundum  doctrinam  D.  Thomae  :  Beatissima  Virgo, 
a)  non  fuit  sanctificata  in  parentibus,  nec  in  ipsa  sua  concep¬ 
tione  active  sumpta,  nec  in  carne  sua  ante  animationem, 
nec  in  sua  anima  ante  unionem  cum  carne  ;  quia  sancti¬ 
ficatio  non  praecessit  infusionem  animae,  b)  Sed  fuit  sancti¬ 
ficata  post  infusionem  animae  et  eiusdem  unionem  cum 
carne  ;  post  animationem  ;  post  constitutionem  personae  ; 
tunc,  cum  «  illa  naturae  corruptio  in  se  virtutem  peccati, 
ex  quo  causata  est,  continens  »,  personam  attingebat;  et 
ipsam  personam  iam  ex  anima  et  corpore  constitutam, 
indignam  Dei  gratia  efficiebat. 

Ergo  terminus  a  quo  primae  sanctificationis  Beatissimae 
Virginis  est  ipsamet  B.  Virginis  persona  iam  constituta, 
prout  habebat  necessitatem  personaliter  incurrendi  peccatum 
originale  et  subeundi  poenalitates  in  natura  humana  ex 
originali  peccato  causatas. 

2°  Ideo  Angelicus  Doctor  reiicit  sanctificationem  Beatis¬ 
simae  Virginis  ante  animationem,  et  concludit  semper  quod 
Beatissima  Virgo  sanctificata  fuit  post  animationem  ;  quia 
aliter  B.  Virgo  iam  non  indigeret  personaliter  per  Christum 
redimi  ;  et  sic  Christus  non  esset  Redemptor  suae  propriae 
Matris  ;  et  ita  Christus  iam  non  esset  universalis  hominum 
omnium  Redemptor.  Unde  ait,  Quodl.  6.  a.  7.  :  «  Et  ideo  non 
tantum  debemus  dari  Matri  quod  subtrahat  aliquid  honori 
Filii  qui  est  Salvator  omnium  hominum,  ut  dicit  Apostolus, 
I.  Tim.  4.  »  Sed  ad  hoc  quod  Beatissima  Virgo  personaliter 
indigeat  redemptione  quae  est  per  sanguinem  crucis  Christi, 
sufficit  quod  «  illa  naturae  corruptio,  in  se  virtutem  peccati, 
ex  quo  causata  est,  continens  »  attingat  personam  Beatissimae 
Virginis,  et  attingendo  faciat  ipsam  non  quidem  incurrere 
actualiter  originale  peccatum,  sed  necessitatem  illud  habendi. 
Iuxta  doctrinam  itaque  D.  Thomae,  terminus  a  quo  primae 
sanctificationis  Beatissimae  Virginis  est  ipsamet  Virginis 

gloriosae  persona  iam  constituta  prout  habet  necessitatem 
incurrendi  peccatum  originale  et  subeundi  poenalitates  in 
natura  humana  ex  originali  peccato  causatas. 

3°  Ut  ex  suprapositis  patet,  iuxta  doctrinam  D.  Thomae, 
via  per  quam  transmittitur  peccatum  originale  a  parentibus 
in  filios,  et  via  per  quam  filii  originale  peccatum  dicuntur 
contrahere  et  in  Adamo  peccasse,  sic  se  habet  :  a)  In  Adamo 
fuisse  secundum  seminalem  rationem  ;  b )  non  solum  ab 
Adamo  carnem  accipere,  sed  etiam  secundum  naturalem 
modum  originis  ab  eo  propagari,  ideoque  ab  Adamo  proce¬ 
dere  et  ex  Adamo  originem  trahere  et  nasci  per  commixtio¬ 
nem  sexuum  ;  c)  ex  actu  naturae,  qui  est  carnis  propagatio, 
relinquitur  in  ipsa  natura  generati  quaedam  dispositio  ad 
malum  inclinans,  fomes  peccati,  naturae  corruptio  in  se  virtu¬ 
tem  peccati,  ex  quo  causata  est,  continens  ;  d)  quod  huiusmodi 
naturae  corruptio  in  se  virtutem  originalis  peccati  continens 
attingat  personam  generati  constitutam  tunc  cum  omnia 
perfecta  sunt,  sc.  corpus  et  anima,  ac  perinde  post  infusionem 
animae  rationalis  ;  e)  exinde,  ex  tali  contactu  carnis,  quae 
nata  est  inficere  animam,  persona  ex  corpore  et  anima 
constituta  efficitur  indigna  Dei  gratia,  indigna  originali 
iustitia  quam  Deus  dederat  toti  humanae  naturae  in  persona 
primi  parentis  et  quam  primus  parens  sua  propria  voluntate 
peccando  amisit  sibi  et  nobis  omnibus  filiis  suis  ;  /)  ex  hoc 
autem  quod  persona  uniuscuiusque  filii  Adami,  originem  ab 
eo  per  naturalem  propagationem  trahentis,  indigna  Dei 
gratia  efficitur  ac  iure  merito  privatur  originali  iustitia  quae 
debebatur  ei,  si  Adamus  primus  parens,  primumque  totius 
humani  generis  caput,  non  peccasset  ;  propterea,  ut  filius 
Adami,  omnis  homo  non  solummodo  non  debet  habere  gratiam, 
verum  etiam  debet  gratiam  non  habere;  g )  consequenter  ex 
tali  debito,  relinquitur  in  anima  filiorum  Adami  defectus 
gratiae,  qui,  comparatus  ad  humanam  naturam  et  ad  volun¬ 
tatem  primi  parentis,  habet  rationem  culpae;  comparatus 
vero  ad  voluntatem  personalem  filiorum,  non  habito  respectu 
ad  naturam,  habet  rationem  poenae;  h)  ex  defectu  vero  gra¬ 
tiae  in  anima,  relinquitur  macula,  respondens  ad  privationem 
gratiae  eo  modo,  quo  privatio  iustitiae  originalis  potest  habere 

in  nobis  rationem  culpae  ;  i)  et  per  hoc  etiam  ad  reatum 
poenae,  ut  sc.  praemio  illo  careant,  quod  gratiae  debebatur, 
omnes  Adami  filii  obligantur  ;  et  per  hoc  etiam  incurrunt 
omnes  poenalitates  quae  ex  originali  peccato  in  communi 
hominum  natura  causantur. 

Nunc  vero,  iuxta  doctrinam  iam  saepe  saepius  expositam, 
Beatissima  Virgo,  sicut  quilibet  Adami  filius  :  i°  potest 
sanctificari  vel  in  actu  naturae  qui  est  carnis  propagatio  ; 
et  hoc  est  quod  vocatur  sanctificatio  Virginis  in  suis  paren¬ 
tibus  ;  sed  tunc  B.  Virgo  non  indigeret  redemptione.  2°  Potest 
sanctificari  antequam  conceptio  carnis  eius  finiretur  ;  et  hoc 
est  quod  vocatur  sanctificatio  Virginis  in  sua  Conceptione ; 
sed  tunc  B.  Virgo  non  indigeret  redemptione.  30  Potest  etiam 
sanctificari  post  conceptionem  carnis  iam  finitam  ;  et  hoc 
est  quod  vocatur  sanctificatio  Virginis  in  carne  sua  ante 
animationem.  40  Potest  etiam  sanctificari  in  sua  anima  ante 
eius  unionem  ad  carnem  ;  et  hoc  est  quod  vocatur  sanctifi¬ 
catio  Virginis  praecedens  animae  infusionem  ;  sed  tunc  simi¬ 
liter  persona  Virginis  non  indigeret  redemptione.  40  Potest 
quoque  sanctificari  tunc  cum,  post  infusionem  animae  et 
animationem  corporis,  anima  unitur  carni,  quae  est  nata 
ipsam  inficere  attingendo  personam  iam  constitutam,  ean- 
demque  indignam  Dei  gratia  efficiendo  ;  et  tunc  Beatissima 
Virgo  iam  indiget,  ratione  suae  propriae  personae,  redemp¬ 
tione  et  salute  quae  est  per  Christum  ;  atque  si  huiusmodi 
sanctificatio  fit  in  uno  eodemque  instanti  seu  momento 
temporis,  tunc  Beatissima  Virgo,  etsi  debebat  ut  filia  Adami 
non  habere  gratiam,  tamen,  quia  ex  morte  Filii  Dei  praevisa 
habet  gratiam  et  invenit  gratiam  apud  Deum,  ideo  non 
relinquitur  in  anima  eius  defectus  seu  privatio  gratiae  sancti¬ 
ficantis  ;  ideoque  nec  relinquitur  in  anima  eius  macula ; 
ideoque  iam  non  obligatur  ad  reatum  poenae,  ut  sc.  praemio 
illo  careat  quod  gratiae  debebatur  ;  sed,  e  contra,  eo  ipso 
quod  gratiam  iustificantem  habet,  ius  habet  ad  haereditatem 
gloriae.  Atque,  si  gratia  primae  sanctificationis  in  Beatissima 
Virgine  habuerit  vim  originalis  iustitiae,  persona  Beatissimae 
Virginis  simul  cum  praeservatione  ab  originali  culpa  eius- 
demque  macula  fuisset  totaliter  etiam  libera  ab  omnibus  poe- 

nalitatibus  quae  ex  originali  peccato  in  communi  natura 
causantur. 

Si  vero  B.  Virginis  sanctificatio  facta  fuerit  post  unum 
temporis  momentum,  quo  persona  fuisset  iam  constituta, 
tunc  ex  hoc,  quod  persona  indigna  Dei  gratia  efficitur,  de 
facto  gratia  privaretur ;  exinde,  ex  ipsa  gratiae  privatione  seu 
carentia  relinquitur  macula,  et  relinquitur  reatus  poenae,  et 
remanet  necessitas  subeundi  poenalitates  vitae,  ut  lex  fomitis, 
lex  patiendi,  lex  moriendi,  et  post  mortem  corruptio  corporis 
in  sepulchro  usque  ad  generalem  carnis  resurrectionem. 

V 

Iuxta  doctrinam  D.  Thomae,  sub  Christo  qui  salvari  non 
indiguit,  tamquam  universalis  Salvator,  maxima  fuit 
Beatissimae  Virginis  puritas. 

Duo  extrema  ac  praecipua  capita  in  hac  quaestione  de 
prima  B.  Virginis  sanctificatione  voluit  D.  Thomas  certo  et 
constanter  propugnare.  —  Quorum  primum  est  :  Beatissimam 
Virginem  fuisse  sanctipcatam  antequam  ex  utero  nasceretur ; 
nam  pro  certo  habebatur  in  Ecclesia  universali  quae  Vir¬ 
ginis  nativitatem  celebrabat  ;  quod  non  faceret,  nisi  Beatis¬ 
sima  Virgo  sanctificata  fuisset  ante  nativitatem  ex  utero. 
Et  aliunde,  rationabiliter  credebatur  non  fuisse  denegatum 
Virgini  Matri  Dei,  quod  in  S.  Scriptura  Ieremiae  et  Ioanni 
Baptistae  legitur  fuisse  collatum  ;  etenim  rationabiliter  cre¬ 
ditur,  quod  illa  quae  genuit  Unigenitum  a  Patre,  plenum 
gratiae  et  veritatis,  prae  omnibus  aliis  maiora  privilegia 
gratiae  acceperit.  Ita  D.  Thomas  ;  ita  S.  Bonaventura  ;  ita 
B.  Albertus  Magnus  ;  ita  Bernardus  ;  ita  communiter  omnes  h 

1  D.  Thomas,  III.  q.  27.  a.  1.  —  B.  Albertus  Magnus,  III.  Sent. 
dist.  3.  a.  4. :  «Dicendum,  quod  ante  nativitatem  ex  utero  sanctificata 
fuit.  »  —  S.  Bonaventura,  III.  Sent.  d.  3.  p.  1.  a.  1.  q.  3. :  «  Pro  certo 
habendum  est,  quod  ante  nativitatem  sanctificata  fuerit.  Licet  enim 
hoc  expresse  non  habeatur  in  Scriptura,  haberi  tamen  potest  ex  his 
quae  in  Scriptura  leguntur...  Habetur  tamen  in  Novo  sive  in  Veteri 

Alterum  vero  extremum  ac  praecipuum  caput,  quod  pro 
aris  et  focis  Angelicus  Doctor  acerrime  semperque  propu¬ 
gnavit,  illud  sc.  erat  :  Beatissimam  Virginem  nullo  modo 
sanctificatam  fuisse  ante  animationem ;  et  hoc,  propter  illam 
fundamentalem  simul  atque  supremam  rationem,  videlicet  : 
«  Si  quocumque  modo  ante  animationem  Beata  Virgo  sanc- 
tificata  fuisset,  nunquam  incurrisset  maculam  originalis 
culpae,  et  ita  non  indiguisset  redemptione  et  salute,  quae 
est  per  Christum,  de  quo  dicitur  Math.  i,  21  :  Ipse  salvum 
faciet  populum  suum  a  peccatis  eorum.  Hoc  autem  incon¬ 
veniens  est,  quod  Christus  non  sit  Salvator  omnium 
hominum,  ut  dicitur  I.  Tim.  4.  Unde  relinquitur,  quod 
sanctificatio  B.  Virginis  fuerit  post  eius  animationem.  » 

Inter  praedicta  extrema  capita,  videlicet  Beatissimam 
Virginem  fuisse  sanctificatam  ante  nativitatem  ex  utero,  non 
autem  sanctificatam  fuisse  ante  animationem,  quonam  tem¬ 
poris  instanti  seu  momento  facta  fuerit  Virginis  sanctificatio  ? 

—  Ad  hoc  uno  ore  respondent  omnes,  quod  ignoratur,  quod 
solus  Deus  scit,  et  quod  nonnisi  per  revelationem  potest  esse 
certo  manifestum,  a)  B.  Albertus  Magnus,  III.  Sent.  dist.  3. 
a.  4.  :  «  Dicendum,  quod  ante  nativitatem  ex  utero  sancti- 
ficata  fuit  ;  sed  quo  die  vel  qua  hora  nescire  quemquam 
hominem,  nisi  per  revelationem  ;  nisi,  quod  probabilius  est, 
quod  cito  post  animationem  conferatur  gratia  quam  longe 
exspectetur.  » 

b)  S.  Bonaventura,  III.  Sent.  dist.  3.  part.  I.  a.  1.  q.  3.  : 
«  Si  autem  quaeratur,  qua  die  vel  hora  sanctificata  fuerit, 
hoc  ignoratur  ;  probabiliter  tamen  creditur,  quod  cito  post 
infusionem  animae  fuerit  facta  infusio  gratiae.  » 

c )  Angelicus  autem  Doctor  iterum  atque  iterum  asserit 

Testamento,  unde  sanctificatio  eius  potest  elici.  In  Novo  habetur  de 
sanctificatione  Ioannis  ;  in  Veteri  de  sanctificatione  Ieremiae  :  quorum 
uterque  legitur  in  utero  fuisse  sanctificatus.  Et  ex  hoc,  quasi  a  minori, 
colligitur  hoc  B.  Virgini  fuisse  concessum  ;  quia  sicut  dicit  Bemardus  : 
Quod  aliis  legitur  fuisse  collatum,  non  est  credendum  Virgini  fuisse 
negatum  ;  maxime,  cum  sanctitas  Virginis  excedat  Ieremiae  et  Ioannis 
puritatem.  » 

se  ignorare  quonam  temporis  momento  sanctificata  fuerit 
Beatissima  Virgo.  Sum.  Theol.  III.  q.  27.  a.  2.  ad  3.  scribit  : 
«  Quo  tempore  sanctificata  fuerit,  ignoratur.  »  III.  Sent. 
dist.  3.  q.  1.  a.  1.  dixerat  :  «  Quae  (sanctificatio  B.  Virginis) 
quando  determinate  fuerit,  incertum  est.  »  Quodl.  6.  a.  7. 
iterum  repetit  :  «  Cuius  (sanctificationis)  tempus  ignoratur. 
Creditur  enim,  quod  cito  post  conceptionem  et  animae 
infusionem  fuerit  sanctificata.  » 

In  quo,  secundum  D.  Thomam,  differant  conceptio  Domini 
nostri  Iesu  Christi  et  conceptio  Beatissimae  Virginis.  —  De 

Conceptione  quidem  Domini  nostri  Iesu  Christi,  Angelicus 
Doctor  docet  :  a)  III.  q.  32.  a.  4.  ad  1.  :  «Dicendum,  quod  illa 
conceptio  tria  privilegia  habuit,  sc. :  i°  quod  esset  sine  peccato 
originali ;  2°  quod  esset  non  puri  hominis,  sed  Dei  et  hominis  ; 
30  item  quod  esset  conceptio  virginis  ;  et  haec  tria  habuit  a 
Spiritu  Sancto.  »  b)  Ibid.  q.  31.  a.  7.  ad  1. : «  Dicendum,  quod 
Christus  non  assumpsit  carnem  humani  generis  subiectam 
peccato,  sed  ab  omni  infectione  peccati  mundatam;  et  ideo  in 
Dei  Sapientiam  nihil  inquinatum  incurrit.  »  c)  Et  III.  Sent. 
dist.  3.  q.  4.  a.  1.  :  «  Dicendum  est,  quod  caro  Christi  secundum 
quod  fuit  in  patribus  et  etiam  in  ipsa  Beata  Virgine,  peccato 
infecta  fuit,  antequam  assumeretur  ;  sed  in  ipsa  assumptione 
ab  omni  infectione  peccati  purgata  est,  ut,  secundum  quod  est 
actu  caro  Christi,  in  ea  nihil  maculae  inveniatur.  »  Et  ibid. 
ad  5.  :  «  Dicendum,  quod  caro  Christi,  actu  existens  caro 
Christi,  nullo  modo  fuit  infecta  ;  eius  enim  emundatio  a  prae¬ 
cedenti  infectione,  saltem  intellectu,  praecedit  assumptionem; 
unde  in  Divinam  Sapientiam  nihil  inquinatum  incurrere 
potuit.  » 

De  Conceptione  autem  Beatissimae  Virginis,  Angelicus 
Doctor  docet  :  a)  III.  q.  27.  a.  2.  ad  4. :  «  Etsi  parentes  B.  Vir¬ 
ginis  fuerint  mundati  a  peccato  originali,  nihilominus  B.  Virgo 
peccatum  originale  contraxit,  cum  fuerit  concepta  secundum 
carnis  concupiscentiam  ex  commixtione  maris  et  feminae.  » 
b)  Ibid.,  q.  14.  a.  3.  ad  1.  :  «  Dicendum,  quod  caro  Beatae 
I  irginis  concepta  fuit  in  originali  peccato  ;  et  ideo  hos  defectus 
(corporales,  sc.  patiendi,  moriendi)  contraxit.  Sed  caro  Christi 

ex  Virgine  assumpsit  naturam  absque  culpa;  et  similiter 
potuisset  assumere  naturam  absque  poena.  Sed  voluit  suscipere 
poenam  propter  opus  nostrae  redemptionis  implendum.  Et 
ideo  habuit  huiusmodi  defectus,  non  contrahendo ,  sed  volun¬ 
tarie  assumendo.  »  c)  Ibid.  q.  31.  a.  7.  :  «  Corpus  Christi  non 
refertur  ad  Adam  et  ad  alios  patres  nisi  mediante  corpore 
B.  Virginis,  de  qua  carnem  assumpsit.  Sed  corpus  Beatae 
Virginis  totum  fuit  m  originali  peccato  conceptum,  ut  supra 
dictum  est,  q.  27.  a.  2.  ;  et  ita  etiam,  secundum  quod  fuit  in 
patribus,  fuit  peccato  obnoxium.  Ergo  caro  Christi,  secundum 
quod  fuit  in  patribus,  fuit  peccato  obnoxia.  »  d)  Quodl.  6. 
a.  7.  : «  Quamvis  autem  B.  Virgo  in  originali  concepta  fuerit, 
creditur  tamen  in  utero  fuisse  sanctificata  antequam  nata. 
Et  ideo  circa  celebrationem  Conceptionis  eius  diversa  consue¬ 
tudo  ecclesiarum  inolevit.  Nam  Romana  Ecclesia  et  plurimae 
aliae,  considerantes  Conceptionem  Virginis  in  originali 
peccato  fuisse,  festum  Conceptionis  non  celebrant.  Aliquae 
vero  considerantes  sanctificationem  eius  in  utero,  cuius 
tempus  ignoratur,  celebrant  Conceptionem;  creditur  enim, 
quod  cito  post  Conceptionem  et  animae  infusionem  fuerit 
sanctificata.  Unde  illa  celebritas  non  est  referenda  ad  Con¬ 
ceptionem  ratione  conceptionis,  sed  potius  ratione  sanctifica¬ 
tionis.  Sic  ergo  non  est  ideo  celebranda  Conceptio  praedicta, 
quia  fuerit  sine  peccato  originali  concepta.  » 

In  quo,  secundum  D.  Thomam,  differant  puritas  hominis 
Dei,  et  puritas  Beatissimae  Virginis  quae  est  Mater  Dei. 

a)  III.  Sent.  dist.  3.  q.  1.  a.  1.  q.  2.  a.  3.  in  contra.  «Prae¬ 
terea  :  Anselmus,  in  libro  De  Conceptu  Virginali,  cap.  18.  dicit : 
Decebat,  ut  illius  hominis  conceptio  de  Matre  purissima  feret, 
quae  ea  puritate  niteret  qua  maior  sub  Deo  nequit  intelligi. 
Sed  maior  puritas  fuisset  in  ea,  si  anima  eius  nunquam 
infectionem  peccati  originalis  habuisset,  quam  si  ad  aliquod 
tempus  1  habuerit,  et  postmodum  mundata  fuerit.  Ergo 

1  Circa  haec  verba  :  vide  quae  scribit  P.  Palmieri,  S.  I.,  «  Ad 
aliquod  tempus  et  postmodum...  »  supra  in  Introductione,  I.  §  3. 
observ.  2. 

anima  illa  nunquam  originali  peccato  infecta  fuit.  Aut  igitur 
caro  sanctificata  fuit  ante  animationem,  vel  saltem  in  ipso 
instanti  infusionis  anima  gratiam  suscepit,  per  quam  im¬ 
munis  a  peccato  originali  esset.  »  —  Responsio :  «  Ad  tertium, 
dicendum,  quod  haec  puritas  soli  homini  Deo  debebatur,  ut 
ipse,  quasi  unicus  Redemptor  humani  generis,  nulla  peccati 
servitute  teneretur,  cui  competebat  omnes  a  peccato  redimere  ; 
unde  non  hanc  puritatem,  sed  sub  hac  maximam  Virgo  Mater 
eius  habere  debuit.  » 

b)  Sum.  Theol.  III.  q.  27.  a.  2.  arg.  2.  in  contra.  «  Praeterea  : 
Conveniens  fuit,  sicut  Anselmus  dicit,  in  lib.  De  Conceptu 
Virginali,  cap.  18.  :  Ut  illa  Virgo  ea  puritate  niteret  qua  maior 
sub  Deo  nequit  intelligi.  Unde  et  Cant.  4.  7  :  dicitur  :  Tota 
pulchra  es,  amica  mea,  et  macula  non  est  in  te.  Sed  maior 
puritas  fuisset  B.  Virginis,  si  nunquam  anima  eius  fuisset 
inquinata  contagio  originalis  peccati.  Ergo  hoc  ei  praestitum 
fuit,  ut,  antequam  animaretur  caro  eius,  sanctificaretur.  » 
—  Responsio:  «  Ad  secundum  dicendum,  quod  si  nunquam 
anima  B.  Virginis  fuisset  contagio  originalis  peccati  inqui¬ 
nata,  hoc  derogaret  dignitati  Christi  secundum  quam  est 
universalis  omnium  Salvator.  Et  ideo  sub  Christo,  qui  salvari 
non  indiguit,  tamquam  universalis  Salvator,  maxima  fuit 
B.  Virginis  puritas.  Nam  Christus  nullo  modo  contraxit 
originale  peccatum,  sed  in  ipsa  sui  Conceptione  fuit  sanctus, 
secundum  illud  Luc.  1,  35  :  Quod  ex  te  nascetur  Sanctum, 
vocabitur  Filius  Dei.  Sed  Beata  Virgo  contraxit  quidem 
originale  peccatum,  sed  ab  eo  fuit  mundata  antequam  ex 
utero  nasceretur.  Et  hoc  signatur  Iob.  3,  9,  ubi  de  nocte 
originalis  peccati  dicitur  :  Expectet  lucem,  id  est,  Christum,  et 
non  videat;  quia  nihil  inquinatum  incurrit  in  Adam,  ut  dici¬ 
tur  Sap.  7,  25  ;  nec  ortum  surgentis  aurorae,  id  est,  Beatae 
Virginis,  quae  in  ortu  suo  a  peccato  originalis  fuit  immunis.  » 

Sub  Christo,  qui  salvari  non  indiguit  tamquam  univer¬ 
salis  Salvator,  maxima  fuit  Beatissimae  Virginis  puritas. 

a)  I.  Sent.  dist.  17.  q.  2.  a.  4.  :  Utrum  augmentum  cari¬ 
tatis  habeat  aliquem  terminum.  Arg.  3.  in  contra.  «  Praeterea  : 
Sicut  infra  dicit  Magister,  gratia  Christi  nihil  potest  etiam 

Deus  maius  facere.  Sed,  si  augmentum  caritatis  et  gratiae 
esset  infinitum,  qualibet  caritate  posset  esse  aliqua  maior. 
Ergo  non  est  infinitum.  Et  similiter  potest  dici  de  Beata 
Virgine,  de  qua  dicit  Anselmus  De  Concept,  Virg.  cap.  18.  : 
Quod  ea  puritate  nituit,  qua  maior  sub  Deo  nequit  intelligi... 
«  Ad  illud  quod  obiicitur  de  Beata  Virgine,  dicendum  est, 
quod  differt  puritatis  augmentum  et  caritatis.  Augmentum 
enim  puritatis  est  secundum  recessum  a  contrario  ;  et  quia  in 
Beata  Virgine  fuit  depuratio  ab  omni  peccato,  ideo  pervenit 
ad  summum  puritatis ;  sub  Deo  tamen,  in  quo  non  est  aliqua 
potentia  deficiendi,  quae  est  in  qualibet  creatura,  quantum 
in  se  est,  caritatis  autem  augmentum  est  per  accessum  ad 
divinam  bonitatem ;  et  ideo  non  habuit  Virgo  summam 
caritatem  qua  maior  non  posset  intelligi,  quia  etiam  profecit 
in  caritate  et  gratia.  » 

b)  I.  Sent.  dist.  44.  q.  1.  a.  3.  ad  3.  :  «  Dicendum  quod, 
puritas  intenditur  per  recessum  a  contrario  ;  et  ideo  potest 
aliquid  creatum  inveniri,  quo  nihil  purius  esse  potest  in  rebus 
creatis,  si  nulla  contagione  peccati  inquinatum  sit  ;  et  talis 
fuit  puritas  Beatae  Virginis,  quae  a  peccato  originali  et  actuali 
immunis  fuit ;  tamen  sub  Deo,  in  quantum  erat  in  potentia 
ad  peccandum.  Sed  bonitas  intenditur  per  accessum  ad  termi¬ 
num,  quod  in  infinitum  distat,  sc.  Summum  Bonum.  Unde 
quolibet  finito  bono  potest  aliquid  melius  fieri.  » 

c)  Summa  Theol.  I.-II.  q.  81.  a.  5.  ad  3.  :  «  Oportebat,  ut 
Mater  Dei  maxima  puritate  niteret  ;  non  enim  est  aliquid 
digne  receptaculum  Dei  nisi  sit  mundum,  secundum  illud 
Ps.  93,  5  :  Domum  tuam,  Domine,  decet  sanctitudo.  » 

d)  Exposit.  in  Ps.  18.  :  «  Quod  ergo  dicit  :  In  sole 
posuit  tabernaculum  suum,  id  est  :  Corpus  suum  Christus 
posuit  in  sole,  id  est,  in  Beata  Virgine,  quae  nullam  habuit 
obscuritatem  peccati.  Cant.  4,  7  :  Tota  pulchra  es,  amica  mea, 
et  macula  non  est  in  te.  » 

e)  Expos.  in  Psalm.  14.  :  «  In  Christo  et  in  Virgine  Maria 
nulla  omnino  macula  fuit.  » 

VI 


Corollaria. 

1.  Ex  supra  positis  aperte  liquet,  quod,  cum  D.  Thomas 
negat  conceptionem  B.  Virginis  esse  celebrandam,  ipse 
loquitur  de  conceptione  quae  praecedit  infusionem  animae  ; 
de  conceptione  ex  parte  parentum,  de  conceptione  carnis 
ante  animationem  ;  nam  et  in  isto  sensu  intelligebatur  a 
multis,  etiam  theologis. 

2.  Virginem  esse  conceptam  in  peccato  originali  nihil  aliud 
significat  nisi  quod  B.  Virgo  non  fuit  sanctificata  in  paren¬ 
tibus,  nec  in  sua  conceptione  active  sumpta,  nec  in  sua  carne 
ante  animationem,  nec  in  sua  anima  ante  unionem  ad  carnem. 

3.  Nunquam  incurrere  maculam  originalis  culpae  idem 
significat  ac  sanctificatum  fuisse  quocumque  modo  ante 
animationem. 

4.  Nunquam  animam  fuisse  contagio  originalis  peccati 
inquinatam  significat  pariter  sanctificationem  animae  prae¬ 
cessisse  ipsam  animae  infusionem  prioritate  naturae  et 
ordinis. 

5.  Similiter,  cum  D.  Thomas  reiicit  sanctificationem 
animae  in  ipso  instanti  infusionis,  in  eo  certe  sensu  ieiicit 
quo  sc.  intelligatur  animam  prius  prioritate  naturae  sancti- 
ficatam  fuisse  quam  carni  unitam. 

6.  Carnem  Christi  nullo  modo  fuisse  infectam  ;  sed  eius 
emundationem  a  praecedenti  infectione,  saltem  intellectu, 
praecessisse  eius  assumptionem.  Caro  autem  Virginis  in  pec¬ 
cato  originali  concepta  fuit,  et  nullo  modo  fuit  emundata 
ante  eius  animationem  ;  nec  infusionem  gratiae  in  animam 
intellectu  praecessisse  ipsam  animae  infusionem  in  carnem. 

7.  Animam  Christi  nunquam  incurrisse  maculam  origi¬ 
nalis  culpae,  nunquam  fuisse  contagio  originalis  peccati 
inquinatam  ;  id  est,  nec  actualiter,  nec  potentialiter,  seu  in 
debito  aut  necessitate  incurrendi.  Anima  vero  B.  Virginis 
et  ipsamet  Virginis  persona  iam  constituta  debebat  non 

habere  gratiam,  et  incurrit  in  necessitatem  habendi  peccatum 
originale,  etiamsi  actualiter  non  incurrerit,  sed  in  primo 
instanti  suae  existentiae  gratiam  habuisset.  Inde  : 

8.  Christus  nullo  modo  contraxit  peccatum  originale,  et 
nulla  peccati  servitute  tenebatur,  nec  redimi  indigebat,  cum 
esset  Redemptor  omnium.  Beatissima  autem  Virgo  peccatum 
originale  aliquo  modo  contraxit,  et  aliqua  peccati  servitute 
tenebatur,  atque  perinde  indigebat  redimi  per  Christum. 

9.  Caro  Christi,  actu  existens  caro  Christi,  nullo  modo 
fuit  infecta  ;  eius  enim  emundatio  a  praecedenti  infectione, 
saltem  intellectu,  praecessit  assumptionem  :  unde  in  Divi¬ 
nam  Sapientiam  nihil  inquinatum  incurrere  potuit.  Unde 
de  Christo  dicendum  :  a)  nullo  modo  ;  b)  nunquam  ;  c )  emun¬ 
datio  carnis  praecessit,  saltem  intellectu,  assumptionem.  De 
Beata  vero  Virgine  :  a)  aliquo  modo  ;  b)  emundatio  carnis 
non  praecessit  tempore,  nec  intellectu,  infusionem  animae  ; 
c)  nec  sanctificatio  animae  praecessit  intellectu  eiusdem  in 
corpus  infusionem  ;  d)  ideo  debitum  habendi  originalem 
maculam  incurrit  ;  e)  cum  debito  itaque  nata,  et  postea 
per  gratiam  Christi  liberata  ;  /)  non  posterioritate  temporis, 
sed  posterioritate  naturae  et  intellectus ;  g)  et  ideo  ab 
actuali  macula  praeservata  immunis. 

10.  Cum  ergo  dicit  D.  Thomas  :  a)  quod  Beatissima 
Virgo  ita  fuit  pura,  ut  nulla  contagione  peccati  inquinata  sit ; 
b)  et  simul  quod  «  si  nunquam  anima  B.  Virginis  fuisset 
contagio  originalis  peccati  inquinata,  hoc  derogaret  dignitati 
Christi,  secundum  quam  est  universalis  omnium  Salvator  » : 
omnia,  quamvis  prima  fronte  videantur  opposite  dicta, 
perfecte  sibi  conveniunt,  omniaque  in  doctrina  D.  Thomae 
consonant.  Etenim  B.  Virgo  ex  una  parte  nulla  contagione 
peccati  actu  inquinata  fuit,  et  ex  alia  parte  fuit  sanctificata 
post  animationem  ;  ac  proinde,  postquam  eius  persona  ex 
anima  et  corpore  constituta  incurrit,  non  quidem  actualiter 
originale  peccatum,  sed  necessitatem  illud  habendi ;  non  qui¬ 
dem  actu  privata  est  gratia,  sed  debuit  non  habere  gratiam  ; 
quae  tamen  ex  meritis  Christi  Filii  eius  data  est  illi  in  ipsomet 
primo  suae  propriae  ac  personalis  existentiae  momento  seu 
instanti  temporis. 

11.  Unde  nec  in  Christo  nec  in  Virgine  Maria  Matre 
Christi  ulla  omnino  macula  fuit  ;  et  tam  Filius  quam  Mater 
attigerunt  ad  summum  puritatis ;  nam  puritas  intenditur 
per  recessum  a  contrario  ;  at  sub  Christo  tamen  qui  salvari 
non  indiguit,  omniumque  hominum  est  Salvator,  maxima 
fuit  Beatissimae  Virginis  puritas,  quae  per  sanguinem  crucis 
Christi  superabundanter  redempta  est.  Christus  enim  verus 
Deus  et  verus  homo,  est  sol  iustitiae ;  Maria  vero,  Dei 
Genitrix  et  Mater  Christi,  est  aurora  consurgens  in  suo 
ortu,  ante  nativitatem  ex  utero,  ac  perinde  in  ipso  primo 
instanti  suae  animationis  quae  dicitur  nativitas  in  utero ; 
consurgens,  inquam,  pulchra  ut  luna,  electa  ut  sol,  et  in 
suo  ortu  plena  gratia  atque  ab  omni  labe  originalis 
culpae  praeservata  immunis,  et  terribilis  ut  castrorum  acies 
ordinata. 

12.  Beatissima  ergo  Virgo  Maria  tantam  gratiae  obtinuit 
plenitudinem,  ut  esset  propinquissima  Auctori  gratiae,  qui 
ex  ea  accepit  humanam  naturam  ;  ita  quod  Eum,  qui  est 
plenus  omni  gratia,  in  se  reciperet  et,  Eum  pariendo,  quod- 
dammodo  gratiam  ad  omnes  derivaret.  Et  ideo  prae  ceteris 
maiorem  debuit  a  Christo  gratiae  plenitudinem  obtinere. 
B.  Virgo  dicitur  fuisse  plena  gratia  per  comparationem  ad 
ipsam  ;  quia  sc.  habebat  gratiam  sufficientem  ad  statum 
illum  ad  quem  erat  electa  a  Deo,  ut  sc.  esset  Mater  Unigeniti 
eius.  Rationabiliter  ergo  creditur,  quod  illa,  quae  genuit 
Unigenitum  a  Patre,  plenum  gratiae  et  veritatis,  prae  om¬ 
nibus  aliis  maiora  privilegia  gratiae  acceperit.  In  via  itaque 
D.  Thomae,  Beata  Virgo  ita  fuit  plena  gratiae,  ut  et  ab  omni 
peccati  labe  fuerit  praeservata  et  ab  omni  corruptione  carnis 
liberata  :  ita,  quod  in  initio  suae  existentiae  fulget  eius 
Immaculata  Conceptio,  atque  in  termino  suae  vitae  mortalis 
refulget  gloriosa  eiusdem  in  coelum  Assumptio  h 

1  III.  q.  7.  a.  10.  ad  1.  —  q.  27.  a.,  1.,  2.  4.  et  5.  —  Exposit. 
in  Angel.  Salutat,  opusc.  6.  edit.  Vives,  cap.  1.  et  2. 


CAPUT  DECIMUM  QUARTUM 

Quaenam  et  qualis  sit  Immaculata  Conceptio  Beatissimae 
Virginis  solemniter  ex  cathedra  ab  Ecclesia  definita 
dogma  fidei. 


I 

Definitum  catholicae  fidei  dogma  de  Immaculata  Con¬ 
ceptione  omnino  cohaeret  cum  Mysterio  Incarnationis 
Filii  Dei  decreto  post  praevisionem  peccati  primorum 
parentum. 

Textus  Bullae  dogmaticae.  —  Pius  IX.,  in  ipsamet  Consti¬ 
tutione,  qua  definitur  Beatissimae  Virginis  Mariae  Immaculata 
Conceptio,  ita  ad  litteram  facit  exordium  :  «  Ineffabilis  Deus, 
cuius  viae  misericordia  et  veritas,  cuius  voluntas  omnipo¬ 
tentia,  et  cuius  sapientia  attingit  a  fine  usque  ad  finem 
fortiter  et  disponit  omnia  suaviter,  cum  ab  omni  aeternitate 
praeviderit  luctuosissimam  totius  humani  generis  ruinam 
ex  Adami  transgressione  derivandam,  atque  in  mysterio  a 
saeculis  abscondito  primum  suae  bonitatis  opus  decreverit 
per  Verbi  Incarnationem  sacramento  occultiore  complere, 
ut  contra  misericors  suum  propositum  homo  diabolicae 
iniquitatis  versutia  actus  in  culpam  non  periret  ;  et  quod 
in  primo  Adamo  casurum  erat,  in  secundo  felicius  erigeretur, 
ab  initio  et  ante  saecula  Unigenito  Filio  suo  Matrem,  ex  qua 
caro  factus  in  beata  temporum  plenitudine  nasceretur,  elegit 
atque  ordinavit,  tantoque  prae  creaturis  universis  est  prose¬ 
cutus  amore,  ut  in  illa  una  sibi  propensissima  voluntate  com¬ 
placuerit.  Quapropter  illam  longe  ante  omnes  angelicos 
spiritus  cunctosque  sanctos  coelestium  omnium  charismatum 
copia  de  thesauro  Divinitatis  deprompta  cumulavit,  ut  ipsa 
ab  omni  prorsus  peccati  labe  semper  libera  ac  tota  pulchra 
et  perfecta,  eam  innocentiae  et  sanctitatis  plenitudinem 
prae  se  ferret,  qua  maior  sub  Deo  nullatenus  intelligitur,  et 

quam  praeter  Deum  nemo  assequi  cogitando  potest.  Et 
quidem  decebat  omnino,  ut  perfectissimae  sanctitatis  splen¬ 
doribus  semper  ornata  fulgeret,  ac  vel  ab  ipsa  originalis 
culpae  labe  plane  immunis  amplissimum  de  antiquo  serpente 
triumphum  referret  tam  venerabilis  Mater,  cui  Deus  Pater 
unicum  Filium  suum,  quem  de  corde  suo  aequalem  sibi  geni¬ 
tum  tamquam  seipsum  diligit,  ita  dare  disposuit,  ut  natura¬ 
liter  esset  unus  idemque  communis  et  Patris  et  Virginis 
Filius,  et  quam  ipse  Filius  substantialiter  facere  sibi  Matrem 
elegit,  et  de  qua  Spiritus  Sanctus  voluit  et  operatus  est,  ut 
conciperetur  et  nasceretur  Ille,  de  quo  Ipse  procedit.  »  Ex 
quibus  habetur  : 

i°  Firmum  ac  solidum  fundamentum,  cui  innititur  et 
ex  quo  infertur  doctrina  revelata  de  Beatissimae  Virginis 
Immaculata  Conceptione,  esse  ipsummet  pietatis  mysterium 
Incarnationis  Filii  Dei,  atque  praeexcelsam  Virginis  electionem 
ut  esset  Mater  ex  qua  Verbum  Dei  caro  factum  in  plenitudine 
temporum  nasceretur. 

2°  Immaculatam  Virginis  Conceptionem  esse  intime  con¬ 
nexam  cum  ipsamet  Dei  Matris  dignitate.  Unde  in  Bulla 
dogmatica  Ineffabilis  Deus  statim  post  adiungitur  :  «  Quam 
originalem  augustae  Virginis  innocentiam  cum  admirabili 
eiusdem  sanctitate,  praecelsaque  Dei  Matris  dignitate  om¬ 
nino  cohaerentem  Catholica  Ecclesia,  quae  a  Sancto  semper 
edocta  Spiritu  columna  est  ac  firmamentum  veritatis,  tam¬ 
quam  doctrinam  possidens  divinitus  acceptam  et  coelestis 
revelationis  deposito  comprehensam  multiplici  continenter 
ratione  splendidisque  factis  magis  in  dies  explicare, 
proponere  ac  fovere  nunquam  destitit.  » 

30  Mysterium  autem  Incarnationis  Filii  Dei  fuisse  decre¬ 
tum  ab  omni  aeternitate,  non  quidem  ante  praevisionem 
peccati  Adami,  sed  post  praevisionem  totius  humani  generis 
ruinae  ;  ruinae,  inquam,  luctuosissimae  ex  Adami  transgres¬ 
sione  in  omnes  Adami  filios  derivandae.  Quapropter  sapienter 
Angelicus  Doctor  docuerat,  III.  q.  1.  a.  3.  :  «  Ea  enim  quae 
ex  sola  Dei  voluntate  proveniunt  supra  omne  debitum 
creaturae,  nobis  innotescere  non  possunt  nisi  quatenus  in 
Sacra  Scriptura  traduntur,  per  quam  divina  voluntas  nobis 

innotescit.  Unde,  cum  in  Sacra  Scriptura  ubique  Incarna¬ 
tionis  ratio  ex  peccato  primi  hominis  assignetur,  conve¬ 
nientius  dicitur  Incarnationis  opus  ordinatum  esse  a  Deo 
in  remedium  contra  peccatum  ;  ita  quod,  peccato  non 
existente,  Incarnatio  non  fuisset.  Quamvis  potentia  Dei 
ad  hoc  non  limitetur  ;  potuisset  enim,  etiam  peccato  non 
existente,  Deus  incarnari.  » 

40  Consequenter,  electionem  Beatissimae  Virginis  Mariae 
ad  altissimam  Dei  Matris  dignitatem  fuisse  factam  a  Deo, 
Patre  et  Filio  et  Spiritu  Sancto,  etiam  «  cum  ab  omni  aeter¬ 
nitate  praeviderit  luctuosissimam  totius  humani  generis 
ruinam  ex  Adami  transgressione  derivandam  ».  Elegit  itaque 
Deus  ab  initio  et  ante  saecula  Virginem  Matrem,  ex  qua 
Unigenitus  Filius  suus  in  plenitudine  temporis  nasceretur, 
non  ante  praevisionem  peccati  Adami,  sed  post  peccatum 
Adami  iam  praevisum  ;  etenim  uno  et  eodem  decreto  decrevit 
Deus  et  Verbi  Incarnationem  et  Verbi  Incarnati  Matrem. 
Unde  in  Bulla  Ineffabilis  Deus  etiam  asseritur  :  «  Atque 
idcirco  vel  ipsissima  verba,  quibus  Divinae  Scripturae  de 
Increata  Sapientia  loquuntur,  eiusque  sempiternas  origines 
repraesentant,  consuevit  (Ecclesia)  tum  in  ecclesiasticis 
officiis,  tum  in  sacrosanta  liturgia  adhibere  et  ad  illius 
Virginis  primordia  transferre  quae  uno  eodemque  decreto 
cum  Divinae  Sapientiae  Incarnatione  fuerant  praestituta.  » 

5°  Uno  igitur  eodemque  decreto  post  praevisionem 
peccaii  primorum  parentum  decrevit,  ab  aeterno  Deus 
primum  suae  bonitatis  opus  per  Verbi  Incarnationem 
Matrisque  Verbi  Incarnati  electionem  perficere  ac  complere, 
«  ut  contra  misericors  suum  propositum  homo,  diabolicae 
iniquitatis  versutia  actus  in  culpam,  non  periret,  et  quod 
in  primo  Adamo  casurum  erat,  in  secundo  felicius  erigeretur  ». 
Unde  Apostolus,  I.  Cor.  cap.  15.  :  «  Factus  est  primus  homo 
Adam  in  animam  viventem,  novissimus  homo  Adam  in  spiri¬ 
tum  vivificantem.  Sed  non  prius  quod  spirituale  est,  sed 
quod  animale  ;  deinde,  quod  spirituale.  Primus  homo,  de 
terra  terrenus  ;  secundus  homo,  de  coelo  coelestis.  Qualis 
terrenus,  tales  et  terreni ;  et  qualis  coelestis,  tales  et  coelestes. 
Igitur,  sicut  portavimus  imaginem  terreni,  portemus  et 

imaginem  coelestis.  »  Quod  declarans  D.  Thomas,  I.  Cor. 
cap.  15,  lect.  7. :  «  Duo  sunt,  inquit,  principia  humani  generis. 
Unum,  secundum  vitam  naturae,  sc.  Adam  ;  aliud,  secundum 
vitam  gratiae,  sc.  Christus.  Sed  animalitas  est  derivata  in 
omnes  homines  a  primo  principio,  sc.  Adam.  Ergo  constat, 
quod  multo  amplius  a  secundo  principio,  sc.  Christo,  spiri- 
tualitas  detrahitur  in  omnes  homines.  Novissimus  vero 
Adam,  id  est  Christus,  dicitur  novissimus  ;  quia  Adam  inducit 
unum  statum,  sc.  culpae  ;  Christus  vero,  gloriae  et  vitae.  Unde, 
cum  post  statum  istum  nullus  alius  sequatur  in  vita  ista,  ideo 
dicitur  novissimus....  Secundus  homo  dicitur  de  coelo,  non 
quod  attulerit  corpus  de  coelo,  cum  de  terra  assumpserit, 
sc.  de  corpore  Beatae  Virginis  ;  sed  quia  Divinitas,  quae 
naturae  humanae  unita  est,  de  coelo  venit,  quae  fuit  prior 
quam  Corpus  Christi.  ...Possumus  dupliciter  conformari 
homini  coelesti  :  in  vita  sc.  gratiae  et  gloriae  ;  et  una  est 
via  ad  aliam ;  quia  sine  vita  gratiae  non  pervenitur  ad  vitam 
gloriae.  ...  Ut  ergo  possimus  esse  coelestes,  id  est,  pervenire 
ad  vitam  gloriae,  portemus  imaginem  coelestis  per  vitam 
gratiae.  Coloss.  3,  9  :  Exuentes  veterem  hominem,  induite 
novum  hominem,  sc.  Christum.  Rom.  8,  29  :  Quos  praescivit 
et  praedestinavit  conformes  fieri  imagini  Filii  sui.  Sic  ergo 
debemus  conformari  coelesti  in  vita  gratiae,  quia  alias  non 
perveniemus  ad  vitam  gloriae.  » 


II 

Definitum  catholicae  fidei  dogma  de  Immaculata  Concep¬ 
tione  non  est  conceptio  Beatae  Virginis  ante  infu¬ 
sionem  animae  rationalis,  neque  sanctificatio  eius 
ante  animationem,  sed  sanctificatio  Beatissimae  Vir¬ 
ginis  postquam  cuncta  eius  perfecta  sunt,  scilicet 
et  corpus  et  anima ;  id  est,  in  primo  momento  suae 
animationis  seu  in  primo  instanti  temporis  suae 
existentiae  personalis. 

Ita  Constitutio  dogmatica,  qua  definitur  Beatissimae 
Virginis  Mariae  Immaculata  Conceptio,  ad  litteram  habet  : 

«  Quoniam  vero  quae  ad  cultum  pertinent,  intimo  plane 
vinculo  cum  eiusdem  obiecto  conserta  sunt,  neque  rata  et 
fixa  manere  possunt,  si  illud  anceps  sit  et  in  ambiguo  versetur, 
idcirco  Decessores  Nostri  Romani  Pontifices  omni  cura 
Conceptionis  cultum  amplificantes,  illius  etiam  obiectum  ac 
doctrinam  declarare  et  inculcare  impensissime  studuerunt. 
Etenim  clare  aperteque  docuere  festum  agi  de  Virginis 
Conceptione,  atque  uti  falsam  et  ab  Ecclesiae  mente  alienis¬ 
simam  proscripserunt  illorum  opinionem,  qui  non  Concep¬ 
tionem  ipsam,  sed  sanctificationem  ab  Ecclesia  coli  arbitra¬ 
rentur  et  affirmarent.  Neque  mitius  cum  iis  agendum  esse 
existimarunt,  qui  ad  labefactandam  de  Immaculata  Virginis 
Conceptione  doctrinam,  excogitato  inter  primum  atque 
alterum  Conceptionis  instans  et  momentum  discrimine, 
asserebant  celebrari  quidem  Conceptionem,  sed  non  pro 
primo  instanti  atque  momento.  Ipsi  namque  Praedecessores 
Nostri  suarum  partium  esse  duxerunt  et  Beatissimae  Vir¬ 
ginis  Conceptionis  festum  et  Conceptionem  pro  primo  instanti 
tamquam  verum  cultus  obiectum  omni  studio  tueri  ac  pro¬ 
pugnare.  Hinc  decretoria  plane  verba,  quibus  Alexander  VII, 
Decessor  Noster  sinceram  Ecclesiae  mentem  declaravit  in- 
quiens  :  Sane,  vetus  est  Christi  fidelium  erga  eius  Beatissimam 
Matrem  Virginem  Mariam  pietas  sentientium  eius  animam 
primo  instanti  creationis  atque  infusionis  in  corpus  fuisse 
speciali  Dei  gratia  et  privilegio,  intuitu  meritorum  Iesu  Christi 
eius  Filii,  humani  generis  Redemptoris,  a  macula  peccati 
originalis  praeservatam  immunem,  atque  in  hoc  sensu  eius 
Conceptionis  festivitatem  solemni  ritu  colentium  et  celebran¬ 
tium.  »  1  Circa  quod  notare  oportet  : 

i°  Ut  enim  ad  hoc  idem  propositum  distinguit  Bene¬ 
dictus  XIV.  :  «  Conceptio  dupliciter  accipi  potest  :  vel  enim 
est  activa,  in  qua  sancti  Beatae  Virginis  parentes  opere 
maritali  invicem  convenientes  praestiterunt  ea,  quae  maxime 
spectabant  ad  ipsius  corporis  formationem,  organizationem 
et  dispositionem  ad  recipiendam  animam  rationalem  a  Deo 

1  Alexander  VII.  Const.  Sollicitudo  omnium  Ecclesiarum, 
7.  dec.  1661. 

infundendam  ;  vel  est  passiva,  cum  rationalis  anima  cum 
corpore  copulatur.  Ipsa  animae  infusio  et  unio  cum  corpore 
debite  organizato  vulgo  nominatur  Conceptio  passiva,  quae 
sc.  fit  illo  ipso  instanti,  quo  rationalis  anima  corpori  omnibus 
membris  ac  suis  organis  constanti  unitur.  Non  hic  de  activa 
Conceptione  sermo  est,  sed  de  passiva;  quae  pura  et  imma¬ 
culata  fuisse  dicitur.  Beata  enim  Virgo  ab  originali  labe  fuit 
immunis,  et  a  communi  omnium  hominum  contagione  libera 
per  gratiam  sanctificantem,  quam  Deus  illi  indidit  in  primo 
Conceptionis  momento,  cum  anima  corpori  iam  membris  suis 
instructo  unita  fuit  1.  » 

2°  Conceptio  autem  quae  activa  denominatur,  se  habet 
ex  parte  parentum  Beatissimae  Virginis,  et  totum  illud  com¬ 
plectitur  temporis  spatium  quod  intercedit  inter  actum 
parentum  quo  proles  generatur  et  in  ventre  matris  conci¬ 
pitur,  atque  momentum  temporis  quando  proles  concepta 
animatur.  De  huiusmodi  Conceptione  loquitur  semper  ac 
constanter  D.  Thomas,  dum  III.  Sent.  dist.  3.  q.  1.  a.  1. 
quaerit  :  Utrum  Beata  Virgo  fuerit  antea  sanctificata  quam 
conceptio  eius  finiretur  ?  Et  respondet  :  «  Ad  primam  ergo 
quaestionem  dicendum,  quod  nullo  modo  in  parentibus 
sanctificari  potuit,  neque  etiam  in  ipso  actu  conceptionis 
eius.  Conditio  enim  spiritualis  a  parentibus  in  prolem  non 
transit,  nisi  sit  ad  naturam  pertinens  ;  ut  grammatica  patris 
in  filium  non  transit,  quia  perfectio  personalis  est.  Unde  et 
sanctificatio  parentum  in  Beatam  Virginem  transfundi  non 
potuit,  nisi  curatum  esset  in  eis  non  solum  id  quod 
personae  est,  sed  etiam  id  quod  est  naturae,  in  quantum 
huiusmodi  :  quod  quidem  Deus  facere  potuit,  sed  non 
decuit.  Perfecta  enim  naturae  curatio  ad  perfectionem 
gloriae  pertinet ;  et  ideo  sic  in  statu  viae  parentes  eius 
curati  non  fuerunt,  ut  prolem  suam  sine  originali  peccato 
conciperent ;  et  ideo  Beata  Virgo  in  peccato  originali  fuit 
concepta.  Propter  quod  B.  Bernardus  in  Epistola  ad  Cano¬ 
nicos  Lugdunenses  scribit  Conceptionem  illius  celebrandam 

1  Benedictus  XIV.,  De  festis  B.  Mariae  Virginis,  cap.  15.  De 
festo  Conceptionis  B.  Virg.  die  8.  decemb. 

non  esse,  quamvis  in  quibusdam  ecclesiis  ex  devotione 
celebretur,  non  considerando  Conceptionem,  sed  potius 
sanctificationem ;  quae  quando  determinate  fuerit,  incer¬ 
tum  est.  »  De  huiusmodi  Conceptione  loquitur  quoque 
D.  Thomas,  cum  in  Quodlibeto  VI.  a.  7.  quaerit  :  Utrum 
liceat  celebrare  Conceptionem  Dominae  nostrae  ?  Et  respon¬ 
det,  dicendum  similiter,  videlicet,  quod  «  eius  Conceptio 
non  est  celebranda  ».  Quare  ita?  Quoniam  agitur  de  con¬ 
ceptione  prolis  quae  praecedit  infusionem  animae  rationalis. 
Unde  ait  :  «  Creditur  enim,  quod  cito  post  conceptionem 
et  animae  infusionem  fuerit  sanctificata.  »  De  huiusmodi 
Conceptione  Beatissimae  Virginis  ante  animae  eius  infusio¬ 
nem  manifestum  est  quod  etiam  loquitur  D.  Thomas,  quando 
in  III.  q.  27.  a.  2.  quaerit  :  Utrum  Beata  Virgo  fuerit  sanc¬ 
tificata  ante  animationem  ?  Et  inter  argumenta  quae  affe¬ 
runtur  ad  concludendum,  quod  B.  Virgo  sanctificata  fuerit 
ante  animationem,  istud  in  tertio  loco  opponitur  :  «  Sicut 
dictum  in  a.  i°,  non  celebratur  festum  nisi  de  aliquo  Sancto. 
Sed  quidam  celebrant  festum  Conceptionis  Beatae  Virginis. 
Ergo  videtur,  quod  in  ipsa  sua  Conceptione  fuerit  sancta  ; 
et  ita  quod  ante  animationem  fuerit  sanctificata  ».  Ac  D. 
Thomas  respondet  :  «  Ad  tertium  dicendum,  quod  licet  Ro¬ 
mana  Ecclesia  Conceptionem  Beatae  Virginis  non  celebret, 
tolerat  tamen  consuetudinem  aliquarum  ecclesiarum  illud 
festum  celebrantium.  Unde  talis  celebritas  non  est  totaliter 
reprobanda.  Nec  tamen  per  hoc,  quod  festum  Conceptionis 
celebratur,  datur  intelligi,  quod  in  sua  Conceptione  fuerit 
sancta  ;  sed  quia  quo  tempore  sanctificata  fuerit,  igno¬ 
ratur,  celebratur  festum  sanctificationis  eius  potius  quam 
Conceptionis  in  die  Conceptionis  eius.  » 

30  Cum  ergo  Conceptio,  de  qua  S.  Thomas  loquitur  et 
quam  celebrare  Angelicus  Doctor  constanter  negat,  sit 
Conceptio  quae  dicitur  activa,  id  est,  Conceptio  Beatissimae 
Virginis  ante  animationem,  iure  merito  distinguit  inter 
Conceptionem  ipsam  atque  sanctificationem;  aliter  dicere 
oporteret  Beatissimam  Virginem  fuisse  sanctificatam  vel  in 
suis  parentibus  vel  in  carne  sua  ante  animationem.  Et  si 
quocumque  modo  ante  animationem  Beatissima  Virgo 

sanctificata  fuisset,  iam  personaliter  non  indiguisset 
redemptione  et  salute  quae  est  per  Christum. 

40  Iure  quoque  merito  docet  D.  Thomas  :  «  Nec  tamen 
per  hoc  quod  festum  Conceptionis  celebratur,  datur  intelligi 
quod  in  sua  Conceptione  fuerit  sancta ;  sed  quia  quo  tempore 
sanctificata  fuerit,  ignoratur,  celebratur  festum  sanctifica¬ 
tionis  eius  potius  quam  Conceptionis  in  die  Conceptionis 
ipsius.  »  Etenim  nihil  celebratur  ab  Ecclesia  nisi  quod  est 
sanctum  ;  si  autem  celebraretur  festum  Conceptionis  Beatis¬ 
simae  Virginis  in  die  Conceptionis  ipsius,  tunc  Beatissima 
Virgo  in  ipsa  sua  Conceptione  quae  vocatur  activa,  fuerit 
sancta  ;  «  et  ita  (addit  Angelicus  Doctor)  quod  ante  anima¬ 
tionem  fuerit  sanctificata  »  ;  «  et  ita  non  indiguisset  redem¬ 
ptione  et  salute  quae  est  per  Christum  »  ipsamet  Virginis 
persona  quae  constituitur  ex  unione  substantiali  animae 
et  corporis,  ac  proinde  post  animationem  ordine  naturae. 

50  Verumenim  vero,  tempore  S.  Thomae,  licet  Romana 
Ecclesia  Conceptionem  Beatissimae  Virginis  non  celebrabat, 
tolerabat  tamen  consuetudinem  aliquarum  ecclesiarum  illud 
festum  celebrantium.  «  Unde  (infert  D.  Thomas)  talis  cele¬ 
britas  non  est  totaliter  reprobanda.  »  Erat  quidem  reprobanda  ; 
sed  non  totaliter.  Reprobanda  enim  :  quia  S.  Bernardus 
reprobaverat ;  quia  D.  Thomas  ipse  videtur  etiam  reprobare, 
dum  negat  talem  Conceptionem  esse  celebrandam ;  quia, 
iuxta  mentem  plurium  theologorum  hanc  celebritatem 
propugnantium,  per  hoc  quod  festum  Conceptionis  cele¬ 
brabatur,  dabatur  intelligi  quod  Beata  Virgo  in  sua  Conce¬ 
ptione  activa  fuerit  sancta  ;  id  est,  sanctificata  in  parentibus, 
sanctificata  antequam  eius  generatio  finiretur,  sanctificata 
in  carne  sua,  sanctificata  quocumque  modo  ante  animatio¬ 
nem  ;  ideoque  reprobanda,  quia  B.  Virgo,  ita  sanctificata 
ante  ipsam  constitutionem  suae  propriae  personae,  iam  non 
indiguisset  ratione  suae  personae  redemptione  et  salute, 
quae  est  per  Christum.  Attamen  non  totaliter  reprobanda  ; 
quia  Romana  Ecclesia,  etsi  non  celebrabat  huiusmodi  Con¬ 
ceptionem,  tolerabat  consuetudinem  aliquarum  ecclesiarum 
illud  festum  celebrantium  ;  quia  talis  celebritas  poterat  in 
bono  ac  recto  sensu  explicari,  non  quidem  intelligendo 

Conceptionem  ante  animationem,  sed  post  Virginis  anima¬ 
tionem.  Quonam  tempore  ?  «  Quo  tempore  sanctificata  fuerit, 
ignoratur  »  :  respondet  D.  Thomas.  Verumtamen,  quocumque 
tempore  post  animationem  Beatissima  Virgo  sanctificata 
fuerit,  etiam  in  primo  temporis  momento,  dicenda  abs  dubio 
erat  Sancta  in  sua  Conceptione  passiva  et  adaequate  sumpta. 
Unde  : 

6°  Quando  autem  iam  Romana  Ecclesia  Conceptionem 
Beatissimae  Virginis  incepit  celebrare,  tunc  Romani  Ponti¬ 
fices  clare  et  aperte  docuerunt  festum  agi  de  Virginis  Con¬ 
ceptione  post  animationem  et  «  Conceptionem  pro  primo 
instanti  tamquam  verum  cultus  obiectum  omni  studio  tueri 
et  propugnare  ».  Nimirum  :  «  Eius  animam  primo  instanti 
creationis  atque  infusionis  in  corpus  fuisse  speciali  Dei 
gratia  et  privilegio,  intuitu  meritorum  Iesu  Christi  eius 
Filii,  humani  generis  Redemptoris,  a  macula  peccati  origi¬ 
nalis  praeservatam  immunem,  atque  in  hoc  sensu  eius  Con¬ 
ceptionis  festivitatem  solemni  ritu  colentium  et  celebrantium.» 
Atque  in  hoc  sensu,  quatenus  sc.  agitur  de  primo  instanti 
temporis  quo  anima  Beatissimae  Virginis  Mariae  fuit  simul 
et  creata  et  infusa  in  corpus  et  per  gratiam  iustificantem 
sanctificata,  nullum  excogitandum  discrimen  inter  primum 
atque  alterum  Conceptionis  instans  et  momentum,  neque 
inter  Conceptionem  ipsam  et  sanctificationem  ;  nam  verum 
cultus  obiectum,  dum  Ecclesia  celebrat  Immaculatam  Bea¬ 
tissimae  Virginis  Conceptionem,  est  Conceptio  ipsa,  quae 
vocatur  passiva  et  adaequate  sumpta,  pro  primo  instanti 
temporis  sanctificata  et  sancta  ;  ideoque,  a  macula  peccati 
originalis  praeservata  immunis. 

70  Distinguere  tamen  oportet  inter  Conceptionem  Domini 
Nostri  Iesu  Christi  et  Conceptionem  Beatissimae  Virginis 
Matris  eius  :  utraque  Conceptio,  sancta  ;  utraque,  Immaculata; 
at  non  eodem  modo  ;  nam  in  Christo  est  similiter  sancta  et 
immaculata  tam  Conceptio  activa  quam  passiva;  et  in  Bea¬ 
tissima  Virgine  Matre  Christi  solummodo  est  sancta  atque 
immaculata  conceptio  passiva  adaequate  sumpta,  non  autem 
conceptio  activa,  nec  ipsa  passiva  inadaequate  sumpta  quae 
praecedit  tempore  animationem  carnis  per  animam  ratio- 

nalem.  Christus  Dominus  fuit  sanctus  et  in  sua  origine  ab 
omni  peccato  immunis  vi  ipsius  Conceptionis ;  Beatissima 
Virgo  Mater  eius  fuit  quoque  sancta  et  in  primo  instanti 
suae  Conceptionis  passivae  adaequate  sumptae  ab  omni  labe 
originalis  culpae  praeservata  immunis,  non  quidem  vi  ipsius 
Conceptionis,  sed  vi  privilegii  ex  meritis  Christi  Redemp¬ 
toris  concessi.  Et  hoc  est  quod  D.  Thomas  docet,  III. 
q.  14.  a.  3.  ad  1.  :  «  Caro  Virginis  concepta  fuit  in  originali 
peccato  ».  Et  ibid.  q.  31.  a.  7.  :  «  Corpus  Beatae  Virginis 
totum  fuit  in  originali  peccato  conceptum,  ut  supra  dictum 
est,  q.  27.  a.  2.  ad  2.  »  Atque  in  ista  famosa  responsione 
ad  2.  nihil  aliud  necessario  exprimitur,  neque  aliud  intendit 
Angelicus  Doctor  significare,  nisi  differentiam  inter  utram¬ 
que  Conceptionem,  cum  ait  :«  ...  Et  ideo  sub  Christo,  qui 
salvari  non  indiguit,  tamquam  universalis  Salvator,  maxima 
fuit  Beatae  Virginis  puritas.  Nam  Christus  nullo  modo 
contraxit  originale  peccatum,  sed  in  ipsa  sua  conceptione 
(1 activa ,  nam  D.  Thomas  semper  loquitur  de  ista,  etiam 
cum  de  B.  Virgine  loquitur)  fuit  sanctus,  secundum  illud 
Luc.  1,  35  :  Quod  ex  te  nascetur  Sanctum,  vocabitur  Filius 
Dei.  » 

8°  Igitur  Beatissima  Virgo  Maria,  Dei  Genitrix  et  divinae 
gratiae  Mater,  fuit  speciali  Dei  gratia  et  privilegio,  intuitu 
meritorum  Iesu  Christi  eius  Filii,  humani  generis  Redem¬ 
ptoris,  a  macula  peccati  originalis  praeservata  immunis  ; 
fuit  ergo  sanctificata  et  sancta  in  primo  instanti  creationis 
atque  infusionis  animae  eius  in  corpus,  quod  est  primum 
et  unum  et  idem  temporis  momentum  suae  animationis 
suaeque  propriae  et  personalis  existentiae.  Unde  animatio 
non  praecessit  ordine  temporis  infusionem  gratiae  sanctifi¬ 
cantis  in  animam  ;  bene  tamen  ordine  naturae ;  quemadmo¬ 
dum  de  angelis,  quos,  secundum  Augustinum  et  D.  Thomam, 
«  Deus  sanctificavit  simul  in  eis  condens  naturam  et  largiens 
gratiam  »,  tradit  ipse  Angelicus  Doctor,  I.  q.  62.  a.  3.  ad  1.  : 
«  Dicendum,  quod  informitas  illa  angeli  potest  intelligi  vel 
per  comparationem  ad  formationem  gloriae,  sic  praecessit 
tempore  informitas  formationem  ;  vel  per  comparationem  ad 
formationem  gratiae,  et  sic  non  praecessit  ordine  temporis, 

sed  ordine  naturae;  sicut  etiam  de  formatione  corporali 
Augustinus  ponit.,  I.  Super  Genesim  ad  litteram,  cap.  15.  » 
Ita  pariter  prima  sanctificatio  Beatissimae  Virginis  fuit  simul 
tempore  atque  ipsius  animatio  ;  animatio  autem  eius,  licet 
non  praecesserit  tempore  sanctificationem  animae,  praecessit 
tamen  ordine  naturae.  Prius  namque  prioritate  naturae  est 
animam  B.  Virginis  a  Deo  creari,  quam  in  corpus  infundi ; 
et  prius  est  ipsam  in  corpus  infundi,  quam  corpus  animari ; 
et  prius  est  corpus  per  animam  animari,  quam  animam  per 
gratiam  sanctificari ;  quamvis  huiusmodi  omnia  sint  simul 
in  uno  eodemque  momento  temporis. 


III 

Definitum  catholicae  fidei  dogma  de  Immaculata  Con¬ 
ceptione  est  ipsamet  persona  Beatissimae  Virginis 
Maria,  ex  substantiali  unione  animae  et  corporis  iam 
perfecte  constituta,  atque  in  primo  instanti  suae 
propriae  existentiae  personalis  ab  omni  originalis 
culpae  labe  praeservata  immunis. 

I  1 

Bullae  dogmaticae  textus.  —  a)  «  Hinc  decretoria  plane 
verba,  quibus  Alexander  VII.,  Decessor  Noster,  sinceram 
Ecclesiae  mentem  declaravit,  inquiens  :  Sane,  vetus  est  Christi 
fidelium  erga  eius  Beatissimam  Matrem  Virginem  Mariam 
pietas  sentientium  eius  animam  primo  instanti  creationis 
atque  infusionis  animae  in  corpus  fuisse  speciali  Dei  gratia  et 
privilegio,  intuitu  meritorum  Iesu  Christi,  eius  Filii,  humani 
generis  Redemptoris,  a  macula  peccati  originalis  praeservatam 
immunem,  atque  in  hoc  sensu  eius  Conceptionis  festivitatem 
solemni  ritu  colentium  et  celebrantium.  »  b)  «  Constitutiones 
et  decreta  a  Romanis  Pontificibus  Praedecessoribus  Nostris, 
et  praecipue  a  Sixto  IV.,  Paulo  V.,  et  Gregorio  XV.  edita  in 
favorem  sententiae  asserentis  :  Animam  Beatae  Mariae 
Virginis  in  sui  creatione  et  in  corpus  infusione,  Spiritus 
Sancti  gratia  donatam,  et  a  peccato  originali  praeservatam, 

fuisse...  »  c )  «  Definimus  doctrinam,  quae  tenet  Beatissimam 
Virginem  Mariam  in  primo  instanti  suae  Conceptionis  fuisse... 
ab  omni  originalis  culpae  labe  praeservatam,  esse  a  Deo 
revelatam.  » 

Quot  et  quanta  sub  nomine  peccati  originalis  veniant 
intelligenda.  —  i°  Ut  supra  ex  professo  manet  declaratum, 
peccatum  originale  contraponitur  ad  originalem  iustitiam  ; 
iustitia  vero  originalis  in  qua  primus  homo  fuit  constitutus 
et,  secundum  Augustinum  et  D.  Thomam,  creatus,  plurima 
gratuita  et  supernaturalia  dona  complectebatur,  nimirum  : 
Subiectionem :  a)  mentis,  id  est,  voluntatis  et  intellectus,  Deo  ; 
b)  inferiorum  virium,  rationi ;  c)  et  corporis,  animae.  Prima 
autem  subiectio  erat  causa  et  secundae  et  tertiae.  Quamdiu 
enim  ratio  manebat  Deo  subiecta,  inferiora  ei  subdebantur. 
Atque  nec  illa  subiectio  corporis  ad  animam,  nec  inferiorum 
virium  ad  rationem,  erat  pure  naturalis  ;  ac  perinde  nec  illa 
prima  subiectio,  qua  ratio  Deo  subdebatur,  erat  tantummodo 
secundum  naturam,  sed  etiam  secundum  supernaturale 
donum  gratiae.  Unde,  tametsi  iustitia  originalis  dicat  plus 
quam  gratia  gratum  faciens,  gratia  tamen  sanctificans  seu 
gratum  faciens  erat  velut  radix  iustitiae  originalis  ;  et  iustitia 
originalis  se  habebat  quasi  gratia  quaedam  gratis  data  et 
fundata  super  gratiam  gratum  facientem  h 

2°  Quapropter,  cum  peccatum  originale  formaliter  sit 
carentia  originalis  iustitiae  in  humana  natura  ex  primis 
parentibus  per  viam  generationis  ad  nos  usque  derivata, 
idcirco  peccatum  originale  est  peccatum  naturae;  et  sicut 
natura  humana  ex  multis  partibus  componitur,  ita  multa 
conveniunt  ad  originale  peccatum,  sc.  defectus  diversarum 
partium  humanae  naturae  ;  et  tale  peccatum  naturae  est 
personae  secundum  naturam  quam  ab  alio  traxit  per  origi¬ 
nem  ;  et  ideo  omnes  defectus  in  natura  prolis  inventi,  derivati 
a  peccato  primi  parentis,  habent  rationem  peccati  originalis, 
dummodo  sit  in  subiecto  quod  sit  susceptivum  culpae  ;  vel 
respondent  peccato  originali  ut  poena  concomitans  2. 

1  I.  q.  105. 

De  Malo,  q.  4.  a.  2.  et  q.  5.  a.  4. 

3°  Omnes  ac  singuli  defectus  qui,  provenientes  ex  carentia 
seu  privatione  originalis  iustitiae,  comprehenduntur,  sive 
secundum  rationem  culpae  sive  secundum  rationem  poenae, 
sub  nomine  peccati  originalis,  eodem  modo  traducuntur  ex 
Adamo  in  posteros  quomodo  traducitur  humana  natura  ; 
quae  quidem  traducitur  non  quidem  secundum  se  totam,  sed 
secundum  aliquam  sui  partem,  sc.  secundum  carnem,  cui 
Deus  animam  infundit  ;  et  sic,  sicut  anima  divinitus  infusa 
pertinet  ad  naturam  humanam  ab  Adam  derivatam,  propter 
carnem  cui  coniungitur,  ita  et  defectus  praedicti  pertinent, 
ad  animam  propter  carnem  quae  ab  Adam  propagatur,  non 
solum  secundum  corpulentam  substantiam,  sed  etiam  secun¬ 
dum  seminalem  rationem  ;  id  est,  non  solum  materialiter,  sed 
sicut  ab  activo  principio;  sic  enim  filius  accipit  a  patre 
naturam  humanam.  Unde  peccatum  originale  fuit  quidem 
in  ipso  Adamo,  sicut  in  prima  causa  principali ;  in  semine 
autem  corporali  est  peccatum  originale  sicut  in  causa  instru- 
mentali,  eo  quod  per  virtutem  activam  seminis  traducitur 
peccatum  originale  in  prolem  simul  cum  natura  humana. 
Et  hoc  est,  quod  vocatur  infectio  carnis,  ex  qua  maculatur 
anima,  et  contagio  originalis  peccati  natura  et  persona 
hominis  ex  Adam  per  viam  generationis  descendentis 
inquinatur  1. 


1  De  Malo,  q.  4.  a.  1.  —  I.-II.  q.  33.  a.  1.  —  Et  Caietanus,  In 
7.-7/.  q.  81.  a.  4.  ad  hoc  propositum  diversos  textus  D.  Thomae 
declarat  atque  in  harmonia  esse  ostendit  ita  scribens  :  «  In  a.  4. 
eiusdem  81.  quaestionis  in  responsione  ad  2. :  Caro  non  inficit  animam, 
nisi  in  quantum  est  principium  activum  in  generatione ,  dubium  occurrit; 
quia  Auctor  (D.  Thomas)  77.  Sent.  dist.  30.  q.  1.  a.  2.  ad  3.  et  5.,  et 
hic  in  a.  1.  ad  4.  tenet  animam  infici  ex  carne  quae  est  pars  geniti, 
quam  constat  non  esse  principium  activum  in  generatione  ;  nunc 
vero  dicit,  quod  caro  non  inficit  nisi  inquantum  est  principium  activum 
in  generatione.  Non  enim  stant  haec  duo  simul.  — Ad  hoc  dicitur,  quod 
carnis  nomine  quatuor  accipere  possumus  :  corpus  paternum,  ex  quo 
deciditur  semen  ipsum  ;  semen,  secundum  virtutem  activam  in 
spiritu  spumoso  ;  carnem,  quae  fit  pars  prolis  in  ipsa  unione  ad  ani¬ 
mam  ;  et  carnem,  ut  perseverantem  in  prole.  Et  retrogrado  ordine 
procedendo,  caro  perseverans  inficit  animam  mediante  proprio  con¬ 
sensu,  dum  concupiscit  adversus  spiritum.  Caro  vero  in  unione,  ut 

4°  Quae  quidem  dilucide  ita  a  D.  Thoma  declarantur  : 
«  Peccatum  originale  dicitur  peccatum  totius  naturae,  sicut 
peccatum  actuale  dicitur  peccatum  personale.  Unde,  quae  est 
comparatio  peccati  actualis  ad  unam  personam  singularem, 
eadem  est  comparatio  peccati  originalis  ad  totam  naturam 
humanam  traditam  a  primo  parente,  in  quo  fuit  peccati 
initium,  et  per  cuius  voluntatem  in  omnibus  originale  pecca¬ 
tum  voluntarium  reputatur.  Sic  ergo  originale  peccatum 
est  in  anima,  in  quantum  pertinet  ad  humanam  naturam. 
Humana  autem  natura  traducitur  a  parente  in  filium  per 
traductionem  carnis,  cui  postmodum  anima  infunditur  ;  et 
ex  hoc  infectionem  incurrit,  quod  fit  cum  caine  traducta  una 
natura.  Si  enim  non  uniretur  ei  ad  constituendam  naturam, 
sicut  angelus  unitur  corpori  assumpto,  infectionem  non 
reciperet.  Sicut  in  natura  Adae  erat  natura  omnium  nostrum 
originaliter,  ita  et  peccatum  originale,  quod  in  nobis  est, 
erat  in  illo  peccato  originali  originaliter.  Nam  peccatum 
originale,  ut  dictum  est,  per  se  recipit  natura,  anima  vero 
ex  consequenti  x.  » 

5°  Anima  igitur  rationalis  recipit  infectionem  ex  hoc, 
quod  unitur  carni  infectae  cum  qua  fit  una  natura,  atque 
ex  ista  unione  substantiali  animae  et  corporis  resultat  con¬ 
stituta  persona  huius  unius  naturae  infectae  ;  ex  qua  quidem 
naturae  corruptione,  in  se  virtutem  peccati,  ex  quo  causata  est, 
continente,  oriuntur  ac  traducuntur  per  actum  naturae,  qui 
est  carnis  propagatio,  omnia  illa  quae  simul  sumpta  peccatum 

stat  sub  actione  seminis  generando,  viventis,  inficere  dici  potest  ut 
materia,  cui  coap  atur  forma  in  constitutione  naturae.  Magis  tamen 
et  verius  dicitur,  quod  semen  inficit,  cui  proprie  convenit  actio  naturae  ; 
et  eadem  ratione,  licet  remote,  paternum  corpus,  in  quantum  mediante 
semine  active  generat.  Ex  quibus  patet,  quod  verissimum  est  quod 
caro  non  inficit  sola  (quod  dico  propter  carnem  ut  perseverantem), 
nisi  pro  quanto  est  principium  activum  ;  quia  si  caro  in  unione  inficit, 
hoc  habet  ut  stat  sub  principio  activo.  Et  sic,  verificatur  etiam 
illud  comparativum  magis,  in  primo  a.  positum,  ad  4.  ;  magis 
namque  inficit  semen  quam  caro  in  unione,  quia  propter  illud  ;  et 
quam  caro  perseverans,  quia  non  nisi  diminute  inficit,  ut  dictum  est, 
concupiscendo.  » 

1  De  Potentia,  q.  3.  a.  9.  ad  3.  et  4. 

originale  constituunt  ac  denominantur ;  quorum  quaedam 
habent  rationem  culpae,  quaedam  vero  rationem  poenae  in 
persona  generati.  Etenim  ex  hoc  ipso  quod  illa  infectio  carnis 
cui  anima  coniungitur  et  cum  qua  fit  natura  una  ;  ex  hoc,  in¬ 
quam,  ipso  quo  illa  naturae  corruptio,  in  se  virtutem  peccati,  ex 
quo  causata  est,  continens,  personam  attingit  : 

a)  Ipsam  personam  indignam  Dei  gratia  efficit;  nam 
descendit  ab  Adamo  per  viam  generationis  ;  et  ideo 
meretur,  ut  filius  Adami,  privari  iustitia  originali  quae 
fuit  data  primo  homini,  non  ut  singulari  personae  tan¬ 
tum,  sed  ut  cuidam  principio  totius  humanae  naturae,  ut 
sc.  ab  eo  per  originem  derivaretur  in  posteros. 

b)  Ex  hoc  quod  filius  Adami  debet  carere  originali  iustitia, 
debet  non  habere  gratiam  illam  sanctificantem,  quae  erat 
veluti  radix  omnium  supernaturalium  donorum  quae  sub 
gratuito  dono  communi  originalis  iustitiae  continebantur. 

c)  Ex  defectu  vero  gratiae  gratum  facientis,  in  qua 
fundabatur  originalis  iustitia  et  quam  filius  Adami  debebat 
habere  et  propter  voluntariam  culpam  primi  parentis  non 
habet,  relinquitur  etiam  in  anima  filii  Adami  ratio  culpae; 
non  quidem  actualis,  sed  originalis  seu  per  modum  habitus  ; 
non  quidem  per  ordinem  ad  suam  propriam  et  personalem 
voluntatem,  sed  per  comparationem  ad  voluntatem  primi 
parentis  in  quo  omnes  peccaverunt  ;  non  quidem  prout  filius 
Adami  est  persona  quaedam,  non  habito  respectu  ad  natu¬ 
ram,  sed  prout  tota  multitudo  hominum,  a  primo  parente 
humanam  naturam  accipientium,  sunt  quasi  unus  homo, 
unum  corpus  unius  hominis,  una  familia  primi  parentis, 
unum  cum  Adamo  qui  est  omnium  caput. 

d)  Ex  eodem  defectu  gratiae  sanctificantis  in  anima 
relinquitur  quoque  macula;  sed  macula  originalis  quae 
respondet  peccato  originali,  quemadmodum  originale  pecca¬ 
tum  habet  rationem  culpae  in  nobis.  Unde  D.  Thomas, 
I.-II.  q.  86.  a.  i.  ad  3.  :  «  Macula  non  est  aliquid  positive  in 
anima,  nec  significat  privationem  solam,  sed  significat 
privationem  quandam  nitoris  animae  in  ordine  ad  suam 
causam,  quae  est  peccatum  ;  et  ideo  diversa  peccata  diversas 
maculas  inducunt  ;  et  est  simile  de  umbra,  quae  est  privatio 

luminis  ex  obiecto  alicuius  corporis,  et  secundum  diversita¬ 
tem  corporum  obiectorum  diversificantur  umbrae.  » 

e)  Ex  hoc  ipso  defectu  seu  carentia  originalis  iustitiae 
relinquitur  reatus  poenae,  ut  sc.  filius  Adami  praemio  illo 
careat  quod  gratiae  sanctificanti  debebatur.  Huiusmodi 
poena  sc.  carentia  divinae  visionis  originali  peccato  debetur, 
in  quantum  personam  inficit  ;  visio  enim  divina  actum 
quendam  designat  ;  actus  autem  omnis  personae  est,  quia 
actus  individuorum  sunt  :  unde  et  carentia  visionis  ad  per¬ 
sonam  referenda  est  1. 

/)  Ad  carentiam  autem  originalis  iustitiae  sequitur  etiam 
alia  poena,  inquantum  originale  peccatum  naturam  inficit, 
videlicet  rebellio  carnis  ad  spiritum  sive  habitualis  concu¬ 
piscentia  contracta  per  originem  quae  nihil  aliud  est  quam 
destitutio  inferiorum  virium  a  retinaculo  iustitiae  originalis. 
Sublato  enim  freno  originalis  iustitiae,  vis  concupiscibilis 
non  perfecte  subditur  rationi ;  huiusmodi  pronitas  seu  habi¬ 
litas  ad  concupiscendum,  non  servato  ordine  rationis,  dicitur 
habitualis  concupiscentia,  quae  constituit  id  quod  est  mate¬ 
riale  in  originali  peccato  ac  denominatur  fomes  peccati; 
qui,  licet  peccatum  non  sit,  ex  peccato  venit  et  ad  peccatum 
inclinat  2. 

g)  Ac  denique  tandem,  ex  peccato  originali  inquantum 
naturam  inficit,  alia  poena  consequitur  ei  debita,  nempe 
necessitas  moriendi,  passibilitas  et  alia  huiusmodi,  quae 
omnia,  sicut  rebellio  carnis  ad  spiritum,  ex  principiis  naturae 
causantur,  et  speciem  totam  consequuntur,  nisi  miraculose 
aliter  contingat.  Absque  dubio,  secundum  fidem  catholicam 
tenendum  est,  quod  mors  et  omnes  huiusmodi  defectus 
praesentis  vitae,  sunt  poena  peccati  originalis  ;  et  omnes 
isti  defectus  respondent  peccato  originali  ut  poena  conco¬ 
mitans  atque  ex  peccato  originali  procedentes  3. 

1  Vide  II.  Sent.,  dist.  32.  q.  1.  a.  1.  et  2. 

2  De  Malo,  q.  4.  a.  2. 

!  De  Malo,  q.  5.  a.  4.  —  II.  Sent.  dist.  32.  q.  1.  a.  2.  — •  Sum. 
Theol.,  III.  q.  1.  a.  4.  ad  2. 

Fuitne  Beatissima  Virgo  praeservata  in  primo  instanti 
suae  animationis  ab  omnibus  ac  singulis  defectibus  ex  originali 
peccato  provenientibus  ?  —  Constitutio  dogmatica  Ineffa¬ 
bilis  Deus  respondet,  dicendum  :  «  Beatissimam  Virginem  in 
primo  instanti  suae  Conceptionis  fuisse  ab  omni  originalis 
culpae  labe  praeservatam  immunem.  »  Ad  cuius  perfectam 
intelligentiam  adnotare  oportet  cum  D.  Thoma  : 

i°  Quod  peccatum  originale  primo  et  per  se  est  infectio 
naturae ;  et  per  consequens,  inficit  personam,  secundum  quod 
dispositio  naturae  in  personam  redundat.  Unde  ex  defectibus, 
qui  sub  nomine  peccati  originalis  veniunt  intelligendi  atque 
ex  originali  peccato  proveniunt,  quaedam  inficiunt  naturam 
omnibus  hominibus  communem,  quaedam  vero  inficiunt 
personas  in  humana  natura  subsistentes.  Quae  enim  inficiunt 
personam,  constituunt  originale  peccatum  sub  ratione  culpae, 
sub  ratione  maculae,  sub  ratione  reatus  poenae  aeternae  quae 
in  carentia  visionis  divinae  essentiae  consistit,  et  denique 
sub  ratione  fomitis  in  quantum  fomes  pertinet  ad  corruptio¬ 
nem  personae.  Quae  vero  inficiunt  naturam,  sunt  omnia  illa 
quae  ex  principiis  naturae  causantur  et  speciem  totam 
consequuntur,  et  habent  rationem  poenae  quae  culpae  originali 
debetur  secundum  quod  naturam  inficit,  v.  g.  necessitas 
moriendi,  passibilitas,  poenalitates  huius  praesentis  vitae, 
rebellio  carnis  ad  spiritum  sive  fomes  carnis  in  quantum 
fomes  pertinet  ad  corruptionem  naturae  1. 

2°  Sicut  peccatum  originale  hoc  modo  processit, 
quod  primo  persona  primi  parentis  infecit  naturam,  et 
postmodum  vero  natura  infecit  personam  :  ita,  converso 
ordine,  gratia  Christi  Redemptoris  prius  reparat  id  quod 
personae  est,  et  postmodum  simul  in  omnibus  reparabit  id 
quod  naturae  est.  Et  ideo  culpam  originalis  peccati  et  etiam 
poenam  carentiae  visionis  divinae,  quae  respiciunt  personam, 
gratia  Christi  statim  post  baptismum  tollit  ab  homine  ;  sed 

1  II.  Sent.  dist.  32.  q.  1.  a.  2.  —  III.  q.  27.  a.  3. 

17 

poenalitates  praesentis  vitae,  sicut  mors,  fames,  sitis,  et  alia 
huiusmodi,  respiciunt  naturam,  ex  cuius  principiis  causantur, 
prout  est  destituta  originali  iustitia  ;  et  ideo  isti  defectus 
non  tollentur  nisi  in  ultima  reparatione  naturae.  Quapropter 
duplex  distinguitur  sanctificatio  quae  est  emundatio  a  peccato 
originali  (sanctitas  enim  est  perfecta  munditia)  :  una  quidem 
totius  naturae,  in  quantum  sc.  tota  natura  humana  ab  omni 
corruptione  culpae  et  poenae  liberatur  ;  et  haec  erit  in  resur¬ 
rectione.  Alia  vero  est  sanctificatio  personalis,  quae  non 
transit  in  prolem  carnaliter  genitam,  quia  talis  sanctificatio 
non  respicit  carnem,  sed  mentem.  Unde  per  gratiam  Baptismi 
tollitur  in  peccato  originali  id  quod  pertinet  ad  personam,  non 
vero  id  quod  pertinet  ad  naturam;  ideo  Baptismus  hoc  ab 
homine  tollit,  quod  ex  corruptione  naturae  in  personam 
redundabat  ;  et  ideo,  ipsam  infectionem  culpae,  prout  afficit 
personam,  tollit  ;  et  poenam  illam,  quae  etiam  personam 
respicit,  sc.  carentiam  visionis  divinae,  aufert ;  sed  non 
aufert  actu  infectionem  prout  afficit  naturam  ;  nam  etiam 
baptizatus  per  actum  naturae  originale  transmittit  in 
prolem ;  et  similiter  nec  aufert  poenas  quae  consequuntur 
principia  naturae  destitutae  gratia  innocentiae  primi  status, 
cuiusmodi  sunt  rebellio  carnis  ad  spiritum,  et  huiusmodi 
poenalitates  quae  consequuntur  ex  hoc  ipso  quod  homo 
ex  contrariis  compositus  est  et  quantum  ad  corpus  et 
quantum  ad  animam  quodammodo,  sc.  quantum  ad 
appetitum  sensus  et  intellectus  1. 

3°  Attamen  per  gratiam  baptismalem  efficitur,  ut 
huiusmodi  poenae  remanentes  non  dominentur  in  perso¬ 
nam,  sed  magis  ei  subiiciantur  et  in  utilitatem  ipsius 
cedant,  in  quantum  sunt  materia  virtutis  et  occasio 
humilitatis  et  exercitii.  Inde  anima  purgatur  a  macula 
culpae,  et  per  consequens  solvitur  reatus  poenae  ;  ac 
dispositio  ad  malum  quae  fomes  et  concupiscentia  dicitur, 
licet  non  totaliter  tollatur  usque  ad  statum  beatitudinis, 
quo  natura  perfecte  curabitur ,  tamen  minuitur ,  in 


1  III.  q.  27.  a.  2.  ad  4.  et  q.  69.  a.  3,  ad  3.  —  IV.  Sent.  dist.  4. 
q.  2.  a.  1. 

quantum  gratia,  quam  quis  in  Baptismo  consequitur,  in 
contrarium  inclinat  ei  ad  quod  fomes  disponebat  ;  et  ita 
virtus  fomitis  in  nobis  per  auxilium  gratiae  minuitur  1. 

40  Simpliciter  loquendo,  melius  esset  homini  fomite 
carere  quam  ipsum  habere  ;  constat  enim,  quod  ex  abun¬ 
dantia  gratiae  fit  in  aliquibus  quod  a  fomite  liberantur. 
Sed  quoad  aliquid  et  quantum  ad  aliquem  statum  hominis, 
expedit  fomitem  habere,  ne  in  superbiam  elatus  cadat. 
Quantumcumque  de  gratia  baptismali  in  Baptismo  infunda¬ 
tur,  numquam  tamen  potest  hoc  efficere,  ut  ex  toto  tollat 
fomitem  ;  quia  gratia  illa  non  est  ordinata  nisi  ad  curandum 
infectionem  personae  ex  infectione  naturae  procedentem. 
Posset  tamen  Deus  alterius  generis  gratiam  infundere,  per 
quam  totum  tolleretur,  ut  sic  simul  et  personae  et  naturae 
infectio  gratiae  cederet  2. 

5°  Unde  in  regeneratis  per  gratiam  statim  tolluntur 
omnia  illa  quae  cum  gratia  gratum  faciente  nequeunt  stare 
simul,  nempe  :  ratio  culpae,  ratio  maculae ,  ratio  reatus  aeterni  ; 
sed  iuxta  ordinariam  legem  non  removentur  ea  quae  naturam 
inficiunt  secundum  quod  ad  naturam  per  se  referuntur,  sicut 
fomes,  passibilitas,  necessitas  moriendi  et  huiusmodi ;  hoc 
enim  erit  in  patria,  quando  nostra  natura  perfectae  Ubertati 
restituetur  3. 

6°  Quapropter  peccatum  originale  etiam  in  ipsis  regene¬ 
ratis  non  ex  toto  tollitur  ;  sed  quoad  aliquid  aufertur,  et 
quoad  aliquid  remanet.  Peccatum  originale  per  Baptismum 
aufertur  reatu,  in  quantum  anima  recuperat  gratiam  quantum 
ad  mentem.  Remanet  tamen  peccatum  originale  actu,  quantum 
ad  fomitem,  qui  est  inordinatio  inferiorum  partium  animae 
et  ipsius  corporis,  secundum  quod  homo  generat,  et  non 
secundum  mentem.  Et  ideo  baptizati  traducunt  peccatum 
originale ;  non  enim  generant  in  quantum  sunt  renovati 
per  Baptismum,  sed  in  quantum  retinent  adhuc  aliquid 
de  vetustate  primi  peccati  4. 

1  II.  Sent.  dist.  32.  q.  1.  a.  1.  —  IV.  Sent.  dist.  4.  q.  2.  a.  1. 

2  II.  Sent.  dist.  32.  q.  1.  a.  2.  ad  4.  et  5. 

3  II.  Sent.  dist.  32.  q.  1.  a.  2. 

1  I.-II.  q.  81.  a.  3. 

7°  Quae  quidem  D.  Thomae  verba  declarans  Caietanus  : 
«  Scito,  quod  peccatum  originale  in  baptizato  dicitur  rema¬ 
nere  actu  et  transire  reatu.  Quia  et  vere  actu  remanet  privatio 
iustitiae  originalis  ;  sumus  adhuc  illa  privati.  Quoniam, 
quamvis  habeamus  gratiam  gratum  facientem  coniungentem 
supremum  hominis  Deo,  non  tamen  habemus  eam  secundum 
eum  effectum  qui  est  iustitia  originalis,  in  statu  isto.  Gratia 
enim  (ut  in  Prima  Parte  Summae,  q.  95.  a.  i.  dictum  fuit)  est 
radix  originalis  iustitiae  ;  quae,  olim  cum  suo  fructu  perdita, 
per  Baptismum  reparatur  secundum  se,  tantum  fructum 
factura  iustitiae  originalis  post  resurrectionem.  Et  vere 
transit  reatu;  quia  non  remanet  in  baptizatis  privatio  origi¬ 
nalis  iustitiae  sub  ratione  culpae;  non  enim  amplius  eis 
imputatur  ad  culpam,  nec  reservatur  punienda.  Et  sic 
brevibus  hic  colligere  poteris,  quomodo  originale  peccatum 
in  baptizato  actu  remaneat,  reatu  vero  transeat  ;  et  alia 
multa  necessaria  pro  declaratione  eorum  quae  Sanctus 
Doctor  (D.  Thomas)  dicit  in  Littera  (in  textu  Summae).  » 

8°  Ex  omnibus  supradictis  habetur,  quod  de  lege  ordi¬ 
naria  gratia  Christi  Redemptoris,  quamvis  virtualiter  in  se 
contineat  ea  ipsa  omnia  quae  in  originali  iustitia  contine¬ 
bantur,  in  praesenti  tamen  vita  originalem  iustitiam  non 
restituit ;  nam  infectionem  originalis  peccati  non  mundat 
nec  removet,  nisi  secundum  quod  infectio  naturae  in  perso¬ 
nam  redundat  ;  non  autem  secundum  quod  ad  naturam 
per  se  refertur.  Unde  tollit  originale  peccatum  quoad  culpam, 
quoad  maculam,  quoad  reatum  poenae  aeternae,  et  fomitem 
peccati  diminuit ;  sed  cetera  omnia  remanent  :  remanent 
quidem  huius  vitae  poenalitates,  remanet  necessitas  patiendi 
et  necessitas  moriendi,  et  numquam  ex  toto  fomes  tollitur. 
Et  ratio  huius  est,  quia  gratia  Christi,  quae  nobis  per 
sacramenta  confertur,  non  est  ordinata  nisi  ad  curandum 
infectionem  personae  ex  infectione  naturae  procedentem. 
Verumtamen  potest  Deus  alterius  generis  gratiam  infundere, 
de  lege  extraordinaria ;  gratiam,  inquam,  etiam  ex  meritis 
Christi,  per  quam  totum  tollatur  :  ut  sic  simul  et  personae 
et  naturae  infectio,  gratiae  cederet. 

90  Cum  ergo  in  Constitutione  dogmatica  Ineffabilis  Deus 

definiatur  Beatissimam  Virginem  Mariam  in  primo  instanti 
suae  Conceptionis  «  fuisse  ab  omni  originalis  culpae  labe 
praeservatam  immunem  »,  sequitur  : 

a)  Beatissimam  Virginem  Mariam  Dei  Matrem  ab  omnibus 
ac  singulis,  quae  cum  gratia  gratum  faciente  nequeunt  stare 
vel  componi,  praeservatam  fuisse  ;  ideoque  fuisse  praeserva¬ 
tam  immunem  :  i°  ab  originali  culpa ;  2°  ab  originali  macula  ; 
3°  a  reatu  poenae  quae  est  carentia  divinae  visionis. 

b)  Beatissimam  Virginem  Mariam  Dei  Matrem  fuisse 
quoque  praeservatam  immunem  ab  omnibus  ac  singulis 
defectibus  qui  ex  corruptione  naturae  in  personam  redun¬ 
dant  et  personam  inficiunt  ;  ideoque  praeservatam  fuisse 
in  sua  prima  sanctificatione  a  fomite  peccati,  saltem  in 
quantum  fomes  inficit  personam,  atque  ex  hac  parte 
pertinet  ad  corruptionem  personae  C  Unde  D.  Thomas, 
III.  q.  27.  a.  3.  :  «  Dicitur  Cant.  4,  7  :  Tota  pulchra  es, 
amica  mea,  et  macula  non  est  in  te.  Fomes  autem  ad 
maculam  pertinet,  saltem  carnis.  Ergo  in  Beata  Virgine 
fomes  non  fuit.  »  Et  ibidem,  ad  3.  :  «  Dicendum,  quod 
infirmitas  carnis,  ad  fomitem  pertinens,  est  quidem  in 
sanctis  viris  perfectae  virtutis  occasio,  non  tamen  causa  sine 
qua  perfectio  haberi  non  possit.  Sufficit  autem  in  Beata 
Virgine  ponere  perfectam  virtutem  ex  abundantia  gratiae; 
nec  oportet  in  ea  ponere  omnem  occasionem  perfectionis.  » 

c)  Beatissimam  Virginem  Mariam  Matrem  Dei  non  fuisse 
praeservatam  immunem  a  morte  corporali  nec  ab  huius 
vitae  poenalitatibus.  Etenim  de  facto  multa  passa  est  et 
mortua  fuit.  Unde  D.  Thomas,  III.  q.  27.  a.  3.  ad  1.  : 
«  Dicendum,  quod  mors  et  huiusmodi  poenalitates  de  se  non 
inclinant  ad  peccatum.  Unde  etiam  Christus,  licet  assumpserit 
huiusmodi  poenalitates,  fomitem  tamen  non  assumpsit.  Unde 
etiam  in  Beata  Virgine,  ut  Filio  conformaretur,  de  cuius 
plenitudine  gratiam  accipiebat,  primo  quidem  fuit  ligatus 
fomes,  et  postea  sublatus  ;  non  autem  liberata  fuit  a  morte 
et  aliis  huiusmodi  poenalitatibus.  » 1  2 

1  Vide  :  III.  Sent.  dist.  3.  q.  4.  a.  2.  ad  5. 

2  Ad  hoc  propositum  scribit  Banez  In  I .  q.  48.  a.  5.  ;  «  Non  est 

IV 

Definitum  Catholicae  fidei  dogma  de  Immaculata  Con¬ 
ceptione  est  ipsamet  Beatissima  Virgo  Maria,  in  sua 
propria  persona  iam  constituta  atque  in  ipso  primo 
instanti  suae  existentiae  personalis,  ab  omni  originalis 
culpae  labe  praeservata  immunis  ex  meritis  Christi 
Iesu  Redemptoris  praevisis. 

Textus  Constitutionis  dogmaticae.  —  «  Itaque  plurimum 
in  Domino  confisi  advenisse  temporum  opportunitatem  pro 
Immaculata  sanctissimae  Dei  Genitricis  Virginis  Mariae 
Conceptione  definienda,  quam  divina  eloquia,  veneranda 
traditio,  perpetuus  Ecclesiae  sensus,  singularis  catholicorum 
Antistitum  ac  fidelium  conspiratio,  et  insignia  Praede¬ 
cessorum  Nostrorum  actae  Constitutiones,  mirifice  illustrant 
atque  declarant ;  rebus  omnibus  diligentissime  perpensis,  et 
assiduis  fervidisque  ad  Deum  precibus  effusis  :  minime 
cunctandum  Nobis  esse  censuimus  supremo  Nostro  iudicio 
Immaculatam  ipsius  Virginis  Conceptionem  sancire,  definire, 
atque  ita  pientissimis  Catholici  Orbis  desideriis,  Nostraeque 
in  ipsam  Sanctissimam  Virginem  pietati  satisfacere,  ac  simul 
in  Ipsa  Unigenitum  Filium  suum,  Dominum  Nostrum  Iesum 
Christum,  magis  atque  magis  honorificare,  cum  in  Filium 
redundet  quidquid  honoris  et  laudis  in  Matrem  impenditur. 
Quare,  postquam  nunquam  intermisimus  in  humilitate  et 
ieiunio  privatas  Nostras  et  publicas  Ecclesiae  preces  Deo 
Patri  per  Filium  Eius  offerre,  et  Spiritus  Sancti  virtute  men- 


necesse,  ut  illud  subiectum,  in  quo  reperitur  malum  poenae,  fuerit 
aliquando  subditum  culpae,  vel  actuali  vel  originali ;  sed  satis  fuerit, 
quod  :  a)  vel  esset  obnoxium,  quantum  erat  ex  sua  natura,  originali 
peccato  conti ahendo,  ut  dici  potest  de  Beata  Virgine,  si  dicamus 
illam  praeservatam  fuisse  ab  originali  ;  b)  vel  quod  suscipiat  ad 
seipsum  originale  pecc  tum,  non  quantum  ad  infectionem  cu’pre, 
sed  ut  pro  illo  satisfaciat ;  et  ita  est  dicendum  de  Christo  Domino, 
quod  fuerunt  in  illo  poenalitates  correspon dentes  originali  culpae.  » 

tem  Nostram  dirigere  et  confirmare  dignaretur,  implorato 
universae  coelestis  curiae  praesidio,  et  advocato  cum  gemi¬ 
tibus  Paraclito  Spiritu,  Eoque  sic  adspirante,  ad  honorem 
Sanctae  et  Individuae  Trinitatis,  ad  decus  et  ornamentum 
Virginis,  Deiparae,  ad  exaltationem  Fidei  catholicae,  et 
Christianae  Religionis  augmentum,  auctoritate  Domini  Nostri 
Iesu  Christi,  Beatorum  Apostolorum  Petri  et  Pauli,  ac 
Nostra,  declaramus,  pronunciamus  et  definimus  :  Doctrinam, 
QUAE  TENET  BEATISSIMAM  VlRGINEM  MARIAM  IN  PRIMO 
INSTANTI  SUAE  CONCEPTIONIS  FUISSE  SINGULARI  OMNIPO¬ 
TENTIS  Dei  GRATIA  ET  PRIVILEGIO,  INTUITU  MERITORUM 

Christi  Iesu  Salvatoris  humani  generis,  ab  omni 

ORIGINALIS  CULPAE  LABE  PRAESERVATAM  IMMUNEM,  ESSE 
A  Deo  REVELATAM,  ATQUE  IDCIRCO  AB  OMNIBUS  FIDELIBUS 
FIRMITER  CONSTANTERQUE  CREDENDAM.  » 

Peccatum  Adae  in  quo  omnes  peccaverunt,  et  meritum 
Christi  per  quem  omnes  qui  peccaverunt  in  Adamo,  redempti 
sunt.  —  D.  Thomas  declarat  et  differentiam  simul  atque 
proportionem  quandam  analogicam  inter  peccatum  Adae 
et  meritum  Christi  relate  ad  eos,  quorum  tam  primus  quam 
secundus  Adam  constituti  fuerunt  caput.  Differentia  quidem 
in  hoc  apparet,  quod  in  Christo  eadem  secundum  essentiam 
est  gratia  personalis  qua  anima  Christi  est  iustificata,  et 
gratia  eius  secundum  quam  est  Caput  Ecclesiae  iustificans 
alios  ;  unde  utraque  gratia,  secundum  quod  est  caput  Ecclesiae 
et  secundum  quod  est  quiddam  homo  singularis,  eadem 
quippe  est  essentialiter,  et  non  differt  nisi  secundum  rationem. 
Secundum  hoc  enim  Christus  est  caput  nostrum,  quod  de 
plenitudine  eius  nos  omnes  accepimus.  Plenitudinem  autem 
gratiae  habuit,  secundum  quod  perfecte  fuit  in  illo  gratia 
personalis.  Ergo  secundum  gratiam  personalem  est  caput 
nostrum.  Et  ita  non  est  in  Christo  alia  gratia  capitis,  et  alia 
gratia  personalis.  Et  ideo  ex  illa  eminentia  gratiae,  quam 
Christus  Dominus  et  Salvator  noster  accepit,  competit  ei, 
quod  gratia  illa  ad  alios  derivetur  :  quod  pertinet  ad  rationem 
capitis.  E  contra,  in  Adamo  aliud  est  peccatum  actuale  ipsius, 
et  aliud  peccatum  originale  quod  traduxit  in  posteros.  Pecca- 

tum  enim  originale  in  Adam,  quod  est  peccatum  naturae, 
derivatum  est  a  peccato  actuali  ipsius,  quod  est  peccatum 
personale ;  quia  in  eo  persona  corrumpit  naturam ;  qua 
corruptione  peccatum  primi  hominis  derivatur  ad  posteros, 
secundum  quod  natura  corrupta  corrumpit  personam.  Sed 
gratia  non  derivatur  a  Christo  in  nos  mediante  natura  humana, 
sed  per  solam  personalem  actionem  ipsius  Christi.  Unde  non 
oportet  in  Christo  distinguere  duplicem  gratiam,  quarum  una 
respondeat  naturae,  alia  personae,  sicut  distinguitur  pecca¬ 
tum  naturae  et  personae.  Haec  quoad  differentiam  docet  atque 
adnotat  D.  Thomas,  III.  q.  8.  a.  5. 

Quoad  analogicam  vero  proportionem  inter  peccatum 
Adami  et  meritum  Christi  Redemptoris,  haec,  quae  sequuntur, 
ad  litteram  tradit  quoque  Angelicus  Doctor,  III.  q.  19.  a.  4.  : 
i°  « In  Christo  non  solum  fuit  gratia  sicut  in  quodam  homine 
singulari,  sed  sicut  in  capite  totius  Ecclesiae  cui  omnes 
uniuntur,  sicut  capiti  membra,  ex  quibus  constituitur  my¬ 
stice  una  persona.  Et  exinde  est,  quod  meritum  Christi  se 
extendit  ad  alios,  in  quantum  sunt  membra  eius  ;  sicut  etiam 
in  uno  homine  actio  capitis  aliqualiter  pertinet  ad  omnia 
membra  eius,  quia  non  solum  sibi  sentit,  sed  omnibus  mem¬ 
bris.  »  20  «  Peccatum  singularis  personae  non  nocet  nisi  sibi 
ipsi ;  sed  peccatum  Adae,  qui  constitutus  a  Deo  principium 
totius  naturae,  ad  alios  per  carnis  propagationem  derivatur  ; 
et  similiter  meritum  Christi,  qui  est  a  Deo  constitutus  caput 
omnium  hominum  quantum  ad  gratiam,  se  extendit  ad  omnia 
eius  membra.  »  30  «  Sicut  peccatum  Adae  non  derivatur  ad 
alios  nisi  per  carnalem  generationem,  ita  meritum  Christi 
non  derivatur  ad  alios  nisi  per  regenerationem  spiritualem  ; 
quae  fit  in  Baptismo,  per  quem  homines  Christo  incorpo¬ 
rantur,  secundum  illud  Galat.  3,  27  :  Omnes  quotquot  in 
Christo  baptizati  estis,  Christum  induistis ;  et  hoc  ipsum  est 
gratiae,  quod  homini  conceditur  regenerari  in  Christo  ;  et  sic 
salus  hominis  est  ex  gratia.  » 

Terminus  a  quo  redemptionis  est  peccatum  originale  vel 
in  actu  vel  in  necessitate  habendi  illud.  —  Haec  est  illa  magni 
momenti  veritas,  quam  sicut  veritatem  catholicae  fidei 

Angelicus  Doctor  statuit,  declarat  ac  propugnat  semper  et 
ubique  et  in  omnibus  suorum  operum  paginis,  quotiescumque 
de  peccato  originali  contrahendo  simul  atque  de  necessitate 
redemptionis  per  meritum  Christi  Iesu,  totius  humani  generis 
Redemptoris,  agitur  et  contro vertitur.  Iam  supra  ex  professo 
hac  de  re  actum  est,  atque  per  aperta  D.  Thomae  testimonia 
haec  adeo  momentosa  quaestio  declarata  manet  ac  in  per¬ 
spicuo  posita.  Hic  unum  dumtaxat  locum,  locum  quidem 
classicum  in  controversia  de  peccato  originali,  in  medium 
oportet  iterum  depromere  atque  afferre  ex  Summa  Theolo¬ 
gica,  I.-II.  q.  81.  a.  3.  :  Utrum  peccatum  primi  parentis 
transeat  per  originem  in  omnes  homines .  «  Respondeo  : 
dicendum,  quod  secundum  fidem  catholicam  firmiter  est 
tenendum,  quod  omnes  homines,  praeter  solum  Christum, 
ex  Adam  derivati,  peccatum  originale  ex  eo  contrahunt  ; 
alioquin  non  omnes  indigerent  redemptione  quae  est  per 
Christum  :  quod  est  erroneum.  Ratio  autem  sumi  potest 
ex  hoc,  quod  supra  in  a.  i.  dictum  est,  quod  sic  ex 
peccato  primi  parentis  traducitur  culpa  originalis  in 
posteros,  sicut  a  voluntate  animae  per  motionem  membro¬ 
rum  traducitur  peccatum  actuale  ad  membra  corporis. 
Manifestum  est  autem,  quod  peccatum  actuale  traduci 
potest  ad  omnia  membra  quae  nata  sunt  moveri  a 
voluntate.  Unde  et  culpa  originalis  traducitur  ad  omnes 
illos  qui  moventur  ab  Adam  motione  generationis.  »  Hacte¬ 
nus  D.  Thomas.  Nunc  audiamus  Caietanum,  nobilissimum 
D.  Thomae  interpretem,  qui  in  suis  Commentariis  supra 
hunc  locum  ita  clare,  ita  vere,  ita  pulchre,  ita  magnifice 
eloquitur  :  «  In  articulo  tertio  eiusdem  octogesimae  primae 
quaestionis,  adverte  duo  circa  universalitatem  peccati  origi¬ 
nalis.  Primum  est,  quod  ad  fidem  catholicam  spectat,  quod 
omnes,  praeter  solum  Christum,  contrahant  peccatum  origi¬ 
nale.  Quod  dictum  non  intelligendum  est  aliter  quam  de 
morte,  quae  est  poena  peccati  originalis  ;  ita  quod,  sicut 
omnes  incurrunt  mortem,  id  est  necessitatem  moriendi,  ita 
omnes  incurrunt  peccatum  originale,  id  est  necessitatem 
habendi  peccatum  originale.  Et  sicut  non  spectat  ad  fidem, 
an  singuli  moriantur  actualiter,  an  divina  dispositione 

aliquis  non  moriatur:  ita  non  spectat  ad  fidem1,  an  aliquis, 
ex  speciali  praerogativa  gratiae,  non  incurrat  actualiter 
originale  peccatum.  De  utroque  enim  simul  inquit  Apos¬ 
tolus,  ad  Rom.  5,  12  :  Per  unum  hominem  peccatum  introivit 
in  mundum;  et  per  peccatum,  mors.  Est  igitur  necessarium 
secundum  catholicam  fidem,  credere,  quod  omnis  utriusque 
sexus,  ab  Adam  secundum  rationem  seminalem  proveniens, 
ex  ipsa  sua  generatione  sit  obnoxius  peccato  originali.  Et 
contra  Pelagianos,  dicentes  oppositum,  Augustinus  disserit 
et  definit.  De  solo  autem  Iesu  Christo  verum  est,  quod 
ex  ipsa  generatione  nulli  obnoxius  est  peccato,  iuxta 
verbum  Angeli  ad  Beatam  Virginem  ante  Filii  concep¬ 
tionem,  quae  vocatur  nativitas  in  utero,  dicentis  :  Quod  ex 
te  nascetur  sanctum.  (Luc.  1,  35.)  Et  iuxta  hunc  sensum 
militat  ratio  Auctoris  (D.  Thomae),  sc.  quia  aliter  non 
indigerent  redemptione  quae  per  Iesum  Christum  facta  est. 
Si  enim  peccatum  originale,  vel  in  actu  vel  in  necessitate 
habendi  illud,  quis  non  incurreret,  non  egeret  redemptione  : 
quod  haereticum  esset  dicere.  Sed  si  omnes  obnoxii  sunt 
peccato  originali,  sufficit  ad  indigentiam  redemptionis  ;  neque 
enim  solum  redemptione  eget  actualiter  captivus,  sed  etiam 
obnoxius  captivitati.  Et  haec  bene  notabis  tu,  Thomista, 
ne  nimio  zelo,  non  secundum  scientiam,  accensus,  erronea 
dicas  quae  erronea  non  sunt,  cum  de  Beatissimae  Virginis 
Conceptione  disputas  aut  praedicas.  » 

Debitum  peccati  originalis  seu  necessitas  habendi  illud  ad 
indigentiam  redemptionis  est  necessitas  personalis,  sive  debi¬ 
tum  non  solum  ratione  naturae,  sed  etiam  ratione  ipsius 
personae. —  Quod  expresse  in  terminis  traditur  a  D.  Thoma, 
IV.  Sent.  dist.  43.  q.  1.  a.  4.  solut.  1.  ad  3.  :  «  Dicendum, 
quod  hoc  est  erroneum  dicere,  quod  aliquis  sine  peccato 
originali  concipiatur  praeter  Christum  ;  quia  ille,  qui  sine 
peccato  originali  conciperetur,  non  indigeret  redemptione 

1  Hodie,  post  definitionem  dogmaticam  Pii  IX.,  spectat  iam  ad 
fidem  Beatissimam  Virginem  Mariam,  ex  speciali  praerogativa 
gratiae,  non  incurrisse  actualiter  originale  peccatum. 

quae  facta  est  per  Christum  ;  et  sic  Christus  non  esset  om¬ 
nium  hominum  Redemptor.  Nec  potest  dici,  quod  non  hac 
redemptione  indiguerunt,  quia  praestitum  fuit  eis,  ut  sine 
Peccato  conciperentur ;  quia  illa  gratia  facta  est  parentibus, 
ut  in  eis  vitium  naturae  sanaretur  ;  vel  ipsi  naturae,  quae 
sanata  est.  Oportet  autem  ponere,  quod  quilibet  personaliter 
redemptione  Christi  indigeat,  non  solum  ratione  naturae. 
Liberari  autem  a  malo  vel  a  debito  absolvi  non  potest  nisi 
qui  debitum  incurrit  vel  in  malum  deiectus  fuit  ;  et  ita  non 
possent  omnes  fructum  dominicae  orationis  in  seipsis  perci¬ 
pere,  nisi  omnes  debitores  nascerentur  et  malo  subiecti.  Unde 
dimissio  debitorum  et  liberatio  a  malo  non  potest  intelligi, 
quod  aliquis  sine  debito  vel  immunis  a  malo  nascatur  ;  sed, 
quia  cum  debito  natus,  postea  per  gratiam  Christi  liberatur.  » 
Unde  ad  indigentiam  personalem  redemptionis  per  gratiam 
Christi  opus  est,  quod  unusquisque  personaliter  incurrat 
necessitatem  habendi  peccatum  originale  ;  et  sic  cum  debito 
tale  peccatum  habendi,  quo  pro  peccato  primi  parentis 
adstringimur,  unusquisque  natus  illa  nativitate  quae  nativitas 
in  utero  dicitur,  postea,  saltem  posterioritate  naturae,  per 
gratiam  Christi  Redemptoris  liberatur.  Quapropter,  ut 
quilibet  personaliter  indigeat  redemptione  quae  facta  est 
per  Christum,  oportet,  quod  sanctificetur  post  animationem, 
posterioritate  temporis  vel  saltem  naturae ;  id  est,  post 
constitutionem  personae,  quae  resultat  ex  unione  substan¬ 
tiali  animae  et  corporis,  tum,  cum  anima,  quae  infunditur 
in  carne,  fit  cum  carne  traducta  una  natura. 

Quid  sit  vel  in  quo  consistat  huiusmodi  debitum  personale, 
necessarium  ad  indigentiam  redemptionis  quae  facta  est  per 
Christum.  —  Ut  D.  Thomas  docet  :  «  Culpa  originalis  est  in 
anima  secundum  suam  essentiam,  per  quam  coniungitur,  ut 
forma,  carni,  ex  qua  infectio  originalis  in  anima  contrahitur.  » 
(De  Verit.  q.  27.  a.  6.  ad  2.)  «  Et  quia  originale  causatur  in 
anima  ex  coniunctione  eius  ad  tale  corpus,  prout  forma  est, 
sic  enim  ex  utrisque  coniunctis  talis  natura  resultat :  oportet, 
quod  in  essentia  animae  sit  primo  et  principaliter  sicut  in 
subiecto  originale  ;  in  potentiis  autem  per  consequens,  sicut 

et  supra  de  gratia  dictum  est.  »  (II.  Sent.  dist.  31.  q.  2.  a.  1.) 
«  Ex  actu  naturae,  qui  est  carnis  propagatio,  relinquitur 
quaedam  dispositio  inclinans  ad  malum  in  ipsa  natura  gene¬ 
rati,  quae  concupiscentia  vel  fomes  dicitur  ;  et  ex  hoc  ipso, 
quod  illa  naturae  corruptio,  in  se  virtutem  peccati,  ex  quo 
causata  est,  continens,  a)  personam  attingit;  b)  ipsam  indi¬ 
gnam  Dei  gratia  efficit ;  c)  unde  relinquitur  macula  et  defectus 
gratiae  in  anima  ;  et  per  hoc,  d)  etiam  ad  reatum  poenae  obli¬ 
gatur,  ut  sc.  praemio  illo  careat  quod  gratiae  debebatur. 
Per  Baptismum  autem  gratia  confertur  ;  cuius  virtute  illa 
infectio  ab  homine  tollitur,  quae  ex  natura  in  personam 
devolvebatur  ;  et  secundum  hoc  anima  purgatur  a  macula 
culpae ;  et  per  consequens,  solvitur  reatus  poenae.  Illa  autem 
dispositio  ad  malum,  quae  fomes  et  concupiscentia  dicitur, 
non  ex  toto  tollitur  ;  quia  illa  dispositio  sequitur  conditionem 
naturae  ;  Baptismus  autem  non  purgat  naturam,  nisi  quan¬ 
tum  pertinet  ad  infectionem  personae;  et  ideo  illa  dispositio 
ex  toto  non  tollitur  usque  ad  statum  beatitudinis,  quo 
natura  perfecte  curabitur ;  sed  tamen  dispositio  illa  per 
Baptismum  minuitur,  in  quantum  gratia,  quam  quis  in 
Baptismo  consequitur,  in  contrarium  inclinat  ei  ad  quod 
fomes  disponebat  ;  et  ita  virtus  fomitis  in  nobis  minuitur  per 
auxilium  gratiae  1.  » 

Ex  quibus  omnibus  habetur  :  i°  Rationem  formalem 
debiti  personalis,  quod  est  necessarium  ad  indigentiam 
redemptionis,  in  hoc  consistere,  quod  persona,  constituta  ex 
unione  animae  ad  carnem  quae  per  viam  generationis  ex 
Adamo  derivatur,  efficitur  indigna  Dei  gratia,  et  ideo  meretur 
privari  gratia  ;  debet  non  habere  gratiam  ;  debet  carere  iustitia 
originali ;  et  debet  consequenter  obligari  ad  reatum  poenae, 
ut  sc.  illo  praemio  careat  quod  gratiae  debebatur,  et  omnibus 
illis  privari  quae  ad  iustitiam  originalem  consequebantur. 
20  Inde  ex  hoc  quod  indigna  Dei  gratia  facta  est,  sequuntur  : 
a)  privatio  gratiae  quam  debebat  habere  et  non  habet  ;  b)  ex 
privatione  gratiae  relinquitur  macula;  c)  reatus  poenae  et 
privatio  eorum  quae  ex  iustitia  originali  oriebantur.  30  Si 


1  II.  Sent.  dist.  32.  q.  1.  a.  1. 

vero  in  primo  instanti  temporis,  quo  anima  unitur  ad  carnem 
et  persona  humana  constuititur  in  actu  propriae  existentiae, 
etsi  indigna  Dei  gratia,  Deus  tamen  ex  singulari  privilegio  ac 
intuitu  meritorum  Christi  Redemptoris  gratiam  ei  daret,  tunc 
non  relinquitur  defectus  gratiae,  neque  datur  ratio  culpae, 
neque  ratio  maculae,  nec  reatus  poenae  ;  et  talis  potest  esse 
gratia,  quod  non  modo  minuatur  fomes  peccati,  sed  et  etiam 
totaliter  tollatur  ;  imo,  si  Deus  ita  voluerit,  iustitia  originalis 
integre  et  quoad  omnes  suos  effectus  restituatur.  Atque  si 
in  ipso  primo  personalis  existentiae  momento,  Deus  simul 
tempore  quo  infundit  animam  in  corpore,  infundit  quoque 
gratiam  sanctificantem  in  essentia  animae,  tunc  anima  quae, 
prout  unitur  carni  ex  Adamo  derivatae,  fit  indigna  gratia  Dei, 
prout  unitur  gratiae  sanctificanti  ex  meritis  Christi  prove¬ 
nienti,  fit  digna  gratia  Dei  dum  gratiam  accipit  et  gratiam 
habet.  Unde  D.  Thomas,  De  Verit.  q.  28.  a.  9.  ad  7.  :  <c  Gratia 
datur  digno,  non  ita  quod  aliquis  sit  sufficienter  dignus 
antequam  gratiam  habeat,  sed  quia  ex  hoc  ipso  quod  datur, 
facit  hominem  dignum  :  unde  simul  est  dignus  gratia  et 
gratiam  habens.  » 

Iuxta  fidem  catholicam  Beatissima  Virgo  Maria,  Christi 
Mater,  indiguit  redemptione  et  salute  quae  est  per  crucem 
Christi.  —  Etenim  ex  ipsamet  definitione  dogmatica  Immacu¬ 
latae  Conceptionis  constat  in  terminis,  quod  Beatissima 
Virgo,  Christi  Mater,  non  fuit  ab  omni  originali  culpae  labe 
praeservata  immunis  nisi  «  intuitu  meritorum  Christi  Iesu, 
Salvatoris  humani  generis  ».  Haec  autem  Christi  Salvatoris 
merita,  quorum  intuitu  Beatissima  Christi  Mater  fuit  in 
primo  instanti  temporis  suae  Conceptionis  singulari  privi¬ 
legio  et  gratia  omnipotentis  Dei  a  labe  originali  praeservata, 
sunt  profecto  merita  Redemptionis,  merita  videlicet  Pas¬ 
sionis  Christi,  merita  Crucis,  merita  sacratissimae  Mortis 
Filii  Dei.  Unde  in  ipsa  Bulla  dogmatica  afferuntur  illa  decre¬ 
toria  plane  verba,  quibus  Alexander  VII.  1  sinceram  mentem 

1  Alexander  VII.,  Constit.  Sollicitudo  omnium  Ecclesiarum, 
7.  dec.  1661. 

Ecclesiae  circa  Conceptionis  festum  declaravit,  nimirum  : 
«  Sane,  vetus  est  Christi  fidelium  erga  eius  Beatissimam 
Matrem  Virginem  Mariam  pietas,  sentientium  eius  animam 
primo  instanti  creationis  atque  infusionis  in  corpus  fuisse 
speciali  Dei  gratia  et  privilegio,  intuitu  meritorum  Iesu 
Christi,  eius  Filii,  humani  generis  Redemptoris,  a  macula 
peccati  originalis  praeservatam  immunem ;  atque  in  hoc 
sensu  eius  Conceptionis  festivitatem  solemni  ritu  colentium 
et  celebrantium.  »  Atque  in  oratione  Missae  et  Officii  Divini 
pro  festivitate  Immaculatae  Conceptionis  ita  expresse  his 
verbis  Catholica  Ecclesia  deprecatur  :  «  Deus,  qui  per  Imma¬ 
culatam  Virginis  Conceptionem  dignum  Filio  tuo  habitacu¬ 
lum  praeparasti  :  quaesumus,  ut  qui  ex  morte  eiusdem  Filii 
Dei  praevisa  eam  ab  omni  labe  praeservasti,  nos  quoque 
mundos  eius  intercessione  ad  te  pervenire  concedas.  » 

Beatissima  Virgo  Maria,  Mater  Christi,  indiguit  redem¬ 
ptione  quae  per  Christum  facta  est,  non  solum  ratione  naturae, 
verum  etiam  ratione  suae  propriae  personae.  —  Quod  quidem 

ex  antea  dictis  iam  patet  :  aliter  Beatissima  Virgo  non 
habuisset  personalem  indigentiam  redemptionis  et  salutis 
quae  est  per  Christum.  Hoc  enim  est,  quod  firmiter  ac  con¬ 
stanter  statuit  et  propugnat  D.  Thomas  tamquam  principium 
theologicum  fundamentale  in  quaestione  de  prima  sanctifica¬ 
tione  Beatissimae  Virginis,  dum  semper  proponit  quaestio¬ 
nem  istam  his  verbis  :  Utrum  Beata  Virgo  fuerit  sanctifcata 
ante  animationem  ?  Et  semper  concludit  Angelicus  Doctor, 
quod,  si  quocumque  modo  ante  animationem  Beata  Virgo 
sanctificata  fuisset,  non  indiguisset  redemptione  quae  per 
Christum  facta  est.  Unde  in  Compendio  Theologiae,  cap.  232. : 
De  sanctificatione  Matris  Christi,  concludit  :  «  Non  autem 
sanctificatio  praecessit  infusionem  animae...  Unde  post  infu¬ 
sionem  animae  credendum  est  eam  sanctificatam  fuisse.  »  Ad 
rem  Salmanticenses  :  «  Communis  et  vera  sententia  :  Dicen¬ 
dum  est  exceptionem  Deiparae  a  debito  culpae  originalis,  si 
detur,  omnino  praeiudicaturam  eius  redemptioni ;  adeoque 
verificari  non  posse,  quod  fuerit  Christi  morte  et  sanguine 
vere  et  proprie  redempta,  si  semel  ponatur  a  praedicto 

debito  reservatam.  Haec  conclusio  est  nobis  adeo  certa,  ut 
credamus  esse  de  fide  definitam  per  Zozimum  Papam,  cuius 
verba  infra  referemus.  Est  etiam  communis  Sanctis  Patribus, 
ut  ostendent  eorum  testimonia  in  toto  hoc  dubio  ;  necnon 
Doctoribus  Scholasticis,  et  aliis  quos  in  sequenti  adducemus 
pro  sententia  negante  praedictam  exceptionem.  Omnes 
quippe  huic  rationi  nituntur  :  Quia,  cum  necessarium  sit 
fateri  Beatam  Virginem  fuisse  vere  et  proprie  per  Christi 
mortem  et  sanguinem  redemptam,  necesse  etiam  est  dicere 
fuisse  aliquando  sub  peccato  vel  sub  debito,  a  quo  redimeretur  ; 
quia  dumtaxat  possunt  esse  terminus  a  quo  redemptionis  ; 
et  cum  sub  peccato  nunquam  fuerit,  necessario  debet  vel 
constitui  sub  debito,  vel  e  numero  redemptorum  excludi  h  » 

Beatissima  Virgo  Mater  Christi  Maria  fuit  ergo  sublimiori 
modo  redempta.  —  Unde  in  ipsa  Bulla  dogmatica  Ineffabilis 
Deus  legitur  :  «  Sanctissimam  Dei  Genitricem  Virginem 
Mariam,  ob  praevisa  Christi  Domini  Redemptoris  merita, 
nunquam  originali  subiacuisse  peccato,  sed  praeservatam 
omnino  fuisse  ab  originis  labe,  et  idcirco  sublimiori  modo 
redempta.  » 

Sublimiori  modo  redempta.  —  Quia  «  rationabiliter  enim 
creditur,  quod  illa,  quae  genuit  Unigenitum  a  Patre,  plenum 
gratiae  et  veritatis,  prae  omnibus  aliis  maiora  privilegia 
gratiae  acceperit.  Unde  et  legitur  Luc.  i,  28  :  Angelus  ei 
dixit  :  Ave,  gratia  plena 1  2  ». 

Sublimiori  modo  redempta.  —  Quia  «  colligi  potest  ex 
hoc,  quod  ipsa  super  omnes  alios  Sanctos  a  peccato  purior 
fuit,  veluti  Divinae  Sapientiae  Mater  electa,  in  quam  nihil 
coinquinatum  incurrit,  ut  dicit  Sapient.  7.  Unde,  cum  haec 
puritas  in  quibusdam  fuisse  inveniatur,  ut  ante  nativitatem 
ex  utero  a  peccato  mundarentur,  sicut  de  Toanne  Baptista, 
de  quo  legitur  Luc.  1,  15  :  Spiritu  Sancto  replebitur  adhuc 

1  Salmanticens.,  Cursus  Theol.,  VIII,  disp.  15,  dub.  3. 

2  D.  Thomas,  III.  q.  27.  a.  1. 

ex  utero  matris  suae  ;  et  de  Ieremia,  de  quo  dicitur 
Ierem.  1,  15  :  Priusquam  exires  de  ventre,  sancti ficavi  te  : 
non  est  dubitandum  hoc  multo  excellentius  Matri  Dei 
collatum  fuisse  1.  » 

Sublimiori  modo  redempta.  —  Quia  «  Beatae  Virgini 
aliquid  ultra  legem  communem  conferendum  fuit.  Sed 
sanctificatio  quae  fit  per  legem  communem,  aufert  culpae 
maculam,  fomite  remanente.  Ergo  in  Beata  Virgine  fomitem 
ex  toto  removit  2.  » 

Sublimiori  modo  redempta.  —  Quia  «  Beata  Virgo,  quae 
fuit  a  Deo  electa  in  Matrem,  ampliorem  sanctificationis 
gratiam  obtinuit  quam  Ioannes  Baptista  et  Ieremias,  qui 
sunt  electi  ut  speciales  praefiguratores  sanctificationis  Christi. 
Cuius  signum  est,  quod  Beatae  Virgini  praestitum  est,  ut  de 
cetero  non  peccaret,  nec  mortaliter  nec  venialiter  ;  aliis 
autem  sanctificatis  creditur  praestitum  esse,  ut  de  cetero 
mortaliter  non  peccarent,  divina  eos  gratia  protegente  3.  » 

Sublimiori  modo  redempta.  —  Quia  «  illa  sanctificatio 
Beatae  Virginis  excellentior  fuit  sanctificationibus  aliorum, 
quod  sic  patet  :  In  sanctificatione  enim  quae  fit  per  legem 
communem  in  Sacramentis  tollitur  culpa,  sed  remanet  fomes 
inclinans  ad  peccatum  mortale  et  veniale  ;  sed  in  sanctificatis 
ex  utero  non  manet  fomes,  secundum  quod  inclinans  est  ad 
mortale  ;  sed  tamen  remanet  inclinatio  fomitis  ad  venialia, 
ut  patet  in  Ieremia  et  Ioanne  Baptista,  qui  peccatum 
actuale  habuerunt,  non  mortale,  sed  veniale.  Sed  in  Beata 
Virgine  inclinatio  fomitis  omnino  sublata  fuit,  et  quantum 
ad  veniale,  et  quantum  ad  mortale  ;  et  quod  plus  est,  ut 
dicitur,  gratia  sanctificationis  non  tantum  repressit  in  Ipsa 
motus  illicitos,  sed  etiam  in  aliis  efficaciam  habuit,  ita  ut, 
quamvis  esset  pulchra  corpore,  a  nullo  unquam  concupisci 
potuit  4.  » 

1  III.  Sent.,  3.  q.  1.  a.  1.  sol.  3. 

2  Ibid.,  a.  2. 

3  Sum.  Theol.  III.  q.  27.  a.  6.  ad  1. 

4  D.  Thomas,  III.  Sent.  dist.  3.  q.  1.  a.  2.  sol.  1.  ad  4. 

Sublimiori  modo  redempta.  —  Quia  «  augmentum  puritatis 
est  secundum  recessum  a  contrario  ;  et  quia  in  Beata  Virgine 
fuit  depuratio  ab  omni  peccato,  ideo  pervenit  ad  summum 
; puritatis ;  sub  Deo  tamen,  in  quo  non  est  aliqua  potentia 
deficiendi,  quae  est  in  qualibet  creatura  quantum  in  se  est 1.  » 

Sublimiori  modo  redempta.  —  Quia  «  puritas  intenditur 
per  recessum  a  contrario  ;  et  ideo  potest  aliquid  creatum 
inveniri,  quo  nihil  purius  esse  potest  in  rebus  creatis,  si  nulla 
contagione  peccati  inquinatum  sit  ;  et  talis  fuit  puritas 
Beatae  Virginis,  quae  a  peccato  originali  et  actuali  immunis 
fuit;  tamen  sub  Deo,  in  quantum  erat  in  ea  potentia  ad 
peccandum  2.  » 

Sublimiori  modo  redempta.  —  Quia  «  sub  Christo,  qui 
salvari  non  indiguit,  tamquam  universalis  Salvator,  maxima 
fuit  Beatae  Virginis  puritas...  Christus  autem  est  principium 
gratiae,  secundum  Divinitatem  quidem  auctoritative,  secun¬ 
dum  Humanitatem  instrumentaliter.  Unde  et  Ioan.  i,  17. 
dicitur  :  Gratia  et  veritas  per  Iesum  Christum  facta  est . 
Beata  autem  Virgo  Maria  propinquissima  Christo  fuit  secun¬ 
dum  Humanitatem  ;  quia  ex  ea  accepit  humanam  naturam. 
Et  ideo  prae  ceteris  maiorem  debuit  a  Christo  gratiae  pleni¬ 
tudinem  obtinere  3.  » 

Sublimiori  modo  redempta.  —  Quia  «  unicuique  a  Deo 
datur  gratia,  secundum  hoc  ad  quod  eligitur.  Et  quia 
Christus,  in  quantum  homo,  ad  hoc  fuit  praedestinatus  et 
electus,  ut  esset  Filius  Dei  in  virtute  sanctificandi,  hoc  fuit 
ei  proprium,  ut  haberet  talem  plenitudinem  gratiae,  quod 
redundaret  in  omnes,  secundum  quod  dicitur  Ioan.  1,  16.  : 
De  plenitudine  eius  nos  omnes  accepimus.  Sed  Beata  Virgo 
Maria  tantam  gratiae  obtinuit  plenitudinem,  ut  esset  propin¬ 
quissima  Auctori  gratiae  ;  ita  quod  Eum,  qui  est  plenus 


1  I.  Sent.  dist.  17,  q.  2.  a.  4.  ad  4. 

2  Ibid.,  dist.  44.  q.  1.  a.  3.  ad  3. 

3  D.  Thomas,  III.  q.  27.  a.  2.  et  5. 

18 


274  D.  THOMAS  ET  BULLA  «  INEFFABILIS  DEUS  » 

omnis  gratiae,  in  se  reciperet,  et  Eum  pariendo,  quodam¬ 
modo  gratiam  ad  omnes  derivaret 1.  » 

Sublimiori  modo  redempta.  —  Quia  «  oportebat,  ut  Mater 
Dei  maxima  puritate  niteret ;  non  enim  est  aliquid  digne 
receptaculum  Dei,  nisi  sit  mundum,  secundum  illud  Ps.  93, 
5  :  Domum  tuam,  Domine,  decet  sanctitudo  2.  » 

Sublimiori  modo  redempta.  —  Quia  «  corpus  suum  Christus 
posuit  in  sole,  id  est,  in  Beata  Virgine,  quae  nullam  habuit 
obscuritatem  peccati.  In  Christo  et  in  Virgine  Maria  nulla 
omnino  macula  fuit  3.  » 

Sublimiori  modo  redempta.  —  Quia  «  magnum  est  in 
quolibet  sancto,  quando  habet  tantum  quod  sufficit  sibi  ad 
salutem,  sed  maius  quando  habet  tantum  quod  sufficit  sibi 
ad  salutem  multorum  ;  sed  quando  haberet  tantum,  quod 
sufficeret  sibi  ad  salutem  omnium  hominum  de  mundo,  hoc 
esset  maximum  ;  et  hoc  est  in  Christo  et  in  Beata  Virgine. 
Nam  in  omni  periculo  potes  salutem  obtinere  ab  ipsa  Virgine 
gloriosa.  Unde,  Cantic.  4,  4.  :  Mille  clypei,  id  est,  remedia 
contra  pericula,  pendent  ex  ea.  Item  in  omni  opere  virtutis 
potes  eam  habere  in  adiutorium ;  et  ideo  dicit  ipsa, 
Eccli.  24,  25.  :  In  me  omnis  spes  vitae  et  virtutis.  Sic 
ergo  plena  est  gratia  et  excedit  angelos  in  plenitudine 
gratiae...  Excellit  angelos  in  familiaritate  divina...  Excedit 
angelos  quantum  ad  puritatem...  4.  » 

Sublimiori  modo  redempta.  —  «  Quia  cum  corpore  assum¬ 
pta  est  in  coelum ;  credimus  enim,  quod  post  mortem  resusci- 
tata  fuerit  et  portata  in  coelum.  Ps.  131,  8.  :  Surge,  Domine, 
in  requiem  tuam;  tu,  et  Arca  sanctificationis  tuae.  Sic  ergo 


1  Ibid.,  a.  5.  ad  1. 

2  I.-II.  q.  81.  a.  5.  ad  3. 

3  D.  Thomas,  In  Psalmos  Davidis,  Expositio  Ps.  18  et  Ps.  14. 

4  D.  Thomas,  Expositio  de  Ave  Maria,  cap.  1.  Opusc.  VI.  (Edit. 
Vives). 

immunis  fuit  ab  omni  maledictione,  et  ideo  benedicta  in 
mulieribus  ;  quia  ipsa  sola  maledictionem  sustulit,  et  bene¬ 
dictionem  portavit,  et  ianuam  Paradisi  aperuit ;  et  ideo 
convenit  ei  nomen  Maria,  quae  interpretatur  stella  maris; 
quia,  sicut  per  stellam  maris  navigantes  diriguntur  ad  portum, 
ita  christiani  diriguntur  per  Mariam  ad  gloriam  ad  quam  nos 
perducat 1.  » 

1  Ibid. 


CAPUT  DECIMUM  QUINTUM 

Immaculata  Conceptio,  prout  dogma  fidei  habetur  defi¬ 
nitum  in  Bulla  «  Ineffabilis  Deus  »,  convenienter 
declaratur  ex  praedestinatione  Christi  post  praevi- 
sionem  peccati  Adami,  non  autem  ex  praedestina¬ 
tione  Christi  ante  peccatum  Adami  praevisum. 


I 

Praede:  inatio  Christi  et  fundamentum  totiu  ordinis 
upernaturali  gratiae  et  gloriae. 

Praedestinatio  Christi.  —  Praedestinationem  enim  Christi 
ita  tradit  Apostolus  in  epistola  ad  Romanos,  cap.  i.  dicens  : 
«  Quod  ante  promiserat  (Deus)  per  Prophetas  suos  in  Scripturis 
Sanctis  de  Filio  suo,  qui  factus  est  ei  ex  semine  David  secun¬ 
dum  carnem.  Qui  praedestinatus  est  Filius  Dei  in  virtute 
secundum  spiritum  sanctificationis,  ex  resurrectione  mortuo¬ 
rum  Iesu  Christi  Domini  nostri.  »  Quam  quidem  Christi 
praedestinationem  ex  professo  declarat  D.  Thomas,  III.  q.  24. 
a.  1.  cum  respondet  dicendum  :  «  Sicut  patet  ex  his,  quae  in 
Prima  Parte  Summae  (q.  23.  a.  1  et  5.)  dicta  fuerunt,  praede¬ 
stinatio  proprie  accepta  est  :  Quaedam  divina  praeordinatio 
ab  aeterno  de  his  quae  per  gratiam  Dei  sunt  fienda  in  tempore. 
—  Est  autem  hoc  in  tempore  factum  per  gratiam  unionis  a 
Deo,  ut  homo  esset  Deus,  et  Deus  esset  homo.  Non  potest  dici, 
quod  Deus  ab  aeterno  non  praeordinaverit  hoc  se  facturum 
in  tempore  ;  quia  sequeretur,  quod  divinae  menti  aliquid  de 
novo  accideret.  Et  ideo  oportet  dicere,  quod  ipsa  unio  natu¬ 
rarum  in  persona  Christi  cadat  sub  aeterna  Dei  praedestina¬ 
tione  ;  et  ratione  huius  Christus  dicitur  esse  praedestinatus.  » 

Et  in  Commentariis  supra  epistolam  ad  Romanos,  cap.  1. 
lect.  3.  :  «  Deo  unitur  rationalis  creatura  communiter  quidem 
secundum  affectum  dilectionis,  secundum  illud  I.  Ioannis, 

4,  16.  :  Qui  manet  in  caritate,  in  Deo  manet,  et  Deus  in  eo; 
quod  quidem  fit  per  gratiam  gratum  facientem,  quae  est 
gratia  adoptionis;  alio  modo,  qui  est  singularis  Christo,  per 
unionem  in  esse  personali;  et  haec  dicitur  gratia  unionis. 
Sicut  ergo  hominem  esse  unitum  Deo  per  gratiam  adoptionis, 
cadit  sub  praedestinatione  :  ita  etiam  esse  unitum  Deo  per 
gratiam  unionis  in  persona,  sub  praedestinatione  cadit  ;  et 
quantum  ad  hoc  dicit  Apostolus  :  Qui  praedestinatus  est 
Filius  Dei.  Et  ne  hoc  referatur  ad  filiationem  adoptionis, 
additur  :  in  virtute.  Quasi  diceret  :  Praedestinatus  est,  ut  sit 
talis  Filius,  ut  habeat  aequalem,  immo  eandem  virtutem 
cum  Deo  Patre...  Sed,  quia  persona  Christi  subsistit  in  duabus 
naturis,  humana  sc.  et  divina  :  secundum  utramque  potest 
aliquid  dici  de  eo.  Sicut  enim  de  homine  potest  aliquid  dici 
secundum  corpus,  ut  tangi  et  vulnerari;  aliquid  autem 
secundum  animam,  ut  intelligere  et  velle  :  ita  de  Christo 
potest  aliquid  dici  et  secundum  divinam  naturam,  sicut  ipse 
de  se  dicit,  Ioan.  io,  30.  :  Ego  et  Pater  unum  sumus  ;  aliquid, 
secundum  humanam  naturam,  sicut  cum  dicimus  eum 
crucifixum  et  mortuum;  et  hoc  modo  dicitur  esse  praedesti¬ 
natus  secundum  humanam  naturam.  Quamvis  enim  ipsa 
persona  Christi  semper  fuerit  Filius  Dei,  tamen  non  semper 
fuit  ut  existens  in  humana  natura  esset  Filius  Dei;  sed  hoc 
fuit  ineffabilis  gratiae.  » 

Praedestinatio  nostra.  —  Ita  traditur  ab  Apostolo  in 
epistola  ad  Ephesios,  cap.  1.  :  «  Benedictus  Deus  et  Pater 
Domini  nostri  Iesu  Christi,  qui  benedixit  nos  in  omni  bene¬ 
dictione  spirituali  in  coelestibus  in  Christo  ;  sicut  elegit  nos 
in  Ipso  ante  mundi  constitutionem,  ut  essemus  sancti  et  imma¬ 
culati  in  conspectu  eius  in  caritate  ;  qui  praedestinavit  nos 
in  adoptionem  filiorum  per  Iesum  Christum  in  ipsum,  secun¬ 
dum  propositum  voluntatis  suae,  in  laudem  gloriae  gratiae 
suae.  In  qua  gratificavit  nos  in  dilecto  Filio  suo,  in  quo 
habemus  redemptionem  per  sanguinem  eius,  remissionem 
peccatorum,  secundum  divitias  gratiae  eius.  » 

Hanc  siquidem  nostram  praedestinationem  in  adoptionem 
filiorum  sic  declarat  D.  Thomas  in  Commentariis  supra 

citatam  Epistolam,  cap.  1.  lect.  2.  :  «  Sicut  elegit  nos,  tangitur 
beneficium  electionis  ;  ubi  commendatur  electio  ista,  quia 
libera,  ibi  :  sicut  elegit  nos  in  Ipso ;  quia  aeterna,  ibi  :  ante 
mundi  constitutionem;  quia  fructuosa,  ibi  :  ut  essemus  sancti; 
quia  gratuita,  ibi  :  in  caritate.  Dicit  ergo  :  Ita  benedixit  nos, 
non  nostris  meritis,  sed  ex  gratia  Christi,  sicut  elegit  nos,  et 
gratis  a  massa  perditionis  separando,  praeordinavit  nos  in 
Ipso,  id  est,  per  Christum.  Ioannis  15,  16.  :  Non  vos  me 
elegistis,  sed  ego  elegi  vos  et  posui  vos,  ut  eatis  et  fructum 
afferatis,  et  fructus  vester  maneat.  Et  hoc  ante  mundi 
constitutionem;  id  est,  ab  aeterno,  antequam  fieremus. 
Rom.  9,  11.  :  Cum  nondum  nati  fuissent  aut  aliquid  boni 
egissent  aut  mali  (ut  secundum  electionem  propositum  Dei 
maneret),  non  ex  operibus,  sed  ex  vocante  dictum  est  ei  : 
quia  maior  serviet  minori.  Elegit,  inquam  ;  non  quia  sancti 
essemus,  quia  nec  eramus  ;  sed  ad  hoc  elegit,  ut  essemus 
sancti  virtutibus,  et  immaculati  a  vitiis.  Praedestinavit  nos 
in  adoptionem  filiorum  per  Iesum  Christum:  id  est,  sola 
gratia  praeelegit  in  adoptionem  filiorum,  id  est,  ut 
associaremur  cum  aliis  filiis  adoptionis  in  bonis  quae 
habituri  sunt.  Quia  vero  illud  quod  fit  ignitum,  per  ignem 
oportet  fieri,  quia  nihil  consequitur  participationem  alicuius 
nisi  per  id  quod  est  per  naturam  suam  tale  :  ideo 
adoptionem  filiorum  oportet  fieri  per  Filium  naturalem. 
Et  ideo  addit  Apostolus  :  per  Iesum  Christum.  » 

Relationes  inter  praedestinationem  Christi  et  nostram 
praedestinationem.  —  i°  Praedestinatio  Christi  et  praedesti¬ 
natio  nostra  in  hoc  conveniunt,  nimirum,  quod  utraque  est 
ex  sola  gratia,  et  non  propter  merita  praecedentia  seu 
praevisa.  Ita  D.  Thomas,  Rom.  cap.  1.  lect.  3.  :  «  Manifestum 
est  autem,  quod  id  quod  est  per  se,  est  mensura  et  regula 
eorum  quae  dicuntur  per  aliud  et  per  participationem  :  unde 
praedestinatio  Christi,  qui  est  praedestinatus  ut  sit  Filius 
Dei  per  naturam,  est  mensura  et  regula  vitae,  et  ita  prae¬ 
destinationis  nostrae,  qui  praedestinamur  in  filiationem 
adoptivam,  quae  est  quaedam  participatio  et  imago  naturalis 
filiationis,  secundum  illud,  infra  cap.  8.  v.  29. :  Quos  praescivit 

et  'praedestinavit  conformes  fieri  imaginis  Filii  sui.  Sicut  igitur 
Homo  Christus  praedestinatus  non  est  propter  merita  prae¬ 
cedentia,  sed  ex  sola  gratia,  ut  sit  Filius  Dei  naturalis  :  ita 
et  nos  ex  sola  gratia,  non  ex  meritis,  praedestinamur,  ut 
simus  filii  Dei  adoptivi.  » 

2°  Inter  praedestinationem  Christi  et  nostram  est  quae¬ 
dam  similitudo.  «  Duplex  est  (ait  D.  Thomas,  Ephes.  cap.  i. 
lect.  1.)  similitudo  praedestinatorum  ad  Filium  Dei.  Quae¬ 
dam  imperfecta,  quae  est  per  gratiam;  et  dicitur  imperfecta, 
primo  quidem,  quia  solum  est  secundum  reformationem 
animae,  de  qua  infra  4,  23.  :  Reformamini  spiritu  mentis 
vestrae  et  induite  novum  hominem,  qui  secundum  Deum 
creatus  est  in  iustitia  et  sanctitate  veritatis;  secundo,  quia 
etiam  secundum  animam  habet  quandam  imperfectionem, 
ex  parte  enim  cognoscimus,  ut  dicitur  I.  Corinth.  13,  9.  Alia 
vero  similitudo  erit  perfecta,  quae  erit  in  gloria  ;  et  quantum 
ad  corpus,  Philipp.  3,  21.  :  Reformabit  corpus  humilitatis 
nostrae,  configuratum  corpori  claritatis  suae;  et  secundum 
animam,  quia  cum  venerit  quod  perfectum  est,  evacuabitur 
quod  ex  parte  est,  I.  Cor.  13,  10.  »  Atque  in  III.  q.  23.  a.  1. 
ad  3.  :  «  Sicut  per  actum  creationis  communicatur  bonitas 
divina  omnibus  creaturis  secundum  quandam  similitudinem, 
ita  per  actum  adoptionis  communicatur  similitudo  naturalis 
filiationis  hominibus,  secundum  illud  Rom.  8,  29.  :  Quos 
praescivit  conformes  fieri  imaginis  Filii  sui.  »  Et  ibid.  a.  2. 
ad  3.  :  «  Filiatio  adoptiva  est  quaedam  similitudo  filiationis 
aeternae ;  sicut  omnia  quae  in  tempore  facta  sunt,  similitu¬ 
dines  quaedam  sunt  eorum  quae  ab  aeterno  fuerunt.  Assi- 
milatur  autem  homo  splendori  Alterni  Filii  per  gratiae 
claritatem,  quae  attribuitur  Spiritui  Sancto.  Et  ideo  adop¬ 
tatio,  licet  sit  communis  toti  Trinitati,  appropriatur  tamen 
Patri  ut  Auctori,  Filio  ut  Exemplari,  Spiritui  Sancto  ut 
imprimenti  in  nobis  huius  exemplaris  similitudinem.  » 

30  Ex  parte  termini  et  secundum  effectum  praedestina¬ 
tionis  in  nobis,  praedestinatio  Christi  est  causa  exemplaris 
et  causa  efficiens  et  causa  finalis  nostrae  praedestinationis  h 


1  III.  q.  24.  a.  3.  et  4. 

Exemplaris  quidem,  et  quantum  ad  bonum  et  quantum  ad 
modum  praedestinationis.  Quantum  enim  ad  bonum,  quia 
Christus  est  praedestinatus  ad  hoc,  quod  esset  Filius  Dei 
naturalis  ;  nos  autem  praedestinamur  ad  filiationem  adoptio¬ 
nis,  quae  est  quaedam  participata  similitudo  filiationis 
naturalis.  Quantum  vero  ad  modum;  quia  modus  consequendi 
istud  bonum  est  per  gratiam,  et  nullis  nostris  praecedentibus 
meritis ;  uno  et  eodem  actu  Deus  praedestinavit  ipsum 
Christum  et  nos.  Efficiens  vero  ;  quia  sic  Deus  praedestinavit 
nostram  salutem,  ab  aeterno  praedestinando,  ut  per  Iesum 
Christum  compleretur.  Sub  praedestinatione  enim  aeterna 
non  solum  cadit  id  quod  est  fiendum  in  tempore,  sed  etiam 
modus  et  ordo  secundum  quem  est  complendum  in  tempore. 
Finalis  denique  ;  in  quantum  nostra  salus  in  Christi  gloriam 
redundat.  Omnia  enim  sunt  nostra  ;  nos  autem  Christi ;  et 
de  plenitudine  Christi  omnes  nos  accepimus,  et  gratiam 
pro  gratia.  Et  gratiam  pro  gratia  ;  id  est,  ut  S.  Augustinus 
exponit,  «  pro  hac  gratia,  in  qua  ex  fide  vivimus,  recepturi 
sumus  aliam,  id  est,  vitam  aeternam  ;  vita  enim  aeterna 
quasi  merces  est  fidei,  quia  ipsa  fides  gratia  est  ;  vita 
aeterna  gratia  est  pro  gratia  1.  » 

Christus  potest  dici  angelorum  hominumque  Caput  et 
secundum  humanam  naturam  et  secundum  divinam.  — 

D.  Thomas,  III.  Sent.  dist.  13.  q.  2.  a,  1.  :  «  Potest  Christus 
dici  caput  et  secundum  humanam  naturam  et  secundum 
divinam  ;  quia  secundum  divinam  naturam  in  eo  est  pleni¬ 
tudo  Divinitatis,  ut  dicit  Apostolus,  Coloss.  1.  Unde  est  super 
omnes  Deus  benedictus  in  saecula,  Rom.  9.  Et  similiter  ab 
ipso,  in  quantum  Deus,  est  nobis  omnis  spiritualis  gratia. 
Item  in  quantum  Deus,  dirigit  nos  in  seipsum.  Sed  etiam 
haec  conveniunt  ei  secundum  humanam  naturam,  quae  in 
Christo  dignissima  est  ratione  altitudinis  ;  quia  est  usque 
ad  unionem  in  Divina  Persona  exaltata.  Ratione  propriae 
operationis  ;  quia  dignissimum  actum  habuit  in  Ecclesia, 
sc.  redimere  ipsam  et  aedificare  eam  in  sanguine  suo.  Et 


1  Tract.  3.  in  Ioannem. 

etiam  ratione  perfectionis  ;  quia  omnis  gratia  in  eo  est,  sicut 
omnes  sensus  in  capite.  Similiter  etiam  dicitur  caput  ratione 
secundae  proprietatis  ;  quia  per  ipsum  sensum  fidei  et  motum 
caritatis  accepimus  ;  quia  gratia  et  veritas  per  lesum  Chri¬ 
stum  facta  est  (Ioan.  i,  17.)  Et  similiter  direxit  nos  doctrina 
et  exemplo  ;  quia  coepit  Iesus  facere  et  docere  (Act.  Apost.  1, 1). 
Sed  quarta  conditio  Christo  convenit  secundum  humanam 
naturam  tantum  ;  et  haec  complet  in  ipso  rationem  Capitis  ; 
quia  Christus  secundum  humanam  naturam  habet  perfectio¬ 
nem  aliis  homogeneam,  et  est  principium  quasi  univocum,  et 
est  regula  conformis  et  unius  generis.  Unde,  communiter 
loquendo,  Christus,  secundum  quod  Deus,  potest  dici  caput 
Ecclesiae  simul  cum  Patre  et  Spiritu  Sancto  ;  sed  proprie 
loquendo,  est  caput  secundum  humanam  naturam.  Et  dicitur 
gratia  capitis,  secundum  quam  praedictae  proprietates  ei 
conveniunt,  secundum  quod  influit  aliis  membris.  » 

Christus,  in  quantum  homo,  non  solum  est  caput  hominum, 
sed  etiam  angelorum.  —  Ioannis  1,  14  et  16.  :  «  Et  Verbum 
caro  factum  est,  et  habitavit  in  nobis  ;  et  vidimus  gloriam 
eius,  gloriam  quasi  Unigeniti  a  Patre,  plenum  gratiae  et 
veritatis.  Et  de  plenitudine  eius  nos  omnes  accepimus,  et 
gratiam  pro  gratia.  »  Quae  quidem  verba  exponens  D.  Thomas 
In  Ioan.  cap.  1.  lect.  9.  scribit  :  «  Ut  ergo  Evangelista  hanc 
singularem  plenitudinem  redundantiae  et  efficientiae  de 
Christo  ostenderet,  dixit  :  De  plenitudine  eius  omnes  acce¬ 
pimus,  sc.  omnes  Apostoli,  et  Patriarchae,  et  Prophetae,  et 
iusti,  qui  fuerunt,  sunt  et  erunt,  et  etiam  omnes  angeli.  » 
Atque  III.  q.  8.  a.  4.  :  «Corpus  Ecclesiae  mysticum  non  solum 
consistit  ex  hominibus,  sed  etiam  ex  angelis.  Totius  autem 
huius  multitudinis  Christus  est  caput  ;  quia  propinquius  se 
habet  ad  Deum  et  perfectius  participat  dona  ipsius,  non 
solum  quam  homines,  sed  etiam  quam  angeli ;  et  de  eius 
influentia  non  solum  homines  recipiunt,  sed  etiam  angeli. 
Dicitur  enim  Ephes.  1,  20  quod  :  Constituit  eum,  sc.  Christum, 
Deus  Pater,  ad  dexteram  suam  in  coelestibus  supra  omnem 
Potestatem,  et  Principatum,  et  Virtutem,  et  Dominationem,  et 
omne  nomen  quod  nominatur  non  solum  in  hoc  saeculo,  sed 

etiam  in  futuro  ;  et  omnia  subiecit  sub  pedibus  eius.  »  Ex  triplici 
ergo  causa  Christus,  Filius  Dei  vivi,  secundum  quod  homo, 
est  caput  Ecclesiae,  caput  omnium  hominum  et  omnium 
angelorum,  videlicet  :  Primo,  enim  quia  secundum  propin¬ 
quitatem  ad  Deum,  gratia  eius  est  altior  et  prior,  etsi  non 
tempore  ;  et  omnes  alii  acceperunt  gratiam  per  respectum 
ad  gratiam  ipsius.  Secundo  vero,  quia  perfectionem  habet 
quantum  ad  plenitudinem  omnium  gratiarum.  Tertio  denique, 
quoniam  virtutem  habet  influendi  gratiam  in  omnia  membra 
Ecclesiae. 

II 

Ex  diversitate  sententiarum  circa  praedestinationem 
Christi  ac  motivum  principale  Incarnationis  Filii  Dei 
exoritur  consequenter  diversa  etiam  doctrina  theo¬ 
logica  circa  modum  quo  Christus,  in  quantum  homo, 
influit  gratiam  angelis  et  hominibus. 

1  1 

Praedestinatio  Christi  post  peccatum  Adami  praevisum. 

Praesupposita  namque  sententia,  quod,  si  homo  non 
peccasset,  Filius  Dei  incarnatus  non  fuisset  ;  ac  proinde, 
quod  praedestinatio  Christi,  ut  esset  Filius  Dei  in  virtute, 
decreta  fuit  ab  aeterno  post  peccatum  Adami  praevisum  : 
statim  logica  deductione  habetur  haec  doctrina  theologica 
circa  gratiam  Christi  et  circa  modum  quo  Christus,  in  quan¬ 
tum  homo,  influit  gratiam  in  homines  atque  in  angelos, 
nimirum  : 

i°  Apparet  clara  et  manifesta  doctrina  ab  Apostolo 
tradita  circa  primum  Adamum  et  Adamum  novissimum, 
dum  scribit  ad  Rom.  cap.  5.  : « Igitur  sicut  per  unius  delictum 
in  omnes  homines  in  condemnationem,  sic  et  per  unius 
iustitiam  in  omnes  homines  in  iustificationem  vitae.  Sicut 
enim  per  inobedientiam  unius  hominis  peccatores  constituti 
sunt  multi,  ita  et  per  unius  obeditionem,  iusti  constituuntur 
multi.  »  Et  I.  Cor.  cap.  15. :  «Et  sicut  in  Adam  omnes  moriun¬ 
tur,  ita  et  in  Christo  omnes  vivificabuntur...  Factus  est 

primus  homo  Adam  in  animam  viventem ;  novissimus 
Adam  in  spiritum  vivificantem.  Primus  homo  de  terra, 
terrenus  ;  secundus  homo  de  coelo,  coelestis.  Qualis  terrenus, 
tales  et  terreni ;  et  qualis  coelestis,  tales  et  coelestes.  Igitur 
sicut  portavimus  imaginem  terreni,  portemus  et  imaginem 
coelestis.  » 

2°  Etiam  facilitis  intelligitur  differentia  inter  gratiam 
quae  fuit  data  Adamo  in  primo  statu,  et  gratiam  quae  datur 
nobis  per  donum  Christi.  De  qua  differentia  loquitur  S.  Au¬ 
gustinus,  De  natura  et  gratia,  cap.  43.  et  De  Correptione  et 
gratia,  cap.  12.  ;  atque  illam  declarat  D.  Thomas,  I.-II. 
q.  109.  a.  10.  ad  3.  : «  Sicut  Augustinus  dicit,  homo  in  primo 
statu  accepit  donum,  per  quod  perseverare  potest,  non  autem 
accepit  ut  perseveraret ;  nunc  autem  per  gratiam  Christi 
multi  accipiunt  et  donum  gratiae  quo  perseverare  possunt,  et 
ulterius  eis  datur  quod  perseverent ;  et  sic  donum  Christi  est 
maius  quam  debitum  Adae.  » 

30  Patet  quoque  Incarnationis  opus  ordinatum  fuisse  a 
Deo  in  remedium  contra  peccatum,  ita  quod,  peccato  non 
existente,  Incarnatio  non  fuisset.  Exinde  Christi  Incarnatio 
facta  fuit  principalius  ad  tollendum  originale  peccatum,  per 
quod  totum  genus  humanum  inficitur  ;  et  ideo  Christus,  qui 
in  hunc  mundum  advenit  ad  omnia  peccata  delenda,  ut 
plene  pro  peccato  originali  satisfaceret,  et  exhiberet  quod 
sufficiens  fuit  ad  omnium  peccatorum  deletionem,  sensibilem 
dolorem  pati  voluit,  ut  mortem  et  alia  buiusmodi  in  seipso 
consumeret 1. 

40  Cum  praedestinatio  Christi,  quae  est  causa  nostrae 
praedestinationis  ex  parte  termini  et  quoad  effectum  consi¬ 
deratae,  facta  fuisset  post  praevisum  Adami  peccatum  ; 
ideo  electio  nostra  ad  gloriam  facta  est  ex  communi  massa 
perditionis  ;  uno  siquidem  et  eodem  actu  Deus  praedestinavit 
et  Christum  et  nos.  Sic  enim  Deus  praeordinavit  nostram 
salutem,  ab  aeterno  praedestinando,  ut  per  Iesum  Christum 
compleretur  2. 

1  III.  q.  1.  a.  3.  et  4. 

2  III.  q.  24.  a.  1.-4. 

5°  Et  quia  Deus,  praeordinando  Incarnationem  Christi, 
simul  cum  hoc  praeordinavit  ut  esset  nostrae  salutis  causa, 
idcirco  Christus  Salvator  ac  Redemptor  noster  operatus  est 
nostram  salutem  per  suam  passionem  et  mortem  ;  ita  quod 
passio  Christi  nostram  salutem  causaverit  per  modum 
meriti,  et  per  modum  satisfactionis,  et  per  modum  sacrificii, 
et  per  modum  redemptionis  simul  atque  per  modum  efficien¬ 
tiae  1. 

6°  Omnes  itaque  actiones  et  passiones  Domini  Nostri 
Iesu  Christi  instrumentaliter  operantur  in  virtute  Divinitatis 
ad  salutem  humanam.  Passio  enim  Christi,  secundum  quod 
comparatur  ad  Divinitatem  eius,  agit  per  modum  efficientiae  ; 
in  quantum  vero  comparatur  ad  voluntatem  animae  Christi, 
agit  per  modum  meriti;  secundum  vero  quod  consideratur 
in  ipsa  carne  Christi,  agit  per  modum  satisfactionis,  in  quan¬ 
tum  per  eam  liberamur  a  reatu  poenae  ;  per  modum  vero 
redemptionis,  in  quantum  per  eam  liberamur  a  servitute 
culpae  ;  per  modum  autem  sacrificii,  in  quantum  per  eam 
reconciliamur  Deo  2. 

70  Christus,  in  quantum  homo,  est  quidem  Caput  tam 
angelorum  quam  hominum  ;  atque  de  eius  influentia  non 
solum  homines  recipiunt,  sed  etiam  angeli.  Verumtamen  non 
eodem  modo  quo  hominibus,  influit  angelis  ;  nam  hominibus 
influit  omnia  quae  ad  ipsorum  sanctificationem  et  beatitudi- 
nem  spectant  ;  angelis  vero,  illa  dumtaxat  quae  ad  gloriam 
accidentalem  pertinent.  Influit  enim  angelis  ;  quia  Huma¬ 
nitas  Christi  ex  virtute  spiritualis  naturae,  sc.  Divinae, 
potest  aliquid  causare  non  solum  in  spiritibus  hominum,  sed 
etiam  in  spiritibus  angelorum,  propter  maximam  coniunctio- 
nem  eius  ad  Deum,  sc.  secundum  unionem  personalem 3. 
Influit  dumtaxat  quoad  gloriam  accidentalem  ;  «  quia,  ut 
adnotat  D.  Thomas,  non  influit  angelis  removendo  prohibens, 
aut  merendo  gratiam,  aut  orando  pro  eis  ;  quia  iam  beati 
sunt  ;  sed  in  his  quae  ad  actus  hierarchicos  pertinent,  secun- 


1  III.  q.  48. 

2  III.  q.  48.  a.  6.  ad  3. 

3  Ibid.  q.  8.  a.  4.  ad  3. 

dum  quod  unus  angelus  illuminat  alium,  purgat  et  perficit, 
ut  II.  Sent.  dist.  9.  dictum  est  ;  hoc  enim  multo  eminentius 
a  Christo  recipiunt 1.  » 

8°  Denique,  Christus,  in  quantum  Deus,  est  Salvator 
angelorum  simul  atque  hominum  ;  sed,  in  quantum 
homo,  non  est  Salvator  nisi  hominum,  quorum  etiam  est 
Redemptor.  Unde  S.  Augustinus,  Enchirid.  cap.  16.  : 
«  Non  enim  pro  angelis  mortuus  est  Christus...  Instau¬ 
rantur  quippe  quae  in  coelis  sunt,  cum  id,  quod  inde  in 
angelis  lapsum  est,  ex  hominibus  redditur  ;  instaurantur 
autem  quae  sunt,  cum  ipsi  homines,  qui  praedestinati 
sunt  ad  aeternam  vitam,  a  corruptione  vetustatis  reno¬ 
vantur.  »  Et  S.  Bernardus,  Serm.  1.  de  Circumcis.  :  «  Idem 
quippe  et  angeli  Salvator  et  hominis  ;  sed  hominis,  ab 
Incarnatione  ;  Angeli,  ab  initio  creaturae.  »  Lucae,  cap.  2.  : 
«  Et  dixit  illis  Angelus  :  Nolite  timere  ;  ecce  enim  evangelizo 
vobis  gaudium  magnum,  quod  erit  omni  populo ;  quia 
natus  est  vobis  hodie  Salvator,  qui  est  Christus  Dominus  in 
civitate  David.  » 


1  2 


Praedestinatio  Christi  ante  praevisum  Adami  peccatum. 


Si  vero,  e  contra,  asseratur  quod,  etiam  si  homo  non 
peccasset,  Dei  Filius  incarnatus  fuisset ;  et  quod  perinde  etiam 
ante  peccatum  praevisum,  praedestinatio  Christi  facta  fuit, 
consequenter  habebitur  : 

i°  Quod  Deus  non  praedestinavit  primo  et  principaliter 
opus  Incarnationis  in  remedium  humani  peccati ;  sed  iam 
«  in  primo  signo  fuit  volita  substantia  Incarnationis ;  et 
gratia  ipsius  Christi  elegit  plures  alios  ex  angelis  et  hominibus, 
quorum  Christus  esset  caput  et  princeps  ;  ita  quod  Christus, 
quemadmodum  et  ceteri  electi,  prius  praevidebantur  et 
praedestinabantur  ad  gratiam  et  gloriam,  quam  praevide¬ 
retur  Christi  passio,  ut  medicina  contra  peccatum  2.  » 


1  III.  Sent.  dist.  13.  q.  2.  a.  2.  sol.  1. 

2  Montefortino,  Summa  Scoti,  t.  V,  part.  III,  q.  1.  a.  3. 

2°  Praesupposita  quidem  Christi  praedestinatione  ante 
omnia  decreta  in  mente  divina,  non  relinquitur  locus  ad 
discernendum  inter  primum  et  secundum  Adamum,  et  inter 
gratiam  datam  primis  parentibus  et  gratiam  datam  postea 
nobis  per  Christum ;  quoniam  in  tali  praesuppositione  Christus 
semper  fuit  in  capite  generis  humani,  ac  nulla  fuit  collata 
gratia  quae  ex  Christo  non  derivaretur.  Immo,  ut  ad  rem 
observat  P.  Hurter,  «  facta  hypothesi  de  Incarnatione  Verbi, 
etiam  Adamo  non  peccante,  vix  rite  explicari  potest  peccatum 
originale,  quod  supponit  Adamum  fuisse  universi  generis 
humani  caput.  Si  vero  a  priori,  id  est,  independenter  ab 
Adami  lapsu  destinata  fuisset  Incarnatio,  dignitas  capitis 
citra  dubium  competit  Unigenito  caro  facto,  qui  iure  sibi 
insito  et  suae  personae  dignitate  hoc  sibi  vindicasset 
munus.  Sub  tali  autem  tantoque  capite  lapsus  communis 
non  fuisset  possibilis 1.  » 

3°  Duo  genera  meritorum  oportet  in  Christo  considerare 
ac  distinguere.  «  Et  quamvis  merita  praevisa  Passionis 
Christi  esse  nequiverint  ratio  praedestinationis  aliorum, 
quippe  qui  ante  Passionem  praevisam  erant  ad  gloriam 
praeordinati :  nihilominus  alia  et  potiora  Christo  erant  merita 
per  actus  dilectionis  obiecti  infiniti ;  et  secundum  quae, 
Adamo  non  peccante,  advenisset  hominum,  non  Redemptor, 
sed  Glorificator,  et  fons  omnis  gratiae  et  supernaturalium 
donorum,  quae  ipsis  collata  fuissent  2.  » 

4°  «  Merita  itaque  praevisae  Passionis  fuerunt  oblata  a 
Christo  in  satisfactionem  peccati  originalis  et  provenientium 
ab  ipso,  ut  verissime  propterea  sit  omnium  Redemptor ;  sed 
intuitu  eorum  nullus  est  electus  ad  gloriam  ;  quia  electionis 
negotium  absolutum  fuit  independenter  ab  omni  peccato  et  a 
Christi  meritis  ex  Passione  praevisis...  Sanctorum  praedesti¬ 
natio  praecessit  peccati  praevisionem...  Non  fuit  ergo  prae¬ 
destinationis  decretum  latum  post  praevisum  peccatum ; 
adeo  ut,  ex  eadem  massa  vitiata,  aliqui  ordinati  selectique 
sint  ad  gloriam  ex  beneplacito  divino,  reliquis  dimissis  in 

1  P.  Hurter, S.I.,  De  Verbo  Incarnato,  thesis  134.  (edit.  1878). 

2  Montefortino,  Summa  Scoti,  t.  I.  q.  23.  a.  1.  et  a.  5. 

alios  fines  ;  nisi  quatenus  Mediator  suam  Passionem  Patri 
pro  electis  solummodo  efficaciter  obtulit,  atque  pro  his  tantum 
efficaciter  acceptata  ;  etsi  satis  alioquin  erat  salvandis  omnibus, 
quibus  et  gratiam  promeruit  sufficientem  pro  aeterna  conse¬ 
quenda  salute  h  » 

5°  «  Christum  meruisse  etiam  angelis  gratiam  et  gloriam  ; 
id  est,  Deum  voluisse  dare  gratiam  angelis,  qua  gloriam 
mererentur  intuitu  meritorum  Christi.  Est  enim  eadem  ratio 
de  prima  gratia  data  hominibus  et  angelis  ;  et  sicut  in  illis 
descendit  de  plenitudine  Christi,  ita  in  istis...  Christum 
habuisse  alia  merita  ac  per  Passionem,  nimirum  :  per  portio¬ 
nem  superiorem,  secundum  quam  summe  dilexit  Deum  et 
proximum,  sicuti  habebat  summam  gratiam  ;  et  puto  magis 
meruisse  per  huiusmodi  actus  dilectionis  Dei  quam  per 
Passionem.  Intuitu  ergo  horum  meritorum  dedit  Deus  pri¬ 
mam  gratiam  angelis  et  reliqua  dona,  per  quae  pervenerunt 
ad  coronam  gloriae ;  ideoque  merito  est  constituendus 
eorum  caput 1  2.  » 

6°  «  Christum  meruisse  gratiam  primis  parentibus,  ac 
eius  collationem  praecessisse  meritum  ipsius  exhibitum  ;  sed 
meritum  praevisum  fuisse  ante  gratiae  collationem.  ...Prius 
igitur  electi  erant  in  praescientia  et  ordinatione  divina, 
quam  praevideretur  Passio  Christi  in  remedium  pro  peccatis. 
...Prius  igitur  electi  erant  praeordinati  ad  gloriam  et  gratiam 
finalem,  quam  fuerit  Passio  Christi  praevisa.  ...Omnes 
electi  prius  natura  erant  praedestinati,  quam  Christi  Passio 
praevisa  ;  atque  ita  prius  fuit  volita  illis  gloria  et  gratia, 
quam  ordinata  medicina  contra  lapsum  ;  ideo,  etsi  Passio 
praevisa  potuerit  fuisse  ratio  remittendi  offensam  et  confe¬ 
rendi  gratiam,  non  tamen  potuit  extitisse  ratio  praedesti¬ 
nationis  3.  » 

70  «  Passio  Christi  nequit  esse  causa  meritoria  praedesti¬ 
nationis,  cum  ii  fuerint  electi  et  praeordinati  ad  gloriam, 
priusquam  ordinaretur  illa  Passio  in  remedium  peccatorum... 


1  Montefortino,  Summa  Scoti,  t.  I.  q.  23.  a.  1.  et  a.  5. 

2  Montefortino,  Summa  Scoti,  t.  V.  q.  8.  a.  4. 

3  Ibid.,  q.  19.  a.  4. 

Christus  non  tantum  meruit,  nec  meriturus  praevidebatur  per 
Passionem ;  sed  praeterea  meruit,  et  meriturus  praesciebatur, 
penes  portionem  superiorem  et  secundum  omnem  actum 
eius  1.  » 

i  3 

Corollaria. 

Ergo  iuxta  sententiam  theologorum  ponentium  Incarnatio¬ 
nem  Verbi  post  praevisionem  peccati  Adami  :  i°  Christus  est 
quidem  Princeps  et  Caput  omnium  praedestinatorum,  non 
tamen  praedestinatus  a  Deo  ut  Filius  Dei  esset  ante  lapsum 
seu  peccatum  Adami  praevisum.  2°  Christi  praedestinatio  est 
causa  nostrae  praedestinationis,  sed  non  praedestinationis 
angelorum.  30  In  Christo  Domino  non  sunt  distinguenda  duo 
genera  meritorum,  unum  sc.  Christi  impassibilis,  alterum 
vero  Christi  passibilis  ;  sed  omnia  Christi  merita  praesuppo- 
nunt  Christum  passibilem,  ac  sunt  simul  secundum  portionem 
superiorem,  atque  dependentiam  habentia  a  carne  passibili. 
4°  Proinde  actus  meritorii  Christi  non  sunt  distinguendi  in 
merita  ordinis  altioris  et  in  merita  ordinis  minus  alti,  sed 
in  merita  unius  ordinis  altissimi,  quae  sunt  merita  suae 
Passionis  et  Mortis  ;  omnia  quidem  merita  infinitae  virtutis 
atque  infinitae  caritatis.  «  Passio  tamen  Christi  habuit 
aliquem  effectum,  quem  non  habuerunt  praecedentia  merita, 
non  propter  maiorem  caritatem,  sed  propter  genus  operis, 
quod  erat  conveniens  tali  effectui  2. »  50  Intuitu  horum  meri¬ 
torum  Christi,  quae  sunt  ipsa  Passionis  et  Crucis  merita, 
Deus  voluit  gloriam  et  gratiam  omnibus  hominibus  electis  ; 
et  electionis  nostrae  negotium  minime  dicendum  est  abso¬ 
lutum  independenter  a  Christi  meritis  ex  Passione  et  Morte 
sua  praevisis.  6°  In  Christo  Domino  non  est  distinguendum 
inter  rationem  Salvatoris  et  rationem  Redemptoris  ;  salvavit 
enim  nos  redimendo,  et  redemit  nos  salvando  ;  est  quidem 
Salvator,  quia  Redemptor ;  et  gratia  salutis  nostrae  est 
ipsamet  Redemptionis  gratia.  70  Omnium,  tam  angelorum 

1  Ibid.,  q.  24.  a.  4. 

2  III.  q.  48.  a.  1.  ad  3. 

quam  hominum,  Christus,  in  quantum  homo,  est  caput 
et  princeps  ;  sed  hominum  dumtaxat  est  Salvator  ac 
Redemptor.  Natus  est  nobis,  non  angelis,  Salvator  in 
civitate  David,  Christus  Iesus. 

Iuxta  sententiam  vero  oppositam  theologorum  ponen¬ 
tium  Incarnationem  Verbi  ante  praevisionem  peccati  Adami  : 
i°  «  Christus  est  princeps  et  caput  omnium  praedestinatorum, 
et  necessario  ante  omnem  creaturam  fuit  a  Deo  volitus  et 
praedestinatus.  »  2°  «  Christi  Domini  merita,  non  quae  ex 
carne  passibili  consequebantur,  sed  ea  quae  praevidebantur 
habiturus,  etiamsi  in  carne  passibili  venire  non  oportuisset, 
extitisse  causam  de  condigno  praedestinationis,  secundum 
ordinem  intentionis,  hominum  et  angelorum.  »  30  «  In  eo 
igitur  signo,  in  quo  fuit  volita  Christi  animae  summa  gratia, 
praevidebatur  fore,  ut  propterea  summe  diligeret  Deum  ; 
fuerunt  propterea  ipsi  ii  actus  meritorii,  ac  longe  Deo  subinde 
acceptissimi.  »  40  «  Meruit  ergo  Christus  ;  id  est,  praevisus 
est  habiturus  actus  meritorios  secundum  portionem  superio¬ 
rem,  et  nullam  dependentiam  habentes  a  carne  passibili ; 
nam  in  eo  signo  nec  passibilis  praevidebatur,  uti  nec  positive 
impassibilis.  »  50  «  Ergo  intuitu  eorum  meritorum  Deus 
voluit  gloriam  et  gratiam  omnibus  electis...  Hanc  porro 
causam  extrinsecam  de  condigno  promerentem  omnibus 
electis  gratiam  et  gloriam,  Christum  extitisse  sentiendum 
videtur ;  cum  eximie  inde  eius  excellentia  innotescat  ac 
declaretur,  eaque  sit  insignis  nota  supremi  Christi  princi¬ 
patus  in  electos,  quos  a  proposito  voluntatis  divinae,  ob 
arbitrii  libertatem  aberrantes,  iterum  suo  sanguine  acqui- 
sivit,  cum  iam  iisdem,  meritis  ordinis  altioris,  gratiam 
et  gloriam  promeruisset.  »  6°  «  Merita  itaque  praevisae 
Passionis  fuerunt  oblata  a  Christo  in  satisfactionem 
peccati  originalis  et  provenientium  ab  ipso,  ut  verissime 
propterea  sit  omnium  Redemptor  ;  sed  intuitu  eorum, 
nullus  est  electus  ad  gloriam ;  quia  electionis  negotium 
absolutum  fuit  independenter  ab  omni  peccato  et  a  Christi 
meritis  ex  Passione  praevisis 1.  » 

1  Montefortino,  Summa  Scoti,  t,  I,  q.  23.  a.  1.  et  a.  5. 

III 


Duplex  fundamentalis  modus  explicandi 
Immaculatam  Beatissimae  Virginis  Conceptionem. 


Duplex  Immaculata  Conceptio.  —  Quoniam,  ut  in 
Bulla  dogmatica  Ineffabilis  Deus  legitur,  «  Sanctissima 
Virgo  arctissimo  et  indissolubili  vinculo  cum  Christo, 
Dei  hominumque  Mediatore,  coniuncta  est  »,  logico  inde 
processu  facile  est  colligere,  quod  ex  diversitate  senten¬ 
tiarum  circa  praedestinationem  Christi  diversus  quoque 
venit  inferendus  modus  declarandi  Immaculatam  Beatis¬ 
simae  Virginis  Mariae  Conceptionem,  sive,  quod  in  idem 
redit,  primam  eiusdem  Virginis  sanctificationem.  Duplex 
proinde  ex  supradictis  habebitur  Immaculata  Conceptio  iuxta 
diversum  fundamentum  theologicum,  cui  innititur  et  ex  quo 
ostenditur  :  altera  quidem,  quae  a  priori  ac  necessario  nexu 
deducitur  ex  praedestinatione  Christi,  ut  sit  Filius  Dei  in 
virtute,  ante  praevisionem  peccati  Adami ;  altera  vero,  quae 
descendit,  non  a  priori,  non  necessaria  deductione,  sed  ex 
libera  Dei  voluntate  ita  suaviter  sapienterque  disponente,  ex 
praedestinatione  Christi  a  Deo  volita  post  praevisum  Adami 
peccatum.  Prima  namque,  utpote  praecedens  praevisionem 
mortis  Christi,  a  morte  ac  passione  Christi  consequenter  non 
dependet ;  secunda  autem,  ad  peccatum  Adae  et  passionem 
Christi  in  mente  divina  subsequens,  indiget  redemptione  et 
salute  quae  est  per  Christum.  Per  primam  Beatissima  Virgo 
est  praeservata  totaliter  a  peccato  originali,  ita  quod  fit  ac 
fieri  debet  exempta  ab  omnibus  ad  dictum  peccatum  originale 
spectantibus  ;  per  secundam  vero  Beatissima  Virgo  praeser¬ 
vatur  immunis  ab  omni  originalis  culpae  labe  seu  macula 
per  infusionem  gratiae  personalis,  id  est,  per  gratiam  sancti¬ 
ficantem  ipsammet  Beatissimae  Virginis  personam  iam  consti¬ 
tutam  in  primo  instanti  temporis  suae  animationis  et  propriae 
existentiae.  Est  autem  inter  istos  duos  sensus  intelligendi 
ac  declarandi  Immaculatam  Beatissimae  Virginis  Conceptio- 

nem  «  maior  distantia  quam  inter  coelum  et  terram  »  ut 
sagaciter  adnotavit  Caietanus  1. 

Immaculata  Beatissimae  Virginis  Conceptio,  quae  non 
indiget  redemptione.  —  Hanc  quidem  respiciebant  Sanctus 
Bonaventura  simul  ac  D.  Thomas,  et  talem  modum  funda¬ 
mentalem  explicandi  primam  Beatissimae  Virginis  sanctifi¬ 
cationem  admittere  constanter  renuebant,  cum  Seraphicus 
Doctor,  III.  Sent.  dist.  3.  part.  1.  a.  1.  q.  2.  ita  loquebatur  : 
« Nullatenus  ab  hac  gener  alitate  Beata  Virgo  Maria  exclu¬ 
denda  est,  ne,  dum  Matris  excellentia  ampliatur,  Filii  gloria 
minuatur  »  ;  et  Doctor  Angelicus,  Quodlib.  6.  a.  7.  concludebat 
his  verbis  :  «  Et  ideo  non  tantum  debemus  dari  Matri,  quod 
subtrahat  aliquid  honori  Filii,  qui  est  Salvator  omnium 
hominum,  ut  dicit  Apostolus  I.  Tim.  4.  »  Tota  ergo  gravitas 
quaestionis  ad  hoc  tandem  unum  reducebatur,  videlicet,  ut 
prima  Beatissimae  Virginis  sanctificatio  taliter  declararetur, 
quod  et  in  Christo  remaneret  in  securo  posita  dignitas 
Redemptoris  respectu  Virginis  Matris,  simul  atque  in 
Virgine  Matre  in  perspicuo  appareret  necessitas  personalis 
redemptionis  quae  est  per  Crucem  sanguinis  Christi. 
Quapropter  tam  sanctus  Bonaventura  quam  Divus  Thomas 
reiiciebant  :  i°  sanctificationem  B.  Virginis  in  suis  paren¬ 
tibus  ante  animationem,  id  est,  in  ipsamet  conceptione 
active  sumpta,  ex  parte  parentum,  in  die  conceptionis 
ipsius  ;  2°  sanctificationem  B.  Virginis  in  carne  sua,  ita 
quod  ante  animationem  fuerit  sanctificata ;  30  sanctifica¬ 
tionem  B.  Virginis  in  anima  sua,  ita  quod  hoc  Beatissimae 
Virgini  praestitum  fuerit,  ut,  antequam  animaretur  caro  eius, 
anima  ipsius  fuerit  per  gratiam  sanctificantem  iustificata  ; 
ideoque  anima  Beatissimae  Virginis  prius,  saltem  prioritate 
naturae,  intelligatur  per  gratiam  sanctificata  quam  carni 
unita.  Unde  Angelicus  Doctor  reiicit  omnes  praedictos  modos 
sanctificationis,  dicens  :  «  Et  si  quocumque  modo  ante  anima¬ 
tionem  Beata  Virgo  sanctificata  fuisset,  numquam  incurrisset 
maculam  originalis  culpae,  et  ita  non  indiguisset  redemptione 


1  Tract.  De  Concept.  B.  Virg., 

et  salute  quae  est  per  Christum,  de  quo  dicitur  Math.  1,  21.  : 
ipse  salvum  faciet  populum  suum  a  peccatis  eorum .  Hoc 
inconveniens  est,  quod  Christus  non  sit  Salvator  omnium 
hominum,  ut  dicitur  I.  Tim.  4.  Unde  relinquitur,  quod 
sanctificatio  Beatae  Virginis  fuerit  post  eius  animationem.  » 

Quomodo  autem  intelligendum  est  ly  «  post  eius  anima¬ 
tionem  »  ?  —  Sanctus  Bonaventura  docet  in  terminis 
esse  necessariam  ad  indigentiam  redemptionis  posterioritatem 
vel  temporis  vel  naturae.  Ait  enim,  III.  Sent.  dist.  3.  part.  1. 
a.  1.  q.  2.  :  «  Rationabilior  etiam  est  (haec  sententia)  ;  quia 
esse  naturae  praecedit  esse  gratiae,  vel  tempore  vel  natura  ; 
et  propterea  dicit  Augustinus,  quod  prius  est  nasci  quam 
renasci,  sicut  prius  esse  quam  bene  esse.  Prius  est  igitur 
animam  uniri,  quam  gratiam  Dei  sibi  infundi.  Si  igitur  caro 
illa  infecta  fuit,  ex  sua  infectione  nata  erat  animam  culpa 
originali  inficere.  Necessarium  est  igitur  ponere,  quod  ante 
fuerit  originalis  culpae  infectio  quam  sanctificatio.  »  Haec 
Sanctus  Bonaventura. 

D.  Thomas  vero  eandem  quoque  tradit  doctrinam.  Cum 
enim  in  loco  citato,  III.  q.  27.  a.  2.  concludit,  quod  sanctifi¬ 
catio  Beatissimae  Virginis  fuerit  post  eius  animationem,  nihil 
aliud  necessario  requirit  ad  indigentiam  redemptionis  nisi 
posterioritatem  saltem  naturae.  Quod  quidem  evidenter  fit  ex 
toto  contextu  articuli  secundi  et  ex  omnibus  aliis  suorum 
operum  locis,  in  quibus  ex  professo  eandem  pertractat 
materiam  h 

Quare  necesse  est  sanctificationem  Beatissimae  Virginis 
fuisse  post  animationem?  Angelicus  Doctor  respondet  dicen¬ 
dum,  quod  :  «  Sanctificatio  Beatae  Virginis  non  potest  intelligi 
ante  eius  animationem  duplici  ratione.  »  Quare  autem  non 
potest  intelligi  ?  Simpliciter  et  absolute  loquendo,  abs  dubio, 
quod  intelligi  potest ;  at  non  potest  tamen  intelligi,  salva 
dignitate  Redemptoris  in  Christo  respectu  suae  sanctissimae 
Matris,  et  salva  in  sanctissima  Christi  Matre  necessitate 
personali  redemptionis  et  salutis  quae  est  per  Christum. 


1  Vide  supra,  cap.  VII.  pag.  104,  §  3. 

Ratio  1.  —  «  Primo  quidem,  ait  D.  Thomas  ;  quia  sancti¬ 
ficatio  de  qua  loquimur,  non  est  nisi  emundatio  a  peccato 
originali ;  sanctitas  enim  est  perfecta  munditia,  ut  Dionysius 
dicit  De  Divinis  Nominibus ,  cap.  12.  Culpa  autem  non  potest 
emundari  nisi  per  gratiam,  cuius  subiectum  est  sola  creatura 
rationalis.  Et  ideo  ante  infusionem  animae  rationalis  Beata 

m 

Virgo  sanctificata  non  fuit.  »  En  rationem  primam.  Tota, 
quanta  est,  sumitur  ex  conditione  huiusmodi  sanctificationis, 
quae  est  personalis;  atque  ex  natura  gratiae  sanctificantis, 
quae  est  gratia  personalis,  et  cuius  subiectum  est  sola  creatura 
rationalis ;  nam  in  essentia  animae  rationalis  est  gratia 
sanctificans  tamquam  in  proprio  subiecto.  Ergo  ante  infusio¬ 
nem  animae  rationalis  Beata  Virgo  sanctificata  non  fuit. 
Ergo  fuit  sanctificata  post  animae  rationalis  infusionem ; 
quia  prius  est,  saltem  prioritate  naturae,  animam  rationalem 
infundi  in  corpus,  quam  gratiam  sanctificantem  ipsimet 
rationali  animae  a  Deo  infundi.  Ergo  relinquitur,  quod  sanc¬ 
tificatio  Beatissimae  Virginis  fuerit  post  eius  animationem, 
vel  tempore  vel  natura  ;  quia  vel  tempore  vel  natura  esse 
naturae  praecedit  esse  gratiae,  et  prius  est  nasci  quam 
renasci,  sicut  prius  esse  quam  bene  esse. 

Ratio  2.  —  «  Secundo,  quia,  cum  sola  creatura  rationalis 
sit  susceptiva  culpae,  ante  infusionem  animae  rationalis 
proles  concepta  non  est  culpae  obnoxia.  Et  si  quocumque 
modo  ante  animationem  Beata  Virgo  sanctificata  fuisset, 
nunquam  incurrisset  maculam  originalis  culpae,  et  ita  non 
indiguisset  redemptione  et  salute  quae  est  per  Christum,  de 
quo  dicitur  Math.  1,  21  :  Ipse  salvum  faciet  populum  suum 
a  peccatis  eorum.  Hoc  autem  inconveniens  est,  quod  Christus 
non  sit  Salvator  omnium  hominum,  ut  dicitur  I.  Timoth.  4. 
Unde  relinquitur,  quod  sanctificatio  Beatae  Virginis  fuerit 
post  eius  animationem.  »  Haec  autem  ratio  secunda  a  D. 
Thoma  allata  sumitur  ex  eo,  quod  non  indiget  redemptione 
nisi  qui  culpae  est  obnoxius  ;  obnoxius  autem  culpae  non  est 
nisi  qui  culpae  est  susceptivus  ;  culpae  denique  subiectum 
nequit  esse  nisi  sola  creatura  rationalis  in  sua  propria  persona 
iam  constituta  ;  nam  personae  est  proprium  esse  sui  iuris 
quoad  esse  et  operari.  —  Obiectio  contra  secundam  rationem. 

Verumtamen  huiusmodi  ratio  non  videtur  necessario  con¬ 
cludere,  nisi  dum  agatur  de  culpa  personali  ;  peccatum 
vero  originale  in  filiis  Adami  non  est  personale,  sed 
vitium  naturae  ;  unde  non  incurritur  per  actum  proprium, 
sed  per  actum  primi  parentis  ;  nec  habet  rationem  culpae, 
ac  perinde  nec  rationem  maculae,  nisi  per  ordinem  ad 
voluntatem  Adami ;  nec  fit  tale  vitium  naturae  peccatum 
huius  personae,  nisi  quatenus  haec  persona  habet  talem 
naturam  vitiatam  atque  in  illa  subsistit.  Unde  D.  Thomas, 
De  Potent,  q.  3.  a.  9.  ad  3.  :  «  Peccatum  originale 
dicitur  'peccatum  totius  naturae,  sicut  peccatum  actuale 
dicitur  peccatum  personale :  unde  quae  est  comparatio  peccati 
actualis  ad  personam  singularem,  eadem  est  comparatio 
peccati  originalis  ad  totam  naturam  humanam  traditam  a 
primo  parente,  in  quo  fuit  peccati  initium,  et  per  cuius  volun¬ 
tatem  in  omnibus  originale  peccatum  quasi  voluntarium 
reputatur.  Sic  ergo  originale  est  in  anima  in  quantum  pertinet 
ad  humanam  naturam.  Humana  autem  natura  traducitur  a 
parente  in  filium  per  traductionem  carnis,  cui  postmodum 
anima  infunditur  ;  et  ex  hoc  infectionem  incurrit,  quod  fit 
cum  carne  traducta  una  natura.  Si  enim  non  uniretur  ei 
ad  constituendam  naturam,  sicut  angelus  unitur  corpori 
assumpto,  infectionem  non  reciperet.  »  —  Ohiectionis  solutio. 
Ex  obiectis  nihil  aliud  sequitur,  nisi  quod  indigere  redemp¬ 
tione  habet  diversos  gradus  ad  diversos  modos  sanctifi¬ 
cationis  respondentes  :  qui  profecto  tanguntur  per  argu¬ 
menta  in  contra  in  a.  2.  Eo  quippe  modo  quod  datur 
aut  dari  potest  sanctificatio  in  parentibus,  et  sanctificatio 
in  carne  ante  animationem,  et  sanctificatio  ipsius  animae 
ante  eiusdem  infusionem,  datur  quoque  indigentia  redemp¬ 
tionis  ;  sed  huiusmodi  gratia  redemptiva,  si  daretur,  est 
ante  constitutionem  personae,  quae,  in  tali  hypothesi, 
cum  fuerit  constituta,  iam  non  indigeret  redemptione  et 
salute  quae  est  per  Christum  ;  et  persona  Beatissimae 
Virginis  actu  existens  non  indigeret  redimi  personaliter  ; 
ideoque  Christus  non  esset  Redemptor  suae  Matris  ratione 
propriae  personae,  sed  solum  ratione  naturae.  Unde,  quamvis 
peccatum  originale  sit  vitium  sive  peccatum  totius  naturae, 

attingit  ipsammet  personam  tunc,  cum  anima  rationalis 
infunditur  in  corpus  et  fit  cum  carne  traducta  una  natura.  Ex 
quo  anima  a  Deo  creata  infectionem  incurrit  ;  id  est,  persona 
humana  ex  substantiali  animae  et  corporis  unione  composita 
habet  debitum  personale  carendi  originali  iustitia  ;  atque  ex 
huiusmodi  carentia,  nisi  in  eodem  temporis  momento  infun¬ 
datur  a  Deo  gratia  sanctificans,  sequitur  ratio  culpae  et  ratio 
maculae  in  omnibus  qui  ex  Adamo  per  viam  generationis 
originem  trahunt  ;  eo  modo  quo  peccatum  originale  habet 
in  nobis  rationem  culpae  et  rationem  maculae.  Non  enim 
praedicatur  univoce  culpa  et  macula  in  peccato  originali  et  in 
peccato  personali.  Argumentum  itaque  a  D.  Thoma  allatum 
recte  concludit  ;  et  non  daretur  necessitas  personalis  redem¬ 
ptionis  quae  est  per  crucem  Christi,  si  quocumque  modo  ante 
animationem  Beatissima  Virgo  sanctificata  fuisset. 

Necessitas  personalis  redemptionis  non  potest  componi 
cum  sanctificatione  ante  animationem.  —  Quod  quidem 
adhuc  magis  manifestum  fiet  ex  argumento  2.  in  contra, 
atque  ex  modo  ipso  quo  tale  argumentum  a  D.  Thoma 
solvitur.  Argumentum  2.  sic  se  habet  :  «  Praeterea,  conve¬ 
niens  fuit  (sicut  Anselmus  dicit,  De  conceptu  virginali, 
cap.  18.)  ut  illa  Virgo  ea  puritate  niteret,  qua  maior  sub 
Deo  nequit  intelligi ;  unde  et  Cant.  4,  7,  dicitur  :  Tota 
pulchra  es,  amica  mea,  et  macula  non  est  in  te.  Sed  maior 
puritas  fuisset  Beatae  Virginis,  si  nunquam  anima  eius 
fuisset  inquinata  contagio  originalis  peccati.  Ergo  hoc  ei 
praestitum  fuit,  ut,  antequam  animaretur  caro  eius,  sancti¬ 
ficaretur.  »  Responsio  ad  tale  argumentum  sic  se  habet  : 
«  Ad  secundum,  dicendum,  quod  si  nunquam  anima  Beatae 
Virginis  fuisset  contagio  originalis  peccati  inquinata,  hoc 
derogaret  dignitati  Christi,  secundum  quam  est  universalis 
omnium  Salvator.  Et  ideo  sub  Christo,  qui  salvari  non 
indiguit,  tamquam  universalis  Salvator,  maxima  fuit  Beatae 
Virginis  puritas.  Nam  Christus  nullo  modo  contraxit  origi¬ 
nale  peccatum,  sed  in  ipsa  sui  conceptione  fuit  sanctus, 
secundum  illud  Luc.  1,  35.  :  Quod  ex  te  nascetur  sanctum, 
vocabitur  Filius  Dei.  Sed  Beata  Virgo  contraxit  quidem 
originale  peccatum,  sed  ab  eo  fuit  mundata,  antequam  ex 

utero  nasceretur.  Et  hoc  signatur  Job.  3,  9,  ubi  de  nocte 
originalis  peccati  dicitur  :  Exspectet  lucem  (id  est,  Christum), 
et  non  videat;  quia  nihil  inquinatum  incurrit  in  eam,  ut 
dicitur  Sap.  7,  25.  ;  nec  ortum  sur gentis  aurorae,  id  est. 
Beatae  Virginis,  quae  in  suo  ortu  a  peccato  originali 
fuit  immunis.  » 

En  famosa  responsio  D.  Thomae,  ex  qua  multi  veluti 
scandalizantur,  atque  tamquam  rem  desperatam  existimant 
velle  Angelici  Doctoris  verba  in  recto  ac  sano  sensu  inter¬ 
pretari  !  D.  Thomas  (inquiunt  et  clamant)  aperte  contra 
Immaculatam  iam  de  fide  definitam  eloquitur  ;  D.  Thomas 
fatetur  in  terminis,  quod  «  si  nunquam  anima  B.  Virginis 
fuisset  contagio  originalis  peccati  inquinata,  hoc  derogaret 
Christi  dignitati  secundum  quod  est  universalis  omnium 
Salvator !  »  Quid  clarius  ?  quomodo  talia  verba  poterunt 
contorqueri  in  alium  sensum  quam  quem  ad  litteram 
sonant  ac  exprimunt  ?  Ergo,  iuxta  D.  Thomam,  anima 
Beatissimae  Virginis  inquinata  fuit  contagio  originalis 
peccati  !  Siquidem  inquinata  peccati  originalis  contagio 
fuit,  igitur  a  macula  non  fuit  praeservata !  D.  Thomas 
ergo  negavit  Immaculatam  Virginis  Conceptionem  taliter 
qualiter  in  Bulla  dogmatica  manet  definita  catholicae 
fidei  dogma  ! 

Qui  ita  cogitant  et  ita  loquuntur,  legere  debent  attentius 
semel  atque  iterum  articulum  2.  quaest.  27.,  cuius  titulus  : 
Utrum  Beata  Virgo  fuerit  sanctificata  ante  animationem ;  et 
videbunt,  si  oculos  habent,  quod  Angelicus  Doctor  reiicit 
certe  Immaculatam  Conceptionem  quae  est  Immaculata 
ante  praevisam  Filii  Dei  mortem  ;  sed  aperit  viam  ad  per¬ 
veniendum  usque  ad  Immaculatam  Conceptionem  quae  est 
Immaculata  ex  morte  Filii  Dei  praevisa.  Nunquam  enim 
negavit  D.  Thomas  Immaculatam  Virginis  Conceptionem 
prout  tamquam  dogma  fidei  habemus  iam  solemniter  ex 
cathedra  definitam. 

De  quonam  agitur  in  art.  2.  ?  De  prima  Beatissimae 
Virginis  sanctificatione.  Quidnam  affirmatur  et  quid  negatur 
de  huiusmodi  sanctificatione  prima?  Negatur,  quod  facta 
fuisset  ante  animationem  ;  quoniam  aliter  persona  Beatissimae 

Virginis  iam  non  indigeret  redemptione  et  salute  quae  est 
per  Christum  ;  et  consequenter  affirmatur,  quod  sanctificatio 
Beatissimae  Virginis  fuerit  'post  animationem.  Quare  post 
animationem  ?  Quia,  si  ante  animationem,  anima  Virginis 
nunquam  fuisset  contagio  originalis  peccati  inquinata  ;  et  si 
nunquam  inquinata  fuisset  tali  contagio,  derogaret  dignitati 
Christi  secundum  quod  est  universalis  omnium  Salvator. 
Quare  autem  dignitati  Christi  derogaret  ?  Quia  persona 
Virginis  iam  non  indigeret  per  passionem  et  mortem  Christi 
redimi.  Quare  ergo  redimi  non  indigeret  ?  Quia  terminus 
a  quo  redemptionis  est  peccatum  aut  debitum  peccati ; 
et  subiectum  sanctificationis  est  ipsa  persona  iam  con¬ 
stituta  ex  corpore  et  anima  informante  corpus.  Qui  enim 
nunquam  contagio  originalis  peccati  inquinatus  fuisset,  neque 
peccatum  neque  personale  peccati  debitum  incurreret.  Ad 
hoc  autem,  quod  aliquis  dicatur  inquinatus  contagio  originalis 
peccati,  non  est  necesse  quod  incurrat  actu  peccatum  originale, 
omniaque  illa  actualiter  habeat  quae  in  peccato  originali 
continentur.  Quidnam  ergo  necessario  requiritur?  D.  Tho- 
mas  respondet  sic,  II.  Sent.  dist.  32.  q.  1.  a.  1.  :  «  Ex  actu 
naturae,  qui  est  carnis  propagatio  :  i°  relinquitur  quaedam 
dispositio  inclinans  ad  malum  in  ipsa  natura  generati,  quae 
concupiscentia  vel  fomes  dicitur  ;  2°  et  ex  hoc  ipso,  quod 
illa  naturae  corruptio  in  se  virtutem  peccati,  ex  quo  causata 
est,  continens,  personam  attingit;  30  ipsam  indignam  Dei 
gratia  efficit;  40  unde  relinquitur  macula  et  defectus  gratiae 
in  anima  ;  50  et  per  hoc  etiam  ad  reatum  poenae  obligatur, 
ut  sc.  praemio  illo  careat,  quod  gratiae  debebatur.  » 

Hactenus  D.  Thomas  ;  et  ecce  S.  Thomas  per  S.  Thomam 
authentice  declaratus !  Si  enim  anima  Beatissimae  Virginis 
sanctificata  fuisset,  antequam  animaretur  caro  eius,  id  est 
antequam  anima  carni  uniretur,  anima  nunquam  fuisset 
contagio  peccati  originalis  inquinata ;  et  ita  illa  naturae 
corruptio,  in  se  virtutem  peccati  originalis,  ex  quo  causata 
est,  continens,  iam  non  posset  attingere  personam;  et  cum 
eam  non  attingat,  planum  est,  iam  non  potest  ipsam 
indignam  Dei  gratia  efficere;  et  cum  persona  iam  constituta 
non  sit  effecta  indigna  Dei  gratia,  non  debet  carere  gratia  ; 

et  si  non  haberet  debitum  personale  carendi  gratia,  iam 
non  indigeret  redimi ;  et  si  redimi  non  indigeret,  hoc 
certe  derogaret  dignitati  Christi,  secundum  quam  est 
universalis  omnium  Salvator. 

Et  D.  Thomas  prosequitur  :  «  Et  ideo  sub  Christo,  qui 
salvari  non  indiguit,  tamquam  universalis  Salvator,  maxima 
fuit  Beatae  Virginis  puritas.  Nam  Christus  nullo  modo 
contraxit  originale  peccatum,  sed  in  ipsa  sui  conceptione  fuit 
sanctus,  secundum  illud  Luc.  1,  35.  :  Quod  ex  te  nascetur 
sanctum,  vocabitur  Filius  Dei-.  »  Si  enim  Christus,  qui  salvari 
non  indiguit,  nullo  modo  contraxit  originale  peccatum, 
Beatissima  Virgo,  quae  salvari  indiguit,  aliquo  modo  originale 
peccatum  contraxit.  Quomodo  ?  Hoc  quidem  modo  :  anima 
Beatissimae  Virginis  prius  prioritate  naturae  intelligitur 
esse  unita  carni  quam  per  gratiam  sanctificata  ;  ex  unione 
autem  ad  carnem  resultat  persona  Beatissimae  Virginis 
constituta ;  et  ex  hoc  ipso  naturae  corruptio,  ex  Adamo 
derivata,  personam  attingit;  et  attingendo,  ipsam  indignam 
Dei  gratia  efficit;  atque  exinde  persona  Beatissimae  Virginis 
debet  non  habere  gratiam.  Hoc  igitur  est,  quod  vocatur  debi¬ 
tum  personale  incurrendi  seu  contrahendi  originale  peccatum, 
quod  formaliter  consistit  in  carentia  originalis  iustitiae.  Hoc, 
inquam,  est  quod  D.  Thomas  significat,  dum  ait :  «  Si  nunquam 
anima  Beatae  Virginis  fuisset  contagio  originalis  peccati 
inquinata,  hoc  derogaret  dignitati  Christi,  secundum  quam 
est  universalis  Salvator.  »  Nam  si  Beatissima  Virgo,  iam  in 
sua  propria  persona  constituta,  debitum  personale  carendi 
gratia  non  incurreret,  nullo  modo  contraheret  originale 
peccatum,  et  ratione  suae  personae  non  indiguerit  salvari ; 
et  Christus  non  esset  suae  Matris  Salvator  ac  Redemptor  ; 
ac  perinde  Christus  non  esset  universalis  Salvator  omnium 
hominum  h 

Sub  puritate,  quae  debetur  Homini  Deo,  maxima  fuit 
puritas  Virginis  Matris  eius.  —  Et  prosequitur  D.  Thomas  : 
«  Sub  Christo,  qui  salvari  non  indiguit,  maxima  fuit  Beatae 

1  Vide  supra,  in  Introduci.  III,  §  1.,  2  et  3.  ;  et  cap.  12. 

Virginis  puritas...  Sed  Beata  Virgo  contraxit  originale  pec¬ 
catum  ;  sed  ab  eo  fuit  mundata,  antequam  ex  utero  nasce¬ 
retur.  Et  hoc  signatur  Job  3,  9,  ubi  de  nocte  originalis 
peccati  dicitur  :  Exspectet  lucem,  id  est  Christum,  et  non 
videat;  quia  nihil  inquinatum  incurrit  in  Adam;  nec  ortum 
surgentis  aurorae,  id  est  Beatae  Virginis  quae  in  suo  ortu 
a  peccato  originalis  fuit  immunis.  »  Unde  habetur,  quod 
puritas  Beatissimae  Virginis  fuit  maxima  sub  Christo  : 
Christus  nullo  modo  contraxit  peccatum  originale  ;  Beatis¬ 
sima  Virgo  contraxit  aliquo  modo.  Christus  salvari  non 
indiguit,  tamquam  omnium  Salvator  ;  Beatissima  Virgo  in¬ 
diguit  salvari.  Christus  fuit  in  ipsa  sui  conceptione  sanctus  ; 
Beatissima  Virgo  non  fuit  sancta  in  ipsa  sui  conceptione 
active  sumpta,  neque  in  ipsa  sui  conceptione  passiva  inadae- 
quate  sumpta,  neque  in  ipsa  sui  conceptione  passiva  iam 
adaequate  sumpta,  ex  vi  suae  Conceptionis ;  sed  fuit  sancta 
in  ipsa  sui  conceptione  passiva  iam  adaequate  sumpta,  id 
est,  post  constitutionem  suae  personae  sive  post  anima¬ 
tionem.  Quonam  momento  ?  quonam  temporis  instanti  ? 

D.  Thomas,  ibid.  ad  3.  respondet  dicendum  :  «  Quo  tempore 
sanctificata  fuerit,  ignoratur.  »  De  hoc  quod  tunc  ignorabatur, 
D.  Thomas  non  locutus  fuit,  ponendo  magistraliter  quaestio¬ 
nem  de  primo  instanti.  Tamen  nunquam  exclusit  D.  Thomas 
primum  instans  temporis,  cum  ageret  de  prima  Beatissimae 
Virginis  sanctificatione ;  imo  aliis  in  locis  videtur  clare 
asserere  B.  V.  fuisse  sanctificatam  in  primo  momento  tem¬ 
poris  suae  propriae  existentiae ;  atque  in  hoc  ipso  a.  2. 
videtur  satis  insinuare  :  a)  ex  modo  quo  exponit  argumen¬ 
tum  2.  in  contra ;  atque  b)  ex  modo  quo  solvit  argumentum. 
Ex  his  namque  duabus  argumenti  praemissis  :  1.  «  Conveniens 
fuit,  ut  Beatissima  Virgo  ea  puritate  niteret,  qua  maior  sub 
Deo  nequit  intelligi.  »  2.  «  Sed  maior  puritas  fuisset  Virginis, 
si  nunquam  anima  eius  fuisset  inquinata  contagio  origi¬ 
nalis  peccati.  »  Videtur  etiam  posse  legittime  concludi  : 
«  Ergo  hoc  Beatissimae  Virgini  praestitum  fuit,  ut  in  primo 
instanti  temporis  suae  animationis  sanctificaretur .  »  Attamen 
D.  Thomas,  non  hoc  modo,  sed  ita  concludit  :  «  Ergo  hoc  ei 
praestitum  fuit,  ut,  antequam  animaretur  caro  eius,  sanctifica- 

retur.  »  Doctor  enim  Angelicus  non  concludit  sanctificationem 
B.  V.  in  primo  instanti,  sed  sanctificationem  ante  animatio¬ 
nem.  i°  Quia  non  agitur  in  art.  2.  de  sanctificatione  in  primo 
instanti  Virginis  animationis,  sed  utrum  sanctificata  fuerit 
ante  animationem  ;  et  si  Beatissima  Virgo  nunquam,  seu 
in  nullo  temporis  momento,  incidisset  in  necessitatem  per¬ 
sonalem  trahendi  ex  origine  simul  cum  natura  peccatum 
originale,  oportet  legitime  ac  logice  concludere  sanctifica¬ 
tionem  ante  animationem  ;  vel  sanctificationem  in  primo 
instanti,  ita  quod  prius  prioritate  naturae  et  ordinis  intelli- 
gatur  animam  sanctificari  quam  carni  uniri  :  quod  constituit 
quemdam  modum  sanctificationis  ante  animationem.  2°  Quia 
debitum  personale  contrahendi  originale  peccatum  nihil 
minuit  de  puritate  Beatissimae  Virginis,  sed  tantummodo 
exprimit  indigentiam  redemptionis  ratione  personae.  30  Quia 
cum  hoc  simul  stat,  quod  sub  Christo  maxima  fuit  Beatis¬ 
simae  Virginis  puritas.  40  Quia  nullo  modo  excluditur  per 
doctrinam  huius  articuli  secundi  sanctificatio  B.  V.  in  primo 
instanti  temporis  suae  animationis  ;  ita  quod  prius  prioritate 
naturae  et  ordinis  intelligatur  animam  carni  uniri  quam  per 
gratiam  sanctificari.  50  Immo  :  indicatur  in  ipsamet  respon¬ 
sione  ad  argumentum  in  contra,  dum  D.  Thornas  dicit, 
quod  Beata  Virgo  fuit  mundata  ab  originali  peccato,  «  ante¬ 
quam  ex  utero  nasceretur  ».  Quandonam?  «  In  suo  ortu  a 
Peccato  originali  fuit  immunis.  »  Ergo  Beatissima  Virgo  fuit 
mundata  ab  originali  peccato  in  suo  ortu,  antequam  ex  utero 
nasceretur.  Ergo  Beatissima  Virgo  sanctificata  fuit  ante,  na¬ 
tivitatem  ex  utero  in  suo  ortu  quae  dicitur  nativitas  in 
utero.  Ergo  Beatissima  Virgo  fuit  sanctificata  post  anima¬ 
tionem,  non  posterioritate  temporis,  sed  naturae  tantum. 
«  Et  hoc  signatur  (concludit  D.  Thornas)  Iob.  3,  9,  ubi 
de  nocte  originalis  peccati  dicitur  :  Exspectet  lucem,  id  est 
Christum  ;  et  non  videat;  quia  nihil  inquinatum  incurrit  in 
Adam,  ut  dicitur  Sap.  7,  25  ;  nec  ortum  surgentis  aurorae, 
id  est  Beatae  Virginis,  quae  in  suo  ortu  a  peccato  originalis 
immunis.  »  Quod  profecto  adhuc  corroborat  Angelicus  Doctor 
in  Exposit.  in  Ps.  14.,  dicens  :  «  In  Christo  et  in  Virgine 
Maria  nulla  omnino  macula  fuit.  » 

Duplex  a  peccato  originali  praeservatio.  —  Beatissimam 
itaque  Virginem  esse  praeservatam  a  peccato  originali «  potest 
dupliciter  intelligi  »,  ait  Caietanus.  «  Primo,  ut  Beata  Virgo 
sit  praeservata  totaliter  a  peccato  originali,  ita  quod  fuit 
exempta  ab  omnibus  ad  dictum  peccatum  spectantibus. 
Secundo,  ut  Beata  Virgo  sit  praeservata  a  sola  macula  peccati 
originalis,  per  infusionem  gratiae  personalis.  Est  autem  inter 
istos  duos  sensus  maior  distantia,  quam  inter  coelum  et 
terram. 

Nam  cum  anima  alicuius  hominis,  qui  generatur,  incurrit 
originale  peccatum,  non  solum  macula  originalis  peccati 
contrahitur  ;  sed  in  primo  instanti  in  quo  anima  rationalis 
creando  infunditur,  et  infundendo  creatur,  prius  secundum 
naturae  ordinem  caro  seu  materia,  cui  anima  infunditur, 
est  infecta,  utpote  genita  ex  commixtione  utriusque  parentis  ; 
et  propterea,  anima,  quae  infunditur  illi  carni,  contrahit 
maculam  in  seipsa  originalis  peccati ;  quia  infunditur  carni 
infectae  ;  neque  solum  maculam  ex  carnis  infectione  contrahit 
persona  in  utero  genita,  sed  multa  alia,  sc.  reatum  clausae 
coeli  ianuae,  fomitem  peccati,  et  poenam  mortis  temporalis  ; 
ita  quod  infecta  caro,  cui  infunditur  anima  et  in  qua  fundatur 
ratio  non  potentiae  contrahendi  originale  peccatum,  sed  ratio 
contracti  in  propria  persona  debiti,  quod  contrahatur  in  anima 
rationali  sua  peccatum  originale  et  secundum  maculam  et 
secundum  reatum  poenarum  spiritualis  et  temporalis  ;  imo, 
est  talis  carnis  infectio,  peccati  originalis  initium  existens 
in  persona,  quae  tunc  simul  concipitur  et  concepta  est. 

Quocirca  positio  dicens  Beatam  Virginem  praeservatam 
totaliter  a  peccato  originali,  dicit  ipsam  non  contraxisse 
carnem  suam  infectam;  ac  per  hoc  non  solum  sine  macula 
peccati  conceptam,  et  reatibus,  et  fomite,  sed  etiam  sine 
debito  in  propria  persona  habendi  haec. 

Positio  vero  dicens  Beatam  Virginem  praeservatam  solum 
a  macula  peccati  originalis,  et  iis  quae  a  macula  sunt  insepa¬ 
rabilia  (ut  est  reatus  aeternae  poenae  damni),  non  negat 
Beatam  Virginem  carnem  habuisse  infectam  ;  ac  per  hoc,  in 
propria  persona  debitum  contrahendi  maculam  originalis 
peccati  et  quoad  maculam  et  quoad  reatus  omnes  et  forni- 

tem  ;  sed,  praeservante  Dei  gratia,  non  redundavit  in  animam 
illius  macula  peccati  originalis  ;  licet  redundaverit  et  fomes, 
ligatus  tamen  per  gratiam,  et  reatus  clausae  ianuae  vitae 
aeternae,  et  mortis  temporalis  ;  quia  haec  poena,  sc.  mortis, 
erat  naturae  ex  parte  carnis  ;  illa,  sc.  clausae  ianuae,  erat 
naturae  ex  parte  temporis  ;  quia  sc.  Christus  adhuc  non 
aperuerat  per  suam  mortem  ianuas  Paradisi  clausas  per 
originale  peccatum  ;  et  similiter  fomes  ex  parte  carnis  se 
habet.  » 

In  quo  consistat  et  in  quo  differat  duplex  illa  a  peccato 
originalis  praeservatio.  —  Duplex  ergo  fundamentalis  modus 
explicandi  Immaculatam  Beatissimae  Virginis  Conceptionem 
in  hoc  stat,  videlicet,  quod  iuxta  unum  modum,  Beatis¬ 
sima  Virgo  fuit  praeservata  totaliter ;  et  iuxta  alterum, 
fuit  praeservata  per  gratiam  personalem  a  macula  et  ab 
omnibus  quae  cum  gratia  sunt  incomposibilia.  —  Iuxta 
unum  Beatissima  Virgo  fuit  sanctificata  quocumque  modo 
ante  animationem  ;  et  iuxta  alterum,  fuit  sanctificata  post 
animationem  non  posterioritate  temporis,  sed  posterioritate 
naturae  et  ordinis.  —  Iuxta  unum,  anima  Beatissimae  Vir¬ 
ginis  prius  prioritate  naturae  intelligitur  per  infusionem 
gratiae  sanctificata  quam  corpori  unita  ;  et  iuxta  alterum, 
prius  prioritate  naturae  intelligitur  corpori  unita  quam 
sanctificata  per  gratiam.  —  Iuxta  unum,  Beatissima  Virgo 
non  habuit  carnem  infectam  quae  nata  erat  ipsam  ani¬ 
mam  inficere,  sed  carnem  mundatam  ante  animationem  ; 
iuxta  alterum,  habuit  carnem  non  quidem  mundatam  ante 
animationem,  sed  infectam,  et  quantum  ex  se  erat  virtutem 
habentem  inficiendi  ipsam  animam.  —  Iuxta  unum,  Beatis¬ 
sima  Virgo  fuit  concepta  non  solum  sine  macula,  sed  etiam 
sine  debito  in  propria  persona  habendi  maculam  ;  iuxta  alte¬ 
rum,  Beatissima  Virgo  fuit  quidem  sine  labe  originali  concepta 
et  praeservata  ab  omni  macula,  sed  habuit  debitum  in  sua 
propria  persona  iam  constituta  habendi  et  maculam  et  omnia 
quae  sub  nomine  peccati  originalis  significantur  ac  veniunt 
intelligenda.  Nam  habuit  carnis  infectionem;  et  talis  carnis 
infectio,  cui  anima  rationalis  a  Deo  creata  infunditur,  est  : 

Peccati  originalis  initium  inexistens  in  propria  persona,  quae 
tunc  simul  concipitur  et  concepta  est.  Habuit  ergo  Beatis¬ 
sima  Virgo  peccati  originalis  initium  in  sua  propria  persona 
inexistens;  quia  ex  unione  animae  ad  carnem  incurrit  debitum 
personale  carendi  iustitia  originali,  carendi  nitore  qui  ex 
gratia  sanctificante  oritur  in  anima;  ideoque  incunit  debitum 
personale  habendi  maculam  originalis  peccati. 

Hoc  igitur  est,  et  non  aliud,  quod  D.  Thomas  profunde 
evolvit  atque  alte  declarat  simul  ac  firmiter  tenendum 
tradit  tamquam  sanam  doctrinam  ad  fidem  ipsam  attinen¬ 
tem,  cum  in  a.  2.  :  Utrum  B.  Virgo  sanctificata  fuerit  ante 
animationem,  concludit  :  «  Et  si  quocumque  modo  ante  anima¬ 
tionem  Beata  Virgo  sanctificata  fuisset,  nunquam  incurrisset 
maculam  originalis  culpae,  et  ita  non  indiguisset  redemptione 
et  salute  quae  est  per  Christum...  Si  nunquam  anima  Beatae 
Virginis  fuisset  contagio  originalis  peccati  inquinata,  hoc 
derogaret  dignitati  Christi,  secundum  quam  est  universalis 
omnium  Salvator.  Et  ideo,  sub  Christo,  qui  salvari  non  indi¬ 
guit  tamquam  universalis  Salvator,  maxima  fuit  Beatae 
Virginis  puritas.  Nam  Christus  nullo  modo  contraxit  origi¬ 
nale  peccatum,  sed  in  ipsa  sui  conceptione  fuit  sanctus, 
secundum  Luc.  i,  35  :  Quod  ex  te  nascetur  sanctum,  vocabitur 
Filius  Deus.  Sed  Beata  Virgo  contraxit  quidem  originale 
peccatum,  sed  ab  eo  fuit  mundata  antequam  ex  utero  nasce¬ 
retur.  Et  hoc  signatur,  Iob.  3,  9,  ubi  de  nocte  originalis 
peccati  dicitur  :  Exspectet  lucem,  id  est  Christum,  et  non 
videat ;  quia  nihil  inquinatum  incurrit  in  Adam  ;  nec  ortum 
surgentis  aurorae,  id  est,  Beatae  Virginis,  quae  in  suo  ortu 
a  peccato  originali  fuit  immunis.  » 

Valde  notanda  logica  illatio  qua  D.  Thomas  infert  maximam 
sub  Christo  Virginis  puritatem.  —  Sunt  iterum  iterumque 
valde  notanda  verba  Angelici  Doctoris.  Etenim,  non 
obstante  illo  contagio  originalis  peccati,  quo  animam  Vir¬ 
ginis  oportebat  fuisse  inquinatam,  ne  aliquid  derogaretur 
dignitati  Christi,  secundum  quam  est  universalis  omnium 
Salvator  ;  verumtamen,  adhuc  Angelicus  Doctor  infert  per 
modum  legitimae  consequentiae  :  «  Et  ideo  sub  Christo,  qui 

salvari  non  indiguit,  maxima  fuit  Beatae  Virginis  puritas.  » 
—  Quomodo  enim  fiet  hoc,  quod  puritas  Beatissimae  Vir¬ 
ginis  sit  maxima  sub  puritate  Christi,  si  anima  Virginis  fuis¬ 
set  contagio  originalis  peccati  inquinata  ?  Angelicus  Doctor 
respondet  :  «  Nam  Christus  nullo  modo  contraxit  originale 
peccatum,  sed  in  ipsa  sui  conceptione  fuit  sanctus...  Sed 
Beata  Virgo  contraxit  quidem  originale  peccatum,  sed  ab  eo 

fuit  mundata  antequam  ex  utero  nasceretur .  Ortum  sur- 

gentis  aurorae,  id  est,  Beatae  Virginis,  quae  in  suo  ortu  a 
peccato  originali  fuit  immunis.  »  Si  enim  ante  nativitatem 
ex  utero  fuit  mundata,  ergo  non  tantummodo  in  suo  ortu, 
sed  ante  ortum  suum  immunis  a  peccato  originali  fuit. 
Non  quidem  ante  ortum  suum,  sed  ante  nativitatem  ex 
utero  in  suo  ortu  qui  est  nativitas  in  utero.  Et  tamen 
mundata  ab  originali  peccato  quod  contraxerat  dicitur ; 
quoniam,  ut  Caietanus  testimonio  ipsius  D.  Thomae  demon¬ 
strat,  «  dicitur  a  peccato  originali  mundatus  non  solum  qui  a 
contracta  actuali  macula  mundatus  est,  sed  qui  a  macula 
quidem  in  debito  et  initio  in  propria  persona  fundato,  et 
reliquis  tot  quasi  partibus  peccati  originalis  actualiter  con¬ 
tractis  mundatus  est  ;  et  sic  de  aliis.  Nec  putet  quisquam 
de  mea  haec  phantasia  me  proferre,  sed  videat  D.  Thomam, 
I .-II .  q.  81.  a.  3.  (ubi  inter  alia  tractat  etiam  illud  ad  Rom. 
5.  :  Per  unum  hominem  peccatum  transivit  in  omnes,  et  per 
peccatum  mors)  sustinentem,  quod  per  mortem  sufficit  intelli- 
gere  debitum  seu  reatum,  in  propria  persona,  mortis  ;  quamvis 
nunquam  actualiter  aliquis  moreretur.  Ex  quo  habetur  quod, 
cum  Apostolus  duo  simul  dicat,  sc.  (quod  in  omnes  pervenit 
peccatum  et  mors),  sicut  secundum,  sc.  mors,  sufficienter 
salvatur,  exponendo  mortem  vel  actu  vel  in  debito  in  propria 
Persona:  ita  et  primum,  sc.  peccatum,  salvatur,  exponendo 
peccatum  vel  actu  vel  in  debito  in  propria  persona.  Dixi 
toties  :  in  propria  persona;  quoniam  si  debitum  aut  initium 
peccati  originalis  non  ponitur  proprium  illius  qui  concipitur, 
sed  commune,  iam  non  salvaretur  quod  illa  persona  esset 
mortua,  redempta,  reconciliata,  etc.  Nec  esset  formalis  diffe¬ 
rentia  inter  errorem  Iuliani  (contra  quem  scribit  Augustinus), 
ponentis  per  gratiam  redemptionis  Christi  filios  Christianorum 


C.  XV.  —  IMMACULATA  CONCEPTIO  ET  PRAEDESTINATIO  CHRISTI  305 

praeservatos  a  peccato  originali,  quod  habebant  in  debito 
communi;  sed  esset  materialis  differentia,  quoniam  ille 
gratiam  praeservationis  communem  Christianorum  filiis  po¬ 
suisset  ;  hic  autem  poneretur  propria  uni.  Salvatur  quoque 
manifeste  in  hac  propositione  singularis  praerogativa  Iesu 
Christi,  qui  solus  conceptus  est  sanctus;  et  non  in  carne 
peccati,  sed  in  similitudine  carnis  peccati ;  non  solum  ea 
ratione  quia  ipse  ex  vi  seu  natura  suae  conceptionis,  quae 
nativitas  in  utero  vocatur,  sanctus  nascebatur  iuxta  verbum 
Gabrielis  ad  Beatam  Virginem  :  Quod  ex  te  nascetur  sanctum; 
sed  etiam  quia  Beata  Virgo  concepta  est  cum  carne  infecta, 
sed  cum  anima  sancta  ex  gratia  impediente  redundantiam 
infectae  carnis  in  maculam  animae.  Salvantur  etiam  univer¬ 
sales  propositiones  in  Scriptura  et  Ecclesiae  determinatio¬ 
nibus,  ut  facile  puto  apparere  exercitatis  ingeniis  ex  dictis.  » 
Hactenus  Caietanus. 

Propositiones  quae  inveniuntur  in  S.  Scriptura  atque  in 
Ecclesiae  determinationibus,  et  quae  utpote  universales 
oportet  ut  salventur,  etiam  cum  agitur  de  Immaculata  Beatis¬ 
simae  Virginis  Conceptione.  —  «  Oportet  namque,  addit 
Caietanus,  de  Beata  Virgine  firmiter  credere  :  Quod  Christus 
est  mortuus  pro  ipsa,  et  quod  ipsa  est  mortua  morte  peccati. 
Quoniam  in  Sacra  Scriptura  habetur  ista  conditionalis  : 
Si  Christus  est  mortuus  pro  omnibus,  omnes  mortui  sunt,  ut 
patet  II.  Cor.  5.  Et  ne  longius  protrahatur,  oportet  sumarie 
ante  oculos  habere,  quod  istae  quinque  propositiones  sunt 
omnino  confitendae  : 

i°  Christus  mortuus  est  pro  Beata  Virgine. 

2°  Beata  Virgo  est  aliquo  modo  mortua  morte  peccati. 

30  Beata  Virgo  est  reconciliata  Deo  per  Christum. 

40  Beata  Virgo  est  redempta  per  mortem  Christi. 

50  Beata  Virgo  etiam  post  sanctificationem  sui  nonnisi 
per  Christi  mortem  aditum  habuit  Paradisi  apertum. 

Quibus  adduntur  aliae,  aut  per  se  notae  (quod  omnis 
reconciliatus  fuit  inimicus;  quod  Beata  Virgo  mortua  est 
morte  temporali),  aut  determinatae  per  Ecclesiam,  sc.  : 
i°  Omnis  homo  redemptus  a  Christo  fuit  vere  captivus;  et 

2°  mors  est  poena  peccati  originalis.  Prima  enim  harum  refert 
Augustinus  ad  Optatum  De  origine  animae,  a  Papa  Zozimo 
decretam,  dicens  :  In  epistola  Zozimi  sic  legitur  :  Nullus  nisi 
qui  peccati  servus  est,  liber  efficitur;  neque  redemptus  dici 
potest  nisi  qui  vere  per  peccatum  fuit  ante  captivus,  sicut 
scriptum  est  :  Si  vos  Filius  liberaverit,  vere  liberi  eritis.  Et 
subdit  :  In  his  verbis  Apostolicae  Sedis  tam  antiqua  atque 
fundata,  certa  et  clara  est  fides  catholica,  ut  nefas  sit  de  illa 
dubitare  Christiano.  Haec  ille.  Sed  quaedam  vero,  sc.  quod 
mors  est  poena  peccati  originalis,  constat  decretam  esse  Con¬ 
cilio  Milevitano,  ut  patet  de  consecrat,  dist.  4.  cap.  Placuit. 

Unde  patet,  quod  distinctio  illa  de  redemptione  praeser- 
vativa  vel  liber ativa  quoad  homines  reprobata  est  per  Romanae 
Ecclesiae  determinationem  ;  quamvis  S.  Bernardus  Super 
Cantic.  serm.  22.  illam  usurpaverit  quoad  angelos. 

Sunt  et  aliae  universales  propositiones  certae  et  indubi¬ 
tatae,  sc.  :  Per  unum  hominem  peccatum  transivit  in  omnes, 
et  per  peccatum  mors  (Rom.  5).  Et  omnes  in  Adam  peccaverunt 
(Rom.  3).  Et  quisquis  hominem  aliquem  esse  putat,  cui  neces¬ 
saria  non  fuerit  remissio  peccatorum,  excepto  uno  Mediatore, 
contrarius  est  Sacrae  Scripturae:  inquit  Augustinus  in  lib. 
De  perfectione  iustitiae.  Et  solus  Christus  habuit  similitu¬ 
dinem  carnis  peccati.  Et  aliae  huiusmodi,  quae  aut  nullo 
modo  aut  vix  possunt  salvari  ab  huiusmodi  opinione,  si 
tamen  opinio  nominanda  est,  cum  videatur  manifestus  error 
in  fide.  Unde  nec  Sixtus  IV.,  Extravag.  Grave  nimis,  de  hac 
impositione  se  impedivit,  sed  solum  de  praeservatione  Beatae 
Virginis  a  macula  peccati  originalis,  ut  patet  legenti  illam. 
Damnanda  ergo  videtur  specialiter  positio  quae  assereret 
Beatam  Virginem  totaliter  praeservatam  a  peccato  originali, 
ut  sc.  nihil  eius  incurreret ;  quamvis  neminem  adhuc  sciam 
hoc  tenuisse.  » 

«  In  secundo  autem  sensu  intellecta  opinio  de  praeser¬ 
vatione  Beatae  Virginis,  sc.  quod  praeservata  est  a  macula 
peccati  originalis,  et  non  ab  infectione  carnis;  ac  per  hoc,  nec 
a  debito,  in  propria  persona,  illius  maculae,  nec  a  fomite  et 
poenis,  non  est  contraria  Sacrae  Scripturae,  nec  determi¬ 
nationi  Ecclesiae,  nec  aliquibus  necessario  creditis  ;  quoniam 

Beata  Virgo  praeservata  ex  speciali  praeventione  gratiae  a 
macula  originalis  peccati,  et  habens  cetera  quae  diximus, 
non  est  extra  latitudinem  mortuorum,  inimicorum,  indigen¬ 
tium  remissione  peccatorum,  captivorum,  habentium  carnem 
peccati,  obnoxiorum  morti  et  clausurae  coeli.  Et  conse¬ 
quenter  non  est  extra  latitudinem  eorum,  pro  quibus  Christus 
mortuus  est,  reconciliatorum,  liberatorum,  redemptorum,  mun¬ 
datorum,  introductorum  denique  per  Christi  mortem  in  vitam 
aeternam  animae  et  corporis.  Et  in  promptu  ratio  est  ;  quia 
ex  eo  quod  habuit  carnem  injectam,  cum  fomite  ligato  et  rea¬ 
tibus,  egebat  futuro  remedio  per  Incarnationem  et  mortem 
Iesu  Christi  exhibendo.  Et  ex  eo  quod  in  propria  persona 
habuit  debitum  contrahendi  maculam  originalis  peccati,  imo 
initium  unde  redundare  in  animam  suam  debebat  originalis 
peccati  macula  :  gratia  illa,  quae  praeveniendo  sanctificavit 
eam,  ligando  etiam  fomitem,  habuit  rationem  gratiae  mun- 
dativae,  reconciliativae,  redemptivae,  etc.  Liberans  namque 
animam  a  macula,  non  actualiter  habita,  sed  ex  propria 
carne  tunc  debita,  et  in  eadem  carne  tunc  initiata,  non  est 
extra  latitudinem  liberantium  a  peccato,  mundantium  a 
sorde,  redimentium  a  captivitate.  Neque  enim  uno  modo 
tantum  quodlibet  horum  dicitur,  sed  latitudinem  habet. 
Dicitur  namque  captivus  non  solum  qui  totaliter  in  captivi¬ 
tatem  est  redactus,  sed  qui  coepit  in  sui  aliqua  parte  duci 
in  captivitatem,  et  obnoxius  est  captivitati.  Et  similiter 
dicitur  mors  peccati  non  solum  ipsa  actualis  mors,  sed  debitum 
et  initium  in  propria  persona  habendi  illam.  » 


IV 

Corollaria. 

1  1 

Ergo  Immaculata  Conceptio  quae  non  indiget  redemptione, 
illa  est  in  qua  Beatissima  Virgo  traditur  esse  : 

i°  Praeservata  totaliter  a  peccato  originali,  ita  quod 
fuit  exempta  ab  omnibus  ad  dictum  peccatum  spectantibus. 

2°  Praeservata  non  solum  a  macula,  sed  etiam  a  debito 
in  propria  persona  contrahendi  maculam. 

3°  Sanctificata  in  suis  parentibus  ante  animationem. 

4°  Sanctificata  in  carne  sua  ante  animationem. 

5°  Sanctificata  in  anima  sua,  ita  quod  prius  prioritate 
naturae  intelligatur  per  gratiam  sibi  infusam  sanctificata 
quam  corpori  unita. 

6°  Electa  et  praeelecta  Mater  Christi  ante  praevisionem 
peccati  Adami  ;  unde  causa  Virginis,  ut  filia  Adami  non  sit 
coniuncta  cum  causa  patris,  sed  cum  causa  Christi,  cuius  erat 
praedestinata  Mater  antecedenter  ad  praescientiam  originalis 
peccati. 

7°  Independens  ab  Adamo  in  ordine  supernaturali  gra¬ 
tiae  ;  ita  quod  ab  illo  non  penderet  in  transmissione  originalis 
iustitiae,  si  Adam  non  peccasset  ;  neque  proinde  in  trans¬ 
missione  peccati  originalis,  cum  de  facto  iam  peccavit. 

8°  Dependens  a  solo  Christo  ;  et  per  merita  eiusdem 
Christi  impassibilis  praeservata  ab  omni  peccato,  etiam  a 
peccato  originali,  independenter  a  sacrificio  Calvarii  et  a 
sanguine  Redemptoris  in  Cruce. 

Haec  est  via  theologorum  asserentium  praedestinationem 
Christi  ut  sit  Filius  Dei  in  virtute,  ac  perinde  praedestinatio¬ 
nem  Beatissimae  Virginis  ut  esset  Mater  Filii  Dei  et  Unigeniti 
Patris,  pleni  gratiae  et  veritatis,  et  de  cuius  plenitudine  nos 
omnes  accepimus,  factam  fuisse  ante  praevisionem  peccati 
Adami. 

Haec,  inquam,  est  via  quae  supra  denominata  fuit  via 
Scoti,  via  Raymundi  Lullii,  et  Ambrosii  Catharini,  et  Galatini ; 
et  quae,  ut  ipsemet  Galatinus  adnotat,  erat  via  «  antiquorum 
Hebraeorum  »  ad  declarandam  «  Immaculatissimam  Matris 
Messiae  Conceptionem  ». 

Haec  est  via  per  quam  necessario  deducitur  et  necessario 
pervenitur  ad  praeservationem  totalem  Beatissimae  Virginis 
ab  omnibus  quibuscumque  et  quomodocumque  ad  peccatum 
originale  spectantibus. 

Haec  denique  est  via,  de  qua  :  a)  Ambrosius  Catharinus 
lib.  De  casu  hominis  et  peccato  originali  ait  :  «  Quod  ergo 
Beatissima  illa  Virgo  id  non  incurrerrit,  ob  eam  gratiam  fuit, 

quia  excepta  fuit  in  pacto  illo.  Hoc  autem  quod  excepta  fuerit, 
multis  rationibus  suadetur ;  quoniam  haec  erat  electa  et 
praeelecta  primogenita  filia  et  sponsa  omnium  amantissima  et 
omni  honore  dignissima  Mater.  » 

b )  Galatinus  De  Arcanis  Catholicae  fidei,  lib.  7.  cap.  10.  : 
«  Gloriosa  autem  Virgo  ac  eius  Filius,  cum  peccati  Adam 
haudquaquam  participes  fuerint,  atque  ab  originali  peccato 
Penitus  alieni  extiterint,  merito  impassibiles  et  immortales 
esse  debebant.  » 

c )  Montefortino,  Sum.  Scoti,  t.  V.,  q.  27.,  a  2.  «  Videtur 
proinde  gratiae  plenitudo,  quae  Mariae  obvenit,  de  Christi 
plenitudine  atque  meritis  accepisse  independenter  ab  Adamo, 
nec  propterea  in  ipsum  peccare  potuisse,  ab  omni  debito  penitus 
absoluta.  Et  ad  hunc  intellectum  nullo  negotio  inflecti  pene 
omnia  argumenta  Scoti  de  actu  perfectissimo  Mediatoris 
respectu  Matris  suae.  Ex  Oxoniensi,  3.  dist.  3.  q.  1.  » 

In  hac  quidem  via,  posito  quod  si  Adamus  non  peccasset. 
Filius  Dei  adhuc  etiam  incarnatus  fuisset,  atque  exinde 
praesupposita  electione  Beatissimae  Virginis  ad  Divinam 
Maternitatem  ante  praevisum  Adami  peccatum,  bene  omnia 
procedunt  ordine  logico,  optime  omnia  consonant,  atque  ex 
praedestinatione  Christi  necessaria  deductione  pervenire 
oportet  ad  praeservationem  usque  Matris  Christi,  non  solum 
a  macula,  verum  et  a  debito  personali  contrahendi  maculam, 
et  ab  omnibus  ac  singulis  quae  sub  nomine  peccati  originalis 
clauduntur  et  continentur.  Per  hanc  viam  procedentes 
omnes  theologi  debent  ita  concludere  :  «Non  decuit  ergo 
Mariam  Adamo  subiicere.  Deo  aliter  faciente,  omne  ens  a 
supremo  usque  ad  postremum  conqueri  potuisset;  omne  ens  a : 
supremo  usque  ad  postremum  non  decet  ! !  exclamasset.  1 » 

1  2 

Ergo  Immaculata  Conceptio  quae  indiget  redemptione, 
illa  est  in  qua  Beatissima  Virgo  traditur  esse  : 

i°  Praeservata  quidem  ab  omni  labe  originalis  culpae, 


1  Vide  supra,  cap.  10. 

sed  non  exempta  tamen  ab  omnibus  quae  ad  praedictum 
originale  peccatum  spectant ;  nam,  etiam  si  poneretur 
Beatissimam  Virginem  per  gratiam  singularissimam  praeser- 
vatam  fuisse  a  morte  ipsa  temporali  et  ab  omnibus  quomodo¬ 
cumque  ex  peccato  primi  parentis  provenientibus  quae  cum 
gratia  gratum  faciente  possunt  esse  simul  in  homine  iusto, 
non  tamen  potest  poni,  quod  Beatissima  Virgo  fuerit  prae- 
servata  a  debito  in  propria  persona  habendi  et  maculam  et 
cetera  quae  sub  originali  peccato  includuntur.  Etenim 
terminus  a  quo  redemptionis  vel  est  ipsum  peccatum  iam 
actualiter  contractum,  vel  necessitas  saltem  illud  contrahendi. 
Ideo  : 

2°  Non  sanctificata  in  suis  parentibus  ante  animationem, 
neque  in  carne  sua  ante  animationem,  neque  in  anima  sua 
antequam  animaretur  caro  eius.  Et  ideo  : 

3°  Sanctificata  postquam  cuncta  eius  perfecta  sunt, 
sc.  et  corpus  et  anima  ;  id  est,  post  constitutionem  personae  ; 
id  est,  post  animationem,  non  quidem  posterioritate  tem¬ 
poris,  sed  posterioritate  naturae  et  ordinis.  Idcirco  sanctifi¬ 
cata  in  primo  instanti  temporis  suae  animationis,  et  ornata 
gratia  gratum  faciente  in  ipsomet  momento  suae  propriae 
existentiae  personalis  ;  atque  ita  Beatissima  Virgo  fuit  simul 
tempore  in  esse  naturae  et  in  esse  gratiae. 

4°  Electa  et  praeelecta  Mater  Christi,  quemadmodum 
Christus  fuit  praedestinatus,  ut  esset  Filius  Dei  in  virtute, 
non  ante  praevisionem  peccati  Adami,  sed  post  peccatum 
Adami  praevisum.  Consequenter  : 

5°  Causa  Beatissimae  Virginis,  ut  filia  Adami,  erat 
coniuncta  cum  causa  patris  ita,  quod  ab  illo  pendebat, 
sicut  ceteri  Adami  filii,  et  in  transmissione  originalis 
iustitiae  et  in  transmissione  originalis  peccati  quod  for- 
maliter  in  privatione  iustitiae  originalis  consistit. 

6°  Electa  proinde  et  praeelecta  et  praedestinata  ex 
communi  massa  perditionis,  ut  esset  Dei  Genitrix  et  Mater 
Christi  et  Mater  divinae  gratiae,  qua  Deus  quos  praescivit 
et  praedestinavit  conformes  fieri  imaginis  Filii  sui,  hos  et 
vocavit ;  quos  autem  vocavit,  hos  et  iustificavit ;  quos  autem 
iustificavit,  illos  et  glorificavit. 

7°  Indigens  redemptione  et  salute  quae  est  per  Christum, 
sicut  omnes  et  singuli  qui  ex  Adamo  per  viam  generationis 
originem  trahunt  ;  atque  huiusmodi  necessitas  redemptionis 
respicit  non  tantummodo  naturam,  sed  etiam  personam, 
quia  oportet  ponere,  quod  quilibet  personaliter  redemptione 
Christi  indigeat,  non  solum  ratione  naturae. 

8°  Praeservata  denique  immunis  a  macula  peccati  origi¬ 
nalis,  intuitu  meritorum  Iesu  Christi,  eius  Filii,  humani 
generis  Redemptoris  ;  ideoque  ex  morte  Filii  Dei  praevisa. 

90  Consequenter,  Christus  mortuus  est,  sicut  pro  omnibus 
nobis,  etiam  pro  Beatissima  Virgine  eius  Matre  ;  ideoque 
Beatissima  Virgo  aliquo  modo  mortua  est  morte  peccati. 
Id  est  : 

io°  Beatissima  Virgo  aliquo  modo  contraxit  peccatum 
originale  ;  aliquo  modo  incurrit  peccati  originalis  maculam  ; 
aliquo  modo  omnia  illa  contraxit  a  quibus,  tamen  ne  actualiter 
contraheret,  praeservata  fuit  per  sanguinem  crucis  Christi. 
Et  talis  aliquis  modus  qui  contraponitur  a  D.  Thoma  ad 
illum  nullum  modum  quo  Christus  non  contraxit  originale 
peccatum,  nihil  aliud  est  nisi  «  carnis  infectio  »  cui  anima 
rationalis  Beatissimae  Virginis  fuit  coniuncta,  et  quae  erat 
nata  ipsam  rationalem  animam  inficere  :  unde  Beatissima 
Virgo,  etsi  non  actualiter  incurrit,  incurrere  tamen  debuit 
omnia  quae  ceteri  filii  Adami  actu  incurrunt.  Etenim  «  talis 
carnis  infectio  est  peccati  originalis  initium  inexistens  in 
persona  quae  tunc  simul  concipitur  et  concepta  est.  »  Atque 
Beatissima  Virgo  habuit  in  propria  persona  debitum  habendi 
haec.  Quapropter  : 

ii°  Beatissima  Virgo  est  reconciliata  Deo  per  Christum 
et  redempta  per  mortem  Christi. 

Haec  est  via  theologorum  ponentium  praedestinationem 
Christi,  ut  esset  Filius  Dei  in  virtute,  postquam  ab  omni 
aeternitate  praevidit  luctuosissimam  totius  humani  generis 
ruinam  ex  Adami  transgressione  derivandam. 

Haec  est  porro  via  D.  Thomae. 


CAPUT  DECIMUM  SEXTUM 


Per  viam  ergo  D.  Thomae,  quae  est  via  Sanctorum  ac 
Doctorum,  Augustini,  Anselmi,  Bernardi,  Alberti 
Magni,  Bonaventurae,  et  aliorum  plurimorum,  ratio¬ 
nabiliter  atque  optime  declaratur  Immaculata  Conceptio 
Beatissimae  Virginis  definita  ex  Cathedra  a  Pic  IX.,  in 
Bulla  dogmatica  «  Ineffabilis  Deus  ». 


I 

Processus  theologicus  in  via  D.  Thomae. 


Immaculata  Beatissimae  Virginis  Conceptio,  definita  ab 
Ecclesia  tamquam  dogma  fidei,  tradita  est  a  SS.  Augustino, 
Anselmo  et  Bernardo.  —  Quod  profecto  videtur  expresse 
consignatum  in  ipsa  Bulla  dogmatica  Ineffabilis  Deus.  In 
hac  enim  dogmatica  Constitutione  legitur  :  i°  Quod  ex 
declaratione  Tridentinae  Synodi,  «  Tridentini  Patres,  ipsam 
Beatissimam  Virginem  ab  originali  labe  solutam  pro  rerum 
temporumque  adiunctis  satis  innuerunt,  atque  adeo  perspicue 
significarunt,  nihil  ex  Divinis  Litteris,  nihil  ex  Traditione 
Patrumque  auctoritate  rite  afferri  posse,  quod  tantae  Virginis 
praerogativae  quovis  modo  refragetur.  »  2°  Quod  Patres 
Ecclesiaeque  Doctores  «  propriis  definitisque  sententiis 
edixerunt  nullam  prorsus,  cum  de  peccatis  agitur,  habendam 
esse  quaestionem  de  Sancta  Virgine  Maria,  cui  plus  gratiae 
collatum  fuit  ad  vincendum  omni  ex  parte  peccatum  ;  tum 
professi  sunt,  gloriosissimam  Virginem  fuisse  parentum  repa- 
ratricem,  posterorum  vivificatricem,  a  saeculo  electam,  ab 
Altissimo  sibi  praeparatam,  a  Deo,  quando  ad  serpentem  ait  : 
Inimicitias  ponam  inter  te  et  Mulierem,  praedictam,  quae 
procul  dubio  venenatum  serpentis  caput  contrivit  ;  ac 
propterea  affirmarunt  eandem  Beatissimam  Virginem  fuisse 

per  gratiam  ab  omni  peccati  labe  integram,  ac  liberam  ab 
omni  contagione  et  corporis  et  animae  et  intellectus,  ac 
semper  cum  Deo  conversatam,  et  sempiterno  foedere  cum 
illo  coniunctam,  nunquam  fuisse  in  tenebris,  sed  semper  in 
luce,  et  idcirco  idoneum  plane  extitisse  Christo  habitaculum, 
non  pro  habitu  corporis,  sed  pro  gratia  originali.  » 

Iam  vero,  licet  nullus  Ecclesiae  Pater  sive  Doctor  suo 
proprio  nomine  singillatim  in  Bulla  Ineffabilis  Deus  nomi¬ 
netur,  propriae  tamen  definitaeque  sententiae  litteraliter 
sunt  dessumptae  ex  sanctis  Augustino,  ex  Anselmo  atque  ex 
Bernardo.  S.  Augustinus  quidem,  De  natura  et  gratia, 
cap.  36.  scribit  :  «  De  Sancta  Virgine  Maria,  propter  honorem 
Christi,  nullam  prorsus,  cum  de  peccatis  agitur,  habere  volo 
quaestionem  ;  inde  enim  scimus,  quod  ei  plus  gratiae  colla¬ 
tum  fuerit  ad  vincendum  ex  omni  parte  peccatum,  quod 
concipere  ac  parere  meruit  Eum,  quem  constat  nullum 
habuisse  peccatum.  »  —  S.  Bernardus  autem,  Homilia  2.  super 
Missus  est,  adiungit  :  «  Missus  est  Angelus  ad  Virginem: 
Virginem  carne,  virginem  mente,  virginem  professione  ; 
virginem  denique,  qualem  describit  Apostolus,  I.  Corinth. 
7,  34,  mente  et  corpore  sanctam;  nec  no  viter  nec  fortuito 
inventam,  sed  a  saeculo  electam,  ab  Altissimo  praecognitam 
et  sibi  praeparatam,  ab  Angelis  servatam,  a  patribus  praesi¬ 
gnatam,  a  prophetis  promissam.  Scrutare  Scripturas,  et 
proba  quod  dico.  Visne,  ut  et  ego  aliqua  ex  his  testimonia 
inseram?  Ut  pauca  loquar  de  pluribus  :  quam  tibi  aliam 
praedixisse  Deus  videtur,  quando  ad  serpentem  ait  :  Inimi¬ 
citias  ponam  inter  te  et  mulierem?  (Genes.  3,  5).  Et  si  adhuc 
dubitas,  quod  de  Maria  non  dixerit,  audi  quod  sequitur  : 
Ipsa  conteret  caput  tuum.  Cui  haec  servata  victoria  est,  nisi 
Mariae  ?  Ipsa,  procul  dubio,  caput  contrivit  venenatum, 
quae  omnimodam  maligni  suggestionem  tam  de  carnis 
illecebra  quam  de  mentis  superbia  deduxit  ad  nihilum.  » 
Illam  etiam  propriam  definitamque  sententiam,  quae  in 
Bulla  Ineffabilis  paulo  post  ab  initio  legitur,  nimirum  :  « Illam 
(B.  Virginem)  longe  ante  omnes  angelicos  spiritus,  cunctosque 
sanctos  coelestium  omnium  charismatum  copia  de  thesauro 
Divinitatis  deprompta  ita  mirifice  cumulavit,  ut  ipsa  ab 

omnis  prorsus  peccati  labe  semper  libera,  ac  tota  pulchra  et 
perfecta,  eam  innocentiae  et  sanctitatis  plenitudinem  prae  se 
ferret,  qua  maior  sub  Deo  nullatenus  intelligitur ,  et  quam 
praeter  Deum  nemo  assequi  cogitando  potest  »  ;  protulit  ad 
litteram  S.  Anselmus,  De  Conceptu  Virginali,  cap.  18. 
dicens  :  «  Decebat,  ut  illius  hominis,  nempe  Christi,  conceptio 
de  Matre  purissima  fieret.  Nempe  decens  erat,  ut  ea  puritate, 
qua  maior  sub  Deo  nequit  intelligi,  Virgo  illa  niteret.  » 

Quomodo  sancti  Augustinus,  Anselmus  et  Bernardus 
discernant  ab  invicem  inter  Conceptionem  Christi  et  concep¬ 
tionem  Beatissimae  Virginis  Matris  Christi.  —  Sanctus  Augu¬ 
stinus,  X.  De  Genesi  ad  litteram,  cap.  18.  ita  assignat  differen¬ 
tiam  inter  conceptionem  Christi  et  conceptionem  Beatissimae 
Virginis  :  «  Corpus  Christi,  quamvis  ex  carne  feminae  assump¬ 
tum  est,  quae  de  illa  carnis  peccati  propagine  concepta 
fuerat,  tamen  quia  non  sic  in  ea  conceptum  est,  quomodo 
fuerat  illa  concepta,  nec  ipsa  erat  caro  peccati,  sed  similitudo 
carnis  peccati.  »  Atque  Super  Ps.  34.,  exponens  illud  :  Ego 
autem  cum  mihi  molesti  essent,  sic  dicit  :  «  Dominus  carnem 
assumpsit  de  massa  ipsa,  quae  mortem  meruerat  ex  peccato. 
Etenim,  ut  celerius  dicam  :  Maria  ex  Adam  mortua  propter 
peccatum  ;  Adam  mortuus  propter  peccatum  ;  et  caro  Domini 
ex  Maria,  mortua  propter  delenda  peccata.  »  —  S.  Ansel¬ 
mus  vero,  Cur  Deus  homo.  lib.  II.  cap.  16.  sic  ad  invicem 
distinguit  inter  conceptionem  Christi  et  conceptionem  Vir¬ 
ginis  Matris  :  «  Nam  licet  ipsa  hominis  eiusdem  (Christi)  con¬ 
ceptio  sit  munda,  Virgo  tamen  ipsa,  unde  assumptus  est,  est 
in  iniquitatibus  concepta,  et  in  peccatis  concepit  eam  mater 
eius,  et  cum  originali  peccato  nata  est;  quoniam  et  ipsa  in 
Adam  peccavit,  in  quo  omnes  peccaverunt.  »  —  S.  autem 
Bernardus,  Epist.  ad  Canonicos  Lugdunenses,  De  Conceptu 
S.  Mariae:  «  Miramur  satis,  quid  visum  fuerit  hoc  tempore 
quibusdam  vestrum  voluisse  mutare  colorem  optimum, 
novam  inducendo  celebritatem,  quam  ritus  Ecclesiae  nescit, 
non  probat  ratio,  non  commendat  antiqua  traditio.  Num- 
quid  Patribus  doctiores  sumus?  Virgo  regia  falsis  non  eget 
honorum  titulis,  infulis  dignitatum.  Honora  sane  integritatem 

carnis,  vitae  sanctitatem  ;  mirare  foecunditatem  in  Virgine, 
Prolem  venerare  divinam.  Praedica  reverendam  angelis  ; 
desideratam  gentibus  ;  patriarchis  prophetisque  praecogni¬ 
tam  ;  electam  ex  omnibus  ;  praeclaram  omnibus.  Magnifica 
gratiae  Inventricem,  Mediatricem  salutis,  Restauratricem 
saeculorum  ;  exalta  denique  exaltatam  super  choros  angelo¬ 
rum  ad  coelestia  regna...  Unde  ergo  Conceptionis  sanctitas ?... 
An  forte  inter  amplexus  maritales  sanctitas  se  ipsi  conceptioni 
immiscuit?...  Quomodo  namque  autem  sanctitas  absque 
Spiritu  sanctificante  ?  Nisi  forte  quis  dicat  de  Spiritu  Sancto 
eam,  et  non  de  viro,  conceptam  fuisse;  sed  id  hactenus  inau¬ 
ditum  !  » 

Conceptio  de  qua  loquuntur  SS.  Augustinus,  Anselmus  et 
Bernardus,  nihil  aliud  est  nisi  Conceptio  quae  praecedit  infu¬ 
sionem  animae  ac  ipsius  personae  Beatissimae  Virginis  con¬ 
stitutionem.  —  Hoc  siquidem  videtur  manifestum  esse  ex 
ipsomet  verborum  contextu  ;  nam  S.  Augustinus  loquitur  de 
illa  carnis  propagine  per  quam  usque  ad  nos  derivatur  Adae 
peccatum  ;  et  vocatur  caro  peccati,  quia  est  caro  infecta, 
inficiendi  ipsam  animam  virtutem  habens,  atque  instrumen- 
talis  perinde  causa  in  peccati  originalis  transmissione.  Simi¬ 
liter  S.  Anselmus  loquitur  de  conceptione  activa  ex  parte 
parentum,  ex  parte  matris,  quae  ex  eo  quod  concipit  filios 
suos  in  peccatis,  filii  sunt  eo  ipso  in  iniquitatibus  concepti  ; 
unde  ex  vi  generationis  cum  originali  peccato  nasci  debent 
omnes  qui,  originem  ex  Adamo  trahentes,  in  Adamo  pecca¬ 
verunt.  Quod  adhuc  magis  ex  verbis  ipsis  S.  Bernardi  elucescit, 
dum,  quaerens  conceptionis  sanctitatem,  interrogat  :  «  An 
forte  inter  amplexus  maritales  sanctitas  se  ipsi  conceptioni 
immiscuit?  Quomodo  namque  sanctitas  absque  Spiritu  sancti¬ 
ficante?  Nisi  forte  quis  dicat  de  Spiritu  Sancto  eam,  et  non  de 
viro,  conceptam  fuisse :  sed  id  hactenus  inauditum  !  »  Quod 
praeterea  evidenter  ostenditur  ex  aperto  testimonio  SS. 
Alberti,  Bonaventurae  et  Angelici  Doctoris. 

a)  B.  Albertus  Magnus,  III.  Sent.  dist.  3.  a.  4.  :  «  Dicimus, 
quod  Beata  Virgo  non  fuit  sanctificata  ante  animationem;  et 
qui  dicunt  oppositum,  est  haeresis  condemnata  a  Beato 

Bernardo  in  Epistola  ad  Lugdunenses,  et  a  Magistris  omnibus 
Parisiensibus.  » 

b )  S.  Bonaventura,  III.  Sent.  dist.  3.  p.  1.  a.  1.  q.  1.  : 
«  Non  fuisse  sanctificatam  ante  animationem.  Bernardus,  ad 
Ludugnenses  :  Ante  conceptionem,  sanctificari  minime  poterat , 
quia  non  erat;  sed  nec  in  ipso  conceptu,  propter  peccatum 
quod  inerat.  Sed  constat,  quod  illud  non  est  dictum  propter 
peccatum  quod  esset  in  parentibus  ;  quia  potuissent  eam 
concipere  sine  peccato.  Ergo  dicit  propter  causam  peccati, 
quae  erat  in  carne.  Ergo  non  videtur,  quod  sanctificatio  fuerit 
ante  infusionem  animae.  » 

c)  D.  Thomas,  III.  Sent.  dist.  3.  q.  1.  a.  1.  sol.  1.  ad  1.  : 
«  Dicendum,  quod  nullo  modo  in  parentibus  sanctificari 
potuit  (B.  Virgo),  neque  etiam  in  ipso  actu  Conceptionis  eius... 
In  statu  viae  parentes  eius  curati  non  fuerunt,  ut  prolem 
suam  sine  originali  peccato  conciperent ;  et  ideo  Beata  Virgo 
in  peccato  originali  fuit  concepta  ;  propter  quod  Bernardus 
in  Epistola  ad  Ludugnenses  scribit  conceptionem  illius 
celebrandam  non  esse.  » 

Patet  ergo,  de  qua  Beatissimae  Virginis  Conceptione 
loquantur  sancti  Patres  et  Doctores,  Augustinus,  Anselmus 
et  Bernardus,  dum,  contraponentes  illam  ad  conceptionem 
Christi,  S.  Augustinus  vocat  carnem  Virginis  carnem  peccati ; 
et  S.  Anselmus  asserit  Beatissimam  Virginem  in  peccatis 
conceptam  fuisse  a  matre  eius  ;  et  S.  Bernardus  tradit  con¬ 
ceptionem  illius  celebrandam  non  esse.  Agitur  namque  de 
Conceptione  Beatissimae  Virginis  quae  praecedit  infusionem 
animae  et  antecedit  animationem  per  animam  rationalem, 
ac  perinde  antequam  persona  Beatissimae  Virginis  perfecte 
constituta  actu  suae  propriae  existentiae  subsisteret. 

Sanctorum  Augustini  et  Anselmi  et  Bernardi  vestigia 
fideliter  prementes,  sancti  Doctores  Albertus  et  Bonaventura 
et  D.  Thomas  reiiciunt  sanctificationem  Beatissimae  Virginis 
ante  animationem,  tamquam  excludentem  a  Beatissima  Vir¬ 
gine  personalem  indigentiam  redemptionis.  —  Quod  quidem 
ex  allegatis  et  probatis  per  integrum  huius  operis  decursum 
satis  superque  constat.  Ex  ore  namque  B.  Alberti  Magni  nuper 

audivimus,  quod  fuit  condemnatum  a  Beato  Bernardo  et 
a  Magistris  omnibus  Parmensibus,  et  condemnatum  ut  error 
haereticus  :  dicere  Beatissimam  Virginem  sanctificatam  fuisse 
ante  animationem.  Ex  supradictis  in  cap.  ii.  etiam  S.  Bona- 
ventura,  reiiciens  Virginis  sanctificationem  antequam  anima¬ 
retur  caro  eius,  concludit  :  «  Si  ergo  sanctitas  non  fuit  in 
Virgine  ante  animae  infusionem,  non  videtur  usquequaque 
securum  Concentionis  illius  solemnitatem  celebrare.  »  Ac 
D.  Thomas,  quotiescumque  ponit  istam  quaestionem  : 
Utrum  Beata  Virgo  fuerit  sanctificata  ante  animationem, 
semper  constanterque  respondet  :  «  Si  quocumque  modo 
ante  animationem  Beata  Virgo  sanctificata  fuisset,  non 
indiguisset  redemptione  et  salute  quae  est  per  Christum.  » 

Sanctus  Bonaventura  et  D.  Thomas,  ultra  progredientes 
in  hac  quaestione,  reiiciunt  sanctificationem  Beatissimae  Vir¬ 
ginis  in  ipsomet  instanti  infusionis  animae,  ita  quod  prius 
prioritate  naturae  intelligatur  anima  per  gratiam  sibi  infusam 
sanctificata  quam  corpori  unita.  —  Ex  dictis  supra  in  cap.  n., 
tempore  SS.  Bonaventurae  et  Thomae,  inveniebantur  iam 
aliqui  theologi  asserentes  Beatissimam  Virginem  sanctifi¬ 
catam  fuisse  in  ipsomet  instanti  infusionis  animae  ;  sed  ita, 
ut  prius  natura  et  ordine  fuerit  gratia  sanctificans  infusa  a 
Deo  in  animam,  quam  anima  infusa  in  corpus  et  carni  unita. 
S.  Bonaventura  affert  exemplum  et  rationem  horum  theolo¬ 
gorum  ad  explicandam  huiusmodi  primam  Beatissimae 
Virginis  sanctificationem,  quod  sic  se  habet  :  «  Beata  enim 
Virgo  Maria  significata  fuit  per  arcam:  anima  vero  Beatae 
Virginis  significata  fuit  per  urnam,  in  qua  positum  fuit  manna. 
Cum  ergo  urna  prius  fuerit  impleta  manna,  quam  posita  in 
arca,  prius,  saltem  per  naturam,  sanctificata  fuit  anima 
Beatae  Virginis  quam  carni  unita.  »  Atque  S.  Bonaventura 
non  audet  talem  explicationem  approbare  tamquam  securam 
et  fidei  conformem. 

D.  Thomas  tangit  hunc  sanctificationis  modum  in  III. 
q.  27.  a.  2.  et  III.  Sent.  dist.  3.  q.  1.  a.  1.,  et  reiicit  illum 
dicens  :  «  Christus  enim  hoc  singulariter  in  humano  genere 
habet,  ut  redemptione  non  egeat,  quia  caput  nostrum  est  ; 

sed  omnibus  convenit  redimi  per  Ipsum.  Et  si  quocumque 
modo  ante  animationem  Beata  Virgo  sanctificata  fuisset, 
non  indiguisset  redemptione  et  salute  quae  est  per  Christum.  » 
Etenim,  hoc  modo  Beatissimam  Virginem  sanctificari  nihil 
aliud  est  nisi  ipsam  sanctificari  prius  prioritate  naturae,  quam 
caro  animaretur ;  et  sic  antea  anima  gratiam  susceperit 
quam  carni  uniretur ;  ideoque  Beatissima  Virgo  in  sua 
propria  persona  constituta  iam  non  incurreret  debitum 
nascendi  cum  peccato  originali  vel  illud  contrahendi  neces¬ 
sitatem.  «  Et  hoc  (ait  D.  Thomas)  derogaret  dignitati  Christi 
secundum  quam  est  universalis  omnium  Salvator.  » 

Sanctus  Bonaventura  et  D.  Thomas,  ultra  progredientes 
per  viam  SS.  Augustini,  Anselmi,  Bernardi  et  Alberti,  ad 
hanc  usque  pervenerunt  conclusionem  :  Unde  relinquitur, 
quod  sanctificatio  Beatissimae  Virginis  fuerit  post  eius  anima¬ 
tionem,  vel  posterioritate  temporis  vel  saltem  posterioritate 
naturae.  —  S.  Bonaventura,  III.  Sent.  dist.  3.  part.  I.  a.  1. 
q.  2.  :  «  Hic  modus  dicendi  communior  est,  et  rationabilior , 
et  securior. 

a)  «  Communior,  inquam  ;  quia  fere  omnes  illum  tenent, 
quod  B.  Virgo  habuit  originale,  cum  illud  appareat  ex  multi¬ 
plici  ipsius  poenalitate,  quam  etiam  non  est  dicere  per 
assumptionem  habuisse,  sed  per  contractionem.  » 

b)  «  Rationabilior  etiam  est  ;  quia  esse  naturae  praecedit 
esse  gratiae,  vel  tempore  vel  natura;  et  propterea  dicit  Augu¬ 
stinus,  quod  prius  est  nasci  quam  renasci,  sicut  prius  est  esse 
quam  bene  esse.  Prius  est  igitur  animam  uniri,  quam  gratiam 
Dei  sibi  infundi.  Si  igitur  caro  illa  infecta  fuit,  ex  sua  infectione 
nata  erat  animam  culpa  originali  inficere.  Necessarium  est 
igitur  ponere,  quod  ante  fuerit  originalis  culpae  infectio 
quam  sanctificatio.  » 

c)  «  Securior  etiam  est  ;  quia  magis  consonat  fidei  pietati 
et  Sanctorum  auctoritati.  Magis  concordat  Sanctorum  aucto¬ 
ritati ;  pro  eo,  quod  communiter  Sancti,  cum  de  materia  ista 
loquuntur,  solum  Christum  excipiunt  ab  illa  generalitate, 
qua  dicitur  Rom.  5.  :  Omnes  peccaverunt  in  Adam.  Nullus 
autem  invenitur  dixisse,  de  his  quos  audivimus  auribus 

nostris,  Virginem  Mariam  a  peccato  originali  fuisse  immunem. 
Pietati  etiam  fidei  magis  concordat  ;  pro  eo  quod,  etsi 
Mater  habenda  sit  in  reverentia,  et  magna  erga  ipsam 
habenda  sit  devotio,  multo  maior  tamen  est  habenda 
erga  Filium,  ex  quo  est  ei  omnis  honor  et  gloria.  Et  ideo, 
quia  hoc  spectat  ad  excellentiam  dignitatis  Christi,  quod 
ipse  est  omnium  Redemptor  et  Salvator,  et  quod  ipse 
omnibus  aperuit  ianuam,  et  quod  ipse  unus  pro  omnibus 
mortuus  est,  nullatenus  ab  hac  generalitate  Beata  Virgo 
Maria  excludenda  est  ;  ne,  dum  Matris  excellentia  am¬ 
pliatur,  Filii  gloria  minuatur ;  et  sic  Mater  provocetur, 
quae  magis  vult  Filium  extolli  et  honorari  quam  seipsam, 
utpote  Creatorem  quam  creaturam.  Huic  igitur  positioni 
adhaerentes,  propter  honorem  Iesu  Christi,  qui  in  nullo 
praeiudicat  honori  Matris,  dum  Filius  Matrem  incompara¬ 
biliter  antecedit,  teneamus  secundum  quod  communis 
opinio  tenet  :  Virginis  sanctificationem  fuisse  post  originalis 
peccati  contractionem.  »  Nimirum  :  Post,  vel  tempore  vel 
natura  :  ut  antea  in  terminis  expresse  declaravit. 

Quod  autem  D.  Thomas,  III.  q.  27.  a.  2.  concludit  simi¬ 
liter  ad  sanctificationem  Beatissimae  Virginis  post  anima¬ 
tionem,  posterioritate  vel  temporis  vel  naturae,  evidenter 
eruitur  et  patet  : 

i°  Ex  doctrina  tradita  circa  hanc  eandem  materiam  de 
contractione  peccati  originalis,  I.-II.  q.  81.  a.  3.  :  «  Utrum 
peccatum  primi  parentis  transeat  per  originem  in  omnes 
homines  »,  ad  quod  respondet  dicendum  :  «  Secundum 
fidem  catholicam  firmiter  est  tenendum,  quod  omnes  homines, 
praeter  solum  Christum,  ex  Adam  derivati,  peccatum  origi¬ 
nale  ex  eo  contrahunt  ;  alioquin  non  omnes  indigerent 
redemptione  quae  est  per  Christum  :  quod  est  erroneum.  » 

«  Quod  dictum  (declarat  Caietanus  ibidem)  non  intelligendum 
est  aliter  quam  de  morte,  quae  est  poena  peccati  originalis  ; 
ita  quod,  sicut  omnes  incurrunt  mortem,  id  est,  necessitatem 
moriendi,  ita  omnes  incurrunt  peccatum  originale,  id  est, 
necessitatem  habendi  peccatum  originale...  Est  igitur  necessa¬ 
rium  secundum  catholicam  fidem  credere,  quod  omnis 
utriusque  sexus  ab  Adam  secundum  rationem  seminalem  pro- 


320  D.  THOMAS  ET  BULLA  «  INEFFABILIS  DEUS  » 

veniens,  ex  ipsa  sua  generatione  sit  obnoxius  peccato  origi¬ 
nali...  Et  iuxta  hunc  sensum  militat  ratio  Auctoris  (D.  Tho- 
mae),  sc.  quia  aliter  non  indigeret  redemptione  quae  per 
Iesum  Christum  facta  est.  Si  enim  peccatum  originale,  vel 
in  actu  vel  in  necessitate  habendi  illud,  quis  non  incur¬ 
reret,  non  egeret  redemptione  :  quod  haereticum  esset  dicere.  » 

2°  Ex  contextu  argumentorum  ac  totius  doctrinae  D.  Tho- 
mae  h  Tametsi  enim  primum  instans  temporis  animationis 
in  terminis  non  exprimatur,  venit  tamen  necessitate  logica 
intelligendum,  ita  quod  secundum  Angelicum  Doctorem 
B.  Virgo,  quam  concludit  sanctificatam  fuisse  post  anima¬ 
tionem,  in  primo  ipso  suae  animationis  instanti  fuerit 
sanctificata. 

a)  Quia  argumentum  S.  Thomae  non  concluderet,  si 
particula  post  significaret  tempus.  Ex  hoc  enim  quod  B.  Virgo 
non  potuerit  sanctificari  ante  animationem,  non  potuit 
legitime  concludere  tantus  Doctor  quod  fuerit  sanctificata 
post  animationem  posterioritate  temporis ;  datur  enim 
medium,  sc.  ipsum  prunum  instans  animationis,  quo  potuerit 
B.  Virgo  sanctificari. 

b)  Quia  una  ex  rationibus,  quare  D.  Thomas  negat 
B.  Virginem  fuisse  sanctificatam  ante  animationem,  est  quia 
ante  animationem  B.  V.  non  est  capax  gratiae,  cum  gratiae 
sanctificantis  subiectum  sit  anima  rationalis.  Sed  post 
animationem,  in  ipsomet  primo  instanti  animationis  B.  Virgo 
capax  est  gratiae  sanctificantis  subiectum.  Ergo  relinquitur, 
quod  sanctificatio  B.  Virginis  fuerit  post  animationem,  non 
posterioritate  temporis,  sed  naturae  dumtaxat  et  ordinis 1  2. 


1  III.,  q.  27.,  a.  2. 

2  Optime  ad  rem  animadvertit  P.  Spada,  dicens  :  «  Si  S.  Doctor 
in  hoc  articulo  (III.  q.  27.  a.  2)  assereret  B.  Virginem  sanctificatam 
post  animationem  posterioritate  temporis,  affirmaret  et  negaret  eodem 
tempore  B.  Virginem  in  primo  instanti  animationis  fuisse  subiectum 
sanctificationis.  Affirmaret ;  quia  creatura  vivificata  anima  in  primo 
instanti  est  subiectum  sanctificationis,  ut  ex  expositis  patet.  Negaret  au¬ 
tem  ;  quia  per  posterioritatem  temporis  poneret  B.  Virginem  non  potuisse 
sanctificari  nisi  in  secundo  instanti  ;  ac  ideo  in  primo  instanti  non 
•fuisse  subiectum  sanctificationis  :  quod  absurdum  est  quam  maxime. 


CAP.  XVI.  —  IMMACULATA  CONCEPTIO  ET  VIA  D.  THOMAE  321 

c )  Quia  altera  ratio,  quare  D.  Thomas  negat  B.  Virginem 
fuisse  sanctificatam  ante  animationem,  est  quoniam  in  hac 
hypothesi  B.  Virgo  iam  non  indigeret  personaliter  redemp¬ 
tione  quae  est  per  Christum.  Sed  post  animationem,  in 
ipsomet  primo  animationis  instanti  quo  persona  B.  Virginis 
constituitur,  iam  indiget  ratione  suae  propriae  personae  per 
Christum  redimi.  Igitur  secundum  S.  Thomam,  nullum 
adest  inconveniens,  quod  in  primo  animationis  momento 
B.  Virgo  sanctificata  fuisset. 

d)  Quia  altera  ratio  est  quod,  iuxta  S.  Thomam,  B.  Virgo 
maximam  sub  Christo  habet  et  habere  debet  puritatem,  ita 
ut  B.  Virginis  puritate  maior  sub  Christo  nequeat  intelligi. 
Sed  Christus  neque  actu  habuit  originale  peccatum,  nec  illud 
habendi  incurrit  necessitatem.  Ergo,  iuxta  D.  Thomae  doc¬ 
trinam,  B.  Virgo  quantumvis  incurrere  debebat  necessitatem 
habendi  originale  peccatum,  minime  tamen  actualiter  incurrit. 

30  Ex  electione  Virginis  ad  divinam  Mater nitatem.  III.  q.  27. 
a.  4.,  D.  Thomas  infert  ex  hac  divina  electione  immunita¬ 
tem  B.  Virginis  ab  omni  peccato  actuali,  sive  mortali  sive 
veniali.  Quos  enim  Deus  ad  aliquid  eligit,  ita  praeparat 
et  disponit,  ut  ad  id,  ad  quod  eliguntur,  inveniantur  idonei. 
Ex  iis  autem  rationibus,  quibus  D.  Thomas  ostendit,  quod 
B.  Virgo  non  fuisset  idonea  Mater  Dei,  si  peccasset  aliquando 
peccato  personali,  aut  mortaliter  aut  venialiter,  legitime 

Unde  necessarium  est  necessitate  logica,  ut  in  hoc  a.  verbum  post 
accipiatur  posterioritate  naturae,  et  non  temporis.  Immerito  igitur 
illustrissimus  Antistes  asserit  D.  Thomam  in  praesenti  a.  terminis 
formalibus  negasse  Immaculatam  Conceptionem  B.  Virginis...  Per 
transennam  animadvertimus,  articulum,  de  quo  disputatum  est,  esse 
numero  secundum  illius  quaestionis  (III.,  q.  27.  a.),  in  qua  Angelicus 
docet,  MarUm  sanctificatam  in  utero  prae  omnibus  accepisse  maiora 
privilegia  gratiae;  in  qua  asserit,  quod  Maria  non  fuisset  idonea 
Mater  Dei,  si  aliquando  peccasset ;  in  qua  tribuit  Mariae  plenitudinem 
gratiae  disposiiivae  ad  div  nam  Matemitatem  ;  quae  superius  plene 
enucleata  sunt,  quaeque  componi  nequeunt  cum  sanctificatione 
posterioritate  temporis.  » —  (P.  Fr.  Marianus  Spada,  O.  P.  Animadver¬ 
siones  in  opus  Illustrissimi  ac  Reverendissimi  Domini  J.  B.  Malou, 
Episcopi  Brugensis,  de  Dogmate  Imm.  Concept.  B.  M.  Virginis.  ■ — 
Romae  1862.  —  Animadversio  V.,  pag.  84.) 

concluditur,  iuxta  ipsius  D.  Thomae  doctrinalia  principia, 
B.  Virginem  non  fuisse  idoneam  Matrem  Dei,  si  habuisset  ali¬ 
quando  originale  peccatum  prout  habet  rationem  culpae.  Unde, 
iuxta  D.  Thomam,  necesse  est  ponere  B.  Virginem  nunquam 
caruisse  gratia  sanctificante,  etsi  ea  carere  debuisset  ;  nun¬ 
quam  incurrisse  actu  culpam  originalis  peccati,  etsi  debuisset 
incurrere  ;  nunquam  maculam  seu  privationem  nitoris,  ex 
carentia  gratiae  provenientem,  habuisse,  etsi  obnoxia  fuisset 
necessitati  habendi  illam  ;  nunquam  a  Deo  fuisse  aversam  vel 
elongatam,  sed  semper  apud  Deum  ipsam  invenisse  gratiam. 
Non  autem  fuisset  idonea  Mater,  si  peccasset  aliquando,  sive 
peccato  mortali,  sive  peccato  veniali,  sive  peccato  originali 
actualiter  contracto.  Omnis  ergo  ratio  culpae  a  B.  Virgine 
removenda  est,  ac  proinde  ipsummet  originale  peccatum  eo 
modo  quo  rationem  culpae  in  personis  filiorum  Adami  habere 
dicitur.  Oportet  ergo  ponere  B.  Virginem  fuisse  sanctifica- 
tam  in  primo  instanti  temporis  suae  animationis  :  id  est, 
post  animationem  sola  posterioritate  ordinis  et  naturae. 

4°  Ex  contextu  integro  articuli  secundi  q.  27.  in  III.  Parte. 
Incipiendo  :  a)  a  titulo  articuli  :  Utrum  Beata  Virgo  sanctifi- 
cata  fuerit  ante  animationem,  ubi  nihil  aliud  intendit  D.  Tho- 
mas  nisi  excludere  a  prima  B.  Virginis  sanctificatione  tempus 
quod  praecedit  infusionem  animae ;  ac  perinde  negare 
Beatissimam  Virginem  sanctificatam  fuisse  :  vel  in  parentibus, 
vel  in  sua  conceptione  activa  ex  parte  parentum,  vel  in  sua 
conceptione  passiva  inadaequate  sumpta,  id  est,  in  carne 
ante  animationem,  vel  in  ipsamet  anima  rationali,  antequam 
animaretur  caro,  ita  quod  prius  prioritate  naturae  intelli- 
gatur  anima  per  gratiam  sibi  infusam  sanctificata  quam 
unita  carni  infectae  quae  nata  erat  inficere  animam,  ipsamque 
inficiendi  continebat  virtutem  utpote  instrumentalis  causa  in 
peccato  originali  transmittendo.  De  primo  instanti  anima¬ 
tionis  nulla  fit  mentio  ;  de  primo  existentiae  personalis 
momento,  altum  silentium. 

b)  Ex  argumento  in  sed  contra,  in  quo  ex  figura  ac  simi¬ 
litudine  tabernaculi  Veteris  Testamenti,  quod  non  fuit  imple¬ 
tum  gloria  Domini  nisi  postquam  cuncta  perfecta  fuerunt, 
concludit,  quod  etiam  Beata  Virgo  non  fuit  sanctificata  nisi 

postquam  cuncta  eius  perfecta  sunt,  sc.  corpus  et  anima. 
Ubi  particula  post  solum  naturae  ordinem  necessario  signi¬ 
ficat,  ac  minime  requirit  temporis  posterioritatem. 

c)  Ex  corpore  articuli,  in  quo  affertur  duplex  ratio  ad 
concludendum,  quod  sanctificatio  Beatissimae  Virginis  non 
potest  intelligi  ante  eius  animationem,  salva  in  Beatissima 
Virgine  personali  indigentia  redemptionis,  atque  in  Christo 
Domino  dignitate  universalis  omnium  Redemptoris.  Est 
enim  prima  ratio  :  quia  videlicet  sanctificatio,  de  qua  loqui¬ 
mur,  fit  formaliter  per  gratiam  sanctificantem.  Gratia  vero 
sanctificans  est  gratia  personalis.  Unde  praesupponit  per¬ 
sonam,  quam  perficit,  iam  prius  constitutam  prioritate 
vel  temporis  vel  naturae  ;  ac  proinde  persona  Beatissimae 
Virginis  fuit  sanctificata  post  constitutionem  personae, 
posterioritate  vel  temporis  vel  saltem  naturae.  Ratio  vero 
secunda  sumitur  ex  ipsa  necessitate  personali  redemptionis  : 
quia  videlicet  omnes  filii  Adami,  ex  Adamo  per  viam  gene¬ 
rationis  derivati,  in  Adamo  peccaverunt  ;  et  in  ipso  Adamo 
peccante  «  omnis  eius  posteritas  incidit  in  necessitatem  tra¬ 
hendi  ex  origine,  simul  cum  communi  natura,  illum  quoque 
reatum,  qui  eam  ex  tunc  coepit  afficere,  et  non  aliter  quam 
per  personale  sanctificationis  donum  unicuique  individuo, 
praeter  vim  originis,  ex  Christi  meritis  collatum,  poterat 
deinde  auferri 1.  »  Quapropter  D.  Tbomas,  IV.  Sent.  dist.  43. 
q.  1.  a.  4.  solut.  1.  ad  3.  :  «  Oportet  ponere,  quod  quilibet 
personaliter  redemptione  Christi  indigeat,  non  solum  ratione 
naturae.  Liberari  autem  a  malo  vel  a  debito  absolvi  non  potest 
nisi  qui  debitum  incurrit  vel  in  malum  deiectus  est.  »  Debitum 
autem  personale  contrahendi  sive  incurrendi  originale  pecca¬ 
tum  praesupponit  personam  prius  constitutam  prioritate 
saltem  naturae.  Ergo  sanctificatio  Beatissimae  Virginis  per 
personale  sanctificationis  donum,  ex  meritis  Christi  collatum, 
non  potest  intelligi  ante  Virginis  animationem.  Unde  relin¬ 
quitur,  quod  sanctificatio  Beatissimae  Virginis  fuerit  post 
eius  animationem,  vel  posterioritate  temporis  vel  posterioritate 
naturae. 


1  Billot,  De  pecc.  orig.,  p.  159. 

d)  Ex  modo  quo  D.  Thomas  ponit  argumentum  2.  in  contra 
et  solvit  illud.  —  Arguit  namque  D.  Thomas  contra  finalem 
conclusionem  articuli  :  «  Unde  relinquitur ,  quod  sanctificatio 
B.  Virginis  fuerit  post  eius  animationem.  »  Et  arguit  contra 
huiusmodi  sanctificationem  assumens  principium  arguendi 
ex  ipsa  Virginis  puritate,  qua  maior  sub  Deo  nequit  intelligi. 
«  Sed  maior  fuisset  puritas  Virginis,  si  nunquam  anima  eius 
fuisset  inquinata  contagio  originalis  peccati.  Ergo  hoc  ei 
praestitum  fuit,  ut,  antequam  animaretur  caro  eius,  sanctifica¬ 
retur.  »  Quare  D.  Thomas,  arguendo  contra  sanctificationem 
Virginis  post  eius  animationem,  concludit  ad  sanctificationem 
ante  animationem?  D.  Thomas  non  negat  maiorem  argu¬ 
menti,  sc.  quod  Beatissima  Virgo  ea  puritate  nitere  debuit, 
qua  maior  sub  Deo  nequit  intelligi  :  Quare  igitur  non  con¬ 
cludit  dicens  :  Ergo  hoc  ei  praestitum  fuit,  ut  sanctificaretur 
in  primo  instanti  suae  animationis  ?  Ergo  non  est  verum, 
quod  D.  Thomas  «  in  corpore  articuli  manifeste  intendit 
loqui  de  ordine  temporis.  Nam  pro  inconvenienti  infert,  quod 
alias  Beata  Virgo  nunquam  incurrisset  maculam  originalis 
culpae  1.  »  Debuerat  enim  D.  Thomas  negare  sanctificationem 
B.  Virginis  in  primo  animationis  momento,  sicut  negat 
sanctificationem  ante  animationem.  Nam  si  post  animationem, 
post  necessario  includeret  posterioritatem  temporis,  excluderet 
consequenter  etiam  necessario  posterioritatem  naturae  solam 
ac  seorsum  sumptam.  Non  ergo  negat  D.  Thomas  sanctifi¬ 
cationem  Beatissimae  Virginis  post  animationem,  posterio- 
ritate  naturae  exclusa  ;  neque  manifeste  intendit  loqui  de 
ordine  temporis  tantum,  secluso  absolute  ordine  naturae  ; 
alioquin  non  concluderet  Angelicus  Doctor  ex  suo  argumento 
in  contra,  Beatissimam  Virginem  fuisse  sanctificatam  ante 
animationem,  sed  concluderet  negando  Beatissimam  Virgi¬ 
nem  fuisse  sanctificatam  in  primo  instanti  temporis  suae 
animationis ;  si  verum  esset,  quod  «  manifeste  intendit  loqui  de 
ordine  temporis  »  :  ut  sine  causa  et  arbitrario  contra  integrum 
textum  litteralem  articuli  secundi  supponit  Suarez  et  minime 
valet  probare  2. 

1  Suarez,  In  III.  P.  q.  27.  a.  2. 

2  Vide  supra,  Introduct.  II.  §  1  et  §  3. 

Observatio  circa  inconveniens  ex  quo  Suarez  contendit 
probare  quod  D.  Thomas  manifeste  intendit  loqui  de  ordine 
temporis  III.  Part.  q.  27.  art.  2°.  —  Verum  quippe  est,  quod 
D.  Thomas  «  pro  inconvenienti  infert,  quod  alias  B.  Virgo 
nunquam  incurrisset  maculam  originalis  culpae  »  ;  ait  enim 
in  corpore  articuli  :  «  Et  si  quocumque  modo  ante  anima¬ 
tionem  Beata  Virgo  sanctificata  fuisset,  nunquam  incurrisset 
maculam  culpae  originalis,  et  ita  non  indiguisset  redemptione 
et  salute  quae  est  per  Christum.  »  Ergo  nunquam  incurrere 
maculam  originalis  culpae  necessario  claudit  in  sua  signifi¬ 
catione  Beatissimam  Virginem  fuisse  sanctificatam  quocumque 
modo  ante  animationem.  Ergo  nunquam  incurrere  maculam 
originalis  culpae  claudit  consequenter  in  sua  significatione 
non  indigere  redemptione  et  salute  quae  est  per  Christum. 
Ergo  haec  tria  :  a)  non  indigere  redemptione,  b)  nunquam 
incurrere  maculam  originalis  culpae,  c )  esse  quocumque 
modo  sanctificatum  ante  animationem,  quoad  rem  et 
substantiam  significationis  in  praesenti  materia  aequivalent 
atque  unum  idemque  significant.  Quapropter  D.  Thomas  ad 
argumentum  2.  respondet  dicendum  : 

«  Si  nunquam  anima  Beatae  Virginis  fuisset  contagio 
originalis  peccati  inquinata,  hoc  derogaret  dignitati  Christi 
secundum  quam  est  universalis  omnium  Salvator.  »  Hoc  quidem 
derogat  dignitati  Christi  secundum  quam  est  omnium,  etiam 
suae  Matris,  Redemptor,  nimirum  :  i°  esse  sanctificatum 
in  parentibus,  ante  animationem  ;  2°  esse  sanctificatum  in 
carne,  ante  animationem  ;  30  esse  sanctificatum  in  anima, 
ante  carnis  animationem.  Ut  ergo  dignitati  Christi  Redem¬ 
ptoris  nihil  derogetur,  oportet  ponere,  quod  quilibet  redem¬ 
ptione  Christi  indigeat,  non  solum  ratione  naturae,  sed 
etiam  ratione  personae.  Persona  vero  humana  constituitur 
ex  substantiali  unione  animae  ad  carnem ;  ad  carnem,  inquam, 
quae  prout  derivatur  et  descendit  ab  Adamo,  in  quo  omnes 
peccaverunt,  est  infecta  et  nata  inficere  ipsam  animam  ;  et 
sua  infectione  persona  ex  anima  et  corpore  substantialiter 
unitis  constituta,  efficitur  indigna  Dei  gratia,  indigna  originali 
iustitia,  quam  debebat  habere,  et  non  habet  ex  peccato  primi 
parentis,  in  quo  peccantes  omnes,  praeter  solum  Christum, 

incurrunt  peccatum  originale,  vel  actu  vel  in  necessitate  illud 
habendi ;  incurrunt  maculam  originalis  peccati,  vel  actu 
vel  saltem  in  debito  personali  habendi  illam.  Unde  illa  carnis 
infectio,  per  viam  generationis  ex  Adam  derivata,  cui  anima 
rationalis,  a  Deo  ex  nihilo  creata,  coniungitur,  est  :  Peccati 
originalis  initium  inexistens  in  persona,  quae  tunc  simul 
concipitur  et  concepta  est ;  atque  sine  debito  in  propria 
persona  habendi  haec,  videlicet  culpam  et  maculam  et  omnia 
quae  sub  peccato  originali  veniunt  intelligenda,  nemo  perso¬ 
naliter  indiget  redemptione  et  salute  quae  est  per  Christum. 
Hoc  itaque,  et  non  aliud,  docet  D.  Thomas  cum  dicit  :  «  Si 
quocumque  modo  ante  animationem  Beata  Virgo  sanctifi- 
cata  fuisset,  nunquam  incurrisset  maculam  originalis  culpae, 
et  ita  non  indiguisset  redemptione  et  salute  quae  est  per 
Christum,  de  quo  dicitur  Math.  i,  21  :  Ipse  salvum  faciet 
populum  suum  a  peccatis  eorum.  »  Et  iterum  :  «  Si  nunquam 
anima  Beatae  Virginis  fuisset  contagio  originalis  peccati 
inquinata,  hoc  derogaret  dignitati  Christi  secundum  quam 
est  universalis  omnium  Salvator.  »  Unde  prosequitur  Doctor 
Angelicus  : 

«  Et  ideo  sub  Christo,  qui  salvari  non  indiguit,  tamquam 
universalis  Salvator,  maxima  fuit  Beatae  Virginis  puritas. 
Nam  Christus  nullo  modo  contraxit  originale  peccatum...  Sed 
Beata  Virgo  contraxit  quidem  originale  peccatum,  sed  ab  eo 
fuit  mundata  antequam  ex  utero  nasceretur...  In  suo  ortu  a 
peccato  originali  fuit  immunis.  »  Christus  nunquam,  nullo 
modo,  contraxit  originale  peccatum  ;  Christus  nunquam, 
nullo  modo,  incurrit  maculam  originalis  culpae.  Sed  Beatis¬ 
sima  Virgo,  Christi  Mater,  in  aliquo  momento  fuit  culpae 
obnoxia  ;  in  aliquo  instanti  fuit  in  periculo  cadendi ;  aliquo 
modo  originale  contraxit ;  aliquo  modo  originalis  culpae 
maculam  incurrit.  Quia  Beatissima  Virgo  fuit  quidem  prae- 
servata  a  macula  peccati  originalis  ;  sed  non  fuit  praeservata 
ab  infectione  carnis  ;  ac  per  hoc,  nec  a  debito  in  propria 
persona  habendi  illam  maculam.  Alioquin  non  indiguisset 
redemptione  Christi.  Inde  : 

«  Sub  Christo,  qui  salvari  non  indiguit  tamquam  univer¬ 
salis  Salvator,  maxima  fuit  Beatae  Virginis  puritas.  Contraxit 

quidem  originale  peccatum,  non  actu,  sed  in  necessitate 
dumtaxat  illud  habendi  ;  maculam  incurrere  debuit,  sed 
actualem  maculam  non  incurrit,  ex  gratia  praeveniente 
qua  sanctificata  fuit  in  primo  instanti  suae  animationis  ; 
ab  originali  peccato  fuit  mundata  in  suo  ortu,  antequam  ex 
utero  nasceretur  ;  ortus  autem,  qui  est  ante  nativitatem  ex 
utero,  est  ipsamet  nativitas  in  utero,  id  est,  primum  momen¬ 
tum  temporis  suae  animationis.  Ortum  surgentis  aurorae, 
id  est,  Beatae  Virginis,  quae  in  suo  ortu  a  peccato  originali 
fuit  immunis.  Atque  ita,  omnibus  quibuscumque  non  obstan¬ 
tibus,  Angelicus  Doctor  concludit  finaliter  :  Sub  Christo,  qui 
salvari  non  indiguit,  maxima  est  et  fuit  Beatissimae  Virginis 
puritas;  et  ea  fuit  Beatissimae  Virginis  puritas,  qua  maior 
sub  Deo  nequit  intelligi.  Unde  relinquitur,  quod  sanctificatio 
Beatissimae  Virginis  fuerit  post  eius  animationem,  poste- 
rioritate  non  quidem  temporis,  sed  naturae  tantum. 


II 

Sanctificatio  Beatissimae  Virginis  post  animationem,  pos- 
terioritate  non  temporis  sed  naturae  tantum,  est  ipsa 
Immaculata  Virginis  Conceptio  solemniter  definita  in 
Bulla  «  Ineffabilis  Deus  ». 

Dogma  definitum.  —  Ut  ex  supra  dictis  et  allegatis 
patet,  definitum  solemniter  catholicae  fidei  dogma  de  Im¬ 
maculata  Virginis  Conceptione  nihil  aliud  est  nisi  ipsamet 
Sanctissima  Dei  Genitrix  Virgo  Maria  praeservata  omnino 
immunis  ab  omni  originalis  culpae  labe,  ob  praevisa  Christi 
Domini  Redemptoris  merita.  Quod  quidem  dogma  perfecte 
salvatur  et  optime  declaratur  per  primam  sanctificationem 
Beatissimae  Virginis  post  eius  animationem,  posterioritate 
non  temporis,  sed  dumtaxat  naturae  et  ordinis. 

Sanctificatio  per  modum  praeservationis  et  sanctificationis 
subiectum.  —  Primo  quidem,  sanctificatio  qua  Beatissima 
Virgo  Maria  in  primo  instanti  suae  Conceptionis  fuit  singu¬ 
lari  omnipotentis  Dei  gratia  et  privilegio  a  macula  originalis 

culpae  praeservata  immunis,  est  sanctificatio  personae  et 
formaliter  effecta  per  gratiam  gratum  facientem,  quae  est 
gratia  personam  perficiens.  Gratiae  autem  gratum  facientis 
subiectum  est  sola  creatura  rationalis  in  sua  propria  persona 
iam  constituta.  Ergo  Beatissima  Virgo  non  fuit  sanctificata, 
nisi  postquam  cuncta  eius  perfecta  sunt,  sc.  et  corpus  et 
anima ;  ideoque  sanctificatio  Beatissimae  Virginis  fuit  post  eius 
animationem,  post  eiusdem  personae  Virginis  constitutionem, 
posterioritate  naturae  et  ordinis.  Et  haec  est  sanctificatio 
Beatissimae  Virginis  in  primo  instanti  suae  Conceptionis 
passive  et  adaequate  sumptae  ;  id  est,  in  primo  instanti 
temporis  suae  propriae  existentiae  personalis ;  ita  quod 
simul  tempore  Beatissima  Virgo  Maria  fuit  et  fuit  sancta, 
fuit  et  fuit  tota  pulchra  et  absque  ulla  prorsus  macula.  Nati¬ 
vitas  eius  in  utero  matris  suae  fuit  sicut  ortus  aurorae,  quae 
simul  tempore  surgit  et  lucet,  nascitur  et  refulget,  oritur 
ac  splendet.  Antequam  ex  utero  nasceretur,  in  suo  ortu 
Beatissima  Virgo  a  peccato  originali  fuit  immunis. 

Praeservatio  per  modum  redemptionis.  —  Deinde  vero 
huiusmodi  praeservatio  ab  omni  originalis  culpae  labe  facta 
fuit  singulari  omnipotentis  Dei  gratia,  intuitu  meritorum 
Christi  Salvatoris  humani  generis,  ob  praevisa  Christi  Domini 
Redemptoris  merita,  ex  morte  Filii  Dei  praevisa.  Unde  se¬ 
quitur  :  i°  Quod  Beatissima  Virgo  Maria  fuit  electa  et 
praeelecta  ex  communi  massa  perditionis,  et  praedestinata 
ad  hoc  quod  esset  Mater  Christi  Filii  Dei,  quemadmo¬ 
dum  Christus  praedestinatus  fuit  ut  esset  Filius  Dei  in 
virtute:  id  est,  postquam  ab  omni  aeternitate  Deus  prae¬ 
viderit  luctuosissimam  totius  humani  generis  ruinam  ex 
Adami  transgressione  derivandam,  ac  perinde  post  prae¬ 
visum  Adami  peccatum.  Etenim  Beatissima  Virgo  Maria,  ut 
in  Bulla  Ineffabilis  Deus  traditur,  est  «  arctissimo  et  indisso¬ 
lubili  vinculo  cum  Christo  coniuncta  »,  atque  «  Virginis  primor¬ 
dia  uno  eodemque  decreto  cum  Divinae  Sapientiae  Incarna¬ 
tione  fuerunt  praestituta.  »  2°  Quod  Beatissima  Virgo  Maria, 
electa  et  praeelecta  ex  communi  massa  perditionis,  indiguit 
consequenter  redemptione  et  salute  quae  est  per  Christum  ac 

per  sanguinem  crucis  eius.  Indiguit  autem  redemptione 
Christi  non  solum  ratione  naturae,  verum  quoque  ratione 
personae  ;  ita  quod  Beatissima  Virgo  fuit  sicut  redemptione 
indigens,  et  caro  eius  peccato  obnoxia  in  patribus,  in  sua 
generatione  activa,  in  carne  sua  ante  animationem,  atque  in 
sua  propria  persona  post  animationem  constituta.  Et  hoc 
est,  quod  D.  Thomas  indicat,  dum  scribit  :  a)  «  Caro  Virginis 
concepta  fuit  in  originali  peccato;  et  ideo  hos  defectus  con¬ 
traxit.  Sed  caro  Christi  ex  Virgine  assumpsit  naturam  absque 
culpa  »  x.  b)  «  Corpus  Beatae  Virginis  totum  fuit  in  originali 
peccato  conceptum,  ut  supra  dictum  est 1  2  ;  et  ita  etiam 
secundum  quod  fuit  in  patribus,  fuit  peccato  obnoxium  » 3. 
c )  «  Quia  Beata  Virgo  fuit  in  originali  peccato  concepta, 
fuit  in  Abraham  sicut  curatione  indigens ;  et  ideo  fuit 
ibi  decimata,  velut  inde  descendens  secundum  seminalem 
rationem  »  4.  d)  «  Christus  non  assumpsit  carnem  humani 
generis  subiectam  peccato,  sed  ab  omni  infectione  peccati 
mundatam  »  5.  e)  «  Caro  Christi,  actu  existens  caro  Christi, 
nullo  modo  fuit  infecta  ;  eius  enim  emundatio  a  praecedenti 
infectione,  saltem  intellectu,  praecedit  assumptionem;  unde  in 
Divinam  Sapientiam  nihil  inquinatum  incurrere  potuit  »  6. 
Hoc,  inquam,  est  quod  D.  Thomas  ex  professo  et  a  radice 
declarat 7 :  Utrum  Beatissima  Virgo  fuerit  sanctificata  ante  ani¬ 
mationem.  Iam  enim  Beatissima  Virgo  indigebat  redemptione 
in  suis  parentibus  ante  animationem,  in  corpore  suo  ante 
carnis  animationem,  in  conceptione  sua  ante  animationem  ; 
verum  huiusmodi  indigentia  erat  ratione  naturae ;  et  si 
sanctificata  fuisset  ante  animationem,  Beatissima  Virgo  iam 
non  indigeret  redemptione  Christi  personaliter.  Similiter,  si 
hoc  praestitutum  fuisset  Beatissimae  Virgini,  ut,  antequam 
animaretur  caro  eius,  per  gratiam  animae  suae  infusam 

1  (III.  q.  14.  a.  3.  ad  1. 

2  q.  14.  a.  3.  ad  1.,  et  q.  28.  a.  2. 

3  q.  21.  a.  7. 

4  q.  31.  a.  8.  ad  2. 

5  q.  31.  a.  7.  ad  1. 

6  III.  Sent.  dist.  3.  a.  1.  ad  3. 

7  III.  q.  27.  a.  2. 

sanctificaretur  :  etiam  hoc  derogaret  dignitati  Christi  secun¬ 
dum  quam  est  universalis  omnium  Salvator  ;  quoniam  prius 
prioritate  naturae  intelligeretur  anima  per  gratiam  gratum 
facientem  sanctificata  quam  carni  unita  ;  ac  perinde  persona 
Virginis  ex  anima  et  corpore  constituta  iam  non  indigeret  per 
Christum  redimi,  neque  Christus  fuisset  Redemptor  propriae 
Matris  in  propria  persona  sua  constituta.  Haec  igitur  est 
profunda  ac  verissima  doctrina  tradita  a  D.  Thoma  in  a.  2., 
dum  concludit  ad  sanctificationem  Beatissimae  Virginis 
post  infusionem  animae,  post  animationem,  post  constitu¬ 
tionem  personae. 

Differentia  inter  carnem  Christi  et  carnem  Virginis  Matris 
Christi  in  ipsomet  animationis  momento.  —  Caro  Christi,  actu 
existens  caro  Christi,  nullo  modo  fuit  injecta;  caro  Virginis 
Matris  Christi,  actu  existens,  caro  Virginis,  fuit  infecta,  atque 
ex  sua  infectione  erat  nata  ipsam  animam  inficere,  et  habe¬ 
bat  virtutem  inquinandi  animam  contagio  originalis  peccati. 
—  Caro  Christi,  quae  secundum  quod  fuit  in  patribus,  fuit 
peccato  obnoxia,  secundum  quod  fuit  in  Christo  fuit  ab 
omni  infectione  peccati  munda,  eiusdemque  mundatio  a 
praecedenti  infectione,  saltem  intellectu,  praecedit  assump¬ 
tionem;  caro  Virginis  Matris  Christi,  quae,  secundum  quod 
fuit  in  patribus,  fuit  peccato  obnoxia,  secundum  quod  fuit 
in  Virgine  erat  quoque  peccato  obnoxia  ac  infecta;  atque 
eiusdem  mundatio  non  praecedit  tempore  nec  intellectu 
Virginis  animationem,  sed  Virginis  sanctificatio  fuit  post 
eius  animationem  et  debuit  esse  saltem  posterioritate  na¬ 
turae  et  ordinis.  —  Christus  nullo  modo  contraxit  originale 
peccatum,  sed  in  ipsa  sui  Conceptione  fuit  sanctus  :  ideo 
in  Christum,  Dei  sapientiam,  nihil  inquinatum  incurrit. 
Beatissima  Christi  Mater  aliquo  modo  peccatum  originale 
contraxit,  quia  non  fuit  sancta  in  sua  conceptione  activa, 
nec  sancta  in  sua  carne  ante  animationem,  sed  habuit 
carnem  infectam,  ex  qua  anima  in  carnem  infusa  effecta 
fuit  indigna  Dei  gratia,  et  contagio  originalis  peccati 
debuit  inquinari  ;  sed  quia  in  primo  instanti  temporis 
animationis  persona  Virginis  gratia  Dei  praeventa  est  ac 

sanctificata,  ideo  in  personam  Virginis,  quae  est  Divinae 
Sapientiae  Mater,  nihil  de  facto,  gratia  ipsa  impediente, 
inquinatum  incurrere  potuit,  tametsi  incurrere  deberet,  et 
de  facto  incurreret  in  carne  sua  ante  animationem.  —  Inde 
Beatissima  Virgo  indiguit  per  Christum  redimi,  tam  ratione 
naturae  quam  ratione  personae  ;  at  persona  tamen  Beatis¬ 
simae  Virginis  tota  pulchra  fuit  et  est,  et  ob  praevisa  Christi 
Redemptoris  merita  ab  omni  labe  originalis  culpae  fuit 
praeservata  immunis.  Nulla  unquam  prorsus  macula  in 
persona  Virginis  fuit  ;  sed  gratia  plena,  et  semper  splendore 
sanctitatis  refulgens. 

Redemptio  copiosior  ac  sublimior.  —  Denique  tandem, 
quia  redempta  et  sublimiori  modo  redempta,  «  ideo  (con¬ 
cludit  D.  Thomas)  sub  Christo,  qui  salvari  non  indiguit, 
maxima  fuit  Beatae  Virginis  puritas  »,  et  «  sub  Christi 
puritate  maximam  Virgo  Mater  eius  habere  debuit  1.  » 
Maxima  ergo  sub  Christi  puritate  fuit  puritas  Beatissimae 
Virginis,  quae  est  Christi  Mater  sanctissima  et  purissima. 
Quoniam,  ut  D.  Thomas  expressis  verbis  asseverat,  in  ter¬ 
minis  ad  litteram  docet  ac  radicitus  declarat,  atque  ex 
visceribus  causae  rationem  reddit  demonstrando  : 

i°  «  Illa  sanctificatio  Beatae  Virginis  excellentior  fuit 
sanctificationibus  aliorum:  quod  sic  patet.  In  sanctificatione 
enim  quae  fit  per  legem  communem  in  sacramentis,  tollitur 
culpa,  sed  remanet  fomes  inclinans  ad  peccatum  mortale  et 
veniale  ;  sed  in  sanctificatis  ex  utero  non  manet  fomes  secun¬ 
dum  quod  inclinans  est  ad  mortale  ;  sed  tamen  remanet  incli¬ 
natio  fomitis  ad  venialia,  ut  patet  in  Ieremia  et  Ioanne 
Baptista,  qui  peccatum  actuale  hubuerunt,  non  mortale,  sed 
veniale.  Sed  in  Beatissima  Virgine  inclinatio  fomitis  omnino 
sublata  fuit,  et  quantum  ad  veniale,  et  quantum  ad  mortale  ; 
et  quod  plus  est,  ut  dicitur,  gratia  sanctificationis  non  tantum 
repressit  in  ipsa  motus  illicitos,  sed  etiam  in  aliis  efficaciam 
habuit  ;  ita  ut,  quamvis  esset  pulchra  corpore,  a  nullo  unquam 
concupisci  potuit  »  2. 

1  III.  q.  27.  a.  2.  ad  2.  et  III.  Sent.  dist.  3.  q.  1.  a.  1.  solut.  2.  ad  3. 

2  III.  Sent.  dist.  3.  q.  1.  a.  2.  solut.  1.  ad  4. 

2°  «  Beata  Virgo  excessit  angelos  in  iis  tribus  :  et  primo 
in  plenitudine  gratiae,  quae  magis  est  in  Beata  Virgine  quam 
in  aliquo  angelo...  Secundo,  excellit  angelos  in  familiaritate 
divina;  et  ideo  hoc  designans  angelus  dixit  :  Dominus 
tecum;  quasi  dicat  :  Ideo  exhibeo  tibi  reverentiam,  quia 
tu  familiarior  es  Deo  quam  ego  ;  nam  Dominus  est  tecum. 
Dominus,  inquit,  Pater  cum  eodem  Filio  ;  quod  nullus 
angelus  nec  aliqua  creatura  habuit.  Quod  enim  ex 
te  nascetur  sanctum,  vocabitur  Filius  Dei.  (Luc.  i,  35.) 
Deus  Filius  in  utero  :  Exulta  et  lauda  habitatio  Sion, 
quia  magnus  in  medio  tui,  Sanctus  Israel  (Is.  12,  6). 
Aliter  est  ergo  Dominus  cum  Beata  Virgine  quam  cum 
angelo  ;  quia  cum  ea  ut  Filius,  cum  angelo  ut  Dominus. 
Dominus  Spiritus  Sanctus  sicut  in  templo  ;  unde  dicitur  : 
Templum  Domini,  sacrarium  Spiritus  Sancti;  quia  concepit 
ex  Spiritu  Sancto.  Spiritus  Sanctus  superveniet  in  te  (Luc. 
1,  35).  Sic  ergo  familiarior  cum  Deo  est  Beata  Virgo  quam 
angelus  ;  quia  cum  ipsa  Dominus  Pater,  Dominus  Filius, 
Dominus  Spiritus  Sanctus,  sc.  tota  Trinitas.  Unde  cantatur 
de  ea  :  Totius  Trinitatis  nobile  triclinium.  Hoc  autem  verbum. 
Dominus  tecum,  est  nobilius  verbum  quod  sibi  dici  possit. 
Merito  ergo  angelus  reveretur  Beatam  Virginem  ;  quia  Mater 
Domini ;  et  ideo  Domina  est...  Tertio,  excedit  angelos  quan¬ 
tum  ad  puritatem;  quia  Beata  Virgo  non  solum  erat  pura 
in  se,  sed  etiam  procuravit  puritatem  aliis.  Ipsa  enim  puris¬ 
sima  fuit  quantum  ad  omnem  culpam;  quia  ipsa  Virgo  nec 
originale,  nec  mortale,  nec  veniale  peccatum  incurrit.  1  » 

30  «  Augmentum  enim  puritatis  est  secundum  recessum 
a  contrario  ;  et  quia  in  Beata  Virgine  fuit  depuratio  ab  omni 
peccato,  ideo  pervenit  ad  summum  puritatis;  sub  Deo 
tamen,  in  quo  non  est  aliqua  potentia  deficiendi,  quae  est  in 
qualibet  creatura  2.  » 

40  «  Puritas  intenditur  per  recessum  a  contrario  ;  et  ideo 
potest  aliquid  creatum  inveniri  quo  nihil  purius  esse  potest 
in  rebus  creatis,  si  nulla  contagione  peccati  inquinatum  sit  ; 

1  Exposit.  Ave  Maria. 

2  I.  Sent.  dist.  17.  q.  2.  a.  4.  ad  4. 

et  talis  fuit  'puritas  Beatae  Virginis,  quae  a  peccato  originali 
et  actuali  immunis  fuit ;  tamen  sub  Deo,  in  quantum  erat  in 
ea  potentia  ad  peccandum  1.  » 

50  «  Oportebat,  ut  Mater  Dei  maxima  puritate  niteret; 
non  enim  est  aliquid  digne  receptaculum  Dei  nisi  sit  mun¬ 
dum,  secundum  illud  Ps.  93,  5  :  Domum  tuam,  Domine,  decet 
sanctitudo...  Illos,  quos  Deus  ad  aliquid  elegit,  ita  praeparat 
et  disponit,  ut  ad  id,  ad  quod  eliguntur,  inveniantur  idonei, 
secundum  illud  II.  Cor.  3,  6  :  Idoneos  nos  fecit  ministros  Novi 
Testamenti.  Beata  autem  Virgo  fuit  electa  divinitus,  ut  esset 
Mater  Dei.  Et  ideo  non  est  dubitandum,  quin  Deus  per  suam 
gratiam  eam  ad  hoc  idoneam  reddidit,  secundum  quod 
angelus  ad  eam  dicit,  Luc.  1,  30  :  Invenisti  gratiam  apud 
Deum;  ecce  concipies...  Non  autem  fuisset  idonea  Mater  Dei, 
si  peccasset  aliquando...  Beata  Virgo  Maria  tantam  gratiae 
obtinuit  plenitudinem,  ut  esset  propinquissima  Auctori 
gratiae;  ita  quod  Eum  pariendo,  quodammodo  gratiam  ad 
omnes  derivaret  2.  » 

6°  «  Dei  Sapientia  non  solum  animam  Virginis  intravit, 
sicut  et  de  ceteris  dicitur,  Sap.  7,  27  :  In  animas  sanctas  se 
transfert;  sed  et  corpus  eius  inhabitavit,  carnem  de  ea  assu¬ 
mens.  Ergo  in  ea  nullum  peccatum  fuit :  quod  colligitur  ex  eo, 
quod  dicitur  in  Cantic.  4,  7  :  Tota  pulchra  es,  amica  mea,  et 
macula  non  est  in  te3.  » 

70  «  Beata  Virgo  super  omnes  alios  sanctos  a  peccato 
purior  fuit,  veluti  Divinae  Sapientiae  Mater  electa,  in  quam 
nihil  inquinatum  incurrit,  ut  dicitur,  Sap.  cap.  7...  Quod  ergo 
dicit  :  In  sole  posuit  tabernaculum  suum;  id  est,  corpus  suum 
Christus  posuit  in  sole,  id  est,  in  Beata  Virgine,  quae  nullam 
habuit  obscuritatem  peccati.  Cantic.  4,  7  :  Tota  pulchra  es, 
amica  mea,  et  macula  non  est  in  te...  In  Christo  et  in  Virgine 
Maria  nulla  omnino  macula  fuit  4.  » 

1  I.  Sent.  dist.  44.  q.  1.  a.  3.  ad  3. 

2  I.-II.  q.  81.  a.  5.  ad  3.  —  III.  q.  27.  a.  4.  et  a.  5.  ad  1. 

3  III.  Sent.  dist.  3.  q.  1.  a.  2. 

4  III.  Sent.  dist.  3.  q.  1.  a.  2.  —  In  Psalm.  David.,Exposit.  Ps.  18. 
et  Ps.  14. 


334  d.  thomas  et  bulla  «  ineffabilis  deus  » 

Testimonia  D.  Thomae  manifeste  ostendunt  Immaculatam 
B.  Virginis  Conceptionem.  —  Ubinam,  quaeso,  apud  Patres 
et  Doctores,  sive  ante  sive  post  D.  Thomam,  inveniuntur 
talia  testimonia  ita  plana  intellectu,  ita  plena  luce  doctrinae, 
ita  magnifica  splendore  veritatis,  in  laudem  et  gloriam 
sanctissimae  Virginis  Mariae  atque  in  manifestam  osten¬ 
sionem  eiusdem  Immaculatae  Conceptionis,  prout  definita 
est  catholicae  fidei  revelata  a  Deo  veritas  ?  Aiqualia  his 
D.  Thomae  pro  maxima  Beatae  Virginis  puritate  apertis 
testimoniis  apud  Patres  et  Doctores  inveniri  fortasse 
poterunt  ;  sed  maiora  illis  et  clariora  et  efficaciora  inve¬ 
niri  certe  non  poterunt.  Etenim  neque  maiora  sunt  in 
efficacia  et  claritate  quae,  ex  antiquis  Patribus  ac  Docto- 
ribus,  quoad  verba  vel  quoad  sensum,  desumpta,  leguntur 
in  ipsamet  dogmatica  Constitutione  Ineffabilis  Deus,  quando 
dicitur  :  «  Cum  vero  ipsi  Patres  Ecclesiaeque  Scriptores 
animo  menteque  reputarent  Beatissimam  Virginem  ab 
angelo  Gabriele,  sublimissimam  Dei  Matris  dignitatem  ei 
nuntiante,  ipsius  Dei  nomine  et  iussu  gratia  plenam  fuisse 
nuncupatam,  docuerunt  hac  singulari  solemnique  salutatione 
nunquam  alias  audita,  ostendi  Deiparam  fuisse  omnium 
divinarum  gratiarum  sedem  ;  omnibusque  Divini  Spiritus 
charismatibus  exornatam ;  imo  eorumdem  charismatum 
infinitum  prope  thesaurum  abyssumque  inexhaustam  ;  adeo 
ut  nunquam  maledicto  obnoxia,  et  una  cum  Filio  perpetuae 
benedictionis  particeps  ab  Elisabeth  Divino  acta  Spiritu 
audire  meruerit  :  Benedicta  tu  inter  mulieres,  et  benedictus 
fructus  ventris  tui.  » 

Et  iterum  :  «  Pulchra  natura,  ac  labis  prorsus  omnis 
nescia,  tamquam  aurora  undequaque  rutilans  in  mundum 
prodiverit  in  sua  Conceptione  Immaculata.  Non  enim  decebat, 
ut  illud  vas  electionis  communibus  lacesseretur  iniuriis ; 
quoniam,  plurimum  a  ceteris  differens,  natura  communi¬ 
cavit,  non  culpa  ;  immo  prorsus  decebat,  ut,  sicut  Unigenitus 
in  coelis  Patrem  habuit,  quem  Seraphim  ter  Sanctum  extol¬ 
lunt,  ita  Matrem  haberet  in  terris,  quae  nitore  sanctitatis 
nunquam  caruerit.  Atque  haec  quidem  doctrina  adeo  maiorum 
mentes  animosque  occupavit,  ut  singularis  et  omnino  miius 

penes  illos  invaluerit  loquendi  usus,  quo  Deiparam  saepissime 
compellarunt  immaculatam,  omnique  ex  parte  immaculatam; 
innocentem  et  innocentissimam ;  illibatam,  et  undequaque 
illibatam;  sanctam,  et  ab  omni  peccati  sorde  alienissimam; 
totam  puram;  totam  intemeratam ;  ac  ipsam  prope  puritatis 
et  innocentiae  formam;  pulchritudine  pulchriorem ;  venustate 
venustiorem ;  sanctiorem  sanctitate;  solamque  Sanctam,  puris- 
simamque  anima  et  corpore;  quae  supergressa  est  omnem 
integritatem  et  virginitatem ;  ac  sola  tota  facta  domicilium 
universarum  gratiarum  Sanctissimi  Spiritus;  et  quae,  solo 
Deo  excepto,  extitit  cunctis  superior,  et  ipsis  Cherubim  et 
Seraphim  et  omni  exercitu  angelorum,  natura  pulchrior, 
formosior  et  sanctior,  cui  praedicandae  coelestes  et  terrenae 
linguae  minime  sufficiunt.  » 

Omnia  haec  edixit,  docuit  et  tradidit  Angelicus  Doctor 
suo  illo  stylo  brevi,  et  grata  facundia,  celsa,  clara  et  alta 
et  firma  sententia,  cum,  postquam  intravit  in  profundum 
quaestionis  et  distinxit  quae  erant  distinguenda,  et  quae  erant 
definienda  definivit,  concludit  rigoroso  processu  theologico, 
modo  solemni  ac  magistrali  :  «  Ergo  etiam  Beata  Virgo  non 
fuit  sanctificata,  nisi  postquam  cuncta  eius  perfecta  sunt, 
sc.  et  corpus  et  anima.  Unde  relinquitur ,  quod  sanctificatio 
Beatae  Virginis  fuerit  post  eius  animationem.  Et  ideo  sub 
Christo  qui  salvari  non  indiguit,  tamquam  universalis  Salvator, 
MAXIMA  FUIT  BEATAE  VlRGINIS  PURITAS  h  » 

Per  viam  ergo  D.  Thomae,  quae  est  via  sanctorum  Augu¬ 
stini,  Anselmi,  Bernardi,  Alberti  Magni  et  Bonaventurae, 
rationabiliter  atque  optime  declaratur  Immaculata  Beatis¬ 
simae  Virginis  Conceptio  definita  ex  cathedra  catholicae 
fidei  dogma  in  Bulla  Ineffabilis  Deus. 

1  III.  q.  27.  a.  2. 


CAPUT  DECIMUM  SEPTIMUM 

Epilogus  ac  totius  operis  conclusio. 


I 

Quot  et  quaenam  in  dogmatica  Immaculatae  Concep¬ 
tionis  definitione  sint  de  fide  expresse  in  terminis 
determinata. 

Textus  litteralis  Bullae  Ineffabilis  Deus  sic  se  habet  : 
«  Declaramus,  pronunciamus  et  definimus,  doctrinam,  quae 
tenet  Beatissimam  Virginem  Mariam  in  primo  instanti  suae 
Conceptionis  fuisse  singulari  omnipotentis  Dei  gratia  et 
privilegio,  intuitu  meritorum  Christi  Iesu  Salvatoris  humani 
generis,  ab  omni  originalis  culpae  labe  praeservatam  immu- 
nem,  esse  a  Deo  revelatam,  atque  idcirco  ab  omnibus  fidelibus 
firmiter  constanterque  credendam.  » 

Haec  igitur  sunt  dogmaticae  definitionis  verba,  ex  quorum 
litterali  contextu,  ut  supra,  cap.  14.  manet  ex  professo  decla¬ 
ratum,  aperte  liquet,  quod  definitum  catholicae  fidei  dogma 
de  Immaculata  Beatissimae  Virginis  Conceptione  nihil  aliud 
est  nisi  :  Ipsamet  Beatissima  Virgo  Maria,  quatenus  in  sua 
propria  persona  iam  constituta  seu  in  primo  instanti  suae 
conceptionis  passive  et  adaequate  sumptae,  praeservata  immunis 
ab  omni  originalis  culpae  labe,  intuitu  meritorum  Christi  Iesu 
humani  generis  Salvatoris.  —  Unde  huiusmodi  praeservatio 
Beatissimae  Virgini  concessa  singulari  omnipotentis  Dei 
gratia  et  privilegio  : 

i°  Est  praeservatio  personalis;  id  est,  haec  adeo  singu¬ 
laris  omnipotentis  Dei  gratia  fuit  facta  :  a)  non  parentibus  ; 

b)  non  conceptioni  active  sumptae  sive  ex  parte  parentum  ; 

c)  non  carni  seu  corpori  Virginis  ante  animationem  ;  d)  neque 
ipsi  animae  Virginis  priusquam  animaretur  caro  eius  ;  e)  sed 

ipsimet  Beatissimae  Virginis  personae,  quae  ex  substantiali 
corporis  et  animae  rationalis  unione  constituitur  ac  resultat 
composita,  et  cuius  actus  proprius  et  primus  est  actus  existen- 
tiae.  Nam,  ut  D.  Thomas  docet,  III.  q.  19.  a.  1.  ad  4.  :  «  Esse 
pertinet  ad  ipsam  constitutionem  personae  ;  et  sic,  quantum 
ad  hoc,  se  habet  in  ratione  termini ;  et  ideo  unitas  personae 
requirit  unitatem  ipsius  esse  completi  et  personalis  ».  Et 
ibidem,  q.  35.  a.  1.  :  «  Esse  autem  proprie  est  rei  subsistentis  ; 
nam  forma  quae  non  subsistit,  dicitur  esse  solum,  quia  ea 
aliquid  est ;  persona  autem  vel  hypostasis  significatur  per 
modum  subsistentis.  » 

2°  Est  praeservatio  personae  Beatissimae  Virginis,  intuitu 

MERITORUM  CHRISTI  IeSU  SALVATORIS  HUMANI  GENERIS  : 
id  est,  «  intuitu  meritorum  Iesu  Christi  humani  generis  Re¬ 
demptoris  »  :  ut  ad  litteram  asseritur,  verbis  Alexandri  VII., 
in  ipsa  Bulla  dogmatica  Ineffabilis  Deus.  Unde  praeservatio 
Beatissimae  Virginis  facta  fuit  «  ex  morte  Filii  Dei  praevisa  »  ; 
ex  praevisis  meritis  passionis  et  mortis  Domini  Nostri 
Iesu  Christi.  Quapropter  est  praeservatio  Beatissimae  Vir¬ 
ginis,  quae  non  solum  ratione  naturae,  verum  quoque 
personaliter ,  ratione  personae,  indigebat  redemptione  et 
salute  quae  est  per  Christum. 

30  Est  praeservatio  Beatissimae  Virginis,  «  in  primo 
instanti  suae  Conceptionis  ».  Sed  quia  est  praeservatio 
personae  Virginis,  et  Virginis,  non  tantummodo  ratione 
naturae,  sed  personaliter  indigentis  redemptione  quae  est  per 
sanguinem  crucis  Christi  :  ideo  Conceptio,  de  qua  loquitur 
definitio  dogmatica,  minime  potest  esse  conceptio  ex  parte 
parentum,  neque  conceptio  carnis  ante  animationem,  sed 
conceptio  passiva  et  adaequate  sumpta,  tunc  cum  persona, 
quae  generatur,  concipitur  et  simul  est  concepta.  Et  similiter, 
primum  instans  huius  Conceptionis  est  primum  instans  tem¬ 
poris  tunc  cum  persona,  quae  generatur  et  concipitur,  et 
simul  est  generata  et  concepta,  pervenit  ad  terminum  suae 
propriae  constitutionis,  qui  est  actus  personalis  existentiae. 
Unde  praeservatio  haec  verificatur  post  animationem,  post 
constitutionem  personae,  non  quidem  posterioritate  temporis, 
sed  tantum  naturae  et  ordinis.  Prius  enim  est,  secundum 

intellectum,  animam  rationalem  a  Deo  ex  nihilo  creari 
quam  in  corpus  infundi ;  et  prius,  animam  infundi  in  corpus 
quam  corpus  informando  animare  ;  et  prius  animam  carni 
uniri  quam  gratiam  sibi  a  Deo  infundi  et  per  gratiam  sancti¬ 
ficari,  quantumvis  omnia  haec  sint  simul  tempore.  Unde 
gratia  non  praecedit,  nec  tempore  nec  secundum  intellectum, 
infusionem  animae;  infusio  autem  animae  in  corpus  tempore 
non  praecedit  infusionem  gratiae  in  animam,  sed  solummodo 
natura  et  ordine.  Idcirco  Beatissima  Virgo  fuit  sanctificata 
in  primo  instanti  temporis  suae  animationis,  sed  post 
animationem  posterioritate  naturae. 

4°  Est  denique  praeservatio  personae  Virginis  ab  omni 
originalis  culpae  labe,  in  primo  eodemque  temporis  momento 
quo  anima  Beatissimae  Virginis  Mariae  simul  fuit  et  creata, 
et  in  corpus  infusa  et  Spiritus  Sancti  gratia  donata.  Unde 
persona  Beatissimae  Virginis  simul  fuit  et  actu  existens,  et 
gratia  gratum  faciente  donata,  et  tota  pulchra,  et  a  macula 
originalis  peccati  praeservata.  Ideo  fuit  praeservata  immunis 
saltem  ab  omnibus  ad  originale  peccatum  spectantibus, 
quae  simul  cum  gratia  sanctificante  non  possunt  componi 
neque  eidem  subiecto  inesse,  sicut  ratio  culpae  et  ratio 
maculae  et  ratio  reatus  poenae  aeternae.  Et  quoniam  fuit 
gratia  plena,  et  fundamenta  eius  in  montibus  sanctis,  idcirco 
recte  colligitur  et  rationabiliter  creditur  Beatissimam  Virgi¬ 
nem  per  suam  primam  sanctificationem  fuisse  quoque  libe¬ 
ratam  ab  omnibus  aliis,  quae,  tametsi  possint  esse  simul 
cum  gratia  iustificante  in  eodem  subiecto,  et  esse  praeterea 
occasio  perfectioris  virtutis,  attamen  quandam  veluti  imper¬ 
fectionem  personae  iam  sanctificatae  involvunt  atque  prae¬ 
ferunt.  Quapropter  in  Beata  Virgine  fomes  non  fuit  :  quoniam, 
ut  dicit  S.  Thomas,  III.  q.  27.  a.  3.  ad  2.  :  «  Infirmitas  carnis 
ad  fomitem  pertinens  est  quidem  in  Sanctis  viris  perfectae 
virtutis  occasio,  non  tamen  causa  sine  qua  perfectio  haberi 
non  possit.  Sufficit  in  Beata  Virgine  ponere  perfectam  vir¬ 
tutem  ex  abundantia  gratiae;  nec  oportet  in  ea  ponere 
omnem  occasionem  perfectionis.  » 

II 

Duo  prima  capita  ex  quatuor  praedictis  quae  in  dogma¬ 
tica  Immaculatae  Conceptionis  definitione  essentialiter 
continentur,  constanter  docuit  et  firmiter  propugnavit 
D.  Thomas. 

De  hoc  praecipue  fuit  semper  sollicitus  Angelicus  Doctor, 
nimirum  quod  ex  una  parte  salvaretur  in  persona  Beatissimae 
Virginis  necessitas  redemptionis,  non  modo  tantum  ratione 
naturae  seu  communis  propagationis,  verum  ratione  quoque 
suae  propriae  personae;  atque  ex  parte  alia  servaretur  in 
Christo  Domino  dignitas  secundum  quam  est  universalis 
omnium,  etiam  suae  sanctissimae  Matris,  Salvator  ac 
Redemptor.  Quotiescumque  agitur  de  prima  Beatissimae 
Virginis  sanctificatione,  D.  Thomas  de  nullo  alio  videtur 
satagere  nisi  de  Virginis  sanctificatione  ante  animationem 
reficienda,  sicut  reficiebat  B.  Albertus  Magnus,  sicut  antea 
reiecerat  S.  Bernardus,  videlicet  tamquam  erroneum,  tam¬ 
quam  haereticum  ;  eo  quod,  si  Beatissima  Virgo  sanctificata 
fuisset  quocumque  modo  ante  animationem,  vel  in  parentibus, 
vel  in  carne  ante  infusionem  animae,  vel  in  anima  ante  unio¬ 
nem  ad  carnem,  iam  non  indiguisset  personaliter  redemptione 
quae  est  per  Christum  ;  ideoque  Beatissimae  Virginis  persona 
non  fuisset  per  sanguinem  crucis  Christi  redempta  :  et  hoc 
derogaret  dignitati  Christi  qui  est  Redemptor  omnium 
hominum  et  qui  suam  etiam  Matrem  et  redemit  in  sanguine 
suo,  et  sublimiori  modo  redemit.  Haec  est  namque  fundamen¬ 
talis  ratio  quare  etiam  concludit  D.  Thomas  cum  sanctis 
Bernardo  et  Magno  Alberto  :  Virginis  Conceptionem  non  esse 
celebrandam.  Loquuntur  enim  de  conceptione  ex  parte  paren¬ 
tum  et  de  conceptione  carnis  ante  infusionem  animae  ;  et 
celebrare  huiusmodi  conceptionem  tamquam  sanctam,  idem 
est  ac  celebrare  Beatissimae  Virginis  sanctificationem  ante 
eiusdem  animationem  ;  et  perinde,  per  hanc  viam  proce¬ 
dendo,  idem  est  in  ultima  resolutione  ac  celebrare  Virginis 
Beatissimae  sanctitatem,  quae  non  derivatur  ex  plenitudine 

Christi  Redemptoris  neque  descendit  de  cruce  per  sangui¬ 
nem  eius.  Quapropter  D.  Thomas,  Quodl.  6.  a.  7.  illos  theo¬ 
logos,  qui  contrariam  sententiam  tenebant,  his  verbis  ita 
graviter  admonebat  :  «  Et  ideo  non  tantum  debemus  dari 
Matri,  quod  subtrahat  aliquid  honori  Filii,  qui  est  Salvator 
omnium  hominum,  ut  dicit  Apostolus  I.  ad  Timotheum,  cap.  4.» 

Optime  ad  rem  observat  Ioannes  a  Sancto  Thoma  : 
«  Itaque  (ait)  invenit  D.  Thomas  iam  suo  tempore  contro verti 
hanc  difficultatem ;  et  multos  inclinare  in  immaculatum 
conceptum  Virginis  ;  ecclesiasque  non  paucas  celebrare  hoc 
festum  ex  tolerantia  Romanae  Ecclesiae  ;  ipsamque  tamen 
Ecclesiam  Romanam  nondum  illud  celebrare.  Unde  per¬ 
maxime  sollicitus  fuit  de  uno  puncto,  quod  in  hac  materia 
et  considerabilius  est  et  ad  doctrinam  christianam  praecipue 
spectans,  videlicet,  ne  gratia  sanctificationis,  quae  tribuebatur 
Conceptioni  Virginis,  ita  sinistre  intelligeretur  ab  aliquibus, 
quod  non  ipsi  personae  Virginis  diceretur  fieri ;  sed  quaecum¬ 
que  haec  gratia  seu  beneficium  hoc  sit,  ipsi  personae  Virginis 
debet  fieri ;  non  parentibus,  sanando  vitium  naturae  ;  non 
conceptioni  activae  seu  praeparativae  ;  non  embryoni ;  postremo, 
non  animae  nec  carni,  ante  animationem  et  constitutionem 
Personae.  Hoc  voluit  maxime  observari  D.  Thomas,  et  in 
hoc  totum  suum  studium  posuit  ;  quia  videbat,  si  in  hoc 
sinistra  aliqua  intelligentia  inolesceret,  et  semel  admitte¬ 
retur  quod  non  ipsi  personae  Virginis  fieret  hoc  beneficium, 
destrui  grande  principium  in  fide  :  quod  daretur  aliqua  persona 
inter  homines,  quae  in  se  personaliter  seu  ratione  suae  per¬ 
sonae  non  indigeret  redemptione  Christi.  Ad  hoc  autem 
necesse  erat  ponere  debitum  aliquod  seu  periculum  in  ipsa 
persona;  a  quo,  si  non  teneretur,  non  liberaretur1.  » 

Quamobrem,  ut  servetur  in  persona  Virginis  Beatissimae 
necessitas  personalis  redemptionis  atque  in  Christo  dignitas 
Redemptoris  omnium,  etiam  suae  Matris,  oportet  ponere, 
quod  Beatissima  Virgo  Mater  Christi  fuit  sanctificata  post 
animationem,  post  constitutionem  personae,  posterioritate 
saltem  naturae  et  ordinis. 

1  Ioannes  a  S.  Thoma,  Cursus  Theol.,  t.  I.  Approbatio  doctrinae 
D.  Thomae,  disp.  2.  a.  2. 

III 

De  tertio  autem  capite  definitionis  dogmaticae,  videlicet 
de  primo  instanti  temporis  animationis  Beatissimae 
Virginis,  D.  Thomas  :  1°  nunquam  posuit  quaestionem ; 
2°  nunquam  negavit ;  3°  semel  atque  iterum  videtur 
expresse  asseruisse  ;  4°  principia  et  argumenta  ab 
ipso  stabilita  et  adducta  in  hac  materia  concludunt 
legitime  pro  sanctificatione  Beatissimae  Virginis  in 
primo  instanti  temporis  suae  animationis. 

i°  Nunquam  posuit  quaestionem.  Quod  evidenter  patet 
ex  locis,  in  quibus  modo  magistrali  ponit  quaestionem  de 
prima  sanctificatione  Beatissimae  Virginis,  a)  Sic,  III.  Sent. 
dist.  3.  q.  1.  ubi  quaeritur  :  Utrum  Beata  Virgo  fuerit  ante 
sanctificata  quam  conceptio  eius  finiretur,  quod  quidem  per 
duas  quaestiunculas  declarat  ac  definit,  nempe  :  Utrum 
B.  Virgo  sanctificata  fuerit  antequam  conceptio  carnis  eius 
finiretur.  Utrum  fuerit  sanctificata  ante  carnis  animationem. 
Et  ad  utrumque  respondet  concludendo  :  Ergo  non  potuit, 
antequam  conceptio  carnis  eius  finiretur,  sanctificari.  Ergo 
ante  animationem  Beata  Virgo  sanctificata  non  fuit.  Et  ratio, 
quae  semper  affertur,  una  est,  eademque  fundamentalis, 
nimirum  :  «  Christus  enim  hoc  singulariter  in  humano  genere 
habet,  ut  redemptione  non  egeat,  quia  caput  nostrum  est  ; 
sed  omnibus  convenit  redimi  per  ipsum.  » 

b)  Similiter,  in  Summa  Theologica,  III.  q.  27.  a.  2.  :  Utrum 
Beata  Virgo  fuerit  sanctificata  ante  animationem,  respondet, 
quod  huiusmodi  sanctificatio,  etsi  absolute  possibilis,  intelligi 
tamen  non  potest,  salva  necessitate  personali  redemptionis 
in  Beatissima  Virgine  atque  simul  dignitate  universalis 
Redemptoris  in  Christo.  Unde  ait  :  «  Et  si  quocumque  modo 
ante  animationem  Beata  Virgo  sanctificata  fuisset,  nunquam' 
(id  est,  nullo  modo,  nec  in  actu,  nec  in  debito  personali  habendi) 
incurreret  maculam  originalis  culpae  ;  et  ita  non  indiguisset 
redemptione  et  salute  quae  est  per  Christum.  » 

c)  Tandem,  in  opusc.  i.  Compend.  Theologiae,  cap.  232., 
cuins  titulus  :  De  sanctificatione  Matris  Christi,  iterum 
reiicit  primam  sanctificationem  Beatissimae  Virginis  ante 
animationem  :  «  Non  autem  (inquit)  sanctificatio  praecessit 
infusionem  animae.  »  Quare?  «  Sic  enim  redemptione  non 
indiguisset  ».  Unde  concludit  :  «  Post  infusionem  animae 
credendum  est  eam  sanctificatam  fuisse.  »  Et  ratio  altera 
ab  Angelico  Doctore  affertur  dicente  :  «  Similiter  etiam 
gratia  sanctificationis  per  prius  in  anima  radicatur,  nec  ad 
corpus  potest  pervenire  nisi  per  animam.  »  Ergone  Beatis¬ 
sima  Virgo  sanctificata  fuit  in  ipso  instanti  infusionis  animae 
in  corpus  ? 

2°  D.  Thomas  nunquam  negavit  primum  instans  temporis 
animationis.  De  primo  instanti  temporis  semper  asseruit  quod 
ignorabatur .  «  Quo  tempore  sanctificata  fuerit,  ignoratur.  1  » 
«  Quae  (sanctificatio  B.  Virginis)  quando  determinate  fuerit, 
incertum  est. 1  2 »  «  Cuius  (sanctificationis)  tempus  ignoratur3.  » 
Postea  adiungit  :  «  Creditur  enim,  quod  cito  post  concep¬ 
tionem  et  animae  infusionem  fuerit  sanctificata.  »  Ubi 
attente  notandum,  quod  huiusmodi  Conceptio,  de  qua 
loquitur,  est  illa  quae  antecedit  infusionem.  Etenim  ait  : 
«  Post  conceptionem  et  animae  infusionem.  »  Notandum 
quoque  illud  adverbium  cito  post  conceptionem  et  ani¬ 
mae  infusionem  :  nam  haec  erat  communis  theologorum 
sententia  ;  ac  tametsi  ignorabatur  tempus  quo  Beatis¬ 
sima  Virgo  sanctificata  fuerit,  tamen  omnes  pronuntiant  : 
cito  post  infusionem  animae,  ex  quo  facile  est  pervenire 
ad  primum  instans  infusionis  ;  non  quidem  ad  ipsum  instans 
infusionis,  ita  quod  prius  prioritate  naturae  intelligeretur 
animam  per  gratiam  sibi  infusam  sanctificari  quam  ipsam 
in  corpus  infundi  et  carni  infectae  uniri ;  in  quo  sensu  reficitur 
a  S.  Bonaventura  et  a  S.  Thoma,  quoniam  ita  anima  esset 
iam  sanctificata  antequam  animaretur  caro  ;  sed  ad  primum 
instans  temporis  infusionis  et  animationis,  ita  quod  anima 


1  III.  q.  27.  a.  2.  ad  3. 

2  III.  Sent.  dist.  3.  q.  1.  a.  1. 

3  Quod.  6.  a.  7. 

intelligatur  prius  natura  et  ordine  uniri  carni  quam  per 
gratiam  sanctificari ;  ac  perinde  quod  sanctificatio  fuit  post 
infusionem  animae  posterioritate  naturae  tantum  ;  ideoque 
Beatissimam  Virginem  sanctificatam  fuisse  in  eodem  mo¬ 
mento  temporis  animationis.  Quo  sensu  : 

30  D.  Thomas  videtur  semel  atque  iterum  asseruisse. 
Asseruit  certe  in  omnibus  illis  suorum  operum  locis,  supra 
iam  ad  litteram  in  medium  depromptis 1  cum  Angelicus 
Doctor,  loquens  de  puritate  Virginis,  ait  expressis  verbis  : 

a)  quod  «  Beatissima  Virgo  pervenit  ad  summum  puri¬ 
tatis  »  ;  b)  quod  «  talis  fuit  puritas  Beatae  Virginis,  quae  a 
peccato  originali  et  actuali  immunis  fuit  »  ;  c)  quod  «  Beata 
Virgo  nullam  habuit  obscuritatem  peccati  »  ;  d)  quod  «  in 
Beatam  Virginem  nihil  inquinatum  incurrit  » ;  e)  quod  «  in 
ea  nullum  peccatum  fuit  » ;  /)  quod  «  in  Christo  et  in  Virgine 
Maria  nulla  omnino  macula  fuit.  » 

4°  Principia  et  argumenta  a  D.  T horna  stabilita  et  adducta 
in  hac  materia  concludunt  legitime  pro  sanctificatione  Beatis¬ 
simae  Virginis  in  primo  instanti  temporis  suae  animationis. 
Argumentum  quidem  primum  eruitur  ex  ipsomet  a.  2.  q.  27.  : 
Utrum  B.  Virgo  sanctificata  fuerit  ante  animationem,  ubi 
D.  Thomas,  postquam  reiecit,  veluti  incompossibilem  cum 
redemptione  Christi,  quemcumque  modum  sanctificationis 
ante  animationem,  concludit :  «  Unde  relinquitur ,  quod  sancti¬ 
ficatio  Beatae  Virginis  fuerit  post  eius  animationem.  Et  deinde 
in  responsione  ad  2.  addit  :  «  Et  ideo  sub  Christo,  qui  salvari 
non  indiguit  tamquam  universalis  Salvator,  maxima  fuit  Beatae 
Virginis  puritas.  »  Non  ergo  fuisset  puritas  Beatae  Virginis 
maxima  sub  Christo,  si  sanctificatio  Beatissimae  Virginis 
fuerit  post  eius  animationem  posterioritate  temporis  ;  etenim 
maior  adhuc  sub  Christo  esset,  si  sanctificatio  Beatissimae 
Virginis  post  eius  animationem  posterioritate  tantum  naturae 
fuisset.  —  Argumentum  alterum  eruitur  etiam  ex  eodem  a.  2. 
ad  2.,  cum  D.  Thomas  prosequitur  :  «  Nam  Christus  nullo 
modo  contraxit  originale  peccatum,  sed  in  ipsa  sui  Conceptione 
fuit  sanctus.  Sed  Beata  Virgo  contraxit  originale  peccatum.  » 


1  Vide  cap.  7.  §  III. 

Ergo  Beatissima  Virgo,  cuius  puritas  sub  Christo  fuit  maxima, 
contraxit  quidem  originale  peccatum,  sed  non  omni  modo. 
Quo  modo  ?  Audias  Caietanum,  talem  modum  iuxta  sensum 
D.  Thomae  declarantem  I.-II.  q.  81.  a.  3.  :  «  Si  enim  peccatum 
originale,  vel  in  actu  vel  in  necessitate  habendi  illud,  quis  non 
incurreret,  non  egeret  redemptione  :  quod  haereticum  esset 
dicere.  Sed  si  omnes  obnoxii  sunt  peccato  originali,  sufficit 
ad  indigentiam  redemptionis  ;  neque  enim  solum  redemptione 
eget  actualiter  captivus,  sed  etiam  obnoxius  captivitati.  Et 
haec  bene  notabis  tu,  thomista,  ne  nimis  zelo,  et  non  secun¬ 
dum  scientiam,  accensus,  erronea  dicas  quae  erronea  non  sunt, 
cum  de  Beatissimae  Virginis  Conceptione  disputas  aut 
praedicas.  »  Unde,  cum  D.  Thomas  tradit,  quod  Beatissima 
Virgo  sanctificata  fuerit  post  animationem,  suffiicit  intelligere 
posterioritatem  solius  naturae;  et  cum  dicit,  quod  B.  Virgo 
contraxit  peccatum  originale,  sufficit  secundum  mentem 
eiusdem  D.  Thomae  intelligere  in  necessitate  habendi  illud. 
En  modus,  quo  Beatissima  Virgo  contraxit  originale  peccatum; 
et  hoc  sufficit  ad  indigentiam  redemptionis  ;  et  iuxta  hunc 
sensum  militat  ratio  D.  Thomae  in  a.  2.  q.  27.  in  III.  Parte. 
—  Argumentum  tertium  eruitur  quoque  ex  eodem  loco,  cum 
Angelicus  Doctor,  postquam  dixit,  quod  B.  Virgo  con¬ 
traxit  quidem  peccatum,  nempe  aliquo  modo;  videlicet,  in 
necessitate  habendi  illud,  adiunxit  :  «  Sed  ab  eo  fuit  mundata 
antequam  ex  utero  nasceretur.  »  Quae  quidem  D.  Thomae 
verba  declarantur  ita  iuxta  sensum  atque  intentionem 
D.  Thomae  a  Cardinali  Caietano,  in  suo  opusculo  De  Con¬ 
ceptione  B.  Virginis ,  cap.  3.  :  «  Et  similiter  dicitur  a  peccato 
originali  mundatus  non  solum  qui  a  contracta  actuali  macula 
mundatus  est,  sed  qui  a  macula  quidem  in  debito  et  initio  in 
propria  persona  fundato,  et  reliquis  tot  quasi  partibus  peccati 
originalis  actualiter  contractis,  mundatus  est  ;  et  sic  de  aliis. 
Nec  putet  quisquam  de  mea  haec  phantasia  me  proferre,  sed 
videat  D.  Thomam,  I.-II.  q.  81.  a.  3  (ubi  inter  alia  tractat 
et  illud  ad  Rom.  5.  :  Per  unum  hominem,  etc.),  sustinentem, 
quod  per  mortem  sufficit  intelligere  debitum  seu  reatum,  in 
propria  persona,  mortis,  quamvis  nunquam  actualiter  more¬ 
retur.  Ex  quo  habetur,  quod  cum  Apostolus  duo  simul  dicat 

(sc.  in  omnes  pervenit  peccatum  et  mors),  sicut  secundum, 
sc.  mors,  salvatur  exponendo  mortem  vel  in  actu  vel  in 
debito  in  propria  persona  :  ita  et  primum,  sc.  peccatum, 
salvatur  exponendo  peccatum  vel  in  actu  vel  in  debito  in  pro¬ 
pria  persona.  »  —  Praeterea  :  Argumenta  illa,  quibus  postea 
Angelicus  Doctor  ostendit  in  a.  4.  eiusdem  q.  27.  Beatissimam 
Virginem,  per  huiusmodi  primam  sanctificationem,  conse¬ 
cutam  fuisse  ut  nunquam  peccaret  ;  ex  quibus  D.  Thomas 
concludit  his  verbis  :  «  Ideo  simpliciter  est  fatendum,  quod 
Beata  Virgo  nullum  actuale  peccatum  commisit,  nec  mortale 
nec  veniale  ;  ut  sic  in  ea  impleretur  quod  dicitur  Cant.  4,  7  : 
Tota  pulchra  es,  amica  mea,  et  macula  non  est  in  te  »  ;  iisdem 
(inquam)  argumentis  (servata  proportione  et  prae  oculis 
habita  inter  personale  peccatum  et  peccatum  naturae  diffe¬ 
rentia)  ostendi  etiam  potest  Beatissimam  Virginem  fuisse 
quidem  sanctificatam  post  animationem,  non  temporis 
posterioritate,  sed  posterioritate  naturae  tantummodo  ;  ideo- 
que  eam  fuisse  ab  omni  originalis  culpae  labe  praeservatam 
immunem,  ob  praevisa  Christi  Redemptoris  merita.  Eo  vel 
maxime,  si  considerentur  atque  inspiciantur  principia  seu 
axiomata  ab  Angelico  Doctore  in  hac  materia  de  puritate  ac 
sanctitate  Beatissimae  Virginis  stabilita  (praesupposita  iam 
necessitate  personali  redemptionis  in  Virgine  Matre),  vide¬ 
licet  :  a)  Plus  gratiae  collatum  est  Beatae  Virgini  quam  alicui 
sanctorum.  —  b)  Credendum  est  ei  collatum  esse  quidquid 
conferri  potuit.  —  c)  ipsa  super  omnes  alios  sanctos  a  peccato 

o 

purior  fuit,  veluti  Divinae  Sapientiae  Mater,  in  quam  nihil 
inquinatum  incurrit.  —  d)  Beata  Virgo  excessit  angelos  in 
iis  tribus  :  et  primo,  in  plenitudine  gratiae ;  secundo,  in  fami¬ 
liaritate  divina;  et  tertio,  quantum  ad  puritatem.  —  e)  Sub 
Christo,  qui  salvari  non  indiguit,  maxima  fuit  Beatae  Virginis 
puritas.  —  /)  Sub  puritate  quae  soli  homini  Deo  debebatur, 
maximam  Virgo  Mater  eius  habere  debuit.  —  g)  Beatissima 
Virgo  ea  puritate  nitere  debuit,  qua  maior  sub  Deo  nequit 
intelligi. 


346 


D.  THOMAS  ET  BULLA  «  INEFFABILIS  DEUS  » 


IV 

De  quarto  tandem  capite  dogmaticae  definitionis,  nempe 
de  praeservatione  personali  Beatissimae  Virginis  ab 
omni  originalis  culpae  labe,  D.  Thomas  satis  clare  et 
plus  adhuc  quam  sufficienter  locutus  est. 

Iuxta  D.  Thomae  doctrinam  III.  Sent.  dist.  3.  q.  i.  a.  2. 
et  Summa  Theol.  III.  in  q.  27.  de  Beatae  Virginis  Mariae 
sanctificatione,  et  in  aliis  locis  iam  supra  citatis  ac  declaratis. 
Beatissima  Virgo  Maria  :  i°  non  fuit  sanctificata  ante  ani¬ 
mationem,  quia  sic  non  indigeret  personaliter  redemptione 
et  salute  quae  est  per  Christum.  —  20  Fuit  sanctificata 
postquam  cuncta  eius  perfecta  sunt,  sc.  corpus  et  anima  ; 
ideoque  post  constitutionem  personae;  ideoque  post  anima¬ 
tionem,  vel  tempore  vel  natura ;  imo,  naturae  tantummodo 
posterioritate,  siquidem  Beatissima  Virgo,  sicut  aurora 
consurgens,  «  antequam  ex  utero  nasceretur,  in  suo  ortu 
(quae  est  nativitas  in  utero)  a  peccato  originali  fuit  im¬ 
munis.  »  —  30  «  Beata  Virgo  super  omnes  alios  sanctos  a 
peccato  purior  fuit,  veluti  Divinae  Sapientiae  Mater  electa, 
in  quam  nihil  inquinatum  incurrit,  ut  dicitur,  Sap.  cap.  7.  » 
—  40  «  Dei  Sapientia  non  solum  animam  Virginis  intravit, 
sicut  et  de  ceteris  dicitur,  Sap.  7,  27.  :  In  animas  sanctorum 
se  transfert;  sed  et  corpus  eius  inhabitavit,  carnem  de  ea 
assumens.  Ergo  in  ea  nullum  peccatum  fuit  :  quod  colligitur 
ex  eo  quod  dicitur,  Cantic.  4,  7.  :  Tota  pulchra  es,  amica  mea, 
et  macula  non  est  in  te.  »  —  50  «  Restat  ergo,  ut  dicamus 
quod  vel  totaliter  fomes  fuerit  ab  ea  sublatus  per  primam 
sanctificationem;  vel,  si  remanserit,  quod  fuerit  ligatus; 
postmodum  vero  in  ipsa  conceptione  carnis  Christi,  in  qua 
primo  debuit  refulgere  peccati  immunitas,  credendum  est 
quod  ex  prole  redundaverit  in  Matrem,  totaliter  fomite 
subtracto.  »  —  6°  «  Unde  etiam  in  B.  Virgine,  ut  Filio 
conformaretur,  de  cuius  plenitudine  gratiam  accipiebat, 
primo  quidem  fuit  ligatus  fomes,  et  postea  sublatus  ;  non 

autem  liberata  fuit  a  morte  et  aliis  huiusmodi  poenali- 
tatibus.  »  —  70  «  Sufficit  autem  in  Beata  Virgine  ponere  per¬ 
fectam  virtutem  ex  abundantia  gratiae;  nec  oportet  in  ea 
ponere  occasionem  omnis  perfectionis.  »  —  8°  «  Per  huiusmodi 
primam  sanctificationem  Beatissima  Virgo  fuit  consecuta 
ut  nunquam  peccaret  ;  ideo  simpliciter  fatendum  est,  quod 
Beata  Virgo  nullum  actuale  peccatum  commisit,  nec  mortale 
nec  veniale  ;  ut  sic  in  ea  impleatur  quod  dictum  est  Cantic.  4, 
7  :  Tota  pulchra  es,  amica  mea,  et  macula  non  est  in  te .  » — • 
90  «  Per  huiusmodi  primam  sanctificationem  Beatissima  Virgo 
obtinuit  gratiae  plenitudinem  ;  primam  nimirum,  perfectio¬ 
nem  gratiae  per  quam  reddebatur  idonea  ad  hoc  quod  esset 
Mater  Christi ;  et  haec  fuit  perfectio  sanctificationis.  Secunda 
autem  perfectio  gratiae  fuit  in  Beata  Virgine  ex  presentia 
Filii  Dei  in  eius  utero  incarnati.  Tertia  autem  est  perfectio 
finis,  quam  habet  in  gloria.  »  Quid  amplius  desideratur? 
Adhuc  D.  Thomas,  tamquam  complementum  et  coronam 
totius  doctrinae  circa  puritatem  et  sanctitatem  Beatissimae 
Virginis,  docet  ipsam  liberatam  ac  praeservatam  fuisse  «  ab 
illa  maledictione  quae  est  communis  viris  et  mulieribus, 
sc.  ut  in  pulverem  revertentur .  Et  ab  hac  (inquit  Angelicus 
Doctor)  immunis  fuit  Beata  Virgo  ;  quia  cum  corpore 
assumpta  est  in  coelum  ;  credimus  enim,  quod  post  mortem 
resuscitata  fuerit  et  portata  in  coelum.  Ps.  131,  8  :  Surge, 
Domine,  in  requiem  tuam;  tu  et  arca  sanctificationis  tuae.  » 


V 

TOTIUS  OPERIS  CONCLUSIO 

Doctrina  ergo  D.  Thomae  circa  primam  Beatissimae 
Virginis  sanctificationem  constituit  verum  preambu- 
lum  theologicum  ad  Bullam  dogmaticam  «  Ineffabilis 
Deus  ». 

Ex  omnibus  hactenus  dictis  ac  dilucidatis  arbitror  hoc 
esse  viris  eruditis  atque  in  sacra  theologia  exercitatis  satis 
superque  manifestum.  Quae  enim  de  peccato  originali,  deque 

necessitate  redemptionis  per  Christum,  ac  de  maxima  sub 
Christo  Beatissimae  eiusdem  Matris  puritate  ab  Angelico 
Doctore  stilo  brevi  et  celsa,  clara  et  firma  sententia  tra¬ 
duntur,  dogma  de  Immaculata  Conceptione  in  Bulla  Ineffa¬ 
bilis  solemniter  definitum  revera  illuminant,  clare  explicant, 
manifeste  ostendunt,  solide  corroborant ;  atque  per  concor¬ 
diam  cum  doctrina  PP.  et  Doctorum  Bonaventurae,  Alberti, 
Bernardi,  Anselmi,  facile  est  ascendere  mediante  S.  Augustino 
usque  ad  antiquos  Patres  ;  ac  perinde  comprobare  id  ipsum 
quod  in  dogmatica  Constitutione  asseritur  ac  definitur  de 
«  Immaculata  sanctissimae  Dei  Genitricis  Virginis  Mariae 
Conceptione  definienda,  quam  divina  eloquia,  veneranda 
traditio,  perpetuus  Ecclesiae  sensus,  singularis  catholicorum 
Antistitum,  ac  fidelium  conspiratio,  et  insignia  Praedeces¬ 
sorum  Nostrorum  acta,  constitutiones  mirifce  illustrant  atque 
declarant.  » 

Tempore  autem  D.  Thomae  nulla  prorsus  adhuc  exsta¬ 
bant  Romanorum  Pontificum  acta,  nulla  documenta,  nec 
ullae  Constitutiones  quae  hanc  obscurissimam  quaestionem 
illustrarent  aut  declararent  ;  sed  e  contra,  Romana  Ecclesia, 
omnium  ecclesiarum  Caput  ac  Magistra,  strictum  tenebat 
silentium  neque  Conceptionis  festum  celebrabat.  Quod  quidem 
factum  historicum  ita  explicat  D.  Thomas,  Quodlib.  6.  a.  7., 
eiusdemque  his  verbis  reddit  rationem  :  «  Quamvis  autem 
Beata  Virgo  in  originali  concepta  fuerit,  creditur  tamen  in 
utero  fuisse  sanctificata  antequam  nata.  Et  ideo  circa  cele¬ 
brationem  Conceptionis  eius  diversa  consuetudo  Ecclesiarum 
inolevit.  Nam  Romana  Ecclesia  et  plurimae  aliae,  conside¬ 
rantes  Conceptionem  Virginis  in  originali  peccato  fuisse, 
festum  Conceptionis  non  celebrant.  Aliquae  vero  conside¬ 
rantes  sanctificationem  eius  in  utero,  cuius  temfius  ignoratur, 
celebrant  Conceptionem ;  creditur  enim  quod  cito  post  con¬ 
ceptionem  et  infusionem  animae  fuerit  sanctificata.  Unde 
illa  celebritas  non  est  referenda  ad  Conceptionem  ratione 
conceptionis,  sed  potius  ratione  sanctificationis.  Sic  ergo  non 
est  ideo  celebranda  Conceptio  praedicta,  quia  fuerit  sine 
peccato  originali  concepta.  Non  enim  per  hoc  tollitur,  quin 
fuerit  specialius  ceteris  praeparata,  eo  quod  in  ipsa  sancti- 

ficatione  copiosius  ceteris  munus  gratiae  accepit  ;  non 
solum  ut  purgaretur  a  peccato  originali,  sed  ut  tota  eius  vita 
redderetur  immunis  ab  omni  peccato,  tam  mortali  quam 
veniali,  ut  dicit  Anselmus.  »  Atque  III.  q.  27.  a.  2.  ad  3.  : 
«  Licet  Romana  Ecclesia  Conceptionem  non  celebret,  tolerat 
tamen  consuetudinem  aliquarum  ecclesiarum  illud  festum 
celebrantium.  Unde  talis  celebritas  non  est  totaliter  repro¬ 
banda...  Nec  tamen  per  hoc  quod  festum  Conceptionis  cele¬ 
bratur,  datur  intelligi  quod  in  sua  conceptione  fuerit  sancta; 
sed  quia,  quo  tempore  sanctificata  fuerit,  ignoratur,  celebratur 
festum  sanctificationis  eius  potius  quam  Conceptionis  in  die 
conceptionis  ipsius.  » 

Ex  quibus  omnibus  patet  :  i°  Conceptionem,  de  qua 
D.  Thomas  loquitur,  esse  conceptionem  quae  praecedit  infu¬ 
sionem  animae.  2°  Conceptionem,  vel  in  die  conceptionis 
Virginis  ex  parte  parentum,  vel  in  carne  Virginis  ipsius 
ante  animationem.  30  Huiusmodi  conceptionem  non  esse 
celebrandam  ratione  Conceptionis,  sed  ratione  sanctificationis. 
40  Non  esse  totaliter  reprobandam,  quia  Romana  Ecclesia 
tolerabat  ;  et  quamvis  ignoraretur  quo  tempore  Beatissima 
Virgo  sanctificata  fuerit,  credebatur  tamen  quod  fuerit 
sanctificata  cito  post  conceptionem  et  infusionem  animae. 
50  Beatissimam  ergo  Virginem  sanctificatam  fuisse  post  ani¬ 
mationem,  iuxta  mentem  D.  Thomae  et  Bonaventurae,  pos- 
terioritate  vel  temporis  vel  naturae.  6°  Si  enim  cito  post 
conceptionem  et  infusionem  animae  Beatissima  Virgo  sancti¬ 
ficata  fuit,  atque  «  in  ipsa  sua  sanctificatione  copiosius  ceteris 
munus  gratiae  accepit  »  et  «  ampliorem  sanctificationis  gra¬ 
tiam  obtindit  quam  Ioannes  Baptista  et  Ieremias,  qui  sunt 
electi  ut  speciales  praefigurat  ores  sanctificationis  Christi  »  ; 
ergo  Beatissima  Virgo,  cuius  sanctificationis  gratia  est  amplior 
et  copiosior  et  maxima  sub  sanctificatione  Christi,  fuit 
sanctificata  post  conceptionem  et  infusionem  animae,  non 
posterioritate  temporis  ;  sed  cito,  statim,  mox ;  id  est,  «  statim 
cum  habuisset  animam  rationalem 1  » ;  post  animationem 

1  In  hoc  sensu  eademque  significatione  sumit  D.  Thomas  parti¬ 
culam  statim,  I.  q.  100.  a.  1.  ad  2.,  cum  loquitur  de  iustitia  originali 

posterioritate  naturae  tantum  ;  ideoque  in  primo  momento 
temporis  suae  animationis  ;  idcirco  in  primo  instanti  suae 
Conceptionis  passive  et  adaequate  sumptae,  quae  supponit 
atque  importat  personam  Beatissimae  Virginis  iam  perfecte 
et  ultimo  constitutam,  id  est,  actu  existentem.  Nam  iuxta 
D.  Thomae  principia  supra  allata  :  Sub  Christo,  qui  salvari 
non  indiguit  tamquam  universalis  omnium  hominum  Salvator, 
maxima  est  Beatissimae  Virginis  puritas.  Credendum  ei 
collatum  esse  quidquid  conferri  potuit.  In  Christo  et  in  Virgine 
Maria  nulla  omnino  macula  fuit. 

Hanc  ergo  Immaculatam  Beatissimae  Virginis  Conceptio¬ 
nem  etiam  divina  eloquia  declarant  ;  at  non  tamen  expressis 
verbis,  non  in  claritate  litterae,  sed  illative,  consequenter 
et  quasi  per  deductionem  ex  aliis  quae  in  Sacra  Scriptura 
manifeste  continentur  atque  aperte  dicuntur.  Unde  D.Thomas, 
Sum.  Theol.  III.  q.  27.  a.  1.  :  «  Respondeo  :  dicendum  quod  de 
sanctificatione  Beatae  Virginis,  quod  sc.  fuerit  sandificata  in 
utero,  nihil  in  Scriptura  Canonica  traditur  (videlicet  expresse), 
quae  etiam  nec  de  eius  nativitate  mentionem  facit.  »  —  Et 
III.  Sent.  dist.  3.  q.  1.  a.  1.  q.  3.  ad  3.  :  «Dicendum,  quod 
quamvis  sanctificatio  Beatae  Virginis  in  utero  expresse  in 
Scriptura  Veteris  et  Novi  Testamenti  non  legatur,  tamen 
pro  certo  haberi  potest  ex  his  quae  ibi  leguntur.  Si  enim 
Ioannes  et  Ieremias,  qui  Christum  praenuntiaverunt, 
sanctificati  sunt,  multo  magis  Virgo  quae  Christum  genuit.  » 
Si  ergo  multo  magis  :  ideo  Beatissima  Virgo  debuit  in  utero 
sanctificari,  non  modo  antequam  ex  utero  nasceretur,  sicut 
Ioannes  Baptista  et  Ieremias,  sed  in  suo  ortu  quae  est 
nativitas  in  utero.  Quod  Angelicus  Doctor  ibid.  sic  colligit  : 
«  Beata  Virgo  ante  nativitatem  ex  utero  sanctificata  fuit ; 
quod  colligi  potest  ex  hoc,  quod  ipsa  super  omnes  alios  sanctos 
a  peccato  purior  fuit,  veluti  Divinae  Sapientiae  Mater  electa, 
in  quam  nihil  coinquinatum  incurrit,  ut  dicitur  Sapient.  7. 

transmittenda  filiis  Adami,  si  Adamus  non  peccasset.  —  «  Fuisset 
collata  homini  statim  cum  habuisset  animam  rationalem.  »  —  Ergo 
similiter,  statim  cum  h  buisset  animam  rationalem,  B.  Virgo  sancti¬ 
ficata  ;  id  est,  in  primo  instanti  temporis  animationis. 

Unde  cum  haec  puritas  in  quibusdam  fuisse  inveniatur,  ut 
ante  nativitatem  ex  utero  a  peccato  mundarentur,  sicut  de 
Ioanne  Baptista,  de  quo  legitur  Lucae  i,  15  :  Spiritu  Sancto 
replebitur  adhuc  ex  utero  matris  suae ;  et  de  Ieremia,  de  quo 
dicitur,  Ier.  1,  5  :  Priusquam  exires  de  ventre,  sanctificavi  te  : 
non  est  dubitandum  hoc  multo  excellentius  Matri  Dei  colla¬ 
tum  fuisse.  »  —  Si  ergo  hoc  multo  excellentius  Matri  Dei  col¬ 
latum  fuit  ;  si  Beatissima  Virgo  a  peccato  purior  fuit  super 
omnes  alios  sanctos  ;  si  denique  in  Beatissimam  Virginem, 
veluti  Divinae  Sapientiae  Matrem,  nihil  coinquinatum  in¬ 
currit:  ergo  Beatissima  Virgo  Maria,  Christi  Mater,  sanctifi- 
cata  fuit  post  animationem,  non  tempore,  sed  natura  tantum  ; 
idcirco  Spiritu  Sancto  repleta  est  in  primo  momento  temporis 
suae  animationis  ;  ideoque  in  primo  instanti  suae  Conceptionis 
passive  et  adequate  sumptae,  sive  in  primo  instanti  suae 
propriae  personalis  existentiae,  utpote  repleta  gratia  Dei 
sanctificante  et  gratum  faciente,  tota  pulchra  fuit,  et  macula 
originalis  culpae  non  fuit  in  ea. 

Hanc  iterum  Immaculatam  Beatissimae  Virginis  Concep¬ 
tionem  declarant  quoque  veneranda  traditio  et  perpetuus 
Ecclesiae  sensus,  quatenus  per  doctrinam  Patrum  et  anti¬ 
quorum  Doctorum  magis  magisque  evolvitur  ipsa  doctrina 
Sacrorum  Eloquiorum,  quousque  Romanorum  Pontificum 
acta  et  constitutiones  iam  praecise  in  terminis  inceperunt 
illam  explicare,  et  Conceptionis  festum  approbare,  et  rectum 
ac  sanum  sensum,  quo  tale  festum  a  Romana  Ecclesia  cele¬ 
brabatur  et  ab  omnibus  deinde  ecclesiis  celebrari  debebat, 
expresse  exacteque  definire  ;  atque  per  hanc  viam  doctrinae 
et  pietatis  sub  magisterio  Romanae  Ecclesiae  perventum  est 
usque  ad  solemnem  ex  cathedra  Immaculatae  Beatissimae 
Virginis  Conceptionis  dogmaticam  definitionem.  «  Equidem 
Patres.  Ecclesiaeque  Scriptores  coelestibus  edocti  eloquiis 
nihil  antiquius  habuere,  quam  in  libris  ad  explicandas  Scri¬ 
pturas,  vindicanda  dogmata  erudiendosque  fideles  elucu¬ 
bratis  summam  Virginis  sanctitatem,  dignitatem,  atque  ab 
omni  peccati  labe  integritatem,  eiusque  praeclaram  de 
deterrimo  humani  generis  hoste  victoriam  multis  mirisque 
modis  certatim  praedicare  atque  efferre...  Hunc  eximium 

singularemque  Virginis  triumphum,  excellentissimamque  in¬ 
nocentiam,  puritatem,  sanctitatem,  eiusque  ab  omni  peccati 
labe  integritatem,  atque  ineffabilem  coelestium  omnium 
gratiarum,  virtutum  ac  privilegiorum  copiam  et  magnitu¬ 
dinem  Udem  Patres  viderunt  tum  in  arca  illa  Noe,  quae  divi¬ 
nitus  constituta  a  communi  totius  mundi  naufragio  plane 
salva  et  incolumis  evasit  ;  tum  in  scala  illa,  quam  de  terra 
ad  coelum  usque  pertingere  vidit  Iacob,  cuius  gradibus 
Angeli  Dei  ascendebant  et  descendebant,  cuiusque  vertici 
ipse  innitebatur  Dominus  ;  tum  in  rubo  illo,  quem  in  loco 
sancto  Moises  undique  ardere  ac  inter  crepitantes  ignis 
flammas  non  iam  comburi  aut  iacturam  vel  minimam  pati, 
sed  pulchre  virescere  ac  florescere  conspexit ;  tum  in  illa 
inexpugnabili  turri  a  facie  inimici,  ex  qua  mille  clypei  pendent 
omnisque  armatura  fortium  ;  tum  in  horto  illo  concluso,  qui 
nescit  violari  neque  corrumpi  ullis  insidiarum  fraudibus  ; 
tum  in  corusca  illa  Dei  civitate,  cuius  fundamenta  in  mon¬ 
tibus  sanctis  ;  tum  in  augustissimo  illo  Dei  templo,  quod 
divinis  refulgens  splendoribus  plenum  est  gloria  Domini ; 
tum  in  aliis  eiusdem  generis  omnino  plurimis,  quibus  excelsam 
Deiparae  dignitatem,  eiusque  illibatam  innocentiam,  et  nulli 
unquam  naevo  obnoxiam  sanctitatem  insigniter  praenun¬ 
tiatam  fuisse  Patres  tradiderunt.  Ad  hanc  eandem  divinorum 
munerum  veluti  summam  originalemque  Virginis,  de  qua 
natus  est  Iesus,  integritatem  describendam  iidem  Propheta¬ 
rum  adhibentes  eloquia  non  aliter  ipsam  augustam  Virginem 
concelebrarunt,  ac  uti  columbam  mundam,  et  sanctam  leru- 
salem,  et  excelsum  Dei  thronum,  et  arcam  sanctificationis  et 
domum  quam  sibi  Aeterna  aedificavit  Sapientia,  et  Reginam 
illam,  quae,  deliciis  affluens  et  innixa  super  Dilectum  suum, 
ex  ore  Altissimi  prodivit  omnino  perfecta;  speciosa  ac  penitus 
cara  Deo,  et  nullo  unquam  labis  naevo  maculata.  » 

Utique  :  Patres  viderunt  Beatissimae  Virginis  excellen¬ 
tissimam  innocentiam,  summam  puritatem,  maximam  supra 
omnes  angelorum  choros  sanctitatem  ;  ac  per  hanc  viam  vide¬ 
runt  quoque  eiusdem  Beatissimae  Virginis  «  ab  omni  peccati 
labe  integritatem  »  ;  quemadmodum  et  videbat  D.  Thomas, 
cum  I.-II.  q.  81.  a.  5.  ad  3.  ita  eloquebatur  :  «  Opor- 

tebat,  ut  Mater  Dei  maxima  puritate  niteret  ;  non  enim  est 
aliquid  digne  receptaculum  Dei,  nisi  sit  mundum.  »  Et  III. 
q.  27.  a.  4.  :  « Beata  autem  Virgo  fuit  electa  divinitus,  ut  esset 
Mater  Dei.  Non  autem  fuisset  idonea  Mater  Dei,  si  peccasset 
aliquando...  »  Ac  proinde  si  originale  peccatum,  prout  habet 
rationem  culpae,  habuisset  aliquando. 

Patres  viderunt  Immaculatam  Virginis  Conceptionem  in 
plurimis  Veteris  Testamenti  figuris  praenuntiatam,  quatenus 
eiusdem  altissimam  sanctitatem,  in  qua  Immaculata  Con¬ 
ceptio  virtualiter  continetur,  insigniter  praenuntiatam  iisdem 
figuris  fuisse  tradiderunt  ;  atque  ita  «  de  Immaculata  Dei¬ 
parae  Conceptione  doctrinam  iudicio  Patrum  divinis  Litteris 
consignatam  »  vere  esse  dicitur  ;  quemadmodum  D.  Thomas, 
III.  q.  27.  a.  3.  ex  verbis  Canticorum  4,  7  :  Tota  pulchra  es, 
amica  mea,  et  macula  non  est  in  te,  sic  arguebat  :  «  Fomes 
autem  ad  maculam  pertinet,  saltem  carnis.  Ergo  in  Beata 
Virgine  fomes  non  fuit.  »  Si  autem  illud  quod  ad  maculam, 
saltem  carnis,  pertinet,  in  Beatissima  Virgine  non  fuit  :  a 
fortiori  esse  non  debuit  illud  quod  directe  pertinet  ad  macu¬ 
lam  animae. 

Patres  viderunt  Immaculatam  Virginis  Conceptionem,  et 
doctrinam  de  Immaculata  Conceptione  in  divinis  Litteris 
consignatam  esse  iudicarunt,  quemadmodum  iudicabat  et 
videbat  D.  Thomas,  dum  ex  illis  Evangelii  verbis  :  Ave, 
gratia  plena,  Dominus  tecum,  ad  hanc  in  terminis  expressam 
perveniebat  conclusionem  :  «  Unde  Beata  Virgo  excessit 
angelos  in  iis  tribus  :  et  primo,  in  plenitudine  gratiae ;  secundo, 
excellit  in  familiaritate  divina  ;  tertio,  excedit  angelos  quan¬ 
tum  ad  puritatem.  » 

Patres  viderunt  Immaculatam  Virginis  Conceptionem ; 
sed  a  longe,  in  figuris  praenuntiatam,  in  divinis  Litteris  im¬ 
plicite  consignatam,  in  summa  sanctitate  Virginis  virtua¬ 
liter  expressam,  in  plenitudine  gratiae  eius  eiusdemque 
altissima  dignitate  veluti  eminenter  contentam ;  Patres, 
inquam,  viderunt,  et  quemadmodum  videbant,  docuerunt  ; 
sed  in  profundum  quaestionis  non  intraverunt  ;  quoniam 
dogmata  catholicae  fidei  de  peccato  originali,  de  omnium 
redemptione  per  Christum,  deque  Immaculata  ipsius  Virginis 

Conceptione,  ad  invicem  connexa,  ad  invicem  relata,  com¬ 
parative  ac  relate  non  tractaverunt,  unumque  alteri  conferre 
atque  in  concordia  ponere  non  curaverunt  nec  curandum 
videntur  ipsi  cogitasse.  Primus  inter  Patres  et  Doctores 
antiquos,  qui  de  hoc  cogitavit,  videtur  fuisse  S.  Augustinus, 
qui  dogma  de  peccato  originali  contra  Pelagianos,  illud 
negantes,  coactus  fuit  defendere  ac  propugnare,  atque  inter 
hocce  dogma  propugnandum  relate  ad  Virginem  gravissima 
illa  verba  valde  notanda  edixit  et  pronuntiavit  :  «  Nullam 
prorsus,  cum  de  peccatis  agitur  (et  agebatur  etiam  de  peccato 
originali)  habendam  esse  quaestionem  de  Sancta  Virgine  Maria, 
cui  plus  gratiae  collatum  fuit  ad  vincendum  omni  ex  parte 
peccatum.  »  Sed  neque  ipsemet  S.  Augustinus  in  profundum 
quaestionis  adhuc  intravit  ;  aperuit  tamen  portam  indicavit- 
que  viam  rectam  per  quam  oportebat  quaestionem  adeo 
spinosam  deduci.  Per  hanc  tamen  viam  non  ambulabant  illi 
qui  Conceptionis  festum  celebrabant,  Conceptionis,  inquam, 
quae  animae  infusionem  antecedit,  et  docebant  perinde 
Beatissimam  Virginem  fuisse  sanctificatam  ante  animatio¬ 
nem  ;  contra  quos  levavit  vocem  suam  S.  Bernardus  in 
Epistola  ad  Canonicos  Lugdunenses ;  inde  Bernardus  et  Ma¬ 
gistri  Parisienses,  teste  B.  Alberto  Magno,  damnaverunt 
dicere  :  Beatam  Virginem  fuisse  sanctificatam  ante  anima¬ 
tionem;  et  damnaverunt  tamquam  errorem  haereticum.  — 
Post  sanctos  doctores  Bernardum  et  Albertum,  ultra  pro¬ 
gredientes  per  viam  Augustini,  Anselmi,  Bernardi,  et  Alberti, 
duo  illi  sancti  Doctores  Bonaventura  et  Thomas  Aquinas 
pervenerunt  ad  conclusionem  firmiter  tenendam,  videlicet  : 
Beatissimam  Virginem  sanctificatam  fuisse  post  animationem, 
vel  tempore  vel  natura.  Nam  si  quocumque  modo  ante 
animationem,  vel  in  parentibus,  vel  in  carne,  vel  in  ipsa 
anima,  prius  prioritate  naturae  quam  carni  esset  unita. 
Beatissima  Virgo  sanctificata  fuisset,  non  indiguisset  re¬ 
demptione  et  salute  quae  est  per  Christum  :  quod  est 
haereticum.  —  Post  sanctos  Doctores  Bonaventuram  et 
Thomam,  quidam,  perseverantes  in  via  ante  animationem, 
ponebant  Virginem  sanctificatam  fuisse  saltem  prius  natura, 
quam  anima  uniretur  carni  infectae,  ex  qua  aliter  ipsa 

anima  inficeretur  ;  quidam  vero  ponebant  Virginem  sancti- 
ficatam  fuisse  post  animationem  post  unum  saltem  momentum 
temporis,  alioquin  non  indigeret  redemptione  ;  utrique  erra¬ 
verunt  ;  at  neque  S.  Bonaventura  neque  S.  Thomas  dixerunt 
unquam  sanctificationem  posterioritate  temporis  esse  neces¬ 
sariam  ad  indigentiam  redemptionis  ;  sed  dixerunt  :  vel 
tempore  vel  natura;  ad  indigentiam  enim  redemptionis 
sufficit  debitum  personale  incurrendi  originale  peccatum. 
Unum  seu  alterum  disiunctivae  extremum  definitive  deter¬ 
minare  ad  Ecclesiae  Romanae  Auctoritatem  pertinebat  ; 
quoniam  ignorabatur,  quo  tempore  determinate  B.  Virgo 
sanctificata  fuerit  ;  et,  ut  D.  Thomas  docet,  III.  q.  i.  a.  3.  : 
«  Ea  enim  quae  ex  sola  Dei  voluntate  proveniunt  supra 
omne  debitum  creaturae,  nobis  innotescere  non  possunt  nisi 
quatenus  in  Sacra  Scriptura  traduntur,  per  quam  divina 
voluntas  nobis  innotescit.  »  In  Sacra  vero  Scriptura  traditur 
expresse  in  terminis,  quod  Beatissima  Virgo  est  plena  gratia 
et  benedicta  in  mulieribus,  et  quod  Beatissima  Virgo  est 
Mater  Iesu  Christi,  et  quod  Iesus  Christus  est  Deus  benedictus 
in  saecula.  «  Unde  sequitur  (ait  D.  Thomas,  III.  q.  35-  a.  4-) 
ex  necessitate  ex  verbis  Scripturae,  quod  sit  Mater  Dei.  »  Sed 
ante  omnem  definitionem  Ecclesiae,  ex  verbis  Scripturae 
non  videtur  sequi  ex  necessitate,  quod  Beatissima  Virgo  fuerit 
sanctificata  in  ipso  primo  instanti  animationis  ;  ideoque, 
antequam  Ecclesia  loqueretur  determinando,  ignorabatur 
tempus  quo  sanctificata  fuerit.  Verumtamen,  ex  verbis 
Scripturae,  ex  eo  quod  est  gratia  plena,  ex  eo  quod  est  Mater 
Dei,  antiqui  Patres,  et  Doctores  qui  post  Patres  sequuntur, 
rationabiliter  credebant  ac  per  viam  rectam  concludebant  : 
a)  Beatissimam  Virginem  ea  puritate  nitere  oportebat,  qua 
maior  sub  Deo  nequit  intelligi  ;  b)  sub  Christo,  qui  salvari 
non  indiguit,  Beatissimae  Virginis  puritatem  esse  maximam  ; 
c)  Beatissimam  Virginem  sanctificatam  fuisse  post  animatio¬ 
nem,  vel  tempore  vel  natura ;  d)  ad  indigentiam  redemptionis 
sufficere  sanctificationem  post  animationem  posterioritate 
naturae  tantum ;  e)  B.  Virginem  proinde  sanctificatam 
fuisse  in  primo  momento  temporis  animationis,  ideoque 
a  macula  originalis  culpae  praeservatam. 

Hucusque  per  viam  SS.  Augustini,  Anselmi,  Bernardi  et 
Alberti  pervenerunt  S.  Bonaventura  et  D.  Thomas,  quorum 
doctrina  constituit  verum  ac  magnificum  praeambulum  theo¬ 
logicum  ad  Bullam  dogmaticam  «  Ineffabilis  Deus  ».  —  Quod 

constat  ac  evidenter  eruitur. 

i°  Ex  vero  sensu  quo  D.  Thomas  assent  omnes,  praeter 
solum  Christum ,  contrahere  peccatum  primi  parentis.  I.-II. 
q.  81.  a.  3.  :  «  Respondeo  :  dicendum  quod,  secundum  fidem 
catholicam,  firmiter  est  tenendum,  quod  omnes  homines, 
praeter  solum  Christum,  ex  Adam  derivati,  peccatum  origi¬ 
nale  ex  eo  contrahunt ;  alioquin  non  omnes  indigerent 
redemptione  quae  est  per  Christum  :  quod  est  erroneum.  » 
Caietanus  ibidem  :  «  Ad  fidem  catholicam  spectat,  quod 
omnes  homines,  praeter  solum  Christum,  contrahant  pecca¬ 
tum  originale.  Quod  dictum  non  intelligendum  est  aliter 
quam  de  morte,  quae  est  poena  peccati  originalis  ;  ita  quod, 
sicut  omnes  incurrunt  mortem,  id  est,  necessitatem  moriendi, 
ita  omnes  incurrunt  peccatum  originale,  id  est,  necessitatem 
habendi  peccatum  originale...  Et  iuxta  hunc  sensum  militat 
ratio  Auctoris  (D.  Thomae),  sc.  quia  aliter  non  indigerent 
redemptione  quae  per  Iesum  Christum  facta  est.  Si  enim 
peccatum  originale,  vel  in  actu  vel  in  necessitate  habendi 
illud,  quis  non  incurreret,  non  egeret  redemptione  :  quod 
est  haereticum.  » 

2°  Ex  vero  sensu  quo  D.  Thomas  asserit  Beatissimam 
Virginem  a  peccato  originali  fuisse  mundatam  antequam  ex 
utero  nasceretur.  Caietanus,  De  Conceptione  Beatae  Virginis, 
cap  3.  :  «  Et  similiter  dicitur  a  peccato  originali  mundatus 
non  solum  qui  a  contracta  actuali  macula  mundatus  est,  sed 
qui  a  macula  in  debito  et  initio,  in  propria  persona  fundato, 
et  reliquis  tot  quasi  partibus  peccati  originalis  actualiter 
contractis,  mundatus  est,  et  sic  de  aliis.  Nec  putet  quisquam 
de  mea  haec  phantasia  me  proferre,  sed  videat  D.  Thomam 
in  I.-II.  q.  81.  a.  3.  (ubi  inter  alia  tractat  et  illud  ad  Romanos, 
5.  :  Per  unum  hominem,  etc.)  sustinentem  quod  per  mortem 
sufficit  intelligere  debitum  seu  reatum,  in  propria  persona, 
mortis,  quamvis  nunquam  actualiter  moreretur.  Ex  quo 
habetur  quod,  cum  Apostolus  duo  simul  dicat  (sc.  in  omnes 

pervenit  peccatum  et  mors),  sicut  secundum,  sc.  mors,  salvatur 
exponendo  mortem  vel  in  actu  vel  in  debito  in  propria  persona  : 
ita  et  primum,  sc.  peccatum,  salvatur  exponendo  peccatum 
in  actu  vel  in  debito  in  propria  persona.  » 

3°  Ex  vero  sensu  quo  D.  Thomas  asserit,  quod,  si  Beatissima 
Virgo  sanctificata  fuerit  quocumque  modo  ante  animationem, 
nunquam  incurrisset  maculam  originalis  culpae,  et  ita  non 
indiguisset  redemptione  et  salute  quae  est  per  Christum, 
a)  Ioannes  a  Sancto  Thoma  1 :  «  Ad  liberationem  per  Christum 
disiunctive  postulat  D.  Thomas  vel  debitum  vel  culpam  in 
eo  qui  redimendus  est.  Ergo  si  efficienter  salvat  D.  Thomas 
redemptionem  per  Christum  in  aliquo  qui  solum  nasceretur 
cum  debito,  non  amplius  requirit  quando  loquitur  de  Virgine, 
et  infert  pro  inconvenienti,  quia  alias  non  indigeret  (B.  Virgo) 
redemptione  per  Christum.  Intelligit  enim,  quod  non  indigeret 
si  conciperetur  sine  debito  aut  sine  peccato;  non  tamen  si 
conciperetur  sine  peccato,  dummodo  conciperetur  cum  debito 
in  persona.  Et  quoties  D.  Thomas  infert,  quod  non  indigeret 
redemptione,  ly  non  indigeret  est  quia  includitur  etiam 
debitum;  hoc  enim  si  datur,  sufficit  ad  indigentiam  liberationis: 
ut  ex  isto  loco  colligitur  2.  Et  ita  locus  hic  maxime  praelucet 
menti  D.  Thomae  introspiciendae  in  aliis  locis...  Et  si  quo¬ 
cumque  modo  Beata  Virgo  ante  animationem  sanctificata 
fuisset,  nunquam  incurrisset  maculam  originalis  culpae  ;  et 
ita  non  indiguisset  redemptione  per  Christum.  (III.  Part. 
q.  27.  a.  2.).  Ubi  Sanctus  Doctor  per  ly  incurrisset  maculam, 
intelligit  etiam  debitum;  tum  ex  explicatione  supra  relata 
ex  IV.  Sent. ;  tum  quia  loquitur  in  casu  sanctificationis  ante 
animationem,  in  quo  casu  ipsa  (B.  Virgo)  personaliter  non 
esset  obnoxia,  sed  in  sua  persona  careret  omni  debito;  tum 
ex  ratione  adiuncta,  quia  non  indiguisset  redemptione ; 
verbum  autem  indigere  semper  refertur  ad  debitum,  ut 
ostendimus  ex  D.  Thoma.  Qui  autem  habet  debitum,  etsi 


1  Cursus  theol.,  t.  I.  Approb.  doctrinae  D.  Thomae,  disp.  2.  a.  2. 

2  IV.  Sent.  dist.  42.  q.  1.  a.  4.  ad  3.  et  Supplem.  ad  III.  q.  78.  a.  1. 

ad.  3. 

non  peccatum,  indiget  redimi  seu  indiget  Liberatore  periculi 
in  quo  est.  » 

Porrecta,  in  III.  q.  27.  a.  2. :  «  D.  Thomas  semper  uniformis 
sibique  constans,  ubicumque  tractat  de  hac  materia ;  et 
pro  ratione  dicti  sui  semper  adducit,  quod  oportet  secundum 
fidem  apostolicam,  Christum  esse  universalem  omnium  Re¬ 
demptorem...  Dicendum  ergo  firmiterque  tenendum  est, 
quod  praesens  doctrina  eius,  si  recte,  ut  ipse  voluit,  intelli- 
gatur,  non  tantum  sana,  sed  et  catholica  est.  Ut  ergo  recte 
intelligatur  doctrina  tanta,  examinetur  pro  illo  dicto,  in 
quod  cetera  resolvuntur  :  Erroneum  est  dicere,  quod  aliquis 
sine  peccato  originali  concipiatur,  praeter  Christum  solum: 
sc.  quantum  est  ex  vi  conceptionis.  Altus  vero  sensus  tanti 
Doctoris  huiusmodi  fuit  :  Si  Beata  Virgo  nunquam  incur¬ 
risset  maculam  originalis  culpae  neque  fuisset  in  periculo 
incurrendi  illam,  non  indiguisset  redemptione  et  salute  per 
Christum  a  peccato  illo.  Et  sic  sequeretur,  quod  Christus  non 
esset  Salvator  omnium  hominum  a  peccatis  ;  id  est,  quod 
aliquis  homo  potest  salvari  ex  aliquo  peccato  absque  auxilio 
Christi.  Sensus  praedictus  integer  est  verus  sensus  Sancti 
Doctoris.  » 

40  Ex  principiis  D.  Thomae  circa  sanctitatem  Beatissimae 
Virginis.  Salva  namque  in  persona  Beatissimae  Virginis 
necessitate  redemptionis  per  Christum,  D.  Thomas,  III.  Sent. 
dist.  3.  q.  1.  a.  1.  et  a.  2.  haec  quae  sequuntur  statuit  prin¬ 
cipia  :  a)  «  Credendum  est  ei  ( B .  Virgini)  collatum  esse  quid 
conferri  potuit.  »  b)  «  Plus  gratiae  collatum  est  Beatae  Virgini 
quam  alicui  sanctorum.  »  c)  «  Ipsa  super  omnes  alios  sanctos 
a  peccato  purior  fuit,  veluti  Divinae  Sapientiae  Mater  electa, 
in  quam  nihil  coinquinatum  incurrit.  »  d)  «  Beatae  Virgini 
aliquid  ultra  legem  communem  conferendum  fuit.  »  e)  «  Illa 
sanctificatio  Beatae  Virginis  excellentior  fuit  sanctificationibus 
aliorum.  »  /)  «  Sub  puritate  Christi  maximam  Virgo  Mater 
eius  habere  debuit.  » 

5°  Ex  eo  quod  D.  Thomas  expresse  in  terminis  docuit  et 
pronuntiavit  Beatissimam  Virginem  a  macula  peccati  originalis 
praeservatam  fuisse  immunem.  Quod  ex  supradictis  iam  patet, 
ex  quibus  placet  haec  quae  sequuntur  testimonia  m  medium 

iterum  depromere  :  i°  I.  Sent.  dist.  44.  q.  1.  a.  3.  ad  3.  : 
«  Puritas  intenditur  per  recessum  a  contrario  ;  et  ideo  potest 
aliquid  creatum  inveniri,  quo  nihil  purius  esse  potest  in 
rebus  creatis,  si  nulla  contagione  peccati  inquinatum  sit  ; 
et  talis  fuit  puritas  Beatae  Virginis,  quae  a  peccato  originali 
et  actuali  immunis  fuit;  tamen  sub  Deo,  in  quantum  erat  in 
ea  potentia  ad  peccandum.  »  2°  Exposit.  in  Psalm.  18.  : 
In  sole  posuit  tabernaculum  suum  :  id  est,  corpus  suum 
Christus  posuit  in  sole,  id  est  in  Beata  Virgine,  quae  nullam 
habuit  obscuritatem  peccati.  Cantic.  4,  7  :  Tota  pulchra  es, 
amica  mea,  et  macula  non  est  in  te.  »  30  In  Psalm.  14.  :  « In 
Christo  et  m  Virgine  Maria  nulla  omnino  macula  fuit.  » 
Atque  in  Comment.  supra  Epist.  ad  Ephesios,  cap.  1.  lect.  3  : 
«  Sicut  Deus  praeordinavit  aliquos  sanctos  ad  maiorem 
dignitatem,  ita  et  abundantiorem  gratiam  eis  infudit  ;  sicut 
Christo  Homini,  quem  ad  unitatem  personae  assumpsit, 
contulit  gratiam  singularem  ;  et  gloriosam  Virginem  Mariam, 
quam  in  Matrem  elegit,  et  quantum  ad  animam  et  quantum 
ad  corpus  gratia  implevit.  »  Ac  denique  in  opusculo  1  De  dile¬ 
ctione  Dei,  circa  finem  :  «  Fecit  ergo  Summus  Artifex  in 
ostentationem  pleniorem  artis  suae  speculum  unum,  claris¬ 
simo  clarius,  Seraphim  tersius  et  purius,  et  tantae  puritatis, 
ut  purius  intelligi  non  posset  nisi  Deus  esset  :  personam 
sc.  gloriosissimae  Virginis.  De  qua  Anselmus  :  Decebat,  ut 
illius  Conceptio  hominis  de  Matre  purissima  fieret,  ea  puritate, 
qua  maior  sub  Deo  nequit  intelligi.  » 

Sub  puritate  igitur,  quae  soli  Homini  Deo  debebatur 
(concludit  D.  Thomas),  maximam  Virgo  Mater  eius  habere 
debuit.  Hoc  fuit  quidem  privilegium  gratiae  singularis,  ut 
non  solum  hominis,  sed  Dei  Mater  fieret  ;  et  ideo  in  Apoca- 
lipsi  12,  1  dicitur  :  Mulier  amicta  sole,  quasi  repleta  Divi¬ 
nitate  2.  Ex  Maria  enim  natus  est  Iesus,  qui  vocatur  Christus  ; 
Christus  autem  est  Lux  aeterna,  Verbum  Dei  et  Deus  verus, 
Splendorque  gloriae  Patris  ac  figura  substantiae  eius.  Mater 

4 

1  Opusc.  54.  Edit.  Vives,  et  61,  edit.  Rom. 

2  III.  Sent.  dist.  3.  q.  1.  a.  1,  sol.  2.  ad  3.  —  Exposit.  in  Evang. 
Mathaei,  cap.  1. 

itaque  Verbi  Divini  Incarnati  debuit  quoque,  sub  puritate 
Hominis  Dei,  esse  speculum  sine  macula  Dei  maiestatis  et 
imago  bonitatis  illius.  Divinae  Sapientiae  sedes,  in  quam 
nihil  inquinatum  incurrit.  Beatissima  Virgo  ab  omni  prorsus 
peccati  labe  praeservata  est  immunis.  Ortus  eius  sicut  ortus 
surgentis  aurorae ;  amicta  lumine  sicut  vestimento  ;  pulchra 
ut  luna ;  specior  sole  ;  et  luci  comparata,  invenitur  prior  h 
Soli  ergo  Deo  honor,  et  laus,  et  gloria,  qui  elegit  eam  et 
praelegit  eam  et  creavit  eam  in  Spiritu  Sancto.  Et  quoniam 
qui  creavit  eam  in  sanctitate  et  iustitia  coram  ipso,  habi¬ 
tavit  in  ea  et  fecit  illi  magna  qui  potens  est ;  ecce  enim  ex 
hoc  beatam  eam  dicent  omnes  generationes,  et  benedicunt 
eam  omnes  simul  angeli  et  homines  una  voce  dicentes  : 
Ave,  gratia  plena;  benedicta  tu  inter  mulieres;  et  benedictus 
fructus  ventris  tui.  Tu,  gloria  lerusalem;  tu,  laetitia  Israel; 
tu,  honorificentia  populi  nostri 1  2. 

1  Sapient.  7.  26-29.  —  Hebr.  1,  3. 

2  Luc.  1,  28  et  42-49.  —  Judith,  15,  10. 

SS.  D.  N.  Papae  Pii  IX  Constitutio 
qua  definitur  B.  Mariae  Immaculata  Conceptio 

Ineffabilis  Deus,  cuius  viae  misericordia  et  veritas,  cuius 
voluntas  omnipotentia,  et  cuius  sapientia  attingit  a  fine  usque 
ad  finem  fortiter  et  disponit  omnia  suaviter,  cum  ab  omni  aeter¬ 
nitate  praeviderit  luctuosissimam  totius  humani  generis  ruinam 
ex  Adami  transgressione  derivandam,  atque  in  mysterio  a  saeculis 
abscondito  primum  suae  bonitatis  opus  decreverit  per  Verbi  incar¬ 
nationem  sacramento  occultiore  complere,  ut  contra  misericors 
suum  propositum  homo  diabolicae  iniquitatis  versutia  actus  in 
culpam  non  periret,  et  quod  in  primo  Adamo  casurum  erat,  in 
secundo  felicius  erigeretur,  ab  initio  et  ante  saecula  unigenito 
Filio  suo  Matrem,  ex  qua  caro  factus  in  beata  temporum  plenitu¬ 
dine  nasceretur,  elegit  atque  ordinavit,  tantoque  prae  creaturis 
universis  est  prosequutus  amore,  ut  in  illa  una  sibi  propensissima 
voluntate  complacuerit.  Quapropter  illam  longe  ante  omnes 
angelicos  Spiritus,  cunctosque  Sanctos  coelestium  omnium 
charismatum  copia  de  thesauro  divinitatis  deprompta  ita  mirifice 
cumulavit,  ut  Ipsa  ab  omni  prorsus  peccati  labe  semper  libera,  ac 
tota  pulchra  et  perfecta,  eam  innocentiae  et  sanctitatis  plenitu¬ 
dinem  prae  se  ferret,  qua  maior  sub  Deo  nullatenus  intelligitur,  et 
quam  praeter  Deum  nemo  assequi  cogitando  potest.  Et  quidem 
decebat  omnino,  ut  perfectissimae  sanctitatis  splendoribus  semper 
ornata  fulgeret,  ac  vel  ab  ipsa  originalis  culpae  labe  plane  immunis 
amplissimum  de  antiquo  serpente  triumphum  referret  tam  vene¬ 
rabilis  mater,  cui  Deus  Pater  unicum  Filium  suum,  quem  de 
corde  suo  aequalem  sibi  genitum  tanquam  seipsum  diligit,  ita 

dare  disposuit,  ut  naturaliter  esset  unus  idemque  communis  Dei 
Patris  et  Virginis  Filius,  et  quam  ipse  Filius  substantialiter  facere 
sibi  matrem  elegit,  et  de  qua  Spiritus  Sanctus  voluit,  et  operatus 
est,  ut  conciperetur  et  nasceretur  ille,  de  quo  ipse  procedit. 

Quam  originalem  augustae  Virginis  innocentiam  cum  admi¬ 
rabili  eiusdem  sanctitate,  praecelsaque  Dei  matris  dignitate 
omnino  cohaerentem  catholica  Ecclesia,  quae  a  Sancto  semper 
edocta  Spiritu  columna  est  ac  firmamentum  veritatis,  tanquam 
doctrinam  possidens  divinitus  acceptam,  et  coelestis  revelationis 
deposito  comprehensam  multiplici  continenter  ratione,  splendi- 
disque  factis  magis  in  dies  explicare,  proponere,  ac  fovere  nunquam 
destitit.  Hanc  enim  doctrinam  ab  antiquissimis  temporibus  vigen¬ 
tem,  ac  fidelium  animis  penitus  insitam,  et  sacrorum  Antistitum 
curis  studiisque  per  catholicam  orbem  mirifice  propagatam  ipsa 
Ecclesia  luculentissime  significavit,  cum  eiusdem  Virginis  Con¬ 
ceptionem  publico  fidelium  cultui  ac  venerationi  proponere  non 
dubitavit.  Quo  illustri  quidem  facto  ipsius  Virginis  Conceptionem 
veluti  singularem,  miram,  et  a  reliquorum  hominum  primordiis 
longissime  secretam,  et  omnino  sanctam  colendam  exhibuit,  cum 
Ecclesia  nonnisi  de  Sanctis  dies  festos  concelebret.  Atque  idcirco 
vel  ipsissima  verba,  quibus  divinae  Scripturae  de  increata  Sapientia 
loquuntur,  eiusque  sempiternas  origines  repraesentant,  consuevit 
tum  in  ecclesiasticis  Officiis,  tum  in  sacrosancta  Liturgia  adhihere, 
et  ad  illius  Virginis  primordia  transferre,  quae  uno  eodemque 
decreto  cum  divinae  Sapientiae  incarnatione  fuerant  praestituta. 

Quamvis  autem  haec  omnia  penes  fideles  ubique  prope  recepta 
ostendant,  quo  studio  eiusmodi  de  Immaculata  Virginis  Concep¬ 
tione  doctrinam  ipsa  quoque  Romana  Ecclesia,  omnium  Eccle¬ 
siarum  mater  et  magistra  fuerit  prosequuta,  tamen  illustria  huius 
Ecclesiae  facta  digna  plane  sunt,  quae  nominatim  recenseantur, 
cum  tanta  sit  eiusdem  Ecclesiae  dignitas,  atque  auctoritas, 
quanta  illi  omnino  debetur,  quae  est  catholicae  veritatis  et  unitatis 
centrum,  in  qua  solum  inviolabiliter  fuit  custodita  religio,  et  ex 
qua  traducem  fidei  reliquae  omnes  Ecclesiae  mutuentur  oportet. 
Itaque  eadem  Romana  Ecclesia  nihil  potius  habuit  quam  eloquen- 
tissimis  quibusque  modis  Immaculatam  Virginis  Conceptionem, 
eiusque  cultum  et  doctrinam  asserere,  tueri,  promovere  et  vindi¬ 
care.  Quod  apertissime  planissimeque  testantur  et  declarant  tot 
insignia  sane  acta  Romanorum  Pontificum  Decessorum  Nostro¬ 
rum,  quibus  in  persona  Apostolorum  Principis  ab  ipso  Christo 
Domino  divinitus  fuit  commissa  suprema  cura  atque  potestas 

pascendi  agnos  et  oves,  confirmandi  fratres,  et  universam  regendi 
et  gubernandi  Ecclesiam. 

Enimvero  Praedecessores  Nostri  vehementer  gloriati  sunt 
Apostolica  sua  auctoritate  festum  Conceptionis  in  Romana  Ecclesia 
instituere,  ac  proprio  Officio,  propriaque  Missa,  quibus  praerogativa 
immunitatis  ab  haereditaria  labe  manifestissime  asserebatur, 
augere,  honestare,  et  cultum  iam  institutum  omni  ope  promovere, 
amplificare  sive  erogatis  indulgentiis,  sive  facultate  tributa  civi¬ 
tatibus,  provinciis,  regnisque,  ut  Deiparam  sub  titulo  Immacu¬ 
latae  Conceptionis  patronam  sibi  deligerent,  sive  comprobatis 
Sodalitatibus,  Congregationibus,  Religiosisque  Familiis  ad  Imma¬ 
culatae  Conceptionis  honorem  institutis,  sive  laudibus  eorum 
pietati  delatis,  qui  monasteria,  xenodochia,  altaria,  templa  sub 
Immaculati  Conceptus  titulo  erexerint,  aut  sacramenti  religione 
interposita  immaculatam  Deiparae  Conceptionem  strenue  propu¬ 
gnare  spoponderint.  Insuper  summopere  laetati  sunt  decernere 
Conceptionis  festum  ab  omni  Ecclesia  esse  habendum  eodem  censu 
ac  numero,  quo  festum  Nativitatis,  idemque  Conceptionis  festum 
cum  octava  ab  universa  Ecclesia  celebrandum,  et  ab  omnibus  inter 
ea  quae  praecepta  sunt,  sancte  colendum,  ac  Pontificiam  Capellam 
in  Patriarchali  Nostra  Liberiana  Basilica  die  Virginis  Conceptioni 
sacro  quotannis  esse  peragendam.  Atque  exoptantes  in  fidelium 
animis  quotidie  magis  fovere  hanc  de  Immaculata  Deiparae 
Conceptione  doctrinam,  eorumque  pietatem  excitare  ad  ipsam 
Virginem  sine  labe  originali  conceptam  colendam,  et  venerandam, 
gavisi  sunt  quam  libentissime  facultatem  tribuere,  ut  in  Lauretanis 
Litaniis,  et  in  ipsa  Missae  Praefatione  Immaculatus  eiusdem 
Virginis  proclamaretur  Conceptus,  atque  adeo  lex  credendi  ipsa 
supplicandi  lege  statueretur.  Nos  porro  tantorum  Praedecessorum 
vestigiis  inhaerentes,  non  solum  quae  ab  ipsis  pientissime  sapien- 
tissimeque  fuerant  constituta  probavimus,  et  recepimus,  verum 
etiam  memores  institutionis  Sixti  IV,  proprium  de  Immaculata 
Conceptione  Officium  auctoritate  Nostra  munivimus,  illiusque 
usum  universae  Ecclesiae  laetissimo  prorsus  animo  concessimus. 

Quoniam  vero  quae  ad  cultum  pertinent,  intimo  plane  vinculo 
cum  eiusdem  obiecto  conserta  sunt,  neque  rata  et  fixa  manere 
possunt,  si  illud  anceps  sit,  et  in  ambiguo  versetur ;  iccirco 
Decessores  Nostri  Romani  Pontifices  omni  cura  Conceptionis 
cultum  amplificantes,  illius  etiam  obiectum  ac  doctrinam  declarare 
et  inculcare  impensissime  studuerunt.  Etenim  clare  aperteque 
docuere,  festum  agi  de  Virginis  Conceptione,  atque  uti  falsam,  et 

ab  Ecclesiae  mente  alienissimam  proscripserunt  illorum  opinionem, 
qui  non  Conceptionem  ipsam,  sed  sanctificationem  ab  Ecclesia  coli 
arbitrarentur  et  affirmarent.  Neque  mitius  cum  iis  agendum  esse 
existimarunt,  qui  ad  labefactandam  de  Immaculata  Virginis 
Conceptione  doctrinam,  excogitato  inter  primum  atque  alterum 
Conceptionis  instans  et  momentum  discrimine,  asserebant,  cele¬ 
brari  quidem  Conceptionem,  sed  non  pro  primo  instanti  atque 
momento.  Ipsi  namque  Praedecessores  Nostri  suarum  partium 
esse  duxerunt,  et  Beatissimae  Virginis  Conceptionis  festum,  et 
Conceptionem  pro  primo  instanti  tanquam  verum  cultus  obiectum 
omni  studio  tueri  ac  propugnare.  Hinc  decretoria  plane  verba, 
quibus  Alexander  VII  Decessor  Noster  sinceram  Ecclesiae  mentem 
declaravit  inquiens  :  «  Sane  vetus  est  Christi  fidelium  erga  eius 
beatissimam  Matrem  Virginem  Mariam  pietas  sentientium  eius 
animam  in  primo  instanti  creationis,  atque  infusionis  in  corpus 
fuisse  speciali  Dei  gratia  et  privilegio,  intuitu  meritorum  Iesu 
Christi  eius  Filii  humani  generis  Redemptoris,  a  macula  peccati 
originalis  praeservatam  immunem,  atque  in  hoc  sensu  eius  Con¬ 
ceptionis  festivitatem  solemni  ritu  colentium  et  celebrantium  x.  » 

Atque  illud  in  primis  solemne  quoque  fuit  iisdem  Decessoribus 
Nostris  doctrinam  de  Immaculata  Dei  Matris  Conceptione  sartam 
tectamque  omni  cura,  studio  et  contentione  tueri.  Etenim  non 
solum  nullatenus  passi  sunt,  ipsam  doctrinam  quovis  modo  a  quo¬ 
piam  notari,  atque  traduci,  verum  etiam  longe  ulterius  progressi 
perspicuis  declarationibus,  iteratisque  vicibus  edixerunt,  doc¬ 
trinam,  qua  Immaculatam  Virginis  Conceptionem  profitemur,  esse, 
suoque  merito  haberi  cum  ecclesiastico  cultu  plane  consonam, 
eamque  veterem,  ac  prope  universalem  et  eiusmodi,  quam  Romana 
Ecclesia  sibi  fovendam,  tuendamque  susceperit,  atque  omnino 
dignam,  quae  in  sacra  ipsa  Liturgia,  solemnibusque  precibus 
usurparetur.  Neque  his  contenti,  ut  ipsa  de  Immaculato  Virginis 
Conceptu  doctrina  inviolata  persisteret,  opinionem  huic  doctrinae 
adversam  sive  publice,  sive  privatim  defendi  posse  severissime 
prohibuere,  eamque  multiplici  veluti  vulnere  confectam  esse 
voluerunt.  Quibus  repetitis  luculentissimisque  declarationibus, 
ne  inanes  viderentur,  adiecere  sanctionem  :  quae  omnia  laudatus 
Praedecessor  Noster  Alexander  VII  his  verbis  est  complexus  : 

«  Nos  considerantes,  quod  Sancta  Romana  Ecclesia  de  Inte- 

1  Alexander  VII  Const.  Sollicitudo  omnium  Ecclesiarum, 
VIII  Decembris  1661. 

meratae  semper  Virginis  Mariae  Conceptione  festum  solemniter 
celebrat,  et  speciale  ac  proprium  super  hoc  officium  olim  ordinavit 
iuxta  piam,  devotam  et  laudabilem  institutionem,  quae  a  Sixto  IV 
Praedecessore  Nostro  tunc  emanavit ;  volentesque  laudabili  huic 
pietati  et  devotioni,  et  festo,  ac  cultui  secundum  illam  exhibito, 
in  Ecclesia  Romana  post  ipsius  cultus  institutionem  numquam 
immutato,  Romanorum  Pontificum  Praedecessorum  Nostrorum 
exemplo  favere,  nec  non  tueri  pietatem,  et  devotionem  hanc 
colendi,  et  celebrandi  beatissimam  Virginem,  praeveniente  scilicet 
Spiritus  Sancti  gratia,  a  peccato  originali  praeservatam,  cupien- 
tesque  in  Christi  grege  unitatem  spiritus  in  vinculo  pacis,  sedatis 
offensionibus  et  jurgiis,  amotisque  scandalis  conservare  :  ad 
praefatorum  Episcoporum  cum  Ecclesiarum  suarum  Capitulis,  ac 
Philippi  Regis,  eiusque  Regnorum  oblatam  Nobis  instantiam, 
ac  preces,  Constitutiones,  et  Decreta,  a  Romanis  Pontificibus 
Praedecessoribus  Nostris,  et  praecipue  a  Sixto  IV,  Paulo  V  et 
Gregorio  XV  edita  in  favorem  sententiae  asserentis,  Animam 
beatae  Mariae  Virginis  in  sui  creatione,  et  in  corpus  infusione, 
Spiritus  Sancti  gratia  donatam,  et  a  peccato  originali  praeser¬ 
vatam  fuisse,  nec  non  et  in  favorem  festi,  et  cultus  Conceptionis 
eiusdem  Virginis  Deiparae,  secundum  piam  istam  sententiam,  ut 
praefertur,  exhibiti,  innovamus,  et  sub  censuris  et  poenis  in 
eisdem  Constitutionibus  contentis,  observari  mandamus. 

«  Et  insuper  omnes  et  singulos,  qui  praefatas  Constitutiones, 
seu  Decreta  ita  pergent  interpretari,  ut  favorem  per  illas  dictae 
sententiae,  et  festo  seu  cultui  secundum  illam  exhibito,  frustrentur, 
vel  qui  hanc  eamdem  sententiam,  festum  seu  cultum  in  disputa¬ 
tionem  revocare,  aut  contra  ea  quoquo  modo  directe,  vel  indirecte 
aut  quovis  praetextu,  etiam  definibilitatis  eius  examinandae,  sive 
sacram  Scripturam,  aut  sanctos  Patres,  sive  Doctores  glossandi 
vel  interpretandi,  denique  alio  quovis  praetextu  seu  occasione, 
scripto  seu  voce  loqui,  concionari,  tractare,  disputare,  contra  ea 
quidquam  determinando,  aut  asserendo,  vel  argumenta  contra  ea 
afferendo,  et  insoluta  relinquendo,  aut  alio  quovis  inexcogitabili 
modo  disserendo  ausi  fuerint ;  praeter  poenas  et  censuras  in 
Constitutionibus  Sixti  IV  contentas,  quibus  illos  subiacere  volu¬ 
mus,  et  per  praesentes  subiicimus,  etiam  concionandi,  publice 
legendi,  seu  docendi,  et  interpretandi  facultate,  ac  voce  activa,  et 
passiva  in  quibuscumque  electionibus,  eo  ipso  absque  alia  decla¬ 
ratione  privatos  esse  volumus  ;  nec  non  ad  concionandum,  publice 
legendum,  docendum,  et  interpretandum  perpetuae  inhabilitatis 

poenas  ipso  facto  incurrere  absque  alia  declaratione  ;  a  quibus 
poenis  nonnisi  a  Nobis  ipsis,  vel  a  Successoribus  Nostris  Romanis 
Pontificibus  absolvi,  aut  super  iis  dispensari  possint  :  nec  non 
eosdem  aliis  poenis,  Nostro,  et  eorumdem  Romanorum  Pontificum 
Successorum  Nostrorum  arbitrio  infligendis,  pariter  subiacere 
volumus,  prout  subiicimus  per  praesentes,  innovantes  Pauli  V 
et  Gregorii  XV  superius  memoratas  Constitutiones  sive  Decreta. 

«  Ac  libros,  in  quibus  praefata  sententia,  festum,  seu  cultus 
secundum  illam  in  dubium  revocatur,  aut  contra  ea  quomodo¬ 
cumque,  ut  supra,  aliquid  scribitur  aut  legitur,  seu  locutiones, 
conciones,  tractatus  et  disputationes  contra  eadem  continentur, 
post  Pauli  V  supra  laudatum  Decretum  edita,  aut  in  posterum 
quomodolibet  edenda,  prohibemus  sub  poenis  et  censuris  in 
Indice  librorum  prohibitorum  contentis  ;  et  ipso  facto  absque 
alia  declaratione  pro  expresse  prohibitis  haberi  volumus  et 
mandamus.  » 

Omnes  autem  norunt  quanto  studio  haec  de  Immaculata 
Deiparae  Virginis  Conceptione  doctrina  a  spectatissimis  Religiosis 
Familiis,  et  celebrioribus  Theologicis  Academiis  ac  praestantissimis 
rerum  divinarum  scientia  Doctoribus  fuerit  tradita,  asserta  ac 
propugnata.  Omnes  pariter  norunt  quantopere  solliciti  fuerint 
Sacrorum  Antistites  vel  in  ipsis  ecclesiasticis  conventibus  palam 
publiceque  profiteri,  sanctissimam  Dei  Genitricem  Virginem 
Mariam  ob  praevisa  Christi  Domini  Redemptoris  merita  nunquam 
originali  subiacuisse  peccato,  sed  praeservatam  omnino  fuisse  ab 
originis  labe,  et  iccirco  sublimiori  modo  redemptam.  Quibus  illud 
profecto  gravissimum,  et  omnino  maximum  accedit,  ipsam  quoque 
Tridentinam  Synodum,  cum  dogmaticum  de  peccato  originali 
ederet  decretum,  quo  iuxta  sacrarum  Scripturarum,  sanctorumque 
Patrum,  ac  probatissimorum  Conciliorum  testimonia  statuit,  ac 
definivit,  omnes  homines  nasci  originali  culpa  infectos,  tamen 
solemniter  declarasse,  non  esse  suae  intentionis  in  decreto  ipso, 
tantaque  definitionis  amplitudine  comprehendere  beatam,  et 
immaculatam  Virginem  Dei  Genitricem  Mariam.  Hac  enim  decla¬ 
ratione  Tridentini  Patres,  ipsam  beatissimam  Virginem  ab  originali 
labe  solutam  pro  rerum  temporumque  adiunctis  satis  innuerunt, 
atque  adeo  perspicue  significarunt,  nihil  ex  divinis  Litteris,  nihil 
ex  traditione,  Patrumque  auctoritate  rite  afferri  posse,  quod 
tantae  Virginis  praerogativae  quovis  modo  refragetur. 

Et  re  quidem  vera  hanc  de  Immaculata  beatissimae  Virginis 
Conceptione  doctrinam  quotidie  magis  gravissimo  Ecclesiae  sensu, 

magisterio,  studio,  scientia,  ac  sapientia  tam  splendide  explicatam, 
declaratam,  confirmatam,  et  apud  omnes  catholici  orbis  populos, 
ac  nationes  mirandum  in  modum  propagatam,  in  ipsa  Ecclesia 
semper  extitisse  veluti  a  maioribus  acceptam,  ac  revelatae  doctri¬ 
nae  charactere  insignitam  illustria  venerandae  antiquitatis  Eccle¬ 
siae  orientalis  et  occidentalis  monumenta  validissime  testantur. 
Christi  enim  Ecclesia  sedula  depositorum  apud  se  dogmatum 
custos,  et  vindex,  nihil  in  his  unquam  permutat,  nihil  minuit, 
nihil  addit,  sed  omni  industria  vetera  fideliter,  sapienterque 
tractando  si  qua  antiquitus  informata  sunt,  et  Patrum  fides  sevit, 
ita  limare,  expolire  studet,  ut  prisca  illa  coelestis  doctrinae  dog¬ 
mata  accipiant  evidentiam,  lucem,  distinctionem,  sed  retineant 
plenitudinem,  integritatem,  proprietatem,  ac  in  suo  tantum 
genere  crescant,  in  eodem  scilicet  dogmate,  eodem  sensu,  eademque 
sententia. 

Equidem  Patres,  Ecclesiaeque  Scriptores  coelestibus  edocti 
eloquiis  nihil  antiquius  habuere,  quam  in  libris  ad  explicandas 
Scripturas,  vindicanda  dogmata  erudiendosque  fideles  elucubratis 
summam  Virginis  sanctitatem,  dignitatem,  atque  ab  omni  'peccati 
labe  integritatem,  eiusque  praeclaram  de  teterrimo  humani  generis 
hoste  victoriam  multis  mirisque  modis  certatim  praedicare  atque 
efferre.  Quapropter  enarrantes  verba,  quibus  Deus  praeparata 
renovandis  mortalibus  suae  pietatis  remedia  inter  ipsa  mundi 
primordia  praenuntians  et  deceptoris  serpentis  retudit  audaciam, 
et  nostri  generis  spem  mirifice  erexit  inquiens  :  «  Inimicitias  ponam 
inter  te  et  mulierem,  semen  tuum  et  semen  illius  »,  docuere  divino 
hoc  oraculo  clare  aperteque  praemonstratum  fuisse  misericordem 
humani  generis  Redemptorem,  scilicet  Unigenitum  Dei  Filium 
Christum  Iesum,  ac  designatam  beatissimam  Eius  Matrem  Virgi¬ 
nem  Mariam,  ac  simul  ipsissimas  utriusque  contra  diabolum 
inimicitias  insigniter  expressas.  Quocirca  sicut  Christus  Dei 
hominumque  mediator  humana  assumpta  natura  delens  quod 
adversus  nos  erat  chirographum  decreti,  illud  cruci  triumphator 
affixit,  sic  sanctissima  Virgo  arctissimo,  et  indissolubili  vinculo 
cum  eo  coniuncta  una  cum  Illo,  et  per  Illum  sempiternas  contra 
venenosum  serpentem  inimicitias  exercens,  ac  de  ipso  plenissime 
triumphans  illius  caput  immaculato  pede  contrivit. 

Hunc  eximium,  singularemque  Virginis  triumphum,  excellen- 
tissimamque  innocentiam,  puritatem,  sanctitatem  eiusque  ab 
omni  peccati  labe  integritatem,  atque  ineffabilem  coelestium 
omnium  gratiarum,  virtutum,  ac  privilegiorum  copiam,  et  magni- 

tudinem  iidem  Patres  viderunt  tum  in  arca  illa  Noe,  quae  divinitus 
constituta  a  communi  totius  mundi  naufragio  plane  salva  et  inco¬ 
lumis  evasit  ;  tum  in  scala  illa,  quam  de  terra  ad  coelum  usque 
pertingere  vidit  Iacob,  cuius  gradibus  Angeli  Dei  ascendebant,  et 
descendebant,  cuiusque  vertici  ipse  innitebatur  Dominus  ;  tum  in 
rubo  illo,  quem  in  loco  sancto  Moyses  undique  ardere,  ac  inter 
crepitantes  ignis  flammas  non  iam  comburi  aut  iacturam  vel 
minimam  pati,  sed  pulchre  virescere  ac  florescere  conspexit  :  tum 
in  illa  inexpugnabili  turri  a  facie  inimici,  ex  qua  mille  clypei 
pendent,  omnisque  armatura  fortium  ;  tum  in  horto  illo  concluso, 
qui  nescit  violari,  neque  corrumpi  ullis  insidiarum  fraudibus  ; 
tum  in  corusca  illa  Dei  civitate,  cuius  fundamenta  in  montibus 
sanctis  ;  tum  in  augustissimo  illo  Dei  templo,  quod  divinis  reful¬ 
gens  splendoribus  plenum  est  gloria  Domini ;  tum  in  aliis  eiusdem 
generis  omnino  plurimis,  quibus  excelsam  Deiparae  dignitatem, 
eiusque  illabatam  innocentiam,  et  nulli  unquam  naevo  obnoxiam 
sanctitatem  insigniter  praenunciatam  fuisse  Patres  tradiderunt. 

Ad  hanc  eamdem  divinorum  munerum  veluti  summam,  origi- 
nalemque  Virginis,  de  qua  natus  est  Iesus,  integritatem  descri¬ 
bendam  iidem  Prophetarum  adhibentes  eloquia  non  aliter  ipsam 
augustam  Virginem  concelebrarunt,  ac  uti  columbam  mundam, 
et  sanctam  Ierusalem,  et  excelsum  Dei  thronum,  et  arcam  sancti¬ 
ficationis  et  domum,  quam  sibi  aeterna  aedificavit  Sapientia,  et 
Reginam  illam,  quae  deliciis  affluens,  et  innixa  super  Dilectum 
suum,  ex  ore  Altissimi  prodivit  omnino  perfecta.  Speciosa  ac 
penitus  cara  Deo,  et  nullo  unquam  labis  naevo  maculata.  Cum 
vero  ipsi  Patres,  Ecclesiaeque  Scriptores  animo  menteque  repu¬ 
tarent,  beatissimam  Virginem  ab  Angelo  Gabriele  sublimissimam 
Dei  Matris  dignitatem  ei  nuntiante,  ipsius  Dei  nomine  et  iussu 
gratia  plenam  fuisse  nuncupatam,  docuerunt  hac  singulari  solem- 
nique  salutatione  nunquam  alias  audita  ostendi,  Deiparam  fuisse 
omnium  divinarum  gratiarum  sedem,  omnibusque  divini  Spiritus 
charismatibus  exornatam,  imo  eorumdem  charismatum  infinitum 
prope  thesaurum,  abyssumque  inexhaustam,  adeo  ut  nunquam 
maledicto  'obnoxia,  et  una  cum  Filio  perpetuae  benedictionis 
particeps  ab  Elisabeth  divino  acta  Spiritu  audire  meruerit  : 
Benedicta  Tu  inter  mulieres,  et  benedictus  fructus  ventris  tui. 

Hinc  non  luculenta  minus,  quam  concors  eorumdem  sententia, 
gloriosissimam  Virginem,  cui  fecit  magna,  qui  potens  est,  ea 
coelestium  omnium  donorum  vi,  ea  gratiae  plenitudine,  eaque 
innocentia  emicuisse,  qua  veluti  ineffabile  Dei  miraculum,  immo 

omnium  miraculorum  apex,  ac  digna  Dei  Mater  extiterit,  et  ad 
Deum  ipsum  pro  ratione  creatae  naturae,  quam  proxime  accedens 
omnibus,  qua  humanis,  qua  angelicis  praeconiis  celsior  evaserit. 
Atque  iccirco  ad  originalem  Dei  Genitricis  innocentiam,  iustitiam- 
que  vindicandam,  non  Eam  modo  cum  Heva  adhuc  virgine,  adhuc 
innocente,  adhuc  incorrupta,  et  nondum  mortiferis  fraudulen¬ 
tissimi  serpentis  insidiis  decepta  saepissime  contulerunt,  verum 
etiam  mira  quadam  verborum,  sententiarumque  varietate  praetu¬ 
lerunt.  Heva  enim  serpenti  misere  obsequuta  et  ab  originali 
excidit  innocentia,  et  illius  mancipium  evasit,  sed  beatissima 
Virgo  originale  donum  iugiter  augens,  quin  serpenti  aures  unquam 
praebuerit,  illius  vim  potestatemque  virtute  divinitus  accepta 
funditus  labefactavit. 

Quapropter  nunquam  cessarunt  Deiparam  appellare  vel  lilium 
inter  spinas,  vel  terram  omnino  intactam,  virgineam,  illibatam, 
immaculatam,  semper  benedictam,  et  ab  omni  peccati  contagione 
liberam,  ex  qua  novus  formatus  est  Adam,  vel  irreprehensibilem, 
lucidissimum,  amoenissimumque  innocentiae,  immortalitatis,  ac 
deliciarum  paradisum  a  Deo  ipso  consitum  et  ab  omnibus  venenosi 
serpentis  insidiis  defensum,  vel  lignum  immarcescibile,  quod 
peccati  vermis  nunquam  corruperit,  vel  fontem  semper  illimem, 
et  Spiritus  Sancti  virtute  signatum,  vel  divinissimum  templum, 
vel  immortalitatis  thesaurum,  vel  unam  et  solam  non  mortis  sed 
vitae  filiam,  non  irae  sed  gratiae  germen,  quod  semper  virens  ex 
corrupta  infectaque  radice  singulari  Dei  providentia  praeter 
statas  communesque  leges  effloruerit.  Sed  quasi  haec,  licet  splen¬ 
didissima,  satis  non  forent,  propriis  definitisque  sententiis  edixerunt, 
nullam  prorsus,  cum  de  peccatis  agitur,  habendam  esse  quaestio¬ 
nem  de  sancta  Virgine  Maria,  cui  plus  gratiae  collatum  fuit  ad 
vincendum  omni  ex  parte  peccatum  ;  tum  professi  sunt,  gloriosissi¬ 
mam  Virginem  fuisse  parentum  reparatricem,  posterorum  vivifi- 
catricem,  a  saeculo  electam,  ab  Altissimo  sibi  praeparatam,  a 
Deo,  quando  ad  serpentem  ait  :  «  Inimicitias  ponam  inter  te  et 
mulierem  »,  praedictam,  quae  procul  dubio  venenatum  eiusdem 
serpentis  caput  contrivit ;  ac  propterea  affirmarunt,  eamdem 
beatissimam  Virginem  fuisse  per  gratiam  ab  omni  peccati  labe 
integram,  ac  liberam  ab  omni  contagione  et  corporis,  et  animae, 
et  intellectus,  ac  semper  cum  Deo  conversatam,  et  sempiterno 
foedere  cum  illo  coniunctam,  nunquam  fuisse  in  tenebris,  sed 
semper  in  luce,  et  iccirco  idoneum  plane  extitisse  Christo 
habitaculum  non  pro  habitu  corporis,  sed  pro  gratia  originali. 

Accedunt  nobilissima  effata,  quibus  de  Virginis  Conceptione 
loquentes  testati  sunt,  naturam  gratiae  cessisse  ac  stetisse  tre¬ 
mulam  pergere  non  sustinentem ;  nam  futurum  erat  ut  Dei 
Genitrix  Virgo  non  antea  ex  Anna  conciperetur,  quam  gratia 
fructum  ederet ;  concipi  siquidem  primogenitam  oportebat,  ex 
qua  concipiendus  esset  omnis  creaturae  primogenitus.  Testati 
sunt  carnem  Virginis  ex  Adam  sumptam  maculas  Adae  non  admi¬ 
sisse,  ac  propterea  beatissimam  Virginem  tabernaculum  esse  ab 
ipso  Deo  creatum,  Spiritu  Sancto  formatum,  et  purpureae  revera 
operae  quod  novus  ille  Beseleel  auro  intextum  variumque  effinxit, 
eamdemque  esse  meritoque  celebrari  ut  illam,  quae  proprium  Dei 
opus  primum  extiterit  ignitis  maligni  telis  latuerit,  et  pulchra 
natura,  ac  labis  prorsus  omnis  nescia,  tanquam  aurora  undequaque 
rutilans  in  mundum  prodiverit  in  sua  Conceptione  Immaculata. 
Non  enim  decebat,  ut  illud  vas  electionis  communibus  laces¬ 
seretur  injuriis,  quoniam  plurimum  a  caeteris  differens,  natura 
communicavit  non  culpa,  immo  prorsus  decebat  ut  sicut  Unige¬ 
nitus  in  coelis  Patrem  habuit,  quem  Seraphim  ter  Sanctum 
extollunt,  ita  Matrem  haberet  in  terris,  quae  nitore  sanctitatis 
nunquam  caruerit.  Atque  haec  quidem  doctrina  adeo  maiorum 
mentes,  animosque  occupavit,  ut  singularis  et  omnino  mirus 
penes  illos  invaluerit  loquendi  usus,  quo  Deiparam  saepissime 
compellarunt  immaculatam  omnique  ex  parte  immaculatam,  inno¬ 
centem  et  innocentissimam,  illibatam  et  undequaque  illibatam, 
sanctam  et  ab  omni  peccati  sorde  alienissimam,  totam  puram, 
totam  intemeratam,  ac  ipsam  prope  puritatis  et  innocentiae 
formam  pulchritudine  pulchriorem,  venustate  venustiorem,  sanc¬ 
tiorem  sanctitate,  solamque  sanctam  purissimamque  anima  et 
corpore,  quae  supergressa  est  omnem  integritatem  et  virginitatem, 
ac  sola  tota  facta  domicilium  universarum  gratiarum  Sanctissimi 
Spiritus  et  quae,  solo  Deo  excepto,  extitit  cunctis  superior,  et 
ipsis  Cherubim  et  Seraphim,  et  omni  exercitu  Angelorum  natura 
pidchrior,  formosior  et  sanctior,  cui  praedicandae  coelestes  et 
terrenae  linguae  minime  sufficiunt.  Quem  usum  ad  sanctissimae 
quoque  Liturgiae  monumenta  atque  ecclesiastica  officia  sua 
veluti  sponte  fuisse  traductum,  et  in  illis  passim  recurrere,  ampli- 
terque  dominari  nemo  ignorat,  cum  in  illis  Deipara  invocetur  et 
praedicetur  veluti  una  incorrupta  pulchritudinis  columba,  veluti 
rosa  semper  vigens,  et  undequaque  purissima  et  semper  imma¬ 
culata  semperque  beata,  ac  celebretur  uti  innocentia,  quae 
nunquam  fuit  laesa,  et  altera  Heva,  quae  Emmanuelem  peperit. 

Nil  igitur  mirum  si  de  Immaculata  Deiparae  Virginis  Con¬ 
ceptione  doctrinam  indicio  Patrum  divinis  Litteris  consignatam, 
tot  gravissimis  eorumdem  testimoniis  traditam,  tot  illustribus 
venerandae  antiquitatis  monumentis  expressam  et  celebratam, 
ac  maximo  gravissimoque  Ecclesiae  iudicio  propositam  et  confir¬ 
matam  tanta  pietate,  religione  et  amore  ipsius  Ecclesiae  Pastores, 
populique  fideles  quotidie  magis  profiteri  sint  gloriati,  ut  nihil 
iisdem  dulcius,  nihil  carius,  quam  ferventissimo  affectu  Deiparam 
Virginem  absque  labe  originali  conceptam  ubique  colere,  venerari, 
invocare,  et  praedicare.  Quamobrem  ab  antiquis  temporibus 
Sacrorum  Antistites,  Ecclesiastici  viri,  regulares  Ordines,  ac  vel 
ipsi  imperatores  et  Reges  ab  hac  Apostolica  Sede  enixe  efflagita¬ 
runt,  ut  Immaculata  sanctissimae  Dei  Genitricis  Conceptio  veluti 
catholicae  fidei  dogma  definiretur.  Quae  postulationes  hac  nostra 
quoque  aetate  iteratae  fuerunt  ac  potissimum  felicis  recorda¬ 
tionis  Gregorio  XVI  Praedecessori  Nostro,  ac  Nobis  ipsis  oblatae 
sunt  tum  ab  Episcopis,  tum  a  clero  saeculari,  tum  a  Religiosis 
Familiis,  ac  summis  Principibus  et  fidelibus  populis. 

Nos  itaque  singulari  animi  Nostri  gaudio  haec  omnia  probe 
noscentes,  ac  serio  considerantes,  vix  dum  licet  immeriti  arcano 
divinae  Providentiae  consilio  ad  hanc  sublimem  Petri  Cathedram 
evecti  totius  Ecclesiae  gubernacula  tractanda  suscepimus,  nihil 
certe  antiquius  habuimus,  quam  pro  summa  Nostra  vel  a  teneris 
annis  erga  sanctissimam  Dei  Genitricem  Virginem  Mariam  vene¬ 
ratione,  pietate  et  affectu  ea  omnia  peragere,  quae  adhuc  in 
Ecclesiae  votis  esse  poterant,  ut  beatissimae  Virginis  honor 
augeretur,  eiusque  praerogativae  uberiori  luce  niterent.  Omnem 
autem  maturitatem  adhibere  volentes  constituimus  peculiarem 
VV.  FF.  NN.  S.  R.  E.  Cardinalium  religione,  consilio,  ac  divinarum 
rerum  scientia  illustrium  Congregationem,  et  viros  ex  clero  tum 
saeculari,  tum  regulari,  theologicis  disciplinis  apprime  excultos 
selegimus,  ut  ea  omnia,  quae  Immaculatam  Virginis  Conceptionem 
respiciunt,  accuratissime  perpenderent,  propriamque  sententiam 
ad  Nos  deferrent.  Quamvis  autem  Nobis  ex  receptis  postulationibus 
de  definienda  tandem  aliquando  Immaculata  Virginis  Conceptione 
perspectus  esset  plurimorum  Sacrorum  Antistitum  sensus,  tamen 
Encyclicas  Litteras  die  2  Februarii  anno  1849  Caietae  datas  ad 
omnes  Venerabiles  Fratres  totius  catholici  orbis  Sacrorum  Anti¬ 
stites  misimus,  ut,  adhibitis  ad  Deum  precibus,  nobis  scripto 
etiam  significarent,  quae  esset  suorum  fidelium  erga  Immaculatam 
Deiparae  Conceptionem  pietas,  ac  devotio,  et  quid  ipsi  praesertim 

Antistites  de  hac  ipsa  definitione  ferenda  sentirent,  quidve 
exoptarent,  ut,  quo  fieri  solemnius  posset,  supremum  Nostrum 
iudicium  proferremus. 

Non  mediocri  certe  solatio  affecti  fuimus  ubi  eorumdem  Vene¬ 
rabilium  Fratrum  ad  Nos  responsa  venerunt.  Nam  iidem  incre¬ 
dibili  quadam  iucunditate,  laetitia,  ac  studio  Nobis  rescribentes 
non  solum  singularem  suam,  et  proprii  cuiusque  cleri,  populique 
fidelis  erga  Immaculatum  beatissimae  Virginis  Conceptum  pieta¬ 
tem,  mentemque  denuo  confirmarunt,  verum  etiam  communi 
veluti  voto  a  Nobis  expostularunt,  ut  Immaculata  ipsius  Virginis 
Conceptio  supremo  Nostro  iudicio  et  auctoritate  definiretur.  Nec 
minori  certe  interim  gaudio  perfusi  sumus,  cum  VV.  FF.  NN.  S. 
R.  E.  Cardinales  commemoratae  peculiaris  Congregationis  et 
praedicti  Theologi  Consultores  a  Nobis  electi  pari  alacritate  et 
studio  post  examen  diligenter  adhibitum  hanc  de  Immaculata 
Deiparae  Conceptione  definitionem  a  Nobis  efflagitaverint. 

Post  haec  illustribus  Praedecessorum  Nostrorum  vestigiis 
inhaerentes,  ac  rite  recteque  procedere  optantes  indiximus  et 
habuimus  Consistorium,  in  quo  Venerabiles  Fratres  Nostros 
Sanctae  Romanae  Ecclesiae  Cardinales  alloquuti  sumus  eosque 
summa  animi  Nostri  consolatione  audivimus  a  nobis  exposcere, 
ut  dogmaticam  de  Immaculata  Deiparae  Virginis  Conceptione 
definitionem  emittere  vellemus. 

Itaque  plurimum  in  Domino  confisi  advenisse  temporum 
opportunitatem  pro  Immaculata  sanctissimae  Dei  Genitricis 
Virginis  Mariae  Conceptione  definienda,  quam  divina  eloquia, 
veneranda  traditio,  perpetuus  Ecclesiae  sensus,  singularis  catholi¬ 
corum  Antistitum,  ac  fidelium  conspiratio  et  insignia  Praedeces¬ 
sorum  Nostrorum  acta,  constitutiones  mirifice  illustrant  atque 
declarant  ;  rebus  omnibus  diligentissime  perpensis,  et  assiduis, 
fervidisque  ad  Deum  precibus  effusis,  minime  cunctandum  Nobis 
esse  censuimus  supremo  Nostro  iudicio  Immaculatam  ipsius  Vir¬ 
ginis  Conceptionem  sancire,  definire,  atque  ita  pientissimis  catho¬ 
lici  orbis  desideriis,  Nostraeque  in  ipsam  sanctissimam  Virginem 
pietati  satisfacere,  ac  simul  in  Ipsa  Unigenitum  Filium  suum 
Dominum  Nostrum  Iesum  Christum  magis  atque  magis  honori¬ 
ficare,  cum  in  Filium  redundet  quidquid  honoris  et  laudis  in 
Matrem  impenditur. 

Quare  postquam  nunquam  intermisimus  in  humilitate  et 
ieiunio  privatas  Nostras  et  publicas  Ecclesiae  preces  Deo  Patri 
per  Filium  Eius  offerre,  ut  Spiritus  Sancti  virtute  mentem  Nostram 

dirigere,  et  confirmare  dignaretur,  implorato  universae  coelestis 
Curiae  praesidio,  et  advocato  cum  gemitibus  Paraclito  Spiritu, 
eoque  sic  adspirante,  ad  honorem  Sanctae  et  Individuae  Trinitatis, 
ad  decus  et  ornamentum  Virginis  Deiparae,  ad  exaltationem 
Fidei  catholicae,  et  Christianae  Religionis  augmentum,  auctoritate 
Domini  Nostri  Iesu  Christi,  beatorum  Apostolorum  Petri  et 
Pauli,  ac  Nostra  declaramus,  pronunciamus  et  definimus,  doctrinam, 
quae  tenet  beatissimam  Virginem  Mariam  in  primo  instanti  suae 
Conceptionis  fuisse  singulari  omnipotentis  Dei  gratia  et  privilegio, 
intuitu  meritorum  Christi  Iesu  Salvatoris  humani  generis,  ab  omni 
originalis  culpae  labe  praeservatam  immunem,  esse  a  Deo  revelatam, 
atque  iccirco  ab  omnibus  fidelibus  firmiter  constanterque  credendam. 
Quapropter  si  qui  secus  ac  a  Nobis  definitum  est,  quod  Deus 
avertat,  praesumpserint  corde  sentire,  ii  noverint,  ac  porro 
sciant,  se  proprio  iudicio  condemnatos,  naufragium  circa  fidem 
passos  esse,  et  ab  unitate  Ecclesiae  defecisse,  ac  praeterea  facto 
ipso  suo  semet  poenis  a  iure  statutis  subiicere  si  quod  corde 
sentiunt,  verbo  aut  scripto,  vel  alio  quovis  externo  modo 
significare  ausi  fuerint. 

Repletum  quidem  est  gaudio  os  Nostrum  et  lingua  Nostra 
exultatione,  atque  humillimas  maximasque  Christo  Iesu  Domino 
Nostro  agimus  et  semper  agemus  gratias,  quod  singulari  suo 
beneficio  Nobis  licet  immerentibus  concesserit  hunc  honorem 
atque  hanc  gloriam  et  laudem  sanctissimae  suae  Matri  offerre  et 
decernere.  Certissima  vero  spe  et  omni  prorsus  fiducia  nitimur 
fore,  ut  ipsa  beatissima  Virgo,  quae  tota  pulchra  et  Immaculata 
venenosum  crudelissimi  serpentis  caput  contrivit,  et  salutem 
attulit  mundo,  quaeque  Prophetarum,  Apostolorumque  prae¬ 
conium,  et  honor  Martyrum,  omniumque  Sanctorum  laetitia  et 
corona,  quaeque  tutissimum  cunctorum  periclitantium  perfugium, 
et  fidissima  auxiliatrix,  ac  totius  terrarum  orbis  potentissima 
apud  unigenitum  Filium  suum  mediatrix,  et  conciliatrix,  ac 
praeclarissimum  Ecclesiae  sanctae  decus  et  ornamentum,  firmissi- 
mumque  praesidium,  cunctas  semper  interemit  haereses,  et  fideles 
populos,  gentesque  a  maximis  omnis  generis  calamitatibus  eripuit, 
ac  Nos  ipsos  a  tot  ingruentibus  periculis  liberavit ;  velit  validissimo 
suo  patrocinio  efficere,  ut  sancta  Mater  Catholica  Ecclesia  cunctis 
amotis  difficultatibus,  cunctisque  profligatis  erroribus  ubicumque 
gentium,  ubicumque  locorum,  quotidie  magis  vigeat,  floreat,  ac 
regnet  a  mari  usque  ad  mare  et  a  flumine  usque  ad  terminos  orbis 
terrarum,  omnique  pace,  tranquillitate,  ac  libertate  fruatur  ut 

rei  veniam,  aegri  medelam,  pusili  corde  robur,  afflicti  consola¬ 
tionem,  periclitantes  adiutorium  obtineant,  et  omnes  errantes 
discussa  mentis  caligine  ad  veritatis  ac  iustitiae  semitam  redeant, 
ac  fiat  unum  ovile  et  unus  pastor. 

Audiant  haec  Nostra  verba  omnes  Nobis  carissimi  Catholicae 
Ecclesiae  filii,  et  ardentiori  usque  pietatis,  religionis,  et  amoris 
studio  pergant  colere,  invocare,  exorare  beatissimam  Dei  Geni¬ 
tricem  Virginem  Mariam  sine  labe  originali  conceptam,  atque  ad 
hanc  dulcissimam  misericordiae  et  gratiae  Matrem  in  omnibus 
periculis,  angustiis,  necessitatibus,  rebusque  dubiis  ac  trepidis 
cum  omni  fiducia  confugiant.  Nihil  enim  timendum,  nihilque 
desperandum  Ipsa  duce,  Ipsa  auspice,  Ipsa  propitia,  Ipsa  prote¬ 
gente,  quae  maternum  sane  in  nos  gerens  animum,  nostraeque 
salutis  negotia  tractans  de  universo  humano  genere  est  sollicita, 
et  coeli  terraeque  Regina  a  Domino  constituta,  ac  super  omnes 
Angelorum  choros  Sanctorumque  ordines  exaltata  adstans  a 
dextris  Unigeniti  Filii  sui  Domini  Nostri  Iesu  Christi  maternis 
suis  precibus  validissime  impetrat,  et  quod  quaerit  invenit,  ac 
frustrari  non  potest. 

Denique  ut  ad  universalis  Ecclesiae  notitiam  haec  Nostra  de 
Immaculata  Conceptione  beatissimae  Mariae  definitio  deducatur, 
has  Apostolicas  Nostras  Litteras,  ad  perpetuam  rei  memoriam 
exstare  voluimus  ;  mandantes  ut  harum  transsumptis,  seu  exem¬ 
plis  etiam  impressis,  manu  alicuius  Notarii  publici  subscriptis, 
et  sigillo  personae  in  ecclesiastica  dignitate  constitutae  munitis 
eadem  prorsus  fides  ab  omnibus  adhibeatur,  quae  ipsis  praesen¬ 
tibus  adhiberetur,  si  forent  exhibitae,  vel  ostensae. 

Nulli  ergo  hominum  liceat  paginam  hanc  Nostrae  declarationis, 
pronunciationis  ac  definitionis  infringere,  vel  ei  ausu  temerario 
adversari  et  contraire.  Si  quis  autem  hoc  attentare  praesumpserit, 
indignationem  omnipotentis  Dei  ac  beatorum  Petri  et  Pauli 
Apostolorum  eius  se  noverit  incursurum. 

Datum  Romae  apud  Sanctum  Petrum  Anno  Incarnationis 
Dominicae  millesimo  octingentesimo  quinquagesimo  quarto, 
VI  Idus  Decembris,  Pontificatus  Nostri  anno  nono. 

II 

Adnotationes 

quaedam  circa  Formulam  definitionis. 

«  Declaramus,  pronuntiamus  et  definimus  :  Doctrinam,  quae  tenet, 
Beatissimam  Virginem  Mariam  in  primo  instanti  suae  Con¬ 
ceptionis  fuisse  singulari  Omnipotentis  Dei  gratia  et  privilegio, 
intuitu  meritorum  Christi  Iesu,  Salvatoris  humani  generis,  ah 
omni  originalis  culpae  labe  praeservatam  immunem,  esse 
a  Deo  revelatam  atque  idcirco  ah  omnibus  fidelibus  firmiter 
constanter  que  credendam.  » 

1  1 

Praeservationis  subiectum. 

«  Sujet  du  privitege.  —  C’est  la  bienheureuse  Vierge  Marie, 
consideree  au  premier  instant  de  son  existence  humaine,  beatissi¬ 
mam  Virginem  Mariam  in  primo  instanti  suae  Conceptionis.  Sous 
ce  rapport,  la  formule  employee  par  Pie  IX  differe  de  celle  qu’avait 
employee,  en  1661,  Alexandre  VII.  Dans  la  Bulle  Sollicitudo 
omnium  Ecclesiarum,  le  sujet  du  privilege  etait  directement 
Fame  de  Marie,  eius  animam  in  primo  creationis  instanti  atque 
infusionis  in  corpus.  Les  memes  termes  figuraient  dans  le  premier 
schema  de  la  Bulle  de  definition,  redige  par  le  P.  Perrone,  animam 
Beatissimae  Virginis  Mariae,  cum  primum  fuit  creata  et  in  suum 
corpus  infusa;  iis  furent  maintenus  dans  un  nouveau  schema  et 
les  multiples  retouches  qu’il  subit,  jusqu’au  moment  ou  se  fit  la 
reunion  des  eveques  charges  de  1’examiner.  Alors  Mgr  Francesco 
Bruni,  eveque  d’Ugento,  proposa  de  faire  porter  1’exemption  non 
sur  Yame  seule,  mais  sur  la  personne  :  de  persona,  non  de  sola 
anima,  asserenda  sit.  Le  Cardinal  Joseph  Pecci,  eveque  de  Gubbio, 
paria  dans  le  meme  sens  au  Consistoire  qui  suivit  ;  il  fallait,  dit-il, 
eviter  tous  les  termes  susceptibles  de  ramener  Topposition  mise 
par  les  scolastiques  entre  le  corps  et  1’ame  a  propos  de  la  con- 
ception  de  Marie,  et,  pour  cela,  faire  tomber  la  definition  sur  la 

personne  meme  :  ita  ut  definitio  respiceret  personam  Mariae. 
La  motion  fut  agreee,  et  1’ancienne  formule  disparut  pour  faire 
place  a  la  nouvelle  et  definitive  :  Beatissimam  Virginem  Mariam 
in  primo  instanti  suae  Conceptionis  1. 

La  consequence  de  ce  qui  precfede,  c’est  que  dans  le  membre 
de  phrase  in  primo  instanti  suae  Conceptionis,  le  mot  de  conception 
s’entend,  non  de  1’acte  generateur,  mais  de  son  terme,  et  de 
celui-ci  parvenu  a  sa  perfection,  au  moment  meme  ou  l’ame 
est  unie  au  corps,  puisqu’alors  seulement  il  y  a  personne  humaine. 
La  conception  ainsi  envisagee  s’appelle...  conception  passive  con- 
sommee.  Conception  passive,  par  opposition  a  la  conception 
active,  qui  est  l’acte  generateur  des  parents  ;  conception  passive 
consommee,  par  opposition  a  la  conception  passive  commencee, 
dans  l’hypothese  philosophique  ou  1’embryon  ne  serait  vivifie 
par  une  ame  humaine  qu’apres  une  certaine  periode  de  prepara- 
tion  et  de  developpement.  La  definition  de  1854  ne  tranche  pas 
cette  question  controversee,  de  savoir  a  quel  moment  precis  se 
fait  1’animation  ou  l’union  de  l'ame  et  du  corps  ;  elle  ne  dit  pas 
dans  quelle  condition  se  trouverait  la  chair  de  Marie  dans  la 
supposition  d’une  conception  passive  d’abord  imparfaite,  puis 
parfaite  ;  elle  dit  seulement  qu’au  premier  instant  de  son  existence 
comme  personne  humaine,  la  bienheureuse  Vierge  jouit  du 
privi  lege  affirmA 

II  resuite  des  memes  principes  que,  dans  la  formule  :  Imma- 
culee  Conception,  1’epithete  d ’ Immaculee  tombe  sur  la  conception 
de  Marie,  et  non  pas  sur  la  conception  de  sainte  Anne  2.  » 

Inde  apparet  in  primis  quoad  hoc  definitionis  punctum  mira 
concordia  inter  Bullam  dogmaticam  Ineffabilis  Deus  et  theologi¬ 
cam  doctrinam  de  prima  sanctificatione  Beatissimae  Virginis, 
quam  D.  Thomas  semper  et  ubique  docuit  ac  propugnavit.  Inde 
ostenditur  etiam  profundus  sensus  illius  a.  2.  q.  27.  III.  Part. 
Summae  Theologicae  :  Utrum  B.  Virgo  sanctificata  fuerit  ante 
animationem.  Angelicus  namque  Doctor  constanter  asseruit 
B.  Virginem  sanctificatam  fuisse,  non  in  suis  parentibus,  non  in 
conceptione  carnis  in  die  conceptionis  ipsius,  non  in  ipsa 

1  Mgr  Vincenzo  Sardi,  La  solenne  definizione  dei  dogma  dell'  Imma¬ 
culato  Concepimiento  di  Maria  Santissima,  t.  II.  pag.  33,  87,  242-45, 
292,  312,  Rome,  1904. 

2  X.-M.  Le  Bachelet,  S.  J.  Dictionnaire  ApologStique.  —  Marie. 
—  ImmacuUe  Conception,  c.  210  et  21 1. 

carne  sua  ante  animationem,  non  in  anima  ipsa  ante  unionem 
ad  carnem,  sed  post  animationem,  post  constitutionem  personae. 
Iuxta  D.  Thomae  doctrinam,  quae  nunc  videtur  veluti  consecrata 
per  ipsam  Immaculatae  Conceptionis  definitionem,  subiectum 
privilegii,  in  prima  ipsius  sanctificatione  Beatissimae  Virgini 
collati,  est  ipsamet  Beatissimae  Virginis  persona  iam  constituta  ; 
nam  aliter,  ait  D.  Thomas,  Beatissima  Virgo  non  indigeret 
personaliter  salute  ac  redemptione  quae  est  per  Christum  h 


I  2 

Praeservationis  obiectum. 

«  Objet  du  privitege.  —  Pie  IX  revendique  pour  la  Mere  du 
Sauveur  1’exemption  de  toute  tache  de  la  faute  originelle,  ab 
omni  originalis  culpae  labe  praeservatam  immunem...  Mais  que 
faut-il  entendre  par  Texemption  de  toute  tache  de  la  faute  origi¬ 
nelle,  ab  omni  originalis  culpae  labe  praeservatam  immunem  ?  II 
ne  semble  pas  necessaire  d’attribuer  une  portee  speciale  a  l’ad- 
jectif  omni,  a  moins  qu’on  ne  veuille  considerer  le  peche  sous 
son  double  rapport  de  tache  physique,  privation  de  la  grace 
sanctifiante,  et  de  tache  morale,  etat  de  culpabilite  devant  Dieu. 
Comme  1'Eglise  n’a  pas  pris  part  sur  la  nature  intime  du  peche 
originel,  on  a  voulu  simplement  exclure  tout  ce  qui  est  vraiment 
peche,  sans  determiner  d’une  fagon  precise  en  quoi  cela  consiste. 
D’ailleurs,  au  cours  de  la  Bulle,  le  privilege  marial  est  souvent 
exprime  abstraction  faite  de  Tadjectif  omni,  par  exemple  :  ab 
ipsa  originalis  culpae  labe  plane  immunis,  §  Ineffabilis  ;  sine 
labe  originali  conceptam,  §  Enimvero ;  a  macula  peccati  originalis 
praeservatam,  §  Quoniam  vero,  etc. 

En  particulier,  on  ne  pourrait  pas  legitimement  faire  rentrer 
dans  la  formule  :  ab  omni  originalis  culpae  labe  praeservatam, 
1’exemption  de  la  concupiscence,  du  fomes  peccati;  car,  d’apres 
la  doctrine  du  Concile  de  Trente,  sess.  V.  can.  5.,  la  concupiscence 
n’est  pas  vraiment  peche.  II  est  vrai  qu'en  proposant  de  faire 
porter  la  definition  sur  la  personne,  et  non  sur  Yame  seule  de  Marie, 
1'eveque  d’Ugento  avait  ajoute  cette  reflexion  :  de  la  sorte,  toute 
tache  serait  ecartee  de  la  Vierge,  non  pas  seulement  la  tache  du 

1  Sum.  Theol.  III.  q.  27.  a.  2.  et  alibi  passim. 

peche  proprement,  qui  se  dit  de  rame,  mais  encore  celle  du  peche 
improprement  dit  ou  de  la  concupiscence,  qui  se  rapporte  au 
corps  ;  aussi  demandait-il  qu’a  defaut  d’une  definition  tombant 
sur  la  personne,  011  declarat  au  moins  Marie  preservee  non  seule- 
ment  du  peche  proprement  dit,  mais  encore  de  la  concupiscence 
ou  foyer  du  peche  :  immunitas  ab  originali  peccato,  vel  de  persona, 
non  de  sola  anima,  asserenda  sit ;  vel  saltem  declarandum,  Beatissi¬ 
mam  Virginem  non  solum  ab  omni  reatu  originalis  peccati,  sed 
etiam  a  fomite  et  concupiscentia  praeservatam  h 

Mais  on  se  contenta  de  faire  tomber  la  definition  sur  la  per¬ 
sonne  de  Marie,  sans  rien  de  plus.  Quelle  que  soit  donc  la  faveur 
dont  jouit  a  bon  droit  la  these  qui  soustrait  Marie,  des  sa  nais- 
sance,  a  la  loi  du  fomes  peccati,  quel  que  soit  l’appui  qu’elle  trouve 
dans  divers  textes  de  Peres  utilises  par  les  redacteurs  de  la  Bulle 
Ineffabilis,  cette  doctrine  ne  peut  pas  etre  consideree  comme 
comprise  dans  la  definition  elle-meme 1  2.  » 

Inde  patet  similiter  nullam  prorsus  interesse  oppositionem 
inter  dogmaticam  Immaculatae  Conceptionis  definitionem  et 
theologicam  D.  Thomae  doctrinam  III.  q.  27.  a.  3.,  ubi  Angelicus 
Doctor  concludit  :  «  Restat  ergo  ut  dicamus  quod  vel  totaliter  fomes 
fuerit  ab  ea  sublatus  per  primam  sanctificationem,  vel  si  remanserit, 
quod  fuerit  ligatus...  Et  ideo  melius  dicendum  quod  per  sanctifica¬ 
tionem  in  utero  non  fuerit  sublatus  B.  Virgini  fomes  secundum 
essentiam,  sed  remanserit  ligatus...  Postmodum  vero  in  ipsa  Con¬ 
ceptione  carnis  Christi,  in  qua  primo  debuit  refulgere  peccati  immu¬ 
nitas,  credendum  est  quod  ex  prole  redundaverit  in  Matrem,  totaliter 
fomite  subtracto  »  ;  ut  supra  declaratum  manet  cap.  13,  pag.  206. 


i  3 

Praeservationis  modus. 

«  Mode  du  privil^ge.  —  L’immunite  revendiquee  pour  la 
Vierge  Marie  n’est  pas  une  immunite  quelconque.  Elie  ne  res- 
semble  ni  a  celle  des  saints  anges,  ni  a  celle  d’Adam  et  d’Eve 
avant  leur  peche,  ni  a  celle  de  Notre-Seigneur  congu  virginalement 
par  1’operation  du  Saint-Esprit,  c’est  une  immunite  par  preser- 

1  Sardi,  op.  cit.,  tom.  II.,  p.  242. 

2  Le  Bachelet,  loc.  cit.,  c.  21 1  et  212. 

vation,  praeservatam  immunem.  II  y  a  eu  de  la  part  de  Jesus- 
Christ,  Sauveur  du  genre  humain,  application  non  seulement 
anticipee,  mais  speciale  de  ses  merites  a  sa  M6re  benie.  Aux  autres, 
il  applique  le  fruit  de  ses  merites  pour  les  delivrer  du  mal  ou  iis 
sont  tombes  ;  a  sa  Mere,  il  applique  ce  fruit,  c’est-a-dire  la  grace, 
au  premier  instant  de  son  existence,  pour  qu’elle  ne  tombe  pas 
dans  le  mal.  Marie  est  ainsi  rachetee  d’une  fagon  plus  noble  que 
les  autres :  sublimiori  modo  redemptam.  §  Omnes  autem  norunt x.  » 

Etiam  hic,  quoad  modum  privilegii  B.  Virgini  collati,  fulget 
harmonia  inter  dogmaticam  Immaculatae  Conceptionis  definitio¬ 
nem  ac  theologicam  D.  Thomae  doctrinam  circa  primam  Beatis¬ 
simae  Virginis  sanctificationem.  Etenim  constanter  asseruit  : 

a)  quod  «  prae  omnibus  aliis  maiora  privilegia  gratiae  acceperit 1  2  »  ; 

b)  quod  «  ampliorem  sanctificationis  gratiam  obtinuit  quam  Ioannes 
Baptista  et  Ieremias  3  »;  c)  quod  «  prae  coeteris  maiorem  debuit  a 
Christo  gratiae  plenitudinem  obtinere  4  »  ;  d)  quod  «  ideo  sub  Christo, 
qui  salvari  non  indiguit,  maxima  fuit  B.  Virginis  puritas  5  »  ; 
e)  quod  «  ipsa  super  omnes  alios  sanctos  a  peccato  purior  fuit, 
veluti  Divinae  Sapientiae  Mater  electa,  in  quam  nihil  coinquinatum 
incurrit,  ut  dicitur  Sapient.  7.  6  »  ;  /)  quod  «  in  Christo  et  in  Virgine 
Maria  nulla  omnino  macula  fuit.  »  (Exposit.  in  Psalm.  14.)  Et 
alia  plura  D.  Thomae  testimonia  iam  antea  allata  ex  quibus 
aperte  liquet  praeservatio  B.  Virginis  ab  omni  peccati  macula. 

Tametsi  vero  Beatissima  Virgo  maiorem  prae  ceteris  debuit 
a  Christo  plenitudinem  gratiae  obtinere,  et  ampliorem  sanctifi¬ 
cationis  gratiam  obtinuerit  quam  Adam  et  Eva  in  statu  iustitiae 
originalis  ante  peccatum,  et  quam  etiam  ipsi  angeli  qui  fuerunt 
simul  conditi  atque  in  gratia  sanctificante  creati,  attamen  Beatis¬ 
simae  Virginis  prima  sanctificatio  differt  a  sanctificatione  ange¬ 
lorum  et  primorum  parentum  ante  peccatum,  quia  fuit  sancti¬ 
ficatio  per  modum  redemptionis.  Fuit  quidem  Beatissima  Virgo 
sublimiori  modo  redempta  ;  verumtamen  vere  et  proprie  loquendo 
redempta.  Habuit  namque  debitum  proximum  in  sua  propria 
persona  contrahendi  originale  peccatum  ;  nam  aliter  B.  Virgo 

1  Le  Bachelet,  loc.  cit.,  c.  212. 

2  III.  q.  27.  a.  1. 

3  Ibid.  a.  6.  ad  1. 

4  Ibid.  a.  5. 

5  Ibid.  a.  2.  ad  2. 

6  III.  Sent.  dist.  3.  q.  1.  a.  1. 

non  fuisset  redempta,  seu  intuitu  meritorum  Christi  a  peccato 
praeservata  immunis.  In  debito  proximo  seu  ratione  -personae 
includitur  debitum  remotum  seu  ratione  naturae;  at  debitum 
remotum,  seu  ratione  communis  propagationis,  non  pugnat  cum 
sanctificatione  ante  animationem,  in  cuius  hypothesi  B.  Virgo 
personaliter  non  esset  redempta,  quamvis  fuisset  a  peccato  originali 
praeservata.  Sanctificatio  autem  angelorum  et  protoparentum  et 
Hominis  Christi  non  dicitur  nec  dici  potest  redemptio  ;  quia 
nullum  omnino  praesupponit  peccatum,  nec  in  actu,  nec  in  potentia 
debitrice  seu  in  necessitate  habendi  illud.  Sanctificatio  vero 
B.  Virginis  dicenda  est  redemptio;  quia  in  primo  instanti  suae 
animationis  fuit  culpae  originali  obnoxia  ;  id  est,  habuit  necessi¬ 
tatem  personalem  incurrendi  originale  peccatum.  Unde  si  B.  Virgo 
in  primo  instanti  suae  existentiae  fuisset  sibi  permissa  secundum 
legem  communem,  nec  ei  applicata  fuissent  merita  Redemptoris 
praevisa  atque  ex  his  meritis  infusa  gratia  sanctificans,  habuisset 
actu  maculam  culpae  originalis,  sicut  omnes  filii  Adami ;  et  si 
sanctificata  fuisset  ante  constitutionem  suae  propriae  personae, 
non  fuisset  personaliter  redempta.  Et  hoc  est  quod  D.  Thomas 
ait  III.  q.  27.  a.  2  .:  «  Si  quocumque  modo  ante  animationem  B.  Virgo 
sanctificata  fuisset,  non  indiguisset  redemptione  et  salute  quae  est 
per  Christum  »  ;  ut  supra  manet  ex  professo  declaratum  ac 
ostensum. 


1  4 

Praeservationis  certitudo. 

«  Certitude  du  privitege.  —  La  Conception  Immaculee  est 
definie,  non  pas  simplement  comme  une  verite  ou  conclusion 
theologique  certaine,  mais  comme  une  verite  divinement  r6velee, 
a  Deo  revelatam.  ...Au  lieu  des  simples  mots  :  a  Deo  revelatam,  on 
lisait  dans  le  premier  schema  :  constantem  fuisse  et  esse  catholicae 
Ecclesiae  doctrinam  cum  Sacris  Litteris  et  divina  et  apostolica 
traditione  cohaerentem  h  »  Dans  le  schema  qui  remplaga  le  prece- 
dent,  on  mit  :  fuisse  et  esse  constantem  catholicae  Ecclesiae  doctri¬ 
nam  a  Deo  revelatam  :  assertion  qui  fut  maintenue  dans  plusieurs 
redactions  ulterieures 1  2.  Cependant  un  des  theologiens  consulteurs, 

1  Sardi,  oper.  cit.  tom.  II.  pag.  38. 

2  Ibid.,  pag.  88,  116,  140,  166,  192. 

fra  Paolo  di  S.  Giuseppe,  carme,  avait  fait  observer  qu’en  pre- 
sence  des  faits,  oppositions  vives  et  longues,  reserve  meme  des 
Souverains  Pontifes,  etc.,  il  semblait  difficile  d’affirmer  qu’il  y 
eut  eu,  sur  ce  point,  doctrine  constante  de  1’Eglise  1.  Des  eve- 
ques  et  des  cardinaux  furent  du  meme  sentiment.  Mgr  Kenrick 
conteste  nettement  1’existence  d’une  tradition  primitive,  en  objec¬ 
tant  que,  pendant  plusieurs  siecles,  il  ffiavait  pas  ete  question  de 
la  conception  de  Marie.  Mgr  Atanasio  Bonaventura,  eveque  de 
Lipari,  paria  d’une  croyance  d’abord  implicite,  et  plus  tard  seule- 
ment  explicite 2.  Plusieurs  eveques  allemands  revinrent  sur  le 
sujet  avec  plus  d’insistance  encore  dans  des  observations  motivees ; 
tels,  Mgr  de  Reisach,  archeveque  de  Munich,  Mgr  de  Rauscher, 
archeveque  de  Vienne,  le  Cardinal  Schwarzenberg,  archeveque  de 
Prague,  dont  l’avis  se  resume  en  ces  quelques  mots  :  Nescio 
quomodo  possit  saepe  saepius  asseri,  quoad  primis  Ecclesiae  tempo¬ 
ribus  claris  et  indubiis  testimoniis  manifestata  fuerit  pia  sententia, 
quod  traditio  semper  viguerit 3.  En  fin  de  compte,  les  termes 
contestes  furent  ornis  dans  la  formule  de  definition  4 5.  Dans  le 
corps  de  la  Bulle,  certaines  expressions  qui  se  rattachaient  au 
meme  ordre  d’idees  furent  modifiees  et  adoucies  ;  en  particulier, 
il  n’est  plus  question,  §  Et  re  quidem  vera,  de  doctrine  constante 
de  l’Eglise,  mais  seulement  de  doctrine  qui  a  toujours  existe 
dans  VEglise  comme  re$ue  des  ancetres,  in  ipsa  Ecclesia 
semper  exstitisse  veluti  a  maioribus  acceptam.  Ce  qui  permet 
de  conclure  qu’en  definissant  lTmmaculee  Conception  comme 
doctrine  revelee  et,  a  ce  titre,  contenue  dans  la  Sainte  Ecriture 
ou  la  Tradition,  Pie  IX  n’a  rien  defini  sur  le  mode,  explicite 
ou  seulement  implicite,  soit  de  la  contenance  de  cette  doctrine 
dans  les  sources  de  la  revelation,  soit  de  la  profession  ou 
croyance  de  cette  meme  doctrine  dans  les  premiers  siecles  du 
christianisme  6.  » 

Iuxta  supra  dicta,  scholastici  Doctores  medii  aevi,  ut  Albertus 
Magnus,  Bonaventura,  Thomas,  ipsemet  Scotus,  omnes  uno  ore 
asserebant  :  a)  «  quo  tempore  sancti  ficata  fuerit  B.  V .,  ignoratur  »  ; 
b)  «  quando  determinate  fuerit,  incertum  est  »  ;  c)  «  quid  factum 

1  Ibid.,  pag.  42  sq. 

2  Ibid.,  pag.  208,  209. 

3  Ibid.,  pag.  215,  217  et  295. 

4  Ibid.,  pag.  274. 

5  Le  Bachelet,  ibid.,  c.  214  et  215. 

sit,  Deus  novit  »  ;  d)  «  quo  die  vel  qua  hora  nescire  quemquam 
hominem,  nisi  per  revelationem.  »  Et  adhuc  Gregorius  XV 
in  Litteris  4  Iulii  1622  respondebat  ad  eos  qui  Immaculatae 
Conceptionis  definitionem  incipiebant  iam  postulare  ;  «  Spiritus 
Sanctus  accuratissimis  precibus  exoratus,  nondum  tanti  Mysterii 
arcanum  Ecclesiae  suae  patefecit  1.  »  In  vespere  iam  definitionis,, 
aliqui  Episcopi,  dum  respondebant  ad  Litteras  Encyclicas  Pii  IX, 
ita  his  verbis  loquebantur  :  «  Nullum  profecto  in  Scripturis  testi¬ 
monium  reperitur,  quod  ita  aperta  traditio  explicuerit,  ut  dogma¬ 
tico  ferendo  iudicio  par  sit  et  stabile  fundamentum,  etiamsi  in 
aliquo  sensu  quidam  ceu  germen  in  semine  forsan  delitescat... 
Neque  enim  micare  dicenda  sunt  traditionis  vehicula.  Patrum 
nempe  dicta,  Ecclesiae  praxis,  Sacrae  Liturgiae,  et  consensus 
seu  persuasio  fidelium  de  praecellenti  adeo  privilegio,  quum  ea 
occulatissimi  B emar dus  et  Aquinas,  clari  Virginis  praecones, 
non  viderunt...  2  » 

Verumtamen,  doctrina,  quae  tenet  Beatissimam  Virginem 
Mariam  in  primo  instanti  suae  Conceptionis  fuisse  ab  omni  origi¬ 
nalis  culpae  labe  praeservatam  immunem,  fuit  solemniter  definita 
tamquam  «  a  Deo  revelata  ».  Quomodo  autem  huiusmodi  doctrina 
continetur  in  divina  Revelatione  ? 


1  5 

Quomodo 

Immaculata  Conceptio  in  divina  revelatione  contineatur, 

«  Conclusion  :  comment  Plmmaculee  Conception  a  ete  r6v61ee . 

—  Parmi  les  theologiens  de  la  Commission  preparatoire,  quelques  - 
uns  recoururent  a  une  Tradition  objective,  datant  des  Apotres  et 
suffisant  a  elle  seule  pour  entrainer  une  definition.  La  plupart 
11’allerent  pas  si  loin  ;  iis  jugerent  seulement  que  la  Tradition 
active  se  presentait  dans  des  conditions  qui  garantissaient  une 

1  Apud  Joannem  A  S.  Thoma,  Cuys.  Theol.  tom.  i°.  —  Com  - 
mendatio  doctrina 3  S.  Thomae. 

2  Roskovany,  B.  V.  Maria  in  suo  Conceptu  Immaculata  ex 
monumentis  omnium  saeculorum  demonstrata,  tom.  V.  pag.  179  et  seqq  . 
Episcopus  Maioricensis. 

connexion  objective  entre  la  verite  transmise  et  le  depot  primitif  ; 
ce  qui  se  verifie  soit  que  la  Tradition  active  se  relie  a  une  Tradition 
orale  primitive,  soit  qu’elle  represente  1’expression  d’une  verite 
implicitement  contenue  dans  les  oracles  divins,  interpretes  sous 
la  lumiere  de  la  foi  et  de  la  doctrine  catholique.  Rien  de 
tranche  la-dessus  :  V  Immaculee  Conceptiori  nous  est  simple- 
ment  proposee  «  comme  une  doctrine  qui,  au  jugement  des 
Feres,  est  consignee  dans  les  Saintes  Lettres  et  qu’ils  ont  eux- 
memes  transmise  en  de  nombreux  et  graves  temoignages.  »  Dans  la 
formule  de  definition,  rien  n’a  ete  dit  sur  la  valeur  respective  de 
preuves  alleguees  ni  sur  les  rapports  de  dependance  mutuelle 
qu'elles  peuvent  avoir  ;  bien  plus,  aucune  preuve  n’a  ete  specifiee. 
Seuls  quelques  passages  de  la  Bulle,  celui  par  exemple  :  Patres 
Ecclesiaeque  Scriptores  coelestibus  edocti  eloquiis  docuere,  ete., 
confirment  ce  qu’on  a  deja  vu  de  la  volonte  formelle  de  ne  pas 
disjoindre  1’Ecriture  et  la  Tradition  active. 

Sans  vouloir  trancher  ce  que  1’Eglise  n’a  point  tranche,  conten- 
tons-nous  de  dire  que  1’hypothese  d’une  tradition  orale,  primitive, 
formelle,  completement  distincte  ou  independante  des  Saintes 
Lettres,  est  sujette  a  de  graves  difficultes  ;  sans  compter  ce  qu’elle 
a  dfinverifiable  et  ce  qu’elle  semble  avoir  d’arbitraire,  on  ne 
s’explique  guere  alors  ni  1’absence  de  temoignages  formels  pen¬ 
dant  tant  de  siecles,  ni  les  controverses  si  vives  qui  ont  existe 
plus  tard,  soit  en  Occident,  soit  en  Orient.  Reste  que  le  privilege 
marial  ait  son  fondement  dernier  dans  la  Sainte  Ecriture  1,  inter¬ 
prete  par  la  Tradition  active,  mis  en  parallele  et  eclaire  l’un  par 
l’autre,  peut-etre  a  l’aide  de  donnees  primitives  sur  le  role  de 
Marie  comme  nou velle  Eve. 

La  verite  plus  generale  ou  le  privilege  est  contenu,  semble 
etre  la  notion  de  Mere  de  Dieu,  non  pas  la  notion  abstraite  qui 
enonce  simplement  le  rapport  de  generation  physique,  mais  la 
notion  concrete  de  Marie  Mere  de  Dieu,  telle  que  celle-ci  nous 
apparait  dans  la  revelation  integralement,  c’est-a-dire  Marie 
traitee  vraiment  en  Mere  par  son  divin  Fils  et  constituee,  dans 
1’oeuvre  de  la  reparation,  nouvelle  Eve,  associee  au  nouvel  Adam. 
C’est  cette  notion  concrete  de  Marie  Mere  de  Dieu,  suffisamment 
indiquee  par  la  Sainte  Ecriture  et  corroboree  par  le  sentiment  de 
TEglise,  qui  est  devenue  pour  les  anciens  Peres  comme  une  valeur 
premiere  dont  iis  ont  exploite  1’inepuisable  contenu. 

1  Genes.  III.  15,  et  Luc.  I.  28,  42. 

Sous  cet  aspect,  lTmmaculee  Conceptiori  rentre,  comme  un 
detail,  dans  la  saintete  ou  les  perfections  propres  a  la  Mere  du 
Verbe  incarne,  telle  qu’il  l’a  voulue,  et  decemment  voulue.  C'est 
Marie  sainte  et  pure,  quand  son  ame  sort  des  mains  du  Createur 
et  s’unit  au  corps  qui  devait  porter  V  Homme-Dieu  ;  sainte  et  pure 
alors  comme  en  sa  naissance,  comme  au  jour  de  1’Annonciation, 
comme  dans  1’ineffable  nuit  de  l’enfantement  divin,  comme  dans 
toutes  les  circonstances  de  sa  vie  unique.  Suivant  la  juste  reflexion 
de  Scheeben,  art.  Empfdngnis  du  Kirchenlexikon,  2me  ed., 
tome  IV,  coi.  462  :  «  Pour  bien  apprecier  la  place  de  cette  doctrine 
dans  la  Tradition,  il  ne  faut  pas  la  considerer  comme  une  verite 
isolee,  mais  comme  faisant  partie  de  l’idee  generale  que  1’Eglise 
a  toujours  eue  de  la  saintete  de  Marie  et  de  son  role  dans 
1’economie  de  la  Redemption  1  ». 

Primo  :  Dicendum  est,  quod  veritas  revelata  Immaculatae 
Conceptionis  ;  id  est.  Beatissimae  Virginis  ab  omni  prorsus  origi¬ 
nalis  peccati  labe  immunitas,  videtur  :  a)  Contineri  in  verbo 
Dei  scripto  seu  in  Sacra  Scriptura,  proxime  et  immediate;  licet 
non  expresse,  non  explicite ;  sed  implexe,  contracte  ac  subobscure. 
Unde  D.  Thomas  III.  q.  27.  a.  1.  :  «  Respondeo  dicendum  quod 
de  sanctificatione  Beatae  Mariae,  quod  sc.  fuerit  sanctificata  in 
utero,  nihil  in  Scriptura  Canonica  traditur  ( expresse ,  videlicet), 
quae  etiam  nec  de  eius  Nativitate  mentionem  facit.  »  Et  III.  Sent. 
3.  q.  1.  a.  1.  solut.  3.  ad  3.  : «  Quamvis  sanctificatio  Beatae  Virginis 
in  utero  expresse  in  Scriptura  veteris  et  novi  Testamenti  non 
legatur  ;  tamen  pro  certo  haberi  potest  ex  his  quae  ibi  leguntur. 
Si  enim  Ioannes  et  Ieremias,  qui  Christum  praenuntiaverunt, 
sanctificati  sunt,  multo  magis  Virgo  quae  Christum  genuit.  » 
b)  Habere  magnum  nexum  atque  omnino  cohaerere  cum  admi¬ 
rabili  Beatissimae  Virginis  puritate,  ac  sanctitate,  atque  praecelsa 
Dei  Matris  dignitate.  Unde  D.  Thomas  ibidem  :  «  Rationabiliter 
enim  creditur  quod  illa  quae  genuit  Unigenitum  a  Patre  plenum 
gratiae  et  veritatis  (Ioan.  1.),  prae  omnibus  aliis  maiora  privilegia 
gratiae  acceperit.  Unde  et  legitur  Lucae  1,  28  :  Angelus  ei  dixit  : 
Ave,  gratia  plena.  »  c)  Verbo  Dei  tradito  etiam  commissam  fuisse  ; 
cuius  quidem  traditio  apparet  plus  minusve  explicata,  per  tem¬ 
porum  decursum,  sive  in  ipsa  consuetudine  aliquarum  Ecclesiarum, 
sive  in  ipsa  praesertim  doctrina  Patrum  puritatem  Virginis 

1  Loc.  cit.,  coi.  273  et  274. 

constanter  extollentium.  Unde  D.  Thomas  ibid.,  a.  2.  ad  3.  : 
«  Licet  Romana  Ecclesia  conceptionem  Beatae  Virginis  non  celebret; 
tolerat  tamen  consuetudinem  aliquarum  Ecclesiarum  illud  festum 
celebrantium.  Unde  talis  celebritas  non  est  totaliter  reprobanda.  » 
d)  Incepisse  explicari  et  evolvi,  dum  in  medio  aevo  S.  Bernardus 
modos  erroneos  intelligendi  Immaculatam  Conceptionem  dam¬ 
navit  ;  et  post  S.  Bernardum,  SS.  Albertus,  Bonaventura  et 
D.  Thomas,  reiicientes  sanctificationem  B.  Virginis  quocumque 
modo  ante  animationem,  pervenerunt  ad  hanc  finalem  conclu¬ 
sionem  :  Beatissima  Virgo  sanctificata  fuit  post  animationem, 
post  constitutionem  personae,  posterioritate  temporis  vel  saltem 
posterioritate  naturae. 

Secundo  :  Sub  magisterio  Romanae  Ecclesiae  perventum  est 
in  via  theologica  SS.  Bernardi,  Alterti,  Bonaventurae  et  Angelici 
Doctoris  ad  statuendam  sanctificationem  Beatissimae  Virginis 
post  constitutionem  personae,  post  animationem,  posterioritate 
naturae  tantum,  id  est,  in  primo  instanti  temporis  suae  anima¬ 
tionis.  —  Nam  licet  tempore  D.  Thomae  Romana  Ecclesia  Con¬ 
ceptionem  Beatae  Virginis  adhuc  non  celebraret  :  a)  tolerabat 
tamen  consuetudinem  aliquarum  Ecclesiarum  illud  festum 
celebrantium.  Quapropter  D.  Thomas,  III.  q.  2.  a.  2.  ad  3.  scripsit : 
«  Talis  celebritas  non  est  totaliter  reprobanda.  »  b)  Deinde  Sixtus  IV. 
Const.  Cum  praecelsa  anno  1476  festivitatis  huius  celebrationem 
commendavit  et  ad  eam  celebrandam  fideles  indulgentiis  et 
peccatorum  remissionibus  invitavit,  c)  Postea  idem  Pontifex 
Const.  Grave  nimis  anno  1483  reprobavit  tamquam  falsam  et 
erroneam  assertionem  eorum,  qui  affirmare  praesumerent,  Roma¬ 
nam  Ecclesiam  ex  spirituali  dumtaxat  conceptione  et  sanctifica¬ 
tione  eiusdem  Virginis  gloriosae  festum  celebrare,  d)  Posterius 
S.  Pius  V.  Const.  Quod  a  nobis  anno  1568  festum  idem  inseruit 
Kalendario  et  Breviario  Romano,  atque  ita  recensuit  inter  festa, 
quae  de  praecepto  ab  universa  Ecclesia  divinis  officiis  celebranda 
essent.  Idem  Pontifex  officio  veteri  substituens  officium  Nativi¬ 
tatis,  parem  fecit  cultum  Conceptionis  cultui  Nativitatis,  e)  Idem 
Romanus  Pontifex  Pius  V.  inter  Baii  propositiones  hanc  ordine  73. 
Apostolico  stigmate  confixit  :  «  Nemo  praeter  Christum  est  absque 
peccato  originali;  hinc  B.  Virgo  mortua  est  propter  peccatum  ex 
Adam  contractum1.»  f)  Paulus  V.  decreto  Inquisitionis  anno  1617 

1  In  VII.  atque  in  VIII.  Schemate  Bullae  Dogmaticae  Ineffabilis 

interdixit,  ne  Immaculata  Conceptio  publice  impugnaretur. 
g)  Gregorius  XV.  decreto  Inquisitionis  anno  1622.  praecepit,  ut 
in  festo  hoc  celebrando,  tam  Missa  quam  in  Divinis  Officiis,  sive 
publice  sive  privatim,  non  alio  quam  Conceptionis  nomine  uti 

Deus  legebatur  :  «  Huc  certe  quidem  spectat  damnata  propositio  : 
Neminem,  praeter  Christum,  esse  absque  peccato  originali  (Pius  V. 
Const.  Ex  omnibus  afflictionibus  kal.  Octob.  1567).  In  textu  autem 
definitivo  omissa  fuerunt  huiusmodi  verba  iuxta  Animadversiones 
et  Vota  :  a)  Episcopi  Anastasiopolitani  in  part.  infidel.,  dicentis  : 
«  Tollerem  propositionem  damnatam  :  Neminem  esse  praeter  Christum 
absque  peccato  originali;  quia  damnata  non  in  sensu  Catholicorum, 
sed  Baii.  »  —  b)  Cardinalis  Morichini,  aientis  :  «  Insuper  expun¬ 
gerem  fragmentum  propositionis  damnatae  a  B.  Pio  V.  ;  etenim  non 
fragmen  aut  pars,  sed  tota  propositio  ex  integro  ac  prout  iacet  con¬ 
demnata  est.  »  (Sardi,  Atti  e  Documenti  publicati  nel  cin  quante  simo 
anniversario  della  stessa  deflnizione,  vol.  II,  pag.  239  et  pag.  285.)  — 
Tota  autem  propositio  ex  integro  ac  prout  iacet,  sic  se  habet  :  «  Pro- 
pos.  73.  Nemo,  praeter  Christum,  est  absque  peccato  originali;  hinc 
Beata  Virgo  mortua  est  propter  peccatum  ex  Adam  contractum ,  omnesque 
eius  afflictiones  in  hac  vita,  sicut  et  aliorum  iustorum,  fuerunt  ultiones 
peccati  actualis  vel  originalis.  »  —  Et  antea  :  «  Propos.  J2.  Omnes 
omnino  iustorum  afflictiones  sunt  ultiones  peccatorum  ipsorum  :  unde 
et  Iob  et  martyres,  quae  passi  sunt,  propter  peccata  sua  passi  sunt.  » 

—  Plurima  sunt  hic  falsa  et  erronea  ;  nam,  ut  Ioann.  9.,  2  et  3,  legitur, 
cum  de  homine  caeco  a  nativitate  interrogaverint  Iesum  discipuli 
eius  :  «  Rabbi,  quis  peccavit,  hic,  aut  parentes  eius,  ut  caecus  nasceretur  ? 

—  Respondit  Iesus  :  Neque  hic  peccavit,  neque  parentes  eius;  sed  ut 
manifestentur  opera  Dei  in  illo.  »  —  Quod  quidem  a  radice  declarat 
D.  Thomas  II-II  q.  108,  a.  4.,  dum  inter  alia  plurima  ait  :  «  Aliquis 
interdum  punitur  sine  culpa,  non  tamen  sine  causa...  Quandoque 
punitur  aliquis  in  temporalibus  bonis  absque  culpa;  cuiusmodi  sunt 
plures  poenae  praesentis  vitae  divinitus  inflictae  ad  humiliationem  et 
probationem.  »  —  Adhuc  etiam  quoad  peccatum  originale,  potest 
aliquis  per  gratiam  Christi  Redemptoris  praeservari,  quantum  ad 
culpam  et  quantum  ad  maculam,  et  non  tamen  quantum  ad  alias 
peccati  originalis  sequelas,  sicut  praesentis  vitae  poenalitates  et 
ipsam  quoque  mortem.  —  Unde  damnatum  est  dicere  :  i°  Omnes 
omnino  iustorum  afflictiones  esse  ultiones  peccatorum  ipsorum ; 
20  Omnes  Beatae  Virginis  afflictiones  in  hac  vita,  sicut  et  aliorum 
iustorum,  fuisse  ultiones  peccati  actualis  vel  originalis  ;  30  Beatam 
Virginem  mortuam  esse  propter  peccatum  ex  Adam  actualiter  in  sua 
propria  persona  contractum  ;  40  ac  perinde,  ex  eo  quod  Beatissima 
Virgo  multas  habuit  afflictiones  et  vere  etiam  mortua  est,  inferre  inde 

omnes  deberent.  Idem  Pontifex,  decreto  Inquisitionis  anno  1622. 
prohibuit,  ne  quis  in  publicis  concionibus,  lectionibus,  conclu¬ 
sionibus  aut  aliis  quibuscumque  actibus  publicis  auderet  asserere, 
quod  B.  Virgo  fuerit  concepta  cum  peccato  originali,  h)  Alexander 

Beatissimam  Virginem  habuisse  peccatum  actuale,  vel  actu  contraxisse 
culpam  aut  maculam  peccati  originalis.  Hic  enim  est  sensus  Baii  in 
quo  propositiones  72  et  73  a  Romano  Pontifice  S.  Pio  V.  damnatae 
sunt.  —  At  minime  tamen  damnatum  est  dicere  :  Omnes  homines, 
praeter  solum  Christum,  peccatum  originale  ex  Adamo  contrahere,  in 
sensu  Catholicorum.  Nam,  docente  D.  Thoma  I.-II.  q.  81.  a.  3.  : 
«  Secundum  fidem  catholicam  frmiter  est  tenendum  quod  omnes  homines, 
praeter  solum  Christum,  ex  Adam  derivati,  peccatum  originale  ex  eo 
contrahunt ;  alio  quin  non  indigerent  redemptione  quae  est  per  Christum  : 
quod  est  erroneum.  »  —  «  Quod  dictum  (ait  Caietanus  in  hunc  articulum) 
non  intelligendum  est  aliter  quam  de  morte,  quae  est  poena  peccati 
originalis ;  ita  quod,  sicut  omnes  incurrunt  mortem,  id  est,  necessitatem 
moriendi ;  ita  omnes  incurrunt  peccatum  originale,  id  est,  necessitatem 
habendi  peccatum  originale.  Et  iuxta  hunc  sensum  militat  ratio  Auctoris 
CD.  Thomae)  ».  En  sensus  Catholicorum  !  —  Vide  supra  cap.  3.  pag.  30 
et  38  ;  et  cap.  7.  pag.  104  et  seqq.  et  cap.  16,  pag.  319. 

Ad  rem  Suarez  :  «  Dico  propositionem  illam  (73.)  non  damnari 
propter  nudam  assertionem  de  Conceptione  B.  Virginis  in  originali 
peccato,  sed  propter  generalem  modum  asserendi  omnes  afflictiones, 
quas  in  hac  vita  B.  Virgo  passa  est,  fuisse  ultiones  peccati  actualis, 
vel  originalis,  in  hoc  aequiparando  Virginem  coeteris  sanctis.  In  hac 
enim  assertione,  simul  cum  praecedenti  (72.),  in  primis  temere  dictum 
est,  omnes  afflictiones  iustorum  et  martyrum,  et  ipsius  etiam  Iob, 
fuisse  ultiones  peccatorum  suorum  ;  quia  non  solum  sine  fundamento 
asseritur,  sed  etiam  Scripturis  repugnat.  Nam,  licet  peccatum  originale 
fuerit  aliquo  modo  origo  et  causa  omnium  poenalitatum  huius  vitae, 
quatenus  constituit  hominem  in  statu  passibili,  non  tamen  omnes 
afflictiones  huius  vitae  sunt  propriae  poenae  illius  peccati,  praesertim 
postquam  iustis  remissum  est.  Neque  etiam  sunt  poenae  actualium 
peccatorum  ;  nam  multae  afflictiones  ordinantur  a  Deo,  vel  permit¬ 
tuntur  speciali  providentia,  non  propter  peccata  commissa,  sed  vel 
ad  probationem  patientiae,  sicut  Tobiae  dictum  est  ab  Angelo,  et  a 
fortiori  contingit  in  Iob,  vel  propter  gloriam  Dei,  ut  de  coeco  dixit 
Christus  (Ioan.  9.)  ;  ubi,  ut  Augustinus  et  Chrisostomus  advertunt, 
discipulos  instruit,  non  omnes  calamitates  corporum  esse  poenas 
peccatorum...  Deinde,  multo  magis  damnabile  est  hoc  attribuere 
Beatissimae  Virgini ;  et,  quod  gravius  est,  sub  disiunctione  de  illa 
dicere,  «  propter  peccatum  actuale  vel  originale  »,  quasi  in  dubium 
revocando  an  peccatum  actuale  commiserit.  — •  Merito  ergo  illa 

VII.  anno  1661.  decretum  Gregorii  XV.  innovavit  sua  Consti¬ 
tutione  Sollicitudo  omnium  Ecclesiarum  et  authentice  declaravit, 
ut  nullus  esset  amplius  dubitandi  locus,  obiectum  cultus  in 
celebratione  festi  esse  sanctitatem  Beatae  Virginis  in  primo 
instanti  suae  existentiae.  i)  Clemens  XI.  ineunte  saeculo  18.  uni¬ 
versae  Ecclesiae  festum  Immaculatae  Conceptionis  celebrandum 
imposuit. 

Iam  vero  :  ut  Cano  de  Locis  theol.  lib.  VI.  cap.  7.  eleganter 
ostendit  :  a)  Romana  Ecclesia,  Patrum  fideliumque  consensu, 
Apostolica  dicitur,  cum  reliquae  omnes  iam  inde  a  multis  annis 
hoc  cognomen  amiserint ;  b)  Apostolica  Sedes  a  fide  non  potest 
Christi  deficere;  c)  in  definienda  fidei  quaestione  Romanus  Episcopus 
errare  non  potest.  Ergo,  adhuc  ante  solemnem  definitionem  Imma¬ 
culatae  Conceptionis  factam  a  Pio  IX.  anno  1854.  per  suam 
Bullam  Ineffabilis  Deus,  colligere  licebat  ratiocinio  theologico, 
doctrinam  Immaculatae  Conceptionis  esse  veram  et  esse  revelatam, 
ex  supradictis,  quae  ad  tria  possunt  reduci  :  i°  Ex  eo  quod  festi 
celebratio  praecepta  erat  a  Romano  Pontifice.  20  Ex  eo  quod 
declaratum  fuerat  a  Romano  Pontifice,  obiectum  cultus  in  cele¬ 
bratione  festi  esse  praes ervationem  Beatae  Virginis  a  macula 
originali,  speciali  Dei  gratia  et  privilegio,  intuitu  meritorum 
Christi  Redemptoris.  30  Ex  eo  quod  etiam  prohibitum  fuerat 
decreto  Romani  Pontificis,  asserere  in  quibuscumque  actibus 
publicis,  deinde  etiam  in  privatis  colloquiis  et  scriptis,  quod 
Beata  Virgo  fuerit  concepta  cum  peccato  originali.  Si  SS.  Ber- 
nardus,  et  Albertus,  et  Bonaventura,  et  Doctor  Angelicus  vidis¬ 
sent  Romanam  Ecclesiam  festum  Immaculatae  Conceptionis 
celebrantem,  aut  Romanum  Pontificem  audissent  aliquo  docu¬ 
mento  obiectum  cultus  in  huiusmodi  festo  declarantem,  hoc  eis 


propositio  (73.),  ut  iacet,  damnata  est,  etiamsi  simpliciter  affirmare 
B.  Virginem  originale  peccatum  contraxisse,  damnabile  non  sit.  » 
Haec  Suarez.  De  Gratia,  prolog.  VI.  cap.  2.  Opera  omnia,  edit.  Pari¬ 
siis,  1857,  tom.  VII.  pag.  292.  —  Hodie  tamen,  post  Bullam  dogma¬ 
ticam  Ineffabilis  Deus,  non  licet  simpliciter  affirmare  B.  Virginem 
originale  peccatum  contraxisse,  sed  oportet  determinare  illum  dupli¬ 
cem  sensum,  iuxta  quem  (ut  explicat  Caietanus)  militat  ratio  D.  Tho- 
mae  I.-II.  q.  81,  a.  3.;  videlicet,  non  actu,  sed  in  debito  personali; 
non  actualiter,  sed  in  necessitate  peccatum  originale  contrahendi  et 
habendi;  ut  supra  ex  professo  declaratum  manet  (cap.  3,  pag.  38 
et  alibi  passim.). 

sufficeret  et  plus  quam  sufficeret  ad  concludendam  absolute 
sanctificationem  Beatissimae  Virginis  post  animationem,  poste- 
rioritate  tantummodo  naturae  et  ordinis  ;  id  est,  in  primo  suae 
animationis  instanti  temporis. 

Tertio  :  Immaculata  Conceptio  Beatissimae  Virginis  Mariae 
prout  habetur  definita  dogma  fidei  in  Bulla  dogmatica  Ineffabilis 
Deus  apparebat  iam  tamquam  conclusio  in  doctrina  theologica 
D.  Thomae  et  constituit  veluti  corollarium  illorum  principiorum 
quae,  ex  D.  Thoma  deprompta,  supra  1  allata  sunt.  Quod  quidem 
suadetur 'ac  ostenditur  : 

i°  Ex  maxima  B.  Virginis  puritate.  D.  Thomas  III.  q.  27. 
a.  2.  ad  2.  :  «  Sub  Christo  qui  salvari  non  indiguit  tamquam  univer¬ 
salis  Salvator,  maxima  fuit  Beatae  Virginis  puritas.  »  Sed  «  Christus 
nullo  modo  contraxit  peccatum  originale,  sed  in  ipsa  Conceptione 
fuit  sanctus  »,  vi  ipsiusmet  conceptionis.  Ergo  Beatae  Virginis 
puritas,  maxima  sub  Christo,  requirebat  quod  etsi  Beata  Virgo 
contraxerit  peccatum  originale  aliquo  modo,  id  est,  in  necessitate 
personali  habendi  illud,  non  tamen  contraxerit  actu;  et  licet  non 
fuerit  sancta  vi  ipsius  conceptionis,  fuerit  tamen  praeservata 
immunis  a  macula  originalis  peccati  in  ipso  primo  instanti  suae 
animationis  ex  singulari  gratia  et  privilegio.  Aliter  B.  Virginis 
puritas,  quae  sumitur  per  recessum  a  peccato,  non  esset  maxima 
sub  puritate  Christi. 

2°  Ex  sanctificatione  ultra  legem  communem  ei  collata.  D.  Tho¬ 
mas  III.  Sent.  dist.  3.  q.  1.  a.  2.  :  «  Beatae  Virgini  aliquid  ultra 
legem  communem  conferendum  fuit.  »  Imo,  etiam  aliquid  excellen¬ 
tius  ultra  privilegia  ex  lege  speciali  collata  aliquibus  sanctis. 
Unde  D.  Thomas  ibidem,  a.  1.  :  «  Unde  cum  haec  puritas  in  qui¬ 
busdam  fuisse  inveniatur,  ut  ante  nativitatem  ex  utero  a  peccato 
mundarentur,  sicut  de  Ioanne  Baptista,  de  quo  legitur  Luc.  1,  14  : 
Spiritu  Sancto  replebitur  adhuc  ex  utero  matris  suae;  et  de  Ieremia 
de  quo  dicitur  Hierem.  1,  5  :  Priusquam  exires  de  ventre,  sanctifi- 
cavi  te;  non  est  dubitandum  hoc  multo  excellentius  Matri  Dei 
collatum  fuisse.  »  Sed  iuxta  legem  communem  nemo  sanctificatur 
nisi  post  nativitatem  ex  utero  ;  iuxta  privilegium  ex  lege  speciali 
Baptista  fuit  sanctificatus  aliquibus  mensibus  ante  nativitatem 
ex  utero,  ut  apparet  ex  Luca,  cap.  1.  v.  36  et  41.  Ergo  recte  colligi 
exinde  potest,  quod  Beata  Virgo,  cuius  sanctificatio  iuxta  legem 

1  Cap.  70.  pag.  107  et  108. 

specialem  debet  esse  adhuc  excellentior,  sanctificata  fuerit  in 
primo  instanti  suae  animationis,  quae  dicitur  nativitas  in 
utero. 

3°  Ex  eo  quod  B.  Virgo  debuit  esse  sublimiori  modo  redempta. 
D.  Thomas  III.  q.  27.  a.  1.  :  «  Rationabiliter  enim  creditur  quod 
illa  quae  genuit  Unigenitum  a  Patre,  plenum  gratiae  et  veritatis, 
prae  omnibus  aliis  maiora  privilegia  gratiae  acceperit.  Unde,  ut 
legitur  Luc.  1,  28  :  Angelus  ei  dixit  :  Ave,  gratia  plena.  »  Ergo 
B.  Virgo  prae  omnibus  aliis  specialissimo  modo  debuit  fieri  salva 
a  peccato.  Sed  esse  praeservatam  immunem  a  peccato  originali 
ex  morte  Filii  Dei  praevisa,  intuitu  meritorum  Christi  Redemptoris, 
nihil  aliud  est  nisi  specialissimus  modus  redimendi  ac  salvandi 
a  peccato  originali,  qui  Christo  attribuitur  respectu  suae  Matris. 
Rationabiliter  igitur  tenetur,  Beatam  Virginem,  non  ex  vi 
conceptionis  suae,  sed  ex  gratia  redemptiva  singularissima,  in 
ipso  instanti  infusionis  animae  in  corpus,  praeservatam  fuisse 
per  gratiam  sanctificantem  sibi  infusam,  a  macula  originalis 
peccati. 

40  Ex  concordia  inter  esse  redemptum  et  esse  in  primo  instanti 
animationis  sancti  ficatum.  D.  Thomas  III.  Sent.  dist.  3.  q.  1.  a.  1.  : 
«  Credendum  est  ei  (B.  Virgini)  collatum  esse  quidquid  conferri 
potuit  » ;  salva  videlicet  necessitate  personali  redemptionis  in 
B.  Virgine  et  dignitate  Redemptoris  in  Christo  respectu  suae 
propriae  Matris.  Sed  esse  sanctificatum  post  animationem,  post 
constitutionem  personae,  posterioritate  solummodo  naturae  et 
ordinis,  importat  iam  necessitatem  personalem  redemptionis  et 
salutis  quae  est  per  Christum  :  ut  declarat  D.  Thomas  III.  q.  27. 
a.  2.  Credendum  est  ergo  Beatissimae  Virgini  collatam  fuisse 
gratiam  sanctificantem  in  ipsomet  primo  momento  suae  anima¬ 
tionis  ;  ideoque  ab  omni  originalis  culpae  labe  praeservatam 
fuisse  immunem. 

5°  Ex  Divina  Maternitate.  Beatissima  Virgo  fuit  electa'  divi¬ 
nitus  ut  esset  Mater  Dei ;  et  non  est  dubitandum,  quin  Deus 
per  suam  gratiam  eam  ad  hoc  idoneam  reddidit.  Sed  non  fuisset 
idonea  Mater  Dei,  si  B.  Virgo  peccasset  aliquando  :  ut  D.  Thomas 
triplici  ratione  ostendit  III.  q.  27.  a.  4.  Ergo  simpliciter  fatendum 
est,  quod  Beatissima  Virgo  nullum  peccatum  incurrit,  nec  mor¬ 
tale,  nec  veniale,  nec  originale.  Etenim  non  fuisset  idonea  Mater 
Dei,  si  peccatum  originale,  prout  in  nobis  habet  rationem  culpae 
et  rationem  maculae,  aliquando  actualiter  habuisset. 

Ex  quibus  omnibus  Angelicus  Doctor,  declarans  illam  senten- 

tiam  S.  Anselmi 1  :  «  Decuit  ut  Virgo  quam  Deus  Unigenito  Filio 
suo  praeparavit  in  Matrem,  ea  puritate  niteret,  qua  maior  sub 
Deo  nequit  intelligi  »,  concludit  finaliter  I.  Sent.  dist.  44.  q.  1.  a.  3. 
ad  3.  :  «  Dicendum  quod  puritas  intenditur  per  recessum  a  con¬ 
trario  ;  et  ideo  potest  aliquid  creatum  inveniri,  quo  nihil  purius 
esse  potest  in  rebus  creatis,  si  nulla  contagione  peccati  inquina¬ 
tum  sit ;  et  talis  fuit  puritas  Beatae  Virginis,  quae  a  peccato 
originali  et  actuali  immunis  fuit,  tamen  sub  Deo,  in  quantum 
erat  in  ea  potentia  ad  peccandum.  »  Ac  in  Summa  Theologica, 
I.-II.  q.  81.  a.  5.  ad  3.  :  «  Oportebat,  ut  Mater  Dei  maxima  puritate 
niteret  ;  non  enim  est  aliquid  digne  receptaculum  Dei,  nisi  sit 
mundum,  secundum  illud  Psalm.  92,  5  :  Domum  tuam,  Domine, 
decet  sanctitudo.  » 

Veritas  itaque  Immaculatae  Conceptionis,  prout  a  Deo  reve¬ 
lata,  prout  fidei  catholicae  dogma  in  Bulla  Ineffabilis  Deus  est 
definitum,  videtur  esse  tamquam  initium  ac  pars  integralis  illius 
maximae  puritatis  qua  Mater  Dei  nitere  debebat  ;  nam  puritas 
intenditur  per  recessum  a  contrario  quod  est  peccatum  et  peccati 
macula.  Maxima  autem  puritas,  quae  est  immunitas  a  peccato 
et  praeservatio  ab  ipsa  peccati  macula,  contineri  videtur  virtua- 
liter  eminenter  in  plenitudine  gratiae  et  sanctitatis  quae  Beatissi¬ 
mam  Virginem  decet  et  per  quam  Deus  ipse  Beatissimam  Virginem 
ad  hoc  idoneam  reddidit  ut  esset  Mater  Dei,  et  Mater  Dei  idonea. 
Unde  Immaculata  Conceptio  Beatissimae  Virginis  Mariae  conti¬ 
netur  virtualiter  eminenter  in  ipsamet  Divina  Maternitate.  Quia 
ex  Maria  natus  est  Iesus,  qui  vocatur  Christus  ;  ideo  sub  puritate 
quae  debetur  Homini  Deo,  maximam  habere  debuit  Virgo  Mater 
eius.  Quia  Mater  Dei  ;  ideo  ea  puritate  nitere  debuit  qua  maior 
sub  Deo  nequit  intelligi.  Quia  Deipara,  inventa,  est  Immaculata. 
Sic  arguit  S.  Bernardus  dum  Homil.  2.  super  Missus  est,  ait  : 
«  Voluit  itaque  (Mariam)  esse  Virginem,  de  qua  Immaculata  Imma¬ 
culatus  procederet,  omnium  maculas  purgaturus...  Quam  tibi 
aliam  praedixisse  Deus  videtur,  quando  ad  serpentem  ait  :  Inimi¬ 
citias  ponam  inter  te  et  mulierem  (Genes.  3,  15).  Et  si  adhuc  dubitas 
quod  de  Maria  non  dixerit,  audi  quod  sequitur  :  Ipsa  conteret 
caput  tuum.  Cui  haec  servata  victoria  est,  nisi  Mariae  ?  »  Sic 
arguit  D.  Thomas,  dum  ex  eo  quod  Beatissima  Virgo  est  Mater 
Dei,  infert  ac  concludit  quod  Beatissima  Virgo  «  nullam  habuit 


1  Lib.  de  Conceptu  Virginali  cap.  18. 

obscuritatem  peccati 1 »  et  quod  «  nihil  inquinatum  in  eam  incurrit1  2 3 » 
et  quod  «  in  Virgine  Maria  nulla  omnino  macula  fuit  3  »  et  quod 
in  ea  impletur  illud  Cant.  4,  7  :  «  Tota  pulchra  es,  amica  mea,  et 
macula  non  est  in  te  4  ».  Et  sic  communiter  arguunt  Patres  ac 
Doctores,  dum  ponderantes  plenitudinem  gratiae  eius  atque 
summam  eiusdem  sanctitatem,  omnes  simul  una  voce  ipsam 
beatam  praedicant,  dicentes  quod  «  aliis  sanctis  per  partes  gratia 
praestatur,  Mariae  vero  simul  se  tota  infundit  plenitudo  gratiae  »  ; 
quod  «  in  Maria  totius  gratiae,  quae  in  Christo  est,  plenitudo  venit, 
quamquam  aliter  »  ;  et  quod,  cum  sit  ita  gratia  plena,  est  «  sanctis 
sanctior,  et  coelis  excelsior,  et  Cherubim  gloriosior,  et  Seraphim 
honorabilior ,  et  super  omnem  creaturam  venerabilior  5.  » 

Ex  hac  enim  una  de  causa  quod  Dei  Mater  sit,  repetenda 
sunt  quaecumque  singularia,  quaecumque  grandia  ac  excelsa, 
quaecumque  sublimia  et  mira,  quaecumque  magnifica  et  super- 
excellentia  de  Beatissima  Virgine  Maria  praedicamus.  Ideo  enim 
Sanctam  in  nativitate  et  ante  nativitatem  ex  utero  ;  ideo  Matrem 
Virginem  in  partu  et  post  partum  ;  ideo  simpliciter  fatendum, 
quod  nullum  actuale  peccatum  commisit,  nec  mortale,  nec  veniale  ; 
ideo  in  gloriosa  morte  sua  simul  cum  corpore  et  anima  in  coelum 
eam  assumptam  fuisse  ;  quia  Dei  Mater  est,  quia  talem  esse 
Verbi  Divini  Incarnati  Matrem  decebat  :  cur  ergo  una  et  eadem 
illa  de  causa  ab  omni  prorsus  originalis  culpae  labe  non  est  procla¬ 
manda  ex  meritis  Christi  Redemptoris  praeservata  immunis  ? 
Cur  ergo  si  sancta  in  nativitate  ex  utero,  sanctam  quoque  non 
credamus  in  primo  momento  suae  animationis,  quae  est  nativitas 
in  utero  ? 

Abs  dubio  quod  Immaculata  Beatissimae  Virginis  Conceptio, 
prout  ab  Ecclesia  fuit  definita,  continebatur  virtualiter  eminenter 
in  summa  eius  sanctitate,  in  plenitudine  eiusdem  gratiae  ac 
puritatis,  in  altissima  ipsius  dignitate,  quatenus  Mater  Dei  est  ; 
at,  quantumvis  Deiparae  dignitas  postulet  ac  urgeat  Immaculatae 
honorem,  opus  tamen  erat  praxi  et  consuetudine  Ecclesiae,  ac 
magisterio  praesertim  Romanorum  Pontificum,  ut  huiusmodi 

1  Exposit  in  Psalm.  18. 

2  III.  Sent.  dist.  3.  q.  1.  a.  1.  solut.  3. 

3  Expos.  in  Psalm.  14. 

4  Sum.  Theol.  III.  q.  27.  a.  3.  et  4. 

J  S.  Hieronymus,  De  Assumpt.  Virg.  S.  Germ.  in  Praesent. 
Deiparae,  etc.  In  officio  Immac.  Concept.  et  alibi  passim. 

theologica  conclusio  in  Divina  Maternitate  virtualiter  eminenter 
contenta  pateret  manifesta,  et  fulgeret  formaliter  expressa.  Ad 
rem  Melchior  Cano  :  «  Non  omnia,  quae  ad  doctrinam  Christianam 
pertinent,  esse  etiam  nunc  in  Sacris  Litteris  expressa.  Nam 
perpetuam  Beatae  Mariae  virginitatem,  descensum  Christi  ad 
inferos,  baptismum  puerorum,  conversionem  panis  et  vini  in  cor¬ 
pus  et  sanguinem  Christi,  processionem  Spiritus  Sancti  ex  Filio, 
trium  Personarum  in  una  substantia  aequalitatem,  earumdemque 
per  relativas  proprietates  distinctionem,  non  ita  expressa  in 
Libris  Canonicis  invenies  ;  sed  adeo  tamen  certa  in  fide  sunt,  ut 
contrariorum  dogmatum  auctores  Ecclesia  haereticos  iudicarit. 
Quemadmodum  igitur  articulus  resurrectionis  continebatur  in 
illo  :  Ego  sum  Deus  Abraham  et  Isaac,  quod  postea  Christus  Domi¬ 
nus  minus  intelligentibus  exposuit  ;  ita  nonnulla  per  Spiritum 
veritatis  explicuit  Ecclesia,  quae  in  Sacris  Litteris  habentur 
obscura  \  » 


1  Cano,  De  Locis  Theolog.  lib.  III ,  cap.  3. 

